NORA 
ROBERTS 


- " VIDURNAKČIO 


i 


M 


„ UŽUTĖ KIS 


NORA 
ROBERTS 
VIDURNAKČIO 
UŽUTĖKIS 


Leslei Gelbman, moteriai, 


suprantančiai laiko vertę 


God stands winding His lonely horn, 
And time and the world are ever in flight; 
And love is less kind than the gray twilight, 


And hope is less dear than the dew of the morn. 


William Butler Yeats 


Vienišas ragas, Dievo lūpomis pučiamas, 
Laikas ir gyvenimas vis nepaliauja skrieję; 
Geriau pilkos sutemos nei meilė bejėgė, 


Geriau rytmečio rasos nei viltys žlugusios. 


Viljamas Batleris Jeitsas 


* UDK 820(73)-3 Nora Roberts 
Ro-04 || MipniGHT BAYoU 
New York, G. P. Putnam's, 2001 


Roberts, Nora 

Ro-04 Vidurnakčio užutėkis: [romanas] / Nora Roberts; [iš anglų 
kalbos vertė Indrė Žakevičienė]. — Kaunas: UAB “Jotema", 
2002. — 320 p. 


Copyright O 2001 by Nora Roberts 
O Vertimas į lietuvių kalbą, 
I. Žakevičienė, 2002 
O UAB “Jotema", 2002 
Redaktorė A. Kristinavičienė 
Lit. konsultantė V. Eimanavičienė 
Meninė redaktorė D. Zubrienė 
ISBN 9955-527-17-X. Maketavo E. Laipanova 
Mrs 


mean 7 


—- ime AK 


== 0 SL 250. 20 sp. I. Užsak. Nr. 937 
UAB “Jotema", Algirdo g. 54, 3009 Kaunas 
Tel. 337695, el. paštas: tyrai Omail.lt 
Iš užsakovo pateiktų pozityvų spausdino 
AB “Vilspa", Viršuliškių skg. 80, 2056 Vilnius 


AU: 


Prologas 


Užutėkyje tarpo mirtis, išskleidusi visą savo žiaurų grožį. 
Čia viską gaubė tamsūs šešėliai. Jie slopino pelkės žolės ir mel- 
dų šnabždesį; visa tai bylojo apie menkutę gyvybę arba apie ką 
tik ištikusią mirtį. Užutėkis alsavo tirštu žalsvu kvapu, tamso- 
je jo akys švytėjo gelsva šviesa. 

Upė vingiavo tarsi nebyli gyvatė; apšviestas baltos pilna- 
ties, juodavo upės vanduo, apkaišytas kiparisų kuokštais, pri- 
menančiais iš po odos kyšančius kaulus. 

Ramiame, mėnulio spindulių išmargintame vandens pavir- 
šiuje pasirodė lengvos bangelės, pasklidusios nuo plokščios ali- 
gatoriaus galvos. Ši grėsmė irgi buvo tyli, paslaptinga. Žudan- 
čiais nasrais sučiupęs neatsargią vandens žiurkę, aligatorius per- 
galingai pliaukštelėjo uodega, o užutėkio tyloje nuaidėjo trum- 
pas cyptelėjimas. 

Aligatorius ir jo auka nugrimzdo į dumbliną dugną. 

Visiems buvo pažįstama grėsminga, tyli upės gelmė. Net 
per alinančius vasaros karščius upės vanduo būdavo ledinis. 

Paslapčių kupinas užutėkis niekada nebūdavo visiškai ra- 
mus. Nakties metu, šviečiant ryškiam mėnuliui, čia viešpatavo 
mirtis. Aršieji pelkių vampyrai moskitai be perstojo zurzė su- 
sispičtę į didžiulius nepasotinamus debesis. Pelkių muzikantų 
melodija įsiliejo į bendrą zyziančių, zvimbiančių ir ūžiančių 
vabzdžių orkestrą, kurio muziką pertraukdavo trumpi užpultų- 
jų kvyktelėjimai ar maurojimai. 

Aukštose samanoto ir lapuoto ąžuolo šakose gedulingai 
ūkavo pelėda. Gelbėdamas savo gyvybę, šalin spruko pabaidy- 
tas pelkių kiškis. 


Orą suvirpino lengvas vėjelis, o paskui nurimo tarsi vie- 
nišas vaiduoklio kvėptelėjimas. 

Galingai mostelėjusi sparnais, pakilo pelėda. 

Pelėda akmeniu nėrė žemyn, pelkių kiškis nespėjo paspruk- 
ti. Užutėkio šešėliuose miegojo senas pilkas namas su linguo- 
jančiu doku. Tolėliau, vešlia žole apaugusiame sklype, mėne- 
sienos šviesoje bolavo didelis dvaras. 

Tarp namelio ir dvaro plytėjo užutėkis, kunkuliuojantis gy- 
vybe ir užvaldytas mirties. 


Manė rūmai, Luiziana. 
1899 m. gruodžio 30-oji 


Kūdikis verkė. Abigailė jį išgirdo per sapną; išgirdo tylų, 
neramų verkšlenimą, išvydo po apklotėliu krutančias mažytes 
rankutes ir kojytes. Moteris pajuto pirmuosius alkio prisilieti- 
mus, pirmąjį troškulį, tarsi kūdikis tebebūtų jos įsčiose. Dar 
visai nenubudusi ji pajuto srovelėmis tekantį pieną. 

Abigailė atsikėlė greitai, visai nesusierzinusi, kad turi tai da- 
ryti. Šis pilnų krūtų pojūtis jai teikė tikrą malonumą. Jos švelnios 
krūtys gali pamaitinti. Jos kūdikiui to reikia, ir ji jam tai suteiks. 

Abigailė priėjo prie fotelio ir paėmė per atlošą permestą 
baltą peniuarą. Ji įkvėpė šiltnamyje išaugintų lelijų aromato; 
lelijos buvo pačios mylimiausios jos gėlės. Dabar jų buvo pa- 
merkta į krištolinę vazą — vestuvinę dovaną. 

Prieš sutikdama Liusjeną, ji gėrėdavosi į butelius pamerk- 
tomis lauko gėlėmis. 

Jeigu Liusjenas būtų namuose, ir jis būtų nubudęs, tačiau 
ji būtų nusišypsojusi, perbraukusi ranka per šviesius šilkinius 
jo plaukus ir paliepusi nesikelti, miegoti. Bet jis vis tiek būtų 
nuėjęs į vaikų kambarį ir laukęs, kol ji pamaitins Mari Rouz. 

Abigailė labai ilgėjosi Liusjeno (dar vienas dilgtelėjimas 
įsčiose...), bet supdamasi į peniuarą ji prisiminė, jog rytoj jis 
sugrįš. Ji lauks jo nuo pat ryto, kol galiausiai pamatys atjojantį 
ristele per ąžuolų alėją. 

Nesvarbu, kad ir ką kas sakytų, ji išbėgs jo pasitikti. Jai 
iššoks širdis, oi, jai visada ima pašėlusiai spurdėti širdis, kai 
jis nušoka nuo arklio ir čiupęs į glėbį pakelia ją. 

Per Naujųjų metų pokylį jie daug šoks... 


Užsidegusi žvakę ir pridengusi liepsnelę ranka, ji ėmė niū- 
niuoti; Abigailė pasuko miegamojo durų link, išėjo į didžiųjų 
namų koridorių. Kažkada ji buvo šių namų tarnaitė, o dabar yra 
gal ir ne šių namų dukra, bet bent jau šių namų sūnaus žmona. 

Vaikų kambarys buvo įrengtas trečiame gyvenamojo spar- 
no aukšte. Dėl šio kambario buvo ilgai kovota ir pralaimėta 
prieš Liusjeno motiną. Žozefina Manė turėjo savo požiūrį į el- 
gesį, tvarką namuose, į tradicijas. Madam Žozefina, mąstė Abi- 
gailė, skubiai, bet labai tyliai žengdama pro kitų miegamųjų 
duris, turi savitą požiūrį į viską. Savaime suprantama, ji yra 
įsitikinusi, jog trijų mėnesių kūdikis privalo miegoti vaikų kam- 
bintame lopšyje. 

Abigailei lipant siaurais laiptais, žvakės liepsnelė mirgė- 
jo ir plaikstėsi. Reikia džiaugtis nors tuo, kad šešias savaites 
jai pavyko išlaikyti Mari Rouz prie savęs. Ji guldydavo mažy- 
lę į lopšį, kuris buvo jos pačios šeimos tradicijų dalis. Šį lopšį 
išdrožė Abigailės senelis. Jame kadaise miegojo jos mama, o 
po septyniolikos metų į jį paguldė Abigailę. 

Pirmąsias naktis Mari Rouz praleido būtent tame sename 
lopšyje; ji buvo kaip mažas angeliukas, o jos beprotiškai my- 
lintys ir susijaudinę tėvai visada būdavo šalia. 

Jos dukra turi gerbti savo tėvo šeimą ir jos tradicijas, bet 
Abigailė buvo įsitikinusi, jog mažylė taip pat privalo gerbti ir 
mamos šeimą, turi susipažinti su jų gyvenimo būdu. 

Žozefina taip dažnai jiems priekaištaudavo dėl kūdikio ir 
namų darbo lopšio, jog Abigailė ir Liusjenas galiausiai pasida- 
vė. Liusjenas sakė, kad jos priekaištai — tarsi uolas ėdantis 
jūros vanduo. Vanduo niekada nepaliauja skalavęs uolų, todėl 
jos arba duoda vandeniui kelią, arba ima irti. 

Dabar kūdikis miegojo vaikų kambaryje, Prancūzijoje pa- 
dirbtoje lovelėje, kur ištisą amžių miegodavo Manė kūdikiai. 

Abi guodėsi, jog šis baldelis yra tinkamas, galbūt net pa- 
togus ir jaukus. Jos mažoji Rouz yra Manė. Ji bus tikra ledi. 

Be to, madam Žozefina Manė ne kartą pabrėžė, kad taip 
kiti šeimos nariai negirdės kūdikio zirzimo ar verksmų ir nak- 
timis galės ramiai miegoti. Kad ir kaip panašūs dalykai būtų 
tvarkomi užutėkyje, čia, Manė rūmuose, vaikai būdavo augi- 
nami vaikų kambaryje. 

Reikėjo pamatyti, kaip persikreipė madam lūpos, tarda- 
mos šį žodį. Užutėkis... Šį žodį ji ištarė taip, tarsi jis būtų kar- 
tojamas tik viešnamiuose ar baruose. 

Ir visai nesvarbu, kad madam Žozefina Abigailės nekentė, 
kad mesjė Henris ją ignoravo. Visai nesvarbu, kad Žiuljenas į 
ją žiūrėjo taip, kaip nė vienas vyras neturėtų žiūrėti į savo bro- 
lio žmoną. 

Liusjenas ją mylėjo. 

Ir visai nesvarbu, kad Mari Rouz miega vaikų kambaryje. 
Kad ir kas jas skirtų vieną nuo kitos — vienas namo aukštas ar 
ištisas žemynas, — Abigailė jautė Mari Rouz poreikius taip pat, 
kaip ir savo pačios. Tarp jų atsiradęs ryšys buvo toks stiprus, 
toks tikras, jog niekas niekada negalės jo nutraukti. 

Galbūt madam Žozefina ir nugali atskiruose mūšiuose, bet 
Abigailė gerai žinojo, jog karą laimėjo ji. Dabar ji turi Liusje- 
ną ir Mari Rouz. 

Vaikų kambaryje degė žvakės. Auklė Klodina nepasitikė- 
jo dujiniu apšvietimu. Ji jau laikė Mari Rouz ant rankų, mėgin- 
dama nuraminti ją cukriniu čiulptuku, tačiau kūdikio kumštu- 
kai neramiai gniaužėsi, rodydami mažylės nepasitenkinimą. 

— Ji turi charakterį, — pratarė nusijuokusi Abigailė, ei- 
dama per kambarį, statydama žvakę ir tiesdama į mažylę ran- 
kas. 

— Ji žino, ko nori, žino, kada panorėti, — atsakė Klodina, 
gražuolė auklė tamsiomis apsimiegojusiomis akimis. Pamyla- 
vusi mergytę, ji padavė ją mamai. — Bet ji beveik visai never- 
kė. Nesuprantu, kaip galėjai ją išgirsti, būdama kitame aukšte? 

— Aš ją girdžiu širdimi. Na, mažyte, mamytė jau atėjo. 

— Jos vystykliukai šlapi. 

— Aš ją pervystysiu, — pasakė Abigailė, priglusdama 
skruostu prie mažylės ir nusišypsodama. Klodina tapo jos drau- 
ge. Mūšis laimėtas. Klodinai apsigyvenus vaikų kambaryje, ta- 
pus viena iš čia gyvenančios šeimynos narių, Abigailei paleng- 
vėjo. Jaunoji moteris jautėsi ramiau, dabar ji galėjo džiaugtis 
tokia bičiulyste, kokios jai negalėtų pasiūlyti nė vienas iš Lius- 
jeno šeimos narių. 

— Grįžk į lovą. Pavalgiusi ji miegos iki ryto. 

— Ji auksinė mergytė, — pasakė Klodina, perbraukdama 
pirštų galiukais per garbanotus Mari Rouz plaukelius. — Jeigu 

jums manęs nebereikės, galbūt nueisiu prie upės. Ten turėtų 
būti Žasperas. 

Tamsios Klodinos akys sužibo. 

— Aš jam sakiau, kad jeigu tik galėsiu, ateisiu ten apie 
vidurnaktį. 

— Brangioji, turi įtikinti tą vyruką, kad jis privalo tave vesti. 

— O taip, aš jį įtikinsiu. Abi, jeigu tu neprieštarautum, 
gal galėčiau ištrūkti valandai ar dviem. 

— Aš neprieštarauju, bet būk atsargi ir nepasigauk ko nors 
daugiau nei upinių vėžių. Nepasigauk dar ko nors, — pakarto- 
jo Abi, rengdamasi keisti šlapius Mari Rouz vystyklus. 

— Nesijaudink. Grįšiu iki antros. 

Klodina pasuko durų link ir atsigręžė: 

— Abi, ar tada, kai mudvi buvome mažos mergaitės, nors 
kartą pagalvojai, jog vieną dieną tapsi šio namo šeimininke? 

— Aš čia ne šeimininkė, — atsakė Abi, kutendama Mari 
Rouz kojų pirštelius ir klausydamasi mažylės gugavimo. — O 
toji, kuri yra tikroji šeimininkė, tikriausiai gyvens šimtą de- 
šimt metų vien dėl to, kad aš šeimininke niekada netapčiau. 

— Jeigu būtų įmanoma išgyventi šimtą dešimt metų, tik- 
riausiai taip ir nutiktų. Bet vieną gražią dieną tu tapsi tikrąja 
šeimininke. Tau pasisekė, Abi, atrodo, kad tu išties laiminga. 

Likusi viena su kūdikiu, Abi kuteno, mylavo ir kalbino ma- 
žylę. Ji papudravo jai užpakaliuką, o paskui suvystė dukrelę į 
švarų vystyklą. Aprengusi Mari Rouz švariais drabužėliais, Abi 
atsisėdo į supamąjį krėslą ir priglaudė mažylės burnytę prie 
nuogos krūties. Pajutus pirmuosius godžius krimstelėjimus, Abi 
įsčiose vėl kažkas dilgtelėjo; ji palaimingai atsiduso. Taip, jai 
išties labai pasisekė. Ją įsimylėjo Liusjenas Manė, rūmų pa- 
veldėtojas, spindintis pasakų karalaitis. 

Abigailė palenkė galvą, norėdama pažiūrėti, kaip valgo jos 
dukrytė. Mari Rouz buvo plačiai atsimerkusi, įsižiūrėjusi į ma- 
mos veidą. Jos antakiukai buvo šiek tiek suraukti. 

O, Abi taip vylėsi, kad šios akytės bus mėlynos kaip Lius- 
jeno. Mergytės plaukučiai buvo juodi ir garbanoti kaip mamos, 
bet mergytės oda buvo balta kaip tėčio, turinti auksinį mamos 
odos atspalvį. 

Abi tikėjosi, kad mažylė paveldėjo pačias geriausias jų- 
dviejų su Liusjenu savybes. Ji turės viską, kas geriausia. 

Abigailė turėjo galvoje ne vien pinigus, didžiulį namą, so- 
cialinę padėtį, nors dabar, kai pati buvo paragavusi tokio gy- 
venimo, savo vaikui ji troško ir to. Ji galvojo apie tai, jog mer- 
gaitė suims savin tradicijas, mokslą ir žinojimą, kad ji priklau- 
so būtent šiai vietai. Jos dukra ir visi vėliau gimsiantys vaikai 
skaitys ir rašys, taisyklingai kalbės angliškai ir prancūziškai, 
mokės šnekėti deramu tonu. 

Niekas niekada nežiūrės į juos iš aukšto. 

— Tu būsi ledi, — tyliai pratarė Abigailė, glostydama ma- 
žylei skruostą, kai ši suėmė pirštukais krūtį, tarsi mėgindama 
padidinti pieno čiurkšlę. — Tu būsi išsilavinusi ledi, turinti gerą 
tėčio širdį ir puikią mamos nuojautą. Rytoj sugrįš tėtis. Rytoj 
išauš paskutinė šimtmečio diena, tau prieš akis atsivers ištisas 
gyvenimas naujame amžiuje. 

Jaunosios moters balsas buvo tylus ir ramus, banguojantis 
kaip daina, migdantis ir mamą, ir dukrą. 

— Kaip nuostabu, Rouz, mano Rouz... Rytoj vakare bus 
didelis pokylis. Turiu naują suknelę. Ji mėlynos spalvos kaip 
tavo akutės. Kaip tavo tėčio akys. Ar aš tau nepasakojau, kad 
pirmiausia įsimylėjau jo akis? Jos tokios gražios. Tokios ge- 
ros. Kai jis grįžo į Manė rūmus iš universiteto, atrodė kaip prin- 
cas, grįžtantis į savo pilį. O, tada mano širdis daužėsi kaip pa- 
šėlusi. 

Abigailė atsilošė supamojoje kėdėje ir sūpavosi nušviesta 
besiplaikstančių žvakių liepsnelių. 

Ji galvojo apie ateinančio vakaro naujametį pokylį, apie 
tai, kaip šoks su Liusjenu, kaip banguos jos suknelė, jiems su- 
kantis valso ritmu. 

Liusjenas ja didžiuosis. 

Abigailė prisiminė, kaip jie pirmąkart abu šoko valsą. 

Tada buvo pavasaris, oras buvo prisodrintas įvairiausių Žie- 
dų aromato, o namuose buvo šviesu kaip rūmuose. Ji išsmuko į 
sodą, pabėgusi nuo jai patikėtų darbų, nes labai norėjo viską 
pamatyti — švytintį baltą pastatą, kurį puošė juodus nėrinius 
primenančios kolonos, kylančios į žvaigždėtą dangų, švieso- 
mis liepsnojančius langus... Pro tuos langus liejosi muzikos gar- 
sai, jie plūdo ir pro duris, nuolat atsiveriančias ir išleidžian- 
čias grynu oru pakvėpuoti užsigeidusius svečius. 

Abigailė įsivaizdavo save rūmų viduje, šokių salėje, besi- 

sukančią muzikos ritmu. Apgaubta sodo šešėlių, ji ėmė šokti. 
Taip besisukdama ji pamatė ją stebintį Liusjeną, sustojusį ant 
takelio. 

Tai jos pasaka, mąstė Abi. Princas paima Pelenę už ran- 
kos, ir jie apsvaigsta šokio sūkury, kol išmuša vidurnaktį. Ji 
neturėjo krištolinių kurpaičių ar iš moliūgo išskobtos karietos, 
bet toji naktis buvo tikras stebuklas. 

Ji ir dabar girdėjo pro praviras balkono duris į sodą plūs- 
tančią muziką, skambančią naktyje. 

“Kai pasibaigs puota, kai rytas brėkš..." 

Ji tyliai uždainavo priedainį, glausdama kūdikį prie kitos 
krūties. 

“Kai šokėjai išeis, kai žvaigždės išblės..." 

Jiedu šoko pagal nuostabią liūdną dainą mėnesienos nu- 
šviestame sode, o jiems už nugarų karališkomis baltomis ir auk- 
sinėmis spalvomis spindėjo rūmas. Ji vilkėjo paprastutę med- 
vilninę suknelę, o Liusjenas buvo pasipuošęs prabangiais va- 
kariniais drabužiais. Pasakose tokie dalykai įmanomi, taigi ir 
jie pamilo vienas kitą skambant nuostabiai liūdnai dainai. 

O taip, viskas prasidėjo anksčiau nei tą vakarą. Abigailė 
pamilo Liusjeną vos jį išvydusi; tada jis raitas ant kaštoninės 
kumelės grįžo iš Naujojo Orleano į plantacijas. Pro apsamano- 
jusius alėjos ąžuolus krintantys saulės spinduliai nušvietė ir jį, 
kuris nuo krintančios šviesos atrodė tarsi su angelo sparnais. Gre- 
ta jo risnojo brolis dvynys Žiuljenas, bet ji matė tik Liusjeną. 

Tada tuose namuose Abigailė tebuvo išdirbusi kelias sa- 
vaites; priimta kaip tarnaitės pagalbininkė, ji stengėsi kiek įma- 
nydama, kad įtiktų mesjė ir madam Manė, kad pas juos išsilai- 
kytų ir gautų atlyginimą. 

Kartą jiedviem su Liusjenu prasilenkiant namuose, jis ją 
užkalbino; užkalbino gražiai, mandagiai. Tačiau ji pajuto, kad 
jis neliko jai abejingas. Jis žvelgė į ją ne taip, kaip žiūrėjo 
Žiuljenas, — liepsnojančiomis akimis ir su kvailoka šypsena 
lūpose. Dabar jai atrodė, jog tada Liusjeno akyse atsispindė- 
jo ilgesys. 

Vėliau ji dažnai su juo susitikdavo. Jis pats ją susirasda- 
vo. Visa tai ji sužinojo ir įvertino tik dabar; jis pats viską jai 
prisipažino vestuvių naktį. 


14 


Tačiau iš tikrųjų viskas prasidėjo būtent tą vakarą, kai vy- 
ko pokylis. Pasibaigus dainai, Liusjenas neskubėjo paleisti Abi- 
gailės iš glėbio. Paskui jis nusilenkė taip, kaip džentelmenas 
nusilenkia ledi. Jis pabučiavo jai ranką. 

Paskui, kai ji manė, jog kerai ims sklaidytis, jis paėmė tą 
ranką, kurią ką tik buvo pabučiavęs, ir pasibruko po paranke. 
Jiedu ėmė vaikštinėti ir kalbėtis. Apie orą, apie gėles, apie šei- 
mynykščius... 

Jie kalbėjosi taip, tarsi būtų draugai, dabar šypsodamasi 
prisiminė Abi. Tarsi Liusjenui Manė vaikštinėti po sodą su Abi- 
gaile Rouz būtų pats natūraliausias dalykas pasaulyje. 

Vėliau jie dar daug vakarų išeidavo pasivaikščioti po so- 
dą. Pačiuose namuose, matant kitiems, jiedu elgdavosi kaip šei- 
mininkas ir tarnaitė. Tačiau visą pavasarį jie vaikštinėjo sodo 
takeliais kaip jauni įsimylėjėliai, pasakodami vienas kitam apie 
savo viltis, svajas, negandas ir džiaugsmus. 

Septynioliktojo jos gimtadienio proga Liusjenas įteikė 
Abigailei dovaną, įvyniotą į sidabrinį popierių, perrištą žydru 
kaspinu. Tai buvo puikus emaliuotas laikrodukas, kybantis nuo 
auksinės sparno formos segės. Segdamas segę su laikroduku 
prie išblukusios medvilninės jos suknelės, Liusjenas pasakė, 
jog laikas bėga tik tada, kai jie yra drauge. Jis verčiau sutiks, 
kad gyvenimas prabėgtų pro šalį, nei gyvens toli nuo jos. 

Tada Liusjenas priklaupė ant vieno kelio ir paprašė Abi- 
gailės tapti jo žmona. 

To negalėjo būti. O, ji mėgino jam tai pasakyti pro ašaras. 
Jis buvo jai nepasiekiamas, jis galėjo turėti bet kurią merginą. 

Dabar ji prisiminė, kaip Liusjenas tada juokėsi, kaip gra- 
žus jo veidas nušvito džiaugsmu. Kaip jis gali būti nepasiekia- 
mas, jeigu net ir dabar ji jaučia delne jo ranką? Jeigu išties jo 
valia rinktis, tai jis renkasi ją. 

— Taigi dabar mes turime vienas kitą ir tave, — sušnibždėjo 
Abigailė, kilstelėdama mieguistą kūdikį sau prie peties. — Na ir 
kas, kad jo šeima manęs nekenčia? Su manimi jis laimingas. 

Ji palenkė galvą, beveik liesdama švelnų kūdikio kakliu- 
ko išlinkimą. 

—- Aš mokausi kalbėti taip, kaip kalba jie, mokausi reng- 
tis taip, kaip rengiasi jie. Aš niekada negalvosiu taip, kaip 

galvoja jie, bet dėl Liusjeno elgsiuosi taip, kaip elgiasi jie, bent 
jau tada, kai mato kiti. 

Patenkinta Abigailė paglostė mažylei nugarytę ir sūpavo- 
si toliau, tačiau laiptuose išgirdusi sunkius, klumpančius žings- 
nius, skubiai pakilo. Atsigręžusi į lovelę, Abigailė tvirčiau pri- 
sispaudė kūdikį, tarsi mėgindama jį nuo ko nors apsaugoti. 

Moteris išgirdo, kaip pro duris įėjo Žiuljenas; nė nedirste- 
lėjusi, ji suprato, kad jis girtas. Jis beveik visada būdavo girtas 
arba norįs išgerti. 

Abi nieko nepasakė. Ji paguldė kūdikį į lovelę, o kai Mari 
Rouz neramiai suniurzgė, dar kartą švelniai ją paglostė. 

— Kur auklė? — griežtai paklausė Žiuljenas. 

Abi ir dabar neatsigręžė. 

— Nenoriu, kad čia ateitum girtas. 

— Pradedi man įsakinėti? 

Žiuljenui pynėsi liežuvis, jis svirdinėjo, bet jo mintys bu- 
vo ganėtinai aiškios. Jis visada manydavo, jog svaigalai pade- 
da nuskaidrinti mintis. 

Kalbant apie brolio žmoną, jo mintys buvo visiškai aiš- 
kios. Liusjenui įsigijus kokį nors daiktą — o juk moteris ir yra 
ne kas kita kaip daiktas, — Žiuljenas bemat jo užsigeisdavo. 

Abigailė buvo mažutė, smulkutė, tačiau jos kojos buvo tvir- 
tos, gražios. Žiuljenas matė jos kojų linijos išlinkimą pro plo- 
ną peniuarą, peršviečiamą nuo vaikų kambaryje įrengto židi- 
nio liepsnos sklindančios šviesos. Šios kojos gali apsivyti ap- 
link jį lygiai taip pat, kaip apsiveja aplink jo brolį. 

Jos krūtys buvo iškilos ir pilnos, dabar dar pilnesnės, nes ji 
turėjo mažylį. Kartą jis buvo uždėjęs ant jų rankas, bet tada ga- 
vo antausį. Tarsi ji kam nors sakytų, kas dar buvo jas lietęs... 

Žiuljenas uždarė paskui save duris. Kekšė, kurią jis buvo 
nusipirkęs šį vakarą, tik sužadino jo apetitą. Dabar atėjo laikas 
pasisotinti. 

— Kur toji kita užutėkio šliundra? 

Abi sugniaužė kumštį. Dabar ji atsigręžė, užstodama savo 
kūnu lovelę. Žiuljenas atrodė visai kaip Liusjenas, tik šio bro- 
lio veidas buvo atšiaurus, ko nepasakytum apie Liusjeną. Žiul- 
jeno veidas — akla tamsybė. 

Abi svarstė, ar jos senelė buvo teisi sakydama, jog dvyniams 

dar esant įsčiose, ypatingai pasiskirsto tam tikri charakterio bruo- 
žai: vienas gauna viską, kas gera, o kitas — kas bloga. 

Abigailė nežinojo, ar Žiuljenas atkeliavo į šį pasaulį jau pa- 
gedęs. Tačiau ji gerai žinojo, jog girtas jis tampa pavojingas. Tie- 
sa, kažkada jis gavo įsitikinti, jog ir Abigailė gali būti pavojinga. 

— Klodina yra mano draugė, ir tu neturi teisės taip apie ją 
kalbėti. Išeik. Tu neturi teisės čia ateiti ir manęs įžeidinėti. Šį 
kartą Liusjenas būtinai apie tai sužinos. 

Ji pastebėjo geidulingą jo žvilgsnį, slystantį nuo jos veido 
žemyn. Abi paskubom susisupo į peniuarą, pro kurio iškirptę 
matėsi po maitinimo pusiau apnuogintos krūtys. 

— Tu esi bjaurus. Tu — paleistuvis! Kaip drįsti ateiti į 
vaikų kambarį, norėdamas pasikėsinti į brolio žmoną? 

— Į brolio kekšę, — atkirto jis. Dabar Žiuljenui atrodė, 
kad jis uoste užuodžia jos įtūžį ir baimę. Aitrus aromatas. — 
Jeigu būčiau gimęs penkiolika minučių anksčiau, tu ir prieš ma- 
ne būtum prasižergusi, tik iš manęs tau nebūtų pavykę pavogti 
pavardės, kaip pavogei iš jo. 

Abigailė kilstelėjo smakrą. 

— Aš tavęs nė nematau. Niekas nemato. Greta Liusjeno tu 
esi niekas. Tu tik šešėlis, dvokiantis viskiu ir viešnamiu. 

Ji norėjo bėgti. Žiuljenas ją gąsdino, jo akivaizdoje ji vi- 
sada pajusdavo gaivališką baimę. Bet ji nerizikuos ir nepaliks 
jo vieno su kūdikiu. | 

— Kai viską papasakosiu Liusjenui, jis tave iš čia išsiųs. 

— Čia jis neturi jokios galios. Ir visi tai žino. 

Žiuljenas ėjo artyn, skindamasis kelią kaip medžiotojas 
miške. 

— Šiuose namuose šeimininkauja mano motina. O aš — 
j0s numylėtinis. Ir visai nesvarbu, kuris iš mudviejų su Liusjenu 
gimė pirmas; gimimo laikas nieko negali pakeisti. 

— Jis būtinai tave išsiųs. 

Pro ašaras ji sunkiai begalėjo kalbėti. Abigailė žinojo, jog 
Žiuljenas teisus. Manė rūmuose viešpatavo Žozefina. 

— Vesdamas tave, Liusjenas man pasitarnavo, — tęsė Žiul- 
jenas. Dabar jis kalbėjo tingiai tęsdamas žodžius, tarsi ramiai 
su kuo nors šnekučiuotųsi. Jis žinojo, kad Abigailė neturi kur 


sprukti. — Jau dabar mano motina nieko jam neužrašė. O taip, 

jam liks namas, nes ji negali to pakeisti, bet pinigus gausiu aš. 
Beje, šią vietelę valdo jos pinigai. 

— Pasiimk pinigus, pasiimk namą, — atsakė Abigailė, iš- 
skėtusi rankas, tarsi mėgintų atsikratyti turtais ir pačiu Žiulje- 
nu. — Viską pasiimk ir eik su viskuo po velnių. 

— Jis silpnas. Šventasis mano broliukas... Šventieji visa- 
da silpni, nepaisant pamaldumo. 

— Jis yra tikras vyras, daug vertesnis tikro vyro vardo 
nei tu. 

Abigailė vylėsi jį įsiutinti, taip įpykinti, kad jis kirstų jai 
antausį ir išsinešdintų. Tačiau jis tik SuEjuokos žemu, tyliu bal- 
su ir priėjo dar arčiau. 

Išvydusi gašlumu žibančias jo akis, ji prasižiojo, norėdama 
surikti. Žiuljenas staigiai čiupo juosmenį siekiančių garbanotų jos 
plaukų sruogą ir iš visų jėgų trūktelėjo. Abigailės gerklėje įstrigo 
klyksmas. Kita ranka jis apsivijo aplink jos kaklą ir spustelėjo. 

— Visada gaunu tai, kas priklauso Liusjenui. Net ir jo 
kekšes. 

Abigailė daužėsi, mėgino jam suduoti, muistėsi ir kandžio- 
josi. Kai tik gaudavo įkvėpti oro, ji rėkė. Žiuljenas perplėšė jos 
peniuarą ir ėmė gniaužyti krūtis. Lovelėje pradėjo verkti mažylė. 

Išgirdusi išsigandusios dukrelės verksmą, Abigailė įgavo 
naujų jėgų ir įstengė išsivaduoti. Apsigręžusi, klupdama už nu- 
plėšto naktinių marškinių skverno, ji pripuolė prie židinio ir 
čiupo žarsteklį. Smarkiai užsimojusi, moteris iš visų jėgų tvo- 
jo Žiuljenui per petį. 

Staugdamas iš skausmo, jis atsišliejo į židinį, o Abigailė 
pasileido prie lovelės. 

Ji būtinai turėjo pasiimti kūdikį. Pasiimti kūdikį ir bėgti. 

Žiuljenas č čiupo jai už rankovės. Abigailė vėl suriko išgir- 
dusi, kaip plyšta medžiaga. Vos moteris pasilenkė ties lovele 
paimti mergaitės, Žiuljenas nutempė ją atgal. „Atgalia ranka jis 
trenkė jai per skruostą ir parbloškė ant stalo. Žvakė nukrito ant 
grindų ir pasiliejus vaškui užgeso. 

— Kalė! Kekšė! 

Žiuljenas atrodė kaip išprotėjęs. Abigailė aiškiai matė lau- 
kinį jo akių žvilgsnį, nesveiką skruostų raudonį. Tą akimirką 
ją apėmusi baimė peraugo į siaubą. 

— Jis tave už tai užmuš. Mano Liusjenas tave užmuš, — 

kartojo Abigailė, mėgindama atsistoti, bet Žiuljenas dar kartą 
jai trenkė, tik šį kartą jau kumščiu. Abigailė pajuto po visą kū- 
ną pasklidusį skausmą. Apsvaigusi ji mėgino šliaužti prie lop- 
šio. Burnoje ji pajuto salsvą drungną kraują. 

Mano kūdikis. Gerasis Dieve, neleisk jam nuskriausti ma- 
no kūdikio. 

Abigailė pajuto ant jos užgriuvusio Žiuljeno kūno svorį ir 
nuo jo sklindantį dvoką. Ji ėmė spardytis, šaukėsi pagalbos. 
Garsus kūdikio riksmas maišėsi su jos pagalbos šūksniais. 

— Ne! Ne! Tu būsi prakeiktas. 

Tačiau Žiuljenui pakėlus naktinius marškinius, Abigailė 
suprato, kad jokie maldavimai, jokia fizinė jėga jo nebesulai- 
kys. Jis ją išniekins, sumaišys su žemėmis už tai, kas ji yra. Už 
tai, kad ji priklauso Liusjenui. 

— Turėk, ko nori, — rėkė jis. 

Jis skverbėsi į ją ir juto plūstančią galią, aitrią kaip juodas 
vynas. Abigailės veidas buvo išblyškęs iš baimės ir nuo šoko, 
sutinęs nuo smūgių. Ji visiškai bejėgė, pagalvojo Žiuljenas, lie- 
damas putojantį pavydą. 

— Tik to jūs ir norite, užutėkio kekšės. 

Dūris po dūrio jis ją prievartavo, putojo braudamasis į ją jė- 
ga, švokšdamas pro sukąstus dantis, kol galiausiai ėmė gokčioti. 

Dabar Abigailė raudojo pasikūkčiodama. Ir rėkė. Ji rėkė, 
kol jis kalte kalė į ją savo įtūžį, pavydą ir pasibjaurėjimą. 

Didžiajam laikrodžiui ėmus mušti vidurnaktį, jis suėmė 
rankomis jos kaklą. 

— Užsičiaupk, prakeiktoji. 

Žiuljenas prispaudė Abigailės galvą prie grindų ir ėmė dar 
labiau gniaužti kaklą. Tačiau jos klyksmas tebegręžė jo smegenis. 

Ir Abi girdėjo šį klyksmą. Miglotai. Ji girdėjo smarkų kū- 
dikio riksmą, sumišusį su monotoniškais, lėtais vidurnaktį mu- 
šančio laikrodžio dūžiais. Ji pabandė atplėšti kaklą suspaudu- 
sias rankas, neleidžiančias jai kvėpuoti, dar kartelį pamėgino 
išsivaduoti iš baisaus smurtautojo gniaužtų. 

Gelbėk mane. Dievo Motina, gelbėk mane. Padėk mano kū- 
dikiui. 

Jai ėmė temti akyse. Konvulsijų traukomos jos kulkšnys 
smarkiai trinktelėjo į grindis. 

Paskutinis jos išgirstas garsas — kūdikio verksmas. Pas- 
kutinė galvoje švystelėjusi mintis — Liusjenas. 

Plačiai atsilapojo vaikų kambario durys. Į kambarį įžengė 
Žozefina Manė. Paskubom į Ji įvertino pamatytą vaizdą. Visiš- 
kai šaltai. 

— Žiuljenai. 

Jo rankos tebegniaužė Abigailės kaklą; jis pakėlė akis. Gal- 
būt motina ir pastebėjo jo akyse liepsnojančią beprotybę, bet 
apsimetė nieko nematanti. Jos gelsvi plaukai buvo tvarkingai 
supinti į kasą, suknelė užsagstyta iki viršaus. Žozefina žengte- 
lėjo į priekį ir pažvelgė į grindis. 

Nieko nereginčios Abi akys buvo plačiai atmerktos. Jos 
lūpų kamputyje matėsi kraujo dėmelė, skruostai mėlynavo nuo 
sumušimų. 

Žozefina šaltakraujiškai pasilenkė, pridėjo pirštus prie Abi 
gerklės. 

— Ji negyva, — pareiškė Žozefina ir skubiai nuėjo durų 
link. 

Atidariusi duris, ji pažvelgė į tarnaitės kambarį, paskui jas 
užrakino. 

Minutėlę ji pastovėjo atsirėmusi į duris, pati susiėmusi už 
kaklo, galvodama apie tai, kas dabar gali nutikti. Gėda, žlugi- 
mas, skandalas. 

— Tai buvo... nelaimingas atsitikimas, — pralemeno Žiul- 
jenas, kai drebančios jo rankos galiausiai paleido Abigailės kak- 
lą. Apsiblaususioje jo galvoje maišėsi viskiu praskiestos min- 
tys. Jam ėmė darytis bloga. 

Jis matė išryškėjusias tamsias išdavikiškas dėmes ant Abi- 
gailės odos. 

— Ji... mėgino mane sugundyti, o paskui... paskui ji mane 
puolė... 

Žozefina vėl perėjo per kambarį, braukdama šlepetėmis per 
medines grindis. Pasilenkusi ji skėlė sūnui skambų antausį. 

— Raminkis. Nusiramink ir daryk tiksliai tą, ką liepsiu. Ne- 
sirengiu dėl šios žmogystos prarasti dar vieno sūnaus. Nunešk 
ją Žemyn į miegamąjį. Išeik pro galeriją ir lauk, kol ateisiu. 

— Ji pati buvo kalta. 

— Taip. Dabar ji už viską sumokėjo. Nunešk ją žemyn, 
Žiuljenai. Paskubėk. 

— Jie... 

Žiuljeno akies kamputyje sužibo vieniša ašarėlė ir nurie- 
dėjo per skruostą. 

— Jie mane pakars. Man reikia sprukti. 

— Ne. Jie tavęs nepakars, — palinkusi virš marčios lavo- 
no, ramino Žozefina, glausdama jo galvą prie savo peties ir 
glostydama jam plaukus. — Ne, mano mieliausias, jie tavęs 
nepakars. O dabar daryk, ką tau lieps mama. Nunešk ją į mie- 
gamąjį ir lauk manęs. Viskas bus gerai. Viskas bus taip, kaip ir 
turi būti. Pažadu. 

— Nenoriu prie jos liestis. 

— Žiuljenai! — riktelėjo Žozefina. Ramus jos balsas per- 
augo į šaltakraujišką įsakymą. — Daryk, kaip liepiu. Kuo grei- 
čiau. 

Moteris atsistojo, priėjo prie lovelės; kūdikio riksmas bu- 
vo virtęs vos girdimu verkšlenimu. Iš pradžių ji karštligiškai 
pagalvojo tiesiog užimti kūdikiui nosį ir burnelę. Juk tai būtų 
beveik tas pats, kaip nuskandinti maišą su kačiukais. 

Vis dėlto... 

Kūdikio gyslomis teka jos sūnaus, vadinasi, ir jos pačios 
kraujas. Ji gali tai neigti ar niekinti, bet negali nieko pakeisti. 

— Miegok, — pratarė Žozefina. — Vėliau nuspręsime, ką 
su tavimi daryti. 

Kai jos sūnus išnešė iš kambario išprievartautą ir nužudy- 
tą Abigailę, Žozefina ėmė tvarkyti kambarį. Ji pakėlė nuo grindų 
žvakę, nugrandė nulašėjusį vašką. 

Paėmusi žarsteklį, ji nušluostė kraujo likučius nuplėšto Abi 
peniuaro skvernu. Žozefina viską darė labai kruopščiai, stengda- 
masi negalvoti apie tai, dėl ko jai dabar reikia tvarkytis. Moteris 
stengėsi mąstyti tik apie tai, ką turi daryti, kad išgelbėtų sūnų. 

Kai jau buvo tikra, jog kambarys vėl atrodo taip, kaip ir 
turėtų atrodyti, Žozefina vėl atrakino duris ir paliko užmigusią 
mergaitę vieną. 

Rytą ji atleis auklę už pareigų nevykdymą. Ji išsiųs ją iš 
Manė rūmų dar prieš grįžtant Liusjenui ir prieš jam sužinant, 
kad jo Žmonos nebėra. 

Žozefina buvo įsitikinusi, kad Abigailė pati ant savo gal- 
vos užsitraukė nelaimę. Nesistenk iššokti aukščiau bambos, nes 

nieko gera nelaimėsi. Visur yra tvarka ir tam tikros jos prie- 
žastys. Jeigu toji mergina nebūtų apkerėjusi Liusjeno (savai- 
me suprantama, ji pasinaudojo vietinių Žmonių žinomais bur- 
tais), ji tebebūtų gyva. 

Jų šeima buvo išgyvenusi ganėtinai daug skandalų. Pabė- 
gimas ir su tuo susiję nemalonumai! Kaip sunku išlikti aukštai 
iškelta galva, kai tavo pirmagimis sūnus pabėga su beturte, plika 
mergše, užaugusia pelkių lūšnoje. 

Paskui apsimestinės ramybės kartėlis... Net ir po tokio 
smūgio buvo labai svarbu išlikti nepalūžusiai. Nejau ji nepa- 
darė visko, ką tik galėjo padaryti, stengdamasi, kad toji merg- 
šė rengtųsi taip, kaip pridera Manė šeimos nariui? 

Vienas galas dega, kitas rūksta, mąstė Žozefina. Ko verti 
geriausi prancūziški modeliai, jeigu mergaitei užtenka praver- 
ti burną, ir visiems pasidaro aišku, kad ji kilusi iš pelkyno? O 
varge, juk ji kažkada buvo jų tarnaitė. 

Žozefina įžengė į miegamąjį ir užtrenkė paskui save du- 
ris. Ji pažvelgė į lovą, ant kurios gulėjo jos sūnaus Žmona, 
įsmeigusi plačiai atmerktas akis į mėlyno šilko baldakimą. 

Dabar, mąstė Žozefina, Abigailė Rouz tėra paprasčiausia 
problema, kurią kažkaip reikia išspręsti. 

Žiuljenas sėdėjo susirietęs kėdėje, rankomis susiėmęs už 
galvos. 

— Baik rėkti, — murmėjo jis. — Liaukis rėkusi... 

Žozefina tvirtu žingsniu priėjo prie jo ir uždėjo rankas jam 
ant pečių. 

— Ar nori, kad tave suimtų? Nori, kad būtum pakartas kaip 
vagis? 

— Aš nekaltas. Ji mėgino mane suvilioti. Paskui ji mane 
puolė. Žiūrėk. Žiūrėk, — kalbėjo jis atsigręždamas į motiną, — 
matai, kaip ji išakėjo man veidą? 

— Taip, — atsakė Žozefina. Trumpą minutėlę, tik minutė- 
lę ji susvyravo. Širdyje ji pajuto aiškų protestą prieš košmariš- 
ką aktą, kurio bijojo visos moterys. 

Kad ir kokia Abigailė buvo, ji mylėjo Liusjeną. Kad ir ko- 
kia buvo, ji buvo išprievartauta ir nužudyta vos per pėdą nuo 
savo kūdikio lovelės. 

Žiuljenas pakėlė prieš ją ranką, ją sutepė, sumušė. Jis ją 
užmušė. 

Būdamas girtas ir praradęs sveiką protą, jis užmušė brolio 
žmoną. Dieve, pasigailėk. 

Tačiau netrukus Žozefina ryžtingai nuvijo tokias mintis 
šalin. 

Jaunoji moteris buvo nebegyva. Jos sūnus — gyvas. 

— Šįvakar buvai nusipirkęs prostitutę. Nenusisuk nuo ma- 


nęs, — griežtai kalbėjo ji. — Nesu akla ir žinau, ką veikia vy- 
rai. Ar pirkai moterį? 
— Taip, mama. 


Ji linktelėjo. 

— Vadinasi, tave apdraskė kekšė; taip ir turi atsakyti, jei- 
gu kas nors bus toks įžūlus ir sumanys paklausti. Šįvakar nė 
nebuvai užsukęs į vaikų kambarį. 

Žozefina suėmė abiem delnais Žiuljeno veidą ir įsmeigė 
žvilgsnį į jo akis. Ji kalbėjo ramiai ir aiškiai, jos pirštai spaudė 
Žiuljeno skruostus. 

— Ir kodėl gi tau būtų reikėję ten eiti? Tu išėjai išgerti ir 
nusipirkti moters, o kai pasisotinai tiek vienu, tiek kitu, grįžai 
namo ir nuėjai miegoti. Aišku? 

— Bet kaip mes paaiškinsim... 

— Mums nieko nereikės aiškinti. Aš tau pasakiau, ką tu 
veikei šįvakar. Viską pakartok. 

— Aš... aš buvau mieste, — pradėjo Žiuljenas, liežuviu 
perbraukęs per lūpas ir sunkiai nurijęs seiles. — Išgėriau, o 
paskui nuėjau į viešnamį. Grįžau namo ir atsiguliau miegoti. 

— Teisingai. Teisingai, — kartojo Žozefina, glostydama 
subraižytą Žiuljeno skruostą. — O dabar mes turėsim supakuoti 
kai kuriuos jos daiktus — šiek tiek drabužių, papuošalų. Viską 
sumesime paskubom, kad atrodytų, jog ji labai skubėjo susi- 
ruošti, ketindama pabėgti su vyriškiu, su kuriuo slapta susiti- 
kinėjo. Beje, labai gali būti, kad tas vyras i1r yra viršuje mie- 
gančio kūdikio tėvas. 

— Apie kokį vyrą kalbi? 

Žozefina sunkiai atsiduso. Taip, Žiuljenas buvo jos numy- 
lėtinis, bet ji dažnai nusivildavo jo protiniais sugebėjimais. 

— Nekreipk dėmesio, Žiuljenai. Tu nieko apie tai nežinai. 
Štai. 

Žozefina nuėjo prie drabužinės ir išrinko ilgą juodą akso- 
minį apsiaustą. 

— Susupk ją į šitą. Paskubėk. Daryk, ką liepiau! — riktelė- 
jo Žozefina tokiu balsu, kad Žiuljenas iškart pašoko ant kojų. 

Jam suko pilvą, jo rankos drebėjo, bet jis kaip įmanyda- 
mas geriau įvyniojo kūną į aksominį apsiaustą, o jo motina tuo 
metu krovė daiktus į kelioninį lagaminą ir skrybėlaičių dėžutę. 

Skubėdama Žozefina numetė auksinę sparno pavidalo se- 
gę su kybančiu emaliuotu laikrodėliu. Šlepetės galiuku ji nu- 
spyrė segę į kampą. 

— Nunešime ją į pelkyną. Turėsime eiti pėsti. Teks pasku- 
bėti. Sodo pašiūrėje yra kelios grindinio plytos. Pririšime jas 
prie kūno, kad geriau grimztų. 

O visa kita atliks aligatoriai ir žuvys, mąstė Žozefina. 

— Jeigu ją ir ras, ji bus ganėtinai toli nuo čia. Tarkime, ją 
užmušė tas vyras, su kuriuo ji pabėgo. 

Iš naktinio drabužio kišenės Žozefina išsitraukė nosinaitę 
ir patapšnojo ja sau per veidą, o paskui perbraukė delnu per 
ilgą šviesią kasą. 

— Taip žmonės ir pamanys, jeigu ją suras. Dabar turime 
iš čia nešdintis. Reikia ją išnešti iš Manė rūmų. Kuo greičiau. 

Žozefina ir pati staiga pasijuto kiek pamišusi. 

Buvo mėnesiena. Žozefina mėgino save įtikinti, jog mMė- 
nulis šviečia todėl, kad net pati lemtis supranta, ką ji daro ir 
kodėl. Ji juto tankų sūnaus alsavimą, girdėjo nakties garsus. 
Varlių kurkimas, vabzdžių čirpimas ir nakties paukščių trelės 
liejosi į vieną sodrią tonaciją. 

Pati amžiaus pabaiga; greitai prasidės naujas amžius. Ji 
atsikratys visų paklydimų ir pradės naują amžių, būdama švari 
ir stipri. 

Oras buvo drėgnas ir žvarbus, tačiau Žozefinai buvo karš- 
ta, svilinančiai karšta, kai ji keliavo apsikrovusi pačios suruoš- 
tais prie Žemės traukiančiais lagaminais. Jai ėmė skaudėti kojų 
ir rankų raumenis, bet ji žygiavo kaip kareivis. 

Kartą, tik kartelį jai pasirodė, kad skruostu pajuto dvelk- 
telėjimą, tarsi vaiduoklio atodūsį. Galbūt tai mirusios jauno- 
sios moters dvasia, sekanti iš paskos, kaltinanti, prakeikianti 
visiems laikams. 

Baimė Žozefinai suteikė stiprybės. 

— Čia, — pratarė ji sustodama ir žvelgdama į vandenį. — 
Paguldyk ją. 

Žiuljenas jai pakluso, paskui skubiai. atsistojo, nusigręžė 
ir užsidengė rankomis veidą. 

— Negaliu to padaryti. Mama, negaliu. Man bloga. Bloga. 

Jis puolė prie vandens kūkčiodamas ir raudodamas. 

Niekam tikęs berniukas, pagalvojo Žozefina pyktelėjusi. 
Vyrai niekada negali ištverti krizių. Tik moterys gali viską pa- 
kelti, pasikliaudamos šaltakraujiškumu ir aiškiu protu. 

Žozefina praskleidė apsiaustą ir apdėjo kūną plytomis. Jos 
veidu sruvo prakaitas, bet ji vykdė šią nemalonią užduotį taip, 
kaip būtų vykdžiusi bet kokią kitą. Ji darbavosi su nuožmiu 
kruopštumu. Iš skrybėlaičių dėžės ji išsitraukė virvę ir paėmu- 
si abu jos galus ėmė rišti plytas: viršuje, ties viduriu, apačio- 
je... Paėmusi kitą virvę, Žozefina pervėrė kilpą per lagamino 
rankenas ir užveržė mazgą. 

Žozefina atsigręžė į ją stebintį Žiuljeną. Jo veidas buvo 
baltas kaip kaulas. 

— Turėsi padėti. Viena neįmesiu jos į vandenį. Dabar ji 
man per sunki. 

— Aš buvau girtas. 

— Teisingai, Žiuljenai. Tu buvai girtas. O dabar esi pa- 
kankamai blaivus, kad galėtum pagalvoti apie pasekmes. Pa- 
dėk man įmesti ją į vandenį. 

Su kiekvienu žingsniu Žiuljenui linko kojos, dabar jis buvo 
kaip marionetė. Kūnas beveik be garso nugrimzdo į dugną. Pa- 
sigirdo lengvas pliumptelėjimas; vanduo sugurgėjo, ir viskas nu- 
rimo. Po vandens paviršių pasklido mažos bangelės, sužvilgo 
mėnesienos šviesoje ir dingo. 

— Ji pasitraukė iš mūsų gyvenimo, — ramiai pareiškė Žo- 
zefina. — Greitai ir ji pati taps panaši į šias bangeles. Tarsi jos 
niekada nė nebūtų buvę. Žiuljenai, žiūrėk, gerai nusivalyk ba- 
tus. Neduok jų tarnui. 

Žozefina įsikibo Žiuljenui į parankę ir nusišypsojo, bet ta 
šypsenėlė buvo kiek pamišėliška. 

— Turime grįžti ir šiek tiek pailsėti. Rytoj bus labai sunki 
diena. | 

Manė rūmai. Luiziana. 


2002-yjy sausis 


Jo mama, kaip visada, buvo teisi. Deklanas Ficdžeraldas 
žvelgė pro purvu aptaškytą langą į purškiantį rudens lietų ir 
džiaugėsi, kad jos, piktdžiugiškai bambančios, čia nėra. 

Tiesą sakant, neteisinga būtų teigti, kad Kolyna Salivan 
Ficdžerald kada nors būtų leidusi sau bambėti. Ji paprasčiau- 
siai kilstelėdavo vieną tobulai išlenktą antakį ir užuot bambė- 
jusi mMėgaudavosi reikšminga tyla. 

Kai prieš išvažiuodamas iš Bostono Deklanas buvo pas ją 
užsukęs, ji trumpai drūtai pareiškė, kad jis pakvaišo. Jis dar 
pasigailės... Taip, ji tiksliai taip ir pasakė, kad jis dar pasigai- 
lės taip pasielgęs. 

Na, kol kas Deklanas dar nepradėjo graužtis, bet, žiūrėda- 
mas į piktžolių džiungles, įlinkusį stogą, atsilupinėjusius da- 
žus ir sutrūnijusius seno plantacijų namo vamzdžius, jis jau 
nebebuvo toks tikras, kad pasielgė protingai. 

Ir kaip jam galėjo šauti į galvą, kad jis įstengs atstatyti šį 
seną apleistą namą ir grąžinti jam pirmykštį jo žavesį bei didybę? 
Tiksliau, kodėl gi jis turėtų tai daryti? Dėl Dievo, juk jis, Ficdže- 
raldas iš Bostone gyvenančios Ficdžeraldų giminės, yra advoka- 
tas, ir jam kur kas labiau pritiktų mosuoti teisėjo plaktuku. 

Dvejus metus laisvalaikiu remontuoti namą mieste buvo 
visai kas kita, nei persikraustyti į Naująjį Orleaną ir apsimeti- 
nėti, jog esi rangovas. 

Ar ir tada, kai jis čia lankėsi paskutinį kartą, namas atrodė 
taip prastai? Nejau taip galėjo būti? Aišku, jis čia buvo prieš 

penkerius, ne, prieš šešerius metus. Savaime suprantama, na- 
mas negalėjo taip baisiai atrodyti tada. kai jis jį pamatė pirmą 
kartą. Tada jam buvo dvidešimt. jis pašėlusiai leido atostogas 
su koledžo kambario draugu. Praėjo vienuolika metų, mąstė De- 
klanas, perbraukdamas pirštais per tamsiai geltonus plaukus. 

Vienuolika metų Manė rūmai jam buvo tarsi smegenyse 
kirbantis kirminas. Šis apsėdimas truko ilgiau, nei paprastai 
trunka koks nors romanas. Savaime suprantama, tai truko il- 
giau už bet kokį paties Deklano romaną. 

Gerai tai ar blogai, tačiau dabar šis namas priklausė jam. Kaip 
tik dabar Deklanui atrodė, jog iš to tikrai neišeis nieko dora. 

Deklano akys, pilkos ir šią akimirką šaltos kaip lietus, klai- 
džiojo senojo namo sienomis. Grakštūs skliautai virš plačių 
laiptų, vedančių į antro aukšto galeriją, jį sužavėjo jau tada, tą 
tolimą vasarį. Jį jau seniai pakerėjo aukšti arkiniai langai, nuo 
stogo atsiveriantis nuostabus vaizdas, elegantiškos baltos ko- 
lonos, keistai išraitytos geležinės laiptų ir turėklų puošmenos. 
Žavingas italų ir graikų atgimimo stiliaus mišinys, bylojantis 
apie Senąjį pasaulį ir pietų regioną, atrodė neįtikėtinai praš- 
matniai. 

Jau tada jam pasirodė, kad jį kažkas perkėlė kitur (nors 
šio jausmo jis niekada taip ir neįstengė paaiškinti), į Naująją 
Angliją. 

Šis namas jį traukte traukė. Dabar Deklanui atrodė, kad 
jis buvo tarsi atmintyje įtaisytas kabliukas. Deklanas galėjo pui- 
kiai įsivaizduoti namo interjerą dar prieš tai, kol jie su Remiu 
nebuvo įsilaužę vidun, norėdami viską gerai apžiūrėti. 

O gal tokius vaizdinius sukėlė galonas ar du alaus, kuriuos 
jie tada buvo išgėrę... 

Juk negalima pasikliauti įgėrusiu vaikėzu, ką tik 
išaugusiu iš paauglystės. Deja, niauriai pripažino sau Dekla- 
nas, negalima pasikliauti ir aiškiai mąstančiu trisdešimt vie- 
nerių Metų vyru. 

Tą pačią minutę, kai Remis pasakė, jog Manė rūmai par- 
duodami, Deklanas pasiūlė savo kainą. To namo jis nebuvo ma- 
tęs pusę dešimtmečio, bet jam reikėjo jį įsigyti. Deklanui atro- 
dė, kad jis laukė visą gyvenimą, kol šį namą galės pavadinti 
savo nuosavybe. 

Iš pradžių jis manė, kad namą įsigijo už protingą kainą, 
aišku, jeigu negalvosi apie pinigus, kurių prireiks, kad namas 
taptų tinkamas gyventi. Kaip tik dabar Deklanas mažiausiai no- 
rėjo apie tai galvoti. 

Namas priklausė jam, kad ir koks jis būtų, pakvaišęs ar 
sveiko proto. Galiausiai jis ėmė raustis prie juosmens priseg- 
toje rankinėje. Taip besirausiant, jo nuotaika praskaidrėjo. 

Deklanas išsiėmė mobilųjį telefoną. Aišku, advokatas gali 
ištrūkti iš Bostono, bet... Tebežiūrėdamas į namą, Deklanas pa- 
skambino Remiui Peiniui. 

Iš pradžių atsiliepė sekretorė; Deklanas įsivaizdavo Re- 
mį, sėdintį už bylomis ir įvairiausiais aplankais apversto stalo. 
Pagalvojęs apie tai, jis nutaisė kreivą šypsenėlę, kuri iškart pa- 
keitė jo veidą, sušvelnino skruostų ir dažnai rūsčiai sučiauptų 
lūpų linijas. 

Taip, mąstė Deklanas, gyvenimas gali būti kur kas bloges- 
nis. Juk Remio vietoje už stalo galėtų sėdėti jis pats. 


— O, sveikas, Dekai, — pasigirdo tingus Remio balsas, 
pasklidęs po mersedeso saloną kaip rūkas virš lėtai tekančios 
upės. — Kur tu, vaikine? 


— Sėdžiu automobilyje ir žiūriu į tą namą, kurį nusipir- 
kau, nes buvau tikras kvailys. Kodėl, po velnių, manęs neat- 
kalbėjai nuo tokio pirkinio? 

— Tu jau ten? Kalės vaike! Nemaniau, kad ten nuvažiuosi 
nesulaukęs rytdienos. 

— Neiškenčiau, — pratarė Deklanas, trindamas smakrą; 
sučežėjo neskusti barzdos šeriai. — Susiruošiau iš vakaro, o 
paskui labai anksti iš ryto patraukiau kelionėn. Pemi? Žinai, 
apie ką galvojau? 

— Po velnių, iš kur galėčiau žinoti. Klausyk, duok man 
kelias valandas, kad galėčiau sutvarkyti kelis reikaliukus. Ta- 
da ir išvažiuosiu. Atvešiu ko nors išgerti. Po kelių tostų gyve- 
nimas atrodys šviesesnis. 

— Gerai. Tada gerai. 

— Ar dar nebuvai viduje? 

— Ne. Kaupiu drąsą. 

— Jėzau, Dekai, eik vidun ir slėpkis nuo lietaus. 

— Taip, gerai, — sutiko Deklanas, perbraukdamas delnu 
per veidą. Susitiksime po poros valandų. 

— Atvešiu pavalgyti. Dėl Dievo, nemėgink nieko virti ar 
kepti. Nereikėtų sudeginti namo, nepernakvojus jame nė vie- 
nos nakties. 

— Eik po velnių, — tepasakė Deklanas, išgirdęs Remio 
juoką. Deklanas baigė pokalbį. 

Jis įjungė variklį, privažiavo prie plačių laiptų, vedančių 
prie pagrindinio įėjimo, liekanų. Iš automobilio stalčiuko + 
Deklanas išsiėmė raktus, kurie jam buvo atsiųsti, pasirašius pir- 
kimo sutartį. 

Deklanas išlipo ir iškart buvo permerktas lietaus. Atsiga- 
bentas dėžes jis nusprendė pasiimti vėliau, o pats nulėkė po 
galerijos stogu. Nuo jo svorio išklypo kelios grindinio plyte- 
lės. Deklanas nusipurtė kaip šuniukas. 

Jis pagalvojo, jog kampinės kolonos turėtų būti apaugu- 
sios vijokliais. Vijokliai turėtų Žydėti blyškiai melsvais žiedais. 
Gerai susikaupęs jis ir dabar tuos žiedus išvystų vaizduotėje. 
Jie panašūs į taureles, o jų lapų forma primena širdeles. 

Tikriausiai juos kažkur mačiau, svarstė Deklanas, gręžda- 
masis į duris. Durys buvo suveriamos, puoštos drožiniais, iš 
abiejų pusių įstiklintos, o viršuje pagražintos stikliniu pusmė- 
nuliu. Perbraukęs duris pirštų galiukais, Deklanas pajuto per 
nugarą perbėgusį šiurpuliuką. 

— Sveikas atvykęs į namus, Dekai, — garsiai pratarė jis 
ir atrakino duris. 

Fojė viskas buvo taip pat, kaip jis prisiminė. Plynos puši- 
nių lentų grindys, aukštos lubos. Lubas puošė dvigubas gipsi- 
nis kažkokią, gėlių vainikas. Tikriausiai šių namų klestėjimo 
laikais tas vainikas juosė puikų krištolinį sietyną. Dabar nuo 
šios puošmenos ant ilgo laido kybojo vieniša lemputė, nepri- 
dengta jokiu gaubtu. Vis dėlto, Deklanui paspaudus jungiklį, 
lemputė užsidegė. Vis šis tas... 

Kad ir kaip ten būtų, svarbiausias interjero elementas bu- 
vo laiptai. Jie buvo tiesūs ir platūs, kylantys į antrą aukštą ir 
toliau pasidalijantys į dvi atšakas — kairę ir dešinę, kurios ve- 
dė į du pastato sparnus. 

Ką toks viengungis kaip jis, artimiausiu metu neketinan- 
tis vesti, turėtų veikti su šiais dviem sparnais, buvo rimtas klau- 
simas, tačiau Deklanas nenorėjo apie tai galvoti būtent dabar. 

Laiptų turėklai buvo dulkini, bet perbraukęs per juos pirš- 
tais Deklanas pajuto stebėtinai lygų medį. Kiek rankų braukė 
šiuos turėklus? Kiek pirštų lietė šį lygų paviršių? svarstė De- 
klanas. Tokie dalykai jį traukė ir žavėjo. 

Tokios mintys vertė jį užlipti laiptais aukštyn, palikus at- 
daras duris, pamiršus pliaupiantį lietų ir automobilyje paliktus 
daiktus. 

Kažkada šie laiptai tikriausiai buvo nukloti kilimais. Gal- 
būt per visą ilgą koridorių buvo nutiesti takai, greičiausiai sod- 
raus purpurinio atspalvio. Grindys, medžio dirbiniai ir stalų pa- 
viršiai tikriausiai būdavo nuolat blizginami bičių vašku, kol 
sietynų šviesoje imdavo žvilgėti kaip krištolas. 

Per pokylius laiptais aukštyn ir žemyn lipdavo stilingos, 
savimi pasitikinčios moterys, pasipuošusios nuostabiomis suk- 
nelėmis. Vyrai būreliais rinkdavosi biliardinėje, prisidengę aist- 
ra žaidimui, o iš tikrųjų tenorėdavę surūkyti po cigarą ir padis- 
kutuoti apie politiką arba pinigus. 

Aplinkui šmirinėdavo tarnai, visada po ranka, bet kartu ir 
nepastebimi; jie prižiūrėdavo židinius ir žvakes, šveisdavo stik- 
lus, vykdydavo įvairiausius paliepimus. 

Laiptų aikštelėje Deklanas kilstelėjo skydelį. Sienoje bu- 
vo kruopščiai įtaisytos slaptos durys sutrūnijusiomis staktomis, 
apklijuotos išblukusiais apmušalais. Deklanas net nenumanė, 
iš kur žinojo apie šias duris. Tikriausiai kas nors kada nors jam 
buvo apie jas minėjęs. 

Deklanas dirstelėjo į apytamsį drėgną koridorių. Jis pama- 
nė, jog čia buvo dalis tarnų valdų. Šeimos nariams ir svečiams 
visai nesvarbu, kad tie, kurie jiems patarnauja, gyvena jiems po 
kojomis. Geras tarnas yra tas, kuris darbuojasi nepastebimai, ku- 
ris visas pareigas atlieka stropiai, tyliai ir nepriekaištingai. 

Suraukęs kaktą, Deklanas stengėsi įžiūrėti ką nors dau- 
giau. Iš kur jam atėjo į galvą tokios mintys? Iš mamos? Kad ir 
kokia iškalbinga kartkartėmis ji gebėdavo būti, niekada nebū- 
tų galėjusi ištarti tokios pompastiškos frazės. 

Gūžtelėjęs pečiais, Deklanas uždarė duris. Šią patalpą jis 
ištyrinės kada nors vėliau, kai turės prožektorių ir krepšelį su 
džiūvėsėliais. 

Jis žingsniavo koridoriumi toliau, dairydamasis pro duris. 

Prieblandos ir drėgmės prisigėrę kambariai, nušviesti blausiai 
pilkšvos lietaus šviesos... Kai kurios sienos buvo apmuštos 
sienų apmušalais, kai kurios — visai plikos... 

Čia buvo svetainė, darbo kabinetas, vonios kambarys ir, 
savaime suprantama, biliardinė su senojoje vietoje išlikusiu rau- 
donmedžio baru. Viskas taip, kaip Deklanas ir įsivaizdavo. 

Jis įžengė į baro apskritimą, palietė medinį jo paviršių ir pa- 
silenkė, norėdamas atidžiau įsižiūrėti į meistrišką rankų darbą. 

Deklano romanas su medžiu prasidėjo dar vidurinėje mo- 
kykloje. Tai pats ilgiausias romanas, nenutrūkęs iki šių dienų. 
Nors jo šeima jam nepritarė, kartą Deklanas nutarė vasaros atos- 
togas praleisti besidarbuodamas kaip pagalbinis darbininkas. Jis 
nepanoro leisti ilgų vasaros dienų teisininko kontoroje, dirbda- 
mas tarnautojo darbą. Jis norėjo dirbti lauke, įdegti ir sutvirtėti. 

Tai buvo vienas iš retų atvejų, kai Deklano tėvas nenusi- 
leido motinai ir stojo sūnaus pusėn. 

Deklanas įdegė, patyrė, kas yra rakštys, pūslės, nuospau- 
dos ir nugaros skausmas. Be to, jis pamilo statybas. 

Na, gal ne tiek statybas, svarstė Deklanas, kiek atstatymo 
darbus. Jį traukė imtis kažko, kas jau pastatyta, jam patiko to- 
bulinti, remontuoti, restauruoti. 

Jokio kito darbo Deklanas nedirbdavo taip užsidegęs, taip 
aistringai. 

Jis buvo gabus mokinys. Šitaip jam yra pasakęs paprastas 
airis meistras. Auksinės rankos, taikli akis, skvarbus protas. 
Deklanas niekada nepamirš tos vasaros malonumų. Nuo to lai- 
ko jis taip ir nebuvo patyręs nieko panašaus. 

Galbūt dabar, mąstė jis. Galbūt patirs dabar. Toks darbas 
jam buvo kur kas arčiau širdies, nei diena iš dienos daryti tai, 
ko iš tavęs tikimasi, kas yra priimtina kitiems. 

Pajutęs vis didėjantį pasitenkinimą ir džiaugsmą, Deklanas 
toliau apžiūrinėjo namą. 

Prie pokylių salės durų jis stabtelėjo ir šyptelėjo. 

— Oho, jėga! 

Nuskambėjęs jo balsas sugrįžo aidu. Deklanas susižavėjęs 
žengė vidun. Grindys buvo sutrūkinėjusios, dėmėtos, vietomis 
smarkiai suteptos. Kai kur matėsi aiškios kažkada pastatytų per- 
tvarų žymės; kadaise kažkas panoro padalyti patalpą į dvi da- 
lis, o vėliau dar kiti nusprendė pertvaras vėl išgriauti. 

Bet Deklanas viską sutvarkys. Kažkokiam kvailiui buvo 
šovę į galvą natūralias tinko sienas apkalti gipso kartono plokš- 
tėmis, nudažytomis geltonai, bet jis ir šitai sutvarkys. 

Bent jau lubos buvo niekieno nepaliestos ir nesudarkytos. 
Gipso lipdiniai buvo nuostabūs — sudėtingai susipynę gėlių 
vainikai, prikaišyti vaisių... Lipdinius būtina restauruoti, rei- 
kės surasti gerą meistrą. Deklanas būtinai tokį suras. 

Jis atvėrė galerijos duris į lietų. Už durų plytėjo apleistas, 
tankiai sužėlęs sodas, per kurį vingiavo žolėmis apžėlę plyte- 
lėmis grįsti takeliai. Tikriausiai čia auga daugybės rūšių auga- 
lų. Deklanui prireiks aplinkos architekto, nors kai ką jis vylėsi 
patvarkyti pats. 

Dauguma ūkinių pastatų buvo visai sugriuvę. Vienur stūk- 
sojo apgriuvęs kaminas, kitur matėsi vijokliais apėjusi akme- 
ninė kažkada čia stovėjusios darbininkų trobelės siena, apiru- 
sių plytų krūvelė ir surūdijęs senos karvelidės stogas. Planta- 
cijose dirbdavę kreolai mėgdavo auginti karvelius. 

Kartu su namu Deklanas buvo įsigijęs tik tris akrus že- 
mės, taigi kiti šiai plantacijai priklausę pastatai dabar stovėjo 
kito savininko žemėse. 

Užtat liko medžiai, mąstė Deklanas. Nuostabūs medžiai. 
Seni į alėją suaugę ąžuolai buvo įmirkę nuo lietaus ir apaugę 
samanomis, o stori išsiklaipę platanų kamienai panėšėjo į prie- 
šistorinių laikų gyvūnus. 

Deklano dėmesį patraukė spalvinga dėmė. Jis žingtelėjo į 
lietų. Kažkoks kuplus, aukštas krūmas žydėjo tamsiai raudo- 
nais žiedais. Ir kas, po velnių, galėtų žydėti sausio mėnesį, 
svarstė Deklanas, prisižadėdamas nepamiršti apie tai paklausti 
Remio. 

Minutėlę užsimerkęs, jis įsiklausė. Negirdėjo nieko, tik lie- 
tų, pliaupiantį ir tykštantį ant stogo, žemės, medžių. 

Jis pasielgė teisingai, galiausiai nusprendė Deklanas. Jis 
visai nepakvaišęs. Jis surado sau vietą. Dabar jam tikrai taip 
atrodė, na, o jeigu vėliau paaiškės, jog yra kitaip, jis susiras ką 
nors kita. Dabar jis bent jau sukaupė energijos ieškojimams. 

Deklanas grįžo į vidų ir, perėjęs pokylių salę, niūniuoda- 
mas patraukė gyvenamojo sparno link, kad galėtų apžiūrėti 
kiekvieną iš penkių miegamųjų. 

Vaikštinėdamas po pirmąjį miegamąjį, jis pasijuto tyliai 
bedainuojąs. 

“Kai pasibaigs puota, kai rytas brėkš; Kai šokėjai išeis, 
kai žvaigždės išblės..." 

 Deklanas liovėsi apžiūrinėjęs grindjuostes ir pažvelgė per 
petį, tarsi tikėdamasis išvysti kažką, stovintį už nugaros. Iš kur 
visa tai, svarstė jis. Iš kur ši melodija, iš kur žodžiai? Papurtęs 
galvą, jis dar labiau išsitiesė. 

— Tai dėl pokylių salės, idiote, — sumurmėjo po nosimi 
Deklanas. — Galvoji apie pokylių salę, todėl ir dainuoji apie 
pokylį. Labai keista, bet ne kvaila. Kalbėtis su savimi irgi nėra 
kvaila. Daugelis Žmonių taip elgiasi. 

Kitoje koridoriaus pusėje esančio kambario durys buvo už- 
darytos. Nors Deklanas ir tikėjosi neteptų vyrių girgždesi0, nuo 
šio garso per nugarą jam perbėgo šaltukas. 

Šį pojūtį akimirksniu nustelbė kitas keistas jutimas. De- 
klanas galėjo prisiekti, jog pajuto aromatą. Tai gėlės. Lelijos. 
Vestuvės ir laidotuvės. Akimirką jis kuo puikiausiai jas įsivaiZ- 
davo — baltas, tyras, pamerktas aukštoje krištolinėje vazoje. 

Kitas Deklaną užvaldęs jausmas buvo susierzinimas. Į šį 
namą jis buvo atsiuntęs visai nedaug daiktų, tarp jų ir miega- 
mojo baldus. Darbininkai tuos baldus sustatė ne tame kamba- 
ryje, kurio norėjo Deklanas. Jis buvo išsirinkęs ypatingą kam- 
barį, kampinį, kurio vienas langas žvelgė į sodą ir tvenkinį, o 
kitas, šoninis, — į ąžuolų alėją. 

Dabar jam teks įsikurti šiame kambaryje arba pačiam vis- 
ką pervilkti kitur. 

Iki galo atlapojus duris, lelijų aromatas pasidarė neįtikėti- 
nai stiprus, beveik svaiginantis. Sutrikęs Deklanas galiausiai 
susivokė, jog šie baldai visai ne jo. Plati lova buvo apgaubta 
sodraus mėlyno šilko drapiruote. Kambaryje stovėjo raižyta dra- 
bužinė, aukšta komoda su stalčiais. Be gėlių aromato, čia tvy- 
rojo bičių vaško kvapas. Aukštoje krištolinėje vazoje, pastaty- 
toje ant moteriško tualetinio stalelio, buvo pamerkta lelijų. Sta- 
lelio kojos buvo gulbių kaklų formos. Kėdė taip pat atrodė la- 
bai grakšti; sėdynė buvo išsiuvinėta rankomis sudėtingais mels- 
vais ir rausvais raštais. 

Ant stalelio Deklanas pamatė sidabruotus šepečius plau- 

kams, auksind sparnų pavidalo segę su emaliuotu laikrodėliu. 
Langus dengė mėlynos drapiruotės, blausiai švytėjo dujinės ug- 
nelės, spingsinčios puošniuose kandeliabruose. Per mėlyno 
krėslo atlošą buvo permestas baltas moteriškas drabužis. 

Ant židinio atbrailos stovėjo žvakidė, ant sienos kabojo 
paveikslas sidabriniais rėmais. 

Deklanas visa tai matė nepaprastai aiškiai, tarsi nuotrau- 
koje. Kol jo smegenys mėgino susigaudyti, kas iš tikrųjų čia 
dedasi, jis susivokė besidairąs po tuščią kambarį, kur už nepri- 
dengto užuolaidomis lango žliaugė lietus. 

— Jėzau Kristau, — tarstelėjo Deklanas, griebdamasis durų 
staktos ir mėgindamas išlaikyti pusiausvyrą. — Kokia čia vel- 
niava? 

Jis giliai įkvėpė. Dabar buvo galima užuosti tik dulkes ir 
drėgmę. 

Aš tik įsivaizdavau, tikino save Deklanas. Jis tarėsi tik įsi- 
vaizdavęs, kaip šis kambarys kažkada galėjo atrodyti. Iš tikrų- 
jų jis nieko nematė, nieko neužuodė. Jis paprasčiausiai pasida- 
vė šių rūmų kerams, paniro į šių namų dvasią. 

Vis dėlto jis negalėjo prisiversti peržengti slenksčio. 

Deklanas uždarė duris ir nuėjo tiesiai į kampinį kambarį. 
Jo baldai buvo sustatyti ten, viskas padaryta taip, kaip jis ir 
buvo liepęs. Visa tai išvydęs, Deklanas lengviau atsipūtė ir šiek 
tiek aprimo. 

Čia stovėjo tvirta, gera Čipendeilo stiliaus lova, kurios gal- 
vūgalis ir kojūgalis buvo be jokių ornamentų ar kitokių pagraži- 
nimų. Deklaną ir jo motiną siejo bendras pomėgis — aistra anti- 
kvariniams daiktams, pagarba rankų darbo dirbiniams ir istorijai. 

Šią lovą jis nusipirko tada, kai jiedu su Džesika atšaukė ves- 
tuves. Na gerai, tada, kai jis atšaukė vestuves, kiek kaltai pripaži- 
no sau Deklanas. Jis norėjo viską pradėti iš pradžių, todėl ėmė 
ieškoti ir galiausiai įsigijo jam patikusius miegamojo baldus. 

Kuklią kamodą jis pasirinko ne tik dėl to, kad kurį laiką 
ketino gyventi vienišas, bet ir dėl to, kad jam labai patiko šio 
baldo stilius, eglutės rašto inkrustacijos, slapti skyreliai, trum- 
pos išlenktos komodos kojelės. Deklanas sumaniai paslėpė te- 
levizorių ir garso aparatūrą, įsigijo keletą subtilaus dizaino lem- 
pų; jam patiko stilių mišinys. 

Erdviame kambaryje išvydęs savo daiktus, puikų tamsiai 
žalio granito židinį, arkines duris, apiblukusius sienų apmuša- 
lus, nusitrynusias grindis, Deklanas vėl atsigavo. 

Dirstelėjęs į drabužinę, vyriškis vėl nusišypsojo; jam tetrū- 
ko balta kaklaskare pasipuošusio tarno su surištais į uodegėlę 
plaukais... Greta esantis vonios kambarys buvo perdarytas, De- 
klano manymu, rekonstrukcijų buvo imtasi niauriame aštuntame 
dešimtmetyje. Dirstelėjęs į avokados žalumo ornamentus, De- 
klanas išsiviepė ir staiga panoro palįsti po karštu dušu. 

Jis nutarė greitai perbėgti trečią aukštą, apsižvalgyti, o pas- 
kui atidžiau patyrinėti bjaurią žaliąją vonią. 

Deklanas patraukė toliau. Mintyse vėl suskambo daina. Ji 
sukosi galvoje kaip nesibaigianti valso melodija. Deklanas 
nebesipriešino. Kol pasirodys Remis, jis pasiklausys dainos. 

“Pokylis praūš, daug vilčių suduš..." 

Į trečią aukštą vedantys laiptai buvo siauresni. Tame aukšte 
įrengtos patalpos tikriausiai buvo skirtos vaikams ir tarnams; 
nei vieniems, nei kitiems nebūtinos puošnios interjero detalės. 

Deklanas nutarė tarnų kambarius apžiūrėti vėliau. Jam 1a- 
biau rūpėjo čia buvę vaikų kambariai, podėliai, palėpės... 

Jis ištiesė ranką, norėdamas truktelėti už padūmavusios nuo 
laiko varinės rutulio formos rankenos. Koridoriumi perbėgo 
skersvėjis, pakankamai šaltas, persmelkęs iki kaulų. Deklanas 
sutriko pamatęs, kaip jo iškvėptas oras susikondensavo į leng- 
vą debesėlį. 

Paėmęs už rankenos, Deklanas pajuto sunkiai begalįs kvė- 
puoti; jam pasidarė labai bloga, pradėjo pykinti. Kaktą išpylė 
šaltas prakaitas, ėmė svaigti galva. 

Akimirksniu Deklanas pajuto tokią neišpasakytą baimę, jog 
staiga panoro bėgti neatsigręždamas ir rėkti. Tačiau jis tik 
žingtelėjo atgal ir atsirėmė į sieną, tarsi nusprendęs nebeban- 
dyti ištrūkti iš žudančių košmaro gniaužtų. 

Neik vidun. Neik. 

Nesvarbu, kieno balsas nuskambėjo Deklano galvoje, jis 
buvo linkęs šio patarimo paklausyti. Jis buvo girdėjęs žmonių 
kalbas apie tai, jog šiame name vaidenasi. Tačiau Deklanas ne- 
tikėjo tokiais dalykais. 

O galbūt tik tarėsi netikįs. 

Kad ir ką jis pamatytų atidaręs duris, kad ir kas už tų durų 

slėptųsi, Deklanas nenorėjo visko patirti vienas. Jo skrandis 
buvo visai tuščias; jis keliavo ištisas dešimt valandų... 

— Aš tik gaištu laiką, — garsiai pratarė jis, tikėdamasis 
nusiraminti išgirdęs savo balsą. — Turėčiau susinešti daiktus. 
Taigi... Eisiu ir atsinešiu iš automobilio visus daiktus... 

— Su kuo kalbiesi, bičiuli? 

Deklanas pašoko kaip kamuolį perduodantis krepšininkas 
ir vargais negalais susivaldė nesuspiegęs. Jis išspaudė labiau 
vyrišką šūktelėjimą: 

— Po perkūnais, Remi... Tu mane velniškai išgąsdinai. 

— Tu kažkodėl stovi viršuje, prie durų, ir kalbiesi su savi- 
mi... Lipdamas kelis kartus šūktelėjau. Tikriausiai neišgirdai. 

— Taip, tikriausiai neišgirdau. 

Deklanas vėl atsišliejo į sieną, įkvėpė oro ir atidžiai pa- 
žvelgė į draugą. 

Remio Peinio išvaizda buvo nepriekaištinga, kaip tikro ar- 
tisto. Deklano manymu, jis tiesiog sukurtas advokato darbui. Re- 
mis buvo prakaulus, linksmų mėlynų akių, plačiomis, tarsi gu- 
minėmis lūpomis, galinčiomis išsišiepti taip, kad privers patikė- 
ti kiekvienu žodžiu, kad ir kaip įtartinai tas žodis skambėtų. Bū- 
tent tokia šypsena dabar švietė Remio veide. ' 

Remis buvo kaulėtas; jis taip ir nepapilnėjo, nors valgė 
kaip dramblys. Besimokant koledže, jo vešlūs, tamsiai rudi 
plaukai buvo ilgi, krentantys ant apykaklės. Dabar jo šukuose- 
na buvo trumpa, beveik Cezario stiliaus. 

— Man pasigirdo, jog žadėjai atvažiuoti po poros valandų. 

— Beveik taip ir išėjo. Dvi su puse. Ar viskas gerai, De- 
kai? Atrodai pablyškęs. 

— Tikriausiai todėl, kad labai ilgai keliavau. Dieve, kaip 
malonu tave matyti. 

— Pačiu laiku prisiminei, — pratarė Remis ir nusijuokęs 
stvėrė bičiulį į glėbį. — Ei, vaikine, atrodai visai nusidirbęs. 
Apsigręžk ir atsuk užpakalį. 

— Idiotas, — tarstelėjo Deklanas. Jie bičiuliškai pasibaks- 
nojo. — Pasakyk man vieną dalyką, — pratarė Deklanas, atsi- 
traukdamas per žingsnį. — Ar aš tikrai kraustausi iš sumauto 
proto? 

— Žinoma, kad kraustaisi. Tu visada buvai išprotėjęs. Lip- 
kim žemyn. Laikas išgerti. 


36 


Jie įsitaisė ant grindų ten, kur kažkada buvo vyrų svetai- 
nė, ir pradėjo vaišintis pica bei viskiu “Jim Beam". 

Pirmasis viskio gurkšnis maloniai nutekėjo į Deklano ger- 
klę šilkine srovele, atpalaiduodamas sutrauktą skrandį. Pica bu- 
vo riebi, skani; Deklanas ėmė manyti, jog visi keisti potyriai 
tebuvo per didelio nuovargio ir alkio rezultatas. 

— Ar ilgai ketini taip gyventi? O gal vis dėlto žadi nusi- 
pirkti vieną ar porą kėdžių? 

— Man nereikia nei vienos, nei dviejų kėdžių, — atsakė 
Deklanas, imdamas iš Remio butelį ir gurkštelėdamas viskio. — 
Bent jau ne dabar. Stengiuosi kiek įmanydamas riboti išlaidas. 
Atsigabenau miegamojo baldus. Stalą galėčiau pernešti į virtu- 
vę. Aišku, susipirksiu ir kitus baldus, bet vėliau, po truputį, kol 
viską tvarkysiuosi. 

Remis apsidairė po kambarį. 

— Kol viską sutvarkysi, nė nepajusi, kaip pats atsidursi 
ratukuose. | 

— Čia reikia tik nedidelio remonto. Kiek girdėjau, pasku- 
tiniai Šio namo šeimininkai gerokai pasidarbavo. Jų užmojai 
buvo labai dideli. Atrodo, kad jie norėjo čia įkurti prabangų 
viešbutį ar kažką panašaus. Beveik po šešių mėnesių jie išnešė 
kudašių. Tikriausiai jiems pritrūko pinigų. 

* Kilstelėjęs antakį, Remis perbraukė pirštu per grindis ir 
atidžiai įsižiūrėjo į likusias ant piršto dulkes. 

—- Blogai, kad negali pardavinėti purvo. Taptum beprotiš- 
kai turtingas. Cha cha. Tiesa, visai pamiršau... Juk tu jau ir da- 
bar begėdiškai turtingas. Kaip laikosi tavo šeima? 

— Kaip visada. 

— Jie mano, kad jų berniukas Dekas pametė kelis varžte- 
lius, — pasakė Remis, pasukiojęs smilių ties smilkiniu. 

— O taip. Gal jie ir teisūs, bet tai mano varžteliai, velniai 
griebtų. Jeigu man būtų reikėję išklausyti dar vieno liudininko 
parodymų, atlaikyti dar vieną susirinkimą, parengti dar vieną 
bylą teismui, tikriausiai būčiau nusiskandinęs. 

— Drauguži, tave dusina bendroji teisė, — tarstelėjo Re- 
mis, laižydamas nuo pirštų padažą. — Turėtum padirbėti kri- 
minalistikos srityje, taip kaip aš. Niekada neapkerpėtum. Tik 
tark žodį, ir jau rytoj dirbsime kartu. 

— Dėkoju už idėją. Tau išties patinka tavo darbas. 

— Taip. Man patinka įtampa, įvairiausios vingrybės, pom- 
pastika, ceremonijos, prakaitą varančios grumtynės, vaizdingi 
žodžiai. Prakeikimas, man ten viskas patinka. 

Remis papurtė galvą, grąžindamas butelį Deklanui. 

— Tu niekada to nepatyrei. 

— Ne, niekada nepatyriau. 

— Ar tam ilgus metus tryneisi Harvarde, kad paskui viską 
mestum? Tikriausiai tokių kalbų prisiklausai? 

— Tokių irgi. 

— Jie visi klysta. Ir tu tai Žinai, Dekai. Juk iš tikrųjų nie- 
ko ir nereikėtų mesti. Paprasčiausiai tu tik pasirinktum kai ką 
kita. Dabar atsipalaiduok ir mėgaukis. Esi Naujajame Orleane, 
na, beveik ten. Čia mes į viską žvelgiame laisviau. Greitai iš- 
mušim iš tavęs jankio likučius. Netrukus imsi šokti pietiečių 
šokius, 0 su pamazgomis išpilsi raudonųjų pupelių ir ryžių at- 
liekas. 

— Taip, neabejoju, kad taip ir bus. 

— Kai įsikursi, keliausime į miestą. Mes su Efi pakviesi- 
me tave pietų. Noriu, kad su ja susipažintum. 

Remis atsirišo kaklaraištį, nusivilko kostiumo švarką ir at- 
sismaukė melsvų marškinių, kokius paprastai vilki advokatai, 
rankoves. Deklanas pamanė, jog, jeigu ne šukuosena, galėtum 
pamanyti, kad Remis tebesimoko Harvarde; ir tada jie su ma- 
lonumu taršydavo picas, gurkšnodami viskį. 

— Tu tikrai pasiryžai? Tu vedi? 

Remis giliai atsiduso. 

— Gegužės dvidešimtąją; vedu, nors ir tvanas prasidėtų, 
nors ir pragaras atsivertų... Dekai, man prikirpo uodegą... Kaip 
tik tokios moters kaip Efi aš ir norėjau. 


— Bibliotekininkė... — stebėjosi Deklanas. — Tu ir bib- 
liotekininkė... 
— Tyrinėtoja, — pataisė jį Remis ir nusikvatojo. — Gra- 


žiausia knygų žiurkė, kokią tik esu matęs. Ji labai sumani. De- 
kai, aš ją beprotiškai myliu. Aš kraustausi dėl jos iš proto. 

— Džiaugiuosi dėl tavęs. 

— Tave vis dar graužia sąžinė dėl... kuo ji vardu? Dženi- 
ferė? 

— Džesika, — pataisė Remį Deklanas išsiviepdamas. Jis 
gurkštelėjo viskio, tarsi norėdamas nuplauti nemalonų skonį, 
ištarus jos vardą. — Negali nesijausti kaltas, kai atšauki vestu- 
ves, likus trims savaitėms iki priesaikos prie altoriaus. 

Remis skubiai linktelėjo. 

— Gal ir taip. Bet tau būtų blogiau, jeigu vis dėlto būtum 
atsidūręs prie to altoriaus. 

— Ką ir bekalbėti, — sutiko Deklanas. Jis vis dar susi- 
mąstęs žvelgė į butelį. — Bet man atrodo, kad Džesika viską 
būtų pakėlusi daug lengviau, jeigu mes būtume susituokę, o 
kitą dieną išsiskyrę. 

Jam vis dar buvo nemalonu apie tai kalbėti. 

— Vis dėlto pasielgiau nedorai. Dabar ji susitikinėja su 
mano pusbroliu Džeimsu. 

— Džeimsas... Džeimsas... Ar tai tas, kuris spiegia kaip 
mergiotė, ar tas, kurio plaukai kaip Drakulos? 

— Nei tas, nei tas, — atsakė Deklanas vyptelėjęs. Dieve 
mano, ir kaip jis galėjo prašauti. — Džeimsas tobulas. Jis yra 
plastinės chirurgijos specialistas, polo žaidėjas ir pašto ženklų 
kolekcionierius. 

— Toks mažas vyriokas be smakro, kalbantis su ryškiu jan- 
kio akcentu? 

— Tas pats, bet dabar jis jau turi smakrą — įsidėjo implan- 
tą. Mano sesuo sako, kad tarp jųdviejų su Džesika užsimezgė 
"kažkas rimta. Jos manymu, dėl to man turėtų būti tik geriau. 

— Na, tai tegu tavo sesuo pati ir teka už tos Dženiferės. 

— Už Džesikos. Aš būtent taip jai ir pasakiau, — kalbėjo 
Deklanas, mostelėdamas buteliu, kad žodžiai nuskambėtų įti- 
kinamiau. — Ji su manimi nekalbėjo dvi savaites, bet aš dėl to 
tik džiaugiausi. Dabar nesu populiarus Ficdžeraldų giminėj. 

— Žinai, Dekai, ką aš tau pasakysiu... Turint galvoje taip 
susiklosčiusias aplinkybes... spjauk tu į juos. 

Nusijuokęs Deklanas perdavė butelį Remiui. 

— Už tai ir išgerkim. 

Deklanas paėmė iš dėžutės dar vieną picos gabaliuką. 

— Norėjau tavęs dar kai ko paklausti apie šį namą. Aš pats 
šiek tiek domėjausi jo istorija po to, kai pirmą kartą čia lankėmės. 

— Trainiojomės aplink kaip du girti kvailiai. 

— Taip. Ir dabar gali taip nutikti, jeigu išgersime visą 
butelį. Taigi Žinau, kad šis namas buvo pastatytas 1879-aisiais, 
kai sudegė autentiškas statinys. Gaisras kilo dėl kažkokių ne- 
aiškių priežasčių, gali būti, kad dėl politinių dalykų, pertvar- 
kų, kitokių suiručių, kilusių po pilietinio karo... 

— Sūnau, tai buvo karas prieš šiauriečių agresiją, — pra- 
tarė Remis, grasindamas iškeltu smiliumi. — Nepamiršk, kie- 
no pusėje padėjai savo jankišką sėdynę. 

— Teisingai. Atsiprašau. Kad ir kaip ten būtų, seni doku- 
mentai liudija, kad Manė labai pigiai įsigijo šias žemes ir pasi- 
statė namą. Jie turėjo cukranendrių ir medvilnės plantacijų, ku- 
rių rėžius nuomojo žemdirbiams. Manė gerai pagyveno kokius 
dvidešimt metų. Jie turėjo du sūnus, jie abu anksti mirė. Vėliau 
mirė senasis šeimininkas, paskui miegodama mirė ir jo žmona. 
Ją ištiko priepuolis. Paveldėtojų neliko. Dokumentuose rašoma, 
kad senieji šeimininkai turėjo dukraitę, bet ji negavo jokio pali- 
kimo. Rūmai buvo parduoti aukcione. Nuo tada namai ėjo iš ran- 
kų į rankas. Bet dažniausiai jie stovėdavo tušti. 

— Na, ir?.. 

Deklanas palinko į priekį. 

— Ar tu tiki, kad čia vaidenasi? 

Remis vyptelėjo ir įsidėjo į burną paskutinį picos gabaliuką. 

— Ar ištisa istorijos paskaita buvo paskaityta tik tam, kad 
užduotum šitą vienintelį klausimą? Vaikine, tu turi įgimtų gero 
pietiečio teisininko savybių. Aišku, kad vaidenasi. 

Remiui suleidus dantis į picą, jo akys ėmė bėgioti. 

— Šitas namas labai senas, čia negalėtų nesivaidenti. O 
tavo minėta dukraitė... Ji buvo Rouz, jos mama buvo iš Rouzų. 
Žinau tai, nes pats esu penktos ar šeštos eilės Simonsų pusbro- 
lis. Simonsai yra kilę iš tos giminės. Žmonės kalbėjo, kad mer- 
gaitės mama pabėgo su kažkokiu vyru, o mergaitę paėmė au- 
ginti jos seneliai iš motinos pusės. Dabar negalėčiau pasakyti, 
kas nutiko jos tėvui, bet, jeigu labai norėsi sužinoti, tau apie 
tai galės papasakoti kiti. Žinau tik tiek, kad Henris Manė, jo 
žmona Žozefina ir vienas jų sūnus — velnias, neprisimenu jo 
vardo — visi mirė šiuose namuose. Vienas iš jų nė už ką nesi- 
vaidentų, nes tai baisi gėda. 

— Ar jie visi mirė sava mirtimi? Visi, kurie čia gyveno? 


4() 


Remis kiek suraukė antakius. 

— Kiek žinau, taip. Kodėl klausi? 

— Nežinau, — atsakė Deklanas, stengdamasis nekreipti 
dėmesio į kūnu perbėgusį šiurpuliuką. — Keistos vibracijos. 

— Gal norėtum, kad kas nors ateitų ir patikrintų? Gal pa- 
kviesti burtininką, galintį išvaryti vaiduoklius, o gal mediumą, 
kuris iškviestų kokią nors dvaselę trumpam pokalbiui? Šiame 
mieste prie kiekvieno kampo gali sutikti raganą ar aiškiaregį. 

— Ne, dėkoju. 

— Jeigu persigalvosi, pasakyk, — mirktelėjo Remis. — Su- 
pažindinsiu tave su kai kuo, kas tau pateiks įspūdingą reginį. 


Vėliau Deklanas nusprendė, jog jam tikrai nereikia jokio 
reginio. Bet jam labai norėjosi palįsti po dušu ir griūti į lovą. 
Jausdamas nuo viskio po visą kūną maloniai pasklidusią šilu- 
mą, Deklanas rausėsi po dėžes, ieškodamas lovos skalbinių ir 
rankšluosčių. Viską, ko, jo manymu, prireiks nakčiai, jis nusi- 
gabeno į antrą aukštą. 

Deklanas pasiklojo lovą skatinamas katalikiško auklėjimo, 
o ne iš meilės tvarkai. Dešimčiai minučių jis palindo po dušu, 
o paskui įsmuko į šiugždantį patalą. Už lango nepaliovė pylęs 
lietus. 


Pasigirdo kūdikio verksmas. Deklanui tai visiškai nepasi- 
rodė keista. Juk kūdikiai verkia ir vidury nakties, jie verkia 
kada panorėję. Šis verksmas skambėjo daugiau užsispyrėliškai 
ir piktai, o ne baugščiai. 

Kas nors turėjo pas jį nueiti ir jį paimti... nuraminti mažy- 
lį, kaip paprastai būna raminami kūdikiai. Jį reikėtų pamaitin- 
ti, pakeisti vystyklą, pasūpuoti. 

Kai jis vaikystėje pabusdavo susapnavęs košmarą, pas jį 
ateidavo mama arba auklė, kartais tėtis; jie paglostydavo jam 
galvą ir pabūdavo šalia, kol išgaruodavo baimė. 

Kūdikis nebuvo išsigandęs. Jis buvo alkanas. 

Deklanui nepasirodė keista, kad į galvą atėjo tokia mintis, 
kad jis tai žinojo. 

Bet jam pasirodė keista, netgi labai keista, kai nubudęs jis 
pasijuto stovįs išpiltas prakaito trečiame aukšte, delne sugniau- 
žęs žalvarinę bumbulo formos durų rankeną. 

Lunatizmas... Jis nuo vaikystės nevaikščiojo miegodamas. 
Blausioje dienos šviesoje šis reiškinys atrodė visai įtikėtinas; 
nenuostabu, jog taip nutiko — viskis, aštri pica ir kalbos apie 
vaiduoklius... 

Kiek sunkiau buvo prisiminti vidurius traukiančią baimę, 
apėmusią visiškai nubudus ir susivokus, jog stovi trečiame 
aukšte, prie uždarų durų. Deklanas išsivadavo iš transo ir išgy- 
veno stingdančią baimę. Jis tikrai buvo įsitikinęs, jog girdėjo 
tilstantį neramaus kūdikio verksmo aidą. 

Deklanas bėgo. Jis nebūtų pravėręs durų net ir tada, jeigu 
kas nors būtų laikęs į smilkinį įremtą šautuvą. Taigi jis bėgo 
genamas kvaišinančios baimės; jis parlėkė į miegamąjį ir užsi- 
rakino. Dabar Deklanas mąstė apie visa tai, rankose laikyda- 
mas drungnos tirpios kavos puodelį. 

Gerai nors tai, jog niekas jo tokio nematė. 

Kita vertus, būtent tokia pirmoji naktis — gan natūralus 
dalykas. Šalti gūsiai, kūdikio verksmas, klajonės miegant... Jau 
geriau tai nei vienišiaus gyvenimas tuščiame name Bostone, 
gurkšnojant alų ir žiūrint televizorių. 

Galbūt jam vertėtų labiau pasidomėti šio namo istorija. Jo 
namo, pasitaisė Deklanas. Rankose tebelaikydamas kavos puo- 
delį, jis pasilenkė per drėgną geležinį turėklą, juosusį galeriją. 

Čia viskas jo. Sutvarkius apžėlusį sodą, čia būtų labai gražu. 

Nuo lapų melodingai teškeno lietaus lašeliai, viskas ap- 
linkui virpėjo po praūžusios audros. Pažeme driekėsi miglų 

skraistės, besivejančios aplink medžius, kurie dabar stūksojo 
tarsi paslaptingi, romantiški siluetai. 

Jeigu dabar pro debesis prasimuštų saulė, viskas nuosta- 
biai sužėrėtų, bet nieko panašaus negalėjai tikėtis. 

Matėsi ir nedidelis tvenkinys, nugultas vandens lelijų 1a- 
pų, laukai — dalis jų jau buvo aparta ir paruošta pavasariui, 
kuris šiuose kraštuose ateina anksčiau. Buvo matyti ir nedide- 
lis raibuliuojančios upės lopinėlis, apgaubtas užutėkio šešėlių. 

Per upę buvo permestas sukumpęs, apiręs lieptas, toliau 
matėsi purvinas keliukas, dingstantis tarp medžių, vedantis į 
namelį, beveik visai paslėptą tų medžių. Deklanas įžiūrėjo leng- 
vą dūmelį, kylantį nuo namelio ir dingstantį ūkanose. 

Tą rytą Deklanas jau buvo užlipęs į aikštelę ant stogo. Jam 
gerokai palengvėjo pamačius, jog ir stogas, ir kaminas buvo 
puikiai sutvarkyti. Paskutinis namo savininkas pasirūpino ant- 
ro aukšto galerija dar prieš pralaimėdamas savo partiją. 

Atrodo, kad ankstesni šeimininkai buvo numatę atstatyti 
namą nuo užpakalinės galerijos dalies ir baigti darbus remon- 
tuodami dengtą terasą. 

Galbūt tai ir nebloga mintis. Deklanas nusprendė būtinai 
apie tai pagalvoti. 

Deklanas nebuvo tikras, ar ankstesniems savininkams tikrai 
pritrūko pinigų, ar neužteko energijos, ar buvo ir viena, ir kita, 
bet dabar jis džiaugėsi, kad viskas pasisuko jam tinkama linkme. 
| Jis turėjo daug pinigų, o dabar, žvelgdamas, kaip nuo žo- 
lių ir vandens kyla rūkas, pasijuto esąs kupinas jėgų. 

Deklanas pakėlė prie lūpų puodelį, o paskui vėl jį nulei- 
do, išvydęs moterį (o gal merginą?), šmėkštelėjusią tarp me- 
džių ties upės vingiu. Greta jos žirgliojo milžiniškas juodas šuo. 

Ji buvo per toli, kad Deklanas būtų galėjęs įžiūrėti jos bruo- 
žus. Jis matė, kad ji apsivilkusi languotais raudonais marški- 
niais ir džinsais, kad jos plaukai ilgi, tamsūs ir labai garbanoti. 
Ar ji sena? Jauna? Graži ar negraži? 

Galiausiai jis nusprendė, kad ji jauna ir graži. Bent jau 
toks buvo jo pasirinkimas. 

Mergina metė kamuoliuką aukštyn ir vikriai jį pagavo, o 
šuo įspūdingai pašoko. Paskui ji dar du kartus išmetė kamuo- 
liuką, o šuo šokinėjo ir bėgiojo ratais. Paskui ji grakščiai išsi- 

rietė ir sviedė kamuoliuką tolyn. Šuo nedvejodamas nušuolia- 
vo pirmyn, tvenkinio link, puolė į vandenį ir sučiupo dantimis 
kamuoliuką, šiam dar nespėjus paliesti vandens paviršiaus. 

Velniškai puikus triukas, mąstė Deklanas šypsodamasis, 
žiūrėdamas, kaip ploja šuns šeimininkė. 

Jam labai norėjosi išgirsti jos balsą. Jis buvo tikras, jog 
dabar ji juokiasi žemu, gerkliniu juoku. Išplaukęs į krantą, šuo 
padėjo kamuoliuką jai po kojomis ir nusipurtė. 

Šuo turėjo ją aptaškyti, bet ji neatšoko atgal ir nepuolė 
valytis džinsų. 

Jie pakartojo įprastą triuką, o Deklanas susidomėjęs juos 
stebėjo. 

Jis įsivaizdavo, kaip ji prieina arčiau jo namų. Ji prieina 
pakankamai arti, jis pamojuoja jai nuo galerijos ir pakviečia 
puodeliui prastos kavos. Taip jis pirmą kartą mėgina būti pie- 
tietiškai svetingas. 

Dar geriau, jis pats nusileidžia žemyn... Ji ima grumtis su 
šunimi, paslysta ant šlapios žolės ir įkrenta į tvenkinį. O jis 
atsiduria tinkamu laiku tinkamoje vietoje ir ją ištraukia iš van- 
dens. Ne, jis neria iš paskos ir ją išgelbsti, nes ji nemoka plaukti. 

Paskui, kaip ir galima tikėtis, jie mylisi ant šlapios žolės 
saulės atokaitoje. Jos kūnas drėgnas ir DISESiS: ji išsitiesia ant 
jo, jis suima delnais jos krūtis ir . 

— Viešpatėliau... — sunirksėjo Dekianas pamatęs, jog ne- 
pažįstamoji vėl pradingo tarp medžių. 

Jis nebuvo tikras, ar sutriko, ar pajuto palengvėjimą su- 
pratęs, jog būtent dabar trokšta fizinio suartėjimo. Kai nu- 
traukė ryšius su Džesika, per šešis mėnesius jis mylėjosi tik 
kartą. Tada visa tai buvo galima pavadinti refleksu, o ne tikru 
geismu. 

Vadinasi, jeigu jis susijaudino pamatęs moterį, kurios nė 
veido neįstengė įžiūrėti, viskas po truputį ima grįžti į senas 
vėžes. 

Nerimą dėl vyriškumo jis gali išbraukti iš svarbių dalykų 
sąrašo. 

Deklanas išpylė šaltos kavos likučius. Galima pradėti die- 
ną užkluptam netikėtų erotinių fantazijų, bet išties nedera su- 
tikti dienos geriant prastą kavą. Reikia imtis praktiškų dalykų. 

Deklanas grįžo vidun, susirado piniginę, raktelius ir susi- 
ruošė į miestą pirkinių. 


Mieste Deklanas praleido beveik visą dieną. Jis ne tik rin- 
kosi reikalingas prekes, bet ir stengėsi atnaujinti pažintį su 
miestu, kuris greitai taps jo miestu. 

Bostoną buvo galima palyginti su gerbiama žmona, stro- 
piai saugančia keletą nešvarių paslapčių, o Naujasis Orleanas 
buvo tarsi jausminga meilužė, besimėgaujanti savo ydomis. 

Deklanas pasilepino gausiais pusryčiais, gaudamas tokią 
cholesterolio dozę, kokios, jo manymu, turėjo pakakti, kad jo 
širdis apsiverstų. 

Jis nusipirko kavos pupelių ir malūnėlį, spurgų ir riestai- 
nių, apsirūpino pietumis viengungiui, šaldytomis picomis, ja- 
vainiais, užsuko į gėrimų parduotuvę nusipirkti alaus, viskio ir 
gero vyno atsargų. 

Viską sukrovęs į automobilį, Deklanas vėl pasileido gat- 
vėmis, tiek mėgaudamasis pačiu pasivaikščiojimu, tiek dėl to, 
kad prisiminė turįs įsigyti indų ir valgomųjų įrankių. Galiau- 
siai jis nusipirko popierinių lėkščių, plastmasinių valgomųjų 
įrankių ir stabtelėjo pažiūrėti, kaip gatvės muzikantas atsidaro 
trimito dėklą ir pasistato jį priešais, įmetęs kelias monetas. 
Netrukus pasigirdo stebuklingi muzikos garsai. 

Deklanas įmetė į dėklą pirmąjį trimitininko uždirbtą dolerį. 

Jis atsispyrė pagundai užeiti į antikvariatus pasigrožėti 
įvairiomis prašmatnybėmis. Iš klubų jau sklido popiečio muzi- 
kos garsai, restoranai viliojo kerinčiais aromatais. Deklanas nu- 
sipirko mufuletą — iš mėsos, sūrio ir aliejuje mirkytos itališ- 
kos duonos pagamintą stebuklą, — ketindamas parsivežti jį na- 
mo ir suvalgyti vėliau. 

Grįžęs prie automobilio, Deklanas sutiko iš Cafė du Mon- 
de ar krantinėje įsikūrusių krautuvėlių išėjusius turistus su krep- 
šeliais, išvydo per visą Džeksono aikštę nusidriekusią prana- 
šautojų stalelių eilę; burtininkai už dešimt dolerių galėjo iš kor- 
tų nuspėti ateitį. Žingsniuodamas alėja, per aitrų pūvančių 
šiukšlių tvaiką jis pajuto lengvą hašišo dvelksmą. 

Deklanas pamatė milžinišką juodaodę moterį, įsitaisiusią 
kupliais augalais apsodintoje galerijoje virš erotiškas žvakes 
reklamuojančios parduotuvėlės, tingiai traukiančią dūmelį. 

Deklanas nupirko Remiui lauktuvių — erotišką žvakę, 
vaizduojančią moteriškę torpedas primenančiomis krūtimis; vi- 
są likusį kelią iki automobilio jis šypsojosi, žvelgdamas į savo 
pirkinį. 


Namo Deklanas grįžo kupinas energijos. Visus pirkinius 
jis sudėjo ten, kur, jo manymu, buvo protingiausia juos sudėti, 
o paskui kambarys po kambario ėmė atidžiai tyrinėti pirmą 
aukštą. Deklanas viską kruopščiai užsirašinėjo, mąstydamas 
apie problemas, galimybes, planus ir prioritetus. 

Savaime suprantama, svarbiausias dalykas buvo virtuvė. 
Šitai jis jau buvo patyręs, įsirenginėdamas namą Bostone ir pa- 
gelbėdamas savo draugams. 

Deklanas nebuvo kulinaras, neretai jis pasitenkindavo om- 
letu ir skrebučiais, bet virtuvė jam atrodė esanti kiekvienų namų 
širdis. Paskutinį kartą Manė rūmų virtuvė buvo rekonstruota de- 
vinto dešimtmečio pradžioje -— joje dominavo balta spalva ir 
chromo paviršiai; grindys taip pat buvo akinamai baltos. 

Virtuvė turėjo savų privalumų — čia buvo dideli langai, 
senas, bet puikiai tinkamas naudoti plytinis židinys, lipdiniais 
puoštos lubos. Deklanui labai patiko erdvus podėlis, bet jis ke- 
tino paversti jį sandėliuku. Jis būtinai atidengs autentiškas me- 
dines grindis, nuplėš itin saldžius sienų apmušalus, išmargin- 
tus arbatiniais, išardys barą ir pakeis jį kokiu nors antikvariniu 
staleliu ar kokiu nors panašiu baldu. 

Deklanas nelabai išmanė interjero dizaino subtilybes. Pa- 
našius dalykus jis patikėdavo Džesikai, kuriai patiko pasteli- 
nės spalvos ir klasikinis stilius. 

Dabar apie tai mąstydamas, jis suprato, jog norėtų intensy- 
vesnių spalvų ir daugiau netikėtų detalių. Jam patiko smulkme- 
nos ir galimybė jas pasirinkti. Po velnių, juk tai jo namai, ir jis 
juos įsirengs taip, kaip jam patinka. Nuo viršaus iki apačios. 

Jis įsigis keletą spintelių stiklinėmis durelėmis, kur susi- 
dėlios antikvarinius virtuvės reikmenis — įskilusius indus, bu- 
telius ir apdaužytus ąsočius. 

Jis nusipirks tvirtus, grubius stalviršius, nusipirks varinių 
čiaupų. Na ir kas, kad jie greitai pajuoduos. Taip jie atrodys 
dar natūraliau ir tikriau. 

Jis įsigis didžiulį šaldytuvą, kokią nors neįprastą, įdomią 
indaplovę ir viryklę. Visą šią įrangą jis padengs sena mediena. 

O dabar — prie darbo. 

Deklanas užsirašinėjo begales dalykų, matavo ir permata- 
vo. Jis išsitraukė vadovėlius ir išsidėliojęs ant plikų bibliote- 
kos grindų užgulė juos studijuodamas ir skaitinėdamas. Dekla- 
nas suvalgė pusę parsivežtų sumuštinių ir išgėrė tiek kavos, 
kad jam ėmė dūgzti ausyse. 

Jis viską kuo puikiausiai įsivaizdavo: nuo grindų iki lubų 
įrengtos knygų lentynos, prigrūstos knygų, sodriai žalios sie- 
nos ir švelniai kreminės gipso lubos su puošmenomis. Ant ži- 
dinio atbrailos stovės sunkios sidabrinės žvakidės. Būtinai rei- 
kės kruopščiai patikrinti visus kaminus, kad būtų galima nau- 
dotis židiniais ir išginti name tvyrantį šaltuką. 

Gipso lipdinius reikės restauruoti, nudailinti, nulyginti. 
Galinės ir masyviosios durys, skyrusios džentelmenų ir ledi 
apartamentus, buvo išsilaikiusios kuo puikiausiai. 

Kažkas iš ankstesnių šeimininkų buvo pasirūpinę biblio- 
tekos grindimis. 

Deklanas šliaužiojo keliais, rankomis čiuopdamas grindų 
medį. Kai kur reikės lengvai pakalti, kai kur užtepti kelis 
sluoksnius skaidraus lako, ir viskas bus baigta. Kilimai puikiai 
apsaugojo grindis; puikiuosius kilimus Žozefina Manė buvo už- 
sakiusi Paryžiuje. 

Deklanas užuodė brendžio, odos, bičių vaško ir rožių kva- 
pą, bet nieko apie tai nepagalvojo. Jis atsistojo prie koklinio 
židinio, įsmeigė žvilgsnį į tolį, jo akys keistai apsiblausė. Į nu- 
skilusį židinio kampą jis įsipjovė nykštį. Šią židinio dalį reikė- 
tų pakeisti; jeigu tai nebus įmanoma, židinį reikės suapvalinti. 
Kokliai buvo glazūruoti, itališki, dekoruoti rankomis. Jie turė- 
tų būti labai brangūs. 

Žiuljenas numetė nuo židinio atbrailos žvakidę, nuskėlė 
koklį. Ir vėl girtas. Ir vėl siautėja. 

Kišenėje suskambėjo mobilusis telefonas. Deklanas susi- 
vokė sėdįs ant grindų. Mirkčiodamas, sunkiai besusivokdamas, 
kur esąs, jis dairėsi po tuščią kambarį. Ką jis veikė? Mąstė? 
Deklanas pažvelgė į nykštį ir pamatė, jog įsipjovė į nuskeltą 
atbrailą. Sunkiai orientuodamasis, jis išsitraukė telefoną. 

— Taip, klausau. 

— Štai kur jis. O aš jau ketinau pasiduoti, — pasigirdo 
linksmas Remio balsas; Deklanas tebespoksojo į nudaužtą koklį. 
Jis galvojo apie koklius. Kažkas... 

— Aš...čė... apžiūrinėju kambarius. Viską matuoju. Gal- 
voju... 

— Gal norėtum kuriam laikui 18 ten ištrūkti? Turiu daly- 
vauti vėlyvame susirinkime. Pagalvojau, kad vėliau galėtume 
susitikti ir išgerti. Pasikviestume ir Efi, jeigu man pavyktų ją 
ištempti. 

— Kiek dabar valandų? — paklausė Deklanas, pasukda- 
mas riešą ir dirstelėdamas į laikrodį. — Vidurnaktis? Ar jau 
vidurnaktis? 

— Ne, dar ne. Ar tu jau gėrei? 

— Tik kavos, — atsakė Deklanas, suraukdamas kaktą; jis 
dar kartą pažiūrėjo į laikrodį ir patapšnojo sau per skruostą. — 
Tikriausiai pasibaigė elementas. 

— Dabar po šešių. Iki devynių turėčiau viską baigti. Ko- 
dėl gi tau prie mūsų neprisidėjus? Lauksiu tavęs prie Et Trois, 
maždaug per kvartalą nuo Burbonų. 

— Taip, — išsiblaškęs atsakė Deklanas. Jis perbraukė ran- 
ka per plaukus ir pamatė, kad kakta išpilta smulkių prakaito 
lašelių. — Taip, skamba viliojamai. 

— Ar reikia nupasakoti, kaip mane rasti, jaunasis janki? 

— Nereikia, pats susirasiu, — atsakė Deklanas, trindamas 
tvinkčiojantį nykštį. — Remi? 

— Taip, mano vardas būtent toks. 

Deklanas papurtė galvą ir pats iš savęs nusijuokė. 

— Nieko. Susitiksime vėliau. 


Deklanas išvažiavo anksti. Jo nelabai domino svaigieji gė- 
rimai, jam terūpėjo pamatyti, kaip keičiasi Naujasis Orleanas 
pasibaigus dienai ir prasidėjus vakaro pramogoms. Gatvės mir- 
gėjo nutviekstos karnavalinių šviesų, knibždėte knibždėjo gau- 
sybė pramogų ištroškusių žmonių. 

Deklano manymu, tai nebuvo turistai ar prekeiviai. Tai bu- 
vo patys tikriausi miestelėnai, pats miestas, skendintis muzi- 
kos garsuose. 

Muzika sklido iš už kiekvienų durų — kerintis džiazas, 
karštas rokas, besiliejantys bliuzo garsai. Kiek aukščiau, res- 
toranų galerijose, spietėsi pietautojai, nuo sausio šaltuko besi- 
ginantys prieskoningais padažais ir alkoholiu. Striptizų klubų 
kviesliai viliojo įvairiausiais reginiais, parduotuvėse be palio- 
vos tarškėjo kasos aparatai, ryjantys turistų pinigėlius už Už- 
gavėnių kaukes. Baruose buvo maišomi kokteiliai jankiams, 
pilstomas alus ir likeris tiems, kurie žinojo, ką verta rinktis. 

Tačiau visas šis paradas būtų ne toks įspūdingas, jeigu ne 
muzika. 

Deklanas gėrė į save muzikos garsus, keliaudamas Burbonų 
kvartalu, praeidamas pro kavines ir klubus, prisimerkdamas nuo 
ryškių šviesų, stulbdamas nuo gražių kiemelių reginių. Jis praėjo 
pro susispietusių moterų, čiauškančių tarsi šarkos, būrelį. 

Jis pajuto nuo jų dvelkiantį aromatą — gėlių ir saldumynų 
kvapą. Deklanas sureagavo taip, kaip paprastai reaguoja kiek- 
vienas vyriškos giminės atstovas, išgirdęs kikenančias mote- 
ris, — jam buvo malonu, bet ir šiek tiek baugu. 

— Gražus užpakaliukas, — mestelėjo viena iš jų; Dekla- 
nas nestabtelėjęs nužingsniavo toliau. 

Moterys, susispietusios būreliais, paprastai būna pavojin- 
ga ir paslaptinga jėga. 

Staiga Deklanas pagalvojo, jog pirmą kartą susitikdamas 
su Efi turėtų jai padovanoti kokią nors smulkmenėlę, kokią nors 
dovanėlę jos sužadėtuvių su Remiu proga. Jis nenumanė, kas 
jai galėtų patikti, kokia yra ji pati. Bet, jeigu galima sakyti, 
kad jis turi kokių nors talentų, tai vienas iš jų — sugebėjimas 
pirkti dovanas. 

Gailėdamasis, kad nepagalvojo apie tai anksčiau, Dekla- 
nas užsuko į kelias parduotuvėles, neturėdamas daug vilčių. Šia- 
me kvartale buvo prekiaujama tuo, kas galėtų įtikti turistų sko- 
niui. Deklanui neatrodė, kad prisukamas plastmasinis penis būtų | 
gera dovana pirmai pažinčiai atminti. Galiausiai jis ėmė svars- 
tyti, jog dovanėlė gali ir palaukti, na, nebent jam reikėtų grįžti | 
ir nupirkti krepšelį moteriškų losjonų ar šiaip kokių tepalų. 

Kaip tik tada jis ir pamatė tai, ko reikia. Tai buvo sidabri- 
nė varlytė, pritūpusi ant visų keturių kojelių taip, tarsi ruoštųsi 
galingam šuoliui. Varlytė buvo linksmai išsiviepusi plačia, šel- 

miška šypsena. Deklanas akimirksniu suprato, jog ji jam pri- 
mena Remį. 

Jeigu Efi rimtai įsimylėjusi senąjį jo koledžo bičiulį, ji tik- 
rai pastebės panašumą. Deklanas suvyniojo varlytę į puošnų 
popierių ir užrišo didelį raudoną kaspiną. 

Deklanui atėjus į sutartą kvartalą, iki devynių dar buvo 
likę nemažai laiko. 

Deklanas norėjo pasėdėti bare, pasitraukęs nuo miesto centre 
šurmuliuojančio cirko. Jis pasiklausys muzikos, išgers alaus. Ar- 
timiausias kelias savaites jis bus užimtas iki kaklo. Dienomis 
dirbs virtuvėje, vakarais planuos, ką turės padaryti rytoj. Jis tu- 
rės susirasti puikių meistrų, turės apmąstyti išlaidas. 

Šį vakarą jis pasėdės su draugais, tada grįš namo ir iki 
soties išsimiegos. | 

Deklanas pamatė Et Trois baro iškabą. Jos, šviečiančios 
šalta melsva spalva virš masyvių medinių durų, tiesiog negalė- 
jai nepastebėti; pats namas stovėjo vos per kelis gerus žings- 
nius nuo gatvės. 

Antras namo aukštas buvo suprojektuotas kaip tipiška ga- 
lerija, aptverta metaliniais raitytais turėklais. Kažkas buvo iš- 
puošęs galeriją storasieniais keraminiais vazonais su vešliomis, 
sodrios rausvos spalvos pelargonijomis; kraštuose buvo įtaisy- 
tos nedidukės baltos lemputės. Labai moteriškas vaizdelis... To- 
kioje vietelėje galima ramiai pasėdėti, išgerti taurę vyno ir pa- 
mąstyti apie apačioje pro šalį Žžingsniuojančius Žmones. 

Atidaręs duris, Deklanas išgirdo šurmulį, pajuto česnako 
ir viskio kvapą. 

Ant nedidelės pakylos grojo penkių muzikantų orkestrėlis 
— skalbimo lenta, smuikas, būgnai, gitara ir akordeonas. Ne- 
didukė šokių aikštelė buvo pilnutėlė žmonių, šokančių greitą 
dvitaktį šokį. 

Blausioje baro šviesoje Deklanas matė, jog nė vienas iš 
pasieniais sustatytų staliukų nėra laisvas. Jis atsigręžė, norė- 
damas apžiūrėti patį barą. Medis buvo beveik visai pajuodavęs 
nuo senumo, bet tebeblizgėjo. Aplink barą buvo sustatyta tuzi- 
nas kėdžių be atlošų. Deklanas paskubėjo užimti vieną laisvą 
kėdę, kol kas nors ant jos neatsisėdo. 

Baro veidrodyje atsispindėjo išrikiuoti buteliai, stikliniai 


50 


indeliai su druska ir pipirais, paruoštais kokteiliams, elegan- 
tiška porelė vakariniais drabužiais, šunys, Rokis ir Bulvinklis, 
Porkis ir Petunija, apvalios, nuogos pusiausėda gulinčios mo- 
ters krūtys, karnavalinės kaukės ir sparnuotos fėjos. 

Deklanas žvelgė į visa tai galvodamas apie žmogų, kuris 
galėtų kolekcionuoti ir eksponuoti fėjas bei įvairiausias kūno 
dalis; galiausiai jis nutarė, jog toks žmogus išties supranta Nau- 
jojo Orleano dvasią. 

Nuo pakylos pasigirdo vietine tarme dainuojančios smui- 
kininkės daina. Jos balsas priminė surūdijusio pjūklo čirpimą, 
bet kažkaip keistai traukė. Trepsėdamas koja, Deklanas žvelgė 
į baro gilumą. Barmeno garbanos driekėsi beveik iki juosmens, 
jo veidas atrodė tarsi išskobtas iš žvilgančios kavos pupelės 
talentingo meistro rankos. Jam pilstant gėrimus ir sukiojant 
čiaupą, rankos dirbo grakščiai kaip balerinos. 

Deklanas jau buvo besirengiąs kilstelėti ranką, kad pa- 
trauktų barmeno dėmesį, ir kaip tik tada pro už baro esančias 
duris įžengė ji. 

Jau vėliau, kai mintys kiek praskaidrėjo, Deklanas pama- 
nė, kad jam į širdį trenkė didžiulis kūjis. Ne, jo širdis nesusto- 
jo, atvirkščiai, pradėjo pašėlusiai plakti. Plastėjo širdis, 
kunkuliavo kraujas, įsitempė strėnos, smegenys... Akimirksniu 
jis visas atgijo. 

Štai ir tu, riktelėjo kažkas Deklano sąmonėje. Pagaliau. 

Jis girdėjo kiekvieną savo širdies tvinksnį, kažkur pradin- 
go muzika, išnyko aplinkinių šurmulys. Jo žvilgsnis buvo įsmei- 
gtos tik į ją, jis siurbte įsisiurbė į ją akimis, tarsi ji būtų apšvies- 
ta ryškios prožektoriaus šviesos ir stovėtų tamsioje scenoje. 

Ji nebuvo graži, bent jau ne tradiciškai suprantamo klasi- 
kinio grožio. Galima sakyti, ji buvo impozantiška. 

Merginos plaukai buvo tamsūs kaip naktis, čigoniškos gar- 
banos driekėsi iki pečių. Veidas atrodė kaip lapės — siaura aris- 
tokratiška nosis, kiek išsišovę skruostikauliai, smailėjantis 
smakras. Akys buvo didelės, sunkiais vokais, burna plati, lū- 
pos putlios, kraujo raudonumo spalvos. 

Deklanas pamanė, kad tokie veido bruožai neturėtų derėti 
— tokios lūpos, tokios akys negalėtų sudaryti harmoningos vi- 
sumos. Tačiau jos veidas buvo tobulas. Stulbinamas, seksua- 
lus, nuostabus. 

Mergina buvo nedidukė, gražiai sudėta, smulkutė. Ji vil- 
kėjo aguonų spalvos palaidine su didele iškirpte, atidengiančia 
menkus rankų raumenis ir išryškinančia grakštų krūtinės išlin- 
kimą. Tarp krūtų kybojo sidabrinė grandinėlė su mažyčiu si- 
dabriniu raktelio formos pakabučiu. 

Merginos oda buvo tamsoka, o į Deklaną įsmeigtos akys 
— sodrios karčiojo šokolado spalvos. 

Jai priėjus arčiau, raudonosios lūpos nusišypsojo santū- 
ria, nuovokia šypsena. Ji pasilenkė tiek, kad jos ir Deklano vei- 
dai atsidūrė gana arti vienas kito; Deklanas pastebėjo nedidu- 
kę dėmelę ties dešiniuoju jos viršutinės lūpos kampučiu. Da- 
bar ji buvo taip arti, kad jis užuodė nuo jos dvelkiantį naktinio 
jazmino aromatą, kuriame akimirksniu nuskendo. 

— Ar galėčiau kuo nors pagelbėti, mielasis? 

O taip, mąstė sau Deklanas. Labai prašyčiau. 

Tačiau jam tepavyko išspausti neaiškius garsus: 

— Hmmm... | 

Ti šiek tiek krestelėjo galvą, paskui atsitiesė ir prabilo vie- 
tine tartimi: 

— Ištroškęs? O gal tik... vakarais išalkęs? 

— Eee... 

Jam labai norėjosi lyžtelėti raudonąsias lūpas, mažutį ap- 
gamą, jis troško tiesiog čia ją visą išgerti. 

— ... *Koronos". 

Deklanas stebėjo, kaip ji eina paimti butelio. Mergina ėjo 
kaip šokėja — gal balerina, o gal kokių nors egzotinių šokių 
šokėja. Dabar jam atrodė, kad liežuvis susirišo į mazgą. 

— Nori atsidaryti sąskaitėlę, gražuoli? 

— Aaa... 

Dieve, Ficdžeraldai, suimk save į rankas. 

— Taip, dėkoju. Ką juo galima atrakinti... 

Jai kilstelėjus antakį, Deklanas paėmė butelį. 

— ... tuo rakteliu? 

— Šituo? — pasitikslino mergina, perbraukdama pirštų 
galiukais per raktelį. Deklanas pamanė, kad jo širdis tuoj su- 
sprogs. — Na, galbūt mano širdį, meiluti. O kaip tau atrodo? 

Deklanas ištiesė delną, norėdamas paimti jos ranką. Jam 
atrodė, jog neįstengęs jos paliesti prapliups raudoti. 


52 


— Aš esu Deklanas. 

— Tikrai? — tarstelėjo ji, neištraukdama rankos. — Gra- 
žus vardas. Neįprastas. 

— Tai... airiškas vardas. 

— Aha. 

Ji apvertė jo delną ir pasilenkė, tarsi mėgintų ką nors iš jo 
išskaityti. 

— Ir ką gi aš čia matau? Tu jau seniai buvai Naujajame 
Orleane, bet tikiesi čia apsistoti. Ištrūkai iš labai šaltos šiau- 
rės, tiesa, Deklanai? 

— Taip. Manau, tai nebuvo sunku suprasti. 

Ji vėl pakėlė į jį akis, ir šį kartą Deklano širdis liovėsi 
plakusi. 

— Moku išskaityti ir daugiau. Turtingas jankis advokatas 
atsikraustė čia iš Bostono. Tu nusipirkai Manė rūmus. 

— Ar mes pažįstami? — paklausė Deklanas. Suspaudęs 
pirštais jos ranką, jis kažką pajuto — tarsi prie grandinės pri- 
silydytų dar viena grandis. — Ar mes kada nors buvome susi- 
tikę? 

— Ne šiame gyvenime, mielasis, — atsakė ji, paplekšno- 
jusi jam per ranką, ir nuėjo vykdyti kitų užsakymų. 

Bet ji nesiliovė jo stebėjusi. Deklanas nebuvo toks, kokį 
Ji tikėjosi išvysti išklausiusi Remio apibūdinimo. Kita vertus, 
Ji nė pati negalėtų pasakyti, ko tikėjosi. Vis dėlto ji buvo iš tų 
moterų, kurioms patinka netikėtumai. Atrodė, jog žmogus, sė- 
dintis prie baro ir varstantis ją pilkšvų akių žvilgsniais, galėjo 
pateikti begales netikėtumų. 

"Jai patiko jo akys. Ji buvo pratusi prie goslių vyrų žvilgs- 
nių, bet šiose akyse atsispindėjo kažkas daugiau. Galbūt jos 
bylojo apie kvapą gniaužiantį šoką, o tai jai buvo labai miela ir 
malonu. 

Labai šaunu turėti vyrą, kuris galėtų padaryti bet ką, kai 
tik jam nusišypsai. 

Nors Deklanas nenugėrė beveik nė kiek alaus, ji grįžo prie 
jo ir bakstelėjusi į butelį pirštu paklausė: 

— Norėtum antro? 

— Ne, dėkoju. Ar galėtum padaryti pertrauką? Gal galė- 
čiau tau nupirkti išgerti, kavos, automobilį, šunį?.. 

— O kas yra čia? 

Jis pažvelgė į nedidelę dovanėlę, kurią buvo pasidėjęs ša- 
lia savęs ant baro. 

— Tai dovanėlė vienam žmogui, su kuriuo susitiksiu. 

— Tu perki dovanas daugeliui moterų, Deklanai? 

— Ji nėra moteris. Tai yra, norėjau pasakyti, kad ji nėra 
mano moteris. Tiesą sakant, tokios nė neturiu... tai tik... Anks- 
čiau man geriau sekdavosi. 

— Kas geriau sekdavosi? 

— “Kabinti" moteris. 

Ji nusijuokė žemu gerkliniu juoku, koks skambėdavo Dek- 
lano fantazijose. . 

— Gal galėtum padaryti pertrauką? Mes ką nors nuvary- 
tume nuo staliuko, ir tu man suteiktum dar vieną šansą. 

— Ir pirmą kartą visai neprastai pavyko. Ši vietelė pri- 
klauso man, todėl pertraukų neturiu. 

— Tai tavo baras? 

— Taip, visai teisingai. 

Ji nusisuko, nes prie baro priėjo viena iš padavėjų, nešina 
padėklu. 

— Palauk, palauk, — pasakė Deklanas, vėl tiesdamas į ją 
ranką. — Aš nežinau tavo vardo. Kuo tu vardu? 

— Angelina, — švelniai pratarė ji. — Bet visi mane vadi- 
na Lena, nes nesu panaši į angelą, mielasis. 

Ji perbraukė pirštu Deklanui per skruostą ir nuėjo pildyti 
užsakymų. 

Deklanas nugėrė didžiulį gurkšnį alaus, norėdamas nuplau- 
ti į burną suplūdusias seiles. 

Jis jau mėgino sugalvoti kokį nors kitą pretekstą, kai per 
nugarą pap|ekšnojo Remis. 

— Sūnau, mums reikėtų susirasti stalelį. 

— Iš čia geriau matyti. 

Remis pažvelgė ten, kur buvo įsmeigtos Deklano akys. 

— Tai vienas iš pačių geriausių dalykų, ką gali pasiūlyti 
šis miestas. Jau susipažinai su mano pussesere Lena? 

— Pussesere? 

— Ketvirtos eilės pusseserė, kiek žinau. Na, gal penktos. 
Angelina Simons, vienas iš Naujojo Orleano brangakmenių. 

O štai čia — kitas. Efi Reno. Brangioji Efi, štai mano gerasis 
bičiulis Deklanas Ficdžeraldas. 

— Sveikas, Deklanai, — pratarė mergina, įsiterpusi tarp 
jo ir Remio, ir pakštelėjo Deklanui į skruostą. — Labai džiau- 
giuosi su tavimi susipažinusi. 

Gražų širdelės formos veidelį gaubė šviesių plaukų debe- 
sėlis; Efi akys buvo giedro vasaros dangaus spalvos. Jos lūpos 
buvo su žaviu grioveliu, kaip lėlės, ir nudažytos rožine spalva. 

Efi buvo panaši į vietinės vidurinės mokyklos palaikomo- 
si0s merginų komandos vadovę. 

— Tu per daug graži, kad švaistytum laiką su tokiu vaiki- 
nu kaip šis, — pasakė jai Deklanas. — Kodėl gi tau nepabėgus 
su manimi? 

— Kada išvykstame? 

Sukikenęs Deklanas nulipo nuo kėdės ir taip pat pakštelė- 
jo Efi į skruostą. 

— Puikiai padirbėta, Remi. 

— Tai geriausias mano kada nors nudirbtas darbas, — pa- 
sakė Remis, priglusdamas lūpomis prie Efi plaukų. — Prisės- 
kime čia, brangioji. Labai daug žmonių. Prie baro bus geriau- 
sia. Nori vyno? 

— Norėčiau baltojo. 

— Deklanai, gal norėtum pakartoti? 

— Pats užsisakysiu. Aš vaišinu. 

— Jeigu taip, tai parūpink mano mergaitei gero šardonė. 
O aš gersiu tą patį, ką ir tu. | 

— Tik pažvelkite, kas pas mus apsilankė, — pasakė Lena, 
nusišypsodama Remiui. — Sveika, Efi. Ką šįvakar gersite? 

— Taurę šardonė, ledi. Ir dar dvi “Koronos", — pasakė 
Deklanas. — Beje, gal galėtum paskambinti numeriu 911? Kiek- 
vieną kartą pažvelgus į tave, man ima stoti širdis. 

— Tavo draugužis atrodo labai smarkus, Remi, — pratarė 
Lena, imdama iš šaldytuvo butelį vyno. 

— Harvardo merginos tiesiog tirpdavo nuo jo kalbų. 

— O mes, pietietės merginos, esame per daug pratusios 
prie karščio, kad greitai ištirptume, — atsakė Lena, pildama 
vyną ir atkimšdama alaus butelius. 

— Aš tave pažįstu, — staiga susivokė Deklanas. — Ma- 

čiau tave šįryt, kai žaidei su šuniu. Jis toks didelis, juodas. Bu- 
vote nuėję prie tvenkinio. 

— Jo vardas Rufas, — tarstelėjo Lena. Jai nelabai patiko, 
kad kažkas ją slapčia stebėjo. — Tai mano močiutės šuo. Tas 
namelis užutėkyje taip pat jos. Kartais nueinu jos aplankyti, 
pabūnu su ja, kai ji prastai jaučiasi. Arba tada, kai ji pasijunta 
labai vieniša. 

— Kai kitą kartą eisi pasivaikščioti, praeik pro rūmus. Vis- 
ką aprodysiu. 

— Gal ir galėčiau. Niekada nebuvau viduje, — atsakė Le- 
na ir pastatė prieš juos dubenį su šviežutėliais sausukais. — 
Norėsite ko nors iš virtuvės? 

— Pagalvosime apie tai, — atsiliepė Remis. 

— Kai sugalvosite, pasakykite, — tarstelėjo Lena ir apsi- 
gręžusi dingo už baro durų. 

— Elkis atsargiau, Dekai, — pratarė Remis, spustelėjęs 
jam petį. — Kartais tu trikdai žmones. 

— Neerzink jo, Remi. Leną reikia prisipratinti, jeigu ne- 
nori likti be svarbiausių kūno dalių. 

— Tu tikrai turėtum su manimi pabėgti, — nusprendė Dek- 
lanas. — Bet kol kas — su geriausiais linkėjimais. 

Jis stumtelėjo Efi dovanėlę. 

— Nupirkai man dovaną? Tu nuostabiausias Žmogus pa- 
saulyje! 

Efi entuziastingai pradėjo vynioti paketėlį; Deklanas net 
nusišypsojo. Išvyniojusi varlytę, ji nuščiuvusi kurį laiką įdėmiai 
į ją žiūrėjo. Paskui atmetė galvą ir nuoširdžiai nusikvatojo. 

— Tas varliukas toks panašus į Remį. Mielasis, tik pažvelk, 
jo šypsena visai kaip tavo. 

— Man taip neatrodo. 

—- O man atrodo. Ir Dekui taip atrodė. 

Ji pasisuko ant kėdės ir švytėdama pažvelgė į Deklaną. 

— Tu man patinki. Aš taip džiaugiuosi, kad tu man patin- 
ki. Aš taip myliu šitą kvailį, kad tiesiog negaliu apsakyti, to- 
dėl, jeigu būtum man nepatikęs, būčiau turėjusi apsimetinėti ir 
sakyti, kad patikai. Tačiau dabar man nereikės apsimetinėti. 

— Oi, Efi, tik nepradėk ašaroti, — pratarė Remis, išsi- 
traukdamas nosinaitę, kai Efi sušniurkščiojo. — Ji visada ap- 

siašaroja, kai būna laiminga. Tą vakarą, kai paprašiau už ma- 
nęs tekėti, ji taip įsiraudojo, jog tik po dešimties minučių įstengė 
atsakyti taip. 

Remis nutempė Efi nuo kėdės. 

— Eime, mieloji, pašoksime, kol aprimsi. 

Deklanas vėl atsisėdo, paėmė bokalą alaus ir žiūrėjo, kaip 
jie sukasi šokių aikštelėje. 

— Jie labai gražiai atrodo drauge, — už nugaros Deklanas 
išgirdo Lenos balsą. 

— Taip. Taip, tikrai. Ar tau būtų įdomu, kaip mes atrody- 
tume drauge? 

— Tu labai atkaklus, — pratarė atsidususi Lena. — Kokį 
automobilį man nupirksi? 

— Automobilį? 

— Juk siūleisi man nupirkti ko nors išgerti, kavos, auto- 
mobilį arba šunį. Ir pati galiu nusipirkti nuosavų gėrimų, man 
patinka mano plikoma kava. Galima sakyti, turiu šunį. Turiu ir 
automobilį. Bet, kita vertus, kodėl gi negalėčiau turėti dviejų 
automobilių? Kokį automobilį man nupirksi? 

— Galėsi išsirinkti. 

— Kai išsirinksiu, pasakysiu, — atsakė Lena ir vėl dingo 
už baro. 


Tris dienas Deklanas dirbo labai įtemptai. Jo manymu, nėra 
didesnio malonumo už ko nors ardymą. Net mėginimas įvesti 
naują tvarką negalėjo prilygti pirminiam apėmusiam įkvėpimui. 

Deklanas “išdarinėjo" virtuvę, išgriaudamas barą, atsikra- 
tydamas stalų ir spintelių; jis nudrėskė tapetus ir nuplėšė lino- 
leumą. 

Dabar jis liko tik tarp gipsinių sienų ir medinių grindų. 
Prieš jį atsivėrė neribotos galimybės. 

Vakarais Deklanas gydydavosi nuospaudas ir skaudančius 
raumenis, sėdėdavo apsikrovęs dizaino knygomis. 

Kiekvieną rytą, prieš imdamasis darbo, jis išgerdavo ka- 
vos galerijoje, vildamasis išvysti Leną ir jos didžiulį juodą šu- 
nį, kurį ji pavadino Rufu. 

Deklanas susirado darbininkų ir meistrų, užsisakė medžia- 
gų, apimtas karštligiško entuziazmo, nusipirko didžiulį sunk- 
vežimį tiesiai iš jo darbo aikštelės. 

Pirmą kartą įkūręs ugnį pirmo aukšto svetainėje, Dekla- 
nas pats sau pasakė tostą, pakėlęs vienišą “Merlot" taurę. 

Jis daugiau nebevaikščiojo per miegus, bet jį nuolat lankė 
sapnai. Pabudęs Deklanas prisimindavo tik nuotrupas. Jis gir- 
dėdavo muziką, vis tą pačią, įaugusią į smegenis tarsi auglys. 
Kartais jis girdėdavo ir balsus. 

Kartą jis susapnavo erotinį sapną, tamsoje girdėjo tylius 
atodūsius, matė susipynusius kūnus, juto užliejant šiltą geismo 
bangą. 

Jis nubudo tebejausdamas virpančius raumenis ir blėstan- 
tų lelijų aromatą. 

Kadangi dabar seksas Deklanui buvo įmanomas tik sap- 
nuose, jam neliko nieko kita, kaip visą energiją skirti darbui. 

Nusprendęs pailsėti, jis nebegalėjo atsispirti kūno šauks- 
mui, todėl prisiskynė puokštę ramunių, pasiėmė mėsingą kaulą 
ir išėjo. 

Užutėkio namelis buvo medinis, medžiotojų trobelės sti- 
liaus. Iš trijų pusių jį supo tabako spalvos vanduo. Netoliese ra- 
miai siūbavo prie įdubusios prieplaukos pririšta balta valtelė. 

Ten, kur nesiekė vanduo, trobelė buvo apaugusi kiparisais, 
ąžuolais ir riešutmedžiais. Nuo medžių šakų kybojo vandens 
iki pusės pripilti skaidrūs buteliai. Tarp susiraizgiusių ąžuolo 
šaknų stovėjo nudažyta Šventosios Mergelės skulptūra. 

Skulptūros papėdėje augo rausvos našlaitės. 

Nedidukė veranda žvelgė į purviną kelią. Verandėlėje sto- 
vėjo supamasis krėslas, buvo pastatyti keli vazonėliai su gėlė- 
mis. Lauko durys keliose vietose buvo sulopytos, pro plyšius 
sklido stiprus bliuzo dainininkės Etelės Voters balsas. 

Deklanas išgirdo garsų įspėjantį šuns lojimą. Jis nespėjo 
nė pasiruošti, kai pro duris išpuolė Rufas. 

— O, Jėzau, — tepratarė Deklanas. Akimirką jis dar svars- 
tė, kaip būtų teisingiau pasielgti — nerti pro sunkvežimio lan- 
gą ar suakmenėti; ponio didumo šuo sustojo visai prie pat j0 
kojų. 

Kurtinamai lodamas, Rufas darė trumputes pauzes, per ku- 
rias ne mažiau garsiai urzgė, | drabstėsi seilėmis ir 
įspūdingai šiepė dantis. Deklanas nuoširdžiai abejojo, ar jam 
pavyktų atremti šuns puolimą ramunių puokšte, kad 15 pasi- 
rinko draugišką toną. 

— Sveikas, didysis Rufai. Kaip laikaisi? 

Rufas ėmė uostyti jo batus, paskui kojas, galiausiai apsi- 
stojo ties tarpkoju. 

— Ei, vaikine, gal nereikėtų iškart taip familiariai. 

Deklanas nusprendė, jog geriau rizikuoti ranka nei savo 
diku, todėl iš lėto kilstelėjo ranką, mėgindamas atstumti masy- 
vią šuns galvą ir kartu jį paglostyti. 

Rufas pažvelgė į jį pora žibančių rudų akių ir vienu stai- 
giu šuoliu atsistojęs ant galinių kojų priekines letenas užmetė 
Deklanui ant pečių. 

Rufas lyžtelėjo Deklanui per veidą Misisipės dydžio lie- 
žuviu. Atsirėmęs į sunkvežimio šoną, Deklanas vylėsi, jog šis 
ilgas šlapias lyžtelėjimas buvo savotiškas pasveikinimas, o ne 
pasirengimas vaišintis. 

— Ir man malonu su tavimi susipažinti. 

— Lipk žemyn, Rufai. 

Išgirdęs švelnų paliepimą, atsklidusį nuo tarpdurio, šuo at- 
sistojo ant keturių, paskui atsitūpė ir tupėjo, daužydamas į že- 
mę uodegą. 

Verandoje stovinti moteris buvo jaunesnė, nei Deklanas 
tikėjosi. Tikriausiai ji nė nebuvo įpusėjusi septintos dešimties. 
Ji buvo tokia pat smulki, kaip ir jos dukraitė, jos skruostikau- 
liai buvo taip pat išsišovę. Moters plaukai buvo juodi, kai kur 
sruogomis nubalę, labai garbanoti. 

Moteris vilkėjo medvilninę suknelę iki pusės blauzdų,bu- 
vo užsimetusi palaikį raudoną megztuką. Ji avėjo sunkiais ba- 
tais, virš kurių matėsi išlindusios raudonos kojinės. Deklanas 
išgirdo skimbtelėjusias apyrankes, kai moteris pliaukštelėjo ran- 
ka per siaurus klubus. 

— Rufui patiko tavo kvapas ir balsas, todėl pasisveikin- 
damas jis tave pabučiavo. 

— O kas, jeigu aš jam būčiau nepatikęs? 

Moteris nusišypsojo, nuo šypsenos jos veide dar labiau pa- 
gilėjo laiko paliktos žymės. 

— O kaip pats manai? 

— Jaučiuosi išties laimingas, kad kvepiu draugiškai. Aš — 
Deklanas Ficdžeraldas, ponia Simons. Nusipirkau Manė rūmus. 

— Žinau, kas esi. Užeik minutėlei, — pakvietė ji, žingte- 
lėdama atgal ir atidarydama išklerusias lauko duris. 

Deklanas įėjo per verandą, greta jo pėdino didysis šuo. 

— Labai malonu susipažinti, ponia Simons. | 

Ji įdėmiai pažvelgė į Deklaną atviru tamsių akių žvilgsniu. 

— O tu išties tikras gražuolis, ar ne? 

— Dėkoju, — atsakė Deklanas, tiesdamas jai ramunes. — 
Ir jūs. 

Ji paėmė gėles, šyptelėjo. 

— Ar atėjai manęs merginti, Deklanai Ficdžeraldai? 

— Jūs mokate gaminti? 

Ji nusijuokė žemu, kimiu juoku, ir Deklanas šiek tiek ją 
įsimylėjo. 

— Turiu šviežios kukurūzų duonos, galėsi pasivaišinti. 

Ji nuvedė Deklaną siauru koridoriumi. Jis spėjo dirstelėti 
į svetainę ir į miegamuosius; viename jų virš paprastos geleži- 
nės lovos kabojo geležinis Nukryžiuotasis. Čia buvo ir siuvi- 
mo kambarys. Visur buvo jauku, tvarkinga ir švaru. 

Deklanas užuodė baldų vaško ir levandų kvapą, likus ke- 
liems žingsniams iki virtuvės, — kaimiškų kepinių aromatą. 

— Madam, man trisdešimt vieneri, esu materialiai apsi- 
rūpinęs, kai paskutinį kartą lankiausi pas gydytoją, buvau vi- 
siškai sveikas. Nerūkau, paprastai išgeriu labai saikingai, esu 
tvarkingas. Jeigu už manęs tekėsite, rūpinsiuosi jumis kaip 
karaliene. 

Ji sukikeno ir papurtė galvą, o paskui mostelėjo virtuvės 
stalo link. 

— Sėskis štai ten ir pakišk savo ilgas kojas po stalu, kad 
už jų neužkliūčiau. Kadangi mėgini mane suvilioti, gali mane 
vadinti panele Odete. 

Moteris atidengė ant stalo padėtą dubenį, iš spintelės išėmė 
lėkštes. Kol ji pjaustė kukurūzų duoną, Deklanas pažvelgė pro 
virtuvės duris. 

Už jų plytėjo užutėkis, mieguistas tamsus vanduo, apsup- 
tas suklupusių kiparisų, blausiai atspindintis vėjelio šiurena- 
mus medžius. Deklanas išvydo praskriejantį paukštį raudonais 
sparnais, kuris akimirksniu dingo už horizonto. 

— Oho... Ir kaip jūs įstengiate ko nors imtis, kai galima 
ištisą dieną štai taip prasėdėti ir pražiūrėti? 

— Čia gera vietelė, — atsakė moteris, iš seno šaldytuvo, 
kuris buvo vos už ją didesnis, išimdama indelį su tamsia arba- 
ta. — Mano šeima čia gyvena jau daugiau kaip šimtą penkias- 
dešimt metų. Mano senelis štai ten, už tų ąžuolų, turėjo spirito 
varyklą. Jos niekada taip ir nesurado mokesčių rinkėjai. 

Ji pastatė prieš Deklaną lėkštę ir stiklinę. 

— Gero apetito. Valgyk. Ką veikia tavo senelis? 

— Jis buvo advokatas. Tiesą sakant, jie abu kažkada buvo 
advokatai. 

— Jie jau mirę, taip? 

— Išėję į pensiją. 

—- Ir tu, a? — paklausė moteris, paėmusi blyškiai melsvo 
stiklo pūstašonį butelį. Deklanas atsikando kukurūzų duonos. 

— Galima sakyti ir taip, bent jau kalbant apie advokatūrą. 
Nuostabi duona, panele Odete. 

— Moku kepti. Man patinka ramunės, — pridūrė ji, merk- 
dama gėles į melsvąjį butelį su vandeniu. — Jų veideliai labai 
linksmi. Ar duosi Rufui tą kaulą, kurį atnešei, ar versi jį tavęs 
maldauti? 

Kadangi Rufas jau seniai tupėjo Deklanui prie kojų, už- 
metęs galingą leteną jam ant šlaunies, Deklanas nutarė, jog jis 
jau ganėtinai prisilaukė. Deklanas ištraukė iš maišelio kaulą. 
Šuo stulbinamai švelniai paėmė kaulą, du kartus sumosikavo 
uodega kaip botagu, paskui atsigulė ant grindų ir ėmė graužti. 

Odetė pastūmė gėles į stalo vidurį, o paskui atsisėdo ant 
kėdės greta Deklano. 

— Ką ketini daryti su tuo dideliu senu namu, Deklanai Fic- 
džeraldai? 

— Daug ką. Kaip įmanydamas stengsiuosi, kad jis taptų 
toks, koks kažkada buvo. 

— O kas tada? 

— Nežinau. Tada ten gyvensiu. 

Moteris atsilaužė kamputį savosios kukurūzų duonos rie- 
kės. Ji jau apsisprendė — jai patiko Deklano išvaizda, išsidrai- 
kę plaukai, akmens pilkumo akys liesame veide. Jai patiko jo 
balsas — jankis, bet nemanieringas. Jis atrodė puikiai išauklė- 
tas, bet kartu buvo natūralus ir draugiškas. 

Dabar jai norėjosi sužinoti, ko jis vertas. 

— Kodėl? 

— Ir šito negalėčiau pasakyti, nes nežinau. Žinau tik tiek, 
kad užsigeidžiau šio namo vos pirmą kartą jį pamatęs. 

— O kaip rūmai tave priėmė? 

— Nemanyčiau, kad jie spėjo ką nors nutarti. Ar jūs kada 
nors buvote viduje? 

— Mhm, — linktelėjo moteris. — Kažkada esu buvusi. 
Labai jau didelis namas vienam jaunam žmogui. Ar Bostone 
palikai savo merginą? 

— Ne, madam. 

— Toks gražus vaikis kaip tu, jau per trisdešimt... Tu ne 
gėjus, tiesa? 

— Ne, madam, — atsakė šyptelėjęs Deklanas ir kilstelėjo 
stiklinę su arbata. — Man patinka merginos, tik dar nesuradau 
savosios. 

— Parodyk delnus, — paliepė šeimininkė ir paėmusi vie- 
ną Deklano ranką apvertė ją delnu aukštyn. — Matau atsispin- 
dintį miestą, bet greitai tu apsiprasi. 

Jos nykštys nuslydo gyjančiomis pūslėmis, įbrėžimais, 
nuospaudomis. 

— Turiu gydomojo balzamo. Duosiu prieš išeinant, kad 
pūslės nekamuotų. Turi tvirtą ranką, Deklanai. Pakankamai tvir- 
tą, kad sugebėjai pakeisti likimą. Pasukai kitu keliu. Tu jos ne- 
mylėjai. 

— Atsiprašau? 

— Tos moters, — atsakė Odetė, braukdama nagu jam per 
delną. — Tos, kurią palikai. Ji nebuvo tau skirta. 

Suraukęs antakius, jis palinko arčiau ir įsižiūrėjo į savo 
delną. 

— Jūs pamatėte ten Džesiką? — žavėjosi Deklanas. — Ar 
galiausiai ji apsistos ties Džeimsu? 

— O kodėl tau tai rūpi? Ir ji tavęs nemylėjo. 

— Na, ech... — tepratarė Deklanas ir trumpai nusijuokė. 

— Tave aplankys meilė, tokia, kuri išvers tave iš kojų. Tau 
bus gera. 

Nors moteris ir toliau braukė nykščiu po Deklano delną, 
jos akys žvelgė į jo akis. Atrodė, kad Odetės akys tapo dar 
gilesnės. Deklanui pasirodė, kad jose jis išvydo ištisus pa- 
saulius. | 

— Su Manė rūmais tave sieja stiprūs saitai. Tvirti, seni 
ryšiai. Gyvenimas ir mirtis. Kraujas ir ašaros. Jeigu esi pakan- 
kamai stiprus ir sumanus, patirsi ir džiaugsmo. Tu protingas 
žmogus, Deklanai. Ir toliau būk toks protingas, žvelk atgal ir į 
priekį, kad surastum save. Tame name nesi vienas. 

Deklanui ėmė džiūti gerklė, bet jis nepaėmė stiklinės su 
arbata. Nekrustelėjo nė vienas jo raumenėlis. 

— Ten vaidenasi. 

— Todėl ir kiti negalėjo ten įsikurti. Žmonės kalbėjo, kad 

dėl to kalti pinigai, netinkamas laikas, dar kažkas, bet iš tikrų- 
jų tas namas pats atbaidydavo naujuosius šeimininkus. Jis lau- 
kė tavęs. 

Šiurpas pervėrė Deklano nugarą ledine strėle. 

— Kodėl? 

— Pats turi išsiaiškinti, — atsakė Odetė, spustelėjo De- 
klano delną ir paleidusi jį paėmė stiklinę arbatos. 

Deklanas sugniaužė pirštus, jausdamas dilgčiojantį delną. 

— Vadinasi, jūs esate, na, aiškiaregė? 

Pralinksmėjusi Odetė atsistojo, atnešė ąsotį su arbata ir 
padėjo jį ant stalo. 

— Tiesiog retkarčiais matau tai, ką matau. Tai tik truputis 
virtuvės magijos, — atsakė ji ir pripildė stiklines. — Bet dėl to 
aš nesu ragana. Aš — paprasta moteris. 

Ji pastebėjo Deklano žvilgsnį, kuris nuslydo sidabro kryže- 
liu, kybančiu nuo jos kaklą juosiančių spalvotų karoliukų vėrinio. 

— Tau atrodo, jog tai — aiškus prieštaravimas? Kaip ma-- 
nai, mielasis, iš kur žmogus įgauna galios? 

— Aš niekada apie tai negalvojau. 

— Mes paprasčiausiai nesinaudojame tuo, ką mums siun- 
čia gerasis Viešpats; kad ir kokį talentą turėtume, šią dovaną 
mes švaistome vėjais. 

Odetė atmetė galvą, ir Deklanas pamatė, kad ji segi auska- 
rus. Nuo mažyčių ausų spenelių karojo dideli mėlyni akmenys. 

— Girdėjau, jog skambinai Džekui Tripedui, prašydamas 
patvarkyti vandentiekį naujuose tavo namuose. 

— Ee... — Deklanas mėgino persiorientuoti nuo fantasti- 
nių temų prie praktiškų dalykų; jo delnas tebedilgčiojo nuo Ode- 
tės pirštų prisilietimų. — Taip. Jį rekomendavo mano bičiulis 
Remis Peinis. 

— Oi, tas Remis, — tarstelėjo Odetė. Jos veidas nušvito, 
dingo bet kokie paslapties pėdsakai. — Jis — tavo perkūnsar- 
gis. O Džekas yra mano sesers vyro brolio žmonos pusbrolis. 
Jis puikiai padirbės, na, o jeigu per daug užsiprašys, tu jam 
pasakyk, jog panelė Odetė būtinai norės išsiaiškinti, kodėl jis 
taip pasielgė. 

— Man labai malonu. Gal kartais pažįstate kokį nors žmo- 
gų, dirbantį su gipsu? Ką nors, kas imtųsi apdailos? 

— Pasakysiu tau vieną pavardę. Tau prireiks didelio kap- 

šo skatikų, kad grąžintum rūmams pirmykštį jų žavesį ir toliau 
juos tokius išlaikytum. 

— Aš turiu daug skatikų. Tikiuosi, kada nors ateisite pas 
mane, kad galėčiau jums viską aprodyti. Nemoku kepti kuku- 
rūzų duonos, bet moku virti arbatą. 

— Tu puikiai moki elgtis su žmonėmis, mielasis. Tavo ma- 
ma puikiai tave išauklėjo. 

— Galbūt galėtumėte tai parašyti, patvirtinti parašu ir 
nusiųsti jai laišku? 

— Man patinka, kad būsi netoliese, — pareiškė ji. — At- 
eik manęs aplankyti kada panorėjęs. 

— Ačiū, panele Odete, — atsakė Deklanas stodamasis. — 
Ir man patinka, kad būsite netoliese. 

Moters veidą nušvietė saulės spindulys, kai ji pakėlė akis 
į Deklaną. Jos galvos laikysena, linksmos ugnelės tamsiose aky- 
se, gundanti šypsenėlė lūpose nuskraidino Deklaną atgal į baro 
prieblandą. 

— Ji labai į jus panaši. 

— Panaši. Jau spėjai įsižiūrėti mano Leną? 

Deklanas šiek tiek sunerimo suvokęs, jog prabilo balsu, 
todėl dabar pamėgino nusišypsoti. 

— Na, juk jau išsiaiškinome, kad man patinka merginos, 
tiesa? | | 

Ji pliaukštelėjo ranka per stalą juokdamasi ir keldamasi 
nuo kėdės. 

— Tu man tikrai patinki, Deklanai. 


Ir Deklanui ji patiko. Odetė jam taip patiko, jog galiausiai 
jis nutarė nusipirkti porą kėdžių, kad atėjusi jo aplankyti ji tu- 
rėtų kur atsisėsti. Šeštadienį jis suras ką nors tinkama, pamanė 
Deklanas ir vėl ėmėsi virtuvės sienų. Jis galės paieškoti kėdžių 
per pietus, prieš susitikdamas pietauti su Remiu ir Efi. 

Paskui jis pratęs vakarą Et Trois bare. 

Jeigu tą vakarą Lenos nebus darbe, jis tiesiog išeis ir puls 
po pro šalį lekiančio automobilio ratais. 


Deklanas darbavosi iki gilių sutemų, o paskui nutarė pasi- 


stiprinti viengungiška kepto viščiuko porcija ir alumi. Jis val- 
gė atsisėdęs ant ožio ir gėrėjosi atliktu darbu. 

Sienos buvo nuplautos, nugrandytos, nulygintos ir paruoš- 
tos dažyti. Ant sienų pieštuku buvo užrašyti spintelių matme- 
nys. Spinteles Deklanas ketino pradėti daryti rytoj. Jis net pa- 
mėgino patvarkyti židinio plytas ir nemanė, kad tas darbas se- 
kėsi labai prastai. Dabar jau matėsi ir autentiškos pušinės grin- 
dys, kurias Deklanas buvo apdengęs storu audiniu. Galiausiai 
jis išsirinko virtuvės įrangos modelius ir jau buvo pasižymėjęs 
vietas, kur statys šaldytuvą ir viryklę. 

Jeigu neras tinkamos porcelianinės lentynėlės per visą il- 
gą sieną, jis ir ją pasidarys. Jį buvo apėmęs įkarštis. 

Deklanas nusinešė į viršų butelį vandens, atliko naująjį 
ritualą — devynioms minutėms palindo po dušu, o paskui 
išsitiesė lovoje, pasiėmęs užrašus, brėžinius ir knygas. Be- 
svarstydamas, kaip įrengti priekinį kambarį, jis nugrimzdo į 
sapną. 

Deklanas nubudo drebėdamas nuo šalčio; aplinkui buvo 
visiškai tamsu. Jį pažadino kūdikis. Plonytis verksmas tebes- 
kambėjo jo ausyse, kai Deklanas atsisėdo besidaužančia kaip 
kūjis širdimi. 

Jis nežinojo, kur esąs, tik suprato, jog yra ne lovoje, bet 
ant grindų. Buvo šalta, nes jis pastebėjo, jog į rašalo juodumo 
tamsą iš jo burnos verčiasi garų kamuoliai. 

Deklanas pasivertė ant šono ir atsistojo. Jis ištiesė į priekį 
rankas kaip neregys ir atsargiai žengė pirmyn. 

Lelijos. Jo kūnas suvirpėjo, kai jis pajuto gėlių aromatą. 
Dabar jis jau žinojo, kur esąs, — kambaryje, esančiame kitame 
koridoriaus gale. Pastarąsias kelias dienas jis vengė užeiti į šį 
kambarį, lygiai kaip nedrįso užeiti į kambarį, esantį trečiame 
aukšte. 

Dabar jis kaip tik čia ir yra, mąstė Deklanas, atsargiai ženg- 
damas dar vieną žingsnį. Jis suprato, jog taip galvoti neprotin- 
ga, tačiau buvo tikras, jog kambaryje yra ne vienas. 

— Tu gali mane išgąsdinti, bet tikrai ne taip, kad išgintum 
mane iš čia. 

Jo pirštai užčiuopė kažkokį kietą paviršių. Deklanas rik- 
telėjo ir atgniaužė pirštus tą pačią akimirką, kai suprato pri- 
silietęs prie sienos. Kelis kartus įkvėpęs ir stengdamasis ap- 
rimti, jis slinko palei sieną, atsitrenkė į gipsinius lipdinius, 

barkštelėjo į stiklą. Klupinėdamas jis susirado į galeriją ve- 
dančių durų rankeną ir pravėrė duris. 

Pašiurpusia oda Deklanas pajuto sausio nakties šilumą. 
Išsvirduliavęs jis įsitvėrė turėklo. Naktis buvo panaši į ur- 
vą. Gerai žmonės sako, kad nėra juodesnės tamsos už kaimo 
tamsą. 

Kai akys priprato prie tamsos, Deklanas atsigręžė ir stip- 
riai stumtelėjęs uždarė Kambario duris. 

— Dabar tai mano namas, — tyliai pratarė jis, o paskui 
nuėjo galerija pirmyn, atidarė savo miegamojo duris ir įėjo vi- 
dun. | 


— Vaikščiojai per miegus? — paklausė Remis, kabinda- 
mas šakute ryžius. 

— Taip. Ir anksčiau esu vaikščiojęs per miegus kokį pus- 
metį, kai man buvo vienuolika, — atsakė Deklanas, gūžtelėjęs 
pečiais, bet taip ir nenusikratęs slogučio. 

Jis nenorėjo apie tai kalbėti. Efi suruošti pietūs Sodų kvar- 
tale, Remio bute, buvo nuostabūs, kaip ir čia susirinkusi drau- 
gija. Bet kažkaip kalbos apie remontą pasisuko prie jo nakties 
nuotykių. 

— Tai turėtų būti baisu, — pratarė Efi. — Nubundi ir pa- 
matai, jog esi kažkur kitur. 

— Tikrai nemaloniai keista. Juokinga, kad galiausiai atsi- 
duriu tuose kambariuose, kurie mane labiausiai trikdo. Kita ver- 
tus, galbūt tai ir logiška. Tai kažkokie pasąmonės reiškiniai. 

— Viskas gerai tol, kol jie veikia namuose, — įsiterpė Re- 
mis. — Nenorėčiau išgirsti, jog ėmęs vaikščioti per miegus nu- 
budęs pasijutai esąs pelkėje. 

— Puiki mintis. Dėkoju. 

— Remi, — pliaukštelėjo jam per ranką Efi. — Man atro- 
do, kad tu turėtum apsilankyti pas gydytoją, — patarė ji Dek- 
lanui. — Gal jis išrašytų kokių nors vaistų, kad geriau miego- 
tum. 

— Galbūt. Aš čia jau visą savaitę, o per miegus vaikščio- 
jau du kartus. Vis dėlto pora raminamųjų tablečių neišbaidys 
vaiduoklių. 

— Gal tai tik skersvėjis arba sėdantis medis. 

Remis šyptelėjo. 

— Efi netiki vaiduokliais. 

— Taip pat ir taro kortomis, būrimu iš arbatos lapelių ir 
kitokiomis nesąmonėmis, — patvirtino Efi. Jos balsas nuskam- 
bėjo manieringai, ji buvo tarsi pasirengusi gintis. 

— Mano mergytė tvirtai jaučiasi esanti čia ir dabar. 

— Tavo mergytė paprasčiausiai yra sveiko proto ir aiškiai 
mąstanti, — atšovė Efi. — Dekai, keistus jausmus tu išgyveni 
todėl, kad gyveni vienas tame dideliame sename name. Be to, 
galiu kirsti lažybų, jog tu tinkamai nesimaitini. Kurį laiką tu- 
rėtum pagyventi su Remiu, kol prie visko priprasi. 

— Ji tai negyventų, — pratarė Remis, mostelėjęs ranka į Efi. 

— Gyvensiu su tavimi tada, kai susituoksime, ne anksčiau. 

— Oi, bet, mieloji... Gegužė dar taip toli. Man labai tavęs 
trūksta, kai nematau greta savęs, — kalbėjo Remis, imdamas 
Efi ranką ir karštai ją bučiuodamas. 

— Efi, žinai, ką galėčiau tau patarti... Ateik pas mane ir 
pernakvok kelias naktis. Žinoma, tik kaip draugė, — pridūrė 
Deklanas, pamatęs, kad Remis įtariai prisimerkė. — Galiu la- 
žintis, jog po vienos ar dviejų naktų pakeisi savo nuomonę apie 
vaiduoklius. 

— Atsiprašau, aš esu miesto vaikas. Deklanai, o ką tu ten 
veiki, kai nedirbi? 

— Skaitau. Beje, kadangi jau pradėjome apie tai kalbėtis, 
man reikėtų nueiti į biblioteką. Gal galėtum padėti ten ką nors 
surasti apie Manė rūmus? Dar šiek tiek tvarkiausi sode, vaikš- 
tinėjau. Buvau nuvažiavęs aplankyti panelės Odetės. 

— Buvai susitikęs su panele Odete? — paklausė Remis, 
išlaižęs pietų likučius. — Ji ypatinga, tiesa? 

— Ji man tikrai labai patiko. Tiesą sakant, namuose tiek 
darbo, kad paprastai galiu atsipūsti tik kokią dešimtą. Galiau- 
siai įsitaisiau televizorių, bet iki šiol dar nebuvo šovę į galvą 
jo įsijungti. Šiandien per pietus nusipirkau stalą ir kėdžių, dar 
kelis daikčiukus. 

Deklanas keiksnojo save, dar kartą sau primindamas, jog 
jam negalima peržengti antikvariato slenksčio. 

— Mes tau neleisime sėdėti ten užsirakinusiam ir dirbti 
iki išsekimo, — nutarė Efi. — Nuo dabar tu bent kartą per sa- 

vaitę turėsi atvykti į miestą mūsų aplankyti. Remi, šeštadie- 
niais tu vyksi pas Deklaną ir jam padėsi. Tu per daug laiko 
praleidi vienas, — pareiškė ji, stodamasi nuo stalo. — Štai kas 
tau yra. O dabar ar visi pasirengę valgyti pyragą? 


Galbūt Efi ir teisi, mąstė Deklanas, ieškodamas vietelės 
pastatyti automobilį. Gal ir neteisi, bet kalbėjo labai konkre- 
čiai. Jis pamėgins šiek tiek labiau paįvairinti gyvenimą. Vieną 
ar du kartus per savaitę jis galėtų nuvažiuoti į miestą normaliai 
pavalgyti. Galbūt galėtų pasikviesti ir Remį su Efi, tik jo su- 
rengti pietūs būtų labai neįprasti. 

Vakarais jis galėtų skaityti ką nors kita, nebūtinai tai, kas 
susiję su statybomis ir remontais. 

Ir tai dar ne viskas, mąstė Deklanas. Greitai jis pamėgins 
nugriauti tariamą sieną, kurią pats susikūrė, norėdamas atsiri- 
boti nuo trečiame aukšte esančio kambario. 

Automobilį Deklanui teko palikti už pusantro kvartalo nuo 
Et Trois, bet įžengęs vidun prie baro jis pamatė Leną ir pama- 
nė, jog dėl to išties buvo verta pėdinti pėsčiam. 

Šįvakar jam net nereikėjo nugvelbti kėdės, jis įstengė įsi- 
sprausti tarp baro lankytojų ir įsitaisyti kamputyje prie baro. 
Muzika buvo greita, grojo garsiai; taip pat šurmuliavo ir čia 
susirinkusi minia. | 

Šįvakar už baro darbavosi ir blondinė, ne tik baro savinin- 
kė ir garbanotasis vyrukas. Jie visi šokinėte šokinėjo. 

Patiekdama du kokteilius ir džino su toniku, Lena dirste- 
lėjo į Deklaną. 

— “Koronos"? 

— Geriau kokakolos. 

Lena atrodė tokia pat graži, kokią Deklanas ją prisiminė. 
Tikrai labai graži. Šįvakar ji vilkėjo mėlynos spalvos drabužiais 
— marškinėliai buvo prasegti, rankovės atraitotos iki alkūnių. 
Ir dabar jos lūpos buvo nudažytos raudonai, tik plaukai iš abiejų 
pusių buvo susisegti sidabro šukelėmis. Jos ausyse Deklanas 
pastebėjo siūbuojančius auskarus. 

Lena priešais Deklaną pastatė aukštą stiklinę. 

— Kur link? 

— Eee... manyčiau, kad tiesiai čia. 

— Ne, — tarstelėjo Lena ir trumpai nusijuokė savo ypa- 
tingu juoku. — Mielasis, ar vis dar nešneki Naujojo Orleano 
kalba? Kai klausiu “kur link?“, noriu sužinoti, kaip gyveni. 

— O... Ačiū, gerai. O kur link tu? 

— Na, štai... Ir aš gerai. Užsiėmusi. Pasakyk, jei panorėsi 
dar ko nors. 

Deklanas turėjo tenkintis vien tuo, kad ją mato. Ji darba- 
vosi kartu su kitais dviem barmenais už baro, vykdydama už- 
sakymus, persimesdama vienu kitu žodeliu, įsmukdama virtu- 
vėn ir vėl pasirodydama salėje. Atrodė, kad ji visai neskuba. 

Deklanui nė nešovė į galvą eiti namo. Atsiradus laisvai 
kėdei, jis patogiai ant jos įsitaisė. 

Lenai atrodė, kad ją stebi didelis gražus katinas. Jis buvo 
susikaupęs, kantrus, gal šiek tiek pavojingas. Jis baigė gurkš- 
noti kokakolą, paprašė dar ir tebesėdėjo, kai lankytojai jau pra- 
dėjo skirstytis. 

Lena vėl priėjo prie jo. 

— Ko nors lauki, gražuoli? 

— Taip, — atsakė Deklanas, nenuleisdamas nuo jos akių. — 
Laukiu. 

Ji nubraukė trupinius skudurėliu, kuriuo šluostė barą. 

— Girdėjau, kad buvai užsukęs pas mano močiutę. 

— Prieš porą dienų. Tu labai į ją panaši. 

— Visi taip sako, — sutiko Lena, brukdamasi skudurėlį į 
užpakalinę kišenę. — Tu ėjai ten tam, kad apkerėtum ją savo 
jankišku žavesiu, o paskui sulauktum jos užtarimo, kai reika- 
lai ims suktis apie mane? 

— Vyliausi sulaukti ir papildomos naudos, bet iš tikrų- 
jų ne dėl to. Nuėjau aplankyti tavo močiutės, nes ji — mano 
kaimynė. Galvojau, kad ji — sena kaimynė, pagyvenusi mo- 
teris, gyvenanti viena. Maniau, kad jai bus malonu žinoti, 
jog netoliese gyvena žmogus, kuris galės jai padėti. Bet kai 
ją pamačiau, supratau, kad jai tikrai nereikės iš manęs jo- 
kios pagalbos. 

— Gražu, — tarstelėjo Lena atsikvėpdama. — Gražiai pa- 
sielgei. Tiesą sakant, ji tikrai gali išsiversti viena. Dupri, bran- 
guti? — šūktelėjo ji, nenuleisdama akių nuo Deklano. — Už- 
darysi vietoj manęs, gerai? Einu namo. 

Iš baro užstalės ji išsitraukė rankinę ir persimetė ilgą dir- 
želį per petį. 

— Lena, ar galėčiau palydėti tave namo? 

— Taip, gali palydėti. 

Ji išėjo iš už baro ir nusišypsojo, kai Deklanas atidarė jai 
duris. 

— Girdėjau, kad labai daug dirbi prie to namo? 

— Naktį ir dieną, — sutiko Deklanas. — Pradėjau nuo vir- 
tuvės. Jau nemažai pasistūmėjau. Rytais tavęs nebematau prie 
tvenkinio. 

— Pastaruoju metu ten nėjau, — atsakė Lena. Tiesą sa- 
kant, ji ten nėjo tyčia. Jai buvo smalsu sužinoti, ar jis pats pas 
ją ateis. Lena žingsniavo šaligatviu. 

— Mačiau Rufą. Aš jam patikau. 

— Patikai ir mano močiutei. 

— O kaip tu? 

— Oi, aš irgi jiems abiem patinku. 

Deklanui besijuokiant, Lena pasuko pravirų geležinių vartų 
link. Jie įsuko į nediduką plytelėmis išklotą kiemelį, kuriame 
tebuvo geležinis stalelis ir dvi kėdės. 

— Lena, — pratarė Deklanas, imdamas ją už rankos. 

— Štai čia aš gyvenu, — pasakė Lena, mostelėdama ranka 
į laiptus, vedančius į antro aukšto galeriją, kuria Deklanas gro- 
žėjosi pirmąjį vakarą. 

— Oo. Na, galima sakyti, kad man jau pavyko sugundyti 
tave sąmoju ir žavesiu ilgos kelionės namo metu. Kodėl gi 
mums ne... 

— Ne, — atsakė Lena, bakstelėdama pirštu jam į krūtinę. — 
Tu nelipsi pas mane viršun. Tik ne šįvakar. Bet, manau, mes ir be 
šito išsiaiškinsime, kas yra kas. 

Ji pasistiebė ir pasisuko, paskui apsikabino rankomis jo 
kaklą ir įsisiurbė į lūpas. 

Deklanas pasijuto skęstąs. Tarsi jis būtų ėjęs kietu pagrin- 
du, kuris staiga pavirto vandeniu. Jis pasijuto smingąs žemyn, 
patirdamas tūkstančius nuostabiausių potyrių, atgijusių jausmų. 

Šilkinis Lenos lūpų ir liežuvio švelnumas, šiltas jos odos 
prisilietimas, svaiginantis kvepalų aromatas... 

Kol Deklanas ėmė išskirti visus pojūčius, Lena liovėsi. 

— Tu šitai moki, — tarstelėjo ji, perbraukdama pirštų ga- 
liukais Deklanui per lūpas. — Man patiko. Labanakt, mielasis. 

— Luktelėk minutėlę, — mėgino sulaikyti ją Deklanas. 
Jis nebuvo tiek priblokštas, kad nesugebėtų veikti. Jis čiupo 
Leną už rankos. — Tai buvo tik bandymas, — pasakė jis ir pa- 
suko ją glėbyje. 

Deklanas vėl pajuto lūpomis Lenos lūpų išlinkimą, per- 
braukė rankomis jai per nugarą, panardino jas plaukuose ir vėl 
ėmė skęsti. 

Vajė! Ši vienintelė mintis persmelkė jos smegenis, kai ji 
pasijuto kažkur slystanti. Deklano lūpos buvo kantrios, bet Lena 
juto jų alkį. Jo rankos buvo švelnios, bet jis tvirtai laikė ją sa- 
vo glėby. 

Jos kraujyje ėmė sruventi kažkas, tarsi išniręs iš užmarš- 
ties; Lena skonėjosi juo, mėgindama kažką prisiminti. 

Kažkas pravėrė baro duris. Pliūptelėjo muzika, paskui vėl 
nutilo. Jiems už nugaros gatve pralėkė automobilis, paskui 
pasigirdo dar vienas muzikos pliūpsnis, tik dabar pro praver- 
tus langus. 

Lenos oda ėmė kaisti, ji pajuto užplūdusį karštį; ant Dek- 
lano pečių užmestos jos rankos susipynė jam už kaklo. 

— Tu labai gerai šitai moki, — pakartojo Lena ir taip pa- 
suko galvą, kad savo skruostu lietė Deklano skruostą. Ji palie- 
tė jį skruostu vieną, paskui antrą kartą. — Bet šįvakar tu pas 
mane neateisi. Man reikia apie tave pamąstyti. 

— Gerai. Aš grįšiu. 

— Jie visada grįžta pas Leną — kuriam laikui, — po mi- 
nutėlės mintyse pridūrė Lena nueidama. — Dabar eik namo, 
Deklanai. 

— Palauksiu, kol įeisi vidun. 

Ji kilstelėjo antakius. 

— Gal ir esi tas... | 

Prieš užlipdama laipteliais, Lena pabučiavo Deklanui į 
skruostą, nes tai buvo taip saldu. 

Atrakinusi duris ir pažvelgusi žemyn, ji pamatė, jog Dek- 
lanas tebestovi. 

— Saldžių sapnų, mielasis. 

— Būtų išties neblogas paįvairinimas, — panosėje sumur- 
mėjo Deklanas, kai Lena uždarė paskui save duris. 

Manė rūmai 


1900 m. sausio 2-0ji 


Aplinkui klestėjo melas. Kitaip ir negalėjo būti, tik me- 
las, pats Žiauriausias, pats šalčiausias melas. Jis negali, nieka- 
da negalėtų patikėti, kad mieloji Abi nuo jo pabėgo. Kad pali- 
ko jį, paliko jų vaikelį. 

Liusjenas atsisėdo ant lovos krašto, negalėdamas išsiva- 
duoti iš nuostabos ir šoko, ištikusio jį prieš dvi dienas, kai jis 
grįžo namo. Grįžęs jis rado sujudusius ir susijaudinusius na- 
mus ir neberado žmonos. 

Kitas vyras. Taip buvo kalbama. Sena meilė, su kuria ji 
slapčia susitikinėjo, kol Liusjenas buvo išvykęs į Naująjį Or- 
leaną su reikalais. 

Melas. | 

Jis jai buvo vienintelis vyras. Jis paėmė į žmonas angelą, į 
vestuvių guolį pasiguldė mergaitę. 

Tikriausiai jai kažkas nutiko. Jis gniaužė delne segę su laik- 
rodėliu, kurią jai padovanojo vos pasipiršęs. Nutiko kažkas 
siaubinga. 

Bet kas? Kas galėjo ją pastūmėti išeiti iš namų nakties metu? 

Galbūt susirgo koks nors jos giminaitis, svarstė Liusjenas, 
pakilęs nuo lovos ir žingsniuodamas po kambarį, žingsniuoda- 
mas ir žingsniuodamas. | 

Bet jis žinojo, kad to negalėjo būti; jis buvo nujojęs kaip 
pamišęs į pelkes klausinėdamas, reikalaudamas, maldaudamas 
jos šeimos, jos draugų ką nors pasakyti, paaiškinti, kas nutiko 
Abigailei. 


73 


Net ir dabar žmonės nepaliovė jos ieškoję — ieškojo pa- 
kelėse, pelkėje, laukuose. 

Bet paupy nesiliovė sklandę gandai ir apkalbos. 

Jaunoji Liusjeno Manė žmona pabėgo su kitu vyru. 

Jis girdėjo šnabždesius ir kuždėjimąsi, jam Kur nors pasr- 
rodžius. Ir ko gi buvo galima tikėtis? Užutėkio šliundra. Tik- 
riausiai ir tas kūdikis buvo pradėtas užutėkyje, o ji sugebėjo ji 
prakišti kaip Liusjeno. 

Siaubingas, absurdiškas melas. 

Atsidarė durys. Žozefina nesivargino pasibelsti net iš man- 
dagumo. Manė rūmai priklausė jai, dabar ir visados. Ji eidavo į 
bet kokį kambarį kada tik užsigeidusi. 

— Liusjenai. 

Jis pasisuko. 

— Jie ją surado? 

Tis dar nebuvo spėjęs persivilkti paskutinės paieškos metu 
supurvintų drabužių; nešvariame jo veide sušvito vilties kibirkš- 
tėlė. 

- Nesurado, — atsakė Žozefina, piktai trinktelėjusi duris 
sau už nugaros. — Ir nesuras. Ji pabėgo ir turbūt dabar kartu 
su savo meilužiu iš tavęs juokiasi. 

Ji pati jau buvo beveik tuo įtikėjusi. Greitai, svarstė ji, šis 
melas pavirs tiesa. | 

— Ji nepabėgo. 

— Tu kvailys. Buvai kvailys, kai ją vedei, ir likai kvailys, — 
kalbėjo Žozefina. Ji priėjo prie drabužinės ir atlapojo duris. — 
Nejau nematai, kad nėra kai kurių jos drabužių? Nejau tau to ne- 
patvirtino jos kambarinė? 

Liusjenas tematė vakarinę suknelę, puoštą plačiais apsiu- 
vais ir rozetėmis, kuria Abigailė taip didžiavosi. 

- Kambarinė suklydo, — pasakė Liusjenas, bet jo balsas 
suvirpėjo. 

— Tai tu klysti. O kaip brangenybės? — tarstelėjo Žozefina, 
imdama nuo lentynos odinę dėžutę ir nuvoždama dangtelį. — Kur 
perlai, kuriuos jai dovanojai Kalėdų proga? Kur deimantinė apy- 
rankė, kurią dovanojai gimus kūdikiui? 

— Kažkas viską pavogė. 

Paniekinamai prunkštelėjusi, Žozefina numetė brangeny- 
bes ant lovos. 

— Ji pasiėmė tai, kas labiausiai blizgėjo. Tokios merginos 
kaip ji tevertina blizgučius. Ji tave apkerėjo, privertė tave su- 
trikdyti visą šeimą, suteršti savo vardą; dabar ji mus pažemi- 
no, visiems mums užtraukė gėdą. 

— Ne, — pasakė Liusjenas, kietai užsimerkdamas. Jo šir- 
dis plyšo iš skausmo. — Ji nebūtų manęs palikusi. Ji niekada 
nebūtų palikusi Mari Rouz. 

— Kad ir kaip ji būtų mylėjusi šį vaiką, abejoju, kad ji ar 
jos meilužis būtų troškę susipančioti kūdikiu. Liusjenai, iš kur 
žinai, kad kūdikis tavo? 

Liusjeno skruostus užliejo įtūžio raudonis. 

— Ir kaip tau gali kilti tokių abejonių? Kaip gali ją kal- 
tinti tokiais dalykais, pragyvenusi su ja viename name ištisus 
metus? 

Abejonės grūdas jau pasėtas, šaltai mąstė Žozefina. Ji pa- 
sistengs, kad jis sudygtų ir sužydėtų. 

— Galiu, nes gyvendama su ja po vienu stogu nebuvau 
apakinta geismo ar užliūliuota kerų, kuriuos ji ant tavęs užlei- 
do. Dėl to kalta ne tik ji, bet ir tu. Jeigu būtum pasitenkinęs ja, 
kaip paprastai daro kiti vyrai, jeigu būtum jai sumokėjęs, nu- 
metęs kelis blizgančius mažmožius, dabar neturėtume išgyventi 
tokio skandalo. 

— Jeigu būčiau jai sumokėjęs... Kaip kekšei. Kaip Žiuljenas 
moka savo moterims, — kalbėjo Liusjenas, žingtelėdamas pirmyn. 
Iš pykčio jam drebėjo rankos. — Mano žmona ne kekšė. 

— Ji tavimi pasinaudojo, — atsakė Žozefina, piktdžiugiš- 
kai šnabždėdama. Ji gavo tavo titulą, o mūsų vardą sutepė. Į 
šiuos namus ji atėjo kaip tarnaitė, o iš.jų išėjo pelniusi apgavi- 
kės vardą. Ji išėjo naktį, kaip vagis, palikusi verkiantį kūdikį. 

Žozefina sugriebė Liusjeno rankas ir jas pakratė. 

— Mėginai pakeisti tai, kas nepakeičiama. Tu per daug iš 
jos tikėjaisi. Ji niekada negalėjo tapti Manė rūmų šeimininkė. 

Aš esu. 

— Dar gerai, kad ji turėjo proto tai suvokti. Dabar jos ne- 
bėra. Mes vaikščiosime aukštai iškėlę galvas, kol aprims gan- 
dai. Mes esame Manė, ir tai ištversime. 

Likęs vienas, Liusjenas atsisėdo ant lovos ir rankose lai- 
kydamas segę su laikrodėliu prapliupo raudoti. 

— Atėjom į talką, vaikine, — šūktelėjo Remis, vaikštinė- 
damas po virtuvę, rankomis įsisprendęs į šonus. — Tu čia pa- 
darei tokią netvarką. 

— Ateik po poros savaičių, — atsišaukė Deklanas iš greta 
esančio valgomojo, kur buvo įsirengęs, kaip pats vadino, sta- 
liaus dirbtuvę. 

Efi kilstelėjo kamputį grindis dengusios storos medžiagos. 

— Grindys bus labai gražios. Čia viskas kaip tuščia dro- 
bė, — kalbėjo ji, žvalgydamasi po pliką virtuvę. — Jam reikė- 
jo viską labai švariai nuvalyti, kad paskui galėtų nutapyti pa- 
veikslą. 

— Efi, mesk tą kvailį ir ateik gyventi čia, su manimi. 

— Liaukis priekabiavęs prie mano merginos, — atsakė Re- 
mis, eidamas tarpdurio link. Deklanas stovėjo prie elektrinio 
pjūklo; juosmenį jis buvo susijuosęs įrankių diržu, už ausies 
buvo užsikišęs staliaus pieštuką. Remio manymu, jo bičiulis 
nesinaudojo skutimosi peiliuku geras tris dienas. 

Po velnių, toks apžėlusio dailidės įvaizdis jam išties tiko. 

— Ar galėčiau tau kuo nors padėti, ar mes taip ir stovėsi- 
me žavėdamiesi, kaip vyriškai tu atrodai? 

— Tikrai galėčiau pasinaudoti vieno ar dviejų darbininkų 
pagalba, — atsakė Deklanas, su pasimėgavimu brūkštelėjęs per 
medį pjūklu ir pažėręs pjuvenų. Prieš pakeldamas akis, jis iš- 
jungė pjūklą. — Ar jūs tikrai pasirengę padėti? 

— Žinoma, — atsakė Remis, KS Efi per pe- 
čius. — Dirbsime už alų. 


Po keturių valandų jie visi sėdėjo galerijoje, išėję iš ką 
tik išdažytos virtuvės. Efi sėdėjo susisupusi į senus džinsi- 
nius marškinius, kuriuos vietoj darbinio chalato jai buvo da- 
vęs Deklanas. Jos nosis buvo aptaškyta dažais. Alus buvo šal- 
tas, iš Deklano įmantriai įmontuoto grotuvo sklido lėta Fog- 
hat muzika 

Iš nykščio išsitraukęs paskutinę rakštį, Deklanas įsitiki- 
no, jog nuo to jam visai nepalengvėjo. 

— Koks krūmas žydi štai ten? — paklausė jis, mostelėda- 
mas ranka į sodo gilumą. 

— Kamelija, — atsakė Efi. — Dekai, tokie sodai — tai 
nuodėmė. 

— Žinau. Turiu ir juos sutvarkyti. 

— Negalėsi visko apžioti. Turėsi ką nors pasisamdyti, kad 
tau viską sutvarkytų. 

— Didįjį ir Mažąjį Frenkus, — patarė Remis, nurijęs di- 
delį alaus mauką. — Jie nudirbs tokius darbus. Jie gerai dirba. 

— Šeimos verslas? — paklausė Deklanas. Jis visada labai 
pasitikėdavo šeimos verslu užsiimančiais žmonėmis. — Tėvas 
ir sūnus? 

— Brolis ir sesuo. 

— Ir brolis, ir sesuo pavadinti Frenkais? 

— Taip. Frenkas X. — ši raidė reiškia Ksaverą — šbai my- 
li savąjį "aš". Abu vaikus jis pavadino savo vardu. Duosiu tau jų 
telefono numerį. Pasakysi, jog Remis pasiūlė paskambinti. 

— Einu nusiprausti, — pratarė Efi, pažvelgusi į dažais iš- 
teptas savo rankas. — Ar galiu pavaikštinėti po namą? 

— Brangioji, — atsiliepė Deklanas, bučiuodamas jai ran- 
ką, — gali daryti viską, ko panorėjusi. 

— Kaip gerai, kad aš pirmas ją pamačiau, — samprotavo 
Remis, Efi įėjus vidun. 

— Esi velniškai teisus. 

— Bet man atrodo, kad tu nusižiūrėjai kitą moterį; ne vel- 
tui vis dairaisi užutėkio link. 

— Negalėsiu turėti Efi, kol nenudėsiu tavęs, todėl mergi- 
nu panelę Odetę; tai ir bus testamentas mūsų draugystei. 

— Taip, mergini, — pakartojo Remis nusijuokdamas ir at- 
silošęs pasirėmė alkūnėmis. — Toji Lena... ji kiekvienam su- 
suka protą, kiekvieną priverčia susigalvoti visokiausių įdomių 
dalykų. 

-— Bet tu jau turi merginą. 

— Bet tai nereiškia, kad mano smegenys nebeveikia. Vis 
dėlto nesijaudink; Efi — vienintelė, kurios trokštu, — Remis 
atsiduso kaip viskuo patenkintas žmogus. — Beje, mudu su Le- 
na kažkada jau atsiėmėme savo. 

— Ką nori pasakyti? — paklausė Deklanas, statydamas ant 
stalo alų ir įsmeigdamas akis į draugą. — Tu ir Lena. Tu... su 
Lena? | 

Remis sumirksėjo. 

— Vieną karštą, ugningą vasarą. Tikriausiai prieš kokius 
penkiolika metų. Och... — Remis atsitiesė ir pasitrynė krūti- 
nę širdies plote. — Skaudu prisiminti. Man tada buvo kokie... 
taip, man buvo septyniolika, ką tik buvau baigęs vidurinę mo- 
kyklą. Man atrodo, kad jai tada buvo penkiolika. Keletą įsi- 
mintinų vakarų praleidome ant galinės senojo mano automo- 
bilio sėdynės. | 

Remis pastebėjo susimąsčiusį Deklano žvilgsnį. 

— Ei, bet juk ir ją aš pamačiau pirmas. Ji kaitino mane 
gerus šešis mėnesius. Tada maniau, jog mirsiu, jeigu jos ne- 
gausiu. Juk pats žinai, kaip viskas būna, kai tau septyniolika. 

— Taip. Beje, žinau, jog taip būna ir trisdešimt vienerių. 

Remis sukikeno. 

— Taigi... Aš sekiojau paskui, šokinėjau aplink ją, verkš- 
lenau parpuolęs jai po kojom. Aš vedžiojausi ją į kiną, vežda- 
vausi pasivažinėti, mes eidavome į vyresnių klasių diskotekas. 
Dieve, ji buvo tikras paveikslėlis. Galiausiai vieną pakvaišu- 
sią birželio naktį man pavyko ją nurengti senajame automobi- 
lyje, ant galinės sėdynės. Jai tai buvo pirmas kartas, — tai pa- 
sakęs, Remis dirstelėjo į Deklaną. — Žinai, sakoma, kad mote- 
rys niekada nepamiršta savo pirmojo karto. Tau liks mažiau dar- 
bo, mielasis. 

— Man atrodo, kad aš esu gabesnis už kažkokį nuskurusį 
paauglį. 

Deklanas turėjo sau pripažinti, jog pats Lenos akivaizdoje 
jaučiasi kaip paauglys. 

— Na, tir kas gi tarp jūsų nutiko? 

— Paprasčiausiai išsiskyrėme. Aš išvažiavau mokytis į 
šiaurę, ji liko čia. Karštis perdegė, mes likome tik draugai. De- 
kai, mes ir dabar draugai. Ji yra vienas iš mylimiausių mano 
žmonių. 

— Gerai suprantu, kai kas nors mėgina mane perspėti. Ar 
tu nori visų Merginų, Remi? 

— Paprasčiausiai mąstau apie tai, jog labai nenorėčiau pa- 
matyti, kaip du mano bičiuliai vienas kitą skaudina. Drauguži, 
jūs abu turite nemenką patirtį. 

— Gerai žinau, kaip saugoti savąją. 

— Galbūt. Dievas žino, ar ir ji stengėsi savąją laikyti už- 
rakintą palėpėje. Jos mama... — Remis nebaigė, išgirdęs Efi 
riksmą. 

Pašokdamas Remis parvertė butelį ir paliejo ant grindų alų. 
Jis puolė pro virtuvės duris, šaukdamas Efi vardu, paskui jį 
vos per žingsnį bėgo Deklanas. 

— Viršuje, — Deklanas pasuko kairėn ir pasileido laiptų 
link. — Ji viršuje. 

— Remi! Remi, greičiau ateik! 

Efi sėdėjo ant grindų, apglėbusi save rankomis ir vos iš- 
vydusi ties ja pasilenkusį Remį puolė jam į glėbį. 

— Mažyte, kas nutiko? Ar nesusižeidei? 

— Ne. Ne. Aš mačiau... 

Efi įsikniaubė veidu Remiui į petį. 

— Štai ten. Toje lovoje. 

Deklanas pažvelgė pro praviras duris. Ten esančią lovą jis 
galėjo tik įsivaizduoti. Jis lėtai atidarė duris iki galo. Ant grin- 
dų ten, kur buvo žengusi Efi, matėsi nubrauktų dulkių ruožas. 
Pro langus krito saulės spinduliai, apšviesdami tik medį ir iš- 
blukusius sienų apmušalus. 

— Ką ten matei, Efi? — paklausė Deklanas. 

— Lovoje. Moteris... Jos veidas... Ji buvo mirusi. 

— Mažyte, — ramino Remis, glostydamas Efi plaukus. — 
Ten nieko nėra. Pažvelk. Ten nieko nėra. 

— Bet aš mačiau... 

— Papasakok, ką matei, — paprašė Deklanas, klaupdama- 
sis šalia jos. — Ką ten pamatei? 

— Aš mačiau... — mergina visa virpėjo, o paskui kietai 
sučiaupė lūpas. — Remi, padėk man atsistoti. 

Nors Efi buvo išbalusi kaip popierius, ji atsistojo ir žengė 
durų link. 

— Efi, brangioji, tu visa drebi. Lipkime žemyn. 

— Ne. Ne, palauk. 

Efi buvo plačiai atsimerkusi; jai žvalgantis po kambarį, 
pašėlusiai daužėsi širdis. 

— Bet aš negalėjau nieko matyti. Kambarys visiškai tuš- 
čias. Čia tik visai tuščias kambarys. Tikriausiai aš įsivaizda- 
vau... 

— Plačią lovą? Mėlynas drapiruotes? Komodą su stalčiais 
ir stalelį su veidrodžiu? Moterišką tualetinį stalelį ir mėlyną 
kėdę? Dar dujinius kandeliabrus, žvakes ant židinio atbrailos 
ir įrėmintą paveikslą? 

—- Iš kur žinai, ką mačiau? 

— Žinau, nes ir pats visa tai mačiau. Jau pačią pirmą die- 
ną, kai tik čia atsikėliau. Dar jutau lelijų kvapą. 

— Baltos lelijos, pamerktos aukštoje vazoje, — tęsė Efi. 
Tos veidu nuriedėjo ašara. — Pagalvojau, jog labai keista, O 
kartu ir žavu, kad laikai ten pamerktas gėles. Paskui akimirką 
pamaniau, jog labai gražiai įsirengei tą kambarį, tik nesupra- 
tau, kodėl mums nieko apie tai nesakei. Tada įžengiau vidun ir 
lovoje pamačiau gulinčią ją. Atsiprašau. Man tikrai reikėtų 
įkvėpti oro. 

Netaręs nė žodžio, Remis ją pakėlė. 

— Mano didvyrė, — kalbėjo Remis, nešdamas Efi laiptais 
žemyn. — Tu mane velniškai išgąsdinai, mieloji. Deklanai, gal 
mano mergytei atneštum vandens? 

Kurį laiką Deklanas žvelgė kambario vidun. Paskui nuli- 
po laiptais žemyn paskui Remį. : 

Jis surado stiklinę, įpylė vandens ir išnešė į galeriją, kur 
Remio glėbyje buvo susirangiusi Efi. 

— Ką dabar manai apie vaiduoklius? 

Ji gurkštelėjo vandens ir atidžiai pažvelgė į Deklaną per 
turėklo kraštą. 

—- Aš viską įsivaizdavau. 

— Ir per atlošą permestą baltą drabužį, sidabrinį šukų rin- 
kinį, kažkokią auksinę emaliuotą segę... 

— Segę su laikrodėliu, — tyliai pratarė Eti. Vėl suvirpė- 
jusi, ji atsiduso. — Negaliu to paaiškinti. 

— Gal galėtum ką nors papasakoti apie tą moterį? 

— Jos veidas buvo smarkiai sumuštas ir kruvinas. O, Remi... 

— Šššš, nurimk, — tarstelėjo jis, vėl glostydamas jos plau- 
kus ir tvirčiau ją prie savęs spausdamas. — Tau nereikia apie 
tai galvoti. Deklanai, palik ją ramybėje. 

— Ne, viskas gerai, — po,truputį rimdama, atsakė Efi. Ji 
padėjo galvą Remiui ant ma Jos žvilgsnis susitiko su De- 
klano akimis. — Viskas taip keista. Taip siaubinga ir keista. 

Man atrodo, kad moteris buvo jauna, bet apskritai sunku pasa- 
kyti. Jos plaukai buvo tamsūs, labai vešlūs, garbanoti. Jos dra- 
bužiai — naktiniai marškiniai — buvo suplėšyti. Ant jos kaklo 
matėsi siaubingos mėlynės, tarsi... Dieve, ji atrodė taip, tarsi 
būtų buvusi pasmaugta. Supratau, kad ji negyva. Aš ėmiau rėkti 
ir puoliau iš kambario. Manęs tiesiog nebelaikė kojos. 

— Turiu išsiaiškinti, kas ji tokia, — pareiškė Deklanas. — 
Turėčiau kaip nors išsiaiškinti, kas ji tokia. Gal Manė šeimos 
narė, gal tarnaitė, o gal viešnia. Jeigu čia smurtine mirtimi kaž- 
kada numirė moteris, turėtų būti kur nors apie tai parašyta. 

— Galiu pamėginti paieškoti, — pasakė Efi nusišypsoda- 
ma ir nuleido stiklinę su vandeniu. — Kad ir kaip ten būtų, juk 
tai mano darbas. 

— Jeigu čia kažkada buvo įvykdyta žmogžudystė, mes dau- 
gelį metų būtume girdėję netilstančias kalbas, — pratarė Re- 
mis, purtydamas galvą. — O aš niekada nesu apie tai girdėjęs. 
Brangute, nuvešiu tave namo. 

— Taip ir padaryk, — atsakė Efi ir paėmė už rankos De- 
klaną. — Važiuok su mumis. Nemanau, kad tau vertėtų čia pa- 
silikti. 

— Turiu pasilikti. Aš noriu čia pasilikti. 

Man reikia pasilikti, galvojo Deklanas, likęs vienas; val- 
gomajame dūzgė jo darbo įrankiai. Jis ne tik restauruoja namą, 
jis nori paversti jį savu. Jeigu nužudyta mergina yra šio namo 
dalis, vadinasi, ji kartu yra ir jo dalis. 

Deklanas norėjo sužinoti jos vardą, išgirsti jos istoriją. Iš 
kur ji atvykusi? Kodėl mirė? Galbūt jis turėjo čia atsikelti tam, 
kad viską išsiaiškintų. 

Šie vaizdiniai ir pojūčiai išvijo ankstesnius šeimininkus, 
bet Deklaną jie tiesiog pririšo prie senojo namo. 

Jis įstengs gyventi su vaiduokliais, mąstė Deklanas, brauk- 
damas delnais per ką tik padirbtos pirmosios spintelės šonus. 
Jis nenurims tol, kol nesužinos, kas yra tie vaiduokliai. 

Bet galiausiai nutaręs eiti miegoti, Deklanas paliko degan- 
čias šviesas. 


Kelias kitas dienas Deklanas buvo per daug užsiėmęs, kad 
galvotų apie vaiduoklius ar pasivaikščiojimus miegant, jis pa- 

miršo net ir sau pažadėtas poilsio valandėles. Namuose įtemp- 
tai darbavosi Deklano pasamdyti elektrikas ir santechnikas su 
savo brigadomis. Namuose buvo per daug triukšmo ir žmonių, 
kad čia galėtų vaidentis. 

Frenkas ir Frenki buvo tokie pat panašūs, kaip ir jų var- 
dai, raumeningais pečiais ir purvo spalvos plaukais. Jie vaikš- 
tinėjo po sodą, kartkartėmis sucaksėdami liežuviais; šie garsai 
galėjo reikšti tiek pritarimą, tiek pasibaisėjimą. Atrodė, kad ma- 
žoji Frenki buvo jų komandos smegenys. Po geros valandos 
žvalgybų jie sutiko imtis darbo ir išvaduoti sodą nuo krūmokš- 
nių bei piktžolių. Deklanas nebuvo tikras, kokios sumos jie pa- 
prašys, bet pasikliovė Remiu ir juos pasamdė. 

Frenkai grįžo nešini kastuvais, kirtikliais ir mylios ilgu- 
mo žirklėmis. Iš valgomojo, kuriame meistravo spinteles, De- 
klanas girdėjo tingius jų balsus, kartais pasigirstančius kažko- 
kius bumbtelėjimus ir traškesius. 

Pažvelgęs pro langą, Deklanas pamatė, kad brūzgynai ge- 
rokai praretėję. 

Panelės Odetės rekomenduotas tinkuotojas buvo neįtikė- 
tinai liesas žmogus, vardu Tibaldis. Deklanas sužinojo, kad jo 
prosenelis kažkada dirbo Manė plantacijose. 

Jie apžiūrinėjo namą, o Tibaldis visą laiką kažką užsiraši- 
nėjo mažyčiame bloknote užlankstytais kampeliais. Kai jie atėjo 
į pokylių salę, Tibaldis pakėlė akis į lubas. Jo žvilgsnis tapo 
svajingas. 

— Man visada atrodė, kad žinau, kaip čia viskas turėtų 
atrodyti, — pasakė Tibaldis. — Nemanau, kad kada nors galė- 
čiau įprasti ramiai Žiūrėti į tokius darbus. 

— Ir anksčiau esate čia buvęs? 

— Buvau. Manė buvo pasamdę Rudikeriai, kad patvarky- 
čiau gipsinius lipdinius. Tai tie patys žmonės, iš kurių pirkai 
rūmus. Jų užmojai buvo dideli, tų Rudikerių, bet jie niekada jų 
taip ir neįgyvendino. Kad ir kaip ten būtų, jie ketino kažką pa- 
sisamdyti iš Savanos. Sklido tokios kalbos. 

— Kodėl? 

Tibaldis ir toliau žvelgė į lubas šypsodamasis. 

— Jie turėjo gražių idėjų ir nemanė, kad vietiniai meistrai 
galėtų jas tinkamai realizuoti. Man atrodo, kad jie buvo įsitiki- 

nę, jog blizgesio bus daugiau, jei ir pinigų išleisi daugiau. Tur- 
būt suprantate, ką noriu pasakyti. 

— Taip, suprantu. Mano požiūris kitoks — verčiau pasi- 
samdyti vietinius meistrus, nes jie darbuojasi nuoširdžiau. Ar 
galėtumėte restauruoti šiuos lipdinius ir sukurti trūkstamus? 

— Esu dirbęs tokį darbą Derliaus rūmuose, Upės kelio ga- 
le. Sunkvežimyje turiu nuotraukų. Tai savotiška mano rekomen- 
dacija. Galbūt norėsite jas pažiūrėti, o gal nuvažiuosite į Der- 
liaus rūmus ir pats viską apžiūrėjęs įvertinsite. Dabar ten orga- 
nizuojamos ekskursijos, įvairūs renginiai. Esu dirbęs Naujaja- 
me Orleane, Batonruže. Galiu duoti užsakovų pavardes. 

— Žvilgtelėkime į nuotraukas. 

Vos metęs žvilgsnį į nuotraukas, darytas prieš rekonstruk- 
ciją, ir į įvairiausias dailias atbrailas, sienas, medalionus, liku- 
sius po restauracijos, Deklanas suprato, jog kalbasi su tikru me- 
nininku. Deklanas pasiūlė sudaryti sutartį; pažadėjęs tai pada- 
ryti iki savaitės pabaigos, Tibaldis sumušė su Deklanu ranko- 
mis. 2 

— Prisipažįstu, jog labai noriu imtis pokylių salės, — pra- 
tarė Tibaldis, žvalgydamasis po namą. — Ar ir trečiame aukšte 
ką nors darote? 

— Galiausiai imsiuosi ir trečiojo. 

— Gal norėtumėte pasikalbėti su mano seserimi Liusi? Ji 
valo namus. 

— Bet man dar ilgai neprireiks namų tvarkytojos. 

Tibaldis nusijuokė ir išsitraukė pakelį kramtomosios gumos. 

„— Ne, sere, neturėjau galvoje tokio valymo, — atsakė jis, 
siūlydamas juostelę gumos Deklanui ir tik paskui imdamas pats; 
jis sulenkė juostelę pusiau ir įsimetė į burną. — Kalbu apie 
valymą nuo dvasių. Čia gyvena labai stiprios dvasios, — kal- 
bėjo Tibaldis susimąstęs, kramtydamas gumą. — Ypač trečia- 
me aukšte. , 

— Iš kur žinote? 

— Jaučiu, kaip jos kvėpuoja man į sprandą. O jūs nejaučiate? 
Kai Rudikeriai remontavo šį namą, jie prarado du darbininkus. 
Vyrukai paprasčiausiai iškeliavo ir niekada nebesugrįžo. Gali 
būti, jog kaip tik dėl to Rudikeriai ieškojosi darbininkų iš toli- 
mesnių apylinkių. 

Tibaldis gūžtelėjo pečiais ir toliau kramtė gumą. 

— Galbūt kaip tik dėl to jie taip ir neįgyvendino savo di- 
džiųjų, šauniųjų idėjų. 

— Ar jūs žinote, kas nutiko trečiame aukšte? 

— Ne. Ir nenumanau, kas galėtų žinoti. Tik pažįstu keletą 
tokių, kurie už jokius pinigus ten neliptų. Jeigu trečiame aukš- 
te reikėtų ką nors tinkuoti ar tvarkyti gipso lipdinius, pirmiau- 
sia turėtumėt paskambinti mano seseriai Liusi. 

Jie abu atsigręžė, išgirdę į aikštelę įsukusį automobilį. 

— Tai panelės Lenos automobilis, kartu su ja yra ir panelė 
Odetė, — pratarė Tibaldis, plačiai išsišiepdamas, kai greta jo 
sunkvežimio sustojo senučiukas MG. 

— Laba diena, ledi, — pasisveikino Tibaldis, eidamas prie 
automobilio ir ketindamas atidaryti Odetei dureles. — Kaip lai- 
kotės? 

— O, puikiai, Tibaldi. Kaip laikosi tavo šeimynėlė? 

— Nėra dėl ko skųstis. 

Deklanas atidarė dureles Lenai. Jos džinsai buvo gundo- 
mai aptempti, ji vilkėjo skaisčios turkio spalvos marškinėlius. 

— Mano močiutė pamanė, jog atėjo metas “atsakomajam 
vizitui“, — pratarė Lena, apžiūrinėdama aikštelę. Pamačiusi 
tiek sunkvežimių, ji paklausė: 

— Ką tu padarei, mielasis? Nusisamdei visą armiją? 

— Ne, tik kelis batalionus. 

Ji kvepia jazminais, mąstė Deklanas. Ji kvepia naktimi. Jis 
turėjo suimti save į rankas, kad neprarytų kramtomosios gumos. 

— Gal galėčiau tau viską aprodyti? 

— Mmm. Gerai. Tibaldi, pasveikink nuo manęs Meizę, 
gerai? 

— Pasveikinsiu. Dabar turiu eiti. Atgabensiu parengtą su- . 
tartį, pone Ficdžeraldai. 

— Deklanas. Lauksiu. Panele Odete... — Tibaldžiui įlipus į 
sunkvežimį, Deklanas padavė Odetei ranką. Moteris vilkėjo med- 
vilninę prinokusio aguročio spalvos suknelę ir tamsiai žalią 
megztuką, turėjusį apsaugoti nuo viduržiemio žvarbos. Šiandien 
jos kojinės buvo jau kitokios spalvos — kaip ir megztuko. 

Ji kvepėjo levandomis, ant rankų dzingsėjo grandinėlės i if 
"apyrankės. Žvelgdamas į ją, Deklanas jautė palengvėjimą. 

— Sveiki atvykę į Manė rūmus. Į tokius, kokie jie yra dabar. 

Odetė mirktelėjo Lenai, kai Deklanas pabučiavo jai ranką. 

— Namus apžiūrėsime tada, kai apsižvalgysime čia. Gir- 
dėjau, kad nusisamdei Didįjį Frenką ir Mažąją Frenki, — pasa- 
kė Odetė, mostelėdama galva jų sunkvežimio link. — Kaip jie 
dirba? 

— Atrodo, kad su darbu susidoroja. Tik nežinau, kaip. 

Deklanas permetė žvilgsniu nebaigtas tvarkyti sodo priei- 
gas ir užkišo nykščius už diržo kilpelių. 

— Tiesą sakant, man nepavyko pamatyti jų ką nors vei- 
kiančių, bet pastebėjau porą sunkvežimių, pakrautų nugenėtų 
šakų. Gal norėtumėt pavaikštinėti ir apžiūrėti visą sklypą? 

— Pavaikštinėsiu. Lena, brangute, išimk iš lagamino dva- 
sių buteliukus. Pakabinsime juos ant ąžuolo šakų, bent jau pra- 
džiai. 

— Dvasių buteliukus? 

— Kad nugintume piktąsias dvasias, — atsakė Lena, im- 
dama iš lagamino vandens perpus pripildytus butelius. 

— Ar turėčiau nerimauti dėl piktųjų dvasių? — paklausė 
Deklanas. 

— Tai tik trupučiukas apsaugos, — tarstelėjo Odetė ir pa- 
siėmusi du butelius nuėjo prie medžio. 

— Dvasių buteliukai, — pakartojo Deklanas, kilstelėda- 
mas vieną iš jų. Jis jau buvo matęs tokių butelių, kabančių prie 
medžiotojų trobelės. — Kaip jie veikia? 

— Tai labai senas burtininkų triukas, — atsakė jam Lena. — 
Butelių keliami garsai atbaido piktąsias dvasias. 

Norėdamas patikrinti, Deklanas sudavė vieną butelį į kitą. 
Garsas jam pasirodė gan malonus, visai nebauginantis. 

— Ar tu.tiki burtininkais? 

— Tikiu trupučiuku apsaugos, — atsakė mažoji grakščioji 
Lena ir nužingsniavo paskui močiutę. 

Visi burtininkai ir buteliai buvo nesvarbu; Deklanui pa- 
prasčiausiai patiko žiūrėti į kybančius nuo šakų keistus daik- 
čiukus. Jam patiko pasigirdęs skimbtelėjimas, kai jis dar kartą 
sudavė vieną butelį į kitą. 

Kol jie apėjo aplink namą ir suėjo vidun, praslinko beveik 
valanda — reikėjo pasikalbėti su aplinkos dizaineriais, pasi- 

teirauti apie jų šeimas, pasišnekučiuoti apie orus, aptarti dar- 
bus sode. 

Kai galiausiai viešnios įėjo į virtuvę, Odetė įsisprendė ran- 
komis į šonus ir palinksėjo galva. 

— Gera spalva, kaip ką tik iškepto traškaus sausainėlio. 
Dauguma vyrų nežino jokios kitos spalvos, išskyrus baltą. Pui- 
kiai išryškėja pušinės grindys. 

— Kitą savaitę jau galėsiu kabinti spinteles, — pratarė De- 
klanas, mostelėdamas ranka valgomojo link. — Jos irgi bus pu- 
šinės, o iš priekio — stiklinės. 

Odetė įėjo į valgomąjį ir perbraukė ranka per spintelę. 

— Puikus darbas, Deklanai. Tu talentingas. 

— Dėkoju. 

— Ir dėl to jautiesi esąs laimingas. 

— Žinoma. Ar norėtumėte užeiti į svetainę? Ten pastačiau 
stalą. Išgersime arbatos. 

Jis pažvelgė aukštyn, išgirdęs, kaip kažkoks sunkus daik- 
tas bilstelėjo į viršutinio kambario grindis. 

— Atsiprašau, kad čia tiek daug triukšmo. 

— Retai kada išeina dirbti tyliai. Jeigu neprieštarausi, mes 
su Lena pavaikštinėsime po namus. Pačios susirasime svetainę. 

— Negalėsite nesusirasti. Tai vienintelis kambarys, kuria- 
me yra stalas. 

— Jis — labai šaunus jaunas vyriškis, — pareiškė Odetė, 
kai jos abi su Lena išėjo iš valgomojo. 

— Taip. 

— Ir dar gražus. 

— Labai. 

— Jis tave įsižiūrėjęs, mieloji. 

Dabar Lena nusijuokė. 


— Tikrai. 

— Ką apie tai manai? 

— Vis dar galvoju. Viešpatie, o kaip gi čia... — kalbėjo 
Lena, braukdama delnais per sieną. — Durys tokios plačios, 


jog pro jas galėtų įvažiuoti automobilis. Galima pravirkti, kad 
viskas taip palikta likimo valiai. 

— Likimo valiai? Net nežinau. O man atrodo, kad visa tai 
paprasčiausiai kai ko laukė. Labai vyriška, — pasakė Odetė, 

kai jos įėjo į svetainę. — Deklanas čia gyvena vienas su stalu 
ir dviem kėdėm. Bet nuo pirmų viešnagės dienų jis nėra valgęs 
tinkamo maisto. 

Lena kilstelėjo antakį. 

— Močiute, tikriausiai nemėgini priversti manęs taip jo 
gailėtis, kad imčiau jam gaminti valgį? | 

Pralinksmėjusi Lena priėjo prie lango. 

— Koks gražus iš čia atsiveria vaizdas. Galima įsivaiz- 
duoti, ką reiškė stovėti štai čia tada, kai namas gyveno geriau- 
sius savo metus. Per alėją risnoja žirgai, keliuku darda juokin- 
gi seni automobiliai. 

— Čia ir vėl bus gražu. Bet čia reikia moters, kaip jos rei- 
kia tam vaikinui. | 

Lena žaidė su rakteliu, kabančiu nuo grandinėlės ant kaklo. 

— Juk sakiau, kad aš tebegalvoju. Čia labai vėsu, — pridū- 
rė ji. — Reikėtų įkurti židinį. 

— Aš būtinai jį įkursiu, — pasakė įėjęs Deklanas, nešinas 
indu su seniai užplikyta arbata ir plastikiniais puodeliais. 


Puikios akimirkos, mąstė Deklanas. Ką jau bekalbėti apie 
Remį su Efi, pirmuosius jį aplankiusius bičiulius. 

Jis buvo patenkintas, kad yra ne vienas; jam patiko, kad jo 
svetainėje vieši moterys, kad židinyje linksmai spragsi ugnis, 
o pro dulkinus langus smelkiasi vėlyvos popietės saulės spin- 
duliai. 

— Aš čia dar apsilankysiu, — pasakė jam Odetė, — kad 
pamatyčiau, kaip pabaigei remontuoti virtuvę. 

— Tikiuosi, kad dažnai apsilankysite. Man būtų labai ma- 
lonu aprodyti jums visą namą. 

— Tu viską aprodysi Lenai. O aš einu namo. 

— Močiute, aš tave parvešiu namo. 

— Ne, tu dar pasiliksi valandėlę. 

Kad ir kaip nerūpestingai nuskambėjo Odetės žodžiai, jai 
nepavyko nuslėpti akyse šmėstelėjusių šelmiškų ugnelių. 

— Noriu pasivaikščioti. O kai grįšiu, bus laikas eiti pogulio. 

Odetei susiruošus namo, Deklanas atsistojo ir ištiesė jai 
ranką, priversdamas ją nusišypsoti. 

— Tavo manieros puikios. Ateik pas mane į svečius, kai 
nebūsi taip užimtas. Pagaminsiu tau bulvių troškinį, kol dar 
nepasidarei toks liesas, kad pamestum drabužius. 

— Jau turiu telefoną, — pasakė Deklanas, rausdamasis ki- 
šenėje; po minutėlės jis išsitraukė lapelį popieriaus. Marškinių 
kišenėje jis susirado pieštuką ir užrašė telefono numerį. — Jei- 
gu jums ko nors prireiks, paskambinkit. 

— Taip, tikrai, labai šaunus dalykas, — atsakė Odetė, at- 
sukusi jam skruostą ir laukdama bučinio. Deklanui palydėjus ją 
prie durų, ji dar kartą mostelėjo jam, prašydama pasilenkti. — 
Aš neprieštarausiu, jeigu tu merginsi mano Leną. Tu moki su ja 
elgtis, o dauguma nemoka. 

— Ar taip mėginate man pasakyti, kad į jus neturėčiau dė- 
ti jokių vilčių, panele Odete? 

Ji nusijuokė ir paplekšnojo jam per skruostą. 

— O, jeigu aš būčiau trisdešimčia metų jaunesnė, jai reikė- 
tų pasitempti. O dabar aprodyk jai savo namą. 

Deklanas žiūrėjo, kaip ji dingsta tarp medžių, ant kurių 
skimbčiojo pririšti dvasių buteliai. | 

— Tau patinka mano močiutė, — pasakė Lena nuo tarpdurio. 

— Aš įsimylėjau. Ji nuostabi. Klausyk, bet iki namelio la- 
bai toli. Tu turėtum... 

— Jeigu močiutė nori pasivaikščioti, vadinasi, ji taip ir 
padarys. Niekas negali jos sulaikyti, jeigu ji ko nors užsimano. 

Lena priėjo prie lauko durų ir atsistojo greta Deklano. 

— Tik pažiūrėk, Rufas atėjo parvesti ją namo. Galiu pri- 
siekti, jog šis šuo turi radarą, kuris padeda jam sužinoti, kada 
ji nusprendžia keliauti viena. 

— Vyliausi, kad jis pasirodys, — pratarė Deklanas ir atsi- 
suko į Leną. — Vyliausi, kad atsives ir tave. Jau du vakarus šią 
savaitę ruošiausi eiti pas tave, bet vis susilaikydavau. 

— Kodėl? 

— Greičiausiai būčiau buvęs apkaltintas užsispyrimu ir 
priekabumu, — atsakė Deklanas, sukdamas jos plaukų sruoge- 
lę aplink pirštą. — Pamaniau, jeigu ištversiu ir išlauksiu, kol 
pati ateisi, galbūt galėsiu nepaklusti varžantiems įsakymams. 

— Jeigu noriu, kad vyras eitų šalin, taip ir pasakau. 

— Ar vyrai visada daro tai, ką jiems liepi? 

Lena nusišypsojo katiniška šypsenėle, kurią išvydus De- 
klanui užsinorėdavo lyžtelėti jos apgamėlį. 

— Dažniausiai. Tai ar parodysi savo namą, mielasis? 

— Taip, — atsakė Deklanas ir kilstelėjęs jos smakrą ją 
pabučiavo. — Žinoma. Beje, — kalbėjo jis, imdamas ją už ran- 
kos ir vesdamas laiptų link, — turiu panelės Odetės leidimą 
tave merginti. 

— Manyčiau, tau reikėtų gauti mano, 0 ne jos leidimą. 

— Ketinau taip tave sužavėti, kad būtų galima praleisti šį 
etapą. Nuostabūs laiptai, tiesa? 

— Taip, — sutiko Lena, perbraukusi raudonai lakuotu na- 
gu per turėklą. — Šie namai išties didingi, Deklanai. Visa tai 
matydama galiu įsivaizduoti, kad tu visai nesi turtingas advo- 
katas. 

— Buvęs advokatas. Nesutikčiau su tavimi. 

— Tu turi pakankamai pinigų, kad viską atstatytum ir iš- 
laikytum. Juk tu ketini visa tai išlaikyti, tiesa? 

— Taip, ketinu. 

— Vadinasi, tu nesi turtingas. Tu jau vienu laipteliu aukš- 
čiau už turtingą. Tu esi turtuolis. Ar gerai supratau? 

— Na, pinigai — ne bėda. Juk už juos nenusipirksi laimės. 

Lena stabtelėjo laiptų aikštelėje ir nusijuokė. 

— O, mielasis, galima pagalvoti, jog tu paprasčiausiai ne- 
išsirenki, kur geriausia apsipirkti. 

— Galbūt kada nors tu panorėsi man padėti dalį tų pinigų 
išleisti. 

— Galbūt. 

Lena persisvėrė per turėklą ir pažvelgė į fojė apačioje. 

— Po kurio laiko tau prireiks baldų. Žinau keletą vietelių. 

— Turi pusbrolį? 

— Vieną ar du. 

Lena kilstelėjo antakius, išgirdusi iš ilgo koridoriaus galo 

"sklindantį triukšmą ir plūdimąsi. 

— Santechnikas, — paaiškino Deklanas. — Paprašiau, kad 
pradėtų nuo pagrindinio vonios kambario. Vonia buvo... na, ji 
buvo siaubingos avokados spalvos. Jeigu sužinotum, kad kam 
nors reikia išties šlykščių vonios kambario aksesuarų, pasakyk. 

Deklanas mėgino nuvilioti Leną toliau nuo kambario, kurį 
jis dabar vadino vaiduoklių kambariu, durų. Tačiau ji pasuko 
rankeną ir pravėrė duris. Ji žengė vidun, o Deklanas sulaikęs 
kvapą liko stovėti kur buvęs. 

— Čia šaltoka, — pratarė Lena susigūždama ir apglėbda- 
ma save rankomis. Ji niekaip negalėjo suvaldyti drebulio. — 
Turėtum pamėginti išsaugoti sienų apmušalus. Labai gražus raš- 
tas. Žibuoklės ir rožių pumpurai. 

Lena buvo pusiaukelėje nuo galerijos durų, kai staiga su- 
stojo. Drebulys pavirto šiurpu. Ją apėmė keistas jausmas, tarsi 
kažkoks sielvartas. 

— Tai liūdnas kambarys, tiesa? Čia trūksta šviesos. Ir gy- 
vybės. 

— Čia yra vaiduoklis. Moteris. Man atrodo, ji buvo čia 
nužudyta. 

— Tikrai taip manai? — paklausė Lena, atsigręždama į jį. 
Jos veidas buvo kiek pablyškęs, akys išplėstos. — Bet čia nesi- 
jaučia... smurto. Čia tik liūdna. Tuščia ir liūdna. 

Jos balsas pasidarė žemesnis. Nieko negalvodamas, De- 
klanas žengė vidun, priėjo prie jos. 

— Ar viskas gerai? 

— Tik šalta. 

Jis pasilenkė, norėdamas patrinti savo delnais jos rankas, 
bet vos prisilietęs pasijuto lyg nutvilkytas. 

Tyliai nusijuokusi, ji žengė atgal. 

— Nemanau, kad leisdama mane merginti močiutė būtent 
tai turėjo galvoje, mielasis. 

— Tai vis dėl šio kambario. Čia dedasi kažkokie keisti da- 
lykai. 

— Manęs nejaudina vaiduokliai. Neturėtų jaudinti ir ta- 
vęs. Jie juk negali primušti ar sužeisti. 

Vis dėlto Lena patraukė durų link. Ji turėjo iš paskutinių- 
jų valdytis if nespartinti žingsnio. 

Ji vaikštinėjo po kitus miegamuosius, bet juose nepajuto 
sielvarto, siaubo, draskančios vienatvės, išginusios ją iš pir- 
mojo kambario. 

Atsidūrusi prie Deklano kambario durų, ji nusišypsojo. 

— Taip, čia jau ne taip grubu. Turi skonį, mielasis. 

Ji kyštelėjo galvą į vonią, kur įrankiais žvangino besiplūs- 
tantis santechnikas. 

— Ko nepasakytum apie Žmogų, įrenginėjusį šitą vonios 
kambarį. Ar čia tu, Tripadu? Ar tavo mama žino, kad tu ir val- 
gai ta pačia burna? 

Atsirėmusi į durų staktą, Lena kelias minutes paplepėjo 
su Tripadu darbininkais. Deklanui teliko stovėti jai už nugaros 
ir į ją Žiūrėti. 

Kaip patetiška, tarė sau Deklanas. Kaip patetiškai jis el- 
giasi. 

Kai ji atsigręžusi pažvelgė per petį į Deklaną, jis pajuto 
virpulį nuo galvos iki pirštų galiukų. 

— Gal norėtum apžiūrėti pokylių salę? Ji verta lankytojų 
dėmesio. 

— Žinoma. Labai norėčiau ją pamatyti. 

Tačiau jiems einant salės link, Lena mostelėjo ranka į 
laiptus. 

— O kas yra ten? 

— Taip pat tuščios patalpos. Sandėliukai, tarnų kambariai. 

— Tai apžiūrėkime juos. 

— Ten nėra nieko ypatinga. 

Deklanas čiupo ją už rankos, bet ji jau spėjo užlipti laiptais. 

— Ar iš čia galima patekti į apžvalgos aikštelę? — pa- 
klausė Lena. — Dažnai žvelgdavau į ją ir įsivaizduodavau, jog 
ten stoviu. 

— Į aikštelę paprasčiau patekti per... ne! | 

Griežtas Deklano šūksnis sulaikė jos ranką ant žalvarinės 
vaikų kambario durų rankenos. 

— Kas yra? Ar šiame kambaryje laikai grandinėmis sura- 
kintą moterį? Ar čia užrakintos visos tavos paslaptys, mielasis? 

— Ne, čia tik... — Deklanas juto, kaip jį apima panika, 
kaip ima svilinti gerklę. — Šiame kambaryje kažkas yra ne taip. 

— Daugumoje kambarių kažkas yra ne taip, — atšovė Le- 
na ir atidarė duris. 

Jis buvo teisus. Ji iškart pajuto nemalonų gūsį, tą patį šiur- 
pą keliantį sielvartą, netekties skausmą ir vienišumą. Ji matė 
grindis, sienas ir langus, dulkes ir laiko paliktus pėdsakus. Jai 
pasirodė, kad tuoj plyš širdis. 

Net Lenai ėmus kalbėti, ją purtė drebulys. Ji visu kūnu 
pajuto šaltį, tarsi kažkieno kvėptelėjimą, jai net pasirodė, kad 
kažkieno pirštai perbraukė jai per plaukus. 

— Tai ir yra centras, — pareiškė ji, nors pati toli gražu 
nebuvo tikra, ką jos pasakyti žodžiai reiškia, iš kur ji visa tai 
žino. — Ar tu tai jauti? Ar jauti? 

Deklanas susvyravo tarpduryje. Kovodamas su savimi, jis 
įsitvėrė pirštais durų staktos. Jį apėmusi baimė buvo nepaaiš- 


22 


kinama, jam atrodė, kad į jį susmigę daugybė peilių. Jis niau- 
riai mėgino save įtikinti, jog tai jo namas. Prakeiktas jo na- 
mas. Jis žengė žingsnį vidun, paskui žengė antrą. 

Staiga visas kambarys ėmė suktis. Deklanas išgirdo riks- 
mą, pamatė Lenos veidą, jame atsispindintį nerimą. Jam pasi- 
rodė, kad jos lūpos ištarė jo vardą. Paskui šie vaizdai išblėso, 
migloje ėmė šokinėti baltos dėmelės. 

— Deklanai, eikš, mielasis, na, brangusis... 

Kažkas glostė jo plaukus, veidą. Lūpomis jis pajuto kaž- 
kieno lūpų prisilietimą. Jis atsimerkė, tačiau beveik nieko ne- 
pamatė; buvo taip paprasta vėl užsimerkti. 

— Ne, tik ne tai, — kalbėjo ji, plekšnodama dabar jau šiek 
tiek virpančiais pirštais jam per skruostus. Jis pargriuvo kaip 
medis, paliestas kirvio, iš karto, kai smarkiai išblyško. — At- 
simerk. 

— Kas, po velnių, čia atsitiko? 

— Tu nualpai. 

Deklanas atsimerkė ir įsmeigė akis į Leną. Dabar alpulys 
maišėsi su nemaloniu pykinimu. 

— Atsiprašau, bet vyrai nealpsta. Na, kartais mes praran- 
dame sąmonę, bet niekada nealpstame. 

Lena su palengvėjimu atsiduso. Deklanas galėjo prasiskelti 
galvą, pamanė ji, bet dabar jis jau atsigavo ir net mėgina juo- | 
kauti. 

— Labai atsiprašau. Tu praradai sąmonę. Tau pasidarė šal- 
ta. Kritai ant grindų pakankamai smarkiai, kad prasiskeltum 
galvą. 

Ji vėl pasilenkė ir perbraukė lūpomis per sumuštą Dekla- 
no kaktą. 

— Čia bus mėlynė, mažuti. Negalėjau tavęs sulaikyti. Jei- 
gu ir būčiau galėjusi, tikriausiai būtume pargriuvę abu. 

Lena įstengė jį paversti ant nugaros ir dabar glostė pirš- 
tais blyškius jo skruostus. 

— Ar tu dažnai prarandi sąmonę? 

— Paprastai prieš tai turiu nusigerti iki sąmonės neteki- 
mo, o to nesu daręs jau nuo koledžo laikų. Klausyk, per kelias 
minutes aš jau du kartus buvau praradęs pusiausvyrą; man tik- 
rai reikia nešdintis velniop iš šio kambario. 

— Gerai. Puiku. Ar gali atsistoti? Nemanau, kad man pa- 
vyktų tave pakelti, mielasis. Tu labai didelis berniukas. 

— Taip, — tepasakė Deklanas. Jis atsiklaupė ir pamėgino 
atgauti kvapą, bet jam sunkiai sekėsi stotis. Jam atrodė, kad 
ant krūtinės stovi didelis automobilis; jo širdis tarsi mėgino 
rasti nors šiek tiek erdvės, kad įstengtų plakti. Klupinėdamas 
ir svyrinėdamas Deklanas bandė stotis. 

Lena apkabino jį per liemenį ir kaip įmanydama stengėsi 
jam padėti. 

— Vienas žingsnelis, du žingsneliai. Mes kaip nors nulip- 
sime laiptais, ir tada tu galėsi prigulti. 

— Jau gerai. Viskas bus gerai. 

Jam ūžė ausyse. Vos išėjęs iš kambario ir pasukęs laiptų 
link, Deklanas vėl atsisėdo, nuleidęs ant kelių galvą. 

— Jėzau. 

— Nurimk, mielasis, — glostė jam galvą Lena. 

— Uždaryk duris, gerai? Uždaryk. 

Lena nuskubėjo atgal ir užtrenkė duris. 

— Atgauk kvapą, o tada nusileisime žemyn ir eisime į lovą. 

— Taip norėjau išgirsti iš tavo lūpų šiuos žodžius jau nuo 
tada, kai pirmąkart tave pamačiau. 

Lenai šiek tiek atlėgo. 

— Tu pradedi atsigauti, tiesa? 

— Man jau geriau. 

Deklanas vėl galėjo kvėpuoti, pykinimas po truputį rimo. 

— Dabar man reikėtų ką nors primušti ar nušauti kokį nors 
smulkų žinduolį, kad susigrąžinčiau vyriškumą. 

— Leisk pažvelgti tau į veidą, — pratarė Lena ir atlošusi 
Deklano galvą atidžiai į jį įsižiūrėjo. — Vis dar šiek tiek pa- 
blyškęs, bet jau pradedi atgauti spalvą. Galiu lažintis, kad mo- 
čiutė teisi. Tu nevalgai. Ką šiandien valgei, mielasis? 

— Javainių. Čempionų pusryčių, — pasakė Deklanas, iš- 
spausdamas šypsenėlę. — Neatrodo, kad pavadinimas pasitei- 
sino. 

— Aš tau padarysiu sumuštinį. 

— Tikrai? — patenkintas pasitikslino Deklanas. Tu man 
virsi valgyti? 

— Sumuštinio nereikia virti. 

— Mano kasdienybėje sumuštinis — tas pats, kaip ir viri- 
mas. Lena, tas kambarys... 

— Pakalbėsime apie tai tada, kai ką nors įmesi į skrandį. 

Rinktis tikrai nebuvo iš ko. Pamačiusi naudotą šaldytu- 
vą, stovintį valgomajame, Lena pažiūrėjo į Deklaną liūdnu 
žvilgsniu. 

— Kiek tau metų? Dvylika? 

— Aš esu vaikinas, — gūžtelėjęs pečiais, atsakė Dekla- 
nas. — Vaikinų atsargų kaupimo įgūdžiai niekada netobulėja. 
Turiu riešutinio sviesto ir drebučių, — kalbėjo Deklanas, dai- 
rydamasis po kambarį. — Kažkur turėtų būti. 

Šaldytuve dar buvo vieniša kumpio riekelė, du kiaušiniai, 
įtartinai atrodančio sūrio ir pusė maišelio pjaustytų salotų. 

— Panašu, jog galiausiai man teks gaminti tau valgyti. Kur 
viryklė? 

— Štai čia, — atsakė Deklanas, pliaukštelėdamas ranka 
per mikrobangų krosnelę. 

— Na, kaip nors. Kur dubuo? Peilis? Šakutė? 

— Ee... — jis rausėsi po dėžę, kurioje laikė virtuvės įran- 
kius, bet rado tik plastikinių indų ir įrankių. 

— Branguti, išties nyku. Tu pasėdėk, o Lena tavimi pasi- 
rūpins. Bet tik šį vienintelį kartą, — pridūrė ji. 

Deklanas įsitaisė ant ožio ir žiūrėjo, kaip Lena sumušė 
kiaušinius, įpjaustė kumpio, sūrio ir užbėrė truputį pjaustytų 
salotų iš maišelio. 

— Ar turi prieskoninių žolių, branguti? Šiaip kokių nors 
prieskonių? 

— Turiu druskos ir pipirų. Ir tai gerai, — sumurmėjo De- 
klanas, Lenai atsidusus. — Dėl druskos tyrinėtojai atrado išti- 
sus žemynus. 

— Tu augai turėdamas virėją, tiesa? 

— Taip. Na ir kas? 

— O ką darei tada, kai pradėjai gyventi savarankiškai? 

— Maistas išsinešti, užsakymai į namus ir mikrobangų 
krosnelė. Šie trys dalykai nė vienam vyrui neleidžia badauti. 

Lena įdėjo į mikrobangų krosnelę dubenį, nustatė reikia- 
mą programą ir atsigręžė į Deklaną. 

— Čia gyvendamas verčiau irgi nusisamdyk virėją. 

— Sakyk savo kainą. 

— Tu juokingas žmogus, Deklanai. 

Dabar Deklano veido spalva buvo normali, akys aiškios. 
Lenai nebetraukė skrandžio iš baimės, kurią ji pajuto Deklanui 
parkritus. 

— Kaip nutiko, kad tu neturi jokios moters? 

— Turėjau, bet vėliau paaiškėjo, kad iš tikrųjų jos netroškau. 

— Kas nutiko? — paklausė Lena, atidarydama mikroban- 
gų krosnelę, kai pasigirdo pyptelėjimas. Ji apvertė kiaušinienę 
ir vėl nustatė programą. — Kas atsitiko? 

— Remis tau nepasakojo? 

— Jis man visko neišpasakoja. 

-— Buvau susižiedavęs. Atšaukiau vestuves, likus trims sa- 
vaitėms iki šventės. Dėl to, pati supranti, jaučiuosi kaip pasku- 
tinis niekšas. Daugeliui žmonių Bostone ir dabar mano vardas 
yra kaip keiksmažodis. 

Jis mėgina viską paversti juokais, pamanė Lena, bet jam 
sunkiai sekasi. 

— Ar todėl ir išvažiavai? 

— Ne, dėl to supratau, kad apskritai galiu išvažiuoti. 

— Tu jos nemylėjai. 

— Ne, nemylėjau. 

— Tau liūdna tai sakyti, — pratarė Lena. Ji ištraukė 1š kros- 
nelės dubenį, paėmė naują plastikinę šakutę ir padavė viską 
"Deklanui. Ji pastebėjo, kad jo akys vėl neramios. Jis apgailes- 
tavo. — Ji tave myli? 

— Ne. Paprasčiausiai mes gražiai atrodėme kartu. Mudu 
buvome pripratę vienas prie kito. Ji manė, kad mes ir norėjome 
to paties. 

— Bet tu nenorėjai. 

Mes abu niekada nenorėjome. Kuo labiau artėjo vestu- 
vių diena, tuo labiau mano gyvenimas man atrodė... mažesnis. 
Tis vis labiau mažėjo, kol galiausiai pasijutau esąs tarsi kažko- 
kioj mažoj skylėj. Trūko erdvės, oro. Stigo šviesos. Pajutau, 
jog vesti Džesiką man būtų tas pats, kaip praktikuoti bendrąją 
teisę. Jeigu ir toliau visas mano gyvenimas būtų buvęs toks, 
turbūt būčiau nušokęs nuo tilto. Taigi man teliko išsikapstyti 
iš tos skylės, kol dar galėjau. 

Lena nubraukė jam nuo kaktos plaukus. 

— Tokiam žingsniui reikėjo daugiau drąsos nei šuoliui nuo 
tilto. 

— Galbūt. Tai ir gerai, — atsakė Deklanas, įsidėdamas į 
burną kiaušinienės. — O kodėl tu neturi vyro? 

Ji atlošė galvą. 

— Kas sako, kad neturiu? 

Jis čiupo ją už rankos, kol ji nespėjo nusigręžti. 

— Jeigu turi, privalau žinoti. 

Lena pažvelgė į jo ranką, paskui pakėlė akis į jį. 

— Kodėl? 

— Todėl, kad negaliu liautis apie tave galvojęs. Negaliu 
išmesti tavęs iš galvos. Todėl, kad vos tave pamačius man ima 
pašėlusiai daužytis širdis. 

— Tu puikiai sugebi kalbėti moterims tokius dalykus, nuo 
kurių jos ima kvaišti. 

Jeigu jis iš tikrųjų būtų toks, nuo kurio kalbų moterys 
kvaišta, ji galėtų įsitaisyti tarp ilgų jo kojų ir patenkinti juos 
abu, bet jis nėra toks paprastas žmogus, mąstė Lena. 

Su juo nebūtų lengva. 

— Valgyk kiaušinienę, — paliepė ji Deklanui ir ištraukė 
ranką iš jo delno. — Kodėl remontą pradedi nuo virtuvės, jei- 
gu valgai tik riešutinį sviestą ir neturi jokių indų? 

— Aš turiu indų, tik ne tokių, kuriuos reikia plauti. Virtu- 
vė — kiekvienų namų širdis. Aš užaugau dideliame, sename, 
nuostabiame name, kuriame buvo dideli gražūs kambariai. Mes 
turėjome virėją, bet ištikus kokiai nors nelaimei ar atėjus šven- 
tei, o kartais šiaip norėdami pasikalbėti, rinkdavomės virtuvė- 
je. Manyčiau, ir čia turiu padaryti tą patį. 

— Tai gražu, — atsakė Lena, atsišliedama į spintelę ir 
žvelgdama į Deklaną. — Tu nori su manimi pasimylėti, mie- 
lasis? 

Deklano pulsas smarkiai tvinkčiojo, bet jis įstengė vikriai 
nušokti nuo ožio. 

— Aišku. Tik leisk man išgrūsti santechniką. 

Jam patiko girdėti, kaip Lena juokiasi. 

— O, tu kalbėjai ne apie šį momentą. Tu.mėgini man už- 
duoti klausimus, į kuriuos turėčiau atsakyti teigiamai arba nei- 

giamai, — kalbėjo Deklanas, pridėdamas prie riešo pirštus. — 
Taip, aš tebesu gyvas, vadinasi, atsakymas yra teigiamas. 

Lena papurtė galvą, paėmė iš jo tuščią lėkštę ir įmetė ją į 
dėžę, kurią Deklanas naudojo kaip šiukšliadėžę. 

— Esi įdomus žmogus, Deklanai. Tu man patinki. 

— Ohoho... Luktelėk minutėlę, — pratarė Deklanas, žval- 
gydamasis aplinkui. Jis susirado ant lentos paliktą suktuvą. — 
Štai, paimk, — pasakė jis, duodamas suktuvą Lenai. 

— Kam jis man? 

— Tam, kad galėtum jį įvaryti tiesiai man į širdį, kai pasa- 
kysi, jog nori būti tik draugė. 

— Galiu lažintis, jog Džesika iki šiol raunasi sau plau- 
kus dėl to, kad leido tau pasprukti. Aš noriu būti tavo drau- 
gė, — kalbėjo Lena, vartydama rankose suktuvą, o paskui jį 
padėjo. — Dar nežinau, ar noriu būti tau tik draugė. Turiu 
apie tai pagalvoti. 

— Puiku, — atsakė Deklanas. Jis suėmė ją už rankų, pas- 
kui už pečių. — Pagalvok apie tai. 

Ji nemėgino trauktis, tik kilstelėjo veidą taip, kad jos lū- 
pos susiliestų su jo lūpomis. Jai patiko jausti, kaip maloni šilu- 
ma virsta kaitra, kaip ją užvaldo vyras. 

Ji atpažino geismą. Vyrišką geismą. Savo pačios geismą. 
Ji žinojo, jog panašius geismus galima patenkinti tamsoje, pas- 
kubomis. : 

Kartkartėmis ji būtent taip ir pasitenkindavo. 

Tačiau šis geismas buvo visai kitoks. Jis buvo panašus į 
nepaprastą ilgesį. Ilgesys gali sukelti skausmą, kokio niekada 
nesukels paprastas geismas. 

Lena negalėjo atsispirti norui paglostyti jo veidą, jį pabu- 
čiuoti. 

Giliai širdyje, labai giliai jos sąmonėje kažkas atsiduso. 

— Angelina. 

Jis pavadino ją vardu, tyliai sušnabždėjo, jo bučinys pasi- 
keitė. Jis smelkte įsismelkė į ją. Lenos smegenyse sukirbėjo 
tūkstančiai įspėjimų, bet ji nekreipė į juos dėmesio. Tą bepro- 
tišką akimirką ji pasidavė kaitrai, aistrai, ilgesiui. 

Paskui ji atsiplėšė nuo jo. 

— Man reikia apie tai pagalvoti. Tikrai. 

Ji įrėmė ranką jam į krūtinę, kai jis vėl mėgino ją prisi- 
traukti. 

— Nurimk, mielasis, — pratarė Lena, nusišypsodama mie- 
guista šypsenėle. — Šiandien tu ir taip vertei mane daug dirbti. 

— Bet aš tik pradėjau. 

— Tikiu. 

Lena atsiduso, atmetė ant nugaros plaukus. 

— Man jau reikia eiti. Šįvakar dirbu bare. 

— Ateisiu. Palydėsiu tave namo. 

Kad ir kaip ramiai Deklanas kalbėjo, jo akys žaibavo. Le- 
na numanė, jog tie žaibai galėtų įskelti daugybę žiežirbų, kol 
galiausiai nugriaudėtų kaip galingas perkūnas. 

— Nemanau, kad tai geras sumanymas. 

— Lena, aš noriu būti su tavimi. Noriu praleisti su tavimi 
laiką. 

— Nori praleisti su manimi laiką? Tai paskirk man pasi- 
matymą. 

— Pasimatymą? 

— Na, taip. Gali pasitikti mane prie mano namų durų, nu- 
sivesti iškilmingų pietų, — pasakė Lena ir bakstelėjo jam į krū- 
tinę. — Paskui pakviestum mane pašokti, galiausiai palydėtum 
namo ir pabučiuotum, linkėdamas labos nakties. Ar galėtum 
taip padaryti? 

— Kada galėčiau paimti tave iš darbo? 

Ji nusišypsojo ir papurtė galvą. 

— Šįvakar aš dirbu. Pirmadienio vakarą būsiu laisva. Pir- 
madienio vakarais bare nebūna daug žmonių. Gali ateiti pas 
mane aštuntą. 

— Pirmadienį, aštuntą valandą. 

Deklanas vėl čiupo Leną už rankos, prisitraukė prie savęs. 
Šį kartą ji nejuto vis stiprėjančio geidulio, bet iškart į jį paniro. 

O taip, mąstė Lena, prieš perkūniją bus daugybė kaitinan- 
čių žiežirbų. 

— Čia tam, kad nepamirštum, — pasakė jai Deklanas. 

Lenai tai pasirodė panašiau į įspėjimą. Iš tikrųjų jis nebu- 
vo toks banalus, koks dėjosi esąs. 

— Aš nepamiršiu. Iki pasimatymo, mielasis. 

— Lena, mes nepasikalbėjome apie tai, kas nutiko viršuje. 

— Pasikalbėsime, — atsakė ji atsigręžusi ir nestabtelėjusi 
nuėjo. 

Ji negalėjo lygiai kvėpuoti, kol neišėjo iš tų namų. Jo ne- 
bus taip paprasta suvystyti, kaip jai atrodė. Puikios manieros 
buvo ne įgytas, bet jam įgimtas dalykas. Tą patį galima pasa- 
kyti ir apie kaitrą, apie jo ryžtą ir užsispyrimą. 

Jai visa tai patiko, už tai ji gerbė Deklaną. 

Ir negali sakyti, kad jai nepavyks jo suvystyti, svarstė Le- 
na, įlipusi į automobilį. Vystyti vyrus buvo vienas iš didžiau- 
sių jos talentų. 

Tačiau šitas vyriškis iš tikrųjų yra gerokai sudėtingesnis, 
nei gali pasirodyti iš pirmo žvilgsnio. Taip pat kur kas labiau 
intriguojantis nei kiti, su kuriais Lenai buvo tekę susitikti. 

Lena gerai suprato, ką vyrai matydavo, žvelgdami į ją. Ji 
nekreipdavo į tai dėmesio, nes jie matydavo daug mažiau. Jie 
nenorėdavo pamatyti daugiau. 

Ji turėjo skvarbų protą, tvirtą sėdynę ir norą pasinaudoti 
tiek vienu, tiek kitu, siekiant to, ko jai norėjosi. Ji tvarkė savo 
gyvenimą lygiai taip, kaip tvarkėsi bare, — po chaosu slėpėsi 
pagarba spalvai ir tvarkai. 

Važiuodama automobiliu, Lena pažvelgė į Manė rūmus per 
užpakalinio vaizdo veidrodėlį. Ji nerimavo, kad Deklanas Fic- 
džeraldas gali sudrebinti jos gyvenimo pamatus, ko iki šiol nie- 
kam nepavyko padaryti. 

Lena jaudinosi, kad jai nebus lengva surinkti ir suklijuoti 
visas duženas, kurios liks jam pasitraukus. 

Jie visi visada pasitraukdavo. Jeigu ji nepasitraukdavo 
pirma. 


Deklanas užmigo, galvodamas apie Leną, jis paskendo sap- 
nuose apie ją. Sapnai buvo labai įtaigūs ir tikroviški; jis matė 
ją gulinčią po juo, jautė stangrių jos šlaunų trūkčiojimus. Jis 
regėjo sapne drėgną kaip skystas auksas jos odą. Jis matė šo- 
kolado spalvos akis ir raudonas padrėkusias lūpas. 

Jis girdėjo jos alsavimą, juto įsitempiantį ir vėl atsipalai- 
duojantį kūną, tylias aimanas, apėmus ekstazei. Jis uodė jos 
kvapą — jazminų aromatų šokį, verčiantį galvoti apie haremus 
ir uždraustus vaisius. 

Deklanas dar giliau nugrimzdo į miegus, visa esybe geisda- 
mas Lenos. 

Jis išvydo ją skubančią koridoriumi, jos rankos buvo už- 
imtos — ji nešė visą glėbį skalbinių. Nuostabūs, vešlūs jos plau- 
kai buvo kruopščiai susegti ir krito jai ant nugaros, gundantis 
kūnas buvo paslėptas po ilga palaike suknele, išmarginta ma- 
žytėmis blyškiomis gėlytėmis. 

Jos lūpos buvo nedažytos, kietai sučiauptos. Sapne jis gir- 
dėjo jos mintis tarsi savo paties. 

Jai reikėjo skubėti, kuo greičiau sutvarkyti skalbinius. Ma- 
dam Manė jau buvo atsikėlusi, jai visai nesinorėjo koridoriuje 
sutikti bėgiojančių kambarinių. Jeigu ji nepasiskubins, ponia 
ją pastebės. | 

Ji nenorėjo, kad madam ją pastebėtų. Tarnai ilgiau išlieka 
savo darbo vietose, kai darbuojasi niekieno nepastebimi. Tai mad- 
muazelės La Ru, valdytojos, žodžiai, o ji niekada neklysdavo. 

Jai reikėjo darbo. Jos šeimai reikėjo jos uždirbtų pinigų, 
be to, jai labai patiko dirbti rūmuose. Tai buvo pats gražiausias 
namas, kokį ji kada nors buvo mačiusi. Ji jautėsi esanti tokia 
laiminga, ji taip didžiavosi, kad yra menkutė šių namų dalelė. 

Kiek kartų ji žvelgė į šiuos rūmus iš užutėkio šešėlių! Ji 
žavėjosi rūmais, troško dirstelėti pro langus į viduje esančias 
grožybes. 

O dabar ji pati buvo viduje, ji ir pati buvo šiek tiek atsa- 
kinga už šių namų grožį. 

Jai patiko blizginti medieną, valyti grindis. Jai patiko gė- 
rėtis tviskančiais, ką tik jos pačios kruopščiai išblizgintais veid- 
rodžiais. 

Deklano sapne ji išėjo iš koridoriaus pro vienas iš paslėp- 
tų antro aukšto durelių. Jos skubantis žvilgsnis perbėgo viską 
— sienų apmušalus, kilimus, medį ir stiklą. Ji įsmuko į nedi- 
delį kambarėlį ir padėjo skalbinius į spintą. 

Tačiau pasisukus eiti durų link, kažkas patraukė jos dė- 
mesį, ir ji pirštų galiukais priėjo prie lango. 

Deklanas matė tą patį, ką matė ji: didžiuliais ąžuolais apau- 
gusia alėja jojo raiteliai. Jis juto tą patį, ką juto ji, — krūptelėjo 
širdis, o žvilgsnis užkliuvo už jaunuolio, jojančio žvilgančiu bė- 
riu. Jaunuolio plaukai buvo aukso spalvos, jie gražiai vilnijo jam 


101 


jojant. Balne jis sėdėjo tiesus kaip kareivis, plačius jo pečius 
dengė pilkas švarkas, juodi batai tviskėte tviskėjo. 

Ji kilstelėjo ranką prie kaklo, ir jai dingtelėjo visai aiški 
mintis: Šiai ir princas, grįžtantis namo į savo pilį. 

Ji atsiduso taip, kaip dūsauja kvailai įsimylėjusios mergai- 
tės. Jaunuolis nusišypsojo taip, tarsi šypsotųsi jai, bet ji gerai 
žinojo, jog gražų jo veidą nušvietė sugrįžimo namo džiaugsmas. 

Virpančia širdimi ji išbėgo iš kambario, puolė prie tarnų 
kambarių durų ir pradingo koridorių labirintuose. 

Jaunasis šeimininkas jau namuose, galvojo ji. Ir susimąs- 
tė apie tai, kas nutiks vėliau. 


Deklanas nubudo krūptelėjęs. Aplinkui buvo tamsu ir la- 
bai šalta. Jis užuodė drėgmės ir dulkių kvapą, po savimi pajuto 
kietas medines grindis. 

— Kas čia, po velnių? 

Sunkiai besusigaudydamas, pasibaisėjęs jis ištiesė ranką 
ir užčiuopė sieną. Remdamasis į sieną, jis atsistojo. Po minu- 
tėlės Deklanas susivokė, jog siena neapklijuota apmušalais. 

Tai nebuvo kambarys, kuriame vaidenasi. Šįkart jis buvo 
atsidūręs viename iš tarnų kambarių, kuriame lankėsi jo sapno 
mergina. 

Jis suprato, kad vaikščiojo tais pačiais koridoriais, kuriais 
vaikščiojo ji. 

Mintis, jog dabar teks klaidžioti tamsoje, kol suras kelią į 
savo kambarį, menkai teviliojo, bet buvo priimtinesnė už kitą 
galimybę — likti čia ir dar kelias valandas laukti aušros. 

Deklanas žengė kelis žingsnius pirmyn. Kol užčiuopė du- 
rų staktą, jis visas buvo išpiltas prakaito. 

Vargais negalais jis išėjo iš kambario ir ėmė dėkoti Dievui 
už galimybę įkvėpti šviežesnio oro. Paskui antro aukšto kori- 
doriaus gale jis pamatė blausią šviesą. 

Jo plaukuose buvo įsivėlę voratinklių, rankos ir kojos bu- 
vo purvinos. 

Jeigu tokie naktiniai pasivaikščiojimai nesiliaus, mąstė De- 
klanas, jis būtinai turės apsilankyti pas gydytoją ir paprašyti 
išrašyti kokių nors migdomųjų. Vildamasis, jog šios nakties nuo- 
tykiai baigėsi, jis nuėjo praustis ir praskalauti liepsnojančios ger- 
klės. Paskui Deklanas nutarė užsirakinti savo miegamajame. 

Deklanas paėmė iš Efi glėbio knygas ir pakštelėjo jai į 
skruostą. 

— Tau nereikėjo eiti tokio kelio, kad jas man atneštum. 
Aš pats būčiau pas tave užsukęs. 

— Nieko baisaus. Atidėjo susirinkimą, todėl turėjau šiek 
tiek laisvo laiko. O iš tikrųjų aš... — mėgindama atgauti kvapą, 
ji ėmė žingsniuoti ratu, — ... aš norėjau sau įrodyti, jog nedum- 
siu pabrukusi uodegą kuo toliau, vos įžengusi į šiuos namus. 

— O dabar viskas gerai? 

— Taip, — atsakė Efi, iš lėto iškvėpdama ir skubiai link- 
telėdama. Paskui ji įsižiūrėjo į tamsius ratilus po Deklano aki- 
mis. — Klausyk, bet ir tu atrodai gerokai nusikamavęs. 

— Prastai miegu, — atsakė Deklanas, bet jis nenorėjo pa- 
sakoti savo sapnų, nenorėjo prisipažinti, jog vėl vaikščiojo per 
miegus. Jis nenorėjo kalbėti apie garsus, prikeliančius jį gū- 


džiomis naktimis. — Eime į virtuvę, atsigaivinsime. Turiu li- 
monado. Tiesa, jis ne iš tikrų citrinų, bet šaltas ir gaivus. 
— Puiku. 


Efi palietė jo ranką, tyliai su juo sutikdama; viską gerai 
suprasdama, ji ėmė kalbėti paprasčiau ir nerūpestingiau. 

— Turiu tik kokį pusvalandį, bet radau šiek tiek informa- 
cijos. Informacijos ir abstrakcijų. Kaip sekasi darbai? 

Efi dirstelėjo į pirmąjį kambarį. Ant grindų buvo sukrau- 
tos krūvos popieriaus, paskleistos atverstos knygos, išmėtyta 
daugybė dažų ir medžiagų pavyzdžių. 

—- Tai jau kitas mano projektas. Pamaniau, jog reikėtų 
įrengti kambarį, kuriame galėčiau priimti svečius. Kokia toji 
informacija? 

— Apie Manė. Faktai ganėtinai paprasti, — kalbėjo Efi, 
jiems vaikštinėjant po namą. — Henris Manė vedė Žozefiną De- 
lakrua. Jie abu buvo kilę iš turtingų ir žymių kreolų šeimų. Hen- 
ris buvo aktyvus politikas. Sklido gandai, kad jo tėvas gerokai 
pasipelnė karo tarp valstijų metu tiekdamas prekes. Pasibaigus 
karui, jų šeima tapo ištikimais respublikonais. Ir vėl sklido kal- 
bos, jog jie naudojosi savo galia bei įtaka pirkdami balsus ir pa- 
pirkinėdami kitus politikus. O Dieve, Dekai, tik pažvelk! 

Ji įžengė į virtuvę ir nušvito šypsena, pamačiusi jau suka- 
bintas spinteles. 

— Jos išties labai gražios. 

Deklanas įsikišo nykščius į užpakalines kelnių kišenes ir 
kreivai šyptelėjo: 

— Atrodo, kad tu labai nustebai. 

— Na taip, nustebau, bet Ši nuostaba turėtų būti suprasta 
kaip komplimentas tau. Remis temoka įkalti vinį į sieną pa- 
veikslui pakabinti, ir tai sunkiai... 

Efi perbraukė ranka per medinius paviršius, atidarė ir vėl 
uždarė dureles. 

— Jos puikios. Turėtum labai didžiuotis. 

— Aš tikrai patenkintas savimi. Ką tik išėjo dailidės. Ke- 
tinu viską padengti kietais paviršiais. Atrodys kaip skalūnas. 
Užsisakiau šį milžinišką šaldytuvą; tiesa, kodėl užsisakiau bū- 
tent tokį, kol kas man ir pačiam neaišku. Ir indaplovė, ir viryk- 
lė bus paslėptos po mediena. 

Deklanas padėjo knygas ant faneros lakšto, patiesto ant 
žemų spintelių viršaus. | 

— Ar nori limonado? 

— Būtų neblogai, — atsakė Efi, eidama paskui Deklaną į 
valgomąjį. Čia stovėjo dvi jau baigtos indaujos ir pradėta tre- 
čioji. — Vaje, jos labai gražios. Tikriausiai dirbi dieną naktį. 

Tau krenta svoris, pamanė Efi. Tavo veidas apsiblausė ir 
ištįs0. 
| — Geriau jau dirbti, nei lunatikuoti, — atsiliepė Dekla- 
nas. Jis nervinosi; Deklanas susivokė, jog susikišo rankas į ki- 

šenes, stengdamasis, kad Efi nepamatytų, kaip jos virpa. — Pa- 
pasakok daugiau, Efi. 

— Gerai, — tarstelėjo ji, stengdamasi apraminti jo ner- 
vus, ir pradėjo dėlioti faktus. — Pirmieji savininkai karo me- 
tais prarado beveik visus savo pinigus. Jie mėgino išsilaikyti 
pardavinėdami žemės sklypus ar nuomodami žemę žemdir- 
biams. Jų politinės pažiūros buvo priešingos Manė pažiūroms. 
Paskui čia kilo gaisras, namas sudegė iki pamatų. Pirmieji šei- 
mininkai buvo sužlugdyti. Manė nusipirko šias žemes ir pasi- 
statė rūmus. Jie turėjo du sūnus dvynius, Liusjeną ir Žiuljeną. 
Jie abu išvyko į Tulaną, kur Liusjenui sekėsi labai gerai, o Žiul- 
jenas, galima sakyti, pasinėrė į girtuoklystę ir pradėjo lošti. 
Paveldėtojas buvo Liusjenas, jis turėjo toliau tvarkyti šeimos 
reikalus. Manė šeimos iždas jau buvo gerokai pratuštėjęs, bet 
Žozefinai buvo atitekęs nemenkas palikimas. Abu jos sūnūs mi- 
rė nesulaukę dvidešimt trejų. 

Deklanas padavė Efi stiklinaitę. 

— Kaip? 

— Žmonės visaip spėlioja, o gal ir prasimano, — atsakė 
Efi, gurkštelėjusi limonado. — Labiausiai tikėtina, kaip kalba- 
ma, kad jie vienas kitą užmušė. Niekas nežino kodėl, bet toje 
šeimoje vis stiprėjo nesutarimai. Kalbama, jog Liusjenas išvy- 
ko į Naująjį Orleaną, vykdydamas motinos paliepimą parga- 
benti Žiuljeną iš vieno viešnamio, kuriame jis dažnai lankyda- 
vosi. Žiuljenas nenorėjo iš ten iškeliauti, ir broliai susiginčijo. 
Tada vienas iš jų, tikriausiai Žiuljenas, išsitraukė peilį, ir jie 
ėmė muštis. Liusjenui stengiantis atimti iš brolio peilį, abu su- 
sižeidė. Žiuljenas mirė grumtynių vietoje. Liusjenas dar pra- 
tempė savaitę, o paskui kažkaip pakilo iš lovos, išslinko į lau- 
ką ir įkritęs į tvenkinį paskendo. 

Tvenkinys, mąstė Deklanas... Nusėtas lelijų lapų, rytme- 
čio aušroje garuojantis miglomis... 

— Tėvai dėl to turėjo siaubingai išgyventi. 

— Tėvo širdis nustojo plakusi po kelerių metų. Žozefina 
dar kelerius metelius pagyveno, bet jos finansinė padėtis gero- 
kai pasikeitė. Ji tebeturėjo rūmus, šiek tiek žemės, tačiau visai 
nebeturėjo pinigų. Kalbama, jog Žiuljenas pralošė didžiules su- 
mas, kurių niekas niekada taip ir neatgavo. 

— Remis minėjo kažkokią dukraitę. Liusjeno ar Žiuljeno? 

— Ir apie tai niekas nieko tiksliai negali pasakyti. Bet yra 
dokumentai, teigiantys, jog Liusjenas 1898-aisiais vedė Abi- 
gailę Rouz, o kitais metais jiems gimė dukra. Neradau jokių 
įrašų apie Abigailės mirtų. Kai žuvo Liusjenas, Manė oficialiai 
atsisakė dukraitės. Testamentu mergaitei jie nepaliko nieko. Tik- 
riausiai ji buvo atiduota auginti Rouzams. Apie Abigailę Rouz 
daugiau nieko nepavyko rasti, tik įrašus, bylojančius apie jos 
gimimą ir vedybas. 

— Galbūt po Liusjeno mirties jie ją išvarė. 

— Galbūt. Kalbėjau apie tai su Remiu, — tęsė Efi, eidama 
prie lango ir žvelgdama į apžėlusį sodą. — Jis mažai ką tepri- 
simena, bet sako kažkada girdėjęs gandus apie tai, jog ji pabė- 
go su kažkokiu vyru. 

Efi atsigręžė. 

— Rouzų giminės žmonės pasakoja visiškai kitaip. Jie lin- 
kę manyti, jog Abigailė tapo nešvarių žaidimų auka. Jeigu pa- 
sikalbėtum su Rouzų ar Simonsų giminių palikuonimis, apie ją 
sužinotum daugiau, gal sužinotum ir tai, kas jai nutiko. 

— Viską sužinočiau apie merginą, kuri pabėgo arba numi- 
rė prieš šimtą metų... 

— Branguti, juk čia pietūs. Prieš šimtą metų — tas pats, 
kaip vakar. Už Liusjeno Abigailė ištekėjo septyniolikos. Ji bu- 
vo kilusi iš užutėkio apylinkių. Liusjeno šeima negalėjo pri- 
tarti jųdviejų santuokai. Labai abejoju, ar jos gyvenimas šiuo- 
se rūmuose buvo rožėmis klotas. Galbūt ji tikrai nutarė pabėg- 
ti. Kita vertus... Tame kambaryje aš kažką mačiau... Aš netikiu 
panašiais dalykais. Netikėjau, — kalbėjo Efi, vėl pajutusi nu- 
gara perbėgantį šiurpuliuką. — Nežinau, ką dabar apie visa tai 
manau, bet išties norėčiau viską išsiaiškinti. 

— Paprašysiu panelės Odetės. Ir Lenos. Pirmadienį su ja 
susitiksiu. 

— Tikrai? — pasitikslino Efi. Nuo šios žinios ji pragied- 
rėjo. — Panašu, jog atsiras daugiau paskalų ir spėlionių. 

Efi atidavė Deklanui stiklinaitę. 

— Rytoj atsiųsiu tau į talką Remį. Turėsiu matuotis vestuvi- 
nę suknelę ir pasirūpinti kitokiais nuotakoms svarbiais dalykais. 

— Aš neleisiu jam tinginiauti. 

— Kodėl drauge su juo nevažiuoji į miestą? — paklausė 
Efi, susiruošusi išeiti. Ji norėjo prirakinti Deklano riešą prie 
savo rankos ir išsivesti jį drauge kuo toliau nuo čia. — Mes 
papietautume, nueitume į kiną. 

— Dėl manęs nesijaudink. 

— Negaliu nesijaudinti. Vis galvoju apie tave, vienui vie- 
ną gyvenantį šiame name, kurio viršutiniame aukšte yra toks 
kambarys... — Efi nejaukiai dirstelėjo į laiptus. — Manė kre- 
čia šiurpas. 

— Vaiduokliai niekada nieko neskriaudžia, — pratarė De- 
klanas, bučiuodamas jai į kaktą. — Jie yra mirę. 


Tačiau naktį, kai už lango švilpia vėjas, plaka lietus ir 
dzingsi dvasių buteliukai, vaiduokliai visai neatrodo negyvi. 


Sekmadienį Deklanas padovanojo sau. Jis ilgai miegojo, 0 
prabudęs pamatė besigiedrijantį dangų. Jis dar valandą patyso- 
jo lovoje, skaitydamas Efi atneštas kny gas. 

Efi pažymėjo tuos puslapius, kurie, jos manymu, turėtų 
labiausiai jį dominti. Deklanas atidžiai žiūrinėjo senas planta- 
cijose pastatytų didelių namų nuotraukas. Kai jis pažvelgė į 
juodai baltą nuotrauką, kurioje buvo pavaizduoti Manė rūmai, 
švytintys visu grožiu amžių sandūroje, per nugarą jam perbėgo 
šiurpas. 

Henrio ir Žozefinos Manė nuotraukos tokio šiurpulio ne- 
sukėlė. Į šias nuotraukas Deklanas žvelgė labai smalsiai. Mo- 
teris buvo neabejotinai graži, apsivilkusi stilingais to meto dra- 
bužiais — vakarine suknele ir kikliku, apkraštuotu rožėmis; 
plaukai buvo sušukuoti į viršų ir prismeigti plunksnomis puoš- 
tomis šukomis. 

Suknia buvo prigludusi prie neįtikėtinai laibo liemens, kurį 
dar labiau išryškino puošnūs brokato sijonai ir pūstos ranko- 
vės, ilgos pirštinaitės. 

Tačiau moters veidas buvo keistai šaltas. Deklanui nepa- 
sirodė, kad toks įspūdis jam susidarė dėl jos pozos ar nuotrau- 
kos kokybės. Šis šaltis stelbė grakštų moters stotą, ponia Manė 
atrodė atšiauri. 

Deklano žvilgsnis ilgam užkliuvo už Liusjeno Manė nuo- 
traukos. 

Sapne jis jau buvo matęs šį veidą. Gražus jaunuolis vilni- 
jančiais auksiniais plaukais, jojantis ant bėro žirgo, šuoliuo- 
jantis per samanomis apėjusių ąžuolų alėją. 

Ar tai sugestijos galia? Galbūt jis tik manė, jog sapne re- 
gėtas veidas turi būti tikras, todėl dabar sutapatino jį su pa- 
smerktuoju Liusjenu? 

Kad ir kaip ten būtų, Deklanas pasijuto nejaukiai. 

Jis nutarė nuvykti į Naująjį Orleaną ir keletą valandų pa- 
vaikštinėti po antikvariatus. 

Tačiau mažiau nei po valandos jis pasijuto einąs pro Er 
Trois duris. 

Sekmadienio popietė bare buvo išties karšta. Čia buvo dau- 
gybė turistų ir vietinių gyventojų. Deklanas džiaugėsi, jog pa- 
galiau išmoko skirti turistus nuo vietinių. Iš muzikos aparato skli- 
do nervingi BeauSoleil ritmai, besimaišantys su prie stalelių ir 
už baro susėdusių Žmonių šnekomis. 

Skrudinto maisto kvapas Deklanui priminė, jog jis pamir- 
šo papusryčiauti. Atpažinęs jau po antrojo apsilankymo įsidė- 
mėtą už baro stovinčią blondinę, Deklanas priėjo prie jos ir 
pamėgino nusišypsoti. 

— Sveika. Ar Lena yra? 

— Ji savo kabinete. Durys dešinėje nuo scenos. 

— Dėkoju. 

— Nėra už ką, meiluti. 

Deklanas skubiai pabeldė į duris, ant kurių buvo užrašyta 
PRIVATUS, o paskui kyštelėjo vidun galvą. Lena sėdėjo prie 
stalo ir dirbo prie kompiuterio. Jos plaukai buvo susegti ant 
nugaros; Deklanas panoro paliesti jos kaklą. 

— Sveika, kaip sekasi? 

Lena atsilošė kėdėje ir tingiai pasimuistė. 

— Pradedi apsiprasti... Ką veiki prie mano durų, mielasis? 

— Vaikštinėjau netoliese ir pamaniau, kad gal leisi nupirkti 
tau šio to užkąsti. Tai būtų tarsi rytdienos vakaro preliudija. 

Ji galvojo apie Deklaną daugiau, nei leido padorumas. O 
dabar jis stovi štai čia, toks aukštas, tvirtas, vyriškas. 

— Tvarkau popierius. 

— O aš tau sutrukdžiau. Tikriausiai tau tai labai nepatinka? 

Vis dėlto Deklanas įėjo į vidų ir atsisėdo ant stalo krašto. 

— Nupirkau tau dovanėlę. 

Tik dabar Lena pastebėjo jo rankose dovanų krepšelį. 

—- Niekaip nesuprantu, kaip čia galėjai sutalpinti naują au- 
tomobilį. 

— Automobilis bus vėliau. 

Ji dar minutėlę žvelgė jam į akis, paskui paėmė iš jo rankų 
krepšelį ir išėmė dėžutę. Dėžutė buvo įvyniota į aukso spalvos 
popierių, perrišta paprastu baltu kaspinėliu. Lena neskubėjo ati- 
daryti dėžutės; gėrėjimasis dovana jai visada būdavo toks pat 
svarbus, kaip ir pati dovana. 

Kaspinėlį ji tvarkingai susuko ir įdėjo į krepšelį, paskui 
išvyniojo dėžutę ir kruopščiai sulankstė popierių. 

— Ar ilgai užtrunki, kol išsipakuoji dovanas Kalėdų rytą? — 
paklausė Deklanas. 

— Man patinka mėgautis ir delsti. 

Lena atidarė dėžutę; jos lūpos krustelėjo, bet ji įstengė 
susivaldyti ir likti rami, kai iš dėžutės traukė druskinę ir pi- 
pirinę — du išsišiepusius vėžiukus. 

— Oi, jie tikrai labai gražūs. | 

— Ir aš taip manau. Buvo ir aligatorių, bet šie vyrukai man 
pasirodė draugiškesni. 

— Ar tai taip pat tavo kerėjimo kampanijos dalis, mielasis? 

— Atspėjai. Ar jie bus patogūs naudoti? 

— Neblogi, — atsakė Lena, perbraukusi pirštu per bjaurią 
vieno iš vėžių šypsenėlę. — Tikrai neblogi. 

— Tai gerai. Dabar jau vis tiek sutrukdžiau tau dirbti, tave 
sužavėjau, tai kodėl negalėtum leisti tave pamaitinti? Atsily- 
ginčiau tau už kiaušinienę. 

Lena patogiau įsitaisė kėdėje ir ėmė svarstyti. 

— Kodėl kiekvieną kartą, kai tik tave pamatau, mane api- 
ma keistas jausmas, kad turėčiau kuo greičiau patraukti prie- 
šinga kryptimi, nei eini tu? | 

— Kad ir kaip būtų, mano kojos ilgesnės, todėl aš tave vis 
tik pasivyčiau. 

Deklanas pasilenkė ir pažvelgęs po stalu kilstelėjo anta- 
kius. Lena segėjo trumpą sijonėlį. Galbūt Deklano kojos ir il- 

gesnės, bet aptemptos ryškiomis kojinėmis jos neatrodytų nė 
perpus tokios gražios. 

— Bet ir su tokiomis toli nubėgtum. Kodėl tu taip pasi- 
puošusi? 

— Aš nepasipuošusi. Taip apsirengusi einu į bažnyčią. Bu- 
vau išklausyti mišių. 

Dabar Lena nusišypsojo. 

—- Tikiuosi, kad tu katalikas, mano berniuk. 

— Jaučiuosi kaltas. 

— Ar buvai šiandien mišiose, Deklanai? 

Deklanas niekada negalėdavo paaiškinti, kodėl panašūs 
klausimai jį riesdavo į ragą. 

— Aš šiek tiek apsileidęs. 

— O, — vyptelėjo lūpomis Lena. — Mano močiutė tavimi 
labai nusivils. 

— Bet aš trejus metus, kai buvau mažas berniukas, patar- 
navau kunigui. Tai turėtų byloti mano naudai. 

— O koks tavo kontfirmacijos vardas? 

— Pasakysiu, jei eisi su manimi pietauti. 

Deklanas ištiesė ranką ir paėmęs dovanotus vėžius ėmė 
juos “šokdinti" ant stalo. 

— Liaukis, Lena, eime su manimi, pasilinksminsime. 
Šiandien puiki diena. 

— Gerai, — sutiko Lena, ir praktiškas jos protas pašnibž- 
dėjo, kad ji daro klaidą. Vis dėlto mergina atsistojo ir pasiėmė 
rankinuką. — Gali mane pavaišinti pietumis. Bet tik greitai. 

Ji palinko pirmyn, paspaudė rinkmenos išsaugojimo myg- 
tuką ir išjungė kompiuterį. 

— Kitas mano vardas yra Mičelas, — pratarė Deklanas, 
tiesdamas jai ranką. — Deklanas Salivanas Mičelas Ficdžeral- 
das. Jeigu tai skambėtų dar airiškiau, tikriausiai mano kraujas 
taptų žalias. 

— O aš Luiza. Angelina Mari Luiza Simons. 

— Labai prancūziška. 

— Bien sūr. O aš norėčiau, kad būtų itališka, — pratarė Le- 
na, pasiremdama į ištiestą jo ranką. — Nupirk man makaronų. 


Iš ankstesnių vizitų Deklanas žinojo, jog norėdamas surasti 
vietelę Naujajame Orleane, kur gaminamas prastas maistas, 

reikėtų gerokai pavargti. Jis liko visiškai ramus, kai Lena jį 
nusivedė į nedidelį kuklų restoranėlį. Jam tereikėjo vieną kar- 
telį įkvėpti, kad įsitikintų, jog čia jie karališkai pasistiprins. 

Lena kažkam mostelėjo ranka, parodė į tuščią staliuką ir 
iškart gavo sutikimą ten atsisėsti. 

— Tai dar ne pasimatymas, — pasakė ji Deklanui, kai šis 
atitraukė jai kėdę. 

Deklanas iš paskutiniųjų stengėsi atrodyti visiškai nekal- 
tai; galima sakyti, jam tai beveik pavyko. 

— Tikrai ne? 

— Ne, — atsakė Lena, patogiau įsitaisė ir sukryžiavo ko- 
jas. — Pasimatymas bus tada, kai mes sutarsime laiką, ir tu 
mane pasiimsi iš mano namų. Tai tik trumpas susitikimas. Tai- 
gi pirmasis mūsų pasimatymas įvyks rytoj. Primenu tau apie 
tai, jeigu sugalvotum laikytis trijų pasimatymų taisyklės. 
| — Mes, vyrai, nesame linkę manyti, jog jūs, moterys, to- 
kią taisyklę žinote. 

Lena šyptelėjo. 

— Yra daug dalykų, kuriuos mes žinome, nors jums tai ir 
nepatinka. 

Tebežiūrėdama Deklanui į akis, Lena kilstelėjo ranką tam- | 
siaplaukiui vyriškiui, sustojusiam prie jų staliuko. 

— Sveikas, Markai. 

— Lena, — tarstelėjo jis ir pabučiavęs jos pirštų galiukus 
padavė valgiaraštį. — Malonu tave matyti. 

-— Tai Deklanas, Remio koledžo laikų draugas iš Bostono. 
Atsivedžiau jį čia, kad jis pamatytų, kaip Vieux Carre gamina- 
mas itališkas maistas. 

— Geriau nė nesugalvosi, — atsakė Markas ir paspaudęs 
Deklanui ranką padavė jam valgiaraštį. — Šiandien virtuvėje 
darbuojasi mano mama. 

— Vadinasi, tikrai puikiai papietausime, — pasakė Lena. — 
Kaip laikosi taviškiai, Markai? 

Tada Deklanas viską kuo aiškiausiai ir pamatė. Kai Lena 
šiek tiek kilstelėjo kėdėje ir pakėlusi galvą pažvelgė į Marką, 
jam pasirodė, jog jiedu visiškai vieni mažutėje intymumo sale- 
lėje. Viskas buvo neabejotinai seksualu, bet taip pat ir... dvel- 
kė kažkokiu rūpesčiu ir atida, bent jau taip galvojo Deklanas. 

— Kuo puikiausiai. Sofi penktadienį buvo apdovanota už 
puikų rašymą. 

— Turi gabią dukrelę. 

Jie plepėjo kelias minutes, bet Deklanas nenuobodžiavo, 
stebėdamas Lenos veidą. Jis žvelgė į pasikeliančius, nusilei- 
džiančius, sueinančius į vieną liniją jos antakius, besikeičian- 
čius priklausomai nuo jos išgyvenamų emocijų, žiūrėjo į ju- 
dančias jos lūpas, kurias puošė mažytis apgamėlis. 

Kai Lena atsigręžė į jį, Deklanas papurtė galvą. 

— Atsiprašau, ar tu man ką nors sakei? Žiūrėjau į tave. 
Visai susipainiojau. 

— Pasirodo, šiaurėje gyvena tikri auksaburniai, — prata- 
rė Markas. 

— Jis dar ir gražus, tiesa? — pasakė Lena. 

— Labai gražus. Mūsų Lena čia ateina pasivaišinti jūros 
gėrybėmis. Ar jau nusprendėte, ką užsisakysite, ar dar šiek tiek 
pasvarstysite, ką išsirinkti? 

— Tu nevalgyk to paties, — pasakė Lena, pabarbenusi pirš- 
tais į valgiaraštį, kurio Deklanas dar nespėjo perskaityti. — Ki- 
taip aš prarasiu malonumą išrinkti tau patiekalą. Galbūt tau vertė- 
tų paragauti įdarytų kriauklelių. Marko mama jas puikiai gamina. 

— Vadinasi, įdarytos kriauklelės, — sutiko Deklanas. Jam 
atrodė, jog jis galėtų valgyti ir glamžytą kartoną, jeigu tik Le- 
na to pareikalautų. — Ar norėtum vyno? 

— Ne, nes tu vairuoji, o aš dirbu. 

— Griežtai. “San Pelligrino"“? — Deklanas pažvelgė į 
Marką. 

— Atnešiu butelį. 

— Na... — pradėjo Lena, užsikišdama už ausies plaukus, 
kai Markas nuėjo. — Ką šiandien ketini veikti, mielasis? 

— Nusprendžiau užsukti į kelis antikvariatus. Ieškau in- 
daujos virtuvei ir to, kuo galėčiau ją užpildyti. Pamaniau, jog 
grįždamas galėčiau aplankyti panelę Odetę. Kas jai patinka? 
Norėčiau jai ką nors padovanoti. 

— Tau nereikia nieko dovanoti. 

— Bet aš norėčiau. 

Lena permetė ranką per kėdės atlošą ir pirštais ėmė bar- 
benti į stalą. Ji tiriamai žvelgė į Deklaną. 

— Tada gali jai padovanoti butelį vyno. Gero raudonojo 
vyno. Sakyk man, mielasis, juk tu nepradėsi plaktis prie mano 
močiutės, kad prisigautum iki manęs, tiesa? 

Ji pamatė Deklano akyse įsižiebusias kibirkštėles; jos bu- 
vo tamsesnės ir karštesnės, nei Lena tikėjosi. Turėjau numany- 
ti, galvojo ji, jog po šiuo nerūpestingumu slepiasi kažkas kita, 
kažkas labai kieta. Tai buvo įspūdinga, bet dar įspūdingesni jai 
pasirodė blyksniai jo akyse — nuo kibirkšties iki Žaibo, o pas- 
kui vėl iki kibirkšties. 

Žmogus, sugebantis taip tvardytis, turėtų būti geležinės va- 
lios, mąstė Lena. Apie tai ji turėtų gerai pagalvoti. 

— Ne, viskas yra atvirkščiai, — atsakė Deklanas. — Mė- 
ginu pasinaudoti tavimi, kad prieičiau prie panelės Odetės. Ji 
yra mano svajonių mergina. 

— Atsiprašau. 

— Gerai, ir turėtum atsiprašyti. 

Lena palaukė, kol jiems atneš vandens ir duonos. Išgirdu- 
si tokias Deklano intonacijas, ji pasišiaušė. Mergina pripaži- 
no, jog nusipelnė lengvo antausio. Sunėrusi ant stalo rankas, ji 
palinko į Deklaną. 

— Atsiprašau, nes kalbėjau bjauriai. Deklanai, aš tau kai 
ką pasakysiu; kartais bjaurūs žodžiai patys ištrūksta man iš bur- 
nos. Ne visada gailiuosi juos pasakiusi. Aš nesu iš tų ramių, 
gerai išauklėtų moterų. Nesu iš tų, kuriomis galima visiškai 
pasitikėti. Turiu gerų savybių, bet lygiai tiek pat turiu ir blogų. 
Ir man tai patinka. 

Deklanas pradėjo kalbėti, pamėgdžiodamas jos laikyseną 
ir toną: 

—- Aš esu atsidavęs, linkęs konkuruoti ir paniuręs. Esu sun- 
kaus charakterio. Laimingi tie paprasti mirtingieji, kuriems pa- 
vyksta su manimi susitarti. Galiu nusileisti, kai kalbama apie 
smulkmenas, bet kai ko nors panoriu, iš tikrųjų imu ko nors 
trokšti, visada pasiekiu savo tikslą. Aš trokštu tavęs, vadinasi, 
tave gausiu. 

Lena klydo. Žaibai jo akyse neblėso. Pyktis tebeliepsno- 
jo, nors ir buvo kruopščiai slepiamas. Kadangi vienintelis as- 
muo, su kuriuo ji visada būdavo nuoširdi, buvo ji pati, Lena nė 
nemėgino savęs apgaudinėti, kad tai jos nejaudina. . 

— Tu taip kalbi, norėdamas mane įsiutinti. 

— Ne, tik siekiu sau naudos. 

Deklanas aprimo, kilstelėjo pintinėlę su duona ir pasiūlė 
Lenai. 

— Nori kautis? 

Paniurusi Lena paėmė riekelę duonos. 

— Gal vėliau. Susinervinusi prarandu apetitą. Beje, — tę- 
sė Lena, gūžtelėjusi pečiais ir atsikandusi duonos, — šiandien 
geriau neik pas mano močiutę. Popiet ji ketino aplankyti se- 
serį. 

— Užeisiu kada nors vėliau, kitą savaitę. Jau turiu virtuvės 
stalviršius. Remis man talkininkavo, vakar baigėme kabinti sie- 
nines spinteles. Po poros savaičių viskas turėtų būti baigta. 

— Tau gerai, — atsakė Lena. Ji norėjo apie viską pamąs- 
tyti; iš Deklano išraiškos ji suprato, jog jis tai nujaučia. — Ar 
buvai dar kartą užlipęs į trečią aukštą? 

— Taip. 

Pirmiausia Deklanas turėjo išlenkti nemenką viskio stiklą 
ir tik paskui užlipti viršun. 

Ši kartą neparkritau, bet mane ištiko siaubingas baimės 
priepuolis. Šiaip nesu linkęs į panašius priepuolius. Šiek tiek 
daugiau sužinojau apie Manė šeimą, bet trūksta kai kurių jų 
gyvenimo atkarpų. Galbūt tu žinai ką nors daugiau. 

— Tu norėtum sužinoti apie Abigailę Rouz? 

— Taip, teisingai. Ką tu... — Deklanas nebaigė, nes Lena 
jo jau nebesiklausė. Ji kalbėjosi su Marku, atnešusiu makaro- 
nus. Jie ėmė šnekučiuotis apie maistą, o Deklanas pamėgino 
dar kartelį sau priminti, jog pietuose laikas slenka gerokai lė- 
čiau. | 

— Ką tu apie ją žinai? — paklausė Deklanas, kai jie vėl 
liko vieni. 

Lena apvyniojo apie šakutę makaronų i ir įsidėjo juos į bur- 
ną. Ji giliai atsiduso, nurijo kąsnį. 

— Mama Realdo... Ji — tikra virtuvės deivė. Paragauk sa- 
vo, — paragino Lena ir pasilenkė, norėdama pasmaguriauti iš 
jo lėkštės. 

— Puiku. Tai pats skaniausias patiekalas, kokį tik ragavau 
po mikrobangų krosnelėje kepto omleto. 

Lena apdovanojo Deklaną ilga tingia šypsenėle, kuri su- 
kuteno jam pilvą. Tada ji vėl ėmė valgyti. 

— Savo šeimoje girdėjau visokiausių istorijų. Niekas ne- 
gali pasakyti nieko tikra. Abigailė buvo to didelio namo tar- 
naitė. Kai kurios turtingos šeimos samdydavosi užutėkio mer- 
ginas, kad šios tvarkytų ir valytų jų namus, rūpintųsi buitimi. 
Pasakojama, kad Liusjenas Manė grįžo iš Tjuleino ir ją įsimy- 
lėjo. Jie pabėgo ir susituokė. Turėjo pabėgti, nes niekas nesi- 
rengė pritarti jų vedyboms. Nei jos šeima, nei jo. 

Lena atsilaužė gabaliuką duonos ir kramsnodama atidžiai 
žvelgė į Deklaną. 

— Ima dėtis negeri dalykai, kai sueina skirtingiems sluoks- 
niams priklausantys žmonės. Vėliau Liusjenas Abigailę atsiga-' 
beno į rūmus; ir šitai padaryti nebuvo lengva ar paprasta. Kal- 
bama, kad Žozefina Manė buvo kieta moteris, labai išdidi ir 
šalta. Žmonės jau buvo pradėję lankstyti pirštus skaičiuodami, 
bet kūdikis gimė tik po dešimties mėnesių. 

— Tas kambarys viršuje... Ten turėjo būti vaikų kamba- 
rys. Kūdikį jie augino būtent ten. 

— Gali būti. Jie turėjo ir auklę. Vėliau ji ištekėjo už vieno 
iš Abigailės brolių. Ji daugiausia ir papasakodavo apie gyveni- 
mą rūmuose. Atrodo, jog porą dienų prieš Naujuosius metus 
Liusjenas su reikalais lankėsi Naujajame Orleane. Kai jis grį- 
žo namo, Abigailės neberado. Buvo kalbama, jog ji pabėgo su 
kažkokiu vyruku iš užutėkio, su kuriuo slapta susitikinėjo. Ta- 
čiau tokios kalbos neatrodė panašios į tiesą. Auklė, jos vardas 
buvo Klodina, sakė, jog Abigailė niekada nebūtų galėjusi pa- 
likti Liusjeno ir jų kūdikio. Anot jos, turėjo nutikti koks nors 
siaubingas dalykas; Klodina kaltino save dėl to, jog tą naktį, 
kai dingo Abigailė, ji buvo išbėgusi prie upės į pasimatymą su 
savo draugu. 

Mirusi mergina plačioje lovoje, šaltajame kambaryje, pa- 
manė Deklanas, ir gerklėje jam ėmė strigti makaronai, tarsi jie 
būtų sutepti klijais. Jis pakėlė prie lūpų stiklinę su vandeniu ir 
atsigėrė. 

— Ar jie jos ieškojo? 

— Jos šeimos nariai ieškojo visur. Žmonės pasakoja, jog 
Liusjenas klaidžiojo po užutėkio apylinkes iki pat savo mir- 


115 


ties. Kai neieškodavo jos palei upę, jis vykdavo į miestą, mė- 
gindamas aptikti nors menkiausią jos pėdsaką. Jam niekada taip 
ir nepavyko ko nors sužinoti, o ir jis pats tegyveno labai trum- 
pai. Kai Liusjenas mirė, kai mirė ir jo brolis dvynys, kurį po- 
nia Žozefina labai mylėjo, kūdikis buvo atiduotas Abigailės tė- 
vams. Deklanai, tu išblyškai. 

—- Nekaip jaučiuosi. Tęsk. 

Šį kartą prieš atsikąsdama duonos Lena atlaužė kampelį ir 
ištiesė Deklanui, prieš tai užtepusi sviesto. Močiutė teisi, mąs- 
tė Lena, šiam Žmogui būtinai reikia gerai pavalgyti. 

— Tas kūdikis buvo mano močiutės močiutė. Manė kūdi- 
kio atsisakė tvirtindami, kad tai pavainikis, neturintis nė lašo 
Manė kraujo. Jie nugabeno mergytę Rouzams ir paliko jai tik 
suknytę, kuria ji buvo apvilkta, ir nedidukę kraitelę menkučių 
žaislų. Vienintelis daiktas, galėjęs mergaitei priminti rūmus, 
buvo auksinė Abigailės segė, kurią mažylei atidavė Klodina. 

Deklano ranka akimirksniu atsidūrė ant Lenos rankos. 

— Ar toji segė ir dabar kur nors yra? 

— Tokius dalykus mes perduodame iš kartos į kartą, duk- 
ra dukrai; mano močiutė padovanojo ją man, kai man sukako 
šešiolika. Kodėl klausi? 

— Tai emaliuotas laikrodėlis, kybantis nuo nedidelės spar- 
nų pavidalo segės. 

Lenos skruostai paraudo. 

— Iš kur žinai? | 

— Mačiau, — atsakė Deklanas. Nugara jam perbėgo šiur- 
pas. — Aš sėdėjau miegamajame, kuris tikriausiai buvo Abi- 
gailės kambarys. Kambarys buvo tuščias, — tęsė Deklanas, — 
ten stovėjo tik kažkokie vaiduokliški baldai. Tame kambaryje 
Efi išvydo lovoje gulinčią negyvą moterį. Jie ją užmušė, tiesa? 

Deklano balsas, dvelktelėjęs šaltis Leną paveikė labai 
keistai. | 

— Taip žmonės mano. Bent jau mano šeimos žmonės. 

— Vaikų kambaryje. 

— Nežinau. Deklanai, mane tai baugina. 

— Tave? — tarstelėjo Deklanas. Jis perbraukė ranka per 
veidą. — Na, manau, kad dabar žinau, kas yra manasis vai- 
duoklis. Tai vargšelė Abigailė, klaidžiojanti po rūmus ir lau- 
kianti, kol Liusjenas sugrįš namo. 

— Bet jeigu ji iš tiesų mirė rūmuose, kas ją nužudė? 

— Ko gero, būtent tai ir turėčiau išsiaiškinti, kad ji galė- 
tų... na, juk žinai. Kad ji nurimtų. 

Dabar jis jau nebeišblyškęs, mąstė Lena. Jo veidas pasi- 
darė griežtesnis, žvilgsnis rūstesnis. Jis vėl atrodė esąs labai 
ryžtingas. 

— Kodėl manai, kad išsiaiškinti turėtum tų? 

— O kodėl gi ne? Dėl visko turėtų būti kaltas vienas iš 
Manė. Tėvas, motina arba Liusjeno brolis. Turbūt jie Abigailę 
kur nors palaidojo, 0 visiems tvirtino, kad ji pabėgo. Turiu dau- 
giau apie ją sužinoti. 

— Aš esu įsitikinusi, kad tu viską išsiaiškinsi. Atrodai 1a- 
bai užsispyręs, mielasis. Tik nežinau, kodėl tai turėtų rūpėti 
man. Pasikalbėk su mano močiute. Ji turėtų žinoti daugiau, be 
to, gal ji pasakys, kas dar apie tai ką nors žino. 

Lena stumtelėjo nuo savęs tuščią lėkštę. 

— Dabar užsakyk mudviem “Cappuccino" kavos. 

—- Nori deserto? 

— Jau nebetilps, — atsakė Lena ir pradariusi rankinuką 
išsitraukė pakelį cigarečių. 

— Nežinojau, kad rūkai. 

— Surūkau pakelį per mėnesį, — atsakė Lena, išsitrauku- 
si vieną cigaretę ir braukydama per ją pirštu. 

— Vieną per mėnesį? Tai kodėl išvis rūkai? 

Ji įsidėjo cigaretę tarp lūpų ir įžiebė ugnelę grakščiu si- 
dabriniu žiebtuvėliu. Kaip ir valgydama makaronus, pirmą kartą 
užsitraukusi dūmą ji giliai atsiduso. | 

— Kad patirčiau malonumą, miėelasis. Pakelyje yra dvide- 
šimt cigarečių, mėnuo, išskyrus vasarį, turi trisdešimt arba tris- 
dešimt vieną dieną. Man tikrai labai patinka vasaris. Aišku, aš 
galiu iškart surūkyti visą pakelį cigarečių, o paskui likusią mė- 
nesio dalį kraustytis iš proto. Arba galiu rūkyti jas iš lėto, kad 
kuo ilgiau jų užtektų. Bet iki pirmos mėnesio dienos aš nelei- 
džiu sau pirkti naujo pakelio. 

— Kiek cigarečių per mėnesį prisiprašai iš kitų? 

Pro dūmų debesėlį žybtelėjo Lenos akys. 

— Tai jau būtų sukčiavimas. Aš nesukčiauju. Saldainiuk, 
malonumas yra nieko vertas, jeigu neturi pakankamai valios ' 
išlaukti iki galo ir iš tikrųjų jį patirti. 

Lena perbraukė piršto galiuku per Deklano ranką ir pėda 
brūkštelėjo jam per koją. 

— O kaip tau sekasi ugdyti valią? 

— Greitai išsiaiškinsime. 


Kai Deklanas grįžo namo, jau buvo prieblanda. Jo auto- 
mobilio galinė sėdynė buvo užversta visokiausiais daiktais, 
kuriuos jis susimedžiojo vaikštinėdamas po antikvariatus. Ta- 
čiau geriausias pirkinys buvo virtuvinė spintelė; Deklanas iš- 
siprašė, kad ji jam būtų pristatyta jau kitą dieną. 

Jis nusinešė į vidų tiek pirkinių, kiek buvo įmanoma pa- 
imti vienu kartu, ir viską sukrovė fojė. Deklanas uždarė paskui 
save duris ir sustingo. 

— Abigaile, — garsiai ištarė jis ir įsiklausė į pasklidusį 
po namus aidą. Deklanas laukė. 

Tačiau jis nepajuto jokio šalto oro gūsio, jokio netikėto 
virpesio tyloje. 

Stovėdamas didžiųjų laiptų papėdėje, Deklanas niekaip ne- 
galėjo paaiškinti, kodėl taip aiškiai jaučia, jog yra ne vienas. 


Deklanas nubudo nuo kurtinančios perkūnijos, tačiau šį 
kartą savo lovoje. Už langų blykčiojo žaibai, ryškiai nušvies- 
dami kambario kertes. 

Metęs žvilgsnį į pastatytą prie lovos laikrodį, Deklanas 
pamatė, jog iki vidurnakčio telikusi minutė. Tačiau laikrodis 
tikriausiai meluoja, mąstė Deklanas, nes jis nuėjo miegoti jau 
po pirmos. Norėdamas įsitikinti, ar siautėjanti audra nenutrau- 
kė elektros srovės, Deklanas atsigręžė, norėdamas įjungti nak- 
tinę lempą. 

Lempa įsižiebė, kone apakinusi Deklaną. 

— Po velnių, — nusikeikė jis, trindamas suskaudusias akis. 
Paskui jis ištiesė ranką, norėdamas paimti butelį vandens, kurį 
buvo pasistatęs ant stalo, prie lovos. Atsikėlęs Deklanas išėjo į 
galeriją pasižiūrėti audros. 

Dėmesio vertas reginys, mąstė jis; pliaupiantis lietus, dan- 
gų čaižantys žaibai, medžių šakose dejuojantis ir stūgaujantis 
vėjas... Jis girdėjo neramius dvasių buteliukų skimbčiojimus, 
pasigirstančius pro grėsmingos perkūnijos trenksmus. 

Jis išgirdo kūdikio verksmą. 

Butelis su vandeniu išslydo jam iš rankų, nukrito po kojo- 
mis ir sušlapino pėdas. | 

Aš nesapnuoju, kalbėjo sau Deklanas, mėgindamas nusičiupti 
šlapio turėklo. Jis nemiega ir nevaikšto per miegus. Jis nubudęs, 
jis puikiai žino kur esąs. Bet jis ką tik girdėjo verkiantį kūdikį. 

Deklanas vos prisivertė žengti žingsnį, bet galiausiai grį- 

žo į miegamąjį, išpiltas prakaito susirado prožektorių. Basas, 
neapsivilkęs jis išėjo iš kambario ir patraukė laiptų link. 

Deklanas laukė, kol jį apims panika, kol pradės traukti vi- 
durius, ims trūkinėti kvėpavimas ir pradės daužytis širdis. 

Tačiau šį kartą jis liko ramus. Laiptai tebuvo paprasčiausi 
laiptai, durys — paprasčiausios durys su žalvarine bumbulo for- 
mos rankena, kurią reikėtų nušveisti. 

Kūdikis nebeverkė. 

— O tiek ėjau, — subambėjo po nosimi Deklanas. 

Jo delnai buvo sudrėkę nuo prakaito, bet šį kartą jis tik 
nervinosi, baimės nejautė. Jis ištiesė ranką ir suėmė rankenos 
bumbulą. Girgžtelėjusios durys atsidarė. 

Židinyje liepsnojo nedidelė ugnelė. Puikiais raštais išmar- 
gintų blyškiai persikinės spalvos sienų apmušalų fone ugnelės 
atšvaitai maišėsi su šokinėjančių žvakių liepsnelių šešėliais. 
Langus dengė sunkios mėlynos spalvos drapiruotės, iš po ku- 
rių matėsi užuolaidų nėriniai. Grindys žvilgėjo kaip veidrodi- 
nės, ant jų buvo patiesti keli persikų ir mėlynos spalvos raštais 
išmarginti kilimai. 

Kambaryje buvo baltai paklota nedidelė geležinė lovelė 
pažemintais šonais. 

Moteris sėdėjo supamojoje kėdėje, prisiglaudusi prie krū- 
tinės vaikelį. Deklanas matė ant kūdikio uždėtą jos ranką — 
baltuma ant aukso geltonio. Jos plaukai buvo palaidi, jie krito 
ant pečių, siekė kėdės ranktūrius. 

Moters lūpos judėjo, tikriausiai ji dainavo dainelę ar sekė 
pasaką, kurios žodžių Deklanas negirdėjo. Maitindama kūdikį, 
ji žvelgė į jį, jos veidas buvo kupinas begalinės meilės. 

— Tu niekada nepalikai mažylės, — tyliai pratarė Dekla- 
nas. — Tu nebūtum galėjusi. 

Ji pakėlė akis ir pažvelgė į tarpdurį, kur stovėjo Deklanas. 
Vieną kvapą gniaužiančią akimirką jam net pasirodė, kad ji iš- 
girdo jo žodžius ir dabar prakalbės. Kai ji nusišypsojo, kai iš- 
tiesė ranką, jis žingtelėjo į priekį. 

Deklanui ėmė linkti keliai, kai jis pamatė per kambarį einan- 
tį vyrą, tarsi jo, Deklano, čia nė nebūtų. Vyras priėjo prie jos. 

Jo plaukai geltonavo kaip auksas. Jis buvo aukštas ir grakš- 
tus. Jo drabužiai buvo tamsiai raudonos spalvos. Priklaupęs prie 

supamojo krėslo, jis pirštų galiukais perbraukė per mažylės 
skruostuką, paskui palietė mažutyčius pirštelius, įsikibusius į 
moters krūtį. 

Abigailė pakėlė ranką ir suspaudė jo delną. Jie visi trys 
atrodė neišskiriami; juos gaubė švelni žvakių šviesa, kūdikis 
palaimingai čepsėjo pienuotomis lūpytėmis, o jaunoji mama iš 
lėto sūpavosi krėsle. 

— Ne, tu niekada jų nepalikai. Aš išsiaiškinsiu, ką jie tau 
padarė, ką jie padarė jums visiems. 

Deklanui bekalbant, už nugaros užsitrenkė durys. Jis krūp- 
telėjo, apsisuko ir pasijuto esąs tamsoje, kurią skrodė vienišas 
kišeninio prožektoriaus skleidžiamas šviesos pluoštas ir tebe- 
blykčiojantys žaibai. Deklanas pasijuto taip, tarsi krūtinę būtų 
užgulusi didžiulė uola, jam ėmė trūkti oro. Dabar kambarys bu- 
vo tuščias, šaltas, Deklaną apėmusi baimė gniaužė gerklę. 

Deklanas truktelėjo už durų rankenos, bet prakaituoti jo 
delnai slydo nuo glotnaus, ledinio žalvario. Jis norėjo klykti ir 
rėkti, kažko prašyti ar maldauti. Apsvaigęs jis suklupo, bet 
įstengė įsikibti rankenos, vargais negalais pasikelti ir įsitverti 
pačių durų. 

Galiausiai atidaręs duris, Deklanas iššliaužė iš kambario 
keliais, pasiremdamas rankomis, o paskui sukniubo veidu į grin- 
"dis. Širdis trankėsi krūtinėje taip, kaip visame name aidinti per- 
kūnija. 

— Viskas gerai. Man viskas gerai. Man nieko nenutiko, 
po velnių, aš jau keliuosi nuo grindų ir keliauju į lovą. 

Galbūt jis ir neišsimiegos, mąstė Deklanas, stodamasis ant 
drebančių kojų, bet jis sužinojo keletą dalykų. 

Jeigu tai, ką jis matė vaikų kambaryje, yra tiesa, o ne ko- 
kios nors jo susigalvotos fantazijos, Abigailė Rouz Manė ne- 
paliko šių rūmų laisva valia. 

Beje, jo namuose gyvena daugiau nei vienas vaiduoklis. 


Tikriausiai ji daro klaidą, mąstė Lena, vilkdamasi trum- 
putę juodą suknelę. Kalbant apie Deklaną Ficdžeraldą, ji jau 
dabar jautėsi padariusi keletą klaidelių. Tai ją siutino, nes ben- 
draudama su vyrais ji retai kada klysdavo. 

Jeigu ji ko nors ir išmoko iš mamos, tai svarbiausia pamo- 

ka buvo gebėjimas vynioti aplink pirštą vyriškos giminės atstovus. 
O dabar viskas nutiko atvirkščiai. Lena įprato elgtis visiškai prie- 
šingai, nei elgdavosi Lilibeta, pradėjusi naują romaną. 

Štai todėl beveik trisdešimt metų Lenos širdis priklausė 
tik jai. Ji visai netroško ir neketino atsiduoti kokiam nors vy- 
rui; metaforiškai pasakyta, mąstė ji dažydamasi. 

Nusiteikusi romantiškiems nuotykiams, ji neprieštarauda- 
vo atsidurti tinkamo vyriškio rankose. 

Moteris, kuriai seksas nėra absoliučiai viskas, Lenos ma- 
nymu, tiesiog nežino, kaip apdairiai išsirinkti partnerį. Smarki 
moteris renkasi tokius vyrus, kurie trokšta moters, šaukte šau- 
kiančios, kad ji nori patirti malonumą. Malonumą patyrusi mo- 
teris tokiam vyrui taip pat suteikia nepamirštamų akimirkų. 

Taigi tokiu atveju pralaimėjusiųjų nebūna. 

Bėda buvo tai, jog Deklanas turėjo ypatingą talentą — jis 
nuolat vertė ją galvoti apie seksą. Lena nebuvo pratusi jaustis 
valdoma hormonų. 

Kalbant apie seksą, moteriai protingiausia ir saugiausia šiuos 
pojūčius nuolat kontroliuoti. Ji pati turi nuspręsti, kada, kur, su 
kuo ir kaip. O vyrai... na, jie jau iš prigimties beveik visada bū- 
na pasirengę mylėtis. Dėl to Lena negalėjo jų kaltinti. 

Moterys, kurios teigia niekada nemėginančios sujaudinti 
vyrų, yra arba šaltos, arba melagės. 

Jeigu ji būtų įsitikinusi, kad ji ir Deklanas draugiškai išsi- 
skirs, pasibaigus trumpam romanui, ji nesuktų sau galvos. Ta- 
čiau jis traukė kažkuo daugiau. Lenos manymu, jis yra labai 
paslaptingas; tikriausiai jai nepavyks prisigauti prie Deklano 
tikrojo aš. 

Daug labiau trikdė, tiesą sakant, labai trikdė dar vienas da- 
lykas — Deklanui ji jautė kažką daugiau, ne vien paprastą geis- 
mą. Šis jausmas taip pat buvo labai sudėtingas ir paslaptingas. 

Jai patiko jo išvaizda, jankiškos jo balso intonacijos. Be 
to, jis aptiko silpną jos vietą — akivaizdžiai ėmė reikšti sim- 
patiją jos močiutei. 

Lena pripažino, kad jis kaitino jai kraują. Šio vyruko lū- 
pos buvo labai patyrusios... 

Nesulaukęs geidžiamo dėmesio, jis apsiblausdavo, jo akyse 
atsispindėdavo skausmas. Jautresnėms širdims Lena buvo tik- 
ra pragaištis. 

Bus geriausia, jeigu ji neskubės. Lena išrietė kaklą ir per- 
braukė per jį krištoline lazdele iš kvepalų buteliuko. Braukė 
lėtai ir švelniai. Ir kam skubėti kuo greičiau pasiekti kelio ga- 
lą, jeigu pati kelionė tokia maloni... 

Ji perbraukė lazdele per krūtis, įsivaizduodama ant jų De- 
klano pirštus. Jo lūpas... 

Jau labai seniai ji netroško vyro taip... aiškiai, galiausiai 
susivokė Lena. Kadangi dabar jau per vėlu paskubom pasimy- 
lėti nesiaiškinant, kuo kas vardu, bus išmintingiau geriau jį pa- 
žinti, kol jis ims galvoti galiausiai prisikalbinęs ją atsigulti su 
juo į lovą. 

— Pačiu laiku, tiesa, mielasis? — garsiai pratarė Lena, 
išgirdusi beldimą į duris. Ji paskutinį kartą dirstelėjo į veidro- 
dį, nusiuntė sau oro bučinį ir nuskubėjo prie durų. 

Kostiumas Deklanui labai tiko. Išties klasiška, mąstė ji. 
Lena ištiesė ranką ir dviem pirštais suėmė akmens pilkumo švar- 
ko atlapą. 

— Prašau atleisti, bet man iš galvos išbėgo visas kraujas, 
todėl tegaliu pasakyti viena: vaje, vaje. 

Ji pažvelgė į jį iš padilbų verčiančiu iš kojų žvilgsniu ir iš 
lėto apsisuko ant aukštų kulniukų. 

— Vadinasi, toks darbas tau prie širdies? 

Jos suknelė sumirgėjo, subangavo ir sučežėjo. Deklanas 
vos tvardydamasis atsikrenkštė. 

— O taip, dabar jaučiuosi puikiai. 

Lena pamojo jam piršteliu. 

— Eikš minutėlei. 

Ji žingtelėjo atgal, paskui įsikibo jam į parankę ir pasuko 
seno veidrodžio sidabriniais rėmais link. 

— Argi mes ne puikiai atrodome drauge? — paklausė Lena, 
ir jos atspindys veidrodyje nusijuokė Deklano atspindžiui. — Kur 
tu mane vesiesi, mielasis? 

— Pasitarkime, — atsakė Deklanas, imdamas platų rau- 
dono šilko šalį ir apgaubdamas juo Lenos pečius. — Ar tau 
nebus per šalta? 

— Jeigu bus, vadinasi, ši suknelė niekam tikusi. 

Tai pasakiusi Lena išėjo į nedidukę galeriją. Ji jau buvo 

betiesianti Deklanui ranką, bet kaip tik tada pažvelgė žemyn ir 
pamatė prie jos durų stovintį didelį baltą limuziną. 

Lena retai kada prarasdavo žadą, bet šį kartą jai prireikė 
net dešimties sekundžių, kol ji įstengė prabilti, kol prisiminė 
įprastą sąmojį. 

— Nusipirkai naują automobilį, brangusis? 

— Tai išsinuomotas automobilis. Pamaniau, jog mes abu 
galėtume mėgautis šampanu tiek, kiek širdis geidžia. 

Prisiminusi pirmuosius pasimatymus, Lena manė, kad ir 
šis pasimatymas ją nuvils, tačiau dabar viskas buvo kitaip. Ji 
pasijuto dar labiau pamaloninta, kai iš limuzino išlipo unifor- 
muotas vairuotojas ir nusilenkęs atidarė jai dureles. 

Viduje buvo du sidabriniai kibirėliai; viename iš jų buvo 
šampano butelis, o kitame skaisčiai raudonavo daugybė tulpių. 

— Rožės yra visiems įprastos, — pratarė Deklanas, traukda- 
mas iš kibirėlio vieną gėlę ir įteikdamas ją Lenai. — O tu — ne. 

Lena sukiojo rankoje tulpę, uosdama jos kvapą. 

— Ar taip žavi merginas Bostone? 

Deklanas pripylė taurę šampano ir padavė ją Lenai. 

— Nėra jokių kitų merginų. 

Išmušta iš pusiausvyros, Lena gurkštelėjo šampano. 

— Deklanai, tu mane apakinai. 

— Toks ir buvo mano sumanymas, — atsakė Deklanas, su- 
sidauždamas savo taure su Lenos. — Aš išties puikiai sugebu 
kurti planus. 

Lena atsilošė, iš lėto sukryžiavo kojas žinodama, jog da- 
bar Deklano žvilgsnis būtinai nukryps į jas. 

— Tu — pavojingas žmogus. Ar žinai, kodėl atrodai esąs 
pavojingas? Taip nepamanytum, jeigu gerai neįsižiūrėtum, kas 
slypi už išorinio blizgesio. 

— Aš tavęs neįskaudinsiu, Lena. 

— O, po velnių, aišku, kad ne, — atsakė Lena, bet nusijuo- 
kė žemu, maloniu juoku. — Tai tik vienas kelionės etapas, sal- 
dainiuk. Tik vienas kelionės etapas. Beje, man jis labai patinka. 

Jie sustojo prie elegantiško senųjų laikų prancūziško sti- 
liaus restorano, kurio padavėjai ryšėjo juodus kaklaraiščius. Pri- 
slopintoje šviesoje skendinčioje salėje intymiam pasimatymui 
buvo padengtas kampinis staliukas. 

Jiems atsisėdus, po kelių sekundžių buvo atneštas dar vie- 
nas šampano butelis. Tai ir buvo įrodymas, jog viskas parengta 
iš anksto. Gali būti, jog iš anksto parengta ir kas nors daugiau. 

— Man sakė, jog čia nepaprastai skanus maistas. Pats na- 
mas yra statytas dvidešimto amžiaus pradžioje, — kalbėjo De- 
klanas, — kolonijinės Džordžijos atgimimo metu. Namas pri- 
klausė menininkui. Tai buvo privatūs namai, kurie tapo resto- 
ranu prieš kokį trisdešimtmetį. 

— Artu visada išsiaiškini restoranų, kuriuose lankaisi, is- 
toriją? į 

— Aplinka labai svarbu. Ypač Naujajame Orleane. Taip 
pat ir virtuvė. Man pasakė, jog šiame restorane gaminamas ypa- 
tingas firminis patiekalas Caneton a V' Orange. 

— Vadinasi, vienas iš mudviejų būtinai turi jį užsisakyti, — 
pratarė suintriguota Lena, dėdama į šalį valgiaraštį. Jis ne tik šau- 
nus, mąstė ji. Jis ne tik seksualus ir sumanus, Jis dar ir įdomus. — 
Šį kartą išrink tu. 

Deklanas išrinko patiekalus, pradėdamas nuo užkandžių 
ir baigdamas šokoladiniu suflė. Jis išsirinko greitai ir be jokio 
vargo, kaip žmogus, pratęs prie prašmatnių pietų prabangiuose 
restoranuose. 

— Tu puikiai kalbi prancūziškai, bent jau užsakinėdamas 
patiekalus. Ar kalbi prancūziškai ir kitais atvejais? 

Taip, bet čionykštė prancūzų kalba man vis dar sunkiai 
įkandama. 

— Ar buvai Paryžiuje? 

— Taip. 

Ji palinko į priekį, kaip buvo pratusi, padėjo ant stalo su- 
nertas rankas ir įsižiūrėjo Deklanui į akis. 

—- Ar Paryžius nuostabus? 

— Taip. 

— Vieną gražią dieną ir aš norėčiau ten nuvažiuoti. Į Pa- 
ryžių ir į Florenciją, į Barseloną ir į Atėnus. 

Šie miestai buvo spalvotieji jos sapnai ir svajonės, jos mei- 
lė, karščiausias troškimas. 

— Tu lankeisi tose vietose... 

-— Nebuvau Atėnuose. Kol kas. Mano mama labai mėgo 
keliauti, todėl tada, kai dar buvau vaikas ir paauglys, mes 

kiekvienais metais lankydavomės Europoje. Kas antrus metus 
keliaudavome į Airiją. Ir dabar ten gyvena mūsų giminaičiai. 

— O kokia vietelė tau labiausiai patinka? — paklausė Le- 
na, padėjusi ant stalo alkūnes ir delnais parėmusi smakrą. — 
Vietelė iš visų, kuriose lankeisi? 

— Sunku pasakyti. Vakarinė Airijos pakrantė, Toskanos 
kalnai, nedidelės Paryžiaus kavinukės... Bet šią akimirką pati 
nuostabiausia vietelė man yra šis restoranas. 

— Ir vėl meilikauji. Na gerai, tada papasakok man apie 
Bostoną. 

— Tai Naujosios Anglijos miestas uostas, turintis didelę 
istorinę reikšmę... 

Lenai nusijuokus, Deklanas atsilošė ir pratarė: 

— O, tu ne apie tai norėjai išgirsti... 

— Papasakok man apie savo šeimą. Ar turi brolių ar seserų? 

— Turiu du brolius ir seserį. 

— Didelė šeima. 

— Tikriausiai juokauji? Mano tėvai gyveno tokiose vieto- 
vėse, kur žmonės vadovavosi principu “gyventi ir daugintis". 
Mama turėjo šešis brolius ir seseris, mano tėvo šeimoje buvo 
aštuoni vaikai. Ir visi jie turi mažiausiai po penkis vaikus. Mū- 


sų daug. 

— Tu jų pasiilgsti. 

— Pasiilgstu? Na gerai, pasiilgstu, — nenoromis prisipa- 
žino Deklanas. — Atsidūręs taip toli nuo jų supratau, kad jie 


man iš tikrųjų labai brangūs. 

— Ar jie atvažiuos tavęs aplankyti? 

— Kada nors atvažiuos. Dabar visi lauks, kol su manimi 
vėl pradės kalbėtis mano mama. Mūsų namuose lemiamą žodį 
taria ji. 

Lena paragavo užkandėlės, kurią buvo išrinkęs Deklanas. 
Ji nemūvėjo jokio žiedelio; Deklanas svarstė, kodėl. Lenos ran- 
kos buvo puikios — plonos, grakščios, elegantiškos. Ant ly- 
gios, matinės odos puikavosi pakabukas — sidabrinis raktelis, 
ausyse taip pat žybčiojo sidabras. Tačiau jos pirštai ir riešai 
nebuvo papuošti. Jie labai gražūs ir nepapuošti, mąstė Dekla- 
nas. Jis svarstė, ar tik ji nesipuošia todėl, jog taip mėgina pa- 
spęsti moteriškas pinkles — priversti vyrus pastebėti kiekvie- 
ną kūno liniją, kiekvieną išlinkimą ar duobutę. 

Jeigu ji tikrai taip sumaniusi, jai velniškai gerai pasisekė 
prikaustyti jo dėmesį prie savęs. 

— Tu manai, kad ji labai ant tavęs siunta? Tavo mama? 

Deklanas buvo priverstas atsitokėti ir prisiminti, apie ką 
jie dabar kalbasi. 

— Nesiunta. Ji suerzinta, įskaudinta, sutrikdyta. Jeigu ji 
tikrai būtų įsiutusi, tai dabar jau būtų čia; ji tol mane grizintų, 
kol aš paklusčiau jos nepalenkiamai valiai. 

— Ar ji nori, kad būtum laimingas? 

— Taip. Mes mylime vienas kitą kaip idiotai. Bet ji būtų 
dar laimingesnė, jeigu mano laimės supratimas sutaptų su jos 
nuomone. 

Lena atmetė galvą, 1r Deklanas vėl pamatė per vešlias gar- 
banas žybtelėjusius sidabrinius auskarus. 

— Kodėl nenori jai pasakyti, kad ji žeidžia tavo jausmus? 

— Ką? 

— Jeigu tu mamai nepasakysi, kad tave skaudina toks jos 
elgesys, kaipgi ji liausis tylėjusi? 

— Aš juos nuvyliau. 

— One, nenuvylei, — nekantraudama atsakė Lena; jos bal- 
se nuskambėjo užuojautos gaidelės. — Nejau manai, kad tavo 
artimieji nori matyti tave nelaimingą ir nepajutusį troškimų iš- 
sipildymo džiaugsmo? Nejaugi jie norėtų, kad vestum moterį, 
kurios nemyli, kad dirbtum darbą, kuris tau visai nepatinka? 

— Taip. Ne, — atsakė Deklanas. — Tiesą sakant, nė pats 
nežinau. 

— Tada, manyčiau, turėtum jų to paklausti. 

— Ar tu turi vieną kurį iš tėvų? 

— Ne. Bet šįvakar mes kalbamės apie tave. Apie mane pa- 
sikalbėsime kitą kartą. Ar antikvariatuose radai tai, ko ieškojai? 

-— Šį tą radau, — atsakė Deklanas, pasijutęs laisviau, kai 
Lena ėmė kalbėti apie aksesuarus, o ne apie šeimą. 

— Iš kur žinai, ko nori, jeigu dar neįrengei kambarių? 

— Tiesiog Žinau, — atsakė gūžtelėjęs pečiais Deklanas. — 
Negaliu to paaiškinti. Noriu įrengti svetainę, kurios langai žvel- 
gia į upę. Dabar atėjo to kambario eilė; ten nebus tiek darbo, 
kiek buvo įrenginėjant virtuvę. Tereikės sutvarkyti sienas ir 
grindis. Norėčiau kuo geriau sutvarkyti interjerą, kad vėliau 

galėčiau sutelkti dėmesį į galerijas, suremontuoti laiptus. Bū- 
siu labai patenkintas, jei galėsiu pradėti dažymo darbus balan- 
dį. Jeigu viskas vyks sklandžiai, namas bus visai įrengtas dar 
prieš vasaros karščius. 

— Kodėl taip skubi? Juk tas namas niekur nepabėgs. 

— Prisimeni, kai pasakojau apie tikslo siekiančią, varžy- 
tis mėgstančią savo prigimtį? 

— Bet tai nereiškia, jog negali sau leisti pailsėti. Kiek va- 
landų per savaitę dirbi? 

— Nežinau. Paprastai po dešimt dvylika valandų per dieną. 

Tada Deklanas nusišypsojo ir paėmė Leną už rankos. 

— Tu nerimauji dėl manęs? Jeigu sutiktum būti su mani- 
mi, galbūt daugiau ilsėčiausi. 

— Negaliu sakyti, kad labai dėl tavęs nerimaučiau, — at- 
sakė Lena, bet neištraukė rankos iš tvirto, surambėjusio De- 
klano delno. — Vis dėlto artinasi Užgavėnės. Jeigu tu neskirsi 
nė trupučio laiko poilsiui, tavo buvimas čia visai nesiskirs nuo 
gyvenimo Bostone. 

Lena pažvelgė į dvigubą suflė porciją; padavėjas buvo ką 
tik pastatęs indą su skanėstu stalo vidury. | 

— Vaje... Vaje, vaje... — tepasakė Lena, palinkusi į prie- 
kį. Ji užsimerkė ir ėmė uosti pasklidusį aromatą. Vėl atsimer- 
kusi ji ėmė juoktis. — Na, tai kuri tavoji dalis? 


Deklanas nusivežė Leną pašokti. Jis susirado klubą, ku- 
riame grojo trisdešimtųjų fokstrotus ir džiazą. Jis apstulbino 
Leną, sukdamas ją ir skraidindamas, kol ji vos begalėjo laiky- 
tis ant kojų. 

— Tavo siurprizų atsargos neišsemiamos. 

— Galime lažintis, — sutiko Deklanas, sukdamas Leną glė- 
byje. Jam kunkuliavo kraujas, liečiant jos kūną, delnais jun- 
tant jos klubus. Raudant saksofonui, jos kūnas glaudėsi prie 
jo, bangavo ir lingavo prisiliesdamas ir vėl atitoldamas. 

Jis atlošė ją, ji juokėsi, bet ir jos širdis smarkiai daužėsi. 
Ji atlošė galvą, jos plaukai vilnijo ant nugaros. Deklanas prisi- 
lenkė prie pat jos veido. Jo lūpos palietė Lenos smakrą, paskui 
jis vėl ją pakėlė ir ėmė sukti, viliodamas ir gundydamas toliau. 

Juos gaubė šilta, prislopinta melsva šviesa. Deklano jude- 

siai buvo lengvi ir lėti, tarsi jis judėtų po vandeniu. Lena paju- 
to nenusakomą ilgesį ir geismą, kuriam dar nebuvo pasirengu- 
si. Pusiau prisimerkusi ji panėrė pirštus į Deklano plaukus, pri- 
sitraukė jį arčiau, paskui dar arčiau, kol susirado jo lūpas. 

— Tu man skirta, Lena. Mes abu skirti vienas kitam. 

Ji papurtė galvą ir pasisuko taip, kad skruostu liestų jo 
skruostą. 

— Jeigu tu myliesi bent perpus taip gerai, kaip šoki, tave 
nuolat turėtų lydėti moterų šypsenos. 

— Aš tau parodysiu, ką moku, — tepasakė Deklanas, 
krimstelėdamas Lenos ausies galiuką. Jis pajuto, kaip ji suvir- 
pėjo. — Aš noriu tave liesti. Jau žinau, kokia švelni tavo oda. 
Sapnavau. 

Lena tebebuvo užsimerkusi. Ji mėgino nugalėti beprotiš- 
ką ilgesį. 

— Tik šok su manimi. Jau vėlu, o aš noriu dar pašokti. 


Limuzine Lena sėdėjo padėjusi galvą Deklanui ant peties. 
Muzika, vynas ir švelni šviesa tebebuvo ją užbūrę. Ji skendėjo 
romantikos burtuose, gerai žinodama, jog Deklanas būtent to 
ir siekė, kad dabar jis tikrai nemėgins sumažinti šio efekto. Gal- 
būt tik dar labiau jį sustiprins. 

Deklanas buvo iš tų žmonių, kurie nepraleidžia pro akis 
jokių detalių, nei didelių, nei mažų. Tą patį galima pasakyti 
apie jo pasirinktą namą, apie jo geidžiamą moterį. 

Leną tai žavėjo. Jis pats ją žavėjo. 

— Pasistengei, kad mergaitė puikiai praleistų laiką, mie- 
lasis. 

— Leisk man viską pakartoti rytoj vakare. 

— Rytoj vakare aš dirbu. 

— Tada kitą vakarą. 

— Pagalvosiu apie tai. Aš nesispyrioju, Deklanai, — prata- 
rė Lena, atsisėsdama taip, kad matytų jo akis. — Man nepatinka 
spyriotis. Aš tik stengiuosi būti atsargi. Nepasakyčiau, kad visa- 
da būnu atsargi, bet, jeigu jau kalbame apie tave, manau, kad 
būti atsargiai išmintinga. Man patinka elgtis išmintingai. 

Limuzinui sustojus prie jos namų, Lena perbraukė piršto 
galiuku Deklanui per skruostą. 


129 


— O dabar palydėk mane prie durų ir pabučiuok, linkėda- 
mas labos nakties. 

Deklanas paėmė sidabrinį kibirėlį su purpurinėmis tulpė- 
mis. Jis pastatė jį prie Lenos durų ir abiem delnais suėmė jos 
veidą. 

Bučinys buvo saldesnis, nei Lena tikėjosi. Ji buvo pasi- 
rengusi geidulingam, įtikinančiam, kviečiančiam bučiniui, karš- 
čiui, kuris galbūt ištirpdytų jos ryžtą atsispirti. Tačiau jis ap- 
dovanojo ją saldžiu, švelniu bučiniu, kuris užbaigė vakarą taip, 
kaip jis buvo pradėtas, — nepaprastai romantiškai. 

— O gal susitiktume prieš darbą? — paklausė Deklanas, 
kilstelėdamas prie lūpų Lenos ranką. — Surengčiau tau iškylą. 

Sutrikusi ji pažvelgė į jį. 

— Iškylą? 

— Turėtų būti gana šilta. Prie tvenkinio galėtume pasi- 
tiesti staltiesę. Kartu galėtum pasiimti Rufą. Man labai patinka 
žiūrėti, kaip jis šokinėja. 

— Po velnių, — pratarė Lena, dabar pati suimdama del- 
nais Deklano veidą. — Po velnių. Noriu, kad tuojau pat grįž- 
tum į tą didelį baltą limuziną. 

— Gerai, — sutiko Deklanas ir perbraukė ranka jai per 
plaukus. — Tik palauksiu, kol įeisi vidun. 

— Grįžk į limuziną, — pakartojo Lena. — Sumokėk vai- 
ruotojui ir liepk jam važiuoti namo. O pats sugrįžk. 

Jis sulaikė savo delną jai ant riešo ir pajuto smarkiai tvink- 
sintį pulsą. 

— Tik penkios minutės... Nepersigalvok. Dvi minutės, — 
pasitaisė Deklanas. — Žiūrėk į laikrodį. 

Deklanui nulėkus laiptais žemyn, Lena pakėlė nuo žemės 
gėles ir įėjo į vidų. Jeigu ji ir daro klaidą, tai ši klaida ne pir- 
moji. Ir ne paskutinė. 

Ji uždegė žvakes, įjungė muziką. Seksas turėtų būti nerū- 
pestingas ir lengvas, priminė ji sau. Jis turėtų teikti daug džiaugs- 
mo, jei seksu užsiima du.niekuo nesusisaistę suaugę Žmonės, 
jaučiantys vienas kitam ne tik aistrą, bet dar ir kitokių jausmų. 

Nesvarbu, įtikinėjo jis ją ar ne, apsisprendė ji pati. Visai 
nereikia to gailėtis, kol dar nieko neįvyko, nieko nenutiko. 

Deklanas pasibeldė. Lena nusišypsojo, nes ir tikėjosi, kad 


130 


jis pasibels, o ne įžengs kaip niekur nieko. Puikios manieros ir 
karštas kraujas. Įdomi kombinacija. Prieš visa tai tiesiog ne- 
įmanoma atsilaikyti. 

Lena atidarė duris. Pro duris išsiveržė širdį draskantys 
Billie Holiday garsai. Deklanas sukišo rankas į kišenes ir nu- 
sišypsojo Lenai. 

— Sveika. 

— Sveikas sugrįžęs, gražuoli, — atsakė Lena ir ištiesusi 
ranką timptelėjo jį už kaklaraiščio. — Eikš į vidų. 

Ji truktelėjo Deklaną iš tarpdurio. Žengęs žingsnį atgal, 
Deklanas iškart būtų atsidūręs miegamajame. 

Tačiau jis apglėbė ją per klubus ir prisitraukė prie savęs. 

— Man patinka tavo muzika. 

Jiedu pradėjo šokti. | 

— Kai įstengsiu pamatyti ką nors kita, ne vien tave, pasa- 
kysiu, ar man patinka tavo namai. 

— Ar ilgai mokeisi, kaip reikia kalbėti su moterimis, kad 
jos pultų tau po kojomis? 

— Tai įgimtas talentas, — atsakė Deklanas, liesdamas lū- 
pomis kiekvieną jos lūpų milimetrą, seksualųjį apgamėlį. — 
Bostono gatvės pilnos pilnutėlės mano nugalėtųjų. Sudaryda- 
vau siaubingus eismo kamščius, todėl miesto taryba paprašė, 
kad išvažiuočiau, — kalbėjo Deklanas, glausdamas skruostą 
prie jos skruosto. — Per miegus užuosdavau tavo aromatą. Pra- 
busdavau geisdamas tavęs. 

Jos širdis ėmė virpėti, jai atrodė, kad po ilgo laukimo ji 
pajuto užplūdusią malonios šilumos bangą. 

— Vos įžengei į mano barą, iškart supratau, jog turėsiu su 
tavimi bėdos, — pratarė Lena ir išsirietė, ant nugaros pajutusi 
jo ranką. — Tik nežinojau, kokio didumo bus toji bėda. 

— Labai didelė, — atsakė Deklanas, tada kilstelėjo ją nuo 
žemės 1r prigludo lūpomis prie jos burnos. Jie abu sudejavo. — 
Kur? 

— Mmm. Aš turiu daugybę sumanymų... 

Dabar visas kraujas jam suplūdo į strėnas. 

— Ei, aš klausiau, kur tavo miegamasis. 

Tyliai nusijuokusi, ji krimstelėjo apatinę Deklano lūpą. 

— Durys kairėje. 

Nešdamas ją per kambarį, pro duris, Deklanas patyrė dau- 
gybę įspūdžių. Mirgančios spalvos, senas medis... Tačiau visi 
jo pojūčiai telkėsi į glėbyje laikomą moterį. Jos svoris, jos for- 
mos, nuo jos sklindantis aromatas, veide šmėkštelėjusi nuosta- 
ba, kai jis pastatė ją šalia lovos, o ne iškart paguldė. 

— Jeigu neprieštarauji, norėčiau tavimi pasidžiaugti, — pra- 
tarė Deklanas, braukdamas pirštu jai per kaklą, paskui žemiau, 
per žavų krūtų išlinkį, nepridengtą suknelės iškirptės. — Na, juk 
tu irgi neskubėdama vynioji dovanas. 

— Nepasakyčiau, kad man tai nepatiktų. 

Ji tikėjosi skubos — nekantrių rankų judesių, išalkusių lū- 
pų; jo žvilgsnyje atsispindėjo nevaldoma aistra ir geismas. Kai 
jo rankos prisilietė prie jos rankų, kai jų pirštai susipynė, o jo 
lūpos švelniai prigludo prie jos lūpų, ji prisiminė begalinę jo 
savitvardą praėjusį vakarą, kai jis lankėsi jos bare. 

Dabar atrodė, kad jo kantrybė tarnauja aistroms. 

Ji nebuvo pasirengusi romantiškoms akimirkoms. Jis tai 
suprato tada, kai Lena išvydo tulpes. Jos akyse atsispindėjo ne 
nuostaba, bet įtarumas. Kaip ir dabar, kai jis stabtelėjo, kai mė- 
gavosi ramaus bučinio saldybe. 

Dabar jam jau nebepakako sugundyti ją tik pasimylėti su 
juo. Jis norėjo, kad įtarumas pavirstų nevaržomu malonumu. 

Jos lūpos buvo šiltos ir geidžiančios. Jam buvo visai pa- 
prasta jas praverti, susirasti jos liežuvį ir mėgautis bučiniu iš 
lėto siūbuojant, tarsi ir toliau šokant skambant muzikai. 

Iš suglebusių jos pirštų delnuose jis suprato, jog ir Lena 
jaučiasi taip pat, kaip ir jis. 

Deklanas iš lėto atsegė suknelės užtrauktuką ir perbraukė 
pirštais per apnuogintą jos kūną. Ji išsirietė. 

— Tavo rankos nuostabios, mielasis, tavo lūpos labai aist- 
ringos. | 

Žvelgdama į jį taip, kaip jis žvelgė į ją, Lena atrišo jo kak- 
laraištį. 

— Pažiūrėkime, koks atrodai kitur... 

Išties nepaprasta nurenginėti kostiumu vilkintį vyriškį, 
mąstė Lena. Laikas, kurio reikėjo nuvilkti drabužius vieną po 
kito, kurstė geismą, žadino smalsumą. Lenai pradėjus segioti 
marškinius, Deklanas nusmaukė jai nuo pečių suknelę ir pa- 

liko ją apkritusią krūtis. Jis siurbėsi jai į lūpas neskubėdamas 
ir neskubindamas. 

Praskleidusi marškinius ir perbraukusi ranka Deklanui per 
krūtinę, Lena tyliai sumurkė; po delnais ji pajuto stiprius jo 
širdies dūžius. 

— Kaip advokatas, tu puikiai sudėtas. 

—- Buvęs advokatas, — pratarė Deklanas. Jam atrodė, kad 
jis po truputį miršta, kai jos grakštūs, karšti pirštai raudonai 
lakuotais nagučiais glostė jam krūtinę. Ji lengvai spustelėjo jo 
raumenis, lyžtelėjo lūpas. 

— Taip, tu išties kupinas netikėtumų. Man patinka stiprūs 
vyrai. 

Ji pabarbeno nagučiais į diržo sagtį ir moteriškai nusišyp- 
sojo. Nusišypsojo kaip katė. | 

— Pažiūrėkime, kokių dar esi parengęs siurprizų. 

Jie ir vėl šoko, šoko seniausią pasaulyje šokį, ir kažkodėl 
vedžiojo ji. Lenai atsegus diržą ir persimetus jį sau per petį, 
Deklano pilvo raumenys sutrūkčiojo. 

Svajonėse jis regėdavo save parmetantį ją ant lovos, besi- 
skverbiantį į ją, tenkinantį aršų savo geismą. Jai turėtų tai patikti. 

Ji turėtų to tikėtis. 

Tačiau dabar jis suėmė abi Lenos rankas, jai dar nesuspė- 
jus atsegti kelnių, ir kilstelėjo jas prie lūpų. Žvelgdamas pro 
jos pirštus, Deklanas jos akyse vėl išvydo nuostabą ir įtarumą. 

— Man atrodo, kad aš gerokai atsilieku, — žaismingai tars- 
telėjo jis. — Kadangi aš dažnai svajodavau apie tai, ką dengia 
tavo suknelė, norėčiau išsiaiškinti, kiek mano spėlionės arti- 
mos tiesai. | 

Jis prispaudė lūpas prie nuogo jos peties ir jomis nusmau- 
kė suknelę iki alkūnių. Palaiminti gravitacijos dėsniai... Suk- 
nelė nuslydo ant žemės. 

Lena dėvėjo juodus apatinius. 

Ši moteris buvo kiekvieno vyro svajonė. Tamsi oda, veš- 
lūs, gražiai banguojantys plaukai, iškilos krūtys, sunkiai tel- | 
pančios į liemenėlę. Grakštus liemuo, švelnios, aptakios klubų 


formos, pridengtos vidurnakčio juodumo nėriniais... Puikios ko- | 


jos, aptemptos juodomis kojinėmis ir apautos vyrus žudančiais 
aukštakulniais... 

— Buvau teisus, — pratarė Deklanas pajutęs, jog jam da- 
rosi sunku kvėpuoti. — Buvau beveik teisus. O kas gi čia? — 
paklausė jis, liesdamas tatuiruotę vidinėje jos šlaunies pusėje, 
virš mezginiuoto keliaraiščio. 

— Tai manasis drakonas. Jis saugo vartus. 

Lena drebėjo, nors nebuvo pasirengusi virpėti. 

— Daugeliui vyrų atrodo, kad jie gali lengvai pro jį praei- 
ti. Daugelis vyrų sudega. 

Jis braukė pirštu per jautrųjį slėnį tarp mezginių ir nepri- 
dengtos šlaunies. 

— Pažaiskime su ugnimi. 

Jis truktelėjo Leną į save, norėdamas pajusti ją visu kūnu, 
susirado jos burną. Kai to pasirodė per maža, jis įsisiurbė jai į 
petį, grybštelėdamas dantimis, ėmė godžiai bučiuoti jos kaklą. 
Veidu įsikniaubęs jai į plaukus, jis glostė jos kūną, gniaužė mez- 
giniais pridengtas krūtis. 

Lena neliko abejinga glamonėms, ji apsivijo rankomis jo 
kaklą ir jam atsidavė. Ji svaigo, išgyvendama daugybę jausmų 
— nuo kantraus laukimo iki nežaboto geismo, netikėtai pabu- 
dusio ir reikalaujančio atsako. Dabar ji juto ir jo godulį, pati 
jautėsi esanti alkana. 

Jo ranka slydo vis žemiau, atsidūrė jai tarp kojų ir sugniau- 
žė jautrųjį kalnelį; Lena pasijuto esanti visiškai bejėgė. Prieš 
jai nukrentant ant lovos, Deklanas mikliai suskubo nutraukti 
žemyn vieną keliaraištį. 

Lenai gniaužė kvapą. Jos kūnas įsitempė. 


— Mon Dieu... 
— Kai būsiu tavyje, tu negalėsi galvoti apie nieką kita, — 
pratarė Deklanas, nusmaukdamas antrą keliaraištį. — Bet pir- 


miausia turiu prisiliesti prie tavęs taip, kaip svajodavau. 

Deklanas bučiavo jos petį, dantimis nusmaukdamas lieme- 
nėlės petnešėlę. 

— Angelina... 

Jis atsuko jos veidą į save, panardino pirštus į jos plau- 
kus, atlošė galvą. 

— Šįvakar tu esi mano. 

Neigimas, nenoras paklusti buvo stipresni už viliones ir 
gundymus. 

— Aš priklausau tik sau. 

Jis kilstelėjo Leną, o paskui vėl paguldė. 

— Šįvakar mudu priklausysime vienas kitam. 

Deklanas prispaudė lūpas prie jos burnos, užkirsdamas ke- 
lią bet kokiems žodžiams. Ji nusuko galvą, norėdama įkvėpti, 
mėgindama nurimti ir susitvardyti. Jo lūpos keliavo krūtų link, 
bučiuodamos kiekvieną kūno lopinėlį, skverbdamosis pro mez- 
ginius, slysdamos vis žemiau. Pilvu pajutusi ilgus, drėgnus lyž- 
telėjimus, ji pasijuto esanti bejėgė, jos valia tirpte ištirpo. 

Lena suglebo, bandydama save įtikinti, kad pasiduoda pa- 
klusdama savo, o ne jo poreikiams. 

Deklanas pajuto jos geismą, suprato galįs eiti toliau. Jis 
išgirdo duslią aimaną, bylojančią apie malonumą ir sutikimą. 

Taigi dabar jis turėjo tai, ko taip labai troško nuo pirmos 
akimirkos, kai ją pamatė rytmečio miglose. 

Lenos kūnas buvo didžiausias turtas — kvapni oda, žavūs 
išlinkimai... Jis maitinosi ja, lėtai ja mėgaudamasis, mėginda- 
mas ją visą sugerti į save. Jis išlaisvino jos krūtis ir pradėjo 
glamonėti jas rankomis ir lūpomis. Jo kraujas siautėjo tarsi ne- 
žabota liepsna, bet jis leidosi deginamas ir degino ją. 

Deklanui nusmaukus mezginius nuo klubų, Lena išsirietė. 
Ji buvo pasirengusi jį priimti. Jis lietė pirštais visą jos kūną, Žiū- 
rėjo į žvakių nušviestą jos veidą, į užmerktas akis ir nuo aimanų 
virpančias lūpas. Panėręs į ją pirštus, pajutęs karšto aksomo drėg- 
mę, jis privertė ją sušukti. Deklanas kraustėsi iš proto. 

Įsikniaubęs veidu jai į pilvą, jis atplėšė ją nuo žemės ir 
nuskraidino. 

Jos kūnas buvo sklidinas įvairiausių jutimų, džiaugsmo, 
emocijų, varstančių ją tarsi šviesos blyksniai, sprogdinančių ir 
keliančių į aukštybes. 

Lena ištiesė ranką ir jį apkabino. Jis taip pat buvo pasi- 
rengęs — kietas kaip akmuo. Ji norėjo pajusti jį savyje lygiai 
taip pat, kaip troško dar kartą įkvėpti. 

— Dabar. Aš tavęs noriu, — pratarė ji pajutusi, kaip jis 
sudrebėjo. Palinkusio virš jos Deklano akyse Lena išvydo savo 
atspindį. — Noriu, kad užpildytum mane visą. Eikš pas mane. 

Deklanas nebesitvardė. Jis pajuto aplink jį apsivejančias 
Lenos kojas ir ėmė lėtai, labai lėtai į ją skverbtis. Ji buvo pasi- 
rengusi jį sutikti. Jis pasijuto skęstąs joje. 

Atodūsiai, dejonės ir tankus alsavimas... Jie žvelgė vienas 
kitam į akis ir lėtai, tingiai sūpavosi, jausdami plūstančias šil- 
tas neapsakomo malonumo bangas. Jų lūpos susitiko; Dekla- 
nas pajuto Leną nusišypsant, dar prieš kilstelėdamas galvą ir 
išvysdamas jos šypseną. 

Kūnas į kūną, šilkas į šilką... Iš kito kambario sklido mu- 
zikos raudos, susimaišiusios su sklindančiu iš gatvės triukš- 
mu, su vis greitėjančiu Lenos alsavimu. 

Deklanas pajuto po savimi įsitempusį kūną, pamatė atloš- 
tą jos galvą ir jo lūpoms atidengtą kaklą. Ji dar labiau išsirietė 
ji apsivijusi, o paskui ėmė virpėti; ji taip virpėjo... Deklanas 
dar kartą panardino veidą į vešlius jos plaukus ir šį kartą nu- 
skriejo drauge su ja. 

Paskui jis ramiai gulėjo greta jos, žiūrėdamas, kaip ant lu- 
bų žaidžia žvakių liepsnelės, glostydamas jos nugarą, jausda- 
mas neapsakomą palaimą. 

— Ar leisi man pasilikti? — paklausė jis. — O gal man 
išsikviesti taksi? 

Ji gulėjo įsmeigusi akis į šešėlius. 

— Pasilik. 


Jis nubudo jau visai prašvitus. Miegodama Lena buvo prie 
"jo prisiglaudusi, bet dabar Deklanas matė, jog viena kad ranka 
atmesta, o kita sugniaužta į kumštį ir prispausta prie širdies. 
Tarsi ji būtų ją saugojusi, pagalvojo jis. Šalia kumščio matėsi 
sidabrinis raktelis. 

Deklanui norėjosi kilstelėti ranką ir švelniai atgniaužti kumštį. 
Jis troško atverti sau jos širdį; savosios jis jau buvo netekęs. Jis 
prarado savo širdį tą akimirką, kai pirmąkart pamatė Leną. 

Tai Deklanui buvo smūgis; jis tarėsi paprasčiausiai nesu- 
gebąs mylėti kitų, jeigu tie kiti — ne jo šeimos nariai ar bičiu- 
liai. Patirta krizė, išsiskyrimas su Džesika, kuri, daugelio ir 
jos pačios įsitikinimu, buvo vienintelis ir nepakartojamas jo 
šansas, įtikino jį, kad jis niekada nebeužmegs artimų ir ilgalai- 
kių santykių su jokia kita moterimi. 

Žmogui, kuris iš visos širdies tikėjo šeima, namų šiluma 
ir vedybomis, visa tai nuryti buvo labai sunku. Galiausiai De- 
klanas susivokė, kad savotiškai susitaikęs su tokia padėtimi jis 
ilgus mėnesius jautėsi persekiojamas nerimo ir graužaties tarsi 
ištikimo šuns. | 

Dabar Deklanas žvelgė į moterį, kuri buvo atsakymas. Jis 
nemanė, kad norėtų išgirsti patį klausimą. 

Taigi jis būtinai turės ją įtikinti. Vienaip ar kitaip, anks- 
čiau ar vėliau. Praėjusį vakarą jis norėjo nedviprasmiškai jai 
pasakyti, kad jie priklauso vienas kitam. 

Jis svarstė, ar verta ją prižadinti ir priminti, kaip jiems 

vakar buvo gera kartu. Jis manė, kad geriau nė negalima pra- 
dėti naujos dienos, ypač dabar, kai ji guli greta jo, tokia šilta ir 
švelni. 

Kita vertus, nesmagu ją žadinti, kai jie tiek mažai miego- 
jo. Jos darbo diena prasideda gerokai vėliau nei j0. 

Deklanas pasitraukė nuo jos šiek tiek gailėdamasis ir išli- 
po iš lovos. Ji sujudėjo, atsiduso per miegus ir pasislinko į jo 
prišildytą lovos pusę. 

Deklanas susirado kelnes ir nuėjo į dušą. 

Jis buvo įsitikinęs, jog pažvelgęs į vonios kambarį, gali 
daug ką pasakyti apie patį žmogų. Lenos vonios kambarys bu- 
vo nepaprastai tvarkingas ir skoningas. Ant baltų kabyklėlių 
kabėjo stori miško žalumo rankšluosčiai, derantys prie smul- 
kaus grindų plytelių rašto. 

Palangė buvo nustatyta vešliais augalais, blyškiai žalsva- 
me grakščiame butelyje buvo pamerkti trys narcizai, 

Čia buvo ir daugiau įvairių spalvų butelių ir dėžučių su alie- 
jais, losjonais, vonios druskomis. Deklanas suprato, kad Lenai 
patinka kvapnūs muilai, kuriuos ji laikė sudėjusi į gražią vazą. 

Jis taip pat pastebėjo, kad jos namuose karštas vanduo te- 
kėjo ilgiau nei pas jį. Deklanas šypsojosi, patyręs penkiolikos 
minučių palaimą garų sklidinoje vonioje, kuri dabar priminė 
turkišką pirtį. 

Kai Deklanas išėjo iš vonios, Lena tebemiegojo. Dabar ji 
gulėjo nusiklojusi, rytinės saulės spinduliai buvo nutvieskę 
grakščią nuogą jos nugarą. Deklanas ryžtingai nuvijo gundan- 
čias mintis apie tai, kaip būtų puiku vėl įsmukti pas ją į lovą, ir 
ėmė galvoti, kur galėtų surasti kavos. 

Jos namai buvo su aukštomis lubomis ir tamsiomis medi- 
nėmis grindimis. Sienas Lena buvo nudažiusi mėlyna spalva, 
kad jos atrodytų tarsi džinsinės. Prie vienos sienos buvo įreng- 
tas židinys, puoštas grindų spalvos medžiu, su sena židinio len- 
tynėle, kurios Deklanas akimirksniu užsigeidė. Lentynėlė bu- 
vo aplūžusi, šviesiai rusvi dažai buvo apsilupinėję. 

Deklanas suprato, kodėl Lena netvarkė lentynėlės. Ji ne- 
norėjo nutrinti istorijos pėdsakų, nenorėjo jos keisti. 

Kad pagyvintų blyškias sienas, Lena buvo jas nukabinėju- 
si įrėmintais spalvingais plakatais. Deklanas pastebėjo, kad tai 

reklaminiai plakatai, vaizduojantys elegantiškas šampaną par- 
davinėjančias moteris ir dabitas vyrus su cigarais. 

Karališkos mėlynos spalvos sofa aukštu atlošų stovėjo pa- 
čiame kambario viduryje. Kaip ir daugelio moterų apartamen- 
tuose, sofa buvo užversta pagalvėlėmis. 

Deklanas grožėjosi Lenos susikurtu stiliumi. Seni, šiek tiek 
aptrinti stalai ir drąsios spalvos. Jam patiko, kad ant kavos sta- 
liuko stovi kibirėlis su jo dovanotomis tulpėmis. 

Jis perėjo per kambarį ir susirado virtuvę, netikėtai paju- 
tęs, kad šypsosi. Juk nedažnai ant virtuvės sienų pamatai juo- 
dai baltas nuogų vyrų ir moterų nuotraukas. 

Jis dar labiau apsidžiaugė radęs kavos. 

Deklanas uždarė virtuvės duris, kad kavamalės garsas ne- 
pasiektų miegamojo. Užplikęs kavos, jis stovėjo prie virtuvės 
lango, žvelgdamas į jos Naujojo Orleano gabaliuką. 

Jis išgirdo, kaip trinktelėjo virtuvės durys. 

Lena buvo užsimetusi trumpą raudoną chalatuką; jos akys 
atrodė apsiblaususios, mieguistos, lūpose Žaidė tingi šypsenėlė. 

— Atsiprašau, vyliausi, kad neišgirsi kavos malūnėlio. 

— Aš ir negirdėjau, — atsakė Lena, giliai atsidususi. — 
Bet užuodžiau tavo darbo rezultatą. Ar tu gamini pusryčius, 
mielasis? 

— Gal norėtum skrebučių? Tai geriausias mano gamina- 
mas dalykas. 

— O, man atrodo, kad geriausio tavo dalyko paragavau 
vakar vakare, — atsakė Lena. Ji prislinko prie Deklano ir ap- 
kabino jo kaklą. — Norėčiau dar, — pasakė ji ir prigludo lūpo- 
mis prie jo lūpų. 

Ji nubudo viena ir pamanė, kad Deklanas išėjo. Ji niekada 
neleisdavo vyrams pasilikti savo lovoje visai nakčiai. Jiems vi- 
siems būdavo labai paprasta išsmukti pro duris. Jau geriau iš- 
kart juos išsiųsti ir miegoti vienai, nei rytą pabusti vienišai. 

Bet paskui ji pamatė jo marškinius, švarką, batus ir labai 
apsidžiaugė. Net per daug apsidžiaugė. Jeigu vyras turi tiek 
energijos, vadinasi, pats laikas šiek tiek jos perimti. Parankiau- 
sias būdas — apdumti jam protą seksu. 

— Kodėl tu paprasčiausiai neužvirtai ant manęs ir nepa- 
žadinai, saldainiuk? 

— Pagalvojau apie tai, — atsakė Deklanas, tiesą sakant, ir 
dabar apie tai tebegalvodamas. — Kadangi šiandien tau reikia į 
darbą, dešimties minučių miego neužteks. Bet kad jau pabudai... 

Lena nusijuokė ir išslydo iš jo rankų. 

— Kadangi jau pabudau, norėčiau kavos. 

Ji atidarė spintelės dureles ir pažvelgė į Deklaną per petį. 

— Jeigu gražiai paprašysi, galbūt pagaminsiu tau pusry- 
čius. | 

— Turėčiau maldauti stovėdamas, atsiklaupęs ar atsigulęs 
aukštielninkas? 

— Tu moki pralinksminti, Deklanai. Pagaminsiu skrebu- 
čių. Le pain perdu, — pridūrė Lena pamačiusi, kaip jo veidas 
ištįso. — Tai prancūziški skrebučiai. Aš juos labai mėgstu. 

Lena padavė jam storasienį baltą puodelį su juoda kava. 

— Ačiū. Kadangi tu puikiai moki suktis virtuvėje, mums 
nereikės samdytis virėjos, kai susituoksime ir auginsime šešis 
vaikelius. 

— Šešis? 

— Jaučiuosi įpareigotas laikytis Salivanų Ficdžeraldų tra- 
dicijos. Man išties patinka tavo kulinariniai sugebėjimai. Ne- 
įprasta vietelė nuogaliams. 

— Kodėl? — paklausė Lena, imdama juodą geležinę kep- 
tuvę. — Kulinarija irgi menas; jis gali būti seksualus, jeigu vis- 
ką darai tinkamai. 

Ji paėmė mėlyną dubenį. Deklanas žiūrėjo, kaip ji daužia 
Į dubens kraštą kiaušinį ir viena ranka išpila baltymą ir trynį. 

— Supratau, ką turėjai galvoje. Padaryk taip dar kartą. 

Lena sukikeno ir sudaužė antrą kiaušinį. 

— Kodėl gi tau nenuėjus ir neįjungus muzikos? Ilgai ne- 
truksi. 

Jiedu valgė prie nedidelio sulankstomo stalelio, kurį Lena 
pristūmė prie vieno kambario lango. 

— Kur išmokai gaminti? — paklausė Deklanas. 

— Iš močiutės. Ji mane mokė ir siūti, bet šis amatas man 
taip gerai neprilipo. 

— Stebiuosi, kad vietoj baro neatidarei restorano. 

— Man patinka gaminti tada, kai to noriu. Jeigu mėgin- 
čiau iš to pragyventi, turėčiau gaminti nuolat. 

— Būtent. Kodėl galiausiai atidarei barą? Kodėl taip nu- 
sprendei? 

— Norėjau turėti savo verslą. Kai dirbi kam nors kitam, 
nuolatos girdi — padaryk tą, padaryk aną, nueik šen, nueik ten... 
Man tai nepatinka. Taigi aš nuvykau į verslo mokyklą ir ėmiau 
galvoti, kokio verslo norėčiau imtis. Nenorėjau pardavinėti nei 
suvenyrų, nei suknelių, nenorėjau dovanų parduotuvės. Pama- 
niau, jog visus šiuos dalykus Naujajame Orleane gali įsigyti be 
vargo. O kas galėtų turėti dar didesnę paklausą? Parduodami 
malonumai. Menkutės nuodėmės ir puikiai praleistas laikas — 
štai dėl ko žmonės renkasi pramogauti. Taigi... Et Trois. 

— Ar seniai turi šį barą? 


— Reikėtų paskaičiuoti, — atsakė Lena, smeigdama ša- 
kutę į į vieną iš keturių skrebučių Deklano lėkštėje, nes vienin- 
telį savąjį jau buvo suvalgiusi. — Eina šešti metai. 


— Vadinasi, barą atidarei būdama dvidešimt trejų? 

— Ei, iš kur žinai, kiek man metų? 

— Remis. 

Lena pakėlė akis į lubas. 

— Et Id! Už tai jam reikėtų gerokai įkrėsti. Vyriškis turėtų 
rasti geresnį užsiėmimą, nei visiems plepėti apie moters am- 
žių. Ko dar jis tau pripliurpė? 

Deklanas buvo įnikęs į pusryčius. 

— Tikrai labai skanu. Ko tu čia dar įdėjai? 

Ištisas dešimt sekundžių Lena nieko nesakė. 

— Suprantu. Vyrai niekaip negali liautis gyręsi apie savo 
seksualinius žygdarbius. 

Deklanas nejaukiai pasijuto tiek dėl savęs paties, tiek dėl 
savo draugo. Jis atsakė: 

— Jis nesigyrė. Remio pasakojime pajutau nostalgiją. Tai 
buvo labai miela. Tu jam daug ką reiškei. Ir dabar reiški. 

— Jo laimė, aš tai žinau. Ir jaučiu tą patį. Deklanai, ar 
prisimeni pirmą mergaitę, kurią įsiviliojai ant užpakalinės au- 
tomobilio sėdynės? Ar tu ją prisimeni su malonumu? 

— Tai Šeri Bingem. Graži mažutė blondinė. Buvau ją įsi- 
mylėjęs beveik visą laiką, kai mokiausi vidurinėje mokykloje. 

Lenai patiko, kad jis spontaniškai pasakė jos vardą. Gal- 
būt tas vardas ir išgalvotas, bet vis tiek gerai... 

— Ir kas nutiko? 

— Ji mane paliko ir pradėjo draugauti su futbolininku. Jis 
buvo kairysis saugas. Dieve mano, tas futbolininkas beveik ne- 
turėjo kaklo, o jo intelekto koeficientas buvo toks, kaip pieštu- 
ko. Aš vis dar negaliu jai to atleisti. Bet grįžkime prie tavęs; 
beje, tu puikiai moki išsisukti nuo klausimų, bet juk aš buvau 
advokatas. Taigi kaip tau pavyko viską pradėti? Dvidešimt tre- 
ji metai — ganėtinai jaunas amžius verslininkui, be to, daugu- 
ma jų bankrutuoja per pirmus trejus metus, o tu būdama tokia 
jauna išsilaikei. 

Lena atsilošė. 

— O koks tau skirtumas, advokate? 

— Gerai, — tarstelėjo tebevalgydamas Deklanas ir truk- 
telėjo pečiais. Manau, kad tu apiplėšei banką, atleidai visus jo 
darbuotojus, paskui suviliojai ir nužudei ankstesnį savininką, 
kuris testamentu tau paliko pastatą. O paskui ėmei verstis ne- 
legaliu verslų — galiniame kambarėlyje įsirengei lošimo na- 
mus ir laikai prostitutes. 

—- Todėl ir esu visada labai užimta. Žinai, tavo versija man 
labiau patinka. Palyginti su tavąja, mano istorija labai nuobo- 
di. Aš dirbdavau po pamokų vasaromis ir taupiau kiekvieną cen- 
tą. Jeigu man išties reikia, aš labai gerai moku taupyti centus. 
Vėliau dirbau bare padavėja, taip pat neakivaizdžiai mokiausi 
verslo mokykloje. Kai man sukako dvidešimt dveji, mirė mano 
senelis. Jis nukrito nuo prakeiktų kopėčių ir nusisuko kvailą 
savo sprandą. 

Lenos akyse sužvilgo ašaros. 

— Aš vis dar negaliu jam to atleisti. 

— Man labai gaila, — pratarė Deklanas, imdamas ją už 
rankos. — Jūs buvot labai artimi? 

— Aš jį mylėjau labiau už bet kurį vyrą pasaulyje. Garsiai 
besijuokiantis Pitas Simonsas didžiulėmis rankomis... Jis grie- 
žė smuiku ir visada nešiodavo raudoną raištį. Visada. Na... — 
Lena mirktelėjusi nurijo ašaras. — Jis turėjo draudimo polisą, 
suma buvo daug didesnė, nei būna paprastai. Pusė sumos buvo 
skirta man, pusė — močiutei. Vėliau močiutė viską atidavė man. 
Jeigu ji ko nors užsigeidžia, niekas jos negali priversti pasi- 
elgti kitaip. Taigi tuos pinigus aš investavau, o po metų atida- 
riau barą. 

— Ir tavo istorija nenuobodi. Tu turi gerą barą, Lena. 
— Taip, turiu, — atsakė ji, atsistojo ir paėmė abi lėkštes. — 
Jeigu nori keliauti namo, verčiau apsirengtum, mielasis. 


Deklanas niekaip neprikalbino Lenos užeiti. Jis turėjo pa- 
sitenkinti svaiginančiu bučiniu, o paskui ji išstūmė jį iš auto- 
mobilio ir nuvažiavo. 

Grįžęs namo devintą valandą ryto suglamžytu kostiumu, 
Deklanas iš Didžiojo Frenko susilaukė kreivos šypsenėlės; Di- 
dysis Frenkas rengėsi deginti nupjautas šakas. 

— Vakar vakare jums nusišypsojo laimė, pone Dekai. 

Kažkas nusišypsojo, pamanė sau Deklanas ir pasitrynęs 
krūtinę nuėjo darbuotis. 

Ji nesusitiks su juo šįvakar, nepasimatys jiedu ir kitą va- 
karą. Jis turėjo tenkintis telefono skambučiais; dėl to Deklanas 
jautėsi kaip paauglys — jis vaikštinėjo po visą namą su telefo- 
nu rankose, sukdamas galvą, kokio turinio pokalbis galėtų iš- 
laikyti Leną prie ragelio. 

Užgavėnių karnavalai, reikalai ir visa kita, kalbėjo jam Le- 
na. Kol viskas nenurims, ji negalės ateiti pas jį ir pramogauti. 

Deklanas suprato, kad yra mėginamas, tikrinamas ir raiz- 
gomas. Jis nutarė jai netrukdyti, kol galiausiai ji pati pasijus 
supančiota. 

Vieną popietę užsuko Remis. Jis vilkėjo Hugo Boss 
drabužiais ir buvo pasipuošęs auksiniais karoliais. Remis nu- 
siėmė karoliukus ir užkabino juos Deklanui ant kaklo. 

— Kada atvažiuosi į miestą? 

— Manau, galėsiu prisidėti prie tos beprotybės savaitgalį. 

— Mielasis, juk kalbame apie Užgavėnių karnavalus. Kiek- 
vienas vakaras dabar yra savaitgalis. 

— Tik jau ne čia. Eikš ir pats pažiūrėk, — pratarė Deklanas, 
vesdamasis Remį į kambarį, kur kantriai darbavosi ant kopėčių 
pasilypėjęs Tibaldis, tvarkydamas gipso lipdinius ant lubų. 

— Sveikas, Tibaldi, — pasisveikino Remis, susikišdamas 
nykščius į kišenes ir užvertęs galvą. — Turi gražaus darbelio. 

— Tikrai turiu. Kaip laikosi Efi? 

— Nuo vestuvių ruošos man norisi pasigerti. Vakar Efi rin- 
kosi vestuvinį tortą. Jai tai buvo gyvybės arba mirties klausi- 

mas. Niekaip negalėjo apsispręsti, ar tortas turėtų būti papuoš- 
tas geltonais rožių pumpurais, ar visiškai pražydusiomis rožė- 
mis, išdėliotomis aplinkui. 

— Patekęs į panašias situacijas, vyras turėtų tik linktelėti 
galva, pritardamas tam, kas jai atrodo geriausia, ir nepabėgti 
vestuvių dieną. 

— Būtų nepakenkę išgirsti šį patarimą anksčiau, kol nebu- 
vau leptelėjęs, jog man patiktų didžiuliai rožių žiedai; vėliau pa- 
aiškėjo, kad ji buvo sumaniusi tortą papuošti pumpurais, — kal- 
bėjo Remis, traukdamas iš kišenės “Tylenol"" buteliuką. — Ar 
galėtum pasiūlyti kuo nors užgerti vaistus, Dekai? Toji moteris 
man davė geriausių vaistų nuo bet kokių galvos skausmų. 

Deklanas paėmė pusiau nugertą vandens butelį. 

— Ar pas mane atėjai norėdamas pasislėpti? 

— Kol ji atvės, — atsakė Remis, nurydamas piliules ir užsi- 
gerdamas vandeniu; kilstelėjęs apsauginį audeklą, jis paklausė: 

— Dekai, ar sienas darei pats, ar ką nors samdeisi? 

— Pats dariau, — atsakė Deklanas, patenkintas braukda- 
mas pirštais per lygų žalių sienų paviršių. — Šiame kambaryje 
darbavausi pastarąsias tris dienas. 

Ir naktis, mintyse pridūrė Deklanas. 

— Man atrodo, kad šis kambarys taip išdažytas atrodys 
geriau nei išklijuotas raštuotais apmušalais. Man patinka gip- 
so lipdiniai ant lubų. 

— Tu esi tikras Bobas Vila ir Marta Stiuart, sudėjus krū- 
von. Ko paskui imsiesi? 

— Bibliotekos. Dar šį tą pabaigsiu čia ir virtuvėje, bet 
kitą savaitę planuoju rimtai imtis bibliotekos. Paskui ketinu 
kurį laiką atsiplėšti nuo darbų. Duok ir man porą piliulių to 
aspirino. 

— Žinoma, gali imti, — atsakė Remis, duodamas Dekla- 
nui piliules ir vandenį. — Ar tave kamuoja nerimas dėl darbo, 
ar dėl moterų? 

— Ir dėl to, ir dėl to. Eikš į galeriją ir pažiūrėk, ką Fren- 
kas padarė su sodu už namo. 

— Girdėjau, kad prieš keletą vakarų pavėžinai Leną dide- 
liu baltu limuzinu, — pasakė Remis pakeliui į galeriją. — Kla- 
siškas sumanymas. 


144 


— Aš esu klasiškas vaikinas, — atsakė Deklanas, grąžin- 
damas butelį su vandeniu Remiui ir atverdamas duris į valgo- 
mąjį. 

— Pradėjai nuo romantiškų pasimatymų. Gera pradžia. 

— Esu sumanęs kai ką daugiau, — pratarė Deklanas, kai 


Remis užsivertė butelį. — Aš ketinu ją vesti. 

Remis paspringo ir apsipurškė vandeniu. 

— Puikus spjūvis, — pakomentavo Deklanas. — Laikyk 
butelį. 


— Jėzau, Dekai, Jėzau Kristau... Tu ir Lena tuokiatės? 

— Labai norėčiau rudenį čia iškelti vestuves. Gal rugsėjį, — 
kalbėjo Deklanas, klaidžiodamas žvilgsniu po sodus. Jam buvo 
labai įdomu, koks paukštelis nepaliaudamas plyšauja iš visos šir- 
delės. — Namai dar nebus visai įrengti, bet tai bus savotiškai ža- 
vu. Aišku, jeigu man prireiks daugiau laiko jai galutinai apsukti 
galvą, galėsime susituokti tik kitą pavasarį. 

— Greitai sukiesi. 

— Tiesą sakant, nelabai. Svarbiausia nemesti darbo, — at- 
sakė Deklanas šypsodamasis ir žvelgdamas į sutrikusį Remį. — 
O, tu turėjai galvoje ne namus, bet Leną... Aš dar neprašiau jos 
sutikimo. Ji paprasčiausiai pasakytų “ne". Žiūrėk, ten jau mato- 
si pumpurai. Narcizai, tulpės, lelijos... Frenkai sakė. Gėlės buvo 
užgožtos piktžolių ir vijoklių; galbūt jos ten žydi jau metų me- 
tus. Gražu. 

— Dekai, man atrodo, kad tau reikėtų stipresnių vaistų nei 
aspirinas. 

— Aš neišprotėjau. Aš ją myliu. Jau imu galvoti, kad ją 
mylėjau dar prieš sutikdamas. Štai todėl anksčiau man niekas 
iš tikrųjų ir nepatiko. Tik jau ne taip kaip dabar. Tiesiog ji gy- 
veno čia, ir aš niekaip negalėjau jos surasti. 

— O gal man reikėtų išgerti ko nors stipresnio. 

— Viskis virtuvėje, ledas šaldiklyje. Naują šaldytuvą at- 
gabens rytoj. 

— Sutaisysiu mums abiem ko nors išgerti. 

— Man padaryk nedaug ir ko nors nestipraus, — išsiblaš- 
kęs atsakė Deklanas. — Šiandien dar turėsiu dirbti. 

Remis atnešė du stiklus ir nemenkai gurkštelėjęs įsižiūrė- 
jo į Deklaną. 

— Deklanai, aš tave myliu kaip brolį. 

— Žinau, kad myli. 

— Taigi ir pakalbėti norėčiau broliškai, kaip kalbėčiau su 
broliu, jeigu nebūčiau apsuptas seserų. 

— Tu manai, kad aš išsikrausčiau iš proto. 

— Ne. Matai, kartais būna taip, velnias, kartais susiklosto 
tokios situacijos, kad vyrukai ima mąstyti savo mikais. O kai 
šis mąstymo procesas galiausiai pasiekia smegenis, situacija 
ima ryškėti ir kitais aspektais, kur kas aiškiau. 

— Man labai malonu, kad mėgini man tai išaiškinti, tėti. 

Remis tik papurtė galvą ir ėmė vaikštinėti pirmyn ir atgal 
po galeriją. 

— Lena — labai seksuali moteris. 

— Nesiginčysiu. 

— Ji tiesiog persisunkusi kažkuo, kas yra tarsi kvepalai, 
kuriais moterys šlakstosi, norėdamos prisivilioti vyrus. Ji ap- 
suka galvą vien kvėpuodama. 

— Tu mėgini man pasakyti, kad esu apžavėtas, kad pirmą 
kartą jaučiu didžiulį geismą. 

— Būtent taip ir yra, — sutiko Remis, draugiškai spuste- 
lėdamas Deklano petį. — Ir nė vienas gyvas vyras dėl to tavęs 
nekaltintų. Be to, sūnau, keletą mėnesių tavo traukinukas ilsė- 
josi, ir tu, atrodo, jauteisi dėl to kaltas. Taigi kai nutraukei san- 
tykius su Dženifere, tikriausiai pamiršai reguliariai valyti dūm- 
traukį... 

— Džesika, ne Dženiferė, šikniau, — atsakė Deklanas pra- 
linksmėjęs ir atitinkamai paveiktas Remio kalbos. Jis atsirėmė 
į turėklą. — Tai ne susižavėjimas. Iš pradžių ir aš taip galvo- 
Jau, maniau, kad ir geidulys ne paskutinėj vietoj. Bet iš tikrųjų 
taip nėra. Užakęs dūmtraukis čia nekaltas, ir aš nemąstau mi- 
ku. Mąstau širdimi. 

— O, broliuk... — tarstelėjo Remis, gurkštelėjęs viskio. — 
Dekai, bet juk čia tu tegyveni mažiau kaip mėnesį. 

— Žmonės visada panašiai kalba, tarsi laikas būtų koks 
nors nenuginčijamas rodiklis. 

Tolimoje sąmonės kertelėje jis ir pats taip galvojo, todėl 
toks geriausio draugo teiginys Deklaną suerzino. 

— Klausyk, ar yra toks įstatymas, teigiantis, jog negalima 

įsimylėti tol, kol nepraėjo tam tikras laiko tarpas, per kurį abi 
šalys turėtų bendrauti, kalbėtis ir, jeigu įmanoma, seksualiai 
santykiauti tam, kad suprastų esą tinkami vienas kitam? Jeigu 
toks įstatymas tikrai egzistuoja, jeigu jo laikomasi, norėčiau, 
kad paaiškintum, kodėl žmonės skiriasi. 

— Jeigu du teisininkai įsileis į panašaus pobūdžio disku- 
sijas, jiems teks čia prastovėti iki kito antradienio. 

—- Tada paklausyk, ką tau pasakysiu. Aš niekada gyveni- 
me taip nesijaučiau. Net nemaniau, kad galėčiau taip jaustis. 
Aš supratau, kad kažkas mano viduje iki šiol tiesiog neveikė 
taip, kaip turėjo veikti. 

— Na, dėl Dievo, Dekai... 

— Aš negalėjau mylėti Džesikos, — kalbėjo Deklanas. Jo 
balse vėl pasigirdo kaltės gaidelės. — Aš tiesiog negalėjau, nors 
labai stengiausi. Aš beveik susitaikiau su mintimi, jog užteks 
simpatijos, pagarbos vienas kitam ir panašių pažiūrų, nes ma- 
niau, jog tik tiek ir tegaliu gauti, tik tiek tegaliu pats duoti. Bet 
iš tikrųjų yra kitaip. Remi, aš dar niekada taip nesijaučiau, — 
pakartojo Deklanas. — Man patinka tokia savijauta. 

— Jeigu trokšti Lenos, galiu pasakyti, jog ir aš norėčiau, 
kad ją gautum. Dekai, svarbiausia yra tai, jog niekas negali ga- 
rantuoti, kad ir ji pajus tą patį, ką jauti tu, kad ir kokie stiprūs 
būtų tavo jausmai. 

— Galbūt ji sudaužys man širdį, bet jausti tokią stiprią 
meilę yra nepalyginamai geriau, nei nejausti nieko. 

Šitai jis kartojo sau nuolat nuo pat tos akimirkos, kai su- 
vokė, kad ją myli. 

— Aš būtinai turiu pamėginti. 

Deklanas sujudino stikle neišgertą viskį. 

— Ji dar nežino, kas aš per vienas, — sumurmėjo Dekla- 
nas. — Bus smagu, kai sužinos. 


Tą naktį jis girdėjo verksmą. Girdėjo širdį veriančias vyro 
raudas. Deklanas blaškėsi per miegus, niekaip negalėjo nusi- 
mesti sielvarto naštos, niekaip neįstengė nusiraminti. 

Net ir tada, kai viskas nutilo, sielvartas neišnyko. 


/ 

Rouzų užutėkis, 
1900-yjų kovas 


Jis nė pats nežinojo, kodėl čia atėjo, ir negalėjo atplėšti 
akių nuo vandens, apgaubto tirštų žalių šešėlių, gęstant dienai, 
leidžiantis prieblandai. 

Bet jis atėjo, atėjo kaip ir anksčiau, norėdamas paklajoti 
po pelkynus, tarsi viltųsi ją surasti, vaikščiodamas palei upės 
vingį, kur žydėjo pelkių gėlės. 

Ji jam nusišypsotų, ištiestų ranką. 

Ir vėl viskas būtų gerai. 

Dabar jau niekada nebebus gerai. 

Liusjenas bijojo, kad neišprotėtų; sielvartas temdė jo protą 
kaip ta naktis, besikėsinanti užgesinti dieną. Kaip kitaip jis galėtų 
paaiškinti naktimis girdimus jos šnabždesius? Jam daugiau nieko 
nebelieka, kaip tik nutildyti tuos garsus, numarinti jos skausmą. 

Jis žiūrėjo, kaip iš nendrių tarsi vaiduoklis pakyla mėly- 
nasis garnys, toks gražus, tyras, tobulas, kaip jis sklendžia virš 
arbatos spalvos vandens ir neria į medžių lapiją. Tolyn nuo jo. 
Visada tik tolyn nuo jo... 

Jos nebėra. Jo Abi nuskriejo nuo jo kaip šis paukštis vai- 
duoklis. Visi taip kalba. Ir šeima, ir draugai. Jis girdėjo apie 
tai besišnibždančius tarnus. Abigailė Rouz pabėgo su kažko- 
kiu vėjavaikiu, palikusi savo vyrą ir neseniai gimusią dukterį. 

Nors jis tebeieškojo jos Naujajame Orleane, Beiton Ruže, 
Lafajete, nors klaidžiojo po užutėkį, pats būdamas panašus į 
vaiduoklį, vienišomis nakties valandomis jis tuo tikėjo. 

Ji paliko jį ir jų kūdikį. 

Dabar ir jis pats išeina, lieka tik jo kūnas. Kiekvieną die- 
ną jis klajojo po apylinkes, tarsi paniręs į transą. Dieve, at- 
leisk, bet jis nebegalėjo būti geras tėvas mažajai mergytei, Abi- 
gailės atvaizdui, kuri, kaip gėdingai suabejojo ir jis pats, var- 
gu ar turėjo jo kraujo. Vien pažvelgęs į ją, jis imdavo neapsa- 
komai sielvartauti. 

Liusjenas nebesilankė vaikų kambaryje. Jis nekentė savęs 
už tai, bet vien lipdamas laiptais į trečią aukštą jis imdavo 
grimzti į siaubingą neviltį. 

Visi kalbėjo, kad vaikas ne jo. 

Ne. Blausioje prieblandos šviesoje, artėjančios nakties še- 
šėliuose Liusjenas užsidengė veidą rankomis. Ne, jis niekaip 
negalėtų, neįstengtų tuo patikėti. Jiedu su Abigaile sukūrė sa- 
vo kūdikį mylėdami, pasitikėdami, geisdami. | 

Net jeigu viskas būtų melas... 

Jis nuleido rankas ir žengė arčiau prie vandens. Vanduo 
turėtų būti šiltas, kaip ir visada šilta jos šypsena. Vanduo turė- 
tų būti švelnus, kokia švelni yra jos oda. Dabar vandens spalva 
vis tamsėjo, darėsi panaši į jos akių spalvą. 

— Liusjenai! 

Abi. Ji bėgo jo link, braudamasi pro gluosnių kasas, jos 
plaukai — vidurnakčio garbanos — plaikstėsi ant nugaros. Siel- 
varto numarinta jo širdis akimirksniu atgijo. 

Paskui jos veidu perbėgo paskutinis mirgantis saulės spin- 
dulys, ir jis vėl apmirė. | 

Klodina laikė jį už rankų. Iš baimės jos pirštai buvo le- 
diniai. Ji pastebėjo, kas atsispindėjo Liusjeno akyse, — jo 
mirtis. 

— Ji to nenorėtų. Ji niekada nesutiktų, kad pražudytum 
savo sielą, atimdamas sau gyvybę. 

— Ji mane paliko. 

— Ne. Ne, tai netiesa. Jie tau meluoja. Liusjenai, jie me- 
luoja. Ji tave mylėjo. Tave ir Mari Rouz ji mylėjo labiau už 
viską pasaulyje. 

— Tai kur ji? — sielvarto gožiamas pyktis dabar veržte 
veržėsi. Jis sugriebė Klodiną už rankų, kilstelėjo ją taip, kad ji 
vos besiekė žemę pirštų galiukais. Kažkokios tamsios jo dva- 
sios jėgos kurstė jį smogti kumščiu jai į veidą. Jis norėjo iš- 

trinti jos veidą, primenantį Abigailę, ir jį apėmusią žudančią 
neviltį. — Kur ji? | 

— Mirusi! — suriko Klodina, ir jos balsas garsiai nuskam- 
bėjo šiltame, tvankiame ore. — Jie ją užmušė. Tik mirtis galė- 
jo priversti ją palikti tave ir Rouzi. 

Jis nustūmė Klodiną šalin, o pats nusvirduliavo prie ąžuo- 
lo, norėdamas atsiremti į jo kamieną. 

— Tai tik dar viena beprotybė. 

— Sakau, nes tikrai tai žinau. Aš tai jaučiu. Aš regėjau 


sapnus. 

— Ir aš sapnavau, — pratarė Liusjenas; jo akyse susitven- 
kė ašaros, dar labiau temdančios prieblandą. — Ir aš regėjau 
sapnus. 


— Liusjenai, tu privalai paklausyti. Tą naktį aš ten bu- 
vau. Ji atėjo į vaikų kambarį, norėdama pamaitinti dukrytę. 
Abi pažįstu nuo tų laikų, kai dar buvome mažos. Jos širdyje 
nebuvo nieko daugiau, tik begalinė meilė tau ir Mari Rouz. 
Man jokiu būdu nereikėjo tą naktį išeiti iš rūmų, — kalbėjo 
Klodina, sukryžiavusi ant krūtinės rankas, tarsi norėdama su- 
turėti abi plyštančios širdies puses. — Visą likusį savo gyve- 
nimą aš melsiu jos atleidimo už tai, kad ten nebuvau ir nega- 
lėjau jai pagelbėti. 

— Ji pasiėmė kai kuriuos drabužius, brangenybes. Mano 
mama teisi, — pratarė Liusjenas, kietai sučiaupdamas lūpas, 
vildamasis, kad tai pasirodys kaip stiprios valios ženklas, bet 
iš tikrųjų tai bylojo tik apie silpstantį jo įsitikinimą. — Turiu 
su tuo sutikti. 

— Tavo mama nekentė Abi. Jau kitą dieną po Abi dingimo 
ji mane išvarė. Ji bijojo palikti mane rūmuose, bijojo, kad aš 
neišsiaiškinčiau... 

Liusjenas atsigręžė; jo veidas buvo perkreiptas įtūžio. Klo- 
dina pasitraukė atokiau. 

— Tu nori mane įtikinti, kad mano motina nužudė mano 
žmoną, o paskui nuslėpė nusikaltimą, nuodėmę ir nusikaltimo 
siaubą, mėgindama įtikinti, jog Abi pabėgo? 

— Aš nežinau, kas tąnakt nutiko. Bet tikrai žinau, kad Abi 
nepabėgo. Mama Rouz buvo nuėjusi pas Evangeliną. 

Liusjenas numojęs ranka vėl nusisuko. 

— Raganų paistalai. 

— Evangelina turi ypatingų galių. Ji sakė regėjusi kraują, 
skausmą ir baimę. Ir labai tamsią nuodėmę. Mirtis, kalbėjo ji, ir 
kapas vandenyje. Ji sakė, kad matė dvi puses, iš kurių viena — 
juoda kaip pragaro urvas. 

— Vadinasi, aš ją nužudžiau? Naktį grįžau namo ir nužu- 
džiau savo žmoną? | 

— Liusjenai, dvi pusės — tai du žmonės, dalijęsi vieno- 
mis įsčiomis. Pagalvok apie savo brolį. 

Liusjeną nupurtė šaltukas, jam ėmė traukti vidurius, gal- 
voje pradėjo bjauriai spengti. 

— Daugiau nebenoriu šito klausytis. Klodina, eik namo. 
Laikykis atokiau nuo rūmų. 

Jis išsitraukė iš kišenės segę ir įspraudė Klodinai į delną. 

— Paimk ją ir išsaugok mergaitei, — pratarė jis, negalė- 
damas ištarti mažylės vardo. — Ji privalo turėti ką nors, kas 
priklausė jos motinai. 

Nuliūdęs jis žvelgė į Klodinos rankose žvilgančią segę. 
Abigailei laikas jau sustojo. 

— Netikėdamas tu antrą kartą ją žudai. 


— Atstok nuo manęs, — pasakė Liusjenas ir nusvirdulia- 
vo rūmų, pasirinktojo pragaro link. — Atstok. 
— Zinok! — šūktelėjo Klodina jam pavymui. — Zinok, 


kad ji buvo tyra. 
Spausdama prie krūtinės laikrodėlį, Klodina prisiekė sau bū- 
tinai jį atiduoti Abigailės dukrytei ir papasakoti jai visą tiesą. 


Manė rūmai 


2002-yjų vasaris 


Nuo galerijos Deklanas matė auštančią dieną. Rytuose bu- 
vo rausvai pasiliejusi aušra, kuri nuspalvino dangų švelniai vio- 
letine spalva; kiek žemiau, ties horizontu, mieguistai dūmavo 
dangaus mėlis. Oras šilo. Sulig kiekviena diena darėsi vis šil- 
čiau. Nors kovas dar nebuvo prasidėjęs, žiema iš lėto traukėsi. 

Sodai, kurie prieš mėnesį buvo apgailėtinai pliki, dabar 
jau rengėsi priminti ankstesnę savo didybę. Sode jau nebebuvo 
kibių vijoklių garšių piktžolių, nudžiūvusių šakų ar plytų nuos- 
kalų; pėda po pėdos buvo atidengti sodo takeliai, išryškėjo krū- 
meliai, pasimatė net patys mažiausi augalėliai, kurie buvo per 
daug užsispyrę ir ištvermingi, kad pasiduotų laikui. 

Sena geležinė pavėsinė buvo apėjusi vešliomis raganėmis; 
vijoklio pavadinimą Deklanui pasakė Frenkas. Tolėliau plytėjo 
nuostabi didžiulių azalijų salelė, žadanti greitai apsipilti žiedais. 

Deklanas turėjo ir magnolijų, ir mirtų, kamelijų, jazminų. 
Jis skubėjo užsirašyti kiekvieno augalo pavadinimą, kurį jam 
tingiai kartojo abu Frenkai. Kai jis pamėgino jiems apibūdinti 
įsivaizduotą vijoklį, apaugusį vieną namo kampą, jie jam pa- 
sakė, jog tas augalas tikriausiai vadinasi “Rytmečio didybė". 

Deklanui patiko šio pavadinimo skambesys. Visi rytai čia 
buvo didingi. 

Jis jau manė, kad jo organizmas priprato prie penkių ar 
šešių valandų neramaus miego tomis naktimis, kai apskritai 
įmanoma miegoti. Kita vertus, galbūt jį palaikė keista nervin- 
ga energija. 

Kažkas Deklaną stumte stūmė, žingsnis po žingsnio vertė 
keisti namą, kuris dabar buvo jo. Tiesą sakant, ne vien jo, bet 
ir dar kažkieno. | 

Jeigu čia vaidenasi Abigailė, tai ji išties labai nepastovi 
moteris. Būdavo dienų, kai Deklanas jausdavosi esąs visiškai 
ramus, gyvenąs tikrai patogiai. Bet kartais jį imdavo kaustyti 
baimė, nugara pradėdavo bėgioti šiurpuliukai. Retkarčiais jis 
jausdavosi taip, tarsi kažkas jį stebėtų. 

Lyg kažkas jį persekiotų. 

Taip, štai tau ir moteris, mąstė Deklanas, rytą gerdamas 
kavą. Jos visos tokios: vieną minutę šypsosi, o kitą — skelia 
antausį. | 

Šitaip begalvodamas, pro medžius jis pamatė Leną ir Rufą. 

Jis nė nemirktelėjęs padėjo puodelį su kava ir pasileido 
galerijos laiptų link. 

Lena Deklaną pamatė gerokai anksčiau, nei jis spėjo ją iš- 
vysti. Stovėdama ryto miglose po medžių šešėliais, ji glostė 
Rufui galvą ir žvelgė į namą. Žiūrėjo į Deklaną. 

Ir kuo gi ypatinga ši vieta, kuo ypatingas šis žmogus, kad 
taip ją traukia, svarstė Lena. Palei kelią į Beiton Ružą, palei 
Upės kelią buvo daug senų namų. 

Vyro ieškanti moteris taip pat turėjo iš ko rinktis. 

Tačiau šis namas žadino jos vaizduotę, visada ją labai do- 
mino. Dabar pasirodo, kad ne mažiau ją traukė ir tas vyrukas, 
bėgte pasileidęs akmeniniais laiptais, apsivilkęs palaikiais 
marškiniais ir nutrintais džinsais, po nakties šeriais apžėlusiu 
smakru. 

Jai nepatikdavo ko nors trokšti. Troškimai dažnai trukdo. 
Kai trokštama vyro, gyvenimas visai susijaukia. 

Lena lipdė savo gyvenimą, dėdama plytą po plytos. Jai pa- 
tiko gyventi taip, kaip gyveno iki šiol. Vyras, kad ir koks pa- 
trauklus jis būtų, geriausiu atveju pakeis kruopščiai pastatyto 
statinio išorę; blogiausiu atveju jis tą statinį sugriaus. 

Ji laikėsi atokiau nuo Deklano iki tos nakties, kai priėmė 
ji į savo lovą. Ji norėjo sau įrodyti, jog gali taip padaryti. 

Dabar ji jam šypsojosi tingia katės šypsenėle, katės, ty- 
kančios pelės prie urvelio. Lena liko stovėti kur stovėjusi, o 
jos šuo puolė per rytmečio miglas pasitikti Deklano. 

Rufas šokinėjo laižydamas Deklanui veidą, o paskui pail- 
sęs pavirto ant nugaros ir atkišo pilvą, kad Deklanas jį paka- 
sytų. 

Lena puikiai žinojo, kad šitaip Rufas reiškia besąlygišką 
meilę. 

Jis ir šunis moka apžavėti, mąstė Lena, kai Deklanas pasi- 
lenkė paglostyti Rufo. Šitas žmogus labai greitai ima kėsintis į 
kito gera. Ypač tada, kai tasai kitas yra Lena. 

— Rufai! — šūktelėjo Lena, ir šuo akimirksniu pašoko ant 
kojų, sutabalavęs letenomis ir vos neparvertęs Deklano. Juok- 
damasi Lena metė aukštyn atsineštą kamuoliuką ir vikriai jį 
sugavo. Prie jos pripuolė patenkintas Rufas, per kraštus trykš- 
tančios energijos ir juodo kailio kamuolys. Lena sviedė kamuo- 
liuką tvenkinio link. Rufas puolė į vandenį ir dantimis sučiupo 
kamuoliuką, šiam nespėjus tėkštis į tvenkinį. 

— Jūs abu galėtumėte būti tikri profesionalai, — pratarė 
Deklanas. Šuo jau yrėsi į krantą, o Deklanas priėjo prie Lenos 
ir abiem rankom suėmęs ją per alkūnes kilstelėjo nuo žemės. 

Akimirką Deklanas pamatė, kaip ji sumirksėjo iš nuostabos, 
bet jis paskubėjo užčiaupti jai burną savo lūpomis. 

Lena įsitvėrė jo marškinių; ne todėl, kad būtų mėginusi 
išlaikyti pusiausvyrą — ji ir taip kyburiavo per kelis colius nuo 
žemės; po marškiniais ji juto tvirtus raumenis, vyrišką kūną, 
nuo jo tvoskiantį karštį. 

Ji girdėjo lojantį šunį; jis kimiai suamsėjo tris kartus. Pas- 
kui Rufas pasipurtė ir ją sušlapino. Lena nebūtų nustebusi, jei- 
gu vanduo nuo jos kūno būtų pradėjęs garuoti. 

— Labas rytas, — pratarė Deklanas, statydamas Leną ant 


žemės. — Kaip laikaisi? 
— Sveikas, — tarstelėjo Lena. Ji turėjo atsakyti į abu De- 
klano pasveikinimus. Lena perbraukė ranka per plaukus. — O 


kaip tu laikaisi? — paklausė ji, ištiesusi ranką ir brūkštelėjusi 
Deklanui per apžėlusį skruostą. — Reikėtų nusiskusti, mielasis. 

— Jeigu būčiau žinojęs, kad šįryt pas mane užeisi, būčiau 
tuo pasirūpinęs. 

— Aš nesiruošiau pas tave užeiti, — atsakė Lena lenkda- 
masi ir imdama kamuoliuką, kurį Rufas buvo padėjęs jai prie 
kojų. Pakėlusi kamuoliuką, ji vėl metė jį tolyn, kad Rufas jį 
atneštų. — Aš tik žaidžiu su močiutės šunimi. 

— Ar ji gerai laikosi? Tu man sakei, jog eini jos aplanky- 
ti, kai ji prastai jaučiasi. 

— Kartais ją ima slėgti bjauri nuotaika, štai ir viskas. 

Prakeikimas, prakeikimas, nuolatinis nuoširdus rūpinima- 
sis Lenos negalėjo nejaudinti. 

— Ji ilgisi Pito. Jie susituokė, kai jai buvo septyniolika, o 
Pitas mirė, jai sulaukus penkiasdešimt aštuonerių. Daugiau nei 
keturiasdešimt metų — ilgas laiko tarpas, gyvenant kartu. 

— Ar jai patiktų, jei vėliau pas ją užeičiau? 

— Močiutei patinka tavo draugija, — atsakė Lena. Rufas 
jau nekantravo, vizgindamas uodegą, todėl ji dar kartą sviedė 
kamuoliuką. 

— Sakei, kad ji turi seserį. Ar yra dar kokių nors giminaičių? 

— Ji turi dvi seseris ir brolį. Jie visi dar gyvi. 

— O vaikų? 

Lenos veidas prigeso. 

— Aš jai esu vienintelė. Ar buvai mieste pasilinksminti? 

Toliau žengti nebegalima, pamanė Deklanas. Tą minutę jis 
nusileido Lenai. 

— Ne, nebuvau. Pamaniau, gal galėtume nuvažiuoti šįva- 
kar? Ar tu dirbi? 

— Turiu labai darbuotis iki Pelenų dienos. Žmonėms pa- 
tinka kaip reikiant pagerti prieš gavėnią. 

— Tikriausiai dirbi iki išnaktų. Atrodai šiek tiek pavargusi. 

— Paprastai taip anksti nesikeliu, bet mano močiutė — anks- 
tyvas paukštelis. Jeigu atsikelia ji, turi keltis ir visi kiti, — kal- 
bėjo Lena. Ji iškėlė rankas ir pasirąžė. — Ir tu ankstyvas paukš- 
telis, tiesa, mielasis? 

— Pastaruoju metu — taip. Gal užeitum pas mane išgerti 
kavos? Pasižiūrėtum, kiek nuveikiau per tą laiką, kol nebuvau 
su tavimi. 

— Aš neturiu laiko. 

— Jau sakei. 

Ji susiraukė, tarp antakių atsirado pikta raukšlelė. 

'-— Jeigu sakiau, vadinasi, taip ir yra. 

— Bet aš to ir neneigiu. Matau, kad tave erzinu. Na, man 
tai nesvarbu, — kalbėjo Deklanas ir ištiesė ranką, norėdamas 
paliesti jos plaukus. Jam patiko žiūrėti į iš pykčio patamsėju- 
sias jos akis. — Bet tikrai nenoriu, jog manytum, kad pasiten- 
kinsiu tik viena su tavimi praleista naktimi. 

— Miegosiu su tavimi tik tada, jeigu pati to norėsiu ir kai 
pati to norėsiu. 

— Ir dar nenorėčiau, — ramiu balsu tęsė Deklanas, nors 
dabar tvirtai laikė Leną sučiupęs už rankos, kol ši nespėjo išsi- 
sukti, — tikrai labai nenorėčiau, jog galvotum, kad man svar- 
bu tik įsivilioti tave į lovą. 

— Vyrai nesiliečia prie manęs tol, kol nepasakau, kad ga- 
lima, — atsakė Lena, mėgindama ištraukti ranką. 

— Juk niekada anksčiau nesame bendravę, tiesa? — pasa- 
kė Deklanas. Dabar jo pirštai buvo tarsi geležiniai, balsas — 
plieninis. — Nurimk. Nemanyk, kad pasirinkusi karą mane nu- 
galėsi. Šią savaitę norėjai laikytis nuošaliau. Puiku. Lena, aš 
esu kantrus žmogus, bet ne kilimėlis prie durų. Nemanyk, kad 
norėdama pro tas duris išeiti galėsi per mane perlipti. 

Lena suprato, kad piktumu su juo nesusišnekės. Ji net ne- 

abejojo, jog tikrai galėtų išvesti jį iš pusiausvyros ir pradėti 
žodžių mūšį. Tai būtų gana įdomu, net savotiška pramoga. Bet 
juk ji galėtų ir pralaimėti. 

Jai nerūpėjo galimi šansai. 

Lena perbraukė ranka jam per skruostą. 

— Na jau, mielasis, — pratarė ji lipšniu balsu. — Ir kas 
tave taip sujaudino? Aš susierzinau, štai ir viskas. Anksti rytą 
aš nebūnu labai gerai nusiteikusi, o čia dar ir tu toks šiurkštus 
ir rūstus... Nenorėjau įžeisti tavo jausmų. 

Ji pasistiebė ant pirštų galiukų ir pabučiavo jam į skruostą. 

— Ką ketini daryti, Angelina? 

Visu vardu jis kreipdavosi į ją tik ypatingais atvejais; tai 
Leną versdavo suklusti. Tai buvo tarsi perspėjimas. 

— Deklanai, mielasis, tu man patinki. Tikrai patinki. Tą 
naktį tu tiesiog išvertei mane iš koto. Juk mes išties puikiai 
praleidome laiką kartu, ar ne taip? Bet tu nesistenk visko taip 
sureikšminti, matyk tik tai, kas tikrai buvo. 

— O kas, tavo manymu, buvo? 

Lena gūžtelėjo pečiais. 

— Labai žavi preliudija mums abiem. Kodėl gi mes nega- 
lėtume tuo pasidžiaugti ir vėl tapti draugais? 

— Galėtume. Bet galėtume išmėginti ir ką kita. 

Jis prisitraukė ją prie savęs, vėl kilstelėjo ir įsisiurbė jai į 
lūpas. Šį kartą jis nebuvo kantrus, romantiškas ir svajingas. Šitas 
bučinys buvo tarsi įspaudas, tarsi ženklas; jie abu tai suprato. 

Lenai ėmus priešintis, Rufas įspėjamai suinkštė. Net ir ta- 
da, kai inkštimas peraugo į urzgimą, Deklanas nekreipė į tai 
Jokio dėmesio. Jis panėrė pirštus jai į plaukus, atlošė galvą ir 
ėmė bučiuoti dar aistringiau. Bučinys turėjo nekantros, geis- 
mo, skausmo ir alkio skonį. 

Lena negalėjo atsilaikyti. Tik ne dabar, kai ją užtvindė stip- 
riausi pojūčiai, išlaisvinantys visus instinktus, kuriuos ji tarėsi 
giliai paslėpusi. Tyliai sudejavusi, ji apsivijo rankomis Dekla- 
nui apie kaklą ir pamėgino atsakyti į jo nuožmų bučinį. 

Amtelėjęs Rufas ėmė kramtyti kamuoliuką. 

— Mes dar visko neišsėmėme, — pasakė Deklanas, per- 
braukdamas jai per rankas. 

— Gal ir ne. 

— Ateisiu pas tave šįvakar. Palydėsiu namo, kai uždarysi 
barą. Trečiadienį, kai viskas aprims, norėčiau, kad mane ap- 
lankytum. Kartu papietausime. 

Lena išspaudė šypsenėlę. 

—- Gaminsi tu? 

Deklanas šyptelėjo ir lūpomis palietė jos kaktą. 

— Aš tave nustebinsiu. 

— Tu tik tai ir darai, — atsakė Lena jam pavymui. 


Ji siuto ant savęs. Ne dėl to, kad pralaimėjo mūšį, bet to- 
dėl, kad buvo bailė. Būtent bailumas ją vertė pradėti kovą. 

Lena iš lėto ėjo per pelkynus, greta bidzeno Rufas, kart- 
kartėmis dingdamas tarp medžių, tankiuose brūzgynuose, vil- 
damasis užtikti triušį ar voveraitę. 

Lena sustojo vienoje pelkyno vietelėje, kuri nuo seno bu- 
vo vadinama Rouzių užutėkiu. Ši paslaptinga vieta, tyvuliuo- 
jantys šešėliuoti vandenys, išsišakoję kiparisai ir tvyrantys tiršti 
kvapai Lenai buvo taip pat gerai pažįstami, kaip ir vingiuotos 
miesto gatvės ir verdantis gyvenimas. 

Ji susipažino su šiuo pasauliu dar vaikystėje, išmoko atskirti 
nykštuką nuo žvirblio, neužlipti ant gyvatės lizdo, ant meškerės 
kabliuko užkabinti jauką ir vakarienei susižvejoti žuvį. 

Šios vietos buvo jos gimtieji namai; miestas tapo antrai- 
siais, ambicijų ir didelių siekių, namais. Ji grįždavo į gimtuo- 
sius namus ne tik tada, kai močiutei būdavo sunku; ji sugrįžda- 
vo čia ir tada, kai pačiai būdavo nelengva. 

Lena pamatė apskritą praplaukiančio aligatoriaus snukio 
galiuką. Jeigu nebūsi atidus ir vikrus, tave akimirksniu įtrauks 
į vandenį grėsmingas gyvis, dabar beveik nematomas, paniręs 
po vandeniu, svarstė ji. 

Tikrasis Deklanas Ficdžeraldas taip pat buvo tarsi nema- 
tomas. Jai būtų labiau patikę, jeigu jis garsėtų kaip pagedęs, 
pernelyg linksmas, turtingas vėjavaikis. Tada ji pasismagintų 
drauge su juo, o paskui jį paliktų, kai abiem viskas nusibostų. 

Palikti tai, ką gerbi, gerokai sunkiau. Lena žavėjosi 
Deklano jėga, gebėjimu siekti tikslo, mokėjimu asistuoti. Kaip 
draugas, jis galėtų suteikti jai daugybę malonių akimirkų. 

Galvodama apie Deklaną kaip apie meilužį, Lena nepa- 
prastai nerimavo. 

Jis per daug jos geidė. Ji jautėsi taip, tarsi jis jau dabar ją 
gerte gertų, siurbte į ją siurbtųsi. Šis pojūtis ją gąsdino: jai bu- 
vo baugu, kad ji negali šio proceso sustabdyti. 

Žaisdama su kabančiu ant kaklo kryželiu, Lena nuėjo 
užutėkio trobelės link. Viskas savaime susitvarkys, mąstė ji. 
Visada viskas susitvarko. 

Lena nutaisė šypsenėlę ir priėjo prie namelio. Darže ji pa- 
matė triūsiančią močiutę su didele šiaudine skrybėle. 

— Užuodžiu kepamą duoną, — šūktelėjo Lena. 

— Juodą duoną. Galėsi pasiimti kepaliuką į namus. 

Odetė atsitiesė ir prispaudė ranką prie strėnų. 

— Paimk dar vieną kepaliuką ir nunešk į rūmus tam ber- 
niukui. Jis prastai maitinasi. 

— Jis ganėtinai sveikas. 

— Ganėtinai sveikas, kad trokštų pasisotinti tavimi, — pra- 
tarė Odetė, vėl lenkdamasi prie darbo, tvirtai įmynusi darbi- 
nius batus į dirvą. — Tikriausiai šįryt jis ir mėgino tai padary- 
ti? Pasižiūrėjus į tave, galima tai nuspėti. 

Lena žengė dar kelis žingsnius ir atsisėdo ant laiptelių, 
netoli daržo sklypo. 

— Ir kaipgi aš atrodau? 

— Taip atrodo moteris, pajutusi vymšikas rankas, kurios 
taip ir nebaigė pradėto darbo. 

— Jeigu tik tiek, tai aš ir pati žinau, kaip šį darbą baigti. 

Kimiai nusijuokusi, Odetė išrovė kuokštą rozmarino. Ji pa- 
trynė adatėles primenančius augalo lapelius ir pamojavo ranka 
sau po nosimi, mėgaudamasi pasklidusiu aromatu. 

— Kam kasytis pačiai, jeigu kas nors kitas gali pakasyti? 
Aš greitai pasitiksiu septyniasdešimtmetį, bet vis dar puikiai 
atskiriu vyrus, kurie gali ir trokšta tai padaryti. 

— Močiute, seksas nėra svarbiausias dalykas mano gyve- 
nime. 

— Ne, bet, savaime aišku, seksas tą gyvenimą gerokai pa- 
gyvintų, — atsakė Odetė, vėl atsitiesdama. — Juk tu ne Lili- 
bet, viščiuk. 

Lena nusišypsojo, išgirdusi vardą, kuriuo ji buvo vadina- 
ma vaikystėje. 

— Žinau. 

— Norint pabrėžti, kad nesi į ją panaši, nebūtina užsisklęsti 
savyje sutikus Žmogų, kuris sugebėtų įžiebti kibirkštėlę tavo 
širdyje. 

Lena paėmė iš Odetės rankų rozmarino šakelę ir brūkšte- 
lėjo ja sau per skruostą. 

— Nemanau, kad jam pakaktų kibirkštėlės. Man atrodo, 
kad jis ieško pašėlusiai didelio laužo, — pratarė Lena, pasi- 
remdama ant alkūnių ir atmesdama ant nugaros plaukus. — Iki 
šiol gyvenau neliepsnodama ir toliau ketinu taip gyventi. 

— Tu visada laikydavaisi arba kairės, arba dešinės. Tavęs 
ir su botagu nenuvarytum į vidurį. Bet nors tu ir suaugusi mo- 
teris, vis tiek esi mano kūdikis, todėl pasakysiu tau štai ką: 
nieko bloga, jeigu moteris keliauja per gyvenimą viena, bet tik 
tol, kol tam ji turi rimtų priežasčių. Bijodama ji gali suklupti, 
o tai jau blogai. 

— O kas nutiks tada, jeigu aš leisiu sau įsimylėti? — pa- 
klausė Lena. — Galų gale jis pasisotins pelkių drėgme ir iš- 
dums atgal į Bostoną? O gal pasitenkins keliais šokiais su ma- 
nimi ir vėliau susiras kitą partnerę? 

Odetė atsmaukė skrybėlę ant viršugalvio; jos veide aiš- 
kiai atsispindėjo susierzinimas. 

— O kas nutiktų tada, jeigu prapliuptų smarki liūtis, pra- 
sidėtų potvynis ir mus nuneštų į Misisipę? Dėl Dievo, Lena, 
juk negali taip galvoti. Tu visai nusikamuosi. 

— Viskas buvo gerai, kol nesutikau jo. Ir toliau viskas bus 
gerai, kai tik jis išvyks. 

Paniurusi Lena ištiesė ranką ir ėmė glostyti Rufą, padėju- 
sį galvą jai ant kelių. 

— Močiute, štai tas namas, matai, štai tas namas, kurį jis 
taip stengiasi atstatyti, ir yra simbolis, aiškiai bylojantis, kas nu- 
tinka tada, kai du Žmonės apsigyvena vienoje vietoje, nors abu 
jai nepriklauso. Manyje teka jos kraujas, aš viską suprantu. 

— Nieko tu nesupranti, — atsakė Odetė, suimdama pirš- 
tais Lenos smakrą. — Jeigu jiedu nebūtų mylėję, jeigu Abi Rouz 
ir Liusjenas Manė nebūtų vienas kito mylėję ir susilaukę vai- 
kelio, nei manęs, nei tavęs čia nebūtų. 

— Jeigu jie nebūtų vienas kito sutikę, ji nebūtų mirusi taip, 
kaip mirė. Dabar ji nesivaidentų tame name. 

— O, mieloji... — pratarė Odetė. Jos balse girdėjosi ir su- 

sierzinimas, ir meilė. — Tame name vaidenasi ne Abi Rouz. 
.— O kas? 

— Man atrodo, kad būtent tai tas berniukas ir turėtų išsi- 
aiškinti. O tu, ko gero, turi jam padėti. 

Odetė ėmė uosti orą. 

— Duona jau iškepė, — pareiškė Odetė, o po sekundėlės 
pasigirdo viryklės skambutis. — Ar norėtum nunešti kepalėlį į 
rūmus? | 

Lena vyptelėjo. 


— Ne. 
— Na, gerai, — tarstelėjo Odetė, lipdama laipteliais ir ati- 
darydama duris. — Galbūt aš pati nunešiu. 


Ji pažvelgė per petį žaižaruojančiomis akimis. 
— Gali nutikti taip, kad aš nugvelbsiu jį tau iš panosės. 


Deklanas buvo atidaręs visus pirmo aukšto langus ir du- 
ris. Galinga garso aparatūra plėšė Rai Kuderio bliuzus. Mėgin- 
damas pataikyti į ritmą, Deklanas tepė pirmą ploną lako sluoks- 
nį ant ką tik išklotų svetainės grindų. 

Jam skaudėjo visą kūną. Kiekvienas jo kūno raumenėlis, 
kiekvienas kaulelis jautė muzikos garsus. Dar visai neseniai De- 
klanas vylėsi, kad klodamas grindis atsikratys bjaurios fizinės 
įtampos ir slogios nuotaikos. Dabar jis tikėjosi, kad jam padės 
tokiam darbui būtinas atidumas ir pats lakavimo procesas. 

Rožinė aušra nieko gera nesuteikė. 

Toji moteris greitai jį suvystė, mąstė Deklanas. Ir ji pati 
tai žino. Vieną vakarą ji glaudžiasi prie jo lovoje, o kitą dieną 
vos teikiasi tarti kelis žodelius telefonu. 

Vieną minutę ji purkštauja, o kitą jau ima vilioti ir erzinti. 
Kartu praleistą naktį ji stengiasi paversti atsitiktinumu, trum- 
pučiu ir nereikšmingu nuotykiu. 

Velniai griebtų. 

— (0), mielasis, ir ko tu taip kunkuliuoji? — bambėjo po 
nosimi Deklanas. — Tu dar nematei tikro kunkuliavimo, ma- 
žute. Bet būtinai pamatysi. 

— Tikriausiai tu jau kraustaisi iš proto. 

Deklanas staigiai apsisuko, paliedamas laką. Jis kone par- 
klupo, pamatęs tarpduryje stovinčią ir jam besišypsančią Odetę. 


160 


— Neišgirdau, kaip įėjot. 

— Nieko nuostabaus, — atsakė ji. Jausdamasi turinti tei- 
sę, nes yra gerokai už jį vyresnė, Odetė priėjo prie grotuvo ir 
sumažino garsą. Rai Kuderis dabar aimanavo, dainuodamas apie 
riedančias ašaras. — Aš ir pati visai kaip Kuderis, nors nemo- 
ku dainuoti taip garsiai. Atnešiau tau kepalėlį juodos duonos; 
"šįryt iškepiau. O tu baik, ką esi pradėjęs. Duoną nunešiu į vir- 
tuvę ir kur nors padėsiu. 

— Užtruksiu tik minutėlę. 

— Tikrai neturėtum dėl manęs trukdytis, mielasis. 

— Ne, labai prašau. Tik penkias minutes. Šaldytuve yra... 
na, pamiršau ko, bet ten yra kažko atsigerti. Kodėl gi jums ne- 
nuėjus į virtuvę ir neatsigaivinus? 

— Tikriausiai taip ir padarysiu. Nors dar ne kovas, bet jau 
tvanku. O tu nesiskubink. 

Baigęs darbą ir nutaręs atsigaivinti kartu su Odete, Dekla- 
nas rado ją stovinčią prie įstiklintos spintelės ir tyrinėjančią 
j0s turinį. 

— Ir mano mama turėjo tokią geležinę vaflinę. Aš pati dar 
turiu štai tokį prietaisėlį vyšnių kauliukams išimti. O kaip va- 
dinasi tokie indai? Aš nebeprisimenu. 

— Servizas. 

— Taip, tikrai. Tai išgirdęs, visada imi galvoti apie poky- 
lius. Ar tu moki pinigus už tokius senus molinius ąsočius, mie- 
lasis? 

— Tiesą sakant, taip. 

Odetė caktelėjo liežuviu stebėdamasi. 

— Daiktai nėra svarbiausia, bet, velniai griebtų, jie išties 
puikiai atrodo. Gali ateiti ir į mano pašiūrę; gal ten rastum ką 
nors, kas tau patiktų. 

Odetė nusigręžė ir mostelėjo galva kambario link. 

— Gražu, Deklanai. Gražiai padarei. 

— Viskas atrodys geriau, kai gausiu stalviršius, kai uždė- 
siu skydelius. 

— Gražu, — pakartojo Odetė. — Ir svetainė, kurioje da- 
bar darbuojiesi, puiki. Gražesnės nė negali būti. | 

— Jau nusipirkau kai kuriuos baldus. Gal ir per anksti. Ar 
norėtumėte atsisėsti, panele Odete? 

— Minutėlei ar dviem. Atnešiau tau kai ką iš savo namų, 
pamaniau, gal tau patiks. Galbūt pasidėsi ant židinio atbrailos 
svetainėje, o gal kuriame nors kitame kambaryje. 

Odetė atsisėdo prie stalo ir iš krepšio ištraukė senus rudus 
odinius rėmelius. 

— Tai nuotrauka. Abigailės Rouz portretas. 

Deklanas paėmė nuotrauką ir įsižiūrėjo į moterį, besilan- 
kančią jo sapnuose. Ji buvo labai panaši į Leną, tik veidas ge- 
rokai švelnesnis, be atsispindinčios gyvenimo patirties. Abi- 
gailės skruostai buvo apvalesni, migdolo formos akys atrodė 
labai patiklios ir nepaprastai drovios. 

Ji tokia jauna, galvojo Deklanas. Ji atrodė tokia nekalta, 
nors ir vilkėjo suaugusios moters suknelę aukšta, kailiuku puoš- 
ta apykakle, nors ir buvo užsidėjusi žaismingą aksomo skrybė- 
laitę su prašmatniomis plunksnomis. 

Abigailė buvo jauna mergaitė, Lena — moteris. 

— Ji buvo labai miela, — pratarė Deklanas. — Miela ir 
jaunutė. Gali plyšti širdis. 

—- Mano močiutė manė, kad šioje nuotraukoje Abigailei 
tikriausiai apie aštuoniolika. Ir negalėjo būti daugiau, nes ji 
taip ir nesulaukė devynioliktojo gimtadienio. 

Odetei kalbant, viršuje trinktelėjo durys, tarsi kažkas jas 
būtų trenkęs iš pykčio. Odetė pakėlė akis į lubas. 

— Panašu, kad tavo vaiduoklis taip pat eina iš proto. 

— Viskas prasidėjo tik šiandien. Prieš porą valandų san- 
techniko vaikas kaip kulka nulėkė nuo laiptų. 

— Neatrodo, kad ketintum išsikraustyti. 

— Ne, neketinu, — atsakė Deklanas, sėsdamasis priešais 
Odetę. Trinktelėjo kitos durys; Deklanas vėl pažvelgė į drovią, 
viltingą Abigailės Rouz Manė šypseną. — Aš niekur nesiruošiu. 

Per Užgavėnes visi kraustėsi iš proto. Muzika, kaukės, vi- 
suotinis sąmyšis buvo audringos šventės, iš pirmo žvilgsnio ne- 
kaltai linksmos, bet kartu ir beprotiškai seksualios, esmė. De- 
klanas abejojo, ar dauguma čia suplūdusių turistų žinojo, ko- 
kia tikroji šios šventės prasmė, ką ji reiškia. Atrodė, kad visi 
troško tik iki soties pasimėgauti linksmybėmis ir pramogomis 
prieš keturiasdešimt gavėnios dienų. 

Ir pats norėdamas pajusti tokių švenčių skonį, Deklanas 
nutarė įsimaišyti į minią; jis net sučiupo keletą karoliukų, tvis- 
kančių pigiu aukso geltoniu, kažkieno mėtomų nuo galerijų. 
Ausyse jam skambėjo netilstančios pučiamųjų muzikos instru- 
mentų melodijos ir laukinis juokas. 

Galiausiai jis nusprendė, jog išlenkęs kelis stiklelius pasi- 
jus drąsiau ir galės ramiau žiūrėti į nuogas krūtis; kaip tik da- 
bar pora mokinukių praėjo pro šalį kilnodamos sijonėlius ir bal- 
tuodamos krūtimis. Mergaitės tik laikėsi tradicijų. 

Deklanas dar kartą pasijuto labai nejaukiai, kai netikėtai bu- 
vo užkluptas kažkokios nepažįstamosios ir apsvaigintas giliu, 
gašliu bučiniu. Burnoje pajaustas nepažįstamosios liežuvis per- 
davė minios siautulį, geismo saldybę ir apgirtusiųjų geidulius. 

— Ačiū, — pralemeno jis, kai galiausiai jam pavyko išsi- 
vaduoti. 

— Sugrįžk, — šūkčiojo kaukėta moteris. — Laizzez les 
bon temps rouler! 

Jis nenorėjo pramogauti būtent taip, burnoje jausdamas 
svetimos moters liežuvį. Deklanas dingo tirštoje minioje. 

Galbūt jis sensta, mąstė Deklanas, o gal dėl to kalta jam 
įprasta Bostono aplinka, bet dabar jis norėjo susirasti kokią nors 
vietelę, kur galėtų ramiai pasėdėti ir viską stebėti iš šalies, ne- 
pasinėręs į minios šėlimą. 

Et Trois durys buvo plačiai atlapotos, iš baro sklindantis 
triukšmas maišėsi su gatvių linksmybėmis. Deklanas turėjo pra- 
sibrauti pro besilinksminančius žmones gatvėje, paskui — pro 
susigrūdusius viduje; galiausiai jam pavyko susirasti nedidelę 
stovimą vietelę prie baro. 

Baras buvo užtvindytas dūmais, muzikos garsais ir šokėjų 
kojų trepsėjimu ant medinių grindų. Ant pakylos smuikininkas 
griežė pačias karščiausias melodijas. Deklanas nebūtų nuste- 
bęs, jei jo smuikas būtų staiga užsiliepsnojęs. 

Lena viena ranka pilstė alų, o kita — viskį. Kiti du bar- 
menai taip pat buvo labai užimti. Deklanas pastebėjo, kad tarp 
staliukų zujo dar keturios padavėjos. 

Už baro, ant lentynėlės, Deklanas pamatė Lenai dovanotą 
vėžiuką ir pašėlusiai apsidžiaugė. 

— Stiprus alus, — pratarė Lena, įteikdama laukiančioms 
rankoms bokalus. Pastebėjusi Deklaną, ji kilstelėjo pirštą, o 
paskui, aptarnavusi dar tris lankytojus, nusigavo ir iki jo. — O 
ko tu pageidautum, gražuoli? 

— Tavęs. Bet tu apgulta, — iškart pridūrė Deklanas. — Ir 
čia, viduje, ir gatvėje... 

Lena atmetė ant nugaros plaukus, papuoštus purpuriniais 
ir auksiniais karoliukais. Jai ant kaklo blausiai žibėjo nuo pra- 
kaito aprasojęs sidabrinis raktelis. 

— Galiu įpilti tau išgerti, mielasis, bet neturiu kada su ta- 
vimi kalbėtis. 

— Gal galėčiau tau padėti? 

Lena pasitaisė plaukus. 

— O kaip? 

— Kaip nors. 

Kažkas darbuodamasis alkūnėmis prisibrovė prie baro ir 
pareikalavo tekilos su pilstomu alumi. 

Lena nusigręžė paimti butelio ir įpilti alaus. 

— Ar žinai, kaip reikia aptarnauti staliukus, koledžo ber- 

neli? 

— Galėsiu išsiaiškinti dabar. 

— Matai tą raudonplaukę padavėją? Tai Marsela, — pasakė 
Lena, linktelėdama galva į tą pusę, kur buvo susispietusi di- 
džiausia minia. — Pasakyk jai, kad esi nusamdytas. Ji tau pa- 
rodys, ką daryti. 

Apie vidurnaktį Deklanui ėmė atrodyti, kad į virtuvę jis 
nugabeno apie pusę tonos tuščių indų ir tiek pat cigarečių nuo- 
rūkų. 

Jo užpakalis buvo nužnaibytas, nuglostytas ir nužiūrinė- 
tas. Ir kas gi darosi visoms šioms moterims ir vyrams? Kam 
nors reikėtų visa tai atidžiai patyrinėti. 

Jis jau buvo pametęs gautų pasiūlymų skaičių ir visai ne- 
bekreipė dėmesio į kažkokios galingos moteriškės pastangas 
pačiupti jį į glėbį. 

Deklanas jautėsi taip, tarsi būtų dusinamas trijų šimtų svarų 
pagalve, išmirkyta viskyje. 

Apie antrą valandą jis jau nebesistebėjo begaliniu Žmo- 
gaus kūno polinkiu į silpnybę. Deklanas pats gavo įsitikinti, 
kad maisto tiekėjai privalo būti labai talentingi ir ištvermingi. 

Jis gavo šešiasdešimt tris dolerius ir aštuoniasdešimt pen- 
kis centus arbatpinigių ir prisiekė, jog pasitaikius pirmai pro- 
gai būtinai sudegins savo drabužius. 

Trečią valandą baras vis dar dūzgė. Deklanas nutarė, kad 
Lena jo nevengė. Jeigu ir vengė, tai tam turėjo tikrai rimtą prie- 
žastį. 

— Kada uždarai barą? — paklausė Deklanas, nugabenęs į 
virtuvę dar vieną nešvarių indų krūvą. 

— Kai išsiskirsto Žmonės, — atsakė Lena, į plastikinius 
puodelius supilsčiusi alų iš butelių. 

— Ar jie kada nors išsiskirsto? 

Lena nusišypsojo, tačiau tai buvo skubota išsiblaškiusio 
žmogaus šypsenėlė. Ji nužvelgė minią. 

— Kaip per Užgavėnes, jų nėra labai daug. Kodėl tau ne- 
važiavus namo, mielasis? Mes dar dirbsime valandą ar ilgiau. 

— Aš lieku. 

Deklanas nunešė į virtuvę tuščius indus ir sugrįžęs pama- 
tė, kad Leną apstoję trys girti vyrukai, žvelgiant jo akimis, be- 
veik dar visai vaikai. 

Lena mėgino draugiškai su jais pasikalbėti, bet jie nekrei- 
pė jokio dėmesio į jos pastabas. 

— Jeigu norite ištempti iki pačių Užgavėnių, turėtumėte liau- 
tis, — kalbėjo Lena, rikiuodama bokalus prie alaus čiaupo. — 
Tikiuosi, jūs nevairuojate? 

— Po velnių, aišku, kad ne, — atsakė vienas iš jų, apsivil- 
kęs marškinėlius su Mičigano universiteto emblema ir apsikars- 
tęs daugybe karolių. — Mes turime numerį “Rojalyje". Kodėl 
gi tau ten su manimi nenuėjus, mažyte? Išsirengtum, pasivar- 
tytum “džakuzyje". 

—- Žinai, mielasis, išties viliojančiai skamba, bet, kaip ma- 
tai, esu labai užimta. 

— Aš pats tave užimsiu, — kalbėjo vaikėzas, graibyda- 
masis apie tarpkojį. Abu jo sėbrai ėmė stūgauti ir šūkčioti. 

Deklanas žingtelėjo pirmyn ir ramiai uždėjo ranką Lenai 
ant peties. 

— Kodėl kabinėjatės prie mano moters? — paklausė De- 
klanas ir pajuto, kaip po jo delnu įsitempė Lena, kaip vaikiga- 
lio iš Mičigano akyse įsižiebė noras peštis. 

Susiklosčius kitokioms aplinkybėms, mąstė Deklanas, lai- 
kydamas vaikėzą už pakarpos, šis Mičigano drąsuolis tikriau- 
siai kas rytą tvarkingai klotųsi patalą, galbūt net lankytų pagy- 
venusias moteriškes, leidžiančias dienas pensionuose, padėtų 
mažesniems ir silpnesniems už save, bet dabar jis buvo visiš- 
kai girtas, kvailas ir priešgynus. 

Tarsi norėdamas tai patvirtinti, Mičigano vaikis iššiepė 
dantis. 

— Atsiknisk. O gal norėtum išeiti į lauką, kad suspardy- 
čiau tau šikną? 

Deklano tonas pasikeitė, dabar jis kalbėjo draugiškiau. 

— Kodėl turėčiau panorėti išeiti ir muštis vien dėl to, kad 
jūs gėritės tokiu grožiu? Ji nuostabi, tiesa? Tikriausiai jūs ir 
neketinote prie jos kibti, nes esate per daug girti, kad jos grožį 
matytumėt. 

— Kuo geriausiai matau, šikniau. 

— Nejaugi? Klausyk, aš nupirksiu tau ir tavo bičiuliams iš- 
gerti. Brangute, išskaityk tą sumą iš mano sąskaitos. 

Deklanas pasirėmė ant baro, nusiteikęs draugiškam po- 
kalbiui, ir mostelėjo galva vaikino su išpaišytais marškinė- 
liais pusėn. 

— Pavasario atostogos? Kas jūsų kuratorius? 

Apsvaigęs ir sunkiai bevartantis liežuvį mičiganietis pra- 
vebleno: 

— Koks tavo reikalas? 

— Tiesiog smalsu, — atsakė Deklanas, stumtelėdamas ar- 
čiau pašnekovo vazelę su sūriais sausainėliais. — Anglų kal- 
bos katedroje dirba mano pusseserė Eilyn Brenan. Gal pažįsti? 

— Profesorė Brenan — tavo pusseserė? — pratarė vaikis. 
Akiplėšiškas intonacijas dabar pakeitė draugiška nuostaba. — 
Praėjusį semestrą ji manęs vos nesukirto. 

— Ji kieta. Visada jos bijojau. Jeigu ją sutiksi, perduok 
nuo Deko labų dienų. Štai tavo alus. 


Kai Lena įleido Deklaną į savo kabinetą už baro, buvo jau 
po keturių. 

— Gražiai susidorojai su tais studenčiokais, mielasis. Taip 
gražiai, kad net nebambėsiu dėl tavo komentaro apie “mano 
moterį". | 

— Tu ir esi mano moteris, tik kol kas pati to nesuvoki. 
Beje, man išties nebuvo sunku. Mano pusseserė Eilyn Mičiga- 
no universitete yra subūrusi mėgėjų teatrą. Pamaniau, kad jis 
tikrai galėjo būti apie ją girdėjęs. 

— Kiti vyrai būtų nepraleidę progos pamankštinti raume- 
nis, — kalbėjo Lena, traukdama iš spynos raktus. — Jie būtų 
išėję į lauką ir voliojęsi ant šaligatvio aiškindamiesi, kieno mi- 
kas didžiausias. 

Žiūrėdama į Deklaną nuvargusiu žvilgsniu, ji nusisegė ka- 
rolius. 

— Man atrodo, kad tavyje dar gyvas teisininkas, nelei- 
džiantis veltis į konfliktus. 

— Tam vaikiui tebuvo kokie dvidešimt dveji. 

— Praėjusį sausį suėjo dvidešimt vieneri. Tikrinau doku- 
mentus. 

— Su vaikais nesimušu. Be to, man pačiam nepatinka 
kumščiu gauti į veidą. Labai skauda. 

Deklanas suėmė pirštais Lenos smakrą. Ji atrodė išties pa- 
vargusi. 

— Sunki ir ilga diena, tiesa? 

— Visos dienos bus ilgos iki trečiadienio. Dėkoju už pa- 
galbą, saldainiuk, jos man labai reikėjo. 

Tai ne paprasta pagalba, o kažkas daugiau, svarstė Lena. 
Tas žmogus kuo puikiausiai pajuto baro ritmą ir dirbo. Jis su- 
žavėjo klientus, pakentė jį grabaliojančias rankas ir išvengda- 
vo itin bjaurių situacijų, pasitelkdamas sąmojį, 0 ne savąjį eg0. 

Kuo ilgiau ji su juo bendrauja, mąstė Lena, tuo daugiau 
apie jį sužino. O sužinoti išties yra ką. 

Iš užpakalinės kišenės Lena ištraukė voką. 

— Kas čia? 

— Tavo uždarbis. 

— Jėzau, Lena, aš nenoriu tavo pinigų. 

— Tu dirbai, aš moku. Nesamdau be pinigų, — atsakė Le- 
na, sprausdama jam į rankas voką. — Bet sutarties nesudary- 
siu. Nebenoriu prasidėti su dokumentais. 

— Gerai, puiku, — pratarė Deklanas ir įsikišo pinigus į 
kišenę. Už šiuos pinigus jis jai ką nors nupirks. 

— O dabar aš tau duosiu tikrai gerų arbatpinigių, — pasa- 
kė Lena, apsikabindama Deklaną per kaklą ir spausdamasi prie 
jo visu kūnu. Žvelgdama jam į akis, ji krimstelėjo jo lūpą, tarsi 
ruošdamasi bučiniui. 

— Mmm... Dieve, taip. 

Deklanas glamonėjo lūpomis jos kaklą, ausį, vėl grįžo prie 
lūpų, nešdamas Leną į miegamąjį. 

— Ar žinai, ką aš padarysiu? 

Lenos geismas prigeso, pajutus palengvėjimą; pagaliau jai 
nereikia stovėti ant skaudančių kojų. 

— Manau, kad gerai nujaučiu. 

Deklanas paguldė ją ant lovos ir pats pajuto, kaip ji su 
palengvėjimu atsiduso galiausiai išsitiesusi. Jis nuavė vieną jos 
batelį. 

— Suteiksiu tau tai, ko moterys visada trokšta. 

Deklanas padėjo nuautą batelį šalin, paskui pats įsliuogė į 
lovą ir nuavė kitą. 

Nuvargęs jos veidas apsiblausė. 

— Nuvesi apsipirkti į prabangią parduotuvę? 

— Ne, kai ką geriau, — atsakė Deklanas, braukdamas pirš- 
tu jai per pėdą. — Aš tau pamasažuosiu pėdas. 

— Ką? 

Šypsodamasis Deklanas ėmė lankstyti jos pėdą, paskui pa- 
masažavo kojų pirštus. Lenos akys vėl apsiblausė, tik šį kartą 
iš malonumo. 

— Mmmmum... Deklanai, tu turi puikias rankas. 

— Atsipalaiduok ir mėgaukis. Tai garsiausias pasaulyje 
Ficdžeraldo refleksologinis gydymas. Taip pat galiu pasiūlyti 
viso kūno masažo paslaugas. 

— Net neabejoju, kad gali... 

Kojų skausmas ėmė rimti. Deklanui pradėjus masažuoti 
blauzdas, raumenys ėmė trūkčioti, traukiantis mauduliui ir ap- 
imant maloniems pojūčiams. 

— Ar turėsi laisvą dieną po Užgavėnių? 

Lena jau buvo pradėjusi snūduriuoti, todėl išgirdusi jo bal- 
są vėl pamėgino susikaupti ir atsakyti. | 

— Pelenų diena man bus laisva. 

— Oi, kokia tu tinginė, — kalbėjo Deklanas, pakštelėda- 
mas Lenai į kelį. — O dabar reikėtų nuvilkti tau drabužius. 

Deklanas atsagstė Lenos džinsus. Ji kilstelėjo klubus, tin- 
giai pasirąžė. Deklanas abejojo, ar ji pati girdėjo kimų savo 
balsą, lėtai tariamus žodžius. 

— Ką dar turėjai galvoje, žadėdamas masažą, mielasis? 

Deklanas suėmė delnais jos krūtis, mėgavosi ramiu jos at- 
saku; jam patiko jausti plaukuose jos pirštus, lūpomis — jos 
lūpas. Jis kilstelėjo jos marškinius ir atsegęs nuvilko, atsegė 
liemenėlę. Jis pradėjo bučiuoti jos krūtis, ir ji išsirietė, tarsi 
siūlydama eiti toliau. 

Tada Deklanas apvertė ją ant pilvo. Lena krustelėjo, sude- 
javo, o paskui ėmė po truputį tirpti, kai Deklanas pradėjo ma- 
sažuoti sprandą. 

— Taip ir maniau, — pareiškė Deklanas. — Šita vieta ir 
yra labiausiai įsitempusi. Ir man taip būna. 

— O, Dieve... — jeigu kas nors jos paklaustų, ko labiau- 
siai trokšta šią akimirką, ji atsakytų norinti, kad toks masažas 
truktų ištisą savaitę. — Galėtum uždirbti gerus pinigus. 

—- Tai mano atsarginė profesija. Čia tu turi kažkokių maz- 
gelių. Daktaras Dekas būtinai tau padės. 

— Man labai patinka žaisti gydytojus. 

Lena laukė, kol Deklanas pradės siekti daugiau, kol jo ran- 
kos taps nekantrios ir reikalaujančios. Jis toks mielas, mąstė 
marinama miego Lena. Bet juk jis vyras. 

Ji tik trupučiuką nusnaus ir leisis jo pažadinama. 


Lena nubudo tik pažadinta per langus plūstančių saulės 
spindulių. Mieguistai pažvelgusi į netoli lovos pastatytą laik- 
rodį, ji pamatė, jog yra dvidešimt minučių po dešimtos. Jau 
rytas? — vis dar galutinai nepabudusi pagalvojo ji. Kaip gali 
būti rytas? 

Ji buvo paguldyta į tvarkingai paklotą lovą; taip tvarkin- 
gai lovas klodavo tik jos močiutė. Ji gulėjo viena. 

Lena apsivertė ant nugaros, pasirąžė, nusižiovavo. Šiek 
tiek sutrikusi ji susivokė, kad jai nieko neskauda. Neskauda 
nei sprando, nei kojų, nei nugaros. 

Daktaras Dekas kuo puikiausiai pasidarbavo, mąstė ji. Da- 
bar jis tikriausiai namuose ir turbūt pyksta, kad ji jam nesumo- 
kėjo honoraro. Ir kaip būtų galima jį kaltinti, juk jis buvo toks 
mielas ir malonus, o ji dėl jo nepadarė visiškai nieko, tik gulė- 
jo kaip lavonas. 

Reikės jam tai kaip nors kompensuoti, tarė sau Lena ir iš- 
siropštė iš lovos, norėdama užsiplikyti kavos, o paskui eiti nu- 
siprausti po dušu. 

Ji nuėjo į virtuvę ir įsmeigė akis į pilną kavinuką, pastaty- 
tą ant stalo. Priešais buvo padėtas raštelis. Suraukusi antakius, 
ji paėmė lapelį ir užkaitusi kavinuką pradėjo skaityti. 


Turėjau išeiti. Šįryt turėtų atgabenti stalviršius. Nežino- 
jau, kada nubusi, todėl bijojau palikti įjungtą kavinuką. Bet 
kava bus kvapni ir šviežia, jeigu nubusi tarp septintos ir de- 
šimtos. Beje, miegodama atrodai labai gražiai. 

Paskambinsiu vėliau. 

Deklanas 


— Argi tu ne keistuolis, — murmėjo Lena, plekšnodama 
rašteliu per delną. — Argi tu ne mįslė? 

Lena turėjo užeiti į barą patikrinti, kaip dirba dieninė pa- 
maina, ar nereikia papildyti maisto atsargų. Paskui, patenkinu- 
si savo smalsumą, ji nuvažiavo į Manė rūmus. 

Durys buvo atviros. Lena galvojo, kad Deklanas tikriau- 
siai yra vienintelis iš nedaugelio čia gyvenusių žmonių, kuris 
„nebijo palikti atvirų įspūdingų lauko durų, pro kurias galėtų 
įeiti kiekvienas, keliaujantis pro šalį. Visai nesvarbu, kad jis 
gyvena kaime; kas nors jam turėtų įsegti į ausį “blakę", kuri 
nuolat primintų apie apsaugos sistemos būtinybę. 

Lena girdėjo iš vidaus sklindantį darbininkų šurmulį, bet 
įeiti neskubėjo. 

Jos dėmesį patraukė svetainė. Lena pasilenkė ir pirštais 
palietė blizgančias grindis. Jos jai pasirodė tvirtos ir sausos. 
Įžengusi vidun, Lena ėmė dairytis. 

Deklanas labai rūpestingas, svarstė ji. Jis labai rūpinasi 
tuo, kas yra jo. Jis kreipia dėmesį į detales, jos jam atrodo reikš- 
mingos. Dažai, medis, elegantiškas židinys, spindintys langai, 
jos manymu, irgi išplauti jo paties... 

Lena manė, kad jis ir baldus išsirinks pats, rinksis labai 
atidžiai, atsižvelgdamas į kiekvieną smulkmeną. 

Ji nepažinojo nė vieno vyro, kuris su viskuo taip... terlio- 
tųsi. Nesvarbu, ar tai žmogus, ar daiktas. Lena buvo priversta 
susimąstyti — gal ji per daug laiko praleido su netinkamais 
žmonėmis? 

—- Ką manai? 

Ji atsigręžė ir pažvelgė į tarpduryje stovintį Deklaną. Le- 
na buvo nutvieksta pro langus krintančios šviesos. 

— Manau, jog šitam namui labai pasisekė, kad jis sulaukė 
tavęs. Manau, kad tu puikiai žinai, ko jam reikia, ir padarysi 
viską, kad jis vėl atgytų. 

— Tai gerai, — atsiliepė Deklanas, žengdamas artyn. — 
Tai labai gerai. Atrodai pailsėjusi. 

— Vyras neprivalėtų sakyti moteriai, kad ji atrodo pailsė- 
jusi. Jis jai turėtų sakyti, kad ji atrodo stulbinamai. 

— Bet aš ir nesu matęs tavęs kitokios. Šiandien tu atrodai 
dar ir pailsėjusi. 

— Tu puikiai moki meilikauti, — atsakė Lena, eidama židi- 

nio link. Ji braukė delnu per židinio atbrailą ir sustojo ties rudos 
odos rėmeliais, rėminančiais jaunos moters nuotrauką. — Abi- 
gailė, — sušnibždėjo Lena. Ją pervėrė skausmas. Jis smelkėsi 
vis giliau. 

— Tai panelės Odetės dovana. Tu į ją šiek tiek panaši. 

— Ne, aš niekada neatrodžiau tokia nekalta. 

Lena nesusilaikė neperbraukusi pirštais per jauną, viltimi 
spindintį veidą. 

Ji ir anksčiau buvo mačiusi šią nuotrauką, ji buvo gerai į 
ją įsižiūrėjusi, ištyrinėjusi dar tada, kai paslaptinga Abigailės 
istorija jai atrodė romantiška, dar tada, kai ji pati buvo labai 
jauna ir tragedijoje įžvelgė romantiką. 

— Kaip keista ją matyti čia, — pratarė Lena. — Keista 
matyti dalelę savęs čia. 

— Čia ir yra jos vieta. Kaip ir tavo. 

Lena papurtė galvą, o sielvartas iš liūdnų, patamsėjusių 
jos akių nugrimzdo į širdį. Atsigręžusi ji atidžiai pažvelgė į 
Deklaną, apie kažką mąstydama. Darbiniai drabužiai, diržas su 
įrankiais, per naktį užaugę barzdos šeriai. Jai darėsi vis sun- 
kiau įsivaizduoti Deklaną apsivilkusį kostiumu švelniais dry- 
želiais ir po pažastimi pasispaudusį odinį portfeliuką. 

Lenai darėsi vis sunkiau įsivaizduoti savo gyvenimą be De- 
klano. 

— Kodėl šįryt išėjai iš mano namų? 

— Ar neradai mano raštelio? Turėjo atvežti stalviršius, — 
pasakė Deklanas, rodydamas nykščiu virtuvės pusėn. — Rei- 
kėjo ilgai maldauti ir šiek tiek daugiau jiems sumokėti, kad 
viską atvežtų šeštadienio rytą. Turėjau būti namuose. 

— Aš ne tai turėjau galvoje. Juk ne dėl to atvykai į miestą 
ir darbavaisi šešias valandas, nešiodamas tuščius indus, o pas- 
kui masažavai man pėdas, kad neišmanei, ką galėtum nuveikti 
penktadienio vakarą. Atvykai tikėdamasis sekso, mielasis, o iš- 
ėjai nieko nepešęs. Kodėl taip? 

Deklanas juto, kaip puikią jo nuotaiką ima temdyti pyktis. 

— Tu tikrai gabi, Lena. Tu turi didelį talentą paprastus 
dalykus paversti labai sudėtingais. 

— Tai dėl to, kad retai kada vienas ar kitas dalykas iš tik- 
rųjų būna toks paprastas, kaip atrodo. 

— Na gerai, pamėginkime viską išsiaiškinti. Atvykau į 
miestą, nes norėjau tave pamatyti. Tvarkiau stalus, nes norėjau 
tau padėti. Masažavau tau pėdas, nes žinojau, kad ištisas dvy- 
lika valandų tu ant jų išstovėjai. Paskui leidau tau miegoti, nes 
žinojau, kad tau reikia išsimiegoti. Nejau tau niekas niekada 
nebuvo padaręs paslaugos? 

— Vyrai niekada nebuvo padarę man paslaugos, nesitikė- 
dami ko nors už tai gauti. Deklanai, o ko tikiesi tu? 

Deklanas minutėlę patylėjo, laukdamas, kol atslūgs pir- 
moji pykčio banga. 

— Žinai, tu mane įžeidinėji. Jeigu nerimauji dėl užmo- 
kesčio už darbą etikos, aš įstengsiu paskirti tau dvidešimt mi- 
nučių. Mes galime užlipti į viršų, pasimylėti, galime net pra- 
dėti tvarkyti apskaitą. Jeigu toks mano pasiūlymas netinka, at- 
siprašau, turiu daug darbo. 

— Nenorėjau tavęs įžeisti, — pratarė Lena, bet aiškiai su- 
prato, jog tikrai įžeidė. — Aš paprasčiausiai tavęs nesuprantu. 
Tie vyrai, kuriuos pažįstu, su kuriais kažkada intymiai bendra- 
vau, nepaprastai susierzintų, jeigu neįvyktų tai, ko tarp mūsų 
neįvyko šįryt. Maniau, kad ir tu susierzinsi. Jeigu ir būtum su- 
pykęs, nebūčiau tavęs kaltinusi. Būčiau tave supratusi. 

— Tau išties sunku suprasti, kad esi man labai svarbi, kad 
aš galiu nustumti seksą į antrą vietą vien dėl to, kad galėtum 
kelias valandas pamiegoti? 

— Taip. 

— Na, gal tai ir neturėtų įžeisti. Ko gero, tai tik labai liūd- 
na, — pasakė Deklanas. Jis pamatė, kaip patamsėjo Lenos 
skruostų spalva, kai šie žodžiai palietė jos širdį. Tai sumišimo 
nuoraudis, mąstė Deklanas. — Man seksas nėra visa ko tiks- 
las. Jis daug kam padeda, bet tikrai nėra svarbiausias dalykas. 

— Visada noriu žinoti apie savo padėtį. Jeigu nežinai sa- 
vo padėties, negali nuspręsti, ar tikrai čia ir norėtum būti, ku- 
ria kryptimi turėtum keliauti toliau. 

— O aš pasirodžiau esąs velniškai prastas kompasas. 

— Galima sakyti ir taip. 

— Gerai. Lena, aš esu sukalbamas vaikinas, bet nenorė- 
čiau, kad mane lygintum su kitais, su kuriais tau yra tekę ben- 
drauti. Tiesą sakant, tau tikrai nereikės bendrauti su manimi, 
nes mes visada bendrausime vienas su kitu, abu kartu. 

— Nes taip patinka tau. 

— Nes taip ir turi būti, — atsakė Deklanas griežtu tonu, 
tarsi nebeturėtų ko daugiau pasakyti. Mūsų santykiai nesiklos- 
to ir nesiklostys taip, kaip klostėsi iki šiol, kai bendraudavome 
su kitais. Galbūt tau ir prireiks šiek tiek laiko, kol prie šios 
minties priprasi. 

— Ar taip tu tikiesi ko nors pasiekti — įkyriu protinguo- 
lio tonu nustatydamas taisykles? — neatlyžo Lena. 

— Faktus, o ne taisykles, — pataisė ją Deklanas, kalbėda- 
mas tokiu pačiu, Lenos manymu, įkyriu protinguolio tonu. — 
Kalbu įkyriu tonu tik tam, kad pasijustum drąsesnė stoti į mū- 
šį. Mes jau pradėjome tas dvidešimt minučių, per kurias būtu- 
me galėję pasimylėti. Geras seksas arba geras mūšis paprastai 
užtrunka. Dabar tiek vienas, tiek kitas gali nuvertėti. 

Lena žvelgė į Deklaną, mėgindama sugalvoti kokią nors 
aštrią repliką, bet galiausiai pasidavė ir nusijuokė. 

— Na, kol dar nesusiruošei apmokėti nuvertėjusių čekių, 
pirmiausia susikaukime. Paskui galėsime sudaryti paliaubas 
seksu. Seksas bus kaip savotiška premija. 
| — Sutinku. Ar turi greitai grįžti, ar galėtum užtrukti ke- 

lias minutes? Gal galėtum man padėti atsinešti ir ištiesti kili- 
mą? Norėjau paprašyti pagalbos vieno iš darbininkų, bet už to- 
kią sumą, kokią jiems pažadėjau, jie nesutiks atlikti jokio pa- 
pildomo darbo. 

— Spaudi pinigėlius? Kodėl gaili centų, turėdamas gau- 
sybę pinigų? 

— Neturėsi daug pinigų, jei leisiesi melžiamas. Beje, pra- 
šydamas tavęs pagalbos, galėsiu dar šiek tiek tave užlaikyti ir 
ilgėliau į tave pasižiūrėti. 
| — Išmintingas sprendimas, — atsakė Lena. Tiesą sakant, 

ji pati norėjo likti ir su juo pabūti. — Gerai, padėsiu tau pa- 
tiesti kilimą. Kur jis? 

— Kitame kambaryje, — atsakė Deklanas, mostelėdamas 
ranka į pereinamus kambarius skiriančias duris. — Beveik vis- 
kas, ką nusipirkau, dabar yra sukrauta čia. Artimiausiu metu 
imsiuosi bibliotekos, todėl pirmiausia po truputį išnešiu iš ten 
daiktus, kurie turės būti pirmajame kambaryje, paskui tuos, ku- 
rie bus čia. 

Lena priėjo prie nedidelių durų; kai Deklanas jas atidarė, Le- 
nai akys iššoko ant kaktos. Aladino ola, mąstė Lena, kurią kaž- 
koks labai turtingas beprotis prikišo įvairiausių daiktų, bylojan- 
čių apie eklektišką skonį. Visur buvo pilna staliukų, sotų, kilimų, 
lempų ir visokiausių mažmožių, kaip pasakytų jos močiutė. 

— Visagalis Dieve, Deklanai, kada spėjai visa tai susirinkti? 

— Truputį šen, truputį ten... Sakiau sau “ne", bet niekaip 
neįstengiau savęs įveikti. Beje, — tęsė Deklanas, irdamasis tarp 
daiktų ir baldų, — mano namas didelis. Prireiks daugybės... 
visokių daiktų. Iš pradžių maniau, kad namo interjeras atspin- 
dės to meto, kada jis buvo pastatytas, stilių. Bet vėliau nuta- 
riau, kad man tai greitai nusibos. Man patinka viską maišyti. 

Lena pastebėjo varinį begemotuką, padėtą ant nedidelio 
stalelio. 

— Misija baigta. 

— Tik pažvelk į šią lempą, — pratarė Deklanas, liesda- 
mas pirštais Tifanio lempos gaubtą, mirgantį įvairiausių bran- 
gakmenių spalvomis. — Jaučius silpnybę lempoms. 

— Mielasis, pasidairiusi aplinkui galėčiau pasakyk: kad 
tu jauti silpnybę viskam. 

— Neabejotinai jaučiu silpnybę tau. Štai ir kilimas, — pa- 
sakė Deklanas, paplekšnodamas ranka per ilgą suvyniotą kili- 
mą, atremtą į sieną. — Pamėginsime jį iš čia ištraukti. Turėjau 
padėti jį arčiau durų, bet tada, kai tą kilimą pirkau, dar 
nįsivaizdavau, kur norėčiau jį patiesti. Dabar jau žinau. 

Jiems pasisekė nuleisti kilimą ant grindų, o paskui po tru- 
putėlį, taikant į tarpelius tarp baldų, išvilkti jį iš kambario. De- 
klanui teko porą kartų stabtelėti — vieną kartą jis pastūmė so- 
fą, 0 kitą kartą patraukė stalelį. 

— Žinai, — pratarė Lena, kai jie abu šiek tiek uždusę atsi- 
klaupė prie kilimo svetainėje, — po poros mėnesių tau vėl teks 
jį suvynioti. Čia niekas nepalieka ištiestų kilimų per vasarą. 
Būna per daug karšta. 

—- Pagalvosiu apie tai birželį. 

Lena patogiau įsitaisė ant grindų ir paglostė Deklanui 
skruostą. 

— Mielasis, jau balandį tu būsi priverstas galvoti apie va- 
sarą. Na gerai, — pasakė Lena, atsiraitodama rankoves ir už- 
dėdama delnus ant ritinio. — Pasirengęs? 

Ropodami keliais, jie pradėjo vynioti kilimą, stebėdami, 
kaip po truputį ima matytis kilimo raštas. Lena dar nespėjo ge- 
rai įsižiūrėti į spalvas ar faktūrą, bet jai pakako kelių akimir- 
kų, kad susivoktų, kodėl Deklanas norėjo jį pakloti būtent čia. 

Sodriai žaliame fone matėsi švelniai žali, svetainės sienų 
spalvos, lapai, o tarp jų kyšojo stambūs blyškiai rausvų rožių 
žiedai. Kai kilimas jau buvo patiestas, Lena atsistojo, norėda- 
ma geriau jį apžiūrėti; Deklanas net sukaitęs stengėsi kilimą 
pataisyti. | 

— Nusipirkai rožių darželį, Deklanai. Man atrodo, kad aš 
jas net užuodžiu. 

— Puikus, ką? Jis čia tikrai labai tinka. Dar pastatysiu dvi 
amerikietiškas sofas, gal dar Bidermajerio stalą. Iš pradžių už- 
teks, o paskui žiūrėsiu. 

Deklanas pakėlė akis į išpuoštas lubas. 

— Mačiau puikų skaidraus stiklo sietyną. Tikras Dale Chu- 
huly. Reikėjo jį nusipirkti. | 

— Kodėl gi mums nepasižiūrėjus, kaip čia atrodytų sofos? 

— Hmm. Jos sunkios. Vėliau paprašysiu Remio, kad pa- 
dėtų jas atnešti. Jis turėtų šiomis dienomis užvažiuoti. 

— Bet juk esu aš. 

— Nenoriu, kad persitemptum. 

Lena tik pervėrė jį aštriu žvilgsniu ir patraukė kambario, 
laikinai paversto sandėliuku, link. 

Kai jie pastatė į vietą antrąją sofą, ir Lena atsitraukė, no- 
rėdama pažiūrėti, ar tokia baldų kompozicija gera, išgirdo kū- 
dikio verksmą. 

Ji pažvelgė į Deklaną, bet jis, atrodė, buvo paniręs į savas 
mintis. 

— Ar kuris nors darbininkas kartu atsivežė ir vaikiuką? — 
paklausė Lena, o Deklanas užsimerkęs susmuko ant sofos. 

— Ir tu girdi? Daugiau niekas negirdi. Kiti girdi trinksin- 
čias duris, bėgantį vandenį, kai kambaryje nieko nėra ir čiau- 
pas būna užsuktas. Bet niekas negirdi kūdikio verksmo. 

Lenos nugara nuėjo pagaugais, sunerimusi ji pažvelgė į 
koridorių. 

— Kur jis? 

— Paprastai girdisi iš vaikų kambario. Kartais iš antrame 
aukšte esančio miegamojo. Tai Abigailės kambarys. Bet daž- 

niausiai verksmas sklinda iš vaikų kambario. Kai prieinu prie 
durų, verksmas liaujasi. Verkiant kūdikiui, du kartus buvo Re- 
mis. Jis nieko negirdėjo. O tu girdi. 

— Turiu ten nueiti ir pažiūrėti. Negaliu klausytis tokio 
verksmo. 

Lena išėjo į koridorių ir pradėjo lipti laiptais. Paskui su- 
stojo. 

Akimirksnį jai pasirodė, kad visas namas nutilo. Paskui ji 
išgirdo iš virtuvės sklindantį šurmulį, grojantį radiją, dirban- 
čių vyrų balsus. 

— Kaip keista, — ištarė Lena. Ji stovėjo ant laiptų, viena 
ranka prisilaikydama turėklo. — Aš svarsčiau, norėjau paimti 
kūdikį. Žmonės kalba, kad reikia leisti kūdikiams paverkti, bet 
aš niekaip nesuprantu, kodėl. Aš apie tai pagalvojau, ir jis lio- 
vėsi verkęs. 

— Labai keista, ar ne, kai galvoji, kad reikia eiti ir nura- 
minti verkiančią proprosenelę. Juk čia Mari Rouz, — pasakė 
Deklanas, kai Lena atsigręžė, norėdama į jį pasižiūrėti. — Esu 
tuo tikras. Galbūt tu ją girdi todėl, kad turi jos kraujo. Aš gir- 
džiu todėl, bent jau man taip atrodo, kad esu šio namo savinin- 
kas. Mėginau susisiekti su ankstesniais savininkais. Norėjau 
jų apie tai paklausti, bet jie man nepaskambino. 

— Galbūt jie nenori apie tai kalbėti. 

— Na, jie nieko ir negali man atsakyti, kol jų apie tai ne- 
paklausiau. Ar tave tai baugina? 

Ji pažvelgė į antro aukšto laiptų aikštelę ir uždavė sau tą 
patį klausimą. 

— Manyčiau, turėtų bauginti, bet iš tikrųjų nebaugina. Tie- 
siog įdomu. Man atrodo... — Lena nebaigė sakinio, išgirdusi 
antrame aukšte trinktelėjusias duris. — Na, joks kūdikis nega- 
lėtų šito padaryti. 

Tai pasakiusi, Lena pasileido laiptais aukštyn. 

— Lena, — šūktelėjo Deklanas, bet ji jau buvo pasiekusi 
laiptų aikštelę ir dingusi už kampo. Deklanui nebeliko nieko 
kita, kaip tik eiti paskui. 

Žengdama koridoriumi, Lena atidarinėjo visas duris. Pri- 
ėjusi prie Abigailės kambario, ji pajuto, kaip ją nupurtė šaltu- 
kas. Jai ėmė trūkti kvapo. Beveik apmirusi nuo keistų pojūčių, 
Lena susiėmė rankomis krūtinę. 

— Jis visai nepanašus į kūdikį, — sušnibždėjo Lena. 

— Ne. Jis piktas, — atsakė Deklanas, apglėbdamas ją per 
pečius ir mėgindamas sušildyti, nuvesti kiek toliau. Tada jiems 
tiesiai prieš nosis užsitrenkė durys. 

Lena pašoko; ji tiesiog negalėjo susivaldyti. Mergina įsten- 
gė nusijuokti, bet jos juokas išdavė nerimą. 

— Tas tavo vaiduoklis nėra labai svetingas. 

— Šitai mačiau pirmą kartą, — pasakė Deklanas, pajutęs 
galugerklyje įstrigusį gumulą. Širdis, pamanė jis, kelis kartus 
giliai įkvėpdamas. — Kad ir kas jis toks, jis turėtų būti labai 
įsiutęs. 

— Tai Abigailės kambarys. Mes, vietiniai gyventojai, mo- 
kame siaubingai įpykti, jeigu mus kas nors sunervina. 

— Tačiau tai nepanašu į merginos pyktį. Tokia nuostabi 
mergina iš apačioje esančios fotografijos negalėtų taip pykti. 

— Matau, kad prastai pažįsti merginas, mielasis. 

— Atsiprašau, aš turiu seserį, kuri gali būti bjauri kaip nu- 
plikyta katė. Norėjau pasakyti, kad šis pojūtis kažkoks... pil- 
nesnis. Aršesnis. 

— Jeigu kas nors mane užmuštų ir kūną pakastų kokioje 
nors neaiškioje vietoje, aš taip pat mokėčiau būti arši, — pasa- 
kė Lena, tiesdama ranką prie ledinės rankenos. — Tikriausiai 
neatsidarys. 

Deklanas uždėjo delną ant jos rankos. Juos vėl užliejo šal- 
čio banga. Rankena pasisuko kuo lengviausiai. Atidarę duris, 
jie pamatė tuščią kambarį, pilną saulės spindulių ir šešėlių. 

— Šiek tiek nejauku, tiesa? — pratarė Lena, bet peržengė 
slenkstį. 

— Taip, šiek tiek. 

— Žinai, ką manau, mielasis? 

— Ką? 

— Manau, kad tas, kuris gali likti šiame name vienas nak- 
timis, kuris perka įvairiausius kilimus, stalelius ir lempas... — 
Ji apsigręžė ir apkabino Deklaną per juosmenį. — Manau, kad 
tas, kas visa tai sugeba, turi turėti plieninius kiaušinius. 

— Tikrai? — tarstelėjo Deklanas. Perskaitęs Lenos akyse 
kvietimą, Deklanas pasilenkė ir ją pabučiavo. — Dabar tikriau- 
siai galėčiau skirti seksui dar dvidešimt minučių. 

Lena nusijuokė ir stipriai jį spustelėjo. 

— Atleisk, saldainiuk, man reikia grįžti. Artinasi šešta- 
dienio vakaras. Bet, jeigu būsi kur nors netoliese apie trečią ar 
ketvirtą ryto, galėčiau pasistengti neužmigti pakankamai ilgai, 
kad... 

Lena užkišo rankas už Deklano džinsų juosmens ir susira- 
do jo tarpkojį. 

— ... kad šitie plieniniai kiaušiniai gautų darbo. 

Deklanas vos susilaikė nepradėjęs žliumbti, bet pasiguo- 
dė, jog laukti turės neilgai. 

— Trečiadienį, — pasakė jis Lenai. — Kai būsi pailsėjusi. 

Lena tebelaikė ranką jam tarp kojų, jausdama jo geismą. 

— Trečiadienį? 

— Kai būsi pailsėjusi. — Deklanas prigludo lūpomis prie 
jos burnos, norėdamas, kad ir ji pajustų, kaip jis jos trokšta, ką 
dabar jaučia. — Ateik pas mane. Kartu papietausime. Paskui 
pasiliksi. 

Deklanas prispaudė Leną prie sienos ir kelis kartus krims- 
telėjo jai į lūpą. 

— Pasilik per naktį. Noriu, kad būtum mano lovoje. Tre- 
čiadienį. Pasakyk, kad ateisi ir liksi su manimi. 

— Gerai, — atsakė Lena, vaduodamasi iš jo glėbio. Dar 
kelios minutės, mąstė ji, ir jie nesulauks trečiadienio: ji parsi- 
vers jį tiesiog čia, ant grindų... — Man reikia grįžti. Neturėjau 
taip ilgai užtrukti. 

Išėjusi iš kambario, ji nužvelgė visą koridorių. 

— Niekada nemaniau, kad kada nors praleisiu naktį name, 
kuriame vaidenasi. Kada turėčiau ateiti? 


— Anksti. 
— Gal ir galėsiu. Tau nereikia lydėti manęs prie durų, mie- 
lasis, — pasakė Lena, šelmiškai šyptelėjusi. — Būdamas to- 


kios būsenos kaip dabar, kur nors eidamas galėtum prisidaryti 
vargo. Jeigu apsigalvosi, ateik į barą. 

Lena pridėjo prie lūpų piršto galiuką, jį pabučiavo ir baks- 
telėjo pirštu į Deklaną tarsi šautuvu, o paskui iš lėto išėjo. 

Tinkamas gestas, mąstė Deklanas. Kartais ji pažiūrėdavo 
į jį žvilgsniu, labai panašiu į mirtiną kulką. 

Dabar jam tereikėjo kaip nors išlaukti iki trečiadienio, o 
tada galės leistis nušaunamas. 

Šeštadienio vakarą pradėjo lyti ir pliaupė kaip iš kibiro 
visą savaitgalį. Deklanas turėjo sėdėti namuose visiškai vie- 
nas. Iš grotuvo sklindant aklojo Lemon Džeksono muzikai, jis 
ėmė rengtis darbui bibliotekoje. 

Deklanas įkūrė židinį; ne tam, kad būtų šilčiau, bet kad būtų 
linksmiau, o paskui nė pats nepajuto, kaip atsisėdo prie židinio ir 
ėmė braukyti pirštais per nuskilusius koklius. Galbūt jis viską pa- 
liks taip, kaip yra. Juk nebūtinai viskas turi būti tobula. Visus ne- 
laimingus nutikimus reikia priimti, nesėkmes išgyventi. 

Jis nori prikelti namą naujam gyvenimui, bet ar būtina vis- 
ką padaryti lygiai taip, kaip kažkada buvo? Ar jis tikrai to no- 
ri? Jis jau kai ką pakeitė, ir dėl to namas tapo dar labiau savas. 

Jeigu pakeis koklius, ar tai reikš, kad jis rodo pagarbą na- 
mui, ar tai, jog jis tą namą perkuria? 

Šie namai nebuvo laimingi. 

Ši mintis Deklaną nutvilkė šalčiu, nors jis nugarą buvo at- 
sukęs į spragsinčią ugnį. 

Šalti namai, kupini paslapčių, pykčio ir pavydo. 

Mirties. 

Abigailė panoro paskaityti. Skaitymas jai buvo pati geriau- 
sia pramoga; ji mėgaudavosi, lėtai versdama puslapį po pus- 
lapio ir džiūgaudavo, sulaukusi tokios progos. Pamačiusi bib- 
lioteką, pilną tvarkingomis eilėmis surikiuotų knygų, ji pajus- 
davo beveik tokią pačią pagarbą, kokią jusdavo atsidūrusi baž- 
nyčioje. 

Dabar, kai Liusjenas užsidaręs kartu su savo tėvu kabine- 
te aptarinėja žemės ir derliaus klausimus, dabar, kai į langus 
teškena lietus, ji gali pasinerti į ramios popietės tylą ir į skai- 
tymo malonumus. 

Abigailė dar nebuvo pratusi prie minties, kad gali ilsėtis 
kada tinkama, todėl į biblioteką įsmuko taip, tarsi gvieštųsi ko- 
kio nors uždrausto malonumo. Dabar jai nebereikėjo tvarkyti 
skalbinių, valyti nuo stalų dulkių, nešioti indų. 

Ji nebebuvo tarnaitė; dabar ji — Liusjeno žmona. 

— Žmona, — pakartojo Abigailė sau. Šis žodis buvo toks 
naujas, toks malonus. Ir joje auganti gyvybė buvo naujiena. 
Liusjenas to dar nežino, bet ji greitai jam pasakys. 

Mėnesinės vėlavo, nors paprastai niekada nevėluodavo. 
Jau trys dienos, kai ji nubunda sunerimusi. Bet ji dar savaitėlę 
palauks. Jeigu per greitai apie tai prakalbėsi, galiausiai gali 
pasirodyti, kad viskas netiesa. 

O, kaip ji norėjo vaikelio. Ji labai norėjo pagimdyti Lius- 
Jenui vaikelį. Vaikštinėdama tarp knygų lentynų, ji uždėjo ran- 
ką ant pilvo, galvodama apie gražutį sūnelį ar dukrelę, kuri 
ateis į pasaulį. | 

Galbūt, tik galbūt tas vaikelis suminkštins Liusjeno moti- 
nos širdį. Gal jis suteiks šiems namams džiaugsmo taip, kaip 
pripildė džiaugsmu jos širdį. 

Abigailė išsirinko Ostin knygą “Išdidumas ir priešišku- 
mas". Pavadinimas, mąstė ji, kaip tik puikiai tinka Jai. Manė 
rūmuose netrūko nė viena, nė kita. Prikandusi lūpą, ji vertė 
puslapius vieną po kito. Ji skaitydavo lėtai, uoliai, bet Liusje- 
nas sako, kad taip yra tik todėl, kad ji mėgaujasi kiekvienu žo- 
džiu. | 
Ji klumpa ties žodžiais, galvojo Abigailė, bet greitai jai 
ims sektis geriau. Patenkinta savimi, ji atsigręžė ir vienoje vy- 
no spalvos kėdėje pamatė sėdintį Žiuljeną. Rankoje jis laikė 
taurelę, ties alkūne stovėjo butelis. 

Jis ją stebėjo. 

Jis ją išgąsdino. Abigailė pajuto priešiškumą. Tačiau ji dar 
kartą sau pakartojo, jog dabar ji nebe tarnaitė. Ji — jo brolio 
žmona, todėl pamėgins su juo susidraugauti. 

— Sveikas, Žiuljenai, nepastebėjau tavęs. 

Jis paėmė butelį ir įsipylė dar brendžio. 

— Toje knygoje, — pratarė jis ir vėl gurkštelėjo, — yra 
žodžių, turinčių daugiau nei vieną skiemenį. 

— Aš moku skaityti, — atsakė ji, dar labiau išsitiesdama. — 
Man patinka skaityti. 

— O kas dar tau patinka, mieloji? 

Žiuljenui atsistojus, jos pirštai tvirčiau suspaudė knygą, 
paskui vėl atsigniaužė, kai Žiuljenas nužingsniavo prie židi- 
nio, pastatė butelį ir alkūnėmis atsirėmė ant atbrailos. 

— Aš mokausi skaityti. Liusjenas mane moko. Kol kas skai- 
tau nelabai gerai, bet man patinka. 

O, ji tikrai norėjo su juo susidraugauti. Šie namai nusi- | 
pelnė šilumos, juoko ir meilės. 

Jis nusijuokė gerokai kauštelėjusio žmogaus juoku. 

— Lažinuosi, kad tu gali nujodyti. Lažinuosi, jog gali mir- 
tinai nujodyti. Galbūt tos nekaltos akelės ir pakerėjo mano bro- 
lį, bet jis visada buvo kvailys. Bet aš žinau, kas esi, žinau, ko- 
kia būsi vėliau. 

— Aš esu tavo brolio žmona, — atsakė ji. Reikia žengti pirmą 
žingsnį, kuris pralauš ledus. Ji žengė tą žingsnį dėl Liusjeno, dėl 
jos įsčiose augančio vaikelio. Ji priėjo prie Žiuljeno. — Aš tik 
noriu, kad jis būtų laimingas. Aš padarysiu jį laimingą. Žiuljenai, 
jūs vieno kraujo. Tu esi jo brolis dvynys. Mes negalime šitaip gy- 
venti. Norėčiau pamėginti tapti tavo seserimi, tavo drauge. 

Žiuljenas pastatė taurelę. 

— Nori būti mano draugė, ar ne? 

— Taip, dėl Liusjeno mes turėtume... 

— Ir kiek draugiška galėtum būti? — paklausė jis, grieb- 
damas jai už krūtų ir skaudžiai jas sugniauždamas. 

Abigailė sustingo iš netikėtumo. Ją užliejo karščio banga, 
kaip botago kirtis nutvilkė kartūs, įžeidžiantys žodžiai. Ji tren- 
kė jam per skruostą taip stipriai, kad jis net atšlijo atgal. 

— Galvijau! Niekše! Tik pamėgink dar kartą mane paliesti, 
ir aš tave užmušiu. Aš esu Liusjeno. Aš esu tavo brolio žmona. 

— Mano brolio kekšė! — suriko Žiuljenas, jai pasileidus 
durų link. — Užutėkio šliundra, tu greičiau nusibaigsi, nei nu- 
gvelbsi tai, kas teisėtai priklauso man. 

Įsiutęs jis atsitraukė nuo židinio, alkūne kliudydamas žva- 
kide. Sunki sidabrinė žvakidė krisdama atsitrenkė į koklius ir 
nuskėlė vieną židinio atbrailos kampą. 

Deklanas nė nekrustelėjo. Atsipeikėjęs jis tebesėdėjo prie 
židinio, atsukęs nugarą šokinėjančioms liepsnelėms. Lietus te- 
bepylė, sruvendamas per langų stiklą. 

Lygiai taip pat, kaip regėtoje... vizijoje? Regėjime? Ha- 
liucinacijoje? | 

Jis prispaudė ranką prie tarpuakio; skausmas gręžte gręžė, 
atrodė, kad pragręš kaukolę. 

Gal čia net ir nėra vaiduoklių, mąstė jis. Gal jį kamuoja 
koks nors prakeiktas auglys galvoje. Toks paaiškinimas būtų 
protingesnis. Bet koks paaiškinimas skambėtų protingiau. 

Durų trinksėjimas, šaltos kertės, net vaikštinėjimas mie- 
gant — šiuos dalykus jis dar galėtų pakęsti, gyvendamas šiame 
name. Bet jis matė tuos žmones, jis juos girdėjo, suprato jų 
tariamus žodžius, girdėjo besikeičiančias intonacijas. Dar dau- 
giau — ir tai Deklaną trikdė labiausiai — jis juos jautė. 

Deklanui linko kojos, jis vos begalėjo pastovėti. Jam rei- 
kėjo įsitverti židinio atbrailos. Kažin ar atlaikys atbrailos mar- 
muras?.. 

Jeigu jis psichiškai ar fiziškai negaluoja, būtinai turi tai 
išsiaiškinti ir ko nors griebtis. Ficdžeraldai niekada nekiša gal- 
vos į smėlį, kai kas nors ima dėtis ne taip. 

Įsitikinęs, jog galės paeiti, Deklanas nuslinko į virtuvę, 
ketindamas išgerti aspirino. Jo manymu, nuryti keturias table- 
tes yra tas pats, kaip mėginti užgesinti liepsnojantį mišką. Bet 
jis išgėrė vaistus, o paskui pridėjo prie kaktos šaltą stiklinę. 

Jis nuskris į Bostoną ir susitiks su dėde. Jo motinos jaunes- 
nysis brolis buvo kardiologas, bet jis būtinai patars, į kokį neu- 
rochirurgą jam kreiptis. Teprireiks poros dienų, kelių testų, ir jis 
žinos, ar kraustosi iš proto, ar jam vaidenasi, ar jis miršta. 

Deklanas jau tiesė ranką prie telefono, bet paskui sustojo 
ir papurtė galvą. Šitaip Jis pelnys dar vieną minusą. Jeigu jis 
nuvyks pas dėdę Miką, gandai apie galimas jo psichines nega- 
lias pasklis po visą giminę kaip infekcija. 

Kita vertus, ir ko jam trenktis į Bostoną? Ir Naujajame Or- 
leane yra gydytojų. Jis pasiklaus Remio. Jis galėtų pasakyti bi- 
čiuliui, kad nori pasirodyti gydytojui, galbūt stomatologui ar 
kokiam nors kitam. Visai logiškas sprendimas. 

Jis pasirodys terapeutui, o paskui paprašys rekomenduoti 
kokį nors kitą gydytoją. Paprasta, greita ir efektyvu. 

Jeigu vaiduokliai jo neišvijo iš Manė rūmų, joks nelemtas 
auglys taip pat neišvarys. 
Deklanui pastačius stiklinę, trinktelėjo durys antrame aukš- 
te. Jis tik pakėlė akis į lubas ir liūdnai nusišypsojo. 
*— Taip... Ką gi, ir mano nuotaika labai sumauta. 


Iki trečiadienio Deklanas jautėsi vėl esąs savo vėžiose. 
Galbūt nuotaiką jam kėlė mintys apie susitikimą su Lena, gal- 
būt dar ir tai, kad per šias kelias dienas iki Pelenų dienos jis 
nemažai padarė. Su Remio rekomenduotu gydytoju jis susitiks 
kitą savaitę; dabar, kai galiausiai pasiryžo žengti šį žingsnį, 
mintis apie galimą auglį Deklanas nustūmė tolyn. 

Daugiau nebuvo jokių proto užtemimų. Bent jau jis pats 
to nepajuto. 

Lietūs nuslinko skalbti Floridos, o Deklano sodo takeliai 
pražydo pirmaisiais geltonų narcizų straubliukais. 

Per rytines žinias buvo pranešta, kad Bostonas padengtas 
dešimties colių sniego sluoksniu. 

Deklanas iškart paskambino mamai, norėdamas pasitiks- 
linti, ar tai tiesa. 

Saulė ir pavasario vilionės privertė jį keisti planus. De- 
klanas atidėjo darbus bibliotekoje ir išėjo į lauką, norėdamas 
patvarkyti antro aukšto galeriją, pakeisti papuvusias lentas. 

Deklanas klausėsi Rėjaus Čarlio ir jautėsi esąs sveikas kaip 
arklys. Jis nutarė pasikviesti Frenkus, kad šie imtųsi sodinukų, 
nes jis pats neturi laiko. Bet kitais metais jis pats viską apsiso- 
dins, bent jau tiek, kiek pajėgs. 

Kitąmet jis sėdės galerijoje sekmadienio rytais, valgys sau- 
sainėlius ir gers kavą. Jis gyvens kartu su Lena. Jiedu mėgau- 
sis ilgais, tingiais sekmadieniais, žvelgdami į pievas, vejas ir 
sodus. O po kelerių metų jie žiūrės į kieme ir sode žaidžian- 
čius vaikus. 

Deklanas norėjo turėti savo šeimą, jam buvo gera apie tai 
galvoti. Jis niekada anksčiau nejuto poreikio mėgautis šiandiena 
ir kartu galvoti apie rytojų. 

Taigi jis neabejojo, kad jo jausmai Lenos atžvilgiu yra tikri. 
Jis nedvejojo savo teisumu, planuodamas ateitį. Jeigu reikės, 
jis padės jai darbuotis bare, bet nemes ir savo darbo. 

Deklanas kilstelėjo rankas ir ėmė apžiūrinėti delnus, atsi- 
radusias nuospaudas. Maži įbrėžimai ir randai jam atrodė kaip 
medaliai už šaunumą. 

Jis pasitelks šias rankas ir vaizduotę, keisdamas kitus na- 
mus. Visos apygardos žmonės prisimins Deklaną Ficdžeraldą, 
kai jiems prireiks rangovo. 

Gaila, kad nematėte šio seno namo, kol Deklanas Ficdže- 
raldas nebuvo prikišęs savo rankų, kalbės jie. Jeigu reikia nu- 
dirbti kokį nors darbą, paprasčiausiai paskambinkite Dekui. Jis 
viską sutvarkys. 

Deklanas šyptelėjo nuo tokios minties ir ėmė lupti dar vie- 
ną sutrešusią lentą. 

Iki ketvirtos jis baigė tvarkyti ilgą priekinį galerijos grin- 
dų ruožą ir išsitiesė ant pilvo, norėdamas atsipūsti. Jis užmigo 
klausydamasis B. B. Kingo raudų apie Liusilę. 

Deklanas ramiai pamiegojo, paskui atsikėlė ir nulipo ne- 
tvirtais, suktais laipteliais, vedančiais į pievelę. 

Jis juto po kojomis augančią vešlią žolę, veidą svilinančią 
kaitrią saulę; negelbėjo nė skrybėlė, kurią buvo apdairiai užsi- 
dėjęs. 

Kiti buvo viduje, bet jam norėjosi pasižiūrėti į tvenkinį, į 
lelijas. Jis norėjo pasėdėti virš vandens palinkusio gluosnio pa- 
vėsyje ir paskaityti. 

Jam patiko paukščių giesmės, o karštis visai nebaugino. 
Šis karštis buvo tikras. Rūmų vėsa — nemaloni ir dvelkianti 
melu. 

Jam plyšo širdis matant, kaip jo mylimas namas nyksta, 
sunkiai pakeldamas jį apėmusį kartėlį. 

Deklanas sustojo prie pat tvenkinio ir įsižiūrėjo į žalius 
plokščius lapus, į juos puošiančias kremines lelijas. Jis žiūrėjo 
į praskrendantį laumžirgį, kurio žvilgantys sparneliai taip pla- 
kėsi, kad galiausiai jis pavirto mirguliuojančia dėme, klausėsi 
kimaus į vandenį pliumpsinčių varlyčių kurkimo. 

Išgirdęs savo vardą, Deklanas atsigręžė. Jis nusišypsojo, 
išvydęs per aksominę pievelę einančią mylimąją. Tol, kol jie 
kartu, mąstė jis, tol, kol myli vienas kitą, rūmai išsilaikys. 

— Deklanai, Deklanai... 

Išsigandusi Lena paėmė jį už rankos ir papurtė. Ji matė, 

kaip jai privažiavus prie jo pievelės Deklanas ėmė leistis suk- 
tais, papuvusiais laiptais, o paskui neskubėdamas, tarsi dvejo- 
damas nužingsniavo prie tvenkinio. Paprastai jis eidavo kitaip, 
lengvu nerūpestingo Žmogaus žingsniu. 

Jis buvo atsimerkęs, bet žvelgė taip, jog Lenai pasirodė, 
kad jis mato kiaurai, kad mato kažką kitą, stovintį už jos. 

— Deklanai, — kalbėjo ji tvirtu, griežtu balsu. Ji suėmė 
abiem rankom jo veidą. — Pažvelk į mane. Girdi? Čia aš, Lena. 

— Atsisėskime po gluosniu, kur niekas mūsų nepamatys. 

Čia nebuvo jokio gluosnio, tik papuvęs kelmas. Leną su- 
ėmė baimė, bet ji įstengė susitvardyti. Ji instinktyviai pasistie- 
bė ir prispaudė šiltas lūpas prie jo burnos. 

Deklanas atsakė lėtai, užsisvajojęs. Jis smelkėsi į ją vis gi- 
lyn. Pajutusi Deklano kūne atsiradusią įtampą, Lena suprato, kad 
jis atsitokėjo. Jis susvirduliavo, bet Lena suskubo jį prilaikyti. 

— Laikykis, mielasis. Remkis į mane, kol pajusi, kad tvir- 
tai stovi ant kojų. 

— Atleisk, man reikia atsisėsti, — pratarė Deklanas, drib- 
telėdamas čia pat ant žolės, įremdamas į kelius kaktą. — Ooch... 

— Dabar jau viskas gerai. Dabar jau gerai, — kartojo Le- 
na, klaupdamasi šalia Deklano ir glostydama jam plaukus. Ji 


vietine tarme tyliai kartojo paguodos žodžius. — Pasistenk at- 
gauti kvapą. ž 

— Kas, po velnių, man darosi? Buvau galerijoje. Dirbau 
galerijoje. 


— Ar tai paskutinis dalykas, kurį prisimeni? 

Deklanas pakėlė akis ir pažvelgė tvenkinio pusėn. 

— Nežinau, kaip čia atsidūriau. 

— Tu nulipai laiptais, tais, kurie yra dešinėje namo pusėje. 
Pamaniau, kad nusirisi kūliais, — kalbėjo Lena, vėl pajutusi, 
kaip krūptelėjo širdis prisiminus, kokie tie laiptai sutrešę. — De- 
klanai, nepasakyčiau, kad į Jais laipioti būtų saugu. Turėtum juos 
užtverti. 

— Taip, — atsakė Deklanas, perbraukdamas delnais per 
veidą. — Tokiais momentais man reikėtų užsirakinti minkšta 
medžiaga išmuštame kambaryje. 

— Tu nesikraustai iš proto. 

— Aš vaikštau per miegus dabar jau ir dienos metu. Aš 

matau haliucinacijas. Girdžiu balsus. Visa tai man nepanašu į 
sveiko Žmogaus būseną. 

— Taip tik jankiams atrodo. Vietiniams toks žmogus net 
nepasirodytų ekscentriškas. Mano antros eilės tetulė Sisi daž- 
nai šnekučiuojasi su savo vyru Džo, nors rugsėjį sueis dvylika 
metų, kai jis miręs. Ir niekam neatrodo, kad ji išprotėjusi. 

— Ir apie ką jie šnekučiuojasi? 

— O, apie šeimos reikalus, apie naujausius įvykius, apie 
orą, apie politiką. Mano dėdė Džo labai mėgdavo skųstis val- 
džia. Ar dabar jau geriau jautiesi, mielasis? 

— Nežinau. Ką aš dariau? Ką tu matei? 

— Tu nusileidai laiptais ir pievele nuėjai prie tvenkinio. 
Ėjai kažkaip neįprastai, ne taip, kaip visada vaikštai, todėl pa- 
maniau, kad kažkas ne taip. 

— Ką turi galvoje? 

— Tavo eisena lygi, grakšti, o tada ėjai kitaip. Paskui su- 
stojai prie tvenkinio. 

Ji jam nepasakė, jog siaubo kupiną akimirką pamanė, kad 
jis žengs tiesiai į vandenį. 

— Aš nepalioviau tave šaukusi. Galiausiai tu atsigręžei ir 
man nusišypsojai, — kalbėjo Lena. Jai ėmė traukti skrandį, kai 
ji viską prisiminė. — Bet iš tikrųjų šypsojaisi ne man. Nema- 
nau, kad tada mane matei. Pasakei, kad norėtum atsisėsti po 
gluosniu, kur niekas negalėtų mūsų pamatyti. 

— Čia nėra jokio gluosnio. 

— Na... — tepasakė Lena, bakstelėdama pirštu į kelmą. — 
Kažkada buvo. Atrodo, kad tu regi sapnus, kuriuose matai vis- 
ką, kas kažkada nutiko. Tai tarsi dovana, Deklanai. 

— Kam galėčiau ją grąžinti? — pratarė jis ir papurtė gal- 
vą. — Nieko negaliu pasakyti, nes nieko neprisimenu, vos tik 
nubundu. Bet man jau pradeda atrodyti, jog eidamas miegoti 
turėčiau prisirišti prie lovos. 

— Šiąnakt galėčiau tuo pasirūpinti. 

— Nori mane pamaloninti sadomazochistinėmis fantazi- 
jomis? 

— Įdomu, kaip man sektųsi? 

— Neabejotinai puikiai, — atsakė Deklanas, o paskui gi- 
liai atsiduso ir suraukęs antakius įsižiūrėjo į dėmelę ant Lenos 

kaktos. — Tu išsitepusi suodžiais ar kažkuo kitu, — pradėjo 
jis, bet Lena suskubo atsilošti, jam dar nespėjus prisiliesti ir 
dėmelės nuvalyti. 

— Tai šventi pelenai. 

— O taip, — pasakė Deklanas pamanęs, kad jo smegenys 
neabejotinai išėjusios atostogų. — Pelenų diena. Aš nesiorien- 
tuoju ne tik erdvėje, bet ir laike. 

Lena negalėjo ramiai žiūrėti, kaip jis vėl rengiasi nerti į 
kažkokias tamsybes, todėl stengėsi kalbėti gyvai, kiek pakeltu 
balsu. 

— Atrodo, kad šiandien tu nebuvai bažayEIoje ir neatlikai 
tokios svarbios pareigos. 

Deklanas vyptelėjo. 

— Kalbi kaip mano mama. Pamiršau. Tikriausiai pamiršau. 

Lena kilstelėjo antakius. 

— Man atrodo, kad būtum galėjęs pasinaudoti palaimini- 
mais, kuriuos būtum gavęs, — kalbėjo Lena. Tardama šiuos 
žodžius, ji nykščiu patrynė dėmelę ant kaktos ir brūkštelėjo 
pirštu Deklanui per kaktą. Deklanas nusišypsojo. 

—- Tikriausiai tai šventvagiška, bet vis tiek dėkoju. Kiek 
dabar valandų? — paklausė jis, paskui pažvelgė į savo laikrodį 
ir nusikeikė. — Reikės nunešti šitą šlamštą į taisyklą. Kai tik 
užsisegu, jis visada sustoja. Žinau, kad jau vakarėja, bet juk 
dar ne vidurnaktis. 

— Dabar kokios penkios. Prašei ateiti anksti. 

— Taip, prašiau. Gal pasėdėkime lauke ir išgerkime vyno? 

Dar kelias minutes Lena labai atidžiai į jį žiūrėjo, bet 
Deklanas, atrodė, jautėsi visai neblogai, nes dabar kruopščiai 
rinkosi vyną. Iš naujosios indaujos jis išėmė porą puikių senų 
taurių. 

Lena turėjo pripažinti, kad jis smarkiai ją išgąsdino. Ji buvo 
tikra, jog Deklanas ketino bristi į vandenį ir nusiskandinti tarp 
lelijų žiedų, ką kažkada norėjo padaryti Liusjenas Manė. 

Ši mintis atvėrė Lenai daugybę naujų galimybių, naujų 
versijų. 

— Deklanai... 

— Turiu kepsnių ir kepimo krosnelę, — kalbėjo Dekla- 
nas, pilstydamas vyną. Jam reikėjo susikaupti ir susitelkti ties 

paprastais dalykais, įsikalti į galvą, kad jis yra čia ir dabar, — 
Visi tikri vyrai moka iškepti kepsnį. Jeigu dabar pasakysi, kad 
nevalgai raudonos mėsos, turėsim tenkintis šaldyta pica. 

— Jeigu aš apskritai valgau mėsą, kodėl man turėtų rūpė- 
ti, kokios ji spalvos? Eime į lauką ir pasėdėkime. Man šovė 
mintis, kuria norėčiau pasidalyti su tavimi. 

Jie nuėjo prie dviejų medinių dėžių, kurias Deklanas nau- 
dojo vietoj kėdžių, ir atsisėdo. 

— O jeigu tai ne vaiduokliai, na, ne vien vaiduokliai? — 
paklausė Lena. 

— O, smagi mintis. O kas dar galėtų čia būti? Vampyrai? 
Vilkolakiai? O gal kraują siurbiantys gyvi numirėliai? Dėkoju, 
dabar miegosiu kur kas ramiau. 

— K manai apie reinkarnaciją? 

— Apie nugyventus gyvenimus? Apie sielų persikūniji- 
mą? — klausė Deklanas, gūžčiodamas pečiais. — Nežinau. 

— Man tai visada atrodė labai reikšminga ir gražu. Ar ne- 
manai, kad kiekvienas nusipelno daugiau nei vienos progos? 
Galbūt tu prisimeni tai, kas kažkada čia įvyko, nes ir pats kaž- 
kada čia gyvenai? Galbūt tu esi Liusjenas, kuris po daugelio 
metų sugrįžo pas savąją Abigailę. | 

— Labai romantiška versija. Jeigu sutinki būti Abi, būsiu 
Liusjenas. | 

— Tu negali pasirinkti. Jeigu ir toliau mėginsi juoktis iš 
tokių minčių, aš nieko daugiau apie tai nepasakosiu. 

— Na gerai, tik nepyk, — pasakė Deklanas, skonėdamasis 
vynu. — Taigi, jeigu tikėsime tavo teorija, aš esu čia, ir ap- 
skritai visi šie dalykai dedasi todėl, kad praėjusiame gyvenime 
aš buvau Liusjenas Manė. 

— Tai tikėtina lygiai taip pat, kaip ir galvojimas, jog tavo 
namuose vaidenasi; kažkodėl antroji versija tau iškart prilipo 
prie širdies. Mano pasiūlyta versija paaiškintų, kodėl nusipir- 
kai šiuos namus, kodėl tau jų taip reikėjo, kodėl tu taip sunkiai 
dirbi, stengdamasis atkurti buvusį jų grožį. Galbūt dėl to pa- 
matei baldus Liusjeno miegamajame antrame aukšte. 


— Reinkarnacija, — pakartojo Deklanas. — Žinoma, 
skamba maloniau nei auglys galvoje. 
— Kas? 

Deklanas papurtė galvą ir vėl gurkštelėjo vyno. 

— Nieko. 

— Manai, kad tavo smegenyse yra auglys? Deklanai, tai 
nesąmonė, — pasakė Lena. Jos balsas nuskambėjo aštriau, nei 
ji pati norėjo, todėl paskui Lena stengėsi kalbėti švelniau. — 
Tai tikra nesąmonė, mielasis. Nei tavo galvai, nei kuriai nors 
kitai kūno daliai nėra nieko bloga. 

— Aišku, kad ne. Aš tik garsiai pagalvojau. 

Tačiau Lena gerai viską suprato, pažvelgusi į jo veido iš- 
raišką. Ji atsistojo, o paskui įsitaisė jo glėbyje, jį apsižergusi. 

— Iš tikrųjų tu nerimauji, nes manai, kad tavo galvoje yra 
kažkoks auglys, dėl kurio matai įvairiausius dalykus, dėl kurio 
elgiesi kiek kitaip, tiesa? 

— Nepasakyčiau, kad nerimauju. Aš tik... Klausyk, aš su- 
sitariau dėl kai kurių tyrimų, kad man būtų ramiau, kad nebe- 
kelčiau sau tokių klausimų. 

— Tu ne ligonis, mielasis, — pratarė Lena, paliesdama De- 
klano skruostą lūpomis, paskui pabučiavo kitą skruostą. Ji ne- 
pažinojo jokio kito vyro, kuris nuolat ir be jokių pastangų ža- 
dintų pačius švelniausius giliai slepiamus jausmus. — Garan- 
tuoju. Vis dėlto, jeigu apsiraminsi išgirdęs, kaip kokia nors gra- 
ži daktarytė tau pasako, jog nieko rimta nėra, viskas puiku. 

— Tik nieko nepasakok Remiui, — paprašė Deklanas, im- 
damas ją už rankos. Dabar Lena kiek atsitraukė, norėdama pa- 
žvelgti jam į akis. — Artėja jo vestuvės. Dabar jis ir taip turi 
apie ką galvoti. 

— Vadinasi, tu ketini atlikti visus galvos tyrimus pats vie- 
nas? Mielasis, čia taip niekas nedaro. Nenori, kad apie tai su- 
žinotų Remis. Gerai. Bet man būtinai turėsi pasakyti, kada eisi 
pas gydytojus, kad galėčiau eiti kartu su tavimi. 

— Lena, aš jau didelis berniukas. 

— Tu negali eiti vienas. Taigi aš eisiu kartu su tavimi arba 
viską papasakosiu Remiui, ir tada mes abu tave apgulsime. 

— Puiku. Aš tau pasakysiu, kai bus paskirtas laikas, ir tu 
galėsi palaikyti mane už rankos. O dabar mieliau pritarčiau ta- 
vajai reinkarnacijos teorijai. Ji keista, bet išties ne tokia mig- 
lota kaip smegenų chirurgija. 

— Žmonės kalba, kad Liusjenas Manė buvo gražus vyras, 

tarsi jaunas dievaitis aukso spalvos plaukais, — kalbėjo Lena, 
kedendama pirštais susitaršiusius Deklano plaukus. Jo plaukai 
tamsiai geltoni, galvojo ji, stori, vešlūs; ji galėjo lažintis, kad 
nuo vasaros saulės jie sruogelėmis išbluks ir atrodys labai sek- 
sualiai. — Manau, per tiek laiko tu jį pranokai. 

— Tikrai? — tarstelėjo Deklanas, apkabindamas Leną per 
liemenį. — Pasakyk dar ką nors. 

— Man niekada nerūpėjo auksinių dievaičių tipažai. Pa- 
prastai jie būna per daug gražūs mano skoniui. 

Lena atmetė galvą, o paskui palinko, norėdama Deklaną 
pabučiuoti. 

— Tu esi mano skonio, mielasis. 

Deklanas prisitraukė ją arčiau; sėdėdamas ant medinės dė- 
žės, jis padėjo smakrą Lenai ant peties ir įsižiūrėjo į galerijos 
tvorelę. 

— Aš tave myliu, Lena. 

— Tu nori įkalbėti mane su tavimi atsigulti dar prieš tai, 
kol mane pamaitinsi... 

Jis ją atstūmė; iš jos veido dingo šypsenėlė, pamačius be- 
sišypsantį Deklaną. 

— Aš tave myliu, — pakartojo jis. — Niekada anksčiau 
nesupratau, ką tai reiškia, net nemaniau, kad galėčiau suprasti. 

Jis tebelaikė ją ant kelių, nors ji muistėsi, norėdama atsi- 
stoti ir nueiti. 

— Dabar tau reikia įsikurti, apsiprasti, — pasakė jam Lena. 

— Taip, reikia, bet nemanau, kad tu šitai supranti taip, kaip 
aš. Man reikia įsikurti ir apsiprasti, bet tai turiu padaryti su 
tavimi. Man visai nesvarbu, ar mes matomės pirmą, ar pen- 
kiasdešimtą kartą. Tu esi ta, kurios visada laukiau. 

— Deklanai, tu viską sureikšmini daug labiau, nei iš tik- 
rųjų reikėtų, — pratarė Lena. Atrodė, kad jos balsas tuoj ims 
drebėti. Dievas mato, jai jau ėmė sukti vidurius. — Mes kartu 
papietavome, kartu permiegojome. Mes buvome susitikę vos 
keletą kartų. 

— Man užteko tik kartą dirstelėti į tave. 

Kokios gilios ir aiškios jo akys, mąstė Lena. Tarsi ežero 
paviršius prieblandoje. 

— Tu manęs net nepažįsti. 


191 


Jis antrą kartą ją atstūmė primindamas, jog turi plienines 
rankas. 

— Tu klysti. Žinau, jog esi sumani, stipri. Pakanka vien 
to, kad sugebėjai atidaryti barą, beveik nieko neturėdama. Ži- 
nau, kad dabar atidavinėji skolas. Žinau, jog esi draugiška, iš- 
tikima ir mylinti. Žinau, kad kažkas tave įskaudino, bet netru- 
kus šios nuoskaudos pasimirš. Taip pat žinau, kad dabar aš ta- 
ve trikdau, nes nemanai esanti pasirengusi išklausyti tai, apie 
ką dabar kalbu. 

Lenos širdies dūžiai buvo skausmingi, tarsi kumščio kir- 
čiai per atvirą žaizdą. 

—- Aš neieškau meilės, Deklanai. Atleisk. 

— Ir aš neieškojau, bet štai pasirodei tu. Mums nereikia 
skubėti. Aš ir nesirengiau nieko tau sakyti, bet... Turėjau išsi- 
kalbėti. 

— Mielasis, žmonės nuolat ką nors įsimyli, o paskui pa- 
meta. Juk visa tai — tik mūsų organizme vykstančios chemi- 
nės reakcijos. 

— Jis išties tave nepaprastai įskaudino. | 

Įpykusi Lena dar kartą pamėgino išsivaduoti iš Deklano 
rankų; šį kartą jis ją paleido. 

— Tu klysti. Nėra jokio kito vyro, nėra jokio mano širdį 
sudaužiusio mylimojo vaiduoklio. Ar aš tau išties atrodau pa- 
naši į banalią panelę? 

— Man tu panaši į tai, ko tik įmanoma trokšti. 

— Gerasis Dieve... 

Šis vyras gali labai lengvai priversti ją pratrūkti, o paskui 
taip pat lengvai ir užčiaupti. Galiausiai Lena įstengė susitvar- 
dyti ir prabilo ramiai bei aiškiai: 

— Tu man patinki, Deklanai, man maloni tavo draugija. 
Aš noriu su tavimi mylėtis. Jeigu šito tau negana, aš pasitrauksiu 
ir apsaugosiu mus abu nuo daugybės bėdų ir nusivylimų. 

— Ar tu visada taip pasiunti, kai kas nors prisipažįsta tave 
mylįs? 

Dar niekas nėra man to sakęs, vos neprasitarė Lena. Dar 
niekada niekas iš tikrųjų jos nemylėjo. 

— Man nepatinka jaustis spiriamai. Vos tai pajuntu, imu 
manyti, jog neverta nė žiūrėti į tą pusę. 

— Turiu pasakyti, kad žaviuosi tuo, — atsakė Deklanas. 
Jis nerūpestingai šypsodamasis atsistojo. — Ir tu man patinki, 
Lena. Ir man maloni tavo draugija, ir aš noriu su tavimi mylė- 
tis. Šiam kartui pakaks. Ar tu išalkusi? Man atrodo, kad laikas 
įkurti kepimo krosnelę. 


Gal tai pokštas, o gal tam tikra strategija, pasirinkta iš- 
vesti ją iš pusiausvyros, svarstė Lena; jeigu tai tiesa, reikia pri- 
pažinti, kad jam puikiai tai pavyko. 

Ji niekaip negalėjo šio vyro išmušti iš vėžių, o tokia staigi 
jo nuotaikų kaita verste vertė Leną vėl mėginti jį sutrikdyti. 

Deklanas valgį gamino kaip žmogus, nepasitikintis savo 
sugebėjimais įprastoje virtuvėje. Bulves ir pjausnius jis suvertė 
ant kepimo krosnelės. Paskui jis įkalbėjo Leną pagaminti salotas. 

Daugiau jis nė žodeliu neužsiminė apie meilę. 

Deklanas klausinėjo Lenos apie darbą, apie tai, kaip jai 
sekėsi verslas per tą porą lietingų dienų. Jis įjungė muziką, pa- 
sistengė, kad ji skambėtų tyliai, o paskui kalbėjosi su ja per 
virtuvės duris. Maloniai čirškėjo kepami pjausniai, Lena pjaustė 
daržoves. 

Galėjai pamanyti, kad jie — du atsitiktiniai bičiuliai arba 
nepaprastai gerai sutariantys įsimylėjėliai. 

Jiedu valgė gražiojoje Deklano virtuvėje prie žvakių švie- 
sos. Net ir namas atrodė ramus. Nepaisant to, o gal kaip tik dėl 
to Lena nekantravo. 

Deklanas išėmė iš šaldytuvo pyragą. Lena dirstelėjo į jį ir 
atsiduso. 

— Aš negaliu. 

— Galime pasilikti vėlesniam laikui, 

— Negalėsiu keturiasdešimt dienų. Per gavėnią nevalgau 
šokolado, nors beprotiškai jį mėgstu. 

— Oo, — tepasakė Deklanas, dėdamas pyragą atgal į šal- 
dytuvą. — O aš beprotiškai mėgstu ką kita. . 

— O ko per gavėnią atsisakysi tu? 

— Nenešiosiu moteriškų apatinių. Toks susilaikymas nėra 
malonus, bet, manau, iki Velykų kaip nors ištversiu. 

— Jeigu ir toliau taip kalbėsi, atsiimsiu savo pelenus. 

Jis mėgina dar labiau sužadinti jos norą, galvojo Lena. Ge- 

riausias būdas išsisukti iš tokios padėties — pamėginti priversti 
jį dar karščiau užsigeisti to, ko labiausiai trokšta. Deklanui kaž- 
ko ieškant šaldytuve, Lena priėjo prie jo iš nugaros, apsikabi- 
no jį per juosmenį ir visu kūnu prisispaudė. 

— Mielasis, tu turi ko nors atsisakyti, ko nors, ko labiau- 
siai trokšti, ką labiausiai mėgsti. 

— Esi velniškai teisi manydama, kad tai tu. 

Jis leidosi jos apgręžiamas ir prispaudžiamas nugara prie 
šaldytuvo. 

O, jis jau spėjo ją pažinti, mąstė Deklanas, kai Lena ėmė 
jį bučiuoti ir kaitinti kraują. Jis jau žinojo, kad norėdama būti 
vienu žingsneliu pirma jo, ji pradeda visaip kurstyti jo geismą. 
Arba mėgindama likti per vieną žingsnelį nuo jo. 

Jeigu ji išties nesupranta, kad jis gali mylėti ją taip pat 
stipriai, kaip dabar jos geidžia, tik nuo jo paties priklausys, ar 
jam pavyks ją įtikinti. 

— Sakei, tavo lovoje... 

Jos lūpos, keliaujančios pe Jo skruostus, buvo drąsios, įžū- 
lios, nepailstančios. 

— Tavo lovoje... 

Ji stūmė Deklaną tarpdurio link. Jis mėgino ją nustumti 
atgal, prie virtuvės laiptų, bet paskui nusprendė, kad būtų visai 
įdomu taip paklaidžioti. 

Jis prirėmė ją prie sienos koridoriuje, dantimis grybštelė- 
jo kaklą. 

— Būtinai ten nukaksim... 

Jis išpešė jos marškinius, nuvilko per galvą ir numetė ša- 
lin. Susikibę ir atsišlieję į sieną, jie kiek pasislinko į priekį ir 
galiausiai sustojo, dabar jau apsikeitę vietomis. Nekantriomis 
rankomis Lena mėgino atsegti Deklano marškinius, ant grindų 
pabiro sagos. 

Lipdami laiptais, jie po truputį vadavosi iš drabužių. Trink- 
telėję nukrito batai, Lenos liemenėlė pakibo ant turėklų, De- 
klano džinsai pasiliko ant trečio laiptelio. 

Jie abu vos gaudė kvapą, dar net nepasiekę laiptų aikš- 
telės. 

Deklano šiurkščios kaip darbininko rankos virpėjo glos- 
tydamos Lenos kūną. Jos oda buvo tarsi gyva. 

— Greičiau, — pratarė Lena ir suleido dantis jam į petį, 
sunkiai bepakeldama deginantį geismą, kuris supleškino bet ko- 
kį atsargumą. — Dieve, greičiau... 

Deklanas jau ketino jai paklusti čia pat, kur jie ir stovėjo, 
bet kartu troško jausti ją po savimi, virpančią iš aistros. 

Įsisiurbęs jai į lūpas, jis apglėbė ją per liemenį ir pakėlė 
per du colius nuo grindų. Jį persmelkė kažkokia pirmykštė, pri- 
mityvi mintis, jog dabar jau nėra kito pasirinkimo. Jiems nėra 
kito pasirinkimo, kaip tik visada likti kartu. 

Jiedviem artėjant prie miegamojo, sutirštėjo šešėliai. 

Iš tarpdurio padvelkė šaltis, Lena sudrebėjo. 

— Deklanai... 

— Juk tai mes. Čia viskas mūsų. 

Jo balsas buvo griežtas, glėbys — geležinis; šaltis pasi- 
traukė. 

Jie nugriuvo ant jo lovos — kojų, rankų ir beprotiško geis- 
mo raizginys. Jam įsiskverbus į Leną, jos nagai susmigo De- 
klanui į nugarą. Ją nusmelkė tamsus, desperatiškas malonumas, 
laukinis džiaugsmas; ji stipriai prigludo prie jo visu kūnu ir 
pakluso jo pašėlusiam ritmui. 

Jokio tvardymosi, net jokių minčių apie tai... Tik laukinis 
troškulys imti, imti, imti... Kartu ir deginantis noras duoti. 

Lena spaudėsi prie jo, toliau irdamasi pojūčių jūra, vėl sku- 
bėdama kranto link. 

Ji išgirdo tolumoje gūdžius laikrodžio dūžius. Mušant dvy- 
liktą kartą, jiedu pasiekė ekstazę. 


Deklanui pamėginus nusiristi, Lena dar tvirčiau jį prisi- 
spaudė. 

— Mmm, dar nejudėk. 

— Aš tau per sunkus, — pratarė jis, liesdamas lūpomis jos 
kaklo išlinkį. 

— Man patinka. Man taip patinka, — atsiliepė Lena, tin- 
giai atmetusi galvą taip, kad jis pasiektų jos skruostą. Jos kū- 
nas buvo maloniai sklidinas, nuostabiai lengvas. — Net geriau 
už šokoladinį pyragą. 

Deklanas nusijuokė ir apsivertė, tvirtai laikydamas prisi- 
spaudęs ją prie krūtinės. Dabar Lena atsidūrė viršuje. 

— Štai taip. Dabar man nereikės bijoti, kad tave sutraiš- 
kysiu. | 

— Džentelmenas iki paskutinės akimirkos, — pratarė pa- 
tenkinta Lena. — Man visada patiko valandas mušantys laik- 
rodžiai, — kalbėjo ji. — Bet tau reikės jį nustatyti. Juk dar ne 
vidurnaktis. 

— Žinau. 

— Skambėjo kaip didelis senas senelio laikrodis. Kur tu jį 
pakabinai? Tikriausiai svetainėje. 

— Ne, — atsakė Deklanas, perbraukdamas ranka jai per 
plaukus, o paskui ir per nugarą. — Aš neturiu valandas mušan- 
čio laikrodžio. 

— Mielasis, ką tu sakai, aš juk girdėjau laikrodį mušant 
dvylika. 

— Taip, ir aš girdėjau. Bet aš neturiu tokio laikrodžio. 

Lena kilstelėjo galvą, iš lėto atsiduso. 

—- Oo. Na, ką gi. Ar tau baisu? 

— Ne. 

— Tada ir man nebaisu, — atsakė ji, padėjusi galvą jam 
ant krūtinės. 

Deklano manymu, geriausias būdas pašalinti kliūtis ir pa- 
naikinti prieštaravimus, neleidžiančius greitai pasiekti tikslo, 
yra laikinas susitaikymas su susiklosčiusiomis aplinkybėmis, 
o ne galvos trankymas į sieną, rizikuojant susiskaldyti kauko- 
lę. Tikslo reikia siekti palengva, protingai. Atkakliai. Nesvar- 
bu, ar kalbama apie teisinę bylą, ar apie sporto dalykus, ar apie 
meilės romanus, tiesiog reikia turėti tikslą, o tada pasirinkti 
tinkamas priemones tam tikslui pasiekti. 

Deklanas išsiaiškino, kurioje bažnyčioje Lena ir jos mo- 
čiutė klausosi mišių. Tyrimas yra neišvengiamas, kad ir kokią 
strategiją pasirinktum. 

Sekmadienio rytą įsmukęs į suolą greta jų, Deklanas sulau- 
kė įtaraus Lenos žvilgsnio ir suokalbiško Odetės mirktelėjimo. 

Deklanas vylėsi, jog Dievas supras ir palaikys tokį jo po- 
elgį, neužsirūstins dėl to, kad sekmadienio mišiomis jis nau- 
dojasi kaip priemone savo tikslui pasiekti. 

Tačiau tokio savo plano jis niekada neatskleistų savo mo- 
tinai. Deklanas žinojo iš patirties, kad jo motina kur kas sun- 
kiau perkalbama nei Visagalis. 

Nutaręs atakuoti savo vyriškais kerais Odetę, Deklanas 
įkalbėjo jas po mišių kartu papusryčiauti. Kavinukės šeiminin- 
kei pasakęs savo vardą, Deklanas sulaukė dar vieno šaltoko Le- 
nos žvilgsnio. Vadinasi, jis iš anksto buvo užsakęs vietas trims 
asmenims. 

— Tu labai pasitiki savimi, tiesa, mielasis? 

Pilkšvos Deklano akys žvelgė nekaltai, tarsi jame būtų at- 
gimęs buvęs mišių patarnautojas — mažas berniukas. 

— Aš tik pasiruošiau. 

— Tu tikriausiai nesi skautas, saldainiuk, — saičiais Lena. 

— Jūsų dukraitė labai ciniška, — atsakė Deklanas, pasiū- 
lydamas parankę Odetei. 

— Na, ji tik aštrialiežuvė, — pasakė Odetė, kabindamasi 
jam į parankę ir žvangindama apyrankėmis. — Tokia ir turėtų 
būti moteris, kalbėdamasi su gražbyliaujančiu gražiu vyriškiu. 
Vyras, kuris ateina į bažnyčią dėl to, kad sekmadienio rytą pra- 
leistų su moterimi, taip pat yra ne pėsčias. 

— Pamaniau, kad galėčiau užsukti ir šiek tiek pasimelsti. 

— Ir ko gi melstum? 

— Kad jūs pabėgtumėte su manimi į Borneo. 

Nusijuokusi Odetė klestelėjo ant kėdės, SUB2 Deklanas bu- 
vo jai atitraukęs. 

— Ar tik nebūsi tas tikrasis? 

— Taip, — atsakė Deklanas, įsmeigdamas akis tiesiai į Le- 
ną. — Aš ir būsiu tas tikrasis. 

Jie sėdėjo gurkšnodami kvapnų šampaną ir ragaudami 
brangaus bufeto užkandėlių. Džiazo kvartetui grojant diksi- 
lendą, Deklanas moterims pasakojo apie jau nudirbtus remonto 
darbus. 

— Ruošiuosi pradėti dirbti lauke; dirbsiu tol, kol bus ge- 
ras oras. Tibaldis teberestauruoja lipdinius, o aš mėginsiu su- 
sirasti dažytoją namo išorei. Nenoriu dažyti pats. Tas vyrukas, 
kuris dažė svetainę, nuėjo apžiūrėti bibliotekos, bet paskui ne- 
tikėtai kažkur dingo. 

Deklanas gurkštelėjo šampano ir staiga paniuro. 

— Nemanau, kad jis sugrįš. Taip pat ir koklininkas. Jis 
sugebėjo padaryti tik pusę vieno vonios kambario ir išdūmė. 

— Galėčiau aplinkui paklausinėti, — pasisiūlė Odetė. 

— Būčiau labai dėkingas. Turbūt aš ir pats imsiu žvalgy- 
tis panašių darbų šioje apygardoje. Rūmuose gyvenimas darosi 
per daug aktyvus. 

— Suaugęs vyras bėga iš namų vien dėl to, kad kartkartė- 
mis trinkteli kelerios durys, — paniekinamai vyptelėjo Lena. — 


Galėtum būti tvirtesnio stuburo. š 


198 


— Dabar jau dedasi šiek tiek kitokie dalykai. Muša laik- 
rodžiai, nors namuose jų nėra, tuščiuose kambariuose skamba 
muzika. Dirbant dažytojui, bibliotekos durys nuolatos atsida- 
rinėjo ir užsidarinėjo. Paskui pasigirdo riksmai. 

— Kokie riksmai? 

— Koklininko, — blausiai šyptelėjęs, atsakė Deklanas. — 
Jis sakė išgirdęs, kaip kažkas įėjo į miegamąjį. Jis pamanė, kad 
tai aš. Jis ėmė neva su manimi kalbėtis, toliau dėdamas kok- 
lius, klausėsi, kaip aš vaikštau, bet kadangi aš neatsiliepiau ir 
neatsakiau nė į vieną jo klausimą, jis metė darbą ir nuėjo pa- 
žiūrėti. Miegamajame nieko nebuvo. Radau jį kažką neaiškiai 
veblenantį; man pavyko išsiaiškinti, kad jam už nugaros užsi- 
trenkė vonios kambario durys, židinyje įsiliepsnojo ugnis. Jis 
tvirtina tada pajutęs ant peties kažkieno ranką. Kai jį pama- 
čiau, turėjau lupte nulupti nuo sienos. 

— Ką apie tai manai? — paklausė Odetė. 

— Turiu porą versijų. Man atrodo, kad kuo sparčiau na- 
muose vyksta darbai, tuo labiau aktyvėja šie, sakykime, para- 
normalūs reiškiniai. Ypač tada, kai nukrypstu nuo originalių 
detalių, padarau ką nors visai nauja. 

Lena įsidėjo į burną avižų košės, tradicinio pietiečių val- 
gio, kurio Deklanas dar turėjo PŽiaBsūu: 

— Ką turi galvoje? 

— Na, pavyzdžiui, gipso lipdiniai. Toje zonoje, kur jie res- 
tauruojami, viskas gerai, ramu. Aš tuos lipdinius atkuriu, tai- 
sau. Tačiau tose vietose, kur sumanau ką nors nauja, pavyz- 
džiui, vonios kambaryje, kur keičiu pačios vonios vietą, nulu- 
pinėju senas plyteles, dedasi išties įdomūs dalykai. Susidaro 
toks įspūdis, jog name įsikūręs kažkoks griežtas prižiūrėtojas, 
kuris budriai stebi, kad viskas būtų padaryta taip, kaip buvo 
prieš daugelį metų. 

— Yra apie ką pagalvoti, — pareiškė Odetė. 

— Aš jau galvojau. Manyčiau, kad tai Žozefina Manė, — 
atsakė Deklanas. Net ir čia, lengvai plaukiant diksilendo gar- 
sams ir putojant šampanui, ištaręs šį vardą, jis pajuto kaustantį 
šaltį. — Rūmų šeimininkė. Pakanka dirstelėti į jos nuotrauką, 
kad suprastum, jog toji moteris nepakenčia, kai kas nors stoja 
jai skersai kelio. O dabar atėjau aš ir tvarkau viską, kas yra jos. 

— Tu apsisprendei gyventi su ja? — paklausė Odetė ir pa- 
stebėjo, kaip Deklanas sukando dantis. 

— Aš apsisprendžiau gyventi tuose rūmuose ir tvarkytis 
taip, kaip man patinka. Jeigu ji nervinasi ir siunta, tai jos bė- 
dos. 

Lena atsilošė. 

— Kaip manai, močiute, ar jis drąsus, ar užsispyręs? 

— O, ir toks, ir toks. Neblogas derinys. 

— Dėkoju, bet negaliu pasakyti, ar tikrai esu drąsus. Da- 
bar tai mano namas. Štai ir viskas. Vis dėlto nemanau, kad ga- 
lėtumėte kaltinti kuriam laikui išeiti pasiryžusį žmogų, kuris 
neinvestavo nieko daugiau, tik daug darbo ir laiko. Beje, pane- 
le Odete, ką jūs apie tai manote? Ar aš tikrai įsivėliau į kon- 
fliktą su Žozefina? 

— Man atrodo, kad tame name veikia dvi prieštaringos 
jėgos. Viena jėga tave tenai atvedė, o kita nori, kad išeitum. 
Viskas priklausys nuo to, kuri jėga pasirodys esanti stipresnė. 

Odetė atsegė sekmadieninį rankinuką ir ištraukė nediduką 
muslino krepšelį. 

— Pasiuvau jį tau. 

— Kas čia? 

— Na, truputis virtuvės magijos. Nešiokis jį kišenėje. Gal 
ir nepadės, bet tikrai nepakenks. 

Ji vėl pakėlė taurę ir nusišypsojo. 

— Tik pamanyk, pusryčiaudami geriame šampaną! 

— Tik važiuokite su manimi į Borneo... Galėsite maudytis 
šampane. 

— Mielasis, aš jau ganėtinai išgėriau, galiu imti ir sutikti. 

— Užsakysiu dar. 


Jis buvo jai toks malonus, svarstė Lena. Jis flirtavo su jos 
močiute, kol jos skruostai nuraudo iš malonumo; tai tęsėsi per 
visus puikius pusryčius. Jis neriasi iš kailio dėl kitų, mąstė Le- 
na. Jis skiria kitiems savo brangų laiką, mėgina išsiaiškinti, 
kas kam patinka, o paskui stengiasi būtent tuo pamaloninti. 

Jis dėmesingas, protingas, seksualus, turtingas, ištvermin- 
gas, atkaklus ir geras. 

Jis sako, kad ją myli. 

Lena vylėsi pakankamai gerai jį pažįstanti, kad patikė- 
tų, jog taip sakydamas jis tikrai tai jaučia. Šitai ją ir nugin- 
klavo. | 

Prie visų gerųjų Deklano savybių vertėtų pridėti ir nepa- 
prastą sąžiningumą bei nuoširdumą. Taip pat ir begalinį užsi- 
spyrimą. 

Jis galėtų priversti ją įsimylėti. Galima sakyti, ji jau be- 
veik ir įsimylėjusi, ji sparčiai klimpo vis giliau. Kiekvieną kartą 
mėgindama išsikapstyti ji prarasdavo pusiausvyrą. Šis klimpi- 
mas ir kėlė nerimą, ir maloniai šiurpino. 

Bet kas nutiks tada, kai ji išties įklius? Tikrai įkliuvusi ji 
nebegalės ištrūkti, neberas kelio atgal. Lena puikiai save paži- 
nojo. Bendrauti labai lengva, kai žinai, kad tie santykiai ne- 
reikšmingi arba bus reikšmingi tik kurį laiką. 

Kai jie turi būti reikšmingi visą gyvenimą, daug kas kei- 
čiasi. 

Ir dabar daug kas pasikeitė, pripažino Lena. Ėmė keistis 
dar tada, kai širdyje ji pajuto tą keistą ilgesį. Keičiasi ir dabar, 
kai būdama greta Deklano ji jaučiasi rami ir globojama. Viskas 
keičiasi, vos imi įsivaizduoti, kad visa tai jausi kiekvieną die- 
ną, visą laiką. 

Jis nori pažadų, kuriuos ji bijo duoti. 

Ne, ji nebijo, pasitaisė Lena, pati ant savęs pyktelėjusi. Ji 
nenori jų duoti. 

Vėliau ji pamatė, kaip Deklanas pasilenkęs bučiuoja mo- 
čiutei į skruostą, ir išsigando — nereikia meluoti sau ar apsi- 
metinėti — netikėtos minties: galiausiai ji duos jam 3 Ž 
tik jis paprašys. : : 


Jis ją mergino. Šis pietietiškas žodis Deklanui labai pati- 
ko; jis jam siejosi su mėnesiena ir glamonėmis verandoje, rūgš- 
čiu limonadu ir kaimo šokiais. 

Visą kovą jo mintys sukosi apie du dalykus — apie Leną 
ir namus. Šiems dalykams ir buvo skiriamas visas laikas, visi 
planai siejosi būtent su jais. 

Teigiamus neurologinių testų rezultatus Deklanas atšven- 
tė leidęs sau ištisą dieną vaikštinėti po antikvariatus. Pavasa- 
ris pražydino gėles, gatvėse Žmonės vaikščiojo vasariniais dra- 

bužiais. Girdėjosi grindinį kapojančios arklių kanopos: turis- 
tai labai mėgo pasivažinėti vežimaičiais. 

Labai greitai prasidės vasaros karščiai, oras pavirs tirštu 
sirupu. Apie tai galvodamas Deklanas prisiminė, kad būtinai 
turėtų įsigyti oro kondicionierių. Galbūt kai kuriuose kamba- 
riuose vertėtų įrengti ventiliatorius. 

Jis pirko paklusdamas staigiam impulsui, praskaidrinda- 
mas kelių pardavėjų darbo dieną, kol galiausiai sustojo prie 
parduotuvėlės, pavadintos labai paprastai: “Vakarykštė diena". 

Tai buvo įvairiausių statulėlių, lempų, vyno gamybai ir gė- 
rimui skirtų aksesuarų, papuošalų prigrūsta krautuvėlė su tri- 
mis užuolaidomis dengtomis kabinomis šone, kur klientai ga- 
lėjo išsiburti taro kortomis. 

Pirmiausia Deklano žvilgsnis užkliuvo už žiedelio. Ant pla- 
tininio žiedo žvilgėjo kraujo raudonumo rubinas ir ledinis dei- 
mantas; abu šie brangakmeniai buvo tarsi dvi supintos širdelės 
dalys. 

Vos paėmęs žiedelį į rankas, Deklanas suprato, kad norėtų 
ji padovanoti Lenai. Gal ir kvaila pirkti sužadėtuvių žiedą ta- 
da, kai jų santykiai dar gana migloti. Be to, nėra protinga už- 
kliūti už pirmo pasitaikiusio daikto, neapžiūrėjus kitų. 

Bet būtent šį žiedelį Deklanas norėjo užmauti Lenai ant pirš- 
to. Galiausiai jis nusprendė, kad žmogui, užsigeidusiam ir nusi- 
pirkusiam namą, nieko nereiškia panorėti nupirkti ir žiedelį. 

— Aš jį pirksiu. 

— Labai gražus, — pritarė pardavėja. — Ji — laiminga 
moteris. 

— Aš dabar kaip tik stengiuosi ją tuo įtikinti, 

— Turiu puikius auskariukus, kurie gražiai derėtų prie žie- 
do. Ar rubinas — jos akmuo? — paklausė pardavėja, rodyda- 
ma auskariukus su kybančiomis rubino ir deimanto širdelėmis. 

— Nežinau, — atsakė Deklanas, bet jis jau buvo išpešęs iš 
Odetės, kada Lenos gimtadienis, kad jokiu būdu nepražiopso- 
tų. — Ar tinka gimusiems liepą? 

— Tinka. Puikiai pasirinkta. 

— Nejuokaukit. 

Vėl pažvelgęs į žiedelį, Deklanas suvirpėjo. Yra dalykų, 
kurių pakeisti negalima, pagalvojo jis. Jis pakėlė vieną auska- 

riuką. Deklanas jau matė juo pasipuošusią Leną, taip pat su- 
prato, kad ir pardavėja mato ant jo kaktos užrašą /mpulsyvus 
pirkėjas. 

Deklanas pasirėmė ant prekystalio ir nutaikė jankiškas 
gražbylystes prieš pietietiškas turgaus derybas. 

Jis žinojo, kad sustoti teks tada, kai pardavėjos veide šyp- 
sena tebebus, tik kur kas blausesnė. 

— Ar šiandien daugiau nieko nepirksite? 

— Ne, reikėtų jau eiti. Aš jau... — Deklanas nebaigė saki- 
nio, nes dirstelėjo į laikrodį ir pamatė, kad jis ir vėl sustojęs 
ties dvylikta. — Žinote, gal dar nusipirkčiau laikrodį. Kišeni- 
nį. Manasis prastai eina, be to, dabar užsiimu dailidės amatu, 
todėl tikriausiai ir šitą kelis kartus sutrenkiau bedirbdamas. 

— Turiu kelis nuostabius senus kišeninius laikrodžius su 
grandinėlėmis. Jie tikrai kur kas gražesni už šiuolaikinius. 

Pardavėja nuvedė Deklaną prie kitos vitrinos, ištraukė stal- 
čiuką ir padėjo ant prekystalio. 

— Tokie laikrodžiai pasako kai ką daugiau nei laiką, — 
pradėjo ji. — Jie pasakoja ištisas istorijas. Štai šitas... 

— Ne, — tarstelėjo Deklanas. Vaizdas apsiblausė, akys 
apsitraukė migla. Kitų pirkėjų balsai nutolo, susiliejo į neaiš- 
kų šurmulį. Deklanas dar spėjo suvokti, jog po truputį ima pra- 
rasti sąmonę. Nors ir labai stengėsi nepasiduoti, pasitraukti, 
jis pamatė, kaip jo ranka išsitiesia ir ima auksinį laikrodį su 
grandinėle. 

Deklanas girdėjo kažkur kažką sakantį pardavėjos balsą, 
tolima sąmonės kertele suvokė jų prasmę. Jo mintis užgožė ki- 
tas balsas, aiškus kaip varpo dūžiai. Tai buvo moters balsas. 
Jaunos susijaudinusios moters. 

Savo vyrui, gimtadienio proga. Jis sudaužė savo laikrodį. 
Norėčiau padovanoti jam ką nors ypatinga. Šitas toks gražus. 
Gal galėtumėte išgraviruoti? 

Deklanas jau žinojo, ką pamatys, jis tiksliai žinojo, ką pa- 
matys, dar neapvertęs laikrodžio ir neperskaitęs užrašo. 


Liusjenui nuo jo Abi. 


Kartu praleistoms akimirkoms prisiminti. 
1899 balandžio 4-oji 

— Pone Ficdžeraldai? Pone Ficdžeraldai, ar viskas gerai? 
Gal atnešti vandens? Jūs siaubingai išbalęs. 

— Ką? 

— Gal įpilti vandens? Gal norėtumėte atsisėsti? 

— Ne, — atsakė Deklanas, suėmęs į delną laikrodį, bet 
keisti pojūčiai jau buvo pradėję blėsti. — Ne, dėkoju. Viskas 
gerai. Nupirksiu ir laikrodį. 


Daugiau nei šiek tiek sutrikęs jis įėjo į Remio kontorą. 
Deklanas pamanė, kad valandėlė verslo rajone, racionalioje tei- 
sininko atmosferoje, padės jam nurimti. 

Be to, jis norėjo kelias minutes praleisti su draugu, kuris 
gal ir pamanytų, kad jis kraustosi iš proto, bet vis tiek nenusto- 
tų jo mylėti. 

— Jeigu būtum pasakęs, kad užeisi, — pradėjo Remis už- 
darydamas kabineto duris, — būčiau atidėjęs kai kuriuos dar- 
bus, kad kartu papietautume. 

— Aš ir pats nemaniau šiandien čia ateiti, 

— Ir vėl buvai apsipirkti? — paklausė Remis, linktelėda- 
mas galva į krepšelį Deklano rankose. — Vaikine, nejau nieko 
neparsisiuntei iš Bostono? 

— Tiesą sakant, šiek tiek daiktų man turėtų atsiųsti kitą 
savaitę, — atsakė Deklanas, vaikštinėdamas po kabinetą. Jo 
žvilgsnis nuslydo teisės knygomis, krūvomis bylų ir užrašų. 
Dabar visi šie teisininko atributai jam atrodė labai tolimi. — 
Keli daiktai iš senojo mano kabineto, kuriuos galėsiu panau- 
doti bibliotekoje. 

Deklanas pakėlė varinį prespapjė, paskui padėjo jį į vietą. 
Jis įkišo ranką į kišenę ir pabarškino gautą grąžą. 

— Ar papasakosi man, kas dedasi tavo galvoje, ar taip ir 
vaikščiosi po mano kabinetą, kol išminsi ant kilimo takelį? 

Remio švarkas buvo permestas per kėdės atlošą, kaklaraiš- 
tis atrištas, rankovės paraitotos: jis atsilošė kėdėje, žaisdamas 
su šviesiai žalia spirale. 

— Tu vedi mane iš kantrybės. 

— Aš tau jau pasakojau apie tai, kas dedasi mano namuose. 

— Man ir pačiam teko tuo įsitikinti, kai buvau užsukęs 

šeštadienį. Aš jausčiausi kur kas ramiau, jeigu dabar man pa- 
sakytum, kad toji muzika, kurią girdėjome, sklido iš pamiršto 
išjungti radijo. 

— Manyčiau, kad moterų svetainėje reikėtų pastatyti pia- 
niną. Man atrodo, kad ten jam būtų tinkamiausia vieta. Mėgstu 
retkarčiais pagroti, kai prisimenu, kad prie instrumento galima 
prisėsti. 

Remis ištempė spalvingąją spiralę ir paleido. 

— Vadinasi, atėjai man pasakyti, kad ruošiesi pirkti pianiną? 

— Šiandien nusipirkau laikrodį. 

— Ir norėtum parodyti? Gal man pakviesti asistentę ir ke- 
letą tarnautojų? 

— Kažkada tai buvo Liusjeno Manė laikrodis. 

— Ar tu nepaistai? — pratarė Remis, mesdamas spiralę 
šalin. — Iš kur žinai? Kur jį gavai? | 

— Mažoje krautuvėlėje, — atsakė Deklanas, išimdamas 
dėžutę ir dėdamas ją ant Remio stalo. — Tik pažiūrėk. 

Paklusęs Remis pakėlė dangtelį. 

— Elegantiškas, jeigu tu esi pasirengęs graibytis po kiše- 
nes kiekvieną kartą, vos panorėjęs sužinoti, kuri valanda. Sun- 
kus, — pridūrė Remis, jį pakilnojęs. 

— Ar tu... nieko nejauti, kai jį lieti? 

—- Ar aš nieko nejaučiu? 

*— Remi, pažiūrėk į kitą pusę. 

—- Nieko nuostabaus, kad čia išgraviruoti vardai ir data, — 
padarė išvadą Remis. — Tau paprasčiausiai pasisekė, kad ji ap- 
tikai. 

—- Pasisekė? Aš taip nemanau. Aš užėjau į parduotuvę, nu- 
pirkau Lenai žiedą, o paskui... 

— Vaje, dabar luktelėk minutėlę. Žiedą? 

— Juk jau sakiau, kad rengiuosi ją vesti, — atsakė gūžte- 
lėjęs pečiais Deklanas. — Radau tinkamą žiedą. Juk nieko bai- 
saus, kad įsigijau jį anksčiau. Bet ne tai svarbiausia. 

— Mano nuomone, kaip tik tai. Ar ji žino apie tokius tavo 
ketinimus? 

— Aš jai sakiau, ką jaučiu, sakiau, ko noriu. Dabar leisiu 
jai kiek ataušti. Ar galime grįžti prie istorijos su laikrodžiu? 

— Taigi! Tu visada buvai užsispyrėlis. Tęsk. 

— Įėjau į tą krautuvėlę ieškodamas laikrodžio, nes mana- 
sis pradėjo atsilikinėti. Nusprendžiau, jog šį kartą turėčiau įsi- 
gyti kišeninį laikrodį, nors niekada nesu tokio turėjęs, niekada 
nė nemaniau, jog kada nors tokio užsigeisiu. Tada pamačiau 
štai šitą ir iškart supratau. Supratau, kad tai buvo jo laikrodis, 
kad kažkada ji jam tą laikrodį padovanojo gimtadienio proga. 
Dar neperskaitęs žinojau, kas parašyta kitoje laikrodžio pusė- 
je. Tiksliai žinojau, nes girdėjau tuos žodžius. mintyse. 

— Nė nežinau, ką apie tai galvoti, — atsakė Remis, per- 
braukęs pirštais per plaukus. — Galbūt esi ką nors girdėjęs apie 
žmones, kurie, vos palietę kokį nors daiktą pirštų galiukais, 
pradeda kažką regėti, sužino to daikto istoriją ar dar ką nors? 
Gal ir tu toks esi? 

— Šis reiškinys vadinamas psichometrija. Laisvalaikiu esu 
daug prisiskaitęs apie paranormalių reiškinių tyrinėjimus, — 
paaiškino Deklanas, Remiui įdėmiai į jį žiūrint. — Bet man 
niekada anksčiau nebuvo taip nutikę. Lena turi savo teoriją. Ji 
sako, kad viską galima paaiškinti reinkarnacija. 

Remis vyptelėjo ir padėjo dėžutę ant stalo. 

— Mieliau pritarčiau tokiai teorijai nei kokiems nors sam- 
protavimams apie psichinius reiškinius. 

— Jeigu ji iš tikrųjų teisi, vadinasi, pats namas, o dabar 
dar ir Liusjeno laikrodis yra kažką atgaivinantys, trikdantys 
praėjusio gyvenimo prisiminimai. Labai keista. 

— Viskas čia buvo keista iš pat pradžių, mielasis. 

— Štai čia ir slypi sudėtingiausias klausimas. Jeigu aš sutin- 
ku, jog kažkada buvau Liusjenas, turiu sutikti, jog Lena kažkada 
buvo Abigailė. Nežinau vieno dalyko — ar aš galiu atsivesti ją į 
savo namus, kad jos gyvenimas susiklostytų gerai, ar turėčiau lai- 
kyti ją atokiau, kad ištaisyčiau praėjusių laikų klaidas? 


Savo namuose Vieux Carre Lena jau ruošėsi eiti į barą ir 
pradėti darbą antroje pamainoje. Vos pravėrusi duris, ji tarsi 
pateko į kitokį gyvenimą. Į senąjį gyvenimą. 

— Vaikeli! — šūktelėjo išskėtusi rankas Lilibet Simons. 

Sustingusi iš netikėtumo, Lena neįstengė žengti nė žings- 
nio, todėl neišvengė Lilibet rankų, apsivijusių aplink ją kaip gran- 
dinės. Patekusi į tokius spąstus, Lena ėmė svaigti nuo per aštrių 

įspūdžių. Aplink ją tvyrojo per aštrus kvepalų aromatas, kuris 
negalėjo nustelbti cigarečių dūmų kvapo, ją trikdė šis kaulėtas 
pavidalas, nukamuotas sunkaus gyvenimo. Juodai kaip derva 
nudažytos moters garbanos buvo sulipusios nuo plaukų lako. 

Visus šiuos įspūdžiug vainikavo jos pačios juoda baimė. 

— Iš pradžių nuėjau į pirmą aukštą, ir tas jaunas, gražus 
vaikinas už baro man pasakė, kad tu dar viršuje. Oi, kaip aš 
džiaugiuosi, kad tave sugavau! 

Jos balsas skambėjo kaip ore sklandantys ir sproginėjan- 
tys burbulai. 

— Leisk į tave įsižiūrėti! Galiu prisiekti, prisiekiu, kad 
kiekvieną kartą, kai tik tave pamatau, tu atrodai vis gražesnė. 
Saldžioji bandele, turiu prisėsti minutėlę ir atgauti kvapą. Aš 
taip džiaugiuosi ir taip jaudinuosi tave matydama, jog beveik 
negaliu to pakelti. 

Lena pastebėjo, kad ji kalba per greitai, kad per greitai vaikš- 
to po kambarį, įsispyrusi į atvirus aukštakulnius, kojas apsitem- 
pusi ryškiai rožinėmis kojinėmis. Viskas bylojo apie tai, kad vi- 
sai neseniai ji buvo suvartojusi dozę kokių nors narkotikų. 

— Tik pažvelk, ką.tu padarei šiems namams! — šūkčiojo 
Lilibet, klestelėjusi į kėdę ir šalia numetusi gėlėtą lagaminėlį. 
Ji pliaukštelėjo rankomis kaip vaikas, ant kaulėtų jos riešų su- 
tarškėjo plastmasinės apyrankės. — Klausyk, man tikrai patin- 
ka. Tau labai tinka, vaikeli. Tau tikrai labai tinka. 

Kažkada ji buvo graži, mąstė Lena, įdėmiai žiūrėdama į 
motiną. Ji turėjo būti įspūdinga. Tačiau dabar jos grožis buvo 
visiškai nublukęs. 

Keturiasdešimt ketverių metų Lilibet veide atsispindėjo 
nuovargis, kurį įspaudė per didelis kiekis svaigalų, piliulių ir 
vyrų. 

Lena apdairiai paliko atviras duris ir liko stovėti kitoje 
durų pusėje. Ji tvirčiau jautėsi, girdėdama iš gatvės sklindantį 
triukšmą ir uosdama iš netoliese esančios kepyklos sklindan- 
čius kvapus. 

— Ko tu nori? 

— Na, savaime suprantama, aplankyti tave, — atsakė Li- 
libet, savo žodžius palydėdama skardžiu juoku, nuo kurio Le- 
nos smegenys pašiurpo; ji pasijuto taip, tarsi klausytųsi, kaip 

kažkas nagais braukia per mokyklinę lentą. — Kam dar klausi. 
Vaikeli, taip norėjau tave pamatyti. Pasakiau sau — mano Lena 
labai užimta, bet mes būtinai turime surasti viena kitai laiko ir 
pabūti kartu. Taigi įlipau į autobusą ir... štai aš jau čia. Tau te- 
reikia prisėsti, meilute, ir papasakoti man, kaip laikaisi. 

Lena pajuto nenugalimą pasibjaurėjimą, kurio nė neketi- 
no slėpti. Jau geriau pasibjaurėjimas nei desperacija, kuriai ji 
sunkiai begalėjo priešintis. 

— Turiu darbo. 

— Na jau, juk gali skirti šiek tiek laiko savo mamai. Be 
to, juk tu esi baro savininkė. Aš taip didžiuojuosi savo mažyte. 
Dabar ji jau užaugusi ir net turi savo verslą. Ir savęs nepamirš- 
ta, — tęsė Lilibet, žvalgydamasi po kambarį. 

Lena pastebėjo tą suktą žvilgsnį. Jai surakino krūtinę, su- 
kaustė stuburą. 

— Jau praėjusį kartą sakiau, kad tas kartas paskutinis. Iš 
manęs pinigų daugiau negausi. 

— Kodėl nori sužeisti man širdį? — paklausė Lilibet, iš- 
plėtusi ašarų priplūdusias akis. — Aš tik norėjau keletą dienų 
praleisti su mažąja savo mergyte. 

— Aš ne mažoji mergytė, — niauriai pratarė Lena. — Ir 
juo labiau ne tavo. 

— Nebūk tokia, brangute, ypač dabar, kai tokį kelią suko- 
riau vien tam, kad tave pamatyčiau. Mieloji, žinau, kad nebu- 
vau tau gera mama, bet aš pasitaisysiu. 

Ji pašoko prispaudusi prie širdies ranką. Jos dešinės ran- 
kos nagai buvo labai ilgi, truputį užlinkę. 

Kokainą vartojančio žmogaus nagai, pagalvojo Lena, ne- 
pajutusi jokio gailesčio ir nesumišusi, Dabar ji žinojo, kokius 
narkotikus šiuo metu vartoja Lilibet. 

— Padariau keletą klaidų, žinau, kad padariau, brangute, — 
kalbėjo Lilibet gailesčio kupinu balsu, tarsi atsiprašinėdama. — 
Tu turi suprasti, kad aš buvau labai jauna, kai tu atsiradai. 

— Kartą jau sakei. 

Lilibet ėmė raustis blizgančiame raudoname rankinuke ir 
išsitraukė sudriskusią servetėlę. 

— Kodėl tu tokia negailestinga savo motinai, vaikeli? Ko- 
dėl nori galutinai sudaužyti man širdį? 

— Tu neturi širdies. Tu nesi mano mama. 

— Juk nešiojau tave įsčiose devynis mėnesius, tiesa? — 
kalbėjo Lilibet. Liūdesys virto pykčiu, tarsi nuspaudus jun- 
giklį. Lilibet balsas pakilo, pasidarė šaižus. — Devyni mėne- 
siai pykinimo, devynis mėnesius buvau stora, buvau privers- 
ta likti tame prakeiktame užutėkyje, turėjau ištisas valandas 
kankintis tave gimdydama. 

— O po savaitės mane palikai. Laukinė katė ilgiau prižiū- 
ri savo kačiukus, nei tu prižiūrėjai mane. 

— Man buvo šešiolika. 

Būtent šis faktas nuolatos vertė Leną viską iš naujo per- 
galvoti ir surasti motinai savo širdyje menkutę kertelę. Bet ga- 
liausiai jos širdis surambėjo nuo nuolatinių smūgių. 

— Jau kuris laikas tau nebe šešiolika. Man taip pat. Aš 
nesirengiu gaišti laiko ginčydamasi. Man reikia dirbti, o tu 
privalai išvažiuoti. 

— Bet, vaikeli, — puolusi į paniką, Lilibet vėl pradėjo 
kūkčioti net užsikirsdama. — Tu privalai suteikti man galimy- 
bę pasitaisyti. Aš ketinu susirasti darbą. Kurį laiką galėčiau 
dirbti tau, kaip būtų šaunu, tiesa? Pasiliksiu pas tave tik porai 
savaičių, kol susirasiu kur gyventi. Mes puikiai leisime laiką. 
Kaip geros draugės. 

— Ne, tu pas mane nedirbsi ir čia nepasiliksi. Jau pada- 
riau tokią klaidą prieš ketverius metus; kai aptikau tave kre- 
čiančią visokias nesąmones, tu mane apvogei ir pabėgai. Dau- 
giau tokių klaidų nebekartosiu. 

— Tada aš sirgau. Dabar esu visiškai švari, prisiekiu, bran- 
gute. Juk negali atsukti man nugaros, — kalbėjo Lilibet, ištie- 
susi rankas delnais į viršų, tarsi maldaudama. — Aš visiškai 
palūžusi. Bilis pasiėmė beveik viską, ką turėjau, ir pabėgo. 

Lena galėjo tik numanyti, jog Bilis — tai paskutinis iš Li- 
libet prasilošėlių, jos išnaudotojų ir užgauliotojų, tarp kurių ji 
nuolatos sukiojosi. 

— Bet juk tu ir dabar pavartojusi narkotikų. Nejau manai, 
kad esu akla ar visiškai kvaila? 

— Aš nevartojau! Aš tik paėmiau kažko visai nedaug, nes 
labai nervinausi prieš susitikdama su tavimi. Žinojau, kad 1a- 
bai ant manęs pyksi. 

Iš Lilibet akių pasipylė ašaros, per skruostus nubėgo blaks- 
tienų tušo srovelės. 

— Mieloji Lena, tu privalai suteikti man galimybę tau įro- 
dyti, jog aš pasikeičiau. 

— Tu jau ir anksčiau esi taip kalbėjusi, — atsakė Lena. 
Nusileidusi motinos prašymams, Lena susirado rankinuką ir iš- 
siėmusi piniginę atskaičiavo penkiasdešimt dolerių. — Štai, — 
pratarė ji, kišdama pinigus Lilibet į rankas. — Pasiimk, lipk į 
autobusą ir važiuok taip toli, kiek tik jis tave veš. Niekada dau- 
giau čia nebegrįžk. Tau čia nėra vietos. 

— Tu negali taip bjauriai su manimi pasielgti, vaikeli. Ne- 
gali būti man tokia šalta. 

— Žinoma, galiu, — atsakė Lena. Ji paėmė lagaminėlį ir 
nunešusi pastatė jį už durų. — Visa tai jau įaugę tau į kraują. 
Pasiimk penkiasdešimtinę. Tai viskas, ko gali iš manęs tikėtis. 
Nešdinkis. Jeigu ne, prisiekiu Dievu, aš pati tave išmesiu. 

Lilibet nuėjo prie durų. Pinigai jau buvo pradingę jos ran- 
kinuke. Ji sustojo ir paskutinį kartą degančiomis akimis pa- 
žvelgė į Leną. 

— Aš niekada tavęs nenorėjau. 

— Vadinasi, mes atsiskaičiusios. Aš taip pat niekados ta- 
vęs nenorėjau, — pasakė Lena, užtrenkdama duris motinai prieš 
nosį. Paskui ji užrakino visas spynas ir atsisėdo ant grindų. Vi- 
siškoj tyloj Lena pravirko. 


Lena buvo tikra, kad šį vakarą, kol nuvažiuos iki Manė 
rūmų, ji tikrai įstengs užglaistyti visus nemalonumus ir išsklai- 
dyti slogutį. Ji vos neatidėjo sutartų pietų pas Deklaną, bet pas- 
kui pamanė, kad tokiu atveju motina būtų per daug sureikš- 
minta. 

Jeigu atidėtų pietus, ji pripažintų, jog pasidavė skausmui, 
įslinkusiam į jos širdį per visus užraktus. 

Jai reikėjo galvoti apie ką nors kita, o pasilikusi namuose 
ji negalėtų to padaryti, tik sėdėtų ir mąstytų. Ji prastums naktį, 
valandą po valandos, o rytą Lilibet jau nebebus. Nebebus nei 
jos gyvenime, nei mintyse. 

Namas atrodo kitaip, pagalvojo Lena. Nedideli pakeitimai 
namą atgaivino, tarsi padarė jį tikresnį. Jai buvo gera į tą namą 

žiūrėti, susikaupti ir pamąstyti, kad kai kas gali pasikeisti ir į 
gera. 

Daugelį metų Manė rūmai jai atrodė kaip kažkokia išsva- 
jota vieta, apgaubta praeities skraiste. Dar daugiau, svarstė Le- 
na, toji vieta jai atrodė tarsi esanti iš praeities. 

Dabar nedažytos naujos, baltos namo lentos buvo šach- 
matais išsidėsčiusios kartu su senomis; kai kurie langai švytė- 
jo, kai kurie buvo nukloti dulkių sluoksniu. Čia virė darbas. 

Deklanas stengėsi prikelti namą naujam gyvenimui. 

Nors priešais namą vešintis sodas buvo vis dar prižėlęs ir 
nesutvarkytas, čia žydėjo gėlės. Galeriją Deklanas buvo papuo- 
šęs didžiuliu keraminiu vazonu, prisodintu begonijų. 

Jis pats jas pasodino, pagalvojo Lena, eidama prie durų. 
Jis buvo iš tų žmonių, kurie visur nori pridėti savo ranką. Ypač 
prie tų dalykų, kurie, jų manymu, priklauso jiems. 

Lena svarstė, ar ir ji įtraukta į artimiausius Deklano pla- 
nus. Gali būti. Dabar ji nesuprato, ar ta mintis ją džiugina, ar 
siutina. 

Lena įėjo vidun. Jai atrodė, kad kai du žmonės kartą ar du 
permiega kartu, formalumai tampa nebereikalingi. 

Iš pradžių ji užuodė lelijas; tai buvo stiprus, malonus aro- 
matas, į namus atnešęs sodo gaivą. Pasirodo, Deklanas nusi- 
pirko puikų seną stalą, porą kėdžių aukštais atlošais ir milži- 
nišką keraminę karvę, kuri dabar puošė koridorių; išvydusi šią 
karvę, Lena šyptelėjo. 

Kai kas tokią puošmeną pavadintų kvailyste, kai kas ja ža- 
vėtųsi, mąstė Lena, bet tikrai niekas negalėtų pasakyti, kad įė- 
jimas į senąjį rūmų koridorių tuščias ir-gūdus. 

— Deklanai? — šūktelėjo Lena įėjusi ir vėl išėjusi iš sve- 
tainės, kurioje taip pat pastebėjo kelias naujas smulkmenas. Ji 
apėjo biblioteką ir pasijuto žengianti prie židinio, ant kurio at- 
brailos stovėjo sunkios žvakidės. 

Kodėl ėmė drebėti pirštai? — galvojo Lena, kai ištiesė ran- 
ką į žvakidę, norėdama ją paliesti. Kodėl šios senos, pajuodu- 
sios žvakidės atrodo keistai pažįstamos? 

Iš tikrųjų jos nebuvo kažkuo ypatingos. Galbūt brangios, 
bet jos skoniui per daug įmantrios. Ir vis dėlto... ji lengvai per- 
braukė pirštais per kiekvieną žvakidę. Jos čia labai tiko, taip 

tiko, kad Lena jau įsivaizdavo grakščias baltas žvakes, kurių 
prašyte prašėsi šios senos žvakidės; ji netgi tarėsi užuodžianti 
tirpstančio vaško kvapą. 

Virpėdama ji žengė žingsnį atgal ir išėjo iš kambario. 

Lipdama laiptais, Lena dar kartą šūktelėjo Deklaną vardu. 
Jai pasiekus pirmą laiptų aikštelę, netikėtai atsidarė sienoje pa- 
slėptos durelės. Ji ir Deklanas vienu metu riktelėjo, atšokę vie- 
nas nuo kito. 

Nusijuokusi, bet vis dar gaudydama kvapą, Lena spaudė 
prie krūtinės rankas ir žiūrėjo į Deklaną. Jo plaukuose buvo 
įsivėlę voratinklių, skruostai ir rankos apdulkėję ir paišini. Žis 
bintuvas jo rankose mirkčiojo. 

— Viešpatie, mielasis, kitą kartą tu paprasčiausiai mane 
nušauk. Taip bus greičiau. 

— Ir tu taip pat, — atsakė Deklanas atsikvėpdamas ir per- 
braukdamas ranka per voratinklių pilnus plaukus. — Tu sutrum- 
pinai man gyvenimą penkeriais metais. 

— Na, aš porą kartų šūktelėjau, o paskui nusprendžiau pati 
tave susirasti, — pratarė Lena, žvelgdama jam per petį. — O kas 
ten yra? Kokie nors slapti tuneliai? 

— Ne. Ten tarnų kambariai. Kiekviename aukšte yra to- 
kios durelės, todėl pamaniau, jog vertėtų pasižiūrėti. Atrodo, 
kad ten visai šaunu, tik labai apleista, — kalbėjo Deklanas, 
žvelgdamas į nešvarias rankas. — Gal nueitum ir susirastum 
ko nors atsigerti? Eisiu nusiprausti. 

— Galbūt tau net pavyktų mane įkalbėti, kad padaryčiau 
atsigerti mums abiem. Ko pageidautum? 

— Atsigerčiau alaus, — atsakė Deklanas. Dabar, atsiga- 
vęs po išgąsčio, jis atidžiai įsižiūrėjo į Leną. — Lena, kas nu- 
tiko? 

— Nieko, išskyrus tai, kad mirtinai mane išgąsdinai. „ 

— Tu nusiminusi. Puikiai matau. 

Lena pamėgino išspausti šypsenėlę. 

— Galbūt esu kiek paniurusi, bet tik dėl to, kad pasisvei- 
kindamas tu manęs nepabučiavai. 

— O gal tu iki šiol nelabai manimi pasitiki ir manai, kad 
susitikęs su tavimi aš galvoju vien apie tai, kaip smagiau pra- 
leisti laiką, — kalbėjo Deklanas, kilstelėdamas jos smakrą ir 

įdėmiai žvelgdamas jai į akis tol, kol ir jos žvilgsnis tapo skvar- 
bus. — Tu klysti. Aš tave myliu. 

Dabar Deklanas laukė atkirčio, o nesulaukęs linktelėjo. 

— Grįšiu po minutėlės. 

Lena kurį laiką žvelgė į laiptų apačią, paskui liovėsi ir neat- 
sigręžusi prakalbo: 

— Deklanai, aš nemanau, kad tu galvoji vien apie tai. Bet 
tikrai nežinau, ar turiu tai, ko manyje ieškai. 

— Angelina, tu pati esi tai, ko ieškojau visą gyvenimą. 


Jis jos nespirs. Jeigu Lena būtinai nori apsimetinėti, kad 
jai nieko nenutiko, kad jai neliūdna, jis neprieštaraus. Jiedu 
vaikštinėjo po vešinčius už namo sodus; iš lėto temo. 

— Keista vieta. Metų metus žmonės čia ateidavo ir išeida- 
vo. Dažniausiai išeidavo. O dabar atėjai tu. Per kelis mėnesius 
padarei daugiau, nei kas nors sugebėjo padaryti per visą tą dis 
ką, kiek tik siekia mano atmintis. 

Lena atsigręžė, norėdama atidžiau įsižiūrėti į namą. O, dar 
reikės padirbėti. Medis ir dažai. Kur ne kur matosi naujos lan- 
ginės. Tačiau šis namas nebeatrodė... negyvas, pagalvojo Le- 
na. Anksčiau jis nebuvo tik apleistas, iki Deklano pasirodymo 
jis buvo miręs. 

— Tu prikėlei šį namą naujam gyvenimui. O tai svarbiau 
nei investuoti pinigai ar padarytas darbas. 

— Ar galėtum čia gyventi? 

Jos akyse, įsmeigtose į Deklaną, matėsi išgąstis, net pani- 
ka. Tačiau Deklano akys liko ramios. 

—- Aš turiu savo namus. 

— Bet aš ne to klausiau. Aš klausiau, ar galėtum. Ar galė- 
tum jaustis patogiai, ar tau būtų jauku. O gal net pati mintis 
apie tai, jog tektų dalytis šiuo namu su vaiduokliais ar prisimi- 
nimais, tau būtų atgrasi? 

— Jeigu jausčiausi nejaukiai, neateičiau čia vakare, tikė- 
damasi būti pamaitinta. Na, tai kuo mane pavaišinsi, mielasis? 

— Pamėginsiu pagaminti tuno kepsnį, — atsakė Deklanas, 
traukdamas iš kišenės naująjį laikrodį. — Po valandėlės, — pri- 
dūrė jis dirstelėjęs, kiek dabar valandų. 

Lena apmirė, išvydusi jo rankose laikrodį. Jai sutraukė 
skrandį, kaip ir tada, kai ji pamatė žvakides. 

— Kur jį gavai? 

— Šiandien aptikau vienoje krautuvėlėje. 

Sutrikęs nuo jos tono, bet kartu ir apsidžiaugęs, Deklanas 
ištiesė jai laikrodį. 

— Tau jis atrodo pažįstamas? 

— Tiesiog šiais laikais retai kada pamatysi vyriškį, turintį 
tokį laikrodį ir juo besinaudojantį. 

— Vos tik pamatęs šį laikrodį supratau, kad jis yra mano. 
Manau, kad jį man nupirkai tu, — pasakė jis; Lena krestelėjo 
galvą. — Labai seniai. 

Deklanas apvertė laikrodį, kad Lena galėtų perskaityti iš- 
graviruotą užrašą. 

— Liusjeno. 

Lenai instinktyviai norėjosi sugniaužti pirštus į kumščius, 
todėl ji prisivertė paliesti užrašą. 

— Labai keista. Tikrai keista, Deklanai. Tu manai, kad aš 
buvau Abigailė? 

—- Aš taip manau. 

Ji papurtė galvą. 

— Ar tau neatrodo, kad viskas per daug paprasta ir aišku? 
Labai jau palankiai viskas klostosi, jeigu žvelgsime iš tavosios 
varpinės. 

— Žmogžudystė, neviltis, savižudybė, ištisą šimtmetį klai- 
džiojančios sielos?.. — gūžtelėjęs pečiais, pasakė Deklanas ir 
įsidėjo laikrodį atgal į kišenę. — Mano manymu, visa tai nėra 
labai aišku. Bet man atrodo, Lena, kad meilė yra pakankamai 
kantri, kad palauktų, kol viskas galiausiai susitvarkys. 

— Dieve, tu taip gerai moki... įtikinėti. Kaip apmaudu, kad 
esu jautri klausytoja. Man patinka būti su tavimi, Deklanai. 

Kalbėdama Lena žaidė su kybančiu ant kaklo rakteliu. Ji 
tikriausiai nė pati nežino apie šį savo įprotį, svarstė Deklanas. 

— Man patinka tavo draugija, tavo išvaizda. Man patinka 
su tavimi mylėtis. Kaip tik dabar visa tai ir turiu. | 

Deklanas ją apkabino. 

— Nepraleisiu šito pro ausis. 

Lena apsivertė, nuo vienos pagalvės pasislinko ant kitos. Ji 
girdėjo kažką dainuojant — sodrų vyrišką balsą, svajingai kar- 
tojantį priedainį. Atsidususi ji perbraukė ranka per paklodę. 

Deklano nebuvo lovoje greta jos, bet ji dar juto jo kūno 
šilumą. 

Atsimerkusi ji vėl prisimerkė nuo blausių saulės spindu- 
lių. Lena neketino likti visai nakčiai. Tačiau būdama su Dekla- 
nu ji dažnai keisdavo savo nuomonę taip, kad paskutiniai spren- 
dimai dažniausiai sutapdavo su jo norais. Tiksliau, Deklano no- 
rai galiausiai tapdavo jos troškimais. 

Gudrus vyrukas, mąstė Lena žiovaudama ir kniaubdamasi 
Į pagalves. Jis beveik niekada nespiria, nespaudžia, niekada ne- 
sielgia neišmintingai, bet visada pasiekia to, ko nori. 

Po velnių, ir kaip galima tuo nesižavėti? 

Net ir dabar, iš pradžių ketinusi grįžti ir pernakvoti savo 
lovoje, Lena džiaugėsi, kad pasiliko. Atėjusi pas Deklaną, Lena 
buvo prastai nusiteikusi, šiek tiek sudirgusi. Paprastai jai visada 
taip nutikdavo, susitikus su motina. Dabar kelias valandas ji bu- 
vo ją pamiršusi ir paprasčiausiai džiaugėsi, būdama su Deklanu. 

Ir to pakako, jiems abiem turėtų pakakti tol, kol visa tai 
tęsis. Susitikimas su Lilibet Lenai dar kartą priminė sau duo- 
tus pažadus. 

Ji privalo skintis kelią savo jėgomis. Ji turi gyventi tiks- 
liai taip, kaip nori pati. Ji niekada nepatikės savo vilčių, porei- 
kių ar norų jokiam vyrui. 

Anksčiau ar vėliau Deklanas dings. Visi dingdavo. Tačiau 
šį kartą ji bus atsargesnė ir nuoširdžiai stengsis, kad jie būtų ir 
liktų draugai. 

Taigi ji bus labai atsargi ir iš paskutiniųjų stengsis jo ne- 
įsimylėti. Ji labai stengsis jo neįskaudinti tol, kol jis manys, 
kad ją myli. 

Lena suraukė antakius. Ji tikrai girdėjo kažką dainuojant. 
Duše, pagalvojo Lena. Duše per vandens šniokštimą girdisi De- 
klano balsas. 

“Prabėgo daug metų, vaikeli, aš vienas likau, išsaugojęs 
meilę tau, nors tavęs netekau..." 

Keista, kad tokią dainelę dainuoja duše besiturškiantis vy- 
ras, svarstė Lena, nė pati nepajutusi, kaip mintyse ėmė kartoti 
priedainį. “Kai pasibaigs puota, kai rytas brėkš..." 

Sutrikusi — iš kur tos eilės? — Lena atsikėlė ir priėjo prie 
vonios kambario durų. Ji žinojo melodiją, ji mokėjo netgi žo- 
džius. Romantiška istorija apie liūdną dalią ir mirtį... 

Jos širdis smarkiai plakė. Ji juto širdies dūžius galuger- 
klyje. 

Šokis mėnesienoje prie naktyje švytinčio balto rūmo... Iš- 
blukusio muslino suknia apsivilkusi mergina ir jaunas vaiki- 
nas, pasirišęs elegantišką juodą kaklaraištį... Lelijų kvapas, stip- 
rus ir svaiginantis... 

Visas oras persismelkęs gėlių aromatu, jis toks tirštas, kad 
sunku kvėpuoti. Toks tirštas, jog ima svaigti galva, kai sukiesi 
sode balto mūro fone, grojant muzikai. 

Beprotiškai svaigus šokis... Svaiginantis jausmas, pajutus 
meilės kerus... | 

Lena susvyravo, tiesdama ranką ir remdamasi į duris, bet 
kaip tik tą akimirką durys atsidarė. Iš vonios išvirto garų ka- 
muoliai, Lena įvirto vidun. 

— Oi! — šūktelėjo Deklanas, ją sugavęs ir statydamas ant 
kojų. Jis dar nebuvo nusišluostęs, vanduo nuo jo plaukų lašėjo 
Lenai ant veido. Deklanas nunešė ją atgal į lovą. 

—- Viskas gerai. Aš tik... praradau pusiausvyrą. 

— Mažyte, tu balta kaip popierius, — kalbėjo Deklanas, 
nubraukdamas jai nuo kaktos plaukus ir abiem rankom trinda- 
mas ledinius jos delnus. — Kas nutiko? 

— Nieko, — atsakė Lena, mėgindama atsigauti po patirto 
šoko, ir stumtelėjo Deklaną, stengdamasi atsisėsti. — Per stai- 
giai atsikėliau, štai ir viskas. Paskui praradau pusiausvyrą, nes 
atsirėmiau į duris, o tu jas atidarei. Mielasis, viskas gerai. Pa- 
prasčiausiai dar per anksti, kad būtų lengva atsikelti. 

— Atnešiu tau vandens. 

— Brangusis, nesijaudink ir nurimk. Simonsai ne iš tų, 
kurie alpsta. 

Lena brūkštelėjo pirštu jam per skruostą. Viskas palengva 
tolo — daina, lelijų aromatas, svaiginantis šokio skrydis... 

— Kita vertus, gražus tavo veidelis man taip pat atima ža- 
dą. Ar palikai man karšto vandens? 

— Tikriausiai ne, — atsakė Deklanas kiek aprimęs ir sės- 
damasis greta. — Reikėtų naujo šildytuvo. Jeigu luktelėsi, ne- 
trukus vėl atsiras karšto vandens. 

— Mmm... Ką gi galėčiau nuveikti per tą pusvalandį? 

Nusijuokusi Lena įsitraukė jį į lovą. 


Lena nusprendė, kad taip pradėti dieną yra kur kas geriau. 
Ji gurkšnojo pirmą kavos puodelį, sėdėdama už nedidelio sta- 
lelio, kurį Deklanas buvo pastatęs galerijoje, tuoj išėjus iš mie- 
gamojo. Deklano pusryčiai, švelniai tariant, buvo kuklūs; Le- 
na įsibėrė į dubenėlį javainių ir žiūrėjo, kaip Deklanas savo 
javainius gausiai barsto cukrumi. 

— Mielasis, kodėl gi tau pusryčiams nesuvalgius didžiu- 
lio saldainio? 

— Tai kad neturiu. 

Deklanas nusišypsojo, pažvelgęs į ją; prakeikimas, jai tik- 
rai užėmė kvapą. | 

— Įsirengei puikią vietelę, — pratarė Lena. — Ji ypač tin- 
ka rytiniams pamąstymams. 

— Čia bus dar gražiau, kai pakeisiu kelias lentas ir perda- 
Žysiu. Trūksta dar kelių smulkmenų, — kalbėjo Deklanas dai- 
rydamasis. — Na, vazonų, puodynių, gėlių, dar ko nors, gal 
sūpynių... 

Lena pasėmė šaukštelį javainių. 

— Tu tikrai geras šeimininkas, tiesa? 

— Tikriausiai, — sutiko Deklanas pamalonintas. — Ir kas 
galėjo pamanyti? 

— O kaip šeimininkas suplanavęs šią dieną? 

— Norėčiau pabaigti pirmą lauko laiptų sekciją. Jeigu sa- 
vaitgalį išsilaikys gražūs orai, galėsiu imtis namo išorės. Susi- 
radau vyrukų, kurie apsiėmė remontuoti likusius vonios kam- 
barius. Dar turiu šio to nusipirkti. Gal norėtum eiti kartu? 

Dar niekada nemačiau vyro, pamišusio dėl pirkinių, — 
pastebėjo Lena. Ją viliojo galimybė pavaikštinėti su juo po par- 
duotuves, ieškant įvairiausių lobių. Be to, būtų visai neblogai 
šiek tiek prisidėti, renkant daiktus namui. 

Tačiau ar tai nesuartintų jų dar labiau, ar jie netaptų dar 
panašesni į porą, 0 Ne į du žmones, besidžiaugiančius akimirka? 
Lena papurtė galvą, atimdama iš savęs šį malonumą. 

— Jeigu vaikštinėsime po parduotuvės, ieškodami ko nors 
kito, o ne batelių ir auskarų, tau teks viskuo pasirūpinti vie- 
nam, saldainiuk. 

Galbūt bus įmanoma atsižvelgti ir į tokius pageidavi- 
mus, kai būsime apsirūpinę rankenėlėmis stalčiams ir panašiais - 
dalykais. Tiesą sakant... luktelėk minutėlę. 

Tis atsistojo ir nuėjo į vidų, 0 Lena patogiai atsilošė kėdėje 
ir abiem rankom suėmusi puodelį įsižiūrėjo į sodą ir tvenkinį. 

Ti išblaškė Deklaną, svarstė Lena. O gal jis tik apsimeta, 
jog nebegalvoja apie tai, kas nutiko šįryt. Ji beveik nualpo, Ši- 
taip jai nutiko pirmą kartą. 

Kažkas šiame name ją veikė, mąstė ji, lygiai taip pat, kaip 
veikė Deklaną. Kažkokia jėga ją I čia traukė, kažkokia stūmė, 
tačiau Lena buvo tvirtai pasiryžusi atsilaikyti. 

Ar gali būti, kad Deklanas vis dėlto teisus? Nejau viskas 
taip puikiai susidėliotų į savo vietas? Praėjusiame gyvenime 
jis buvo Liusjenas, 0 ji — Abigailė? 

Ar tikrai jie kažkada šoko mėnesienoje, skambant tai se- 
nai, liūdnai dainai? 

Jeigu visa tai tiesa, ką tai reikštų dabar, šiame gyvenime? 

Deklanui sugrįžus, jos veide atsispindėjo nerimas. Šalia 
Lenos dubenėlio su javainiais Deklanas padėjo mažytę dėžutę. 

 Mielasis, jeigu tu mane lepini tokiomis dovanomis, ką 
sumanysi tada, kai ateis mano gimtadienis? 

— Ką nors sugalvosiu. 

—- Na, nemanau, kad kas nors galėtų pralenkti pipirinę 1f 
druskinę, bet... 

Lena atidarė dėžutę, tikėdamasi rasti joje kokią nors kvai- 
loką sagę arba juokingus auskarus, tačiau pamačiusi rubinų ir 
deimantų širdelės ji neteko žado. 

— Jie paprasčiausiai užkliuvo man už akių. 


— Tu... tu negali man dovanoti tokių dovanų, — mikčio- 
dama atsakė Lena. Pirmą kartą per jų pažintį ji užsikirto kalbė- 
dama. — Tu negali taip... taip imti ir padovanoti man tokius 


auskarus. Juk čia tikri brangakmeniai. O gal tu manai, kad aš 
per kvaila, kad atskirčiau tikrus deimantus? 

— Ne. 

Kaip įdomu, galvojo Deklanas, kad išvydus deimantus jos 
nuotaika pasikeitė nuo susijaudinimo iki susinervinimo. 

— Pamaniau, kad jie turėtų tau tikti. 

— Man nesvarbu, ar labai tu turtingas, — pratarė Lena, 
užvoždama dangtelį ant kraujo ir ledo tviskesio. — Man tikrai 
nerūpi, kiek pinigų turi banko sąskaitose. Nenoriu, kad man 
pirkinėtum brangius papuošalus. Jeigu panorėsiu rubinų ar dei- 
mantų, nusipirksiu pati. Aš miegu su tavimi ne dėl blizgučių ar 
išskaičiavimo. 

— Na, man paprasčiausiai pasisekė, — pratarė Deklanas, 
sėsdamasis ant kėdės ir mėgindamas atremti piktą jau pašoku- 
sios iš savo vietos Lenos akių žvilgsnį, išklausyti jos riksmą. — 
Ar jie tau patiktų, jeigu būtų stikliniai? Išaiškink man savo žai- 
dimo taisykles. Jeigu pamatyčiau ką nors, ką norėčiau tau pa- 
dovanoti, tas daiktas neturėtų kainuoti daugiau nei šimtą dole- 
rių? O gal šimtą penkiasdešimt? Nustatyk ribą. 

— Aš nenoriu, kad mane apipirktum. 

— Lena, dėl Dievo, jeigu norėčiau tave apipirkti, nupirk- 
čiau maisto produktų. Šie auskariukai man pasirodė gražūs, jie 
man priminė tave. Tik pažiūrėk, — kalbėjo Deklanas, imda- 
mas dėžutę ir kita ranka per ją perbraukdamas, — čia nėra jo- 
kių virvelių ar raištelių. 

— Mielasis, daiktas, kainuojantis beveik tiek pat, kiek ne- 
naujas geras automobilis, visada turi virveles. 

— Tu klysti. Pinigai yra santykinis dalykas. Aš jų turiu 
daug. Tau jų nereikia — na ir puiku, — Deklanas truktelėjo 
pečiais ir paėmė puodelį su kava. — Padovanosiu juos kam nors 
kitam. 


219 


Lena prisimerkė. 

— O, nejaugi? 

— Atrodo, kad jie išmušė tave iš pusiausvyros, neatitiko 
tau įprastų moralės normų, bet dėl to jie neturėtų nueiti vėjais. 

— Tu verti mane idiotiškai atsakinėti. 

— Ne, tu idiotiškai elgiesi. O aš vaidinu savo vaidmenį 
mažojoje tavo dramoje. Norėčiau, kad tu turėtum šiuos aus- 
karus, bet tik ne tada, jei įsivaizduoji, jog jie yra mokestis už 
suteiktas paslaugas. Lena, tai mane žeidžia lygiai taip pat, kaip 
tave, — kalbėjo Deklanas, o Lena klausėsi jo net prasižioju- 
si. — Tu man sakai, kad nenori imti mokesčio už seksą, vadi- 
nasi, kartu teigi, jog aš noriu tave nupirkti. Juk čia tik nelem- 
ti akmenėliai. 

— Gražūs akmenėliai. 

Velnias, velnias, velnias! Ir kodėl šis žmogus nuolatos iš- 
muša ją iš pusiausvyros? 

Kaip jam tai būdinga — štai sėdi kuo ramiausiai priešais 
ir klausosi, kaip ji putoja ir žaibuoja. 

Lena sunkiai atsiduso, mėgindama susitvardyti, o Dekla- 
nas toliau žvelgė į ją kantriu ir kartu linksmu žvilgsniu. 

— Buvau per šiurkšti, persistengiau. Aš tiesiog nepratusi, 
kad vyrai man dovanotų deimantus ir rubinus prie javainių du- 
benėlio. 

— Gerai. Gal norėtum, kad palaukčiau ir įteikčiau juos 
tau per pietus, kai valgysime kepsnį? 

Lena tyliai nusijuokė ir atmetė ant nugaros plaukus. 

— Tu tikrai man per geras. 

— Ką, po velnių, tai reiškia? 

Lena tik papurtė galvą ir paėmė dėžutę. Kurį laiką ji tyri- 
nėjo ant aksominės pagalvėlės tviskančius auskarus, o paskui 
juos išsiėmė ir įsivėrė į ausis. 

— Kaip atrodo? 

— Nuostabiai. 

Ji pasilenkė ir jį pabučiavo. 

— Ačiū. Jie mane truputį išgąsdino, bet toji baimė labai 
greitai praėjo. 

— Gerai. 

— Kai juos segėsiu, plaukus turėsiu nešioti susegtus nu- 

garoje, kad auskarai geriau matytųsi. Prakeikimas, — tarstelė- 
jo Lena, bėgdama prie durų. — Kuo greičiau turiu pamatyti. 

Ji atsistojo prie veidrodžio ir viena ranka pakėlė plaukus. 

— O Dieve, jie stebuklingi! Dar niekada gyvenime netu- 
rėjau tokio nuostabaus dalyko. Deklanai, tu labai geras. Tu esi 
kietakaktis, išprotėjęs, labai mielas vyrukas. 

— Kai už manęs ištekėsi, — iš tarpdurio pasakė Dekla- 
nas, — kartą per savaitę pusryčiams aš tau patieksiu deiman- 
tus. 

— Liaukis. 

— Gerai, bet turėk tai galvoje. 

— Man jau reikia eiti. Prieš grįždama namo, norėčiau ap- 
lankyti močiutę. 

— Gal ir mane pavėžėtum? Kai ką jai turiu. 

Lena veidrodyje sutiko jo žvilgsnį; jos akys bylojo apie 
tai, jog Deklanui atleista. Bet ji tebebuvo šiek tiek sutrikusi. 

— Tu ir jai nupirkai dovaną... | 

— Tik nepradėk vėl, — perspėjo Deklanas ir nuėjo prie 
stalelio, norėdamas paimti dubenėlius. 

— Mielasis, kodėl tu nuolatos ką nors perki? 

Lena jau pakankamai gerai jį pažinojo. Lengvas truktelė- 
jimas pečiais išdavė, kad dabar Deklanas pyktelėjęs ir jaučiasi 
nejaukiai. Taigi Lena sušvelnino klausimą, pakštelėdama jam į 
skruostą. 

— Aš turiu pinigų, — atsakė jis. — Man patinka daiktai. 
Ką nors pirkti yra kur kas šauniau ir įdomiau, nei laikyti žalių 
popierėlių pluoštus piniginėje. 

— Net nežinau. Man labai patinka žali popierėliai. Bet... — 
Ji palietė ausyse tviskančius deimantus pirštų galiukais, — ...la- 
bai greitai galėčiau pajusti silpnybę tokiems gražiems akmenu- 
kams. Eik ir paimk tai, ką nupirkai močiutei. Kad ir kas tai būtų, 
praskaidrinsi jai gyvenimą, nes dovana bus nuo tavęs. 

— Tu taip manai? 

— Tu jai labai patinki. 

— Džiugu girdėti, — atsakė Deklanas, paskui atsigręžė ir 
apkabino Leną per liemenį. — O kaip tu? Ar aš tau patinku? 

Jos nugarą užliejo šilumos banga. Ji vos susilaikė neatsi- 
dususi. 

— Tau sunku atsispirti. 

— Gerai. 

Deklanas palietė lūpomis jos lūpas, o paskui atsitraukė. 
— Tai girdėti dar maloniau. 


Deklanas nunešė į automobilį nediduką dovanų maišelį. 
Lenai atrodė išties nuostabu, kad Deklanas dažnai pagalvoja 
apie tokius dalykus. Ją žavėjo ne vien dovanos ir siurprizai, 
kuriems jis turėjo pinigų, bet ir tai, kaip jis tas dovanas įpa- 
kuoja ir įteikia. Gražūs maišeliai ar kaspinai, puikus popierius 
ir daugybė juostelių... Dauguma vyrų, bent jau tie, kuriuos Le- 
na pažinojo, niekada negaištų laiko panašiems dalykams. 

Bet kuri Lenos pažįstama moteris nė nedvejodama pasa- 
kytų, kad Deklanas Ficdžeraldas — puikus kąsnis. Be to, jis 
jos geidė. 

— Norėčiau užduoti tau klausimą, — pratarė Lena, užves- 
dama automobilį. 

— Taip arba ne? Programuotas testas? 

— Tai bus daugiau panašu į esė. 

Jis atsilošė, ištiesė ilgas kojas ir patogiai įsitaisė. Lena pra- 
dėjo važiuoti. Testai jam visada sekėsi. 

— Pirmyn. | 

— Kaip galėjo nutikti, kad visos puikios Bostono ponios 
ir Naujojo Orleano gražuolės tavo akyse nublanko prieš mane? 

— Nė viena iš jų neprivertė mano širdies sustoti ar pašė- 
lusiai šuoliuoti kaip lenktyninis žirgas, pasigirdus teisėjo šū- 
viui. O tu privertei. Nė viena iš jų neprivertė manęs laukti de- 
šimt, dvidešimt metų, kol galėsiu paimti savo išsvajotąją už 
rankos. O tu privertei, Lena. Labiau už viską pasaulyje trokštu 
tave išsaugoti. 

Lena nežiūrėjo į jį, nedrįso; jos širdis buvo sklidina jaus- 
mų. Ji žinojo, kad vos į jį pažvelgusi tikrai juos išlies. Ji jautė- 
si nugalėta, pamaloninta, apgaubta šilumos. 

— Geras atsakymas, — tepratarė ji. 

— Teisingas atsakymas, — atsakė Deklanas, nuimdamas 
vieną Lenos ranką nuo vairo ir ją bučiuodamas. — Dievas ma- 
to, teisingas. 

— Ir aš taip manau. Deklanai, aš nežinau, ką man daryti. 
Tu esi pirmas vyras, privertęs mane nerimauti dėl to, ką turė- 

čiau daryti. Mano jausmai tau labai stiprūs. Jausčiausi geriau, 
jei būtų kitaip. | 

— Žinai, ką manau? Turėtume pabėgti į Las Vegasą. Tada 
neturėtum dėl ko nerimauti. 

— O, net neabejoju, kad Bostono Ficdžeraldai pašiurptų 
sužinoję, kad tu pabėgai į Las Vegasą su baro savininke iš 
užutėkio. Šitai juos dar labiau supykintų. 

— Jie turėtų apie ką kalbėti kokį dešimtmetį ar du. Tu pa- 
tiktum mano mamai, — daugiau pats sau pasakė Deklanas. — 0 
Ji — asmenybė. Jai patiktų, kad tu gyveni savarankiškai, kad iš 
nieko niekur nesitiki, turi savo verslą, prižiūri močiutę. Ji pa- 
justų tau pagarbą, tu tikrai jai patiktum. Vėliau ji tave pamil- 


Tai išgirdusi Lena nusijuokė; krūtinę spaudęs nerimas kiek 
atslūgo. 

— Ar visi Ficdžeraldų vyrai tokie vėjavaikiai? 

— Mes ne vėjavaikiai. Tik mūsų skonis išskirtinis. 

Lena sustojo prie Odetės namelio ir pagaliau pažvelgė į 
Deklaną. 

— Ar kas nors iš tavo giminaičių atvyks į Remio ir Efi 
vestuves? 

— Atvyks mano tėvai. 

— Na, tada ir pamatysime, tiesa? 

Lena iššoko iš automobilio ir pasileido prie durų, aplenk- 
dama Deklaną. 

— Močiute! — šūktelėjo ji, atidarydama duris ir žengda- 
ma vidun. — Atgabenau tau puikų svečią, gražų džentelmeną. 

Odetė išėjo iš virtuvės, valydamasi rankas į raudoną sku- 
durėlį. Paskui ją atsklido gardūs kavos ir kepinių kvapai. Kaip 
visada, Odetė buvo apsikabinėjusi įvairiausiais papuošalais ir 
apsiavusi darbinius aulinukus. Tačiau moters akys ir burna iš- 
davė vidinę įtampą. Net ir Deklanas akimirksniu tai pastebėjo. 

— Malonūs džentelmenai visada laukiami. Bėbė, — tars- 
telėjo Odetė Lenai ir pakštelėjo jai į skruostą. 

— Kas nutiko? 

— Šįryt kepiau juodą duoną, — atsakė Odetė, nepaisyda- 
ma Lenos klausimo. — Užeikite į virtuvę. 

Odetė apkabino Leną per juosmenį ir lengvai stumtelėjo į 
priekį. | 

— Ką turi tame gražiame maišelyje, mielasis? 

— Vieną mažmožį, pamaniau, kad jums turėtų patikti, — 
jau virtuvėje atsakė Deklanas, dėdamas maišelį ant stalo. — Čia 
nuostabiai kvepia. Galbūt ir man vertėtų išmokti kepti duoną. 

Kaip Deklanas ir tikėjosi, Odetė nusišypsojo, bet ore tvy- 
ranti įtampa neišsisklaidė. 

— Gal ir pamokysiu tave kelių dalykų. Tešlos minkymas — 
gera terapija. Pamiršti visas bėdas, gali viską apgalvoti. 

Odetė išėmė iš dovanų krepšelio nedidelę dėžutę, pavartė 
ją rankose ir truktelėjo vieną kaspinėlio galiuką. 

— Lena, jeigu nepasilaikysi šio berniuko sau, aš jį pasi- 
griebsiu. 

Odetei atidarius dėžutę, jos veido išraiška sušvelnėjo. 

Papuošalų dėželė lengvai tilpo jai į delną. Ji buvo širdies 
formos, dangtelis dekoruotas ranka pieštu piešiniu, kuris vaiz- 
davo senoviniais drabužiais pasipuošusią porą, sėdinčią sode 
ant suolelio. Pakėlus dangtelį, pasigirdo muzika. 

— Ta dainelė ištisas savaites skambėjo man galvoje, — 
pasakė Deklanas. — Taigi kai ją pamačiau, pamaniau, jog ver- 
tėtų nusipirkti. 

— “Pasibaigus pokyliui", — tarstelėjo Odetė. — Tai se- 
nas valsas. Liūdnas ir mielas. 

Odetė pakėlė į jį akis. 

— Gal turi kokį nors našlį dėdę, su kuriuo galėtum mane 
supažindinti? 

— Na, turiu dėdę Denį, bet jis — panašus į ožį, labai ne- 
gražus. 

— Bus gerai. Juk jis turi dalelę tavo širdies. 

— Gražus piešinukas, tiesa? 

Pasigirdus šiam balsui, Lena sustingo, tarsi kažkas būtų 
prispaudęs jai prie smilkinio šautuvą ir atlaužęs gaiduką. De- 
klanas pastebėjo, kaip Lena ir jos močiutė susižvalgė. Odetės 
žvilgsnis buvo atsiprašantis, Lena atrodė šokiruota. 

Tada jie atsigręžė. 

Atsirėmusi į durų staktą, stovėjo Lilibet. Ji vilkėjo trumpą 
ryškiai raudoną chalatą, sujuostą dirželiu. Jos plaukai krito ant 

pečių, veidas jau buvo padažytas — paryškintos akys, chalato 
raudonumo spalva padažytos lūpos. 

— O kas čia toks? — paklausė ji, kilstelėdama vieną ran- 
ką, tingiai permesdama ant nugaros plaukus ir apdovanodama 
Deklaną katiška šypsenėle. 


— Ką ji čia veikia? — griežtai paklausė Lena. — Ką, po 
velnių, ji veikia šiuose namuose? 
— Sie namai tiek tavo, tiek mano, — atšovė Lilibet. Yra 


labiau gerbiančių kraujo ryšį nei kai kurie. 

— Juk liepiau tau lipti į autobusą ir važiuoti sau. 

— Kodėl turėčiau vykdyti dukters paliepimus? — paklau- 
sė Lilibet, traukdamasi iš tarpdurio ir eidama prie viryklės. — 
Mama, ar čia užplikyta kava? 

— Kaip tu galėjai? — užsipuolė Odetę Lena. — Kaip ga- 
lėjai vėl ją priimti? 

— Lena, — tepasakė Odetė, imdama ją už rankos. — Ji — 
mano vaikas. 

— Aš esu tavo vaikas, — apmaudžiai atsakė Lena, burno- 
je pajutusi šių žodžių paliktą kartumą. — Kaip galėjai leisti jai 
grįžti ir Čia įsikurti, juk ji vėl tave nustekens, o paskui susiras 
kokį nors valkatą ir apvogusi tave dings. Dabar ji vartoja ko- 
kainą. Nejau pati nematai? Kokaino veltui niekas nedalija. 

— Juk sakiau, kad esu švari, — pratarė Lilibet, garsiai sta- 
tydama ant stalo puodelį. 

— Tu melagė. Tu visada buvai melagė. 

Lilibet palinko pirmyn. Lena buvo pasirengusi antausiui, 
bet Deklanas suskubo ją užstoti. 

— Gerai pagalvokite, ką darote, — pasakė jis. 

Jis ištarė šiuos žodžius ramiai, tačiau nuo jų pasklidusi 
kaitra užtvindė visą virtuvę. 

— Tik paliesk ją, Lilibet, tik paliesk ją nors kartelį, ir aš 
tave išmesiu, — pasakė Odetė, eidama prie viryklės ir netvirto- 
mis rankomis pildama į puodelį kavą. — Paminėsi mano žodį. 

— Ji neturi teisės taip su manimi kalbėti, — drebančiomis 
lūpomis ištarė Lilibet. — Ir dar prie svetimų. 

— Deklanas Ficdžeraldas. Aš esu Lenos ir panelės Odetės 
draugas. Paduosiu kavą, panele Odete. O jūs prisėskite. 

— Tai šeimos reikalai, Deklanai, — pratarė įtūžusi Lena, 

žvelgdama motinai į akis. Ji galės apmąstyti visą painiavą vė- 
liau, o dabar tejautė dusinantį pyktį. — Tu turėtum išeiti. 

— Vieną minutėlę, — atsakė Deklanas. Jis įpylė kavos ir 
nunešė puodelį Odetei. Pasilenkęs taip, kad matytų jos akis, 
Deklanas pratarė: 

— Aš esu airis. Ir iš motinos, ir iš tėvo pusės. Niekas ge- 
riau už airius nemoka spręsti šeimyninių ginčų ir kivirčytis. 
Jeigu jums manęs prireiks, tik paskambinkite... 

Jis spustelėjo Odetės ranką ir atsitiesė. 

— Ir tu taip pat, — tarstelėjo Deklanas, atsigręžęs į Leną. 

— Aš nepasilieku. Parvešiu tave atgal. 

Lena kalbėjo giliai kvėpuodama, tarsi ruošdamasi skaus- 
mingiems žodžiams, kuriuos rengėsi ištarti. 

— Močiute, aš myliu tave visa širdimi, bet, kol ji bus čia, 
tavo namuose nesilankysiu. Atleisk, kad tave skaudinu, bet ne- 
begaliu visko kartoti iš naujo. Pasakyk, kai ji išvažiuos. O tu, — 
atsigręžė ji į Lilibet, — jeigu dar kartą ją įskaudinsi, jeigu pa- 
imsi iš jos bent dolerį ar atsivesi į šiuos namus kokį nors per- 
ėjūną, su kuriuo vėliau pabėgsi, aš tave susirasiu. Prisiekiu Die- 
vu, susirasiu, kad ir kur būtum nuklydusi. Ir tada suvesiu su 
tavimi visas sąskaitas. 

— Lena, vaikeli! — šūktelėjo Lilibet, bėgdama siauručiu ko- 
ridoriumi, kai Lena nuėjo prie durų. — Aš pasikeičiau, mieloji. 
Aš noriu tau už viską atsilyginti. Tik duok man dar vieną progą... 

Jau būdama lauke, Lena riktelėjo: 

— Tu jau turėjai paskutinę progą. Nesiartink daugiau prie 
manęs. Nevaikščiok pas mane į namus. Man tu esi mirusi, girdi? 

Ji užtrenkė automobilio dureles, užvedė variklį ir nurūko, 
paskui save palikusi juodų dūmų debesį, kuris prarijo motiną 
ir namelį, kuriame ji užaugo. 

— Na kaip, buvo linksma, tiesa? — pratarė Lena, spaus- 
dama greičio pedalą. — Galiu lažintis, kad tavo šeima apsi- 
džiaugtų, sulaukusi tokios viešnios kaip Lilibet Simons, kek- 
šės, narkomanės, vagilės ir melagės. 

—- Negali dėl to kaltinti močiutės, Lena. 

— Aš jos ir nekaltinu. Aš nekaltinu, — tramdydama aša- 
ras, pratarė Lena. Ji jautė, kaip jos svilina galugerklį. — Bet aš 
nebūsiu dalelė jos. Aš nebūsiu. 

Lena sustabdė automobilį prie Manė rūmų. 

— Dabar turiu važiuoti, — pasakė Lena, nuleidusi ant vairo 
galvą. — Ir tu eik. Lipk. 

— Ne. Aš nelipsiu, — atsakė Deklanas. Kiti tikriausiai iš- 
lipdavo, pamanė Deklanas. Štai kur Lenos nuoskaudų priežas- 
tis. — Norėtum apie tai pasikalbėti čia ar viduje? 

— Aš išvis nesiruošiu apie tai kalbėtis. 

— Ne, tu kalbėsi. Pasirink, kur norėtum. 

— Aš tau jau papasakojau viską, ką turėtum žinoti. Mano 
motina — kekšė ir narkomanė. Jeigu ji nebeišgali tenkinti įvai- 
riausių savo poreikių, ima vogti. Ji jau gali meluoti, žiūrėdama 
žmogui tiesiai į akis. 

— Bet juk ji čia negyvena. 

“ — Aš nežinau, kur ji gyvena. Ji vienoje vietoje ilgai neuž- 
sibūna. Vakar ji buvo atėjusi pas mane. Ji vėl melavo, vėl kal- 
bėjo apie naują pradžią, apie tai, kad mes turėtume susidrau- 
gauti. Ji tikėjosi, kad aš vėl ją įsileisiu. Daugiau niekada, — 
kalbėjo Lena, vėl atsirėmusi į automobilio sėdynę. — Aš jai 
daviau penkiasdešimt dolerių autobusui. Turėjau geriau pagal- 
voti. Panašu, kad tie pinigėliai jau išgaravo kitokiems reika- 
lams. 

— Eikim pasivaikščioti. 

— Vaikštinėjimas ar bučiniai čia nepadės, Deklanai. Tu- 
riu grįžti namo. 

— Negali vairuoti automobilio ir važinėti po miestą nenu- 
siraminusi. Eikim pasivaikščioti. 

Norėdamas būti tikras, kad ji nenuvažiuos jam išlipus, De- 
klanas ištraukė raktelius ir įsidėjo juos į kišenę. Tada išlipo ir 
apėjo automobilį. Atidaręs Lenos dureles, jis padavė jai ranką. 

Ji nebeturėjo jėgų vėl pradėti ginčytis. Užuot ištiesusi jam 
ranką, ji pati išlipo iš mašinos ir susikišo rankas į kišenes. 

Jie pasivaikščios, pasikalbės, mąstė ji, o paskui viskas bus 
baigta. 

Lena numanė, kad jis vylėsi, jog žiedais apsipylę jo sodai 
ir gėlių aromatai ją nuramins. Turbūt jis tikrai nori ją paguosti. 
Toks jau jo būdas. Negana to, jis norėtų daug ką išsiaiškinti, 
kad paskui galėtų priimti tinkamus sprendimus. 

Tačiau kalbant apie Lilibet, negali būti jokių sprendimų. 

— Šeima gali sunkte išsunkti, tiesa? 

Lena pervėrė jį skvarbiu žvilgsniu, tamsiu, aršiu, drėgnu. 

— Ji nėra mano šeima. 

— Jau supratau. Bet susiklosčiusi situacija yra šeimyninė. 
Ir mano giminaičiai dažnai pakliūva į panašias situacijas. Gal- 
būt todėl, kad mūsų yra labai daug. 

— Negali sakyti, kad kėdžių trūkumas kokteilių vakarėly- 
je ar atsitiktinumas, kai dvi tetulės ateina apsivilkusios vieno- 
domis suknelėmis, jau yra kebli situacija. 

 Deklanas svarstė, ar praleisti šį įžeidimą pro ausis, ar į jį 
kaip nors sureaguoti. Lena išties labai dygi ir grubi. Ne, jis 
negali neatsakyti į tokius jos žodžius. 

— Ar tu manai, kad turint daug pinigų nebeegzistuoja as- 
meninės problemos? Ar manai, kad pinigai mažina kančias, už- 
glaisto tragedijas? Labai paviršutiniškas mąstymas, Lena. 

— Aš ir esu paviršutiniška ir banali. Toks jau mano kraujas. 

— Paistalai. Vis dėlto tu turi teisę savęs gailėtis, kai vos 
negavai antausio. Pinigai nepagelbėjo mano pusseserei En- 
dži, kai jos vyras pasistengė, kad tą patį mėnesį pastotų ir ji, 
ir jo meilužė. Pinigai nepadėjo mano tetai, kai per avariją žu- 
vo jos dukra, tą dieną šventusi aštuonioliktąjį gimtadienį. Gy- 
venimas vėto ir mėto nepriklausomai nuo to, kokio storio ta- 
vo piniginė. 

Lena įsakė sau nurimti. 

— Aš atsiprašau. Lilibet visada mane nuteikia taip, kad 
paskui kurį laiką tiesiog negaliu pritapti prie jokios draugijos. 

— Aš ne draugija, — atsakė Deklanas. Lenai nespėjus iš- 
sisukti, jis suėmė abiem delnais jos veidą. — Aš tave myliu. 

— Liaukis, Deklanai. 

— Negaliu. 

— Aš tau visai netinku. Aš niekam neduodu nieko gera, 
todėl nenoriu, kad tai tęstųsi. 

— Štai kur šuo pakastas, tiesa? 

— Taip. 

Deklanas pasilenkė ir paėmė pirštais raktelį, kybojusį jai 
ant kaklo. 

— Tavo širdį sužeidė ne vyras, o moteris. Dabar tu nori 
savo širdį užrakinti, uždaryti ir neįsileisti meilės, nors ji pati 

pas tave veržiasi. Tu neleisi sau dalytis meile su kitu. Taip sau- 
giau. Jeigu tu pati nemyli, tau nesvarbu, ar kas nors lieka su 
tavimi, ar išeina. Vadinasi, tu esi bailė. 

— Na ir kas, jeigu taip? — atkirto Lena, nusimesdama jo 
ranką. — Tai mano gyvenimas. Gyvenu jį taip, kaip man patin- 
ka. Kol kas man gerai sekasi. Tu esi romantikas, mielasis. Nors 
ir jankis, nors ir gavęs puikų išsilavinimą, tu vis tiek esi svajo- 
tojas. Aš nepasitikiu svajonėmis. Man svarbu tai, ką turiu da- 
bar. Vieną gražią dieną tu nubusi Šiame dideliame sename na- 
me, tiksliau, visiškai niekur, ir imsi svarstyti, apie ką, po vel- 
nių, galvojai, nusprendęs čia atsikraustyti? Tada dumsi atgal į 
Bostoną, vėl imsiesi advokatūros, vesi kokią nors klasišką mo- 
terį, vardu Aleksandra, ir susilauksi poros gražių vaikelių. 

— Dar pamiršai porą auksinių retriverių, — ramiai pasakė 
Deklanas. 

— O, — tarstelėjo mostelėjusi rankomis Lena. — Atsipra- 
šau! | 

— Geriau nė nesugalvosi. Pirma, vienintelė mano pažįs- 
tama moteris, vardu Aleksandra, turi didžiulius kaip arklio 
dantis. Galima sakyti, aš jos bijau. Antra, ir tai yra kur kas 
svarbiau, ketinu savo gyvenimą nugyventi šiame dideliame 
sename name kartu su tavimi, Angelina. Ketinu sukurti su ta- 
vimi šeimą ir auginti vaikus būtent čia. Auksiniai retriveriai 
nebūtini. 

Tu nuolat kartoji tą patį, tarsi nuo kartojimo viskas ga- 
liausiai taip ir įvyks. 

Dabar Deklanas nusišypsojo plačia šypsena. 

— Lažinamės? 

Jis būna kažkoks keistas, kai elgiasi štai šitaip, pagalvojo 
Lena. Jis jai atrodydavo galingas ir kažkuo bauginantis, kai 
užsispyrimą ir pasiryžimą imdavo dangstyti nepaprastu man- 
dagumu. . | 

— Aš važiuoju į darbą. Kurį laiką laikykis nuo manęs ato- 
kiau, girdi? Esu per daug įpykusi, kad su tavimi kalbėčiausi. 

Deklanas leido jai išeiti. Pakako vien to, kad jo sukeltas 
pyktis išdžiovino jos akyse sužvilgusias ašaras. 


223 


15 


Naujasis Orleanas, 1900-ieji 


Žiuljenas buvo girtas, bet jam patiko tokia būsena. Glėby- 
je jis laikė pusnuogę kekšę, viena ranka gniaužė sunkią jos krūtį. 
Kažkoks juodukas pianinu grojo trūkčiojančią melodiją, ir šie 
garsai Žiuljeno galvoje maišėsi su laukiniu moters juoku. 

Oras buvo pridvisęs nuo cigarų dūmų. Žiuljenui taip pat 
norėjosi užsirūkyti, bet jis tiesiog nepajėgė prisidegti cigaro ar 
užvilkti į antrą aukštą kekšės. 

Faktas, kad jis vėl mirtinai nusigėrė, jo nejaudino. Jis glo- 
bojo šį viešnamį ir pastaruoju metu nuolat naudojosi įkurtais 
fondais savo sąskaitoms apmokėti. Čia jį visi pažinojo ir bent 
jau iki šiol juo pasitikėjo. 

Jis išsirinko šviesiaplaukę, apkūnią, menko protelio pro- 
stitutę. Jis suprato, užgulęs tokią moterį nematys į jį žvelgian- 
čių Abigailės akių. 

Bent jau šį kartą. 

Jis gurkštelėjo viskio, paskui sugnybo blondinės spenelį. 
Ji cyptelėjo ir žaismingai pliaukštelėjo jam per ranką. Žiulje- 
nas sėdėjo i išsišiepęs, kai vidun įžengė Liusjenas. 

— Šventasis mano brolelis, — pratarė Žiuljenas. Nors jis 
sunkiai beapvertė liežuvį, šiuos žodžius ištarė su piktu kartėlių. 
Žiuljenas mauktelėjo dar viskio ir žiūrėjo, kaip Liusjenas purto 
galvą, atsisakydamas besisiūlančios raudonplaukės paslaugų. 

Jis atrodo toks baltas, švarus ir tobulas šioje prirūkytoje 
salėje, mąstė Žiuljenas, tarp rėksmingų spalvų ir kimių balsų. 

Žiuljenas galvojo, ar ir Kainas, žvelgdamas į Abelį, juto 
tokį patį neapsakomą pasibjaurėjimą, kokį jis jautė dabar. 

Jis laukė, supdamas ant kelių savo blondinę ir gniaužyda- 
mas jos krūtis, o Liusjenas žvalgėsi po salę. Kai visai vienodos 
jų akys susitiko, trenkė perkūnas. Žiuljenas galėjo prisiekti, 
kad išgirdo griausmą arba dviejų kovoje susikirtusių kardų 
žvangėjimą. 

— Kas gi čia? — pratarė Žiuljenas, kai Liusjenas priėjo 
arčiau. — Galiausiai nusileidai iki paprastų mirtingųjų? Mano 
broliui reikia išgerti, jam reikia išgerti ir pasidžiaugti moteri- 
mi! — šūktelėjo Žiuljenas. — Nors aš labai abejoju, ar jis ži- 
nos, ką veikti su taurele ir su kekše. 

— Žiuljenai, tu kompromituoji save ir savo šeimą. Mane 
atsiuntė, kad parvežčiau tave namo. 

—- Aš visai nesivaržau, mokėdamas už kekšę, — atsakė 
Žiuljenas, statydamas ant stalo stiklą ir braukdamas ranka per 
blondinės šlaunį. — Aišku, jeigu tokią kekšę vesčiau, viskas 
būtų kitaip. Bet tu ir čia mane pralenkei, broliuk. 

Liusjeno veidas pabalo. 

— Nedrįsk jos minėti tokioje vietoje. 

— Mano brolis vedė šliundrą iš pelkynų, — bičiuliškai 
besišnekučiuojančio žmogaus tonu pasakė Žiuljenas blondinei, 
ją sulaikydamas, kai ši mėgino sprukti nuo jo kelių. Dabar jis 
jautė po savo delnu besidaužančią jos širdį, nes jo susidūrimas 
su Liusjenu gerokai įkaitino atmosferą. 

Jos baimė Žiuljeną sujaudino labiau nei anksčiau jam į ausį 
šnabždėti pažadai. 

— Liusjenas, Manė pasididžiavimas, parsitempė į mūsų 
namus kažkokią valkatą, o dabar džiūsta iš ilgesio ir rauda, kad 
toji iškeitė jį į kitą, palikusi jam savo mergiščią. 

Žiuljenas turėjo pats tuo įtikėti. Visą žiemą jis maukė vis- 
kį, stengdamasis užmiršti plačiai atmerktų Abigailės akių 
žvilgsnį, į vandenį slystančio jos kūno garsą. 

Jis turėjo tuo įtikėti arba... išprotėti. 

— Viskas, — paliepė Liusjenas blondinei. — Eik. 

— O aš noriu, kad ji liktų kur buvusi, — atsakė Žiuljenas, 
suėmęs moterį už rankų, kai ji mėgino išsivaduoti iš jo gniaužtų. 

Nė vienas iš jų nepastebėjo, kad dabar salėje buvo mirti- 
nai tylu, nebeskambėjo muzika, nutilo juokas. Liusjenas su- 
griebęs nutempė prostitutę nuo Žiuljeno kelių, paskui truktelė- 

jo nuo kėdės Žiuljeną. Blondinė spruko šalin kaip pabaidytas 
triušis. 

— Džentelmenai, — įsikišo arčiau priėjusi viešnamio šei- 
mininkė. Jai už nugaros stovėjo įspūdingas milžinas, apsivilkęs 
nepriekaištingai pasiūtu fraku. — Mes nenorime nemalonumų. 
Mesjė Žiuljenai, — burkavo ji, glostydama jam skruostą, tačiau 
jos akys buvo visiškai šaltos. — Eik dabar su savo broliu, gera- 
sis mano drauge. Čia ne vieta šeimyniniams kivirčams. 

— Žinoma. Aš labai atsiprašau, — atsakė Žiuljenas, pač- 
męs jos ranką ir pabučiavęs. Paskui jis apsigręžė ir šoko ant 
Liusjeno. 

Jiedu parvertė stalą ir sudaužė lempą. Žmonės puolė iš sa- 
lės, moterys pradėjo klykti, o jiedu susikibę ėmėsi ant grindų, 
daužydamiesi kumščiais, tąsydami vienas kitą kaip šunys. Iš 
jų liete liejosi per visą gyvenimą susitvenkęs pyktis ir neapy- 
kanta. 

Galiausiai prie jų pripuolė tvarkos prižiūrėtojas ir pakėlė 
Žiuljeną už pakarpos, paskui greitai nutempė jį prie durų ir iš- 
metė į lauką. Liusjenas irgi nė nepajuto, kai buvo pakeltas ir 
išneštas. 

Liusjenas buvo išlydėtas keiksmais ir šūksniais. Sukilusį 
pyktį nuslopino patirtas didžiulis pažeminimas. Liusjenas papurtė 
galvą, tarsi mėgindamas atgauti šaltą protą, ir atsistojo. 

Jis pažvelgė į brolį, į savo paties atspindį, ir jį užplūdo 
kitoks gėdos jausmas. 

— Nejau mes galėjome taip žemai pulti? — nuvargusiu balsu 
pratarė jis. — Vaidijamės viešnamyje, leidžiamės išmetami į gat- 
vę kaip kokie padugnės... Žiuljenai, noriu su tavimi gyventi tai- 
kiai. Dievas mato, aš niekur nebegaliu rasti ramybės. 

Jis ištiesė ranką, norėdamas padėti Žiuljenui atsistoti. 

Tačiau Žiuljeno juntama gėda buvo kitokia. Jo gėda buvo 
juoda. 

Vėliau jis nebūtų galėjęs prisiminti, kaip iš už bato aulo 
išsitraukė peilį. Svaigalai, įtūžis ir kaltės jausmas jį visiškai 
apakino. Jis nebūtų galėjęs prisiminti, kaip pašoko ant kojų ir 
smogė broliui iš peties. 

Žiuljenas pajuto, kaip peilio ašmenys įsmigo į brolio kūną; 
jį apėmė laukinis džiaugsmas. Jo akys karštligiškai blizgėjo, 
jis prasišiepė kaip beprotis, užuodęs kraują. 

Jie grūmėsi toliau; sužeistas ir apstulbęs Liusjenas gynė- 
si, o Žiuljenas jį puolė, apimtas aklo įniršio. Peilis atsidurdavo 
tai vieno, tai kito rankose. 

Liusjeną sukaustė neapsakomas siaubas, kai išvydo išplės- 
tas Žiuljeno akis, peiliui įsmigus lemtingąjį kartą. 

— Mėre de Dieu, — sumurmėjo Žiuljenas, žvelgdamas į 
krauju apsipylusią savo krūtinę. — Tu mane nužudei. 


Manė rūmai, 
2002-ieji 


Iš pietų atplūdo karščiai. Deklanui atrodė, kad net pats oras 
prakaituoja. Kai tik būdavo įmanoma, rytais ir vakarais, jis dar- 
buodavosi lauke, o popietėmis ieškodavo vėsesnės kertelės na- 
muose. 

Jis šiek tiek sugaišdavo, nešiodamas įrankius tai vidun, 
tai vėl į lauką, bet po truputėlį stūmėsi į priekį. Taip būtų gali- 
ma pavadinti jo sugalvotą žaidimą. 

Deklanas neskambino Lenai manydamas, kad jai pravartu 
šiek tiek atvėsti ir aprimti, bet nuolat apie ją galvojo. 

Jis galvojo apie ją kaldamas lentas, tyrinėdamas dažų pa- 
vyzdžius, įrenginėdamas ventiliatorius. 

Deklanas galvodavo apie ją nubudęs vidury nakties, susi- 
vokęs esąs prie tvenkinio, susirangęs ant žolės, kumštyje su- 
spaudęs Liusjeno laikrodį ir apsipylęs ašaromis. 

Dienomis jis stengdavosi negalvoti apie vaikštinėjimą per 
miegus. Kartais jam tai pavykdavo, tik niekada nepasisekdavo 
išmesti iš galvos Lenos. 

Dar vieną dienelę, įsakė jis sau, braukdamas nuo kaktos 
prakaitą. O tada nuvažiuos į miestą ir pasibels į jos duris. Jei- 
gu jis bus priverstas priremti ją prie sienos, kad ji prakalbėtų, 
jis taip ir padarys. 

Sparčiai artėjo Remio vestuvių diena. Vadinasi, jis ne tik 
stebės, kaip veda geriausias jo bičiulis, bet ir... turės pasitikti į 
miestą atvyksiančius savo tėvus. 

Deklanas jiems buvo neapsakomai dėkingas už tai, kad jie 
atmetė jo pasiūlymą apsistoti rūmuose. Visiems bus geriau, jei- 
gu jie apsistos puikiame viešbučio numeryje. 

Vis dėlto Deklanas norėjo būtinai baigti galerijas ir įreng- 
ti vieną iš svečių miegamųjų. Jeigu jam pasiseks, atvykus tė- 
vams, namas atrodys įspūdingai, žvelgiant nuo keliuko, o įreng- 
tas miegamasis bus įrodymas, kad jis galėjo juos priimti ir sa- 
vo namuose. 

Jo mama, savaime suprantama, net nesuabejos jo nuošir- 
dumu. Ji turi tokią dovaną. 

Deklanas nulipo nuo kopėčių, nusičiupo butelį ir ėmė go- 
džiai gerti šaltą vandenį; likusį susivertė sau ant galvos. Atsi- 
gaivinęs jis nužingsniavo pievele, o paskui atsigręžė, norėda- 
mas pasižiūrėti. 

Visas varvantis, tiksliau, jau pradėjęs garuoti, Deklanas 
patenkintas nusišypsojo plačia šypsena. 

— Neblogai, — garsiai pratarė jis. — Ne taip jau blogai 
jankiui savamoksliui. 

Jis baigė dvigubus laiptus. Grakščiai išlenkti laiptai juosė 
abi anįro aukšto galerijos puses. Elegantiškai atrodantys laip- 
tai atpirko visas nuospaudas, pūslės ir įbrėžimus, ilgas darbo 
valandas. 

Šie laiptai, mąstė Deklanas, bus didysis jo pasididžiavi- 
mas ir džiaugsmas. 

Dabar jam reikėjo papirkti dažytojus, kad šie sutiktų dirb- 
ti tokiame karštyje, arba melsti vėsesnių orų. 

Kad ir kaip ten būtų, jis neketino laukti, kol bus baigta 
užpakalinė namo dalis. Jis norėjo išdažyti fasadą, troško kuo 
greičiau atsistoti toje vietoje, kur stovėjo dabar, ir grožėtis nuo- 
takos baltumo tviskesiu. 

Norėdamas dar kiek pasidžiaugti, Deklanas žingtelėjo ke- 
letą žingsnių atgal ir pasuko dešiniųjų laiptų link, paskui pe- 
rėjo galeriją ir lėtai nulipo kairiuoju laiptų sparnu. Jis patyrė 
išties didelį malonumą užlipdamas ir vėl nulipdamas. 

Tada jis pasirausė įrankių dėžėje ir išsitraukęs mobilųjį 
telefoną paskambino Lenai. 

Deklanas būtinai turėjo pasidalyti savo džiaugsmu su ja. Na 
ir kas, jeigu jis viena diena paankstins numatytą susitikimą su ja? 

Lenos kambaryje suskambėjo telefonas, ir kaip tik tada pa- 

žvelgęs per petį Deklanas išvydo per veją žingsniuojančią Li- 
libet. Jis nuspaudė mygtuką "Baigti", atsistojo ir įdėjo telefo- 
ną atgal į įrankių dėžę. 

— Galiu prisiekti, toks karštis verčia iš kojų. 

Moteris išsišiepė ir sumirkčiojo akimis, mojuodama po no- 
simi ranka. Deklanas pastebėjo, kad jos riešą puošiančios apy- 
rankės yra Odetės. 

— Jau beveik popietė. Tik pažvelk į save, — murkė ji. 

Ji priėjo prie Deklano ir perbraukė pirštu per nuogą jo 
krūtinę. 

— Tu visas šlapias. 
| — Palindau po improvizuotu dušu, — atsakė Deklanas, 

instinktyviai žingtelėjęs atgal, kad ji prie jo nesiliestų. — Kuo 
galėčiau būti naudingas, ponia Simons? 

— Gali vadinti mane Lilibet. Kad ir kaip ten būtų, esi ge- 
ras mano mamos ir... mažosios mano mergaitės bičiulis, tiesa? 

Ji žingtelėjo į šoną, o paskui išpūtė akis, pamačiusi rūmus. 

—- Net sunku patikėti, ką tu padarei su šiuo didžiuliu senu 
namu. Tikriausiai esi velniškai sumanus, Deklanai, — flirtuo- 
dama kalbėjo ji. — Aš galiu vadinti tave Deklanu, tiesa? 

— Žinoma. Tam sumanumo nereikia, — atsakė jis. — Rei- 
kia tik daug laisvo laiko. | 

Ir pinigų, pamanė Lilibet. Labai daug pinigų. 

— Na, tik jau nesikuklink. Tu padarei tikrą stebuklą. Ti- 
kiuosi, labai tavęs nesutrukdysiu, jeigu paprašysiu aprodyti na- 
mo vidų. Beje, mielai išgerčiau kokio nors šalto gėrimo. Ei- 
nant visai išdžiūvo gerklė. 

Jis nenorėjo vestis jos į savo namus. Nuo jos dvelkė ne tik 
blogu skoniu, betir kažkokia grėsme. Bet, kad ir kokia Lilibet 
būtų, ji — Lenos motina, o jo motina jam buvo įskiepijusi ge- 
ras manieras. 

— Žinoma. Turiu arbatos. 

— Nė nesugalvosi ko nors geriau. 

Moteris nusekė paskui Deklaną durų link ir pasijuto labai 
pamaloninta, kai jis atidarė jai duris ir pasitraukė, kad ji įeitų 
pirma. Eidama pro Deklaną, Lilibet pasistengė prie jo prisi- 
liesti, tarsi visai nekaltai, bet aiškiai siūlantis, o paskui įėjo į 
vestibiulį ir išsižiojo iš nuostabos. 

Jai nereikėjo vaidinti nuostabos, žvalgantis po didingą vesti- 

biulį. Ji jau ir anksčiau yra čia buvusi. Remis ir Deklanas ne pir- 
mieji, kurie apsvaigę nuo alkoholio buvo įsibrovę į Manė rūmus. 

Lilibet šie rūmai niekada per daug nepatiko. Jai daryda- 
vosi nejauku nuo šešėlių ir dulkių, nuo voratinklių ir išblėsu- 
sio spindesio. 

Tačiau dabar rūmai buvo sklidini šviesos ir vėl švytėjo. 
Blizgančios grindys, tviskančios sienos... Jos akys ilgesniam 
laikui neužkliuvo už senų baldų, kurie jos nežavėjo, nors Lili- 
bet nė neabejojo, kad jie išties brangūs. 

Iš kartos į kartą perduodami pinigai traukia senus daiktus. 
Tokios tiesos ją trikdė; kam pirkti senienas, jei pasaulyje tiek 
daug naujų ir gražių daiktų?.. 

— Viešpatie, saldainiuk, bet juk čia tikros parodų salės, — 
kartojo ji, eidama į svetainę. 

Galbūt jai būtų labiau patikę dideliame mieste pastatyti 
panašūs rūmai, bet ji neabejojo, kad ir čia kiekviena moteris 
galėtų pasijusti kaip karalienė, gyventi taip, kaip geidžia. 

— Viešpatėliau, ar aš jau sakiau, kad tu labai protingas? 
Oi, tu tiesiog genijus. Viskas taip gražu ir nauja, — kalbėjo ji, 
atsigręždama į Deklaną. — Tu turėtum labai didžiuotis. 

— Gal ir didžiuosiuosi. Virtuvė štai ten. Galėsite atsigerti 
šaltos arbatos. 

— Būtų labai miela, tik neskubink manęs. 

Ji vikriai įsikibo Deklanui į parankę ir lipte prilipo prie 
jo, jiems einant koridoriumi. 

— Aš žaviuosi viskuo, ką čia padarei. Mama sakė, kad tu 
pradėjai dirbti vos prieš kelis mėnesius. 

— Jeigu laikaisi susidaryto plano, gali daug nudirbti. 

Kadangi kaip tik dabar Deklanas pasijuto tvirtai laikomas 
Lilibet, jis vėl panoro kuo greičiau jos atsikratyti. Tačiau ji pa- 
suko į biblioteką ir murkdama ėmė žvalgytis; Deklanas, nau- 
dodamasis pasitaikiusia proga, nutarė įdėmiau į ją įsižiūrėti. 

Lena visiškai nepanaši į ją. Tiesa, šiek tiek išorinio pana- 
šumo yra, mąstė jis. Tačiau Lenos kūnas buvo stangrus, tvir- 
tas, o Lilibet — jau paženklintas laiko, sunykęs, nemaloniai 
liesas. 

Apsimovusi trumpučius raudonus šortus ir apsitempusi 
trumpa palaidine, ji atrodė provokuojamai ir gana apgailėtinai, 

varsi nasidkvėjusa eMė, AS day ta Ss ASS paskui karnava 
Io nakčiai. Deklanas pajuto užuojautą pritarimo ir dėmesio ieš- 
kančiai moteriai, beviltiškai mėginančiai būti seksualia. 

Lilibet buvo smarkiai išsidažiusi, o karštis tam neišėjo į 
gera. Jos veidas buvo išgeltęs ir tarsi netikras, išdažytas nena- 
tūraliomis spalvomis. 

Jiems atėjus į virtuvę, Deklanui Lilibet pasirodė per daug 
apgailėtina, kad ant jos būtų galima pykti. 

— Prašau sėstis, — pasiūlė jis. — Atnešiu atsigerti. 

Deklano balse nuskambėjusią gerumo gaidelę Lilibet su- 
prato kaip palankumą sau. 

— Tokia virtuvė kaip ši... — tarstelėjo ji, sėsdamasi ant 
kėdės. Čia buvo vėsu; ji atlošė galvą, kad pravėstų kaklas, kad 
geriau matytų Deklaną. — Tetrūksta, jog tu man pasakytum, 
kad moki gaminti. Na, saldainiuk, jeigu taip būtų iš tikrųjų, aš 
paveržčiau tave iš Lenos ir pati už tavęs ištekėčiau. 

— Atsiprašau, — pratarė Deklanas. Lenos vardas privertė 
jį atsitokėti. Deklanas buvo nuo Lilibet nusigręžęs, todėl ji ne- 
matė jo veido. — Aš nemoku gaminti. 

— Na, šitai galima atleisti, — pasakė Lilibet, braukdama 
liežuviu per viršutinę lūpą. Jis ne tik turi pinigų pilnas kiše- 
nes, bet dar yra ir puikiai sudėtas. Lilibet jau buvo pasiilgusi 
vyro. — Ar neturėtum ko nors stipresnio nei arbata, branguti? 

— Ar tiktų alus? 

Labiausiai jai būtų tikęs stiklas viskio, bet ji tik linktelėjo. 

— Kaip tik tiks. Ar ir tu su manimi išgersi? 

— Man užteks ir arbatos. Šiandien dar reikės padirbėti. 

— Dirbti per karšta, — atsakė Lilibet, išsitiesdama kėdėje 
ir žiūrėdama į Deklaną pro primerktas blakstienas. — Tokiomis 
dienomis kaip ši norisi mirkti vėsioje vonioje, 0 paskui išsitiesti 
pritemdytame kambaryje su veikiančiu ventiliatoriumi. 

Ji paėmė iš Deklano rankų bokalą alaus ir gurkštelėjo. 

— (O) ką tu darai, kovodamas su karščiu, meiluti? 

— Užsipilu ant galvos šalto vandens. Kaip gyvena panelė 
Odetė? 

Lilibet vyptelėjo. 

— O, puikiai. Jau iš ryto namuose karšta kaip pragare; ji 
kepė duoną. Mama turi labai taupyti. Aš jai padėjau kuo galė- 
dama, bet vis tiek striuka su pinigais. Deklanai... 

Ji perbraukė pirštais per aprasojusį bokalą ir vėl gurkšte- 
lėjo alaus. 

— Norėjau atsiprašyti už tą sceną, kurią turėjai stebėti na- 
melyje. Na, mes su Lena prastai sutariame. Manau, tikrai ne- 
galėčiau paneigti, kad, kai ji buvo maža, turėjau elgtis kitaip. 
Bet dabar mėginu viską ištaisyti. 

Ji išplėtė akis ir luktelėjo, kol jos prisipildys ašarų. 

— Aš pasikeičiau. Dabar aš išties suvokiu, kas man yra 
svarbiausia. Tai šeima. Supranti, ką turiu galvoje. Juk pats turi 
šeimą. 

— Taip, aš turiu šeimą. 

— O dabar, kai esi čia, tikriausiai jų pasiilgsti, o jie pasi- 
ilgsta tavęs. Kad ir kas tarp jūsų nutiktų, galiausiai viską pa- 
mirštate ir padedate vienas kitam. Visai nesvarbu, kas buvo nu- 
tikę anksčiau, tiesa? 

— Taip. 

Ji grakščiu judesiu nubraukė ašaras. 

— Labai norėčiau, kad Lena suprastų, ko iš tikrųjų noriu. 
Ji vis dar manimi nepasitiki, ir aš negaliu jos dėl to kaltinti. 
Pamaniau, kad gal tu man padėsi ją įtikinti, kad suteiktų man 
dar vieną galimybę. 

Ji per stalą ištiesė ranką ir uždėjo ją ant Deklano kėdės 
atlošo. | 

— Aš būčiau labai dėkinga už tokią pagalbą. Jaučiuosi to- 
kia vieniša. Mano padėtyje atsidūrusiai moteriai reikia draugo. 
Tvirto ir stipraus ją palaikančio vyro. Jeigu žinočiau, kad ma- 
ne palaikai, jausčiausi daug tvirčiau, 

— Jeigu įmanoma kalbėti apie kokį nors palaikymą, aš pa- 
laikau Leną. Kad ir kaip būtų, negalėčiau kištis į šeimos reika- 
lus. Jeigu būčiau toks kvailas ir stengčiausi elgtis kaip prašo- 
mas, ji vis tiek manęs neklausytų. 

— Galbūt jūs nesate tokie artimi, kaip man pasirodė. 

— Visada rizikinga daryti kokias nors prielaidas, — atsa- 
kė Deklanas. 

Lilibet dar gurkštelėjo alaus. 

— Tu su ja miegi, tiesa? 

— Nesirengiu apie tai su jumis kalbėtis. 

— O kodėl gi ne? — paklausė Lilibet, glausdama apraso- 

jusį bokalą prie krūtų. Paskui nusijuokusi ji atsistojo. — Tu 
drovus, branguti? Būnant su Lilibet, drovėtis nereikia. Mudu 
galėtume būti draugai. 

Apėjusi stalą, ji atsistojo jam už nugaros ir pasilenkė. 

— Labai geri draugai, — pridūrė ji, apkabindama Dekla- 
ną ir grybšteldama dantimis jo ausį. 

— Ponia Simons, jūs verčiate mane jaustis labai nepato- 
glai, todėl prašau patraukti nuo manęs rankas. 

— Tu esi drovus, — sukikenusi ir pūstelėjusi šiltu, alumi 
atsiduodančiu kvapu, ji nuleido rankas dar žemiau. 

Deklanas čiupo Lilibet už riešų ir atstūmė nuo savęs. 

— Jūs save kompromituojate, — pasakė Deklanas, pasisuk- 
damas taip, kad galėtų laisvai atsistoti ir pažvelgti jai į akis. — 
Aišku, tai jūsų reikalas. Bet jūs naudojatės manimi, norėdama 
prieiti prie Lenos, o tai jau svarbu man. 

Lilibet skruostus užliejo piktas raudonis. 

— Gal manai, kad esi man per geras? 

— Negali būti jokių “gal". Išeikit, ir mes abu pamiršime, 
kad čia buvote. 

Lilibet norėjo ant jo rėkti, jam kirsti, bet ji dar nebuvo 
praradusi šalto proto. Ji dar nebuvo išgėrusi ganėtinai alaus, o 
prieš ateinant suvartota kokaino dozė taip pat buvo apgailėti- 
nai maža. Apsikvailinusi ji krito atgal į kėdę ir padėjusi galvą 
ant sunertų rankų prapliupo raudoti. 

— Aš nežinau, ką man daryti. Esu tokia vieniša, tokia su- 
trikusi. Man reikia pagalbos. Maniau... pamaniau, jeigu atsi- 
duosiu tau, tu man padėsi. O dabar aš tiesiog nežinau, ką man 
daryti! 

Ji pakėlė galvą, ir dvi šiaip ne taip išspaustos ašaros nu- 
riedėjo per išdažytus skruostus. 

— Mano padėtis tokia apgailėtina. 

Deklanas priėjo prie kriauklės, atsuko šaltą vandenį ir pa- 
ėmė stiklinę. | 

— Kodėl ji tokia jau apgailėtina? 

— Aš turiu skolų. Dėl to išvykau iš Hiustono, o dabar bi- 
jau, kad jie manęs nesurastų ir neprimuštų. Kad ir Lenos nenu- 
skriaustų. Nenoriu, kad jie skriaustų mano mergaitę. 

Deklanas pastatė priešais ją stiklinę su vandeniu. 

— Kiek jūs skolinga? 

Prieš Lilibet nuleidžiant akis, Deklanas pastebėjo, kaip jos 
džiugiai žybtelėjo. 

— Penkis tūkstančius dolerių. Aš nekalta. Aš tikrai nekal- 
ta. Patikėjau blogais žmonėmis, vyru, — tyliai kalbėjo ji. — 
Jis pabėgo su visais pinigais, o aš likau skolinga. Jeigu negrą- 
žinsiu tų skolų, jie mane suseks ir ką nors man padarys. Ką 
nors padarys mamai ir Lenai. 

Deklanas vėl atsisėdo ir atidžiai į ją įsižiūrėjo. 

— Jūs meluojate. Jūs norite pamėginti apvynioti mane ap- 
link pirštą, lengvai gauti penkis tūkstančius ir prisipirkus nar- 
kotikų išvažiuoti iš miesto. Jūs manote, kad aš lengvatikis, bet 
labai klystate. Jeigu ne Lena, aš duočiau jums porą šimtų, kad 
jūsų atsikratyčiau. Bet, Lilibet, matote, yra dar ir Lena. Jai tai 
nepatiktų. 

Lilibet kliustelėjo vandenį Deklanui į veidą. Jis nė nemirk- 
telėjo. 

— Dulkinau tave... 

— Sakyčiau, mes jau aptarėme šią galimybę. 

— Manai, kad esi labai sąmojingas, ar ne? Jautiesi esąs 
labai svarbus, nes pinigingas, — kalbėjo ji pašokusi. — Dide- 
lė, graži, žinoma šeima. Aš viską apie tave sužinojau, Dekla- 
nai Ficdžeraldai. Galėčiau tavęs paklausti, ką pamanys toji di- 
delė, graži, žinoma šeima išgirdusi, kad tu dalijiesi savo guo- 
liu su kažkokia pelkynų kekše? 

Jos ištarti žodžiai kažką suvirpino Deklano viduje, jam už- 
gniaužė gerklę, ėmė spausti smilkinius. Lilibet veidas ėmė keis- 
tis tiesiog jo akyse, tapo pilnesnis, senesnis, šaltesnis. 

Žozefina. 

— Išeikite, — pratarė Deklanas, net nebūdamas tikras, ar 
taria Šiuos žodžius realiai moteriai, ar vaiduokliui. Drebančio- 
mis rankomis jis įsitvėrė stalo krašto. 

— Visi šaunieji gydytojai, advokatai ir viršininkai Bosto- 
ne... Įdomu, ar jiems patiks, kad jų auksinis berniukas susime- 
tė su kažkokia mergše iš užutėkio? Be pinigų, be kilmės... Tik 
antrarūšis baras ir močiutė, siuvanti svetimiems žmonėms, kad 
užsidirbtų keletą pensų... Jie iškart išbrauks tave iš testamen- 
to, branguti. Jie paliks tave be nieko, tik su šiuo senu namu. 

Ypač tada, kai aš jiems papasakosiu, kad permiegojai ir su jos 
motina. 

Deklanui linko kojos, bet jis vis dar įstengė ant jų pasto- 
vėti. 

— Lauk iš mano namų, kol neprimušiau. 

— Toks kaip tu niekada nepakels rankos prieš moterį. Tik 
nemanyk, kad visai nepažįstu žmonių. 

Drąsinama kokaino ir neapsakomo pasitikėjimo savimi, Li- 
libet atmetė plaukus ant nugaros. 

— Jeigu ir toliau nori kaišioti savo miką į mano mergytę 
ir tikėtis, kad tėvai tau netrukdys, išrašysi man čekį, mielasis. 
Ir nedelsdamas, kuo greičiau, mikliai. Dabar aš noriu dešim- 
ties tūkstančių, nes užgavai mano jausmus. 

— Lilibet, tavo jausmai neverti nė pusantro dolerio. 

— Pasidarys šio to verti, kai pasišnekėsiu su tavo mama. 

— Mano motina tave sukramtys ir išspjaus, — atsakė De- 
klanas. Jis priėjo prie stalo, atidarė stalčių ir išsitraukęs blok- 
notą užrašė telefono numerį. — Štai jos numeris. Paskambink. 
Gali skambinti mano telefonu, o aš pasiklausysiu. Man bus la- 
bai malonu išgirsti, kaip ji sudraskys tave į gabaliukus. 

— Man reikia pinigų! 

— Iš manęs jų negausi, — atrėžė Deklanas. Praradęs kan- 
trybę, jis čiupo ją už rankos ir nutempė prie durų. — Tau aš 
galiu pridaryti kur kas daugiau nemalonumų nei tu man. Gali 
būti tuo tikra, — baigė Deklanas, užtrenkdamas duris tiesiai 
jai prieš nosį. 

Deklanas turėjo prisėsti, kad atsigautų. Jis labai prastai pa- 
sijuto, jam kažkas pasidarė, kai Lilibet ėmė koneveikti Leną. 
Naujasis jos veidas buvo toks pats, kokį jis matydavo sapnuose. 

Tas veidas buvo šio namo dalis, dalis to, kas trankė duri- 
mis, kas troško, kad Deklanas iš čia išsinešdintų. 

Kas troško jam bloga. 

Nekyla abejonių, svarstė jis, kad Lenos motina dabar jam 
taip pat troško bloga. 

Deklanas atsistojo ir nuėjo prie telefono. Šis bjaurus inci- 
dentas vis dėlto turėjo vieną pliusą — privertė jį geriau su- 
prasti ir įvertinti savo motiną. 

Jis surinko numerį ir iškart geriau pasijuto, išgirdęs pa- 
žįstamą balsą. į 

— Labas, mama. 

— Deklanai? Kodėl skambini vidury dienos? Kas nutiko? 
Ar kokia nors avarija? 

— Ne, aš... 

— Tai vis per tuos siaubingus įrankius. Tikriausiai tu nu- 
sipjovei ranką. 

— Ne, kol kas dar turiu abi. Kitos kūno dalys irgi savo 
vietose. Aš tau skambinu norėdamas pasakyti, kad tave myliu. 

Telefono ragelyje stojo ilga pauzė. 

— Tu ką tik sužinojai, jog sergi nepagydoma liga, ir tau 
liko gyventi šeši mėnesiai. 

Dabar Deklanas nusijuokė. 

— Atspėjai. Aš jau lavonas ir noriu pasikalbėti su savo 
šeima, kad kaip nors prisikelčiau. 

— Ar nori, kad dėdė Džimis tau padainuotų “Danny Boy"? 

— Tiesą sakant, nenoriu. Tada tikrai jau ilsėčiausi ramybėje. 

— Supratau. Deklanai, kas nutiko iš tikrųjų? 

— Noriu tau papasakoti apie moterį, kurią pamilau ir no- 
rėčiau vesti. 

Šį kartą pauzė buvo dar ilgesnė. 

— Ar tai pokštas? 

— Ne. Gal turi kelias minutes laiko? 

— Manyčiau, kad dėl tokio reikalo galiu pakeisti dieno- 
tvarkę. 

— Puiku, — tarstelėjo Deklanas, imdamas arbatą su ledu. 
Ledas jau buvo ištirpęs, bet jis vis tiek gėrė. — Ji vardu Ange- 
lina Simons, graži, nuostabi, praktiška, dalykiška, tobula mer- 
gina. Mama, ji tiesiog tobula. 

— Kada galėsiu su ja susipažinti? 

— Per Remio vestuves. Tik yra vienas minusas, na, jeigu ne- 
kreipsime dėmesio į tai, kad ji dar nepasirengusi atsakyti “taip". 

— Esu tikra, kad tu būtinai įveiksi šią menką smulkmeną. 
O koks tas minusas? 

Deklanas vėl atsisėdo ir papasakojo apie Lilibet. 

Pakilęs nuo telefono, jis jautėsi kur kas geriau. Paklusda- 
mas vidiniam impulsui, jis užlipo laiptais nusiprausti ir persi- 
rengti. Deklanas rengėsi susitikti su Lena anksčiau nei buvo 
planavęs. 

Pakeliui į Et Trois Deklanas užsuko į Remio kontorą. Ves- 
tuvių diena sparčiai artėjo; kadangi Deklanas buvo pakviestas 
kaip vyriausiasis pabrolys, jis turėjo surengti viengungių va- 
karėlį. Pagrindinis vakarėlio scenarijus jam buvo visiškai aiš- 
kus — svaigalų jūra, pakankamai gili, kad joje išsilaikytų karo 
laivas, striptizo klubas. Tačiau dar buvo keletas smulkmenų, 
kurias reikėjo aptarti ir suderinti. 

Remio kabinete sučirškus telefonui, Deklanas išgirdo Re- 
mį rėkiant: 

— Kuo greičiau jį įleiskit. 

Vos pravėręs duris, Deklanas iškart suprato, kodėl jis rėkė. 

Vienoje iš klientams skirtų kėdžių sėdėjo ašaras braukian- 
ti Efi, o Remis buvo suklupęs jai prie kojų. Nors Remis vis dar 
šluostė jai ašaras, mėgindamas ją paguosti, jis metė į Deklaną 
panikos kupiną žvilgsnį. 

Deklanas vos susilaikė nepuolęs į lauką ir nepabėgęs. Jis 
uždarė duris ir priėjęs patapšnojo Efi per petį. 

— Mieloji, juk siūliausi jam pasakyti, kad palieki jį dėl 
manęs. 

Efi beveik nė nepakėlė akių į Deklaną, tik užsidengė vei- 
dą rankomis ir kūkčiojo toliau. 

— Aišku, prastas pokštas, — tarstelėjo Deklanas, trinda- 
mas staiga suprakaitavusius delnus į džinsus. — Kas nutiko? 

— Problemos dėl salės, — pradėjo pasakoti Remis, o Efi 
dar labiau įsiraudojo. 

— Nėra jokios salės, — išverkė Efi, traukdama Remiui iš 

rankų nosinę ir įsikniaubdama į ją veidu. — Ten kilo... ten kilo 
gaisras... virtuvėje. Atvažiavo gaisrininkai ir... jie... jie... Oi, 
ką mes dabar darysim? 

— Viskas aprūkę ir sugadinta vandens, — paaiškino De- 
klanui Remis. — Apdegę ir sulieta vandeniu. Jie nespės visko 
sutvarkyti laiku. | 

— Tai aš kalta. 

Deklanas atsiklaupė Efi prie kojų kaip ir Remis. 

— Na, brangute, tai kodėl sukėlei gaisrą? 

Nuo šių žodžių ji trumpai susijuokė. 

— Norėjau kelti vestuves sename plantatorių namuke. Ten 
buvo taip miela ir romantiška. Remis sakė, kad būtų papras- 
čiau užsisakyti viešbučio pokylių salę, bet ne, aš laikiausi sa- 
vo. O dabar... tik pažiūrėkit... Mums liko mažiau nei trys sa- 
vaitės, o mes... Mes įklimpom, štai ir viskas. 

— Ne, mieloji, neįklimpom. Mes susirasime kokią nors ki- 
tą vietelę, — kalbėjo Remis ir pakštelėjo jai į nosies galiuką. — 
Blogiausiu atveju tik susituoksime, o pokylį iškelsime vėliau. 
Surengsime įspūdingą šventę po medaus mėnesio. 

— O kur mes tuoksimės? Rotušėje? 

— Man visai nesvarbu, kur mes tuoksimės, — kalbėjo Re- 
mis, dabar bučiuodamas jos pirštus. — Svarbu, kad susituoksime. 

Ji šniurkštelėjo nosimi, atsiduso ir palinko į jį. 

— Atsiprašau. Buvau kvaila ir savanaudė. Tu teisus. Visai 
nesvarbu, nei kaip, nėi kur. 

— Aišku, kad svarbu, — įsiterpė Deklanas. Jo žodžiai pri- 
vertė Remį ir Efi suklusti. Efi žvelgė į jį ašarų pilnomis aki- 
mis, o Remio žvilgsnis dabar buvo piktas. — Juk negalite leis- 
ti, kad menkutis gaisras sugadintų visus jūsų planus. Pasinau- 
dokite mano namais. 

— Ką turi galvoje, sakydamas “mano namais“? — nesu- 
prato Remis. 

— Rūmus. Juk jie velniškai dideli. Pokylių salę reikėtų 
gerokai padailinti, bet juk laiko dar yra. Galėčiau pakalbėti su 
dažytojais; šįryt baigiau tvarkyti vestibiulį ir laiptus. Sodas da- 
bar jau sutvarkytas, virtuvė baigta, svetainės, biblioteka — taip 
pat. Dar yra nebaigtų darbų, bet žmonės nekreips į tai dėme- 
sio. Jie galės apžiūrinėti visą namą, kambarius, vaiduoklius. 
Jie kalbės apie tai metų metus. 

— Ar tu nejuokauji? — paklausė Efi, čiupdama Deklaną 
už rankos, Remiui dar nespėjus prabilti. 

— Žinoma, kad ne. Galime galutinai sutarti. 

— Dekai, — pradėjo Remis, bet Efi neleido jam prasižioti. 

— O Dieve. O, aš tave myliu, — kalbėjo ji, pakibdama De- 
klanui ant kaklo. — Tu esi pats nuostabiausias žmogus pasauly- 
je. Tu angelas, — pasakė ji ir pabučiavo Deklaną. — Tu — šven- 
tasis. 

— Ar neprieštarausi? — kreipėsi Deklanas į Remį. — Mes 
norėtume likti vieni. 

Juokdamasi Efi pašoko ir apsisuko ant kulnų. 

— O, aš neturėčiau sutikti su tavo pasiūlymu. Po tavo na- 
mus vaikštinės nepažįstami žmonės, mindys tavo veją, bet aš 
sutiksiu, nes jau buvau puolusi į neviltį, o tavo pasiūlymas tie- 
siog nepakartojamas. Prisiekiu... prisiekiu, kad tau nereikės nie- 
ko daryti. Viskuo pasirūpinsiu aš pati. Lieku tau skolinga iki 
mirties. 

— Užteks ir to, kad pažadėtum man savo pirmagimį sūnų. 

Remis sėdėjo ant stalo krašto, kraipydamas galvą. 

— Aš sakiau, kad galiu vesti tave bet kur, bet kada, o jis 
pasiūlo tau kažkokį aplalusi namą ir už tai yra apdovanojamas 
bučiniais.. 

— Bet juk aš tave ir taip turiu, — atsakė Efi. Vis dėlto 
apsigręžusi ji apsikabino Remį ir atsidususi padėjo jam ant pe- 
ties galvą. — Remi, aš noriu, kad būtų gražu. Noriu, kad ta 
diena būtų ypatinga. Ji man labai daug ką reiškia. 

— Žinau, kad reiškia. Ir man ji labai reikšminga. Sureng- 
sime vakarėlį, tiesa? 

— Būtinai surengsime, — atsakė Efi. Ji dar kartą apkabi- 
no Remį ir pasitraukė. Raudanti, nuliūdusi moteris kažkur din- 
go; vietoje jos atsirado pareigingas dervišas. — Ar dabar galiu 
eiti? — paklausė ji Deklano. — Turiu susitikti su seserimi ir su 
mama, iškart turime pradėti ruoštis. 

— Keliauk. 

— Ačiū, — pratarė ji, bučiuodama Deklanui į skruostą. — 
Ačiū, — pakštelėjo į kitą. — Ačiū, — pabučiavo jam į lūpas. — 
Remi, 0 tu ateik kaip galėdamas greičiau. Tiesa, Dekai, — kal- 
bėjo Efi, išsiimdama mobilųjį telefoną ir pasukusi durų link, — 

mano suknelė bus rausvos ir žydros spalvų. Tikriausiai neprieš- 
tarausi, jeigu tavo namą nudažysime šiomis spalvomis? 

Deklanas net prasižiojo, o Efi paskubėjo uždaryti duris iš 
kitos pusės. 

— Ji pajuokavo, tiesa? 

— Tikriausiai, — atsakė Remis, kuris labai gerai pažinojo 
savo sužadėtinę ir žinojo, ką ji gali iškrėsti. Remis atsipūtė. — 
Mielasis, tu nė nenutuoki, į ką įsivėlei. Tu padarei mano mer- 
gaitę laimingą, už tai esu tau dėkingas, bet privalau tau pasa- 
kyti, kad porą savaičių gyvensi kaip pamišėlis. 

— Negalėjau ramiai žiūrėti, kai ji šitaip verkė. Beje, o gal 
ir visai neblogai... — svarstė Deklanas, įsivaizduodamas rausvą 
ir žydrą spalvas. Argi galima įklimpti į kokią nors bėdą, pasirin- 
kus tokias gražias, nekaltas spalvas? — Kad ir kaip būtų, — pri- 
dūrė jis, uždėjęs ranką ant krūtinės, — juk ir aš kažkada ruo- 
šiausi vestuvėms. 

— Bet tu niekada nematei Efi motinos. 

Deklanas pasipustė padus. 

— Ar ji baisi? 

— Labai baisi. 

— Laikykite mane... 


Padaręs gerą darbą, Deklanas buvo gerai nusiteikęs. Įėjęs 
į barą, jis pasirengė šaltokiems pasisveikinimams ir paplekš- 
nojimams per petį. Jis pasirengė susitikimui su Lena. 

Ji stovėjo už baro, pilstydama alų ir kalbėdamasi su vienu 
iš savo nuolatinių darbuotojų. Deklanas žiūrėjo, kaip ji perme- 
tė akimis visą patalpą, o paskui pastebėjo jį. Jos žvilgsnis bu- 
vo įsmeigtas į Deklaną, kol šis priėjo prie pat baro, pravėrė 
baro dureles ir įėjo vidun. 

Lena dar spėjo laukiančiajam stumtelėti bokalą putojan- 
čio alaus ir buvo jau besigręžianti, kai Deklanas kilstelėjo ją 
nuo grindų ir pabučiavo. 

Deklanas nusišypsojo, sulaukęs plojimų ir sveikinimo šūks- 
nių. Jis tebelaikė Leną pakėlęs per kelis colius nuo grindų. 

— Pasiilgau tavęs. 

Ji suspaudė virpančias lūpas. 

— Neblogai nusitaikyta, — atsakė ji, patapšnojusi jam per 

skruostą ir sužaibavusi akimis. — O dabar paleisk, vyruti. Aš 
dirbu. 

— Kas nors turės tave pavaduoti. 

— Aš užimta, mielasis. Eik ir atsisėsk. Atnešiu tau alaus. 

Deklanas ją kilstelėjo dar aukščiau, kad galėtų pakišti po 
jos kojomis kitą ranką, paskui alkūne atidarė baro virtuvės du- 
ris ir šūktelėjo: 

— Lena prašo, kad ją pavaduotumėte. 

Paskui Deklanas linktelėjo praėjimo link. 

— Ar neprieštarausite? — paklausė jis alų gurkšnojančio 
žmogaus. 

— Aišku, ne. 

— Deklanai, — pratarė Lena. Ji nesimuistė, nenorėdama 
kelti scenos. — Juk aš čia dirbu.. 

— Ir labai neblogai dirbi. Dėkoju, — pridūrė Deklanas, 
kai alų gėręs žmogus atidarė jam baro dureles. — Niekas ne- 
nukentės, jei pusvalandį tavęs nebus. 

Deklanas linktelėjo savo naujam pažįstamui, kai šis atida- 
rė lauko duris. 

Deklanas išsinešė Leną į lauką. Jie keletą kartų susižval- 
gė, kol jis ėjo šaligatviu ir galiausiai įsuko į Lenos kiemą. 

— Mielasis, man nepatinka, kai kas nors mane spiria. 

— Aš tavęs nespiriu, aš tave nešu. Kur tavo atsarginis rak- 
tas? — paklausė jis, lipdamas laiptais. Lenai nieko neatsakius, 
jis gūžtelėjo pečiais. — Puiku. Mus greitai suims už tai, kad 
galerijoje darysime tai, ką ketinau daryti, bet aš viskam pasi- 
ryžęs. 

— Po vazonėliu, antru iš kairės. 

— Gerai. 

Lenos pasibaisėjimui, Deklanas persimetė ją per petį ir pa- 
silenkė paimti rakto. Jai teko pripažinti, kad ji nepakankamai 
įvertino jo jėgą ir savo reakciją į tai. 

— Tu numetei porą svarų, — pratarė Deklanas, rakinda- 
mas duris. — Gerai. 

— Atsiprašau? — tarstelėjo Lena, pasirinkusi šalčiausią 
pietietišką toną. 

— Manau, numetei todėl, kad labai manęs ilgėjaisi. 

— Tu įsivaizduoji esąs labai reikšmingas, mielasis. 

— Atspėjai, — sutiko Deklanas, spustelėjęs Lenos užpa- 
kaliuką, ir koja užtrenkė duris. 

— Net negaliu apsakyti, kaip jaučiuosi pamaloninta, kad 
tu suradai laiko tarp savo darbų ir atvažiavai į miestą su mani- 
mi susitikti, bet aš.. 

— Puiki mintis. Šis apsilankymas nėra susijęs su kokiais 
nors reikalais, bet kam laukti? — kalbėjo Deklanas, patogiau 
užsimesdamas ją ant peties ir eidamas į miegamąjį. 

— Deklanai, tu jau pradedi mane rimtai erzinti. Verčiau 
jau paleisk mane ir... 

Lena nebaigė sakinio, nes jai pritrūko kvapo, kai jis nu- 
metė ją ant lovos. Deklanas matė, kaip per plaukus, kurių Lena 
dar nebuvo nusibraukusi, pavojingai žybtelėjo jos akys. Nuo- 
stabu, mąstė Deklanas. Jis buvo nusiteikęs skubiam ir aistrin- 
gam pasimylėjimui. 

— Koks velnias tave apsėdo? Tu įsiverži į mano barą kaip 
į savo ir pasigrobi mane kaip karo trofėjų. Jeigu manai, kad su 
manimi gali bet kada patenkinti savo aistrą, labai klysti. 

Deklanas šyptelėjo, nusitraukė vieną batą ir numetė šalin. 

— Apsiauk arba kulniuok su vienu batu. Noriu, kad išeitum. 

Jis nusitraukė antrą batą, paskui nusivilko marškinius. Pa- 
mačiusi tai, Lena vikriai atsiklaupė lovoje ir vietine tarme išpylė 
tiradą žodžių, iš kurių Deklanas suprato tik kas šeštą. 

— Atsiprašau, — pasakė jis kuo ramiausiu balsu, sagstyda- 
masis džinsus. — Šiek tiek per greitai, kad galėčiau suprasti. Ar 
tu pasakei, kad aš esu kiaulė, kuri turėtų svilti pragare, ar kad 
turėčiau keliauti į pragarą ir ten suvalgyti keptą paršiuką? 

Jis buvo pasirengęs puolimui, todėl tik nusijuokė, kai Le- 
na jam kirto. Atėjo metas greitam ir smarkiam smūgiui, kurį 
palydėjo aštrūs jos nagai ir balti dantys. 

Lena mušėsi, keikėsi, spardėsi, o paskui išsirietė kaip lau- 
kinė kumelė, kai jis paspaudė ją po savimi ir užčiaupė jos bur- 
ną karštu, alkanu bučiniu. 

— Šito iš manęs nesitikėjai, tiesa? — gaudydamas kvapą, 


pratarė Deklanas, plėšdamas nuo jos marškinėlius. — Iki šiol 
buvau per lengvai nuspėjamas. 
— Liaukis. Dabar jau liaukis, — kartojo Lena. Jos širdis 


daužėsi po jo delnu. Ne, ji tikrai šito iš jo nesitikėjo, nors jos 
pačios siautulinga reakcija į jo veiksmus jos nenustebino. 

— Tik pažvelk į mane, — kalbėjo Deklanas, ištiesdamas 
abi jos rankas jai virš galvos, — tik pasakyk, kad manęs nenori, 
kad šito nenori. Pasakyk visiškai nuoširdžiai, ir aš pasitrauksiu. 

— Paleisk mano rankas, — atsakė Lena. Jos žvilgsnis te- 
bebuvo atkaklus, bet balsas suminkštėjo. — Tik paleisk mano 
rankas. 

Jis paleido vieną jos ranką. 

— Tu tik pasakyk, — pakartojo Deklanas. Jo raumenys 
virpėjo. — Pasakyk, nori ar ne. 

Ji įsikibo Deklanui į plaukus ir prispaudė jo lūpas prie sa- 
vo lūpų. 

— J'ai besoin. 

Man reikia. 

Ji dantimis krimstelėjo jam į lūpą. Apsivijo kojomis jo kū- 
ną, prirakino jį prie savęs tarsi grandinėmis. 

— Imk mane, — reikalavo ji. — Imk mane kuo greičiau, 
kuo smarkiau. 

Deklanas nudrėskė trumputį siaurą sijonėlį, nusmaukė kel- 
naites. Jau dabar nuo jo žliaugte žliaugė prakaitas, kaip ir nuo 
Lenos, pasirengusios jį priimti. 

— Laikykis, — perspėjo Deklanas, skęsdamas joje. 

Ji šaukė, jusdama atriedančias sprogdinančių pojūčių ban- 
gas, šaukė nerdama vis giliau ir giliau. Ji jautė jį savo kūnu, 
beprotiškai trokšdama patirti dar daugiau. Jos nagai braižė jo 
nugarą, smigo jam į šlaunis. 

De plus en plus. Dar ir dar, šaukte šaukė jos kūnas. 

—- Dar, — įstengė pratarti ji. — Noriu dar. 

Jis jai pakluso, sulenkė jos kelius, atvėrė ją ir įsiveržė į ją 
galinga jėga. 

Viskas liepsnojo. Liepsnojo jo plaučiai, širdis, strėnos. Jo 
akis aptemdė nuožmi kaitra, nenusakomas malonumas, begali- 
nis noras siautėti ir skrieti kartu su ja; galiausiai šios kaitros 
priplūdo visas pasaulis. 

Pro langą krito balti saulės spinduliai, iš gatvės sklido va- 
rinio trimito garsai, pašėlusiai cypė lovos spyruoklės, glotniai, 
slidžiai odai ritmingai slysčiojant glotnia, slidžia oda. 

Jos akys, tamsios ir žibančios kaip oniksas, įsižiūrėjo į jo 
akis. 

Aš tave myliu. Be galo myliu. 

Deklanas nė pats nežinojo, ar ištarė šiuos žodžius, ar jie 
patys ištrūko iš jo lūpų. Tačiau jis pamatė, kaip pasikeitė jos 
akys, kaip jas užtvindė emocijos, kaip apakino jausmai. 

Jis girdėjo, kaip ekstazės apimta ji gaudė kvapą, juto, kaip 
stipriai ji prie jo spaudžiasi. Pusiau apkvaitęs ir beveik bejėgis 
Jis tirtėjo, kol taip pat pasijuto esąs palaimos viršūnėje. 

Pritrūkęs kvapo, beveik be sąmonės, jis aprimo. Po savi- 
mi jis jautė, kaip Lena tebevirpa. Virpulys po didžiulės įtam- 
pos, po išsiveržimo. Paskui ji nurimo. 

— Vis dar negaliu pajudėti, — sumurmėjo Deklanas. Jis 
jautėsi esąs visiškai tuščias, lengvas kaip lukštas, kurį galėtų 
nupūsti menkiausias vėjelis. 

— Tau ir nereikia. 

Jos lūpos beveik lietė Deklano kaklą; jį užplūdo begalinis 
švelnumas. Tarsi vaivorykštė po audros. 

— Ar patikėtum, jeigu pasakyčiau, kad atėjau pas tave no- 
rėdamas pasikalbėti? 

— Ne. 

— Tikrai. Maniau, kad visa tai įvyks vėliau. Planai pasi- 
keitė. Lieku skolingas marškinėlius ir kai kuriuos apatinius. 

— Turiu jų ir daugiau. | 

Dabar Deklanas jau buvo atsigavęs tiek, kad galėtų pasi- 
kelti ant alkūnių ir pažvelgti į Leną. 

Jos skruostai buvo nuraudę. Sudrėkusios garbanos buvo 
prilipusios prie smilkinių, išsidraikiusios ant sujauktų paklo- 
džių. 

Jam norėjosi ją glostyti kaip katę. 

— Pavarydama mane įkaitinai, — kalbėjo jis. 

— Atrodo, kad ir pati įkaitau. Nesiruošiau daugiau su ta- 
vimi to daryti. 

— Tikrai? 

— Tikrai. 

Ji uždėjo delną jam ant skruosto, pati nustebinta staiga už- 
plūdusio švelnumo. 

— Aš buvau tvirtai apsisprendusi. O paskui tu pasirodei 
mano bare, toks seksualus, toks gražus, ir išsinešei mane... Tu 
man sujaukei protą, mielasis. Tu nuolat štai taip ateini ir viską 
sujauki, nuolatos... 


250 


— Tu esi viskas, ko aš trokštu. 

— Ir tikrai nieko gera. Tęsk, — pratarė Lena, lengvai niūk- 
teldama jam į petį. — Pasislink nuo manęs. Mes abu siaubin- 
gai suprakaitavę. 

— Eisime nusiprausti po dušu, o paskui pasikalbėsime. Pasi- 
kalbėsime, — pakartojo Deklanas, kai Lena kilstelėjo antakį. — 
Skauto garbės žodis, — pasakė jis, iškeldamas du pirštus. 

— Man reikia grįžti į darbą. 

— Angelina. 

— Gerai, — mostelėjusi ranka, pratarė ji. Lena gerai ži- 
nojo, kad su juo ginčytis nėra jokios prasmės. Vienas Dievas 
težino, kodėl šis jo charakterio bruožas jai taip patiko. — Eik 
praustis, o aš paskambinsiu į barą ir įsitikinsiu, ar nieko nenu- 
tiks, jeigu dar valandėlę užgaišiu. 


Lena įėjo į dušą kaip tik tada, kai Deklanas iš ten išėjo. Jo 
manymu, ji sąmoningai delsė, norėdama išvengti intymių aki- 
mirkų. Praleidęs ją, Deklanas nuėjo į virtuvę, susirado ąsotį su 
arbata ir pripylė dvi stiklines. 

Kai Lena grįžo pas jį, apsivilkusi kitais marškinėliais ir tuo 
pačiu seksualiu sijonėliu, Deklanas pasiūlė jai vieną stiklinę. 

Ji nusinešė gėrimą į kambarį. 

Per pastarąsias kelias dienas Lena atsidėjusi darė tai, ką 
privalėjo daryti. Visą šį laiką kažkuri jos širdies kertelė išties 
ilgėjosi Deklano. Kiekvieną kartą, kai susivokdavo žvelgianti 
į baro duris ar nubudusi naktį pasitikrindavo, ar jo nėra šalia, 
ji imdavo save plūsti už silpnumą ir kvailumą. 

Tr štai ji dirsteli į duris ir pamato jį... Jos reakcija — už- 
plūdusi maloni šiluma ir aiškiai juntamas palengvėjimas — ją 
supykdė, dar prieš Deklanui išsinešant ją iš nuosavo baro. 

— Deklanai, — pradėjo ji, — tada aš negražiai su tavimi 
elgiausi. Buvau tokios nuotaikos, kad negalėjau gražiai elgtis. 

— Jeigu ketini dėl to atsiprašinėti, geriau nesivargink. No- 
rėjau tave įsiutinti. Jau geriau matyti tave įpykusią nei liūdną. 
O Lilibet sugeba padaryti taip, kad būtum ir tokia, ir tokia. 

— Taip, aš tuo neabejoju. Labiausiai širstu žinodama, kad 
ji yra čia, žinodama, kad ji ir vėl įskaudins močiutę. Aš nega- 
liu tam sukliudyti, negaliu to sulaikyti. Šitai mane jaudina. Bet 
tavęs į tai išties nederėjo įtraukti. 

— Tu ir neįtraukei. Tiesiog taip nutiko, — pasakė Dekla- 
nas ir pakreipė galvą. — Jeigu suklysiu kalbėdamas, pataisyk. 
Tu susidarei įspūdį, jog dėl to, kad atvykau iš kitur, kad esu 
kitoks, aš nesugebėčiau susidoroti su tamsesne gyvenimo pu- 
se, sunkesniais, keblesniais dalykais. Ypač tada, kai kalbama 
apie tavo gyvenimą. 

— Mielasis, aš juk nesakau, kad nesi ištvermingas ar tvir- 
tas. Tačiau šis mano gyvenimo aspektas neturėtų tau rūpėti. Tu 
nesuprastum tokių kaip Lilibet. 

— Jeigu būčiau nuo tokių izoliuotas, — atsakė Deklanas 
linktelėdamas. — Šiandien ji buvo pas mane atėjusi. 

Sveikas nuoraudis pasimylėjus dingo nuo Lenos skruostų. 

— Ką nori pasakyti? 

— Maždaug per pietus pas mane atėjo Lilibet. Svarsčiau, 
ar pasakoti tau apie tai, ar ne, ir galiausiai nutariau, kad prieš 
tave neturėsiu jokių paslapčių ir niekada tau nemeluosiu. Net 
ir tada, kai rizikuosiu užgauti tavo jausmus. Ji paprasčiausiai 
atėjo pas mane ir įsiprašė vidun, norėdama ko nors išgerti, kad 
atsigaivintų. Paskui ji pamėgino mane sugundyti. 

— Labai atsiprašau, — pratarė Lena sustingusiomis, ledi- 
nėmis lūpomis. Jos gerklė liepsnote liepsnojo. — Tai daugiau 
nepasikartos. Aš pasirūpinsiu. | 

— Liaukis. Nejau aš panašus į tokį, kuriam reikia apsau- 
gos? Pykti galėsi tada, kai baigsiu, — pasakė jai Deklanas. — 
Kai Lilibet jau taikėsi atsegti mano kelnių užtrauktuką, pasa- 
kiau, kad ji save kompromituoja. Tada ji užsikvempė ant stalo 
ir pradėjo verkti. 

Deklanas atsirėmė į Lenos sofos ranktūrį. Kažkurioje są- 
monės kertelėje jis galvojo, kad toks pokalbis tiesiog neleidžia 
patogiai įsitaisyti tarp minkštų spalvingų pagalvėlių. 

— Ji daugiau sriūbavo nei braukė ašaras, bet aš įvertinau 
jos pastangas. Ji pasakojo, kad ją persekioja kažkokie bjau- 
rūs niekšai. Jeigu ji jiems negrąžins penkių tūkstančių dole- 
rių, jie nuskriaus ją, panelę Odetę, ir tave. Ir ką gi jai daryti, 
į ką kreiptis? 

Lenos skruostai atgavo spalvą, dabar jie labai išraudo. 

— Tu davei jai pinigų? Ir kaip galėjai patikėti... 

— Iš pradžių sakai, kad esu tvirtas ir užsigrūdinęs, paskui 


252 


išvadini kvailiu... — perdėtai sunkiai atsiduso Deklanas ir 
gurkštelėjo arbatos. — Klaidingai žvelgi į manąjį ego, mažyte. 
Aš nedaviau jai nė skatiko ir aiškiai pasakiau, kad nesileisiu 
vyniojamas aplink pirštą. Tada Lilibet siaubingai įpyko ir pra- 
dėjo grasinti viską papasakosianti mano šeimai. Atrodo, kad ji 
pasistengė šį tą apie mane sužinoti. Ji mano, jog mano šeimos 
nariai turėtų būti šokiruoti ir sugėdinti sužinoję, kad gerasis jų 
berniukas pasidavė tavo kerams. Kad viskas nuskambėtų dar 
baisiau, ji pagrasino jiems pasakyti, kad aš miegojau su ja. 

— Ji galėtų taip pasielgti, — atsakė Lena. Dabar ji juto ne 
tik šaltuką. Ją ėmė pykinti. — Deklanai, ji tikrai galėtų... 

— Ar neprašiau palaukti, kol baigsiu? — pratarė Deklanas. 
Jo tonas nebuvo gaižus ar geliantis. Jis kalbėjo nepermaldauja- 
mo žmogaus balsu. — Pagrasinus šantažu, suma padidėjo iki de- 
šimties tūkstančių. Nemanau, kad Lilibet liko patenkinta mano 
reakcija. Aš ją išmečiau. Štai taip. O dabar, jeigu nori, gali šė- 
lioti. Tik neverk, — griežtai tarė Deklanas pamatęs, kad Lenos 
akys priplūdo ašarų. — Ji neverta nė vienos tavo ašarėlės. 

— Aš jaučiuosi labai pažeminta. Nejau negali suprasti? 

— Taip. Nors mes abu esame gana sumanūs ir labai gerai 
žinome, kad visa tai su tavimi nieko bendra neturi, aš supran- 
tu. Man išties labai gaila. Atsiprašau, kad priverčiau tave ken- 
tėti dar labiau. 

— Tik jau ne tu. Niekada dėl tavęs nėverkiau, — atsakė 
Lena, nubraukusi ašarą, šiai dar nespėjus nukristi. — Jau iš pat 
pradžių norėjau, kad šitai įsikaltum į galvą. 

— Bet ir tu nekalta, Lena. Niekada nebuvai kalta. Žiūrė- 
jau į ją. Žiūrėjau ilgai ir įdėmiai, bet tarp judviejų neįžvelgiau 
nieko bendra. Lena, šeima — laimės dalykas, tai tarsi loterija. 
Esmė yra tai, ką pats iš savęs sugebi padaryti, nesvarbu, gera 
ta šeima, ar ne. 

— Aš niekada negalėsiu jos atsikratyti. Kad ir ką daryčiau. 

— Ne, negalėsi. 

— Atsiprašau. Ne, velniai griebtų, aš būtinai tai pasaky- 
siu, — pridūrė ji, pamačiusi griežtą Deklano išraišką. — At- 
leisk, kad ji atėjo į tavo namus. Atleisk, kad ji brovėsi į tavo 
šeimą. Noriu tavęs paprašyti, kad nieko apie tai nepasakotum 
mano močiutei. 


2433 


— Kodėl turėčiau pasakoti? 

Lena linktelėjo, o paskui atsistojusi ėmė vaikštinėti po 
kambarį. Jai patiko šie namai, nes juos ji susikūrė pati. Dėl tos 
pačios priežasties ji gerbė savo gyvenimą. O dabar dėl šios pa- 
garbos ir dėl to, jog gerbia ir tą žmogų, kuris taip nori tapti jos 
gyvenimo dalimi, ji viską paaiškins. 

— Lilibet mane paliko, man dar nesulaukus dviejų savai- 
čių, — pradėjo Lena. — Vieną rytą ji paprasčiausiai išėjo, sė- 
do į mano močiutės automobilį ir išvažiavo. Automobilį ji pi- 
giai pardavė Beiton Ruže. Kai ji vėl pasirodė, man buvo treji. 

— O kur tavo tėvas? 

Lena gūžtelėjo pečiais. 

— Viskas priklauso nuo jos nuotaikos. Kartą ji man pasa- 
kojo, kad turėjo kažkokį vaikiną, kuris ją mylėjo, bet jo tėvai 
juos išskyrė ir išsiuntė jį kuo toliausiai. Kitą kartą tvirtino, kad 
buvo išprievartauta pakeliui iš mokyklos. Dar viena versija to- 
kia, kad mano tėvas — pagyvenęs turtingas vyriškis, kuris pa- 
žadėjo sugrįžti ir nusivežti mus abi į gražius namus. | 

Lena atsigręžė taip, kad matytų Deklano akis. 

— Man buvo maždaug aštuoniolika, kai supratau, kad pa- 
galiau ji pasakoja tiesą. Ji buvo suvartojusi geroką dozę narko- 
tikų ir visai nekreipė dėmesio į tai, ką 1r kaip pasakoja, baisi ta 
tiesa ar ne. Anot jos, iš kur, po velnių, ji galėtų žinoti, kas ma- 
no tėvas. Vyrų buvo daugybė. Ir kokių velnių, kalbėjo ji, jai 
turėtų rūpėti, kas mane į ją patupdė. Juk visi vyrai vienodi. 

Lilibet buvo prostitutė, kai ėmė manęs lauktis. Kai buvau 
pakankamai suaugusi, išgirdau pokalbį ir supratau, ką jis reiš- 
kia. Pakliuvusi į bėdą, Lilibet atbėgo pas mano senelius. Ji bi- 
jojo aborto, nes manė, kad gali numirti ir nukeliauti į pragarą, 
ar panašiai. Taigi ji mane pagimdė ir netrukus paliko. Štai šiuos 
du dalykus aš ir likau jai skolinga. 

Lena giliai įkvėpė ir vėl atsisėdo. 

— Vis dėlto Lilibet sugrįžo, kai man buvo treji, apipylė 
mus įprastais pažadais, tvirtino, kad jau pasimokė, kad labai 
gailisi, kad pasikeitė. Ji pagyveno pas mus kelias dienas, o pas- 
kui vėl dingo. Nuo to laiko panašūs dalykai kartojosi daugelį 
kartų. Kartais ji grįždavo atsikračiusi kokio nors perėjūno, su 
kuriuo būdavo susimetusi, kartais sirgdama arba tiesiog po di- 
delių narkotikų dozių. Lilibet visada sugrįžta. 

Lena nutilo ir susimąstė apie šį nepaneigiamą, neišven- 
giamą faktą. 

— Kai ji grįžta, tau būna labai sunku, — tyliai pratarė De- 
klanas. — Būna sunku tau ir panelei Odetei. 

— Lilibet skaudina visus. Tai vienintelis jos talentas. Kai 
ji vėl grįžo, man švenčiant tryliktąjį gimtadienį, buvo ką tik 
pavartojusi narkotikų. Buvo susirinkę draugai ir giminės, o ji 
įsiveržė pas mus ir paliko bjauraus gyvenimo nuosėdas. Šven- 
tė labai greitai sužlugo, trys mano dėdės tuojau išėjo. Man rei- 
kia užsirūkyti, — pasakė Lena ir išėjo iš kambario, 

Po minutėlės ji grįžo su cigarete. 

— Aš draugavau su vaikinu, krausčiausi dėl jo iš proto. 
Tada man buvo šešiolika, ir tada Lilibet vėl grįžo. Ji tą vaikiną 
nugirdė, davė jam narkotikų, o paskui su juo mylėjosi. Jis bu- 
Vo vos už mane vyresnis, todėl labai sunku jį kaltinti dėl to, 
kad pasielgė idiotiškai. Jai buvo labai linksma, kai aš juos už- 
tikau užutėkyje. Ji juokėsi ir juokėsi. Vis dėlto, įsirengusi šį 
butą, aš ją priėmiau, kai ji vėl sugrįžo. Jau geriau aš nei mo- 
čiutė, pamaniau. Galbūt šį kartą... Tik galbūt... 

Bet ji ir tada šėliojo mano lovoje, į mano namus nešėsį 
narkotikų. Ji pradėjo iš manęs vogti ir vėl galiausiai pabėgo. 
Nuo tada aš nebenoriu su ja turėti jokių reikalų. Manęs su ja 
niekas nesieja. Ir vis dėlto sieja, Deklanai. Kad ir ką aš dary- 
čiau, nepakeisiu fakto, kad ji yra mano motina. 

— Kita vertus, kad ir kaip ji elgtųsi, tu nuo to nepasikeisi. 
Tu labai ištverminga, Lena, tie, kurie tave užaugino, tavimi di- 
džiuojasi. O Lilibet nekenčia tavęs už tai, kuo tapai. 

Lena įdėmiai pažvelgė į Deklaną. 

—li manęs nekenčia, — sušnabždėjo Lena. — Niekada anks- 
čiau niekam negalėjau to pasakyti. Kodėl taip palengvėja, kai iš- 
sikalbi apie tokius dalykus, apie tokius siaubingus dalykus? 

— Negalėčiau tvirtinti, kad Lilibet tavęs niekada nebe- 
įskaudins, nes ji tikrai gali tai padaryti. Bet galbūt dabar ji ne- 
begalės tavęs įskaudinti taip stipriai. 

Susimąsčiusi Lena užgesino cigaretę. 

— Aš vis dar nepakankamai tave vertinu. 

— Nieko baisaus. Vadinasi, aš vis dar galiu tave nustebin- 
ti. O kaip tu reaguotum į vieną mano idėją? Ji susijusi su Manė 
rūmais. 

— Ką nori pasakyti? 

— Tiksliai dar nežinau, negaliu to paaiškinti. Tiesiog ži- 
nau, kad ji susijusi su Šiais rūmais. Galbūt Lilibet ir turėjo su- 
grįžti kaip tik dabar ir pasakyti man tai, ką pasakė. Tai tarsi 
dar viena grandis visoje grandinėje. Manau, kad šį kartą ji pui- 
kiai čia jaučiasi. Lena, paskambink savo močiutei. Neleisk, kad 
toji moteris jus atskirtų. 

— Jau mąsčiau apie tai. Manau, paskambinsiu. Deklanai, — 
pratarė Lena imdama stiklinę ir vėl statydama ją ant stalo; išvy- 
dęs tokį nereikalingą gestą, Deklanas kilstelėjo antakius, — jau 
rengiausi viską tarp mūsų baigti. 

— Turėjai teisę norėti. 

— Iš tikrųjų. Mums abiem būtų geriau, jeigu eitume sa- 
vais keliais, jeigu pamėgintume būti tik draugai ar šiaip... 

— Mes galime būti draugai. Norėčiau, kad mūsų vaikelis 
turėtų tėvus, kurie patinka vienas kitam. 

Ji kilstelėjo rankas. 

— Turiu grįžti į darbą. 

— Gerai. Klausyk, kad jau prakalbome apie vedybas... Re- 
mio ir Efi planai šiek tiek pasikeitė. Iškilmės vyks mano na- 
muose. 

Lena pasitrynė smilkinius, mėgindama nurimti ir susival- 
dyti, kaip ir Deklanas. 

— Tavo namuose... kur dar nebaigti įrenginėti kambariai, 
kur pilna įvairiausių įrankių, visokių griozdų ir statybinių me- 
džiagų... 

— Gaila, kad tavo požiūris toks neigiamas, neteikiantis 
jokių vilčių, juolab kad ruošiausi paprašyti tavo pagalbos. Ar 
moki rankose laikyti teptuką? 

Lena giliai atsiduso. 

— Ar dabar kiekvieną panašiai klausinėsi? 

— Tik tuos, kurie man labai svarbūs. 


Maždaug tuo metu, kai Deklanas jau buvo išvykęs iš rū- 
mų, o Efi dar neatvykusi, Lilibet ten apsilankė dar kartą. Ji 
buvo apsvaigusi nuo kokaino ir įžeidimų. Tasai valkata, kalės 
vaikas pagailėjo kelių dolerių jo mergšės motinai... Vadinasi, 
jai telieka pačiai "apsitarnauti". 

Praėjusį kartą, kai Deklanas vedė ją į virtuvę, ji spėjo ap- 

sidairyti po pirmą aukštą, todėl dabar, vos įėjusi vidun pro ga- 
linį įėjimą, Lilibet šovė tiesiai į biblioteką prie rašomojo stalo, 
kurį jau anksčiau buvo pastebėjusi. 

Iš patirties ji žinojo, kad turtingi žmonės visada po ranka 
turi šiek tiek grynųjų. Lilibet paskubom ėmė raustis po stal- 
čius ir net šūktelėjo, radusi gražią krūvelę pelikiasec E majų, 
kūrias kuo greičiau įsibruko kišenėn. 

Ji pamanė, kad šio to vertos turėtų būti ir knygos. Bet jos 
sunkios, jas bus sunku parduoti. Gali būti, kad miegamajame De- 
klanas turi daugiau grynųjų, gal dar ir kokių nors brangenybių... 

Lilibet užlėkė centriniais laiptais. Žinojimas, kad Deklanas 
gali grįžti bet kurią akimirką, maloniai virpino vagilės širdį. 

Trinktelėjo durys; Lilibet parpuolė ant kelių. Tai tik skers- 
vėjis, ramino ji save, gaudydama kvapą; galugerklyje ji pajuto 
širdies tvinksnius. Tai vis tie seni, vėjo perpučiami namai... 
Tiesą sakant, pašokusi ant kojų, ji tikrai pajuto stingdantį šaltį. 

Moteris palietė durų rankeną ir tuoj pat atitraukė ranką. 
Varinis bumbulas buvo toks šaltas, jog svilinte svilino. 

Tai visai nesvarbu. Kurių velnių? Deklano kambarys — ko- 
ridoriaus gale. Ji ne tokia kvaila, kaip daugelis mano. Juk per pas- 
tarąsias dienas ji gerai išžvalgė visą namą. Ji puikiai matė, kaip 
jis išėjo iš tolimiausiame galerijos kampe esančio kambario. 

Garsiai nusijuokusi, palydėta juoko aido, Lilibet nusku- 
bėjo koridoriumi ir įsiveržė pro atdaras duris. Atplėšusi komo- 
dos stalčių, ji pamatė seną išraižytą dėžutę. 

Auksinės rankogalių sąsagos (bent jau jai atrodė, jog są- 
sagos padarytos iš gryno aukso), sidabrinės sąsagos su kažko- 
kiais nuostabiai mėlynais akmenimis, deimantiniai segtukai ir 
auksinis laikrodis... Senoje dėžutėje buvo dar viena dėžutė, ku- 
rioje Lilibet pamatė moterišką žiedą... tikriausiai su rubinais, 
su deimantais ir rubinais, papuoštą susipynusiomis širdutėmis, 

Padėjusi dėžutę ant komodos, ji išvertė dar porą stalčių ir 
galiausiai surado dar vieną pluoštelį banknotų. 

Sumokėsi už viską, niekše, vis dėlto sumokėsi. Brangiai 
sumokėsi. 

Banknotus Lilibet įdėjo į brangenybių dėžutę, pačią dėžu- 
tę pasispaudė po pažastimi. 

Ji stovėjo dusdama iš susijaudinimo, jusdama venomis te- 
kantį kokainą, mėgaudamasi galimybe apšvarinti rūmus. Būtų 

gerai pasiglemžti dar daugiau, bet toks sumanymas nebūtų pro- 
tingas. O Lilibet — sumani moteris. 

Jai reikėjo šiek tiek laiko brangenybes paversti pinigais, 
reikėjo laiko nusipirkti narkotikų. Taip pat reikėjo spėti iš čia 
išsinešdinti. Taigi geriausia viską palikti taip, kaip yra dabar. 

Ji išeis pro kitą pusę, šiaip, dėl visa ko, kad jos smalsuolė 
mama kartais nesumanytų pasidairyti į rūmus. 

Tačiau išėjusi į koridorių, Lilibet pasijuto žiūrinti į trečio 
aukšto laiptus. 

Įdomu, kas ten yra? — smalsavo ji. Galbūt kas nors vVer- 
tinga. Galbūt tai, ką ji galėtų pasiimti atėjusi čia vėliau. Kas 
nors, ką pasiglemžusi ji praturtėtų. 

Dabar ji jau nebe alsavo, o švokštė. Jos kūnas pasidarė 
šaltas kaip ledas. Bet ji niekaip negalėjo atsispirti pagundai 
užlipti į viršų. Visame name ji yra viena, tiesa? Visiškai viena, 
vadinasi, šis namas dabar lyg ir jos. 

Tai jos namas. 

Nuolatos rydama seiles, kad nors kiek sudrėkintų džiūstan- 
čią burną, Lilibet pasileido laiptais aukštyn. Ji drebėjo. 

Balsai? Kaip ji gali girdėti balsus, jei yra viena visuose 
namuose? Tačiau tie balsai vertė ją sustoti ir atsigręžti. Čia kaž- 
kas ne taip, čia kažkas yra bloga. Reikia sprukti. 

Tačiau ji tarsi jautė kažkieno rankas, kurios stūmė ją pirmyn, 
aukštyn, kol galiausiai drebantys jos pirštai suspaudė rankeną. 

Ji norėjo tik šiek tiek praverti duris ir trumpai dirstelėti 
vidun. Bet vos jai prisilietus, durys pačios plačiai atsilapojo. 

Lilibet pamatė ant grindų gulinčius vyrą ir moterį, išgirdo 
Iovelėje klykiantį kūdikį. Ji pamatė moters akis — plačiai at- 
merktas ir nieko nematančias. Mirusias. 

Į ją pažvelgė auksaplaukis jaunuolis, vos matomas prie- 
blandoje. 

Lilibet norėjo surikti, bet jai trūko oro. Jai prasižiojus, kaž- 
kas tarsi įlėkė į ją. Vieną kraupią akimirką tas kažkas buvo pa- 
virtęs ja, o paskui vėl išlėkė. Kažkas šaltas, žiaurus, įtūžęs. 

Kambaryje atsirado dar viena figūra. Tai buvo stotinga mo- 
teris, apsivilkusi ilgais naktiniais marškiniais. 

Žiuljenas. 

Nepratarusi nė žodžio, apimta siaubo Lilibet apsigręžė 1 
pasileido bėgti. 

Per dvidešimt keturias valandas Deklano namuose susi- 
rinko tiek Žmonių, kad jis neišmanė, ką su jais daryti. Pasiro- 
dė, kad į vestuves buvo pakviesta beveik visa Luiziana, ir kiek- 
vienas norėjo kuo nors būti naudingas. 

Deklanas susirado dažytojų, santechnikų, stalių ir pagal- 
binių darbininkų. Pačiame darbo įkarštyje jam į galvą šovė vie- 
na mintis — jeigu visi šie darbininkai būtų susirinkę ir kibę į 
darbą apdegusiame namelyje, viskas būtų sutvarkyta per dvi- 
dešimt minučių. Vis dėlto jis nusprendė garsiai to nesakyti. 

Būtų buvę per daug šiurkštu. | 

Deklanas nuoširdžiai vertino kitų atliekamą darbą. Jis 
stengdavosi tai sau priminti pamatęs, kad vienos ar kitos namo 
dalies remontas pereina kitų žmonių atsakomybėn. 

Jis ruošėsi pats apdengti žemesnį užpakalinės galerijos da- 
lies stogą, bet vėliau guodėsi tuo, kad po pirmo praūžusio ura- 
gano stogą tikriausiai būtų reikėję perdengti. 

Deklanas ketino pats iškloti ir išblizginti pokylių salės 
grindis, bet galiausiai aprimo pagalvojęs apie jo rankų laukian- 
čias kitų kambarių grindis. 

Savaime suprantama, jis neprieštaravo, kad kiti išdažytų 
namo fasadą. Tai buvo varginantis darbas, ypač dabar, kai lau- 
ke taip karšta. Išbraukęs šį darbą iš savo sąrašo, Deklanas ga- 
lėjo imtis moterų tualeto, fojė pakabinti neseniai įsigytą kriš- 
tolinį sietyną, baigti galinį kambarį. Ir... 

Na, jo laukia dar daugybė darbų, mąstė Deklanas. 

Jam buvo išties labai malonu žiūrėti į nuolatos šen bei ten 

zujančią Efi, kasdien ateinančią per pietų pertrauką ar po dar- 
bo. Jam buvo malonu net ir tada, kai ji atsivesdavo savo moti- 
ną. Ponia Reno buvo kaip iš akies traukta dukters kopija, tik 
pasendinta; jos žvilgsnis buvo kaip erelio, o balsas — kaip elek- 
trinio gręžtuvo. 

Remis buvo teisus; ji išties siaubinga. Kai tik būdavo įma- 
noma, Deklanas stengdavosi jos išvengti, nejausdamas jokių 
sąžinės priekaištų. 

Antrą visuotinės suirutės dieną Deklanas žingsniavo už- 
pakalinės galerijos link, norėdamas pažiūrėti, kiek pasistūmė- 
jo darbai. Deklanas buvo patenkintas savo baigtu darbu — jis 
ką tik sudėjo visus koklius ir dabar buvo visas apdulkėjęs. 

Triukšmas buvo stulbinantis. Balsai, radijo imtuvas, įran- 
kių poškėjimas... Kad ir kaip Deklanas mylėtų žmones, dabar 
būtų davęs tūkstantį dolerių už galimybę penkias minutes pa- 
būti savo name visiškai vienas. 

— Džimai Rydi, noriu, kad visi langai spindėtų, girdi? Kaip 
tokie apsiblausę langai atrodys vestuvių nuotraukose? Pasi- 
stenk, vaikine! 

Išgirdęs ponios Reno balsą, Deklanas tą pačią minutę ap- 
sisuko ant kulnų ir patraukė priešinga kryptimi. Apsigręžęs jis 
beveik kaktomuša susidūrė su Odete. 

— Oi, atsiprašau. Ar neužgavau? Nemačiau jūsų. Ketinau 
sprukti. 

—- Pilni namai... 

— Taip, jūs teisi. Jeigu šie rūmai nebus tinkamai sutvar- 
kyti iki vestuvių dienos, generolė Reno mus sušaudys. 

Kalbėdamas Deklanas paėmė Odetę už parankės, galvo- 
damas apie savo paties saugumą, nusivedė ją į biblioteką ir už- 
darė duris. 

— Gal galėčiau kurį laiką pagyventi pas jus? 

Odetė šyptelėjo, vos kilstelėjusi lūpų kampučius. Jos akys 
nesišypsojo. | 

— Tu toks geras, Deklanai, kad visa tai darai dėl savo 
draugo. 

— Dabar beveik nieko nedarau, tik stengiuosi nesimaišyti 
po kojomis. 

— Tikriausiai norėtum, kad visi šitie žmonės kuo greičiau 

išsinešdintų ir paliktų tave vieną, kad galėtum pats tvarkytis 
savo namuose. 

— Taip, tikrai, — gūžtelėjęs pečiais, atsakė Deklanas, dul- 
kina ranka perbraukdamas per dulkinus plaukus. — Ir jiems 
išsiskirsčius čia dar liks daug darbų. Nelietėme trečio aukšto, 
taip pat ir tarnų kambarių. Tik antrame aukšte norime įrengti 
vieną kitą kambarį. Kas nutiko, panele Odete? 

— Turiu prisiruošti, — atsakė Odetė. Ji padėjo ant grindų 
krepšelį su pirkiniais ir nuėjo apžiūrėti Deklano knygų. Kai 
kurios knygos dar tebebuvo dėžėse, bet Odetė jau įsivaizdavo 
jas tvarkingai surikiuotas lentynose. Daugybė žodžių... Kai ku- 
rios knygos senos ir nusidėvėjusios, kai kurios naujos ir kve- 
piančios dažais. Mažasis lobynas, gražiausios spalvos... 

— Tu sugebi numatyti, — galiausiai pratarė ji. — Tu pui- 
kiai įsivaizduoji, ko nori, o paskui įvykdai. Tai šaunus talen- 
tas, mielasis. 

— Kai kas tai vadina atsidavimu savam tikslui. 

— Taip ir yra. Tu smegenyse turi daugybę kanalų. Man 
atrodo, kad sugebėjimas pasirinkti vieną iš jų ir ties juo susi- 
kaupti rodo tvirtą charakterį. Tu man labai patinki, Deklanai. 

— Ir jūs man labai patinkate. Norėčiau, kad prisėstumėte, 
panele Odete. Atrodote pavargusi. 

Ir sunerimusi. 

— Gal galėčiau pavaišinti šaltu gėrimu? 

—- Ne, nesivargink ir nerizikuok pakliūti Sarai Džein Re- 
no į akis. Tai išties tvirtai siekianti tikslo asmenybė, bet aš jos 
dėl to nekaltinu. 

— Ji man liepė apsikirpti šią savaitę, kad per vestuves ne- 
būčiau apžėlęs ir neatrodyčiau kaip ką tik iš kirpyklos, — ap- 
maudavo Deklanas, perbraukdamas ranka per plaukus. — Ji sa- 
kė, jog likus dienai iki vestuvių vonios kambariuose ji išdėlios 
kvapniausius muilus, rankšluosčius ir visa kita. Aš nieku gyvu 
negaliu jais naudotis. Be to, jos manymu, namuose per mažai 
žalių augalų. Namas be žalių augalų negali kvėpuoti. 

— Ji paprasčiausiai nervinasi, saldainiuk. Efi yra jos ma- 
žylė, jauniausioji jos dukra, — pasakė Odetė ir tvirtai suspau- 
dė lūpas. — Deklanai, man labai gėda sakyti tau tai, ką dabar 
pasakysiu. Aš tavęs nekaltinsiu, jeigu po mano žodžių tu ma- 
nęs paprašysi daugiau pas tave nebesilankyti. 

Odetės žodžiai ir skausmas jos akyse sujaudino Deklaną. 

— Panele Odete, negali būti nieko, kas sukliudytų jums 
lankytis mano namuose. Kas jus įskaudino? 

— O, gerasis Dieve, jeigu mano žodžiai sugadins tai, kas 
dabar vyksta tarp tavęs ir Lenos, aš niekados sau neatleisiu. 
Mano dukra tave apvogė, — išpylė Odetė. — Ji atėjo į tavo 
namus ir paėmė tai, kas tau priklauso. 

Skaudančia širdimi ji pasilenkė ir ištraukė iš krepšio rai- 
žytą dėžutę. 

— Radau jos kambaryje. Supratau, kad ji tavo, dar prieš 
atidarydama ir pamatydama sąsagas su tavo inicialais. Neži- 
nau, ar dėžutėje yra viskas, kas joje buvo, bet tiek teradau. Jei- 
gu ko nors trūksta... 

— Geriau pažiūrėkime. Dabar norėčiau, kad atsisėstumė- 
te. Labai prašau. | 

Odetė linktelėjusi atsisėdo. 

Dėdamas dėžutę ant stalo ir ją atidarydamas, Deklanas mė- 
gino sutramdyti pyktį. Pirmiausia jis pamatė žiedelio dėžutę, 
ją atidarė ir pajuto po truputį garuojantį pyktį, išvydęs tvis- 
kančius brangakmenius. 

— Puiku, — atsidusęs pratarė jis. — Pats svarbiausias daik- 
telis tebėra. 

Deklanas pamatė, kad dėžutėje buvo beveik viskas, išsky- 
rus porą tūkstančių dvidešimtinėmis, susegtomis specialiu seg- 
tuku, kuris kažkada priklausė jo proseneliui. 

— Nieko netrūksta. 

— Tu man nesakai tiesos, — niauriai atsakė Odetė. 

— Na, šiek tiek grynųjų, ir viskas. 

— Turiu žinoti kiek, kad galėčiau grąžinti. 

— Nejau manote, kad galiu imti iš jūsų pinigus? — įpykęs 
paklausė Deklanas, labai nustebindamas Odetę. — Tik pažvel- 
kite į mane. Nejau manote, kad galėčiau už ką nors imti iš jūsų 
pinigus? 

Odetės lūpos lengvai virpėjo, todėl ji tvirtai jas suspaudė. 

— Aš už ją atsakau. 

— Po velnių ją. Prašyčiau daugiau manęs neįžeidinėti kal- 
bomis apie kokį nors grąžinimą. 

Nepaisydama pažadų sau neverkti jo akivaizdoje, Odetė 
nubraukė ašarą. 

— Žinau, kokia ji. Žinau, kad ji niekada nebus tokia, kokią 
išauginti tikėjausi, kokios laukiau nuo pat tos akimirkos, kai 
pajutau nešiojanti ją savo įsčiose. Bet ji man padovanojo Leną. 

Ji išsitraukė nosinaitę ir nusišluostė skruostus. Daugiau 
ašarų nebebus. 

— Aš ir maniau, jog prieš išeidama ji vėl mane apvogs, 
bet nesitikėjau, kad ji gali ką nors nugvelbti iš tavęs. Niekada 
apie tai nepagalvojau, todėl dabar labai gailiuosi. 

— Pažiūrėkite man į akis ir įsitikinkite, kad aš jūsų nekal- 
tinu. 

— Taip, tikrai, tu manęs nekaltini. O, aš taip norėčiau, kad 
turėtum mano Leną. Štai sėdžiu čia žinodama, kad mano dukra 
tave apvogė, bet vis tiek galvoju tik apie tai, kaip būtų EA 
kad būtum su mano mergaite. 

— Geros mintys, nes ir aš noriu to paties, — atsakė De- 
klanas, imdamas žiedelio dėžutę. Tada jis pasilenkė prie Ode- 
tės. — Štai ką jai nupirkau. Galbūt galėtumėte užtarti už mane 
žodelį, kad tada, kai jį padovanosiu, ji priimtų mano dovaną. 

Odetė pažvelgė į žiedą ir atsiduso. 

— Jai tiks. Tikrai tiks. Jos širdis labai gera, Deklanai, tik 
randuota. Lena stipri. Kartais man net neramu, kad ji tokia stip- 
ri, kad gali pamiršti, ką reiškia ką nors duoti kitam. Turėsiu jai 
apie tai papasakoti. 

— Taip. 

— O tu turėsi pasukti galvą, kaip ją prie savęs išlaikyti, 
kai ji viską sužinos. Ji tikrai norės sprukti. 

— Nesijaudinkite. Kur Lilibet? 

— Išėjo. Dėžutę radau šįryt jos kambaryje. Iki vakar ji 
beveik neišėjo iš kambario. Kai radau dėžutę, paslėpiau ją ten, 
kur ji negalėtų rasti. Paskui mudvi apie tai pasikalbėjome. Ji 
susirinko daiktus ir išvažiavo. Bet ji sugrįš, — kalbėjo Odetė 
tokiu pačiu kaip Lenos dusliu balsu, — sugrįš po metų ar dve- 
jų. Ir mums dar kartą reikės visa tai išgyventi. 

— Kai tai nutiks, kaip nors su tuo susidorosime, — pratarė 
Deklanas ir pasilenkęs pabučiavo Odetę į skruostą. — Aš jus 
myliu. 

Kai Odetės akys vėl pasruvo ašaromis, Deklanas paėmė 
jos ranką. 

— Nesvarbu, ar Lena tam pasirengusi, ar ne, dabar mes 
jau šeima. Vieno medžio šakos. 
— Kai pamatysiu tavo mamą, — išspaudė Odetė, — aš ją 
labai stipriai apkabinsiu, taip, kad net šonkauliai sutraškės. 
| — Jai tai patiks. Gal pažiūrėkime, kas dedasi aplinkui? 
Be to, galėsite mane apginti nuo generolės Reno. 


Deklanas nemanė, kad viskas užtruks ilgai, ir neapsigavo. 
Maždaug tuo metu, kai dauguma darbininkų jau ruošėsi namo, 
kai Efi ir jos motina pasikvietė jį į sodą už namo, prie rūmų 
pasirodė Lena. 

Kadangi kaip tik dabar jis jau buvo įpusėjęs įprastą litani- 
ją — aha, taip, žinoma, kaip jums patinka, jokių problemų, — 
kurią kartodavo, Reno moteriškėms aptarinėjant vestuvių rei- 
 kalus, Lenos pasirodymas, jo manymu, galėjo sušvelninti tą po- 
kalbį. 

— Turėklai ir užtvarėlės turės būti papuoštos tiuliu ir mez- 
giniais. 

— Aha. 

— Šiai ten, galerijoje, bus padėta krepšelių... balių krep- 
šelių su gėlėmis. 

— Kaip panorėsite. 

— Vestuvių dieną floristai turės pradėti dirbti labai anks- 
ti, todėl būtų gerai, kad nesimaišytum jiems po kojomis ir pa- 
sirūpintum, kad jie galėtų laisvai prieiti prie kiekvienos mano 
planelyje pažymėtos kertelės. 

— Jokių problemų. Lena, — pratarė Deklanas, tiesdamas 
jai ranką. Taip skęstantysis griebiasi virvės. — Mes kaip tik 
kalbamės apie gėlių kompozicijas. 

— Gėlės yra būtinas vestuvių atributas, — pareiškė ponia 
Reno ir bloknote, kurį visur su savimi nešiojosi, pasižymėjo 
dar keletą vietų. — Kaip laikaisi, Lena? 

— Puikiai, ponia Sara Džein. Argi ne puiku? Iki didžio- 
sios dienos liko visai nedaug. Efi, tu tikriausiai kraustaisi iš 
proto, rūpindamasi kiekviena smulkmena. 

— Tikriausiai pusę jų praleidau, nes visai nebegaliu aiš- 
kiai galvoti. 

— Viskas bus labai gražu, — kalbėjo Lena, šypsodamasi 

giedria šypsenėle, kalbėdama nerūpestingu balsu, nors viduje 
jautė didžiulį kartėlį. — Vestuvių dieną rododendrai atrodys 
itin gražiai. 

— Sodai išties puikūs, — sutiko ponia Reno, dar kartą per- 
žvelgdama užrašus. — Tik gaila, kad pritrūko laiko kokiai nors 
pavėsinei pastatyti. Būtume ją užleidę kvapiaisiais žirneliais. 

Per skaityti skirtų akinių viršų ji pažvelgė į Deklaną šiek 
tiek kaltinančiu žvilgsniu. 

— Galbūt Frenkai galėtų ką nors suręsti. Beje, gal galė- 
čiau minutėlę atsiprašyti? Norėčiau kai ką parodyti Lenai. 

Deklanas dingo, paskui save laiptais nusitempęs Leną į ant- 
ro aukšto galeriją. Pirmą aukštą kontroliavo generolė Reno. 

— Jie kaip skruzdėlės, — bambėjo Deklanas, — kurios 
išlenda iš rąstų ar lentų tada, kai nematai. 

— Apie ką tu kalbi? 

— Apie žmones. Jų visur pilna. Atsargiai, čia yra kibiras. 
Manau, pokylių salė bus baigta. 

— Jautiesi šiek tiek užspeistas į kampą, tiesa, mielasis? 

— Svajoju apie puikias atostogas Maui, kai viskas baig- 
sis. Turiu pasakyti, kad žaviuosi moterimis. 

— Tikrai? — tarstelėjo Lena, pažvelgusi žemyn į kopė- 
čias, brezentus, pastolių rėmus ir visokiausias nuolaužas, pro 
kurias brovėsi dvi moterys, galvoje turėdamos tik raukinius ir 


mezginius. — Kodėl gi? 
— Moteris gali kunkuliuoti iš piktumo, bet vis tiek kuo 
mandagiausiai kalbės apie rododendrus, — atsakė Deklanas. 


Jis dirstelėjo pro pokylių salės duris ir atsiduso. — Viskas pa- 
daryta. Kai pykčiu ima kunkuliuoti vyras, paprastai tas pyktis 
prasiveržia. Na... — Deklanas žengė vidun. — Ką manai? 

Sienos buvo nudažytos švelnia rožine spalva, grindys bliz- 
gėjo aukso geltoniu. 

— Didelė. 

— Tokia ir turi būti šiam nedideliam susibūrimui. Gene- 
rolė sakė, jog atvyks du šimtai penkiasdešimt svečių. Beje, čia 
yra suveriamos durys, kurios gali padalyti salę į du kambarius. 

Deklanas perėjo per kambarį ir ištraukė vieną durų pusę. 

— Argi ne puiku? — paklausė Deklanas, pagarbiai per- 
braukdamas pirštu per durų raižinius. — Puikaus meistro dar- 

bas. Jam jau daugiau nei šimtas metų. Man labai nepatinka, kai 
šitai tenka slėpti. Ar matai, kaip drožinių raštas dera prie gip- 
sinių lubų lipdinių? Tibaldis įdėjo velniškai daug darbo juos 
restauruodamas. 

Po pokalbio su močiute Lenos galva buvo nepaprastai sun- 
ki, bet žiūrėdama į nuoširdžiai besidžiaugiantį ir besididžiuo- 
jantį Deklaną ji pajuto, kaip slogios mintys ima sklaidytis. 

— Visa tai galima pavadinti pačia tikriausia meile, tiesa? 
Tarp tavęs ir šių namų. Dauguma vyrų net į moteris nežiūri 
taip, kaip tu žiūri į šias duris. 

— Aš ir į tave taip žiūriu. 

Lena turėjo nusigręžti. | 

— Kalbantis su tavimi, labai sunku pykti. Deklanai, pasa- 
kyk, kodėl tu nešėlsti iš piktumo? Kodėl nešėlsti dėl to, kad 
Lilibet tave apvogė? 

— Šėlstu. Jeigu tik man pavyktų dar kartą ją pamatyti, ji 
pati tuo įsitikintų. 

— Tu turėtum kreiptis į policiją. 

— Galvojau apie tai. Galbūt ir atgaučiau kažkiek savo pi- 
nigų, bet tai sukompromituotų panelę Odetę. 

— Ji ir dabar ganėtinai sukompromituota. 

— Žinau. Tai kam dar labiau viską komplikuoti? Atgavau 
visus daiktus, kurie man buvo svarbūs. 

Leną vėl užliejo apmaudo banga. 

— Lilibet atėjo į tavo namus. Ji kuitėsi po tavo daiktus ir 
tave apvogė. 

Deklanas kilstelėjo antakį, išgirdęs tokias Lenos intonacijas. 

— Ir vėl aitrini žaizdą? 

— Prakeikimas, Deklanai, prakeikimas, ji siautėjo po ta- 
vo namus. Juk tai ne tas pats, kaip apvogti mane ar močiutę. 
Kiek ji pavogė? 

— Porą tūkstančių. 

Lena tvirtai sukando dantis. 

— Rytoj išrašysiu čekį. 

— Juk žinai, kad jį suplėšysiu. Pamiršk, Lena. Manau, kad 
man tai buvo gera pamokėlė. Jeigu gyveni kaime ir turi šiek 
tiek vertingų daiktų ir grynų pinigų, neišeik palikęs namo ne- 
užrakinto ir be priežiūros. 

— Ji būtų išdaužusi langą. 

— Taip. Todėl ketinu įsigyti porą šunų. Visada norėjau tu- 
rėti šunų. Manau, kad iškart po Remio ir Efi vestuvių nuvyksiu 
į prieglaudą. Gal norėsi važiuoti drauge? 

Lena tik papurtė galvą. 

— Narkomanė vagilė pavogė iš tavęs du tūkstančius dole- 
rių, tiesa, galiu lažintis, kad pinigų buvo daugiau, o tu kalbi 
apie tai, jog ketini įsigyti porą šunų. 

-— Pamaniau, kad tai būtų savotiška pramoga. Kaip ma- 
nai? Jie bus ir tavo šunys. 

— Liaukis, Deklanai. 

— Aha, — tarstelėjo jis ir nutaisęs kvailoką patenkinto žmo- 
gaus šypsenėlę priėjo prie Lenos. — Pasiimkime porą mišrūnų 
mažylių, Lena. Būtų gera praktika, prieš susilaukiant vaikų. 

— Pats juos ir augink, — atsakė Lena, bet Deklanas vis 
dėlto privertė ją šyptelėti. — Pats ir galėsi lakstyti paskui juos, 
kai jie šlapinsis ant kilimų ir grauš batus. 

— Gal Rufas išmokys juos gerų manierų. Tu pasipuošusi 
mano auskarais, — pratarė Deklanas, apkabindamas Leną ir lin- 
guodamas šokio ritmu. 

—- Dabar tai mano auskarai. 

— Kai juos įsiveri, galvoji apie mane. 

— Galbūt. Bet paskui pagalvoju, kaip puikiai jie man tin- 
ka, ir viską apie tave pamirštu. 

—- Na, vadinasi, turiu sugalvoti, kaip tau apie save pri- 
minti. 

— Pakabutis, — pratarė Lena, kišdama pirštus jam už apy- 
kaklės, taršydama plaukus, — pora gražių blizgančių apyrankių... 

— Masčiau apie žiedelį ant kojos pirštelio. 

Ji nusijuokė, paskui prisiglaudė dar arčiau, kad skruostu 
jaustų jo skruostą. Jie šoko valsą, o muzika skambėjo Lenos 
mintyse. Šią melodiją ji girdėjo nesuskaičiuojamą daugybę kar- 
tų. Deklanas ją niūniuodavo arba švilpaudavo. Lena uodė nuo 
jo dvelkiantį ištisos darbo dienos kvapą — prakaito ir dulkių 
kvapą, sumišusį su vos juntamu, nuo rytinio maudymosi po dušu 
likusiu muilo kvapu. Jo skruostas buvo šiurkštus, nes Dekla- 
nas dar nebuvo spėjęs nusiskusti. 

Jeigu gyvenimas būtų pasaka, mąstė Lena, viskas taip ir 

galėtų likti. Jie suktųsi ir suktųsi valso ritmu ant šių satininių 
grindų, kol nusileistų saulė, kol apvystų gėlės, kol ant jų pažir- 
tų šimtai mažyčių krištolinio sietyno prizmių laužiamų vaivo- 
rykščių. 

— Aš labai daug ką tau jaučiu. Dar niekada niekam nesu 
to jautusi, gal nenorėjau to jausti. Net nežinau, ką su tais jaus- 
mais daryti. 

—- Paskirk juos man, — paprašė Deklanas, slėpdamas lū- 
pas jos plaukuose. — Aš mokėsiu jais pasirūpinti. 

Lena net nesuprato, kad prabilo garsiai. Ji to nenorėjo. Kai 
ji pabandė atsitraukti, Deklanas prisitraukė ją arčiau. Jis laikė 
ją taip arti, taip tvirtai, kad jai darėsi sunku kvėpuoti. 

Lenai svaigo galva, mintyse nuolat skambėjo muzika. Ji 
beveik duso nuo pasklidusio svaigaus lelijų aromato. 

— Ar girdi? — paklausė Deklanas, drebančiomis ranko- 
mis imdamas Leną už rankų. — Smuikai. 

— Aš negaliu... 

Deklano balsas skambėjo kažkur toli. Lenai pamėginus įsi- 
žiūrėti į jo akis, priešais šmėkštelėjo kitas veidas. 

— Man svaigsta galva. 

— Prisėskime, — pratarė Deklanas, tebelaikydamas ją už 
rankų. Jie atsisėdo ant grindų. — Ir tu girdėjai. Girdėjai muzi- 
ką. Ir tu ją jutai. 

— Luktelėk minutėlę, — atsiliepė Lena. Jai reikėjo susi- 
vokti dabartyje. Kambarys buvo visiškai tuščias, čia buvo tik 
jiedu. Jokios muzikos, jokių krištolinių sietynų, jokių vazų su 
pamerktomis kvapniomis baltomis lelijomis. Ir vis dėlto ji ma- 
tė, girdėjo, juto. — Nemaniau, kad haliucinacijos užkrečiamos. 

— Tai ne haliucinacijos. Tai atmintis. Kad ir kaip būtų keis- 
ta, tai atmintis. Ir jie čia šoko, Liusjenas ir Abigailė, kaip ir 
mes. Jie mylėjo vienas kitą kaip ir mes. 

Lenai papurčius galvą, Deklanas nusikeikė. 

—- Po velnių, gerai, jis ją mylėjo taip, kaip aš myliu tave. 
Tarp jų tebėra likę kažkas gyva. Kažkas, ką galbūt reikėtų baigti, 
o gal tiesiog pripažinti. Juk mes esame čia, Lena. 

— Taip, mes esame čia, ir aš nenoriu gyventi kažkieno ki- 
to gyvenimą. 

— Taip ir nėra. 

— Atrodo, kad kaip tik taip ir yra. Gyventi kažkieno kito 
gyvenimą reiškia mirti kažkieno kito mirtimi. Jis nusiskandino 
štai tame tvenkinyje, o ji... 

— Ji mirė šiame name. 

Lena giliai įkvėpė, mėgindama nusiraminti. 

—- Viskas priklauso nuo to, kokia istorija tiki. 

— Žinau, kad Abigailė mirė čia. Viršuje, vaikų kambary- 
je. Ten jai kažkas nutiko. O Liusjenas to niekada taip ir nesuži- 
nojo. Jis mirtinai nusikamavo nieko nesužinojęs. Man reikia 
tai išsiaiškinti dėl jo. Ir dėl savęs paties. Tu turi man padėti. 

— Ką galėčiau padaryti? 

— Kartu su manimi nueiti į vaikų kambarį. Dabar esame 
artimesni. Galbūt šį kartą tu ką nors prisiminsi. 

—- Deklanai, — pratarė Lena, suimdama delnais jo veidą. — 
Aš neturiu ko prisiminti. 

— Tu nukabinėji mano medį sa andšiaiė buteliais, bet neigi 
reinkarnacijos galimybę, nors pirmoji iškėlei tokią versiją. 

— Aš neneigiu. Neturiu ko prisiminti, nes aš nesu Abigai- 
lė. Tai tu esi ji. 

Jos žodžiai suveikė taip, tarsi Deklanas geležiniu kumš- 
čiu būtų gavęs smūgį tiesiai į pilvą. Nuo patirto šoko Deklanas 
net susverdėjo. 

— Liaukis. Tai neįmanoma. 

— Kodėl gi ne? 

— Todėl, kad... 

Susijaudinęs ir keistai sunerimęs Deklanas atsistojo. 

— Tu mėgini pasakyti, kad aš buvau mergina? 

— Net nenumanau, kodėl tave tai šokiruoja. Juk dauguma 
moterų visai gerai jaučiasi būdamos moterys. 

— O aš ne. Tik jau ne aš. Aš nebuvau. 

—- Jeigu ir galime daryti kokias nors prielaidas, tai tokios 
prielaidos atrodo taikliausios. 

— Jokių prielaidų. Jokios prasmės. Jokiu būdu. 

— Bet juk tu nuolat girdi kūdikio verksmą, — kalbėjo Le- 
na. Ji dar niekada nebuvo mačiusi Deklano tokio susijaudinu- 
sio. — Motinos girdi verkiantį kūdikį net ir tada, kai niekas 
kitas jo negirdi. Tas kambarys viršuje tave traukia taip, kaip 
motiną traukia prie savo kūdikio. Nepaisant to, kad tas kamba- 

rys tave baugina, tu vis tiek prie jo grįžti. Kartą pasakojai, kaip 
klaidžiojai tarnų koridoriumi, sakei, kad visiškai lengvai radai 
kelią. Abigailė galėjo žinoti tuos kelius, bet kodėl turėtų žinoti 
Liusjenas? 

— Tai buvo jo namas, — atsakė Deklanas, bet staiga pri- 
siminė, kaip įsivaizdavo žvelgiąs pro langą ir matąs du raite- 
lius, artėjančius prie rūmų. Kodėl jis turėtų įsivaizduoti matąs 
namo grįžtantį Liusjeną, jeigu pats kažkada buvo Liusjenas? 

— Ir dar pora dalykėlių, — tęsė Lena. — Vienas paaiškina 
kitą. Atsimeni tą dieną, kai atėjau čia ir pamačiau tave einantį 
prie tvenkinio. Tu buvai apimtas transo. Tu keistai ėjai. Tada 
niekaip negalėjau suprasti, kodėl ši keistenybė taip traukė ma- 
no akį. Bet dabar jau žinau. Tu ėjai taip, kaip vaikšto nėščios 
moterys paskutiniais nėštumo mėnesiais, šiek tiek krypuoda- 
mas, — kalbėjo Lena ir atsigręžusi pamatė siaubo kupiną De- 
klano žvilgsnį. — Tu ėjai mažyčiais, atsargiais žingsneliais, 
ranką buvai prispaudęs prie strėnų. 

— Tu mėgini pasakyti, kad aš buvau ne šiaip mergina, bet 
nėščia moteris? 

— Dėl Dievo, mielasis, yra žmonių, kurie mano, jog gali- 
ma atgimti pudeliu. Nejau nėščia moteris taip jau blogai? 

— Blogai, nes nėščia moteris galiausiai turi gimdyti, iš 
labai ribotos erdvės išstumti kelis svarus sveriantį kūdikį... 

Dėl veide atsispindinčio siaubo Deklanas atrodė išties ko- 
miškai, todėl Lena nutarė sušvelninti savo žodžius. 

— Nemanau, kad tai tau tektų pakartoti šiame gyvenime. 
Ar tau neatrodo, jog pažvelgęs į šiuos dalykus kitu aspektu gal- 
būt surasi taip trokštamus atsakymus? 

Deklanas pajuto poreikį apsičiupinėti tarpukojį ir įsiti- 
kinti, kad viskas yra savo vietoje. Galbūt dabar vertėtų galin- 
gai, vyriškai atsirūgti... 

— Man labiau patiktų, jeigu viskas būtų priešingai. 

— Pamėgink būti atviras viskam, mielasis. Turiu eiti į darbą. 

— Luktelėk minutėlę, luktelėk, — šoko iš paskos Dekla- 
nas. — Pirmiausia numeti ant manęs bombą, o paskui kuo ra- 
miausiai mane palieki likimo valiai? 

— Turiu užsidirbti pragyvenimui. 

— Ateik, kai uždarysi barą. Pasilik. 

— Vieną ar dvi naktis turėsiu pernakvoti pas močiutę, kol 
ji pasijus geriau. 

— Gerai. Gerai, — atsakė atsidusęs Deklanas, kai jie nu- 
sileido į apačią. — Leisk, pamėginsiu šitaip. 

Jis apsuko Leną aplink save ir įsisiurbė jai į lūpas. Buči- 
nys buvo ilgas ir svajingas. 

— Tu nepajutai jokių lesbietiškų vibracijų, tiesa? — pa- 
klausė Deklanas atsitraukęs. 

— Hmmm, — nutęsė Lena ir palietė liežuvio galiuku vir- 
šutinę lūpą, tarsi svarstydama. — Ne. Galiu patvirtinti, kad šia- 
me gyvenime tu tikrai esi vyras. O dabar traukis. Artimiausias 
keletą dienų tavęs laukia daug darbų, vadinasi, turėsi apie ką 
galvoti. Šie dalykai laukė šimtą metų, todėl gali dar palaukti, 
kol praeis Remio ir Efi vestuvės. 

— Grįžk, kai panelė Odetė pasijus geriau, ir pasilik pas 
mane. 

— Gerai. 

— Lena, aš tave myliu. 

— Deja, tikriausiai taip ir yra, — sušnabždėjo ji ir išėjo. 


Lena išėjo iš baro kiek galėdama anksčiau, bet jau po pir- 
mos ryto. Išėjusi ji nuvažiavo į užutėkio namelį. Priebutyje degė 
žibintas, aplink jį pleveno mirtinos šviesos suvilioti drugiai. 
Lena kurį laiką sėdėjo automobilyje, klausydamasi varlių ir nak- 
ties paukščių muzikos, jausmingų lengvo vėjelio šnabždesių. 

Tai jos vaikystės vieta. Galbūt tikroji jos širdies vieta. Nors 
savo gyvenimą Lena susikūrė mieste, čia ji ateidavo tada, kai 
jausdavosi labai laiminga arba kai būdavo labai nuliūdusi. Čia 
ji ateidavo apmąstyti svarbiausių dalykų, puoselėti slapčiausių 
svajonių. . 

Kartą ji jau buvo pasidavusi prigimtinėms moteriškoms 
svajoms apie stebuklingą romantiką, gražų ją pamilusį vyrą, 
apie savo namus, vaikus ir sekmadienio rytus. 

Ir kada ji liovėsi svajojusi? 

Tą kaitrią vasaros popietę, prisiminė Lena, tą karštą tvan- 
kios miglos užtvindytą dieną, kai savo vaikiną, kurį buvo pa- 
milusi visa širdimi, su visu pašėlusios jaunystės įkarščiu, užti- 
ko besiporuojantį tarsi gyvulį su jos motina. Jiedu gulėjo pel- 
kyne, pasitiesę sudriskusią paklodę. 

Pelkės buvo jos, vaikinas buvo jos. Motina taip pat bu- 
vo jos. 

Tas nutikimas padalijo jos gyvenimą į dvi dalis, mąstė Le- 
na. Į gyvenimą iki tol, kupiną vilčių, nekaltų svajonių ir tikėji- 
mo, ir gyvenimą po to, kur viešpatavo ambicijos ir plieno tvir- 
tumo priesaikos daugiau niekada niekuo nebetikėti. 

Dabar tas vaikinas jai nieko nebereiškia. Ji sunkiai bepri- 
siminė net jo veidą. Ir motina jai neberūpi, bent jau iš esmės 
neberūpi. Tačiau jai buvo labai svarbus pats momentas. 

Jeigu tos akimirkos nebūtų buvusios, kas žino, koks dabar 
būtų jos gyvenimas. O, jos ir to vaikino keliai būtų greitai išsi- 
skyrę. Bet galbūt tai būtų nutikę gražiai, gal būtų likę malonių 
pirmosios meilės prisiminimų. 

Tačiau tas brutalus sekso ir išdavystės vaizdinys ją pri- 
bloškė. Tą akimirką ji suprato tai, ką paprastai suprasti jai bū- 
tų prireikę ištisų metų. Moteris jaučiasi saugesnė ir stipresnė, 
kai visko imasi pati. Vyrai ateina ir išeina: geriausia papras- 
čiausiai jais džiaugtis. 

Juos mylėti — tikra savižudybė. 

Savižudybė? Lena papurtė galvą, išlipdama iš automobi- 
lio. Bet juk tai per daug dramatiška, ar ne? Sudaužyta širdis 
dar nereiškia mirties. 

Jis nuo to mirė. 

Šie žodžiai nuskambėjo Lenos mintyse. Liusjenas Manė 
mirė ne nuo peiliu padarytos žaizdos, ne tvenkinys jį pražudė. 

Jam plyšo širdis iš skausmo. 

Lena įėjo vidun ir iškart pamatė iš Odetės kambario sklin- 
dančią šviesą. Eidama artyn, ji išgirdo, kaip į grindis daužosi 
Rufo uodega. 

Lena peržengė slenkstį ir pakreipusi galvą pažvelgė į kam- 
barį. Odetė sėdėjo lovoje, ant kelių laikydama atverstą knygą; 
ištikimasis šuo buvo susirangęs ant grindų. 

— Ką taip vėlai veiki? 

— Laukiu savo vaikelio. Maniau, kad dar kokią valandą 
ar dvi užtruksi. 

— Nebuvo daug darbo. Galėjau išeiti anksčiau. 

Odetė paplekšnojo ranka per patalus, kviesdama Leną at- 
sisėsti greta. 

— Anksti išėjai, nes nerimavai dėl manęs. Nereikėjo. 

— Anksčiau sakydavai, jog nerimauti — svarbiausias ta- 
vo darbas, — atsakė Lena, atsisėdusi ant antklodės, ir padėjo 
galvą močiutei ant rankos. — Dabar tai ir mano darbas. Man 
labai gaila, kad Lilibet tave įskaudino. 

— Oi, vaikeli, man atrodo, kad skaudinti — jos svarbiausias 
darbas. Dievas mato, ji tai puikiai sugeba, — kalbėjo Odetė, glos- 
tydama Lenai galvą. — Bet aš turiu tave. Turiu savo Leną. 

— Galvojau apie tai, kaip tau ir seneliui buvo nelengva 
auginti dar vieną kūdikį, kai jau buvote užauginę savąjį. 

— Tu mums abiem buvai tikras džiaugsmas. Tave auginti 
mums buvo tikras malonumas. 

— Tada ir pagalvojau, kaip Manė galėjo atgabenti čia ta- 
vo senelę, kai ji buvo dar kūdikis. Tu ją labai gerai prisimeni, 
tiesa? 

— Taip, aš ją gerai prisimenu. Ir tu žinai, kaip ji atrodė. 
Matei senas nuotraukas, tai ir žinai. 

— Ar ji kada nors sakė, kad tie rūmai turėtų būti lyg ir jos? 

— Niekada negirdėjau jos kalbančios ką nors panašaus. Ji 
buvo laiminga moteris, Lena. Galbūt čia ji buvo laimingesnė, 
nei būtų buvusi ten, rūmuose, jeigu viskas būtų susiklostę ki- 
taip. Ji puikiai mokėjo kepti, šis jos talentas persidavė man. Ji 
taip pat labai mokėjo pasakoti įvairiausias istorijas. Kai kar- 
tais likdavau su ja, ji man pasakodavo daugybę dalykų taip, 
tarsi jie iš tikrųjų būtų kažkada nutikę. Manau, jeigu būtų pa- 
norėjusi, ji būtų galėjusi tapti rašytoja. 

— Tikriausiai ji pagalvodavo apie savo tėvus, apie Manė. 
Kad ir kaip laimingai čia būtų gyvenusi, ji vis tiek turėjo bent 
kartais apie juos pagalvoti. 

— Ir man taip atrodo. Ji nešdavo gėlių ant savo tėvo kapo. 
Kiekvienais metais, per jo gimtadienį, ji puošdavo kapą gėlėmis. 

— Tikrai? Tu man niekada apie tai nepasakojai. 

— Ji sakydavo, kad yra jam skolinga už gyvybę, už savo 
vaikų ir vaikaičių gyvybes. Ji padėdavo gėlių net ant Žozefi- 
nos ir Henrio Manė kapų, visada sukalbėdavo maldelę. Per sa- 
vo gimtadienius ji atlikdavo dar vieną ritualą, kurio nepamiršo 
net paskutiniais gyvenimo metais: ji įmesdavo gėlių į upę ir 
taip pat sukalbėdavo maldelę. 

— Manai, kad savo motinai? 

— Ji pati niekada to nesakė, bet aš manau, kad taip. 

— Tu manai, kad Abigailė yra ten, upėje? 

— Kai kas taip sako. 

Lena pakėlė galvą. 

— Neklausinėsiu kai ko. Klausiu tavęs. 

— Kartais vaikštinėdama pakrante pajuntu neapsakomą liū- 
desį. Kartais man ima atrodyti, jog seniai pamirštos sielos ieš- 
ko naujo gyvenimo. Jos ieško tol, kol galiausiai suranda. O ko 
ieškai tu? 

Lena vėl padėjo galvą močiutei ant rankos ir užsimerkė. 

— Tariausi atradusi tai, ko ieškojau. Dabar jau nesu tuo 
tikra. Močiute, Deklanas mane myli. 

— Žinau, kad myli. 

— Jeigu aš jam atsakysiu tuo pačiu, viskas pasikeis. 

Odetė nusišypsojo ir pasilenkė, norėdama užgesinti šviesą. 

— Žinoma, kad pasikeis, — sumurmėjo ji, glostydama Le- 
nai galvą. — Būtinai pasikeis. 

Būdamas viengungių vakarėlio šeimininkas, Deklanas jau- 
tėsi įsipareigojęs likti iki varginančios pabaigos. Toji pabaiga 
buvo juoda — viengungių draugija pasinėrė į naktinį miesto gy- 
venimą, kol alkoholis skrandžiuose išgraužė skyles; tiesą sakant, 
aplankytų barų striptizo šokėjos buvo jau seniai nužydėjusios. 

Bet jiems tai buvo nė motais. 

Draugiškai nusiteikęs Deklanas užkišo paskutinį dolerį už 
nutrinto keliaraiščio, užrišto ant suglebusios baltos šlaunies, o 
paskui pakėlė baltakiuojantį Remį ant kojų. 

— Eime, mano bičiuli. 

— A? Ką? Ar jau rytas? 

— Greitai rytas. 

Kai jie išsvirduliavo į lauką, susikibę už parankių daugiau 
iš būtinybės nei iš draugystės, Remis apsižvalgė aplinkui. Jo 
galva kadaravo kaip už virvelės tampomos lėlytės. 

— O kur visi kiti? 

— Vieni išėję, kiti — kalėjime, dar kiti guli negyvi alėjoje. 

— Oo... Velnias, — išsišiepė Remis gumine šypsena. — 
Deklanai, pasikliauk manimi, mes dar atsilaikysime. 

— Iš ryto turėsiu išgerti antibiotikų, kad nejausčiau bjaurių 
pagirių pasekmių, — atsakė Deklanas. Jis suklupo, paskui abiem 
rankom apkabino Remį, kad šis nepargriūtų veidu į grindinį. — 
Per didelė gravitacija. Čia veikia per stiprios traukos jėgos. 

— Eikim ir susiraskim dar vieną nuogą moterį. 

— Man atrodo, kad jau suradome visas, kiek tik jų yra. 
Laikas eiti namo, senas išdykėli, gerasis bičiuli. 

— Po trijų dienų būsiu vedęs, — pratarė Remis, iškėlęs 
keturis pirštus. — Daugiau jokių išgertuvių Remiui... 

Jis apsižvalgė. Gatvės buvo beveik tuščios ir blizgėjo nuo 
dulksnos. 

— Ar turime dar ką nors pasiimti? 

— Tuščia jų... 

— Tu velniškai teisus. O kur mano mergaitė? Efi! — suri- 
ko Remis. Pasigirdo aidas, Deklanas prunkštelėjo girto žmo- 
gaus juoku. 

— Stela! — šūktelėjo Deklanas. Patenkintas savo sąmoju, 
jis klestelėjo tiesiai į balutę. — Po velnių, Remi, miegokime 
tiesiog čia. | 

— Turiu susirasti savo Efi ir saldžiai ją pamylėti. 

— Dabar tu savo draugužio nepakeltum ir su hidrauliniu 
siurbliu. 

— Lažinamės? — atsiliepė Remis, jau graibydamasis apie 
užtrauktuką, bet Deklanui dar buvo likę pakankamai alkoholiu 
nepersisunkusių ląstelių, kad pašokęs jį sulaikytų. 

— Susikišk savo daiktą atgal, kol neprisidarei bėdos. Mus 
areštuos už nepadorų elgesį. 

— Viskas gerai. Mes teisininkai. 

— Kalbėk už save. Kur taksi? Turime susirasti taksi. 

— Taksi Efi. Kur mano raustanti nuotaka? 

— Namuose, lovoje, kaip ir kiekviena padori moteris to- 
kiu metu... 

Deklanas kilstelėjo Remio riešą, mėgindamas ką nors įžiū- 
rėti jo laikrodyje. 

— -... tokiu metu, beveik rytą. Lena... Ji tai tikrai lovoje. Ji 
mano, kad aš esu moteris. 

— Vadinasi, netinkamai su ja mylėjaisi. 

— Ne, mulki. Vėliau primink, kad už tai turiu tau užvožti. 
Ji mano, kad aš esu Abigailė. 

— Juk tu nesimatavai jos apatinių ir nedarei ko nors pana- 
šaus, tiesa, sūnau? 

— Man labai patinka mažytės juodų nėrinių kelnaitės su 
rožėmis. Jos labai maloniai slysta šlaunimis. 

— Esu tikras, kad juokauji. Luktelėk... 

Remis sustojo, pasilenkė prie kelkraščio ir įsirėmė ranko- 
mis į kelius. Paskui iš lėto atsitiesė. 

— Klaidingas aliarmas. Nevemsiu. 

— Puikios naujienos. Taksi! — desperatiškai ėmė mosuo- 
ti rankomis Deklanas, pamatęs važiuojantį automobilį. — Dėl 
Dievo... Lipk pirmas, — pasakė jis ir grūste įgrūdo Remį į vidų, 
pats įsliuogė iš paskos. 

— Kur aš gyvenu? — klausinėjo Remis. — Šiaip ž žinojau, 
bet dabar pamiršau. Gal galėčiau paskambinti Efi ir jos pasi- 
klausti? 

Laimė, jo adresą prisiminė Deklanas. Remiui užsnūdus ant 
jo peties, Deklanas iš paskutiniųjų stengėsi išlikti sąmoningas, 
kad galėtų atlikti paskutinę pareigą ir pargabenti savo draugą 
namo gyvą. 

Automobiliui sustojus, jis paėmė bičiulį už parankės ir iš- 
traukė jį iš taksi kaip strėlę iš lanko. 

— Kas? Kur? Po velnių, aš jau namie. Kaip čia nutiko? 

— Ar nuo čia nueisi pats? — paklausė jo Deklanas. 

— Dar panešu gėralus. Iš viso bus šeši galonai. 

Svirdinėdamas Remis suėmė delnais Deklano veidą ir 
skambiai pabučiavo į lūpas. 

— Myliu tave, mielasis. Jeigu būtum Abigailė, pamyluo- 
čiau ir liežuviu. 

— Uch, — tegalėjo atsakyti Deklanas, kai Remis pasitraukė. 

— Tu esi velniškai puikus bičiulis, geriausias, kokį tik esu 
turėjęs, o šitas vakarėlis buvo nuostabiausias iš visų viengungių 
vakarėlių. Užlipsiu į viršų, išsivemsiu ir krisiu į lovą. 

— Taip ir padaryk. Palaukit, kol jis prieis prie durų, — 
paprašė vairuotojo Deklanas, žiūrėdamas, kaip staiga susidve- 
jinęs Remis jam mojuoja. Paskui abu Remiai įsvirduliavo į vi- 
dų. — Gerai. Visa kita — jau jo reikalas. Ar žinote, kur yra 
senieji Manė rūmai? 

Vairuotojas nužvelgė Deklaną užpakalinio vaizdo veidro- 
dėlyje. | 

— Manau, kad žinau. 

— Aš ten gyvenu. Parvežkite mane namo, gerai? 

— Tolimas kelias, — atsakė vairuotojas, o paskui atsi grę- 
žė ir dar kartą nužvelgė Deklaną. — Ar turėsite kuo užmokėti? 

— Pinigų turiu. Turiu daug pinigų, — atsakė Deklanas, 
rausdamasis po kišenes, traukdamas banknotus ir mėtydamas 
juos po visą saloną. — Mano kišenės jų kimšte prikimštos. 

— Ką ir besakyti, — pakraipęs galvą, atsiliepė vairuoto- 
jas ir pradėjo važiuoti. — Tikriausiai grįžti iš kokio nors vaka- 
rėlio, vaikine. 

— Ką ir besakyti, — sumurmėjo Deklanas ir krito veidu 
žemyn ant galinės sėdynės. 


Atsipeikėjęs Deklanas aiškiai išgirdo grojantį diksilendo or- 
kestrėlį. Jis tebegulėjo veidu žemyn, burnoje jausdamas paplū- 
dimio smėlį, o jo liežuvis buvo apsitraukęs apnašomis. 

Kažkoks sadistas nepaliaujamai smaigstė jam į petį adatėles. 

— Šventoji Marija, Dievo motina, melsk už mus, nusidė- 
jėlius... 

— Dabar tai nebepadės. Iš lėto, gražiai apsiveršk, miela- 
sis. Dar neatsimerk. 

— Aš mirštu. Pakvieskite kunigą. 

— Liaukis, čia aš, — atsakė Lena, švelniai versdama jį ant 
nugaros ir prilaikydama galvą. — Pasistenk nuryti štai šitą. 

Deklanas kažką nugurkė, užsikosėjo ir pajuto, kaip apna- 
šas nuplovė kažkoks bjaurus skystis, kuris prasisunkė pro ger- 
klėje gurgždantį smėlį ir nutekėjo žemyn. Gindamasis Dekla- 
nas pamėgino nustumti nuo lūpų stiklinę ir atsimerkė. 

Jis ir numirs neigdamas, kad ką tik iš jo gerklės išsiveržęs 
garsas buvo panašus į mergaitišką riksmą. 

Lena caktelėjo liežuviu. 

— Juk liepiau būti užmerkusiam akis. 

— Kokias akis? Kokias akis? Jos sudegusios iki pelenų. 

— Išgerk, kas liko. 

— Eik šalin, kuo greičiau eik šalin ir neškis su savimi tuos 
nuodus. 

— Ar gražu taip kalbėti su žmogumi, kuris atėjo padėti 
gulinčiajam mirties patale? 

Deklanas dribtelėjo atgal ir užsidėjo ant veido pagalvę. 

— Iš kur sužinojai, kad mirštu? 

— Efi paskambino. 

— Kada Remio laidotuvės? 

— Laimė, jis veda nepaprastai tolerantišką, supratingą ir 
geranorišką moterį. Kiek striptizo barų vakar aplankėte? 

— Visus. Visus, kiek tik jų čia yra. 

— Tikriausiai tai galėtų paaiškinti, kodėl tau ant skruosto 
yra lipdukas. | 

— Nėra jokio lipduko, — atsakė Deklanas, bet pakišęs po 
pagalve ranką ir apsičiupinėjęs skruostą pats tuo įsitikino. — 
O Dieve... Pasigailėk manęs ir nudėk vietoje. 

— Na gerai, saldainiuk, — tarstelėjo Lena ir paspaudė pa- 
galvę; Deklanas ėmė mosuoti rankomis ir galiausiai išlindo. 

Dabar jis buvo paraudęs, krauju pasruvusios akys atrodė 
paklaikusios. 

— Visai nejuokinga. 

— Gaila, kad nematai savęs iš šalies, — juokėsi Lena. Jis 
tebevilkėjo vakarykščius drabužius; susiglamžę, alkoholiu su- 
laistyti marškiniai buvo pusiau išsipešę iš džinsų. Iš marškinių 
kišenės kyšojo kitas lipdukas, rausvos ir sidabrinės spalvų. De- 
klanas prisimerkė, jo akys susiaurėjo iki nedidelių plyšelių. 

— Greitai pasijusi šiek tiek geriau, ne puikiai, bet geriau. 
Nueisi į dušą, pavalgysi, išgersi vaistukus ir po dviejų trijų va- 
landų pasijusi galįs stovėti ant kojų. 

Kažkur dingo apnašos ant liežuvio, susivokė Deklanas. Jis 
nebuvo tikras, ar tai jau galima vadinti pagerėjimu. 

— Ko man davei? 

— Gal tau ir nepatiks, bet sugirdžiau tau keturias aspirino 
tabletes, todėl kurį laiką šių vaistų negerk. Pakepsiu tau omle- 
to su skrebučiais. 


— Kodėl? 
— Todėl, kad atrodai apgailėtinai, — atsakė Lena ir jį 
pabučiavo. Paskui ji atsitraukė ir mostelėjo ranka. — Jėzau 


Kristau, daryk ką nors, kad taip baisiai nedvoktų tau iš burnos. 
Taip gali ką nors ir numarinti. 

— O kas tavęs prašė bučiuoti? 

— Ir kuo ilgiau pabūk duše. Nuo tavęs trenkia kaip nuo 
prišnerkštų baro grindų, — stodamasi kalbėjo Lena. — Kaip 
čia gali būti, kad kol kas pas tave nėra jokių žmonių? 

— Tikėdamasis pagirių, aš iš anksto visus perspėjau, kad 
kiekvienam, kuris pasirodys mano namuose prieš tris, bus įvyk- 
dyta egzekucija be jokio teismo. 

Lena dirstelėjo į laikrodį. 

— Atrodo, kad tau dar liko kelios valandos. 

— Jeigu kas nors man lieps keltis iš šios lovos, turėsiu 

griebtis šautuvo. Man bus labai nesmagu tave nušauti, bet aš 
vis tiek taip padarysiu. | 

— Būsiu virtuvėje, — atsakė Lena, kilstelėjusi antakius. — 
Atsinešk savo šautuvą, mielasis, ir mes pažiūrėsime, ar nepa- 
miršai, kaip juo naudotis. 

— Ar tai eufemizmas? — šūktelėjo Deklanas, bet iškart 
pasigailėjo pakėlęs balsą. Rankomis susiėmęs už galvos, jis sun- 
kiai išropojo iš lovos. 

Lipdama laiptais žemyn, Lena visą laiką kikeno. Išgirdusi 
trinktelėjusias duris, ji ėmė juoktis dar labiau. Bet jis gailisi, 
kad taip garsiai trenkė, mąstė ji, o paskui sustojo ir atsigręžė, 
išgirdusi duris pokštelėjus dar du kartus. 

O taip, tikriausiai jis nepuls gąsdinti vaiduoklių su šautuvu. 

— Triukšmaukite kiek tinkami, — kalbėjo ji, eidama į vir- 
tuvę. — Jūs manęs visai nejaudinat. 

Jai einant pro šalį, sudrebėjo bibliotekos durys. Lena ne- 
kreipė į tai dėmesio. Jeigu jos neišginė surūgęs, dvokiantis vy- 
rukas, prastai nusiteikęs vaiduoklis tikrai neišvarys. 

Deklanas atrodė velniškai patraukliai, galvojo Lena, ieš- 
kodama kavos pupelių. Išblyškęs, labai vyriškas ir piktas... O 
dar tas kvailas lipdukas, priklijuotas prie skruosto... 

Žiūrėdami į nuogą moterį, vyrai praranda pusę intelekto. 
Tik pasodink būrelį vyrų prieš nusirenginėti pagal muziką pa- 
sirengusias moteriškes, ir visas jų sveikas protas pasidarys ly- 
gus brokolių ryšeliui. 

Lena sumalė šiek tiek pupelių ir užplikė kavos. Dubenyje 
plakdama kiaušinius, ji susivokė, jog pirmą kartą gamina pus- 
ryčius Žmogui, su kuriuo praėjusią naktį nemiegojo. 

Argi tai nekeista? 

Dar keisčiau, kad ji zuja įpykusio, dvokiančio, pagiringo 
vyriškio virtuvėje, nors jis, galima sakyti, neseniai ją aprėkė. 
Lena, tu nepanaši į save. Kas čia dedasi? 

Leną labai suintrigavo linksma Efi nuostaba, išvydus Re- 
mį. O dabar ir ji tą patį jaučia Deklanui. 

Lena pažvelgė pro langą į sodą, kuris vos prieš kelis mė- 
nesius atrodė sulaukėjęs ir apleistas. Dabar jis žydėjo, buvo 
pasipuošęs šviežia žaluma ir naujais ūgliais. 

Galiausiai ji pasidavė. Jai nepadėjo jokie užraktai, jokie 
skląsčiai. 

Lena įsimylėjo Deklaną. Dieve, ji nenorėjo pamilti tiek 
dėl jo, tiek dėl savęs pačios. 

Jis nupūtė dulkes nuo visų jaunystės svajonių apie meilę, 
viltį ir pasitikėjimą, kurių ji taip kratėsi. Dabar šios svajonės 
vėl sušvito, švietė taip ryškiai, kad net akino. 

Ir baugino. 

Vedybos... Tas žmogus galvoja apie vedybas, o ji netikėjo 
jokiomis priesaikomis ir pažadais, jeigu po jais negalima pasi- 
rašyti krauju. 

Ar ji galėtų? Ar sugebėtų? 

— Manau, kad norėčiau, — tyliai pratarė ji. — Manau, 
kad norėčiau dėl jo. 

Jai bekalbant, atsidarė spintelės durelės. Iš spintelės iš- 
krito mėlynas puodelis ir sudužo jai po kojomis. Pajutusi 
skausmą, besidaužančia širdimi Lena atšoko atgal. Paniurusi ji 
pažvelgė žemyn ir pamatė iš mažyčių įbrėžimų besisunkian- 
čius kraujo lašelius. | 

— Atrodo, kad jau supratau. Tu to nenori, tiesa? 

Rankoje tebelaikydama dubenį, Lena apsibrėžė apskritimą. 

— Tu nenori, kad mes būtume kartu. Pažiūrėsime, kas ga- 
liausiai laimės, gerai? Mes dar pažiūrėsime. 

Lena pasilenkė paimti vienos šukės; šuke ji įsipjovė nykš- 
tį. Pradėjus lašėti kraujui, ji iškėlė ranką ir nulašino lašelį ant 
grindų. 

— Aš nesu tokia silpna kaip jis. Jeigu aš priimu meilę, 
jeigu pati pažadu mylėti, tai ir laikausi pažadų. 

Lena sukluso, išgirdusi skambančius varpelius. Pasigirdo De- 
klano mėgstama melodija. Pirmi jo pamėgtos dainelės taktai. Iš 
nuostabos ir baimės ji užkando žadą, rankose ėmė drebėti dubuo. 

— Po velnių, gal atidarytum duris, ką? — nuo laiptų pasi- 
girdo apmaudo kupinas Deklano balsas. — O paskui nudėk tą, 
kuris paspaudė tą idiotišką skambutį. 

Durų skambutis? Laisva ranka Lena perbraukė per plau- 
kus. Jis įsirengė durų skambutį, grojantį “Pasibaigus puotai". 
Kaip jam tai būdinga... 

— Jeigu ant manęs taip rėksi, — kalbėjo Lena, eidama ko- 
ridoriumi, — turėsi iškęsti kai ką daugiau nei pagirias. 

— Jeigu išeitum ir leistum man ramiai numirti, nešūkaučiau. 

— Visai netrukus aš ateisiu ir nusuksiu tau sprandą, o tada 
įspirsiu į užpakalį. 

Ištarusi paskutinį grasinimą, Lena atidarė duris ir įsiste- 
beilijo į labai gražią porą. Po akimirkos ji susivokė, kad iš mo- 
teriško veido į ją smalsiai žiūri Deklano akys. 

— Aš esu Kolyn Ficdžerald, — pratarė šviesiaplaukė, mie- 
la, nepriekaištingai pasipuošusi moteris ir grakščiai ištiesė ran- 


ką. — O kas jūs? Jeigu ketinate spirti mano sūnui į sėdynę, 
norėčiau sužinoti jūsų vardą. 
— Mama)?.. 


Ką tik išsimaudęs po dušu, dar varvantis, apsimovęs tik 
suplyšusias kelnes, į laiptų aikštelę atbėgo Deklanas. 

— Labas! Mama, tėti... 

Nepaisydamas prastos savijautos, jis puolė laiptais žemyn 
ir juos apkabino. 

— Maniau, kad atskrisite rytoj. 

— Mūsų planai pasikeitė. Ar tu tik dabar keliesi? — nesu- 
prato Kolyn. — Jau pirma valanda. 

— Vakar vakare šventėme viengungių vakarėlį. Daug al- 
koholio ir laisvo elgesio moterys... 

— Tikrai? — tarstelėjo Kolyn, nužvelgdama Leną. 

— O ne, ne šita. Ji atėjo suvaidinti Florencijos lakštinga- 
los. Kolyn ir Patrikas Ficdžeraldai, Angelina Simons. 

— Malonu susipažinti, — dosniai apdovanodamas Leną 
šypsena, atsakė Patrikas, aukštas, liesas vyriškis tamsiais plau- 
kais, Žilstelėjusiais ties smilkiniais. Tiesdamas jai ranką, jis 
žvelgė drąsiu, giedru mėlynų akių žvilgsniu. 

Pamačius Lenos nykštį, jo akys susiaurėjo. 

— Jūs susižeidėte. 

— Menkniekis. 

— Ką pasidarei? Bėga kraujas. Jėzau, Lena, — persigandęs 
Deklanas griebė ją už riešo ir čiupęs į glėbį nusinešė į virtuvę. 

— Tai tik įbrėžimas. Liaukis, Deklanai. Tavo tėvai... Tu 
mane kompromituoji, — šnypštė ji. 

— Nutilk. Parodyk, ar giliai įsipjovei. 

Tebestovėdamas tarpduryje, Patrikas atsigręžė į žmoną. 

— Ar ji ir yra toji vienintelė? 

— Neabejoju, kad jam taip ir atrodo, — vyptelėjusi atsakė 
Kolyn. — Geriau apsižvalgykime. 

— Ką tu čia pamatysi... 

— Turiu gerą akį, Patrikai, — atsakė Kolyn, eidama vidun 
paskui išskubėjusį Deklaną. 

Cia visko buvo gerokai daugiau, nei ji tikėjosi. Ne, Kolyn 
neabejojo savo sūnaus skoniu. Bet ji buvo įsitikinusi, kad na- 
mas beviltiškai apleistas, negrįžtamai sunykęs. O dabar ji 
išvydo nuostabius kambarius, puošnias detales, tviskantį stik- 
1ą ir blizgantį medį. 

Virtuvėje Kolyn pamatė savo sūnų, pasilenkusį prie įpy- 
kusios gražuolės rankos; toji moteris išties atrodė galinti įvyk- 
dyti anksčiau išsakytus grasinimus. 

— Labai atsiprašau, — pratarė mandagiai nusišypsojusi 
Lena ir alkūne nustūmė Deklaną. — Numečiau puodelį, štai ir 
viskas. Labai malonu su jumis susipažinti. 

Deklanas nusigręžė ir ėmė raustis po spinteles. 

— Reikia dezinfekuoti ir sutvarstyti žaizdelę. 

— O, liaukis karščiavęsis. Galima pamanyti, kad aš nusi- 
pjoviau ranką. Jeigu nepasisaugosi, pats užlipsi ant šukių ir su- 
sižeisi labiau nei aš. Labai atsiprašau, kad taip nevykusiai jus 


sutinkame, — pasakė Lena Deklano tėvams. — Aš tuoj viską 
sutvarkysiu ir išeisiu. 

— Kur tu eisi? — nesuprato Deklanas. — Juk pažadėjai 
pusryčius. 


Lena svarstė, ar jis išgirdo, kaip ji sugriežė dantimis. 

— Supilk į keptuvę tai, kas yra dubenyje, uždėk ją ant ug- 
nies ir turėsi pusryčius, — atsakė Lena ir atidarė spintelę, ku- 
rioje buvo šluota. — Kodėl nepasiūlai tėvams kavos ar kokio 
nors šalto gėrimo, jie juk po ilgos kelionės. Tikriausiai buvai 
auklėtas kitaip. 

— Savaime suprantama, — sutiko Kolyn. 

— Atsiprašau. Pamatęs, kad mano mylimos moters krauju 
nutaškytos grindys, negalėjau likti ramus. 

— Deklanai, — perspėjo jį Lena. Ji kalbėjo ramiu balsu, 
bet perspėjimas nuskambėjo labai aiškiai ir gana garsiai. 

— Pasiūlymas dėl kavos skamba viliojančiai, — linksmai 
atsiliepė Patrikas. — Atvykome pas tave tiesiai iš oro uosto. 
Norėjome pamatyti tavo namus ir tave patį, Deklanai, — pridū- 
rė jis mirktelėjęs. 

— Kur jūsų bagažas? 

— Nusiuntėme į viešbutį. Sūnau, šie namai milžiniški. 
Daugybė vietos gyventi vienam. 

— Mudu su Lena norime keturių vaikų. 

Lena sušlavė šukes į krūvelę ir atsisuko į Deklaną. 

— Na gerai, tris, — pasitaisė Deklanas kuo ramiausiai. — 
Bet tai paskutinis mano žodis. 

— Man jau pakaks, — pratarė Lena, brukdama Deklanui į 
rankas šluotą ir semtuvą. — Pats sutvarkysi šią netvarką. Ti- 
kiuosi, jums patiks viešnagė, — sausai pratarė ji Kolyn ir Pa- 
trikui. — Vėluoju į darbą. 

Lena išėjo pro galines duris, nes jos buvo arčiau. Ji sun- 
kiai susitvardė netrenkusi durų taip, kad įskiltų langų stiklai. 

— Ji tikrai labai graži, tiesa? — plačiai išsišiepęs paklausė 
Deklanas. — Argi ji ne tobula? 

— Tu ją supykdei ir sutrikdei, — pasakė jam Kolyn. 

— Ir gerai. Taip sparčiau žengsiu į priekį. Įpilsiu jums ka- 
vos, o vėliau viską aprodysiu. 


Po valandos Deklanas sėdėjo su mama užpakalinėje gale- 
rijoje, o ginčą pralaimėjęs Patrikas tepė sumuštinius. 

Bjauriausios pagirių pasekmės jau buvo praėjusios. Deklano 
manymu, už tai jis turėjo dėkoti Lenos sutaisytiems vaistams ir 
patirtam malonumui tame pačiame kambaryje matyti ją ir tėvus. 

Dieve mano, kaip jis jų pasiilgo. Kol jų nepamatė, jis nė 
nenumanė, kad labai jų pasiilgo. 


— Taigi, — galiausiai pratarė jis, — ar pasakysi man, ką 
manai? 

— Taip, — atsakė Kolyn, bet ir toliau ramiai sėdėjo, dai- 
rydamasi po Deklano sodus. — Šilta, tiesa? Dar labai anksty- 


vas metas tokiai šilumai, bent man taip atrodo. 

— Šiandien vėsiau. Gaila, kad neatvažiavai prieš porą die- 
nų. Tada čia buvo galima kepti kiaušinius. 

Deklano žodžiuose Kolyn išgirdo pasididžiavimo gaidelę. 

— Tu niekada nebuvai aistringas šalčio mėgėjas; net ir ta- 
da, kai eidavome slidinėti, tu mieliau likdavai trobelėje, nei 
leisdavaisi nuo kalnų. 

— Slidinėjimą žmonės išgalvojo tam, kad įtikintų save, 
jog sniegas yra puikus dalykas. 

— Prieš kviesdami tave šią žiemą į Vermontą, gerai pagal- 
vosime, — pasakė Kolyn. Paskui ji palietė Deklano ranką. — 
Šis namas labai gražus, Deklanai. Net ir tai, ko dar neturi, sa- 
vaime suprantama, bus labai gražu. Visada maniau, kad visi tie 

įrankiai ir medis tėra tavo hobis. Man buvo parankiau taip gal- 
voti. Kol dirbai advokato darbą, galėjau būti tikra, kad liksi 
Bostone, kad būsi arti manęs. Negalėjau pakęsti minčių apie 
tai, jog tavęs ten gali ir nebūti, nors tau taip gyventi buvo sun- 
kiau. Aš nesigailiu. Tu esi mano vaikelis, — pasakė ji, suvir- 
pindama tolimiausią Deklano širdies kertelę. 

— Man nereikia būti Bostone, kad būčiau tau artimas. 

Ji papurtė galvą. 

— Tu jau netikėtai nebepasirodysi mūsų namuose, mes 
nebesutiksime tavęs restoranuose, vakarėliuose ar teatre. Tai ir 
yra mane graužiantis kirminas, bet viską suprasi tik tada, kai 
pats turėsi tuos tris ar keturis vaikus. 

— Nenoriu, kad būtum liūdna. 

—- Na, žinoma, kad man liūdna. Negaliu apsimetinėti. Juk 
aš tave myliu. 

— Kartok tai nuolat, — patenkintas pratarė Deklanas. 

Kolyn pažvelgė į jį; pilkos akys įsmigo į kitas pilkas akis. 

— Laimė, aš tave taip myliu, kad gerai suprantu, kada tu- 
riu nusileisti. Čia tu suradai savo vietą. Neslėpsiu, vyliausi, 
kad nesurasi, bet, kadangi tikrai suradai, džiaugiuosi dėl tavęs. 
Prakeikimas. 

-— Dėkoju, — atsakė Deklanas ir pasilenkęs ją pabučiavo. 

— Na, kalbant apie tą moterį... 

— Leną. 

— Deklanai, žinau, kuo ji vardu, — sausai atsakė Kolyn. — 
Būdama potenciali anyta, kalbėsiu apie ją kaip apie “tą moterį“, 
kol šiek tiek geriau ją pažinsiu. Taigi kalbėdama apie tą moterį 
turiu pasakyti, kad ji nepanaši į tokią, kokią mintyse regėda- 
vau šalia tavęs. Įsivaizdavau tave kopiantį karjeros laiptais ko- 
kioje nors teisinėje firmoje, nusiperkantį namą netoliese, besi- 
lankantį užmiesčio klubuose. Pagal tokį scenarijų Džesika kuo 
puikiausiai būtų atitikusi mano keliamus reikalavimus marčiai. 
Ji puikiai žaidžia tenisą, moka žaisti bridžą, gali pasirinkti tin- 
kamą komitetą ir tapti jo pirmininke. 

— Galbūt tau reikėtų įsidukrinti Džesiką. 

— Nurimk, Deklanai, — tęsė Kolyn švelniu, bet kartu ir 
plieniniu balsu. Lena iškart būtų pajutusi tokį atšiaurų jos to- 
ną. — Aš dar nebaigiau. Nors Džesika kuo puikiausiai tiko man, 
ji akivaizdžiai netiko tau. Tu nebuvai laimingas. Aš tai paste- 
bėjau ir pradėjau nerimauti dar prieš jums išsiskiriant. Mėgi- 

nau save įtikinti, jog tai tik paprastas nerimas prieš vestuves, 
bet iš tikrųjų Žinojau, kas dedasi. 

— Nebūtų pakenkę, jeigu apie tai būtum prasitarusi man. 

— Gal ir nebūtų, bet aš ant tavęs supykau. 

*— Kąir besakyti... 

— Nepurkštauk, jaunuoli, ypač tada, kai aš sentimentaliai 
nusiteikusi. Tu visada buvai laimės vaikas — gabus, protingas, 
sumanus, neieškantis žodžio kišenėje; aš tai vertinu. Sakyčiau, 
tavo širdis buvo gyva ir viskam atvira. Bet paskui tu tai prara- 
dai. O šiandien pamačiau, kad vėl atgavai. Pamačiau tai tavo 
akyse, kai žvelgei į Leną. 

Deklanas paėmė Kolyn ranką ir perbraukė ja sau per 
skruostą. 

— Tu pavadinai ją Lena. 

— Tik laikinai. Aš dar nesusidariau apie ją nuomonės. Pa- 
tikėk manimi, vaikine, ji taip pat dar nesusidarė nuomonės nei 
apie mane, nei apie tavo tėvą. Taigi patarčiau tau kol kas likti 
nuošalyje ir leisti mums tvarkytis patiems. 

Kolyn ištiesė kojas. 

— Patrikai? Ar sumuštiniams su kumpiu padaryti turėjai 
paskersti kiaulę? 

Deklanas nusišypsojo ir skambiai pabučiavo motinai į ran- 
ką, kurią tebelaikė delne. 

— Žmonės, aš jus myliu. 

— Ir mes tave mylime, — stipriai spustelėjo Deklano pirš- 
tus Kolyn, o paskui paleido. — Vienas Dievas težino, kodėl. 


Jis sapnavo audras ir skausmą, baimę ir džiaugsmą. 

Per langus ritosi lietaus lašai, priplakti vėjo; Deklaną per- 
smelkęs skausmas prasiveržė trūkčiojančiu riksmu. 

Jo veidu žliaugė prakaitas ir ašaros, jos veidu žliaugė pra- 
kaitas ir ašaros. Jos veidu, jos kūnu... Jo skausmas... 

Kambarys buvo užlietas dujinių žibintų šviesos, pro židi- 
nio groteles šokinėjo liepsnų liežuvėliai. Už lango siautėjo aud- 
ra; tokia pati audra siautėjo ir joje, ir jame... 

Prasidėjus dar vienam sąrėmiui, Abigailė vėl tarsi apmirė. 
Ją pervėrė draskantis skausmas. Jos gerklę svilino pirmykštis 
riksmas, pirmykštė aistra. 

Abi, stumk! Dabar turi stumti! Kūdikis jau beveik čia. 

Nuovargis... Ji buvo taip nuvargusi, taip nusilpusi... Ir kaip 

ji galėjo iškęsti tokį skausmą? Abigailė sugriežė dantimis. Jai 
temo protas. Visa jos esybė, viskas, ką ji turėjo, susitelkė į šią 
vienintelę užduotį, į šį vienintelį stebuklą. 

Jos vaikelis. Jos ir Liusjeno vaikelis skynėsi kelią į šį pasau- 
lį. Ji sukaupė likusias jėgas. Nuo jos pastangų priklauso gyvybė. 

Štai galvutė! Er la! Kokie plaukučiai! Abi, dar kartelį. Dar 
kartelį, mieloji. 

Dabar ji juokėsi. Tai geriau nei riksmas, nors tas juokas 
buvo panašus į isteriją. Ji pasikėlė ant alkūnių, atmetė galvą ir 
pajuto naują neapsakomo skausmo bangą. 

Ši akimirka, šis vienintelis veiksmas buvo didžiausia do- 
vana, kokią tik moteris gali padovanoti. Ši dovana, šis kūdikis, 
dabar saugus, jis gyvens. Ji mylės šį kūdikį iki mirties. 

Draskant skausmui, blykčiojant žaibams ir grūmojant griaus- 
tiniui, ji stūmė, stūmė ir stūmė į gyvenimą naują gyvybę. 

Mergytė! Tu turi gražią mergytę. 

Skausmas buvo pamirštas. Begalinis džiaugsmas niekais 
pavertė ištisas agonijos valandas, permirkusias prakaitu ir krau- 
ju. Verkdama iš džiaugsmo, jaunoji moteris ištiesė rankas į ma- 
žytį, susiraukšlėjusį kūdikį, kurio verksmas dabar skambėjo 
kaip triumfo himnas. 

Mano rožė. Mano gražioji Mari Rouz. Pasakykite Liusjenui. 
O, prašau, pakvieskite Liusjeną, kad jis pamatytų savo dukrelę. 

Pirmiausia jie nuprausė mamą ir jos kūdikį, šypsodamiesi 
iš jaunosios mamos nekantros ir kūdikio verkšnojimo. 

Į kambarį įėjusio Liusjeno akyse sužvilgo ašaros. Jo pirš- 
tai virpėjo, kai jis spustelėjo žmonos ranką. Pažvelgęs į jų abiejų 
sukurtą kūdikį, jis nušvito iš nuostabos. 

Ji jam pasakė, ką prisiekė tą akimirką, kai į jos glėbį buvo 
atnešta Mari Rouz. 

Mes stengsimės, kad ji būtų saugi, Liusjenai. Kad ir kas 
nutiktų, mes ją saugosime ir padarysime viską, kad ji būtų lai- 
minga. Ji yra mūsų. Pažadėk man, kad tu visada Ją mylėsi ir ja 
rūpinsiesi. 

Žinoma. Ji tokia graži, Abi. Mano gražuolės mergaitės. Aš 
jus myliu. 

Pakartok. Aš noriu išgirsti tavo priesaiką. 

Tebelaikydamas Abigailės ranką, Liusjenas švelniai palietė 
pirštu dukrelės skruostą. Aš visada ją mylėsiu ir ja rūpinsiuo- 
si. Prisiekiu. 

Patrikas Ficdžeraldas vedėsi savo žmoną už parankės mies- 
to gatve. Jų kelionės tikslas buvo Et Trois, o jų misija — ge- 
riau pažinti Angeliną Simons. 

— Žinai, Kolyn, visa tai man kvepia šnipinėjimu. 

— O ką tu siūlai? 

Patrikas nusijuokė. Beveik po keturiasdešimties vedybi- 
nio gyvenimo metų ši moteris vis dar įstengdavo priversti jį 
juoktis. Jis galvojo apie tai kaip apie vieną iš nusisekusio ben- 
dro gyvenimo požymių. 

— Bet juk ji nebūtinai turi ten būti. Baro savininkas ne- 
privalo būti ten ištisą dieną ir kiekvieną dieną. 

— Vadinasi, mes apžiūrėsime jos darbo vietą ir ko nors 
išgersime. O tai visiškai garbinga ir atvira. 

— Taip, brangioji. 

Jis griebdavosi šios frazės tik tada, kai norėdavo pajuo- 
kauti. Kolyn svarstė, ar dabar jai derėtų niuktelėti jam į pašo- 
nę, ar nusijuokti. Galiausiai ji pasirinko abu variantus. 

Minios žmonių, triukšmas, karštis, žydinti ir kartu priblė- 
susi miesto elegancija Kolyn netraukė, bent jau iškart nesuža- 
vėjo šio apsilankymo metu. Jai labiau patiko senojo pasaulio 
žavesys ir, suprantama, orusis Bostonas. 

Aišku, ir Bostonas turi minusų, bet jie ne taip atvirai ma- 
tomi, ne taip aukštinami kaip čia. Taip, seksas išties reikšmin- 
gas ir teikiantis malonumą dalykas; Kolyn nebuvo drovuolė, 
gink Dieve. Vis dėlto seksas yra privatus dalykas. 

Tačiau raudantis saksofonas suvirpino kažkokią jos širdies 


stygą. 

Jeigu jos sūnus nutarė įsikurti Čia, ji su tuo sutiks. Galbūt 
ji priims ir jo išsirinktą moterį, jeigu atidžiau į ją įsižiūrės ir 
gerai viską apmąstys. 

— Turėsi progos ją pačirškinti rytoj, per vestuves, — pa- 
reiškė Patrikas. 

Kolyn tik atsiduso pagalvojusi apie vyrų ribotumą. Lai- 
mink juos, Dieve, visi jie — tokios primityvios būtybės, tokie 
atlapaširdžiai. Savaime suprantama, pirmas žingsnis turi būti 
stebėti merginą jai įprastoje aplinkoje. 

Kolyn mąstė apie baro kaimynystėje esančius namus, apie 
tai, kurioje vietoje tas baras yra, apie judėjimą tame rajone. 
Galiausiai ji nutarė, kad Lenos skonis geras, jog ji pasielgė iš- 
mintingai pasistengusi, kad jos baro eksterjeras derėtų prie ap- 
linkinių statinių. | 

Kolyn patiko virš baro įrengta galerija, išstatyti gėlių va- 
zonai — ryškios dėmės pastelinių spalvų fone. Tai bylojo apie 
gerą skonį ir stilių, apie tai, kad daug dėmesio skiriama Pačiai 
atmosferai. 

Ji išpešė iš Deklano, kad Lena gyvena virš baro, todėl da- 
bar svarstė, ar jai derėtų užlipti į viršų ir apžiūrėti jos butą. 

Ji įžengė į Et Trois atidžiai viską stebėdama. 

Visur buvo švaru; Kolyn neabejotinai tai įvertino. Baras 
buvo pilnas, bet ne prikimštas, vadinasi, Lena turi verslininkės 
nuojautą. Dar per anksti vakariniam minios šurmuliui, nutarė 
Kolyn, bet jau per vėlu pietų meto kamšačiai. 

Iš kolonėlių sklido, jos manymu, vietinė muzika; tai Ko- 
lyn taip pat patiko. Muzika girdėjosi pakankamai gerai, bet ne- 
trukdė susikalbėti. 

Už baro darbavosi juodaodis, apsivilkęs raudonais marš- 
kiniais. Puikus veidas, nutarė Kolyn, dailios rankos. Vieną sta- 
lelį aptarnavo šviesiaplaukė padavėja — jauna, linksma, mū- 
vinti gal kiek per daug aptemptus džinsus. 

Kolyn pastebėjo grupelę turistų, bent jau ji taip nusprendė 
pamačiusi fotoaparatus ir krepšelius su suvenyrais. Kiti, jos ma- 
nymu, buvo vietiniai lankytojai. 

Bare skaniai kvepėjo maistas, ką tik suvalgytas ar das tik 
gaminamas. 

Iš virtuvės išėjo Lena. Moterų žvilgsniai iškart susitiko, 

jos pažino viena kitą akimirksniu. Kolyn mandagiai šyptelėjo 
ir patraukė baro link; paskui ją nusekė ir Patrikas. 

— Laba diena, ponia Ficdžerald, pone Ficdžeraldai, — taip 
pat mandagiai šyptelėjo Lena. — Vaikštinėjote po miestą? — 
paklausė ji, dirstelėjusi į krepšelius Patriko rankose. 

— Kolyn retai kada praeina pro parduotuvę ko nors nenu- 
sipirkusi. 

— Štai iš kur Deklanas paveldėjo šį bruožą. Gal galėčiau 
pateikti valgiaraštį? 

— Mes jau papietavome, dėkoju, — atsakė Kolyn sėsda- 
masi. — Norėčiau martinio. Labai šalto, sauso, suplakto, su 
trimis alyvomis. 

— O jums, pone Ficdžeraldai? 

— Norėčiau to paties, tik sutaisyto Patrikui, — pratarė jis 
sėsdamasis greta žmonos. — Puikus baras. Čia skamba gyva 
muzika? — paklausė jis, linktelėdamas pakylos pusėn. 

— Kiekvieną vakarą, nuo devintos valandos, — nuošir- 
džiai nusišypsojusi, atsakė Lena, plakdama martinį. — Jeigu | 
mėgstate šokti, turėtumėte dar kartą čia apsilankyti. Tikrai ge- 
rai pasimankštintumėte. Ar jūs patenkinti kelione? 

— Laukiame vestuvių, — atsakė Kolyn. — Remis mums 
kaip giminaitis. Labai apsidžiaugėme pamatę, kiek daug De- 
klanas padarė tvarkydamas namus. 

— Jis ten laimingas. 

— Taip. 

Lena paėmė dvi taures, kurias buvo pastačiusi atšalti. 

— Jums būtų geriau, jeigu jis jaustųsi laimingas Bosto- 
ne... su ta, kurios vos nevedė. 

— Taip, tikrai, to nenuginčysi. Bet juk negalime kitiems 
parinkti vienokio ar kitokio gyvenimo. Net ir savo vaikams. 
Savaime aišku, negali parinkti ir žmogaus, kurį jie turėtų my- 
lėti. Lena, ar tu myli mano sūnų? 

Nė truputėlio nevirpančiomis rankomis Lena į šaltas tau- 
res įpylė martinio. 

— Apie tai su juo pasikalbėsiu tada, kai būsiu tam pasi- 
rengusi. Paruoštos namuose, — pridūrė ji, mesdama į gėrimą 
alyvas. — Tikiuosi, jūsų skoniui tiks. 

— Dėkoju, — atsakė Kolyn ir paėmusi taurę gurkštelėjo. 

Paskui kilstelėjo antakį. — Puikus gėrimas. Manau, kad su- 
plakti gerą martinį yra tikras menas. Mane visada stebindavo 
ir nuvildavo tai, jog daugelis barų, klubų ar restoranų savinin- 
kų nemoka sutaisyti gero martinio. 

— Ar išvis verta ko nors imtis, jeigu žinai, kad negalėsi to 
padaryti tinkamai? 

— Būtent. Čia jau reikėtų kalbėti apie pasididžiavimą. Apie 
pasididžiavimą ir pagarbą sau, savo darbui, savo gyvenimui. 
Savaime suprantama, trūkumų neišvengiama, jie net būtini, kad 
neužsimirštume esą menki žmonės. Bet jeigu svečiui ar klien- 
tui pateikiamas ne pats geriausias variantas, kokį šeimininkas 
geba padaryti, tokį šeimininką vadinu arogantišku arba apsi- 
leidusiu. Dažnai jam tinka abu apibūdinimai. 

— Nesuprantu, kaip galima sustoti pusiaukelėje, — atsa- 
kė Lena, berdama į dubenį sausainėlius užkandai. — Jeigu ži- 
nočiau, kad nemoku sutaisyti gero martinio, nė nemėginčiau to 
daryti, o mokyčiausi, kaip jį sutaisyti. Jeigu elgčiausi kitaip, 
nuvilčiau ir save, ir manimi pasikliaujantį žmogų. 

— Gera politika, — tarstelėjo Kolyn, ragaudama alyvą. 
— Nekeldami sau didelių reikalavimų, mes rizikuojame ten- 
kintis menkesniais dalykais, trukdančiais pasiekti visišką lai- 
mę. Be to, rizikuojame apgauti tuos, kurie mums brangūs. 

— Aš labai vertinu man brangius ir reikšmingus žmones ir 
visada stengiuosi atiduoti jiems viską, ką tik galiu. Galbūt jie 
ir tenkintųsi menkesniais dalykais, bet aš — niekada. 

Patrikas pasilenkė ir prisikišęs žvilgtelėjo į Kolyn marti- 
nio taurę. Ji suraukė kaktą. 

— Ką čia darai? 

— Noriu pasižiūrėti, ar tavo taurėje yra ko nors daugiau 
nei manojoje. 

Šie žodžiai prajuokino Lena, įsitempę jos pečiai atsipalai- 
davo. 

— Deklanas labai panašus į jus, tiesa? Vis dėlto jis turi 
mamos akis. Jis žvelgia kiaurai net ir tada, kai visai to nenori. 
Deklanas beprotiškai jus abu myli, o tai daug ką pasako. Taigi 
ir aš kai ką jums pasakysiu. 

Lena prisilenkė artėliau. 

— Aš kilusi iš paprastos giminės. Stiprios, bet nekilmingos. 

Mano mama yra visiška nevykėlė, puolęs Žmogus, aš net neno- 
riu apie ją kalbėti. Bet mano senelis buvo nuostabus, doras žmo- 
gus. Mano močiutė taip pat gera, kaip ir visi kiti, net geresnė 
už daugelį. Aš dirbu šiame bare, nes gerai išmanau šį darbą, jis 
man patinka. Nenoriu švaistyti laiko darydama tai, kas man ne 
prie širdies. 

Lena užsikišo už ausies plaukus ir kalbėjo toliau, nenu- 
leisdama akių nuo Kolyn. 

— Aš esu egoistė ir užsispyrusi, bet čia nematau nieko blo- 
ga. Man visai nerūpi nei Deklano, nei jūsų pinigai, apie tai ga- 
lime nė nekalbėti. Deklanas yra nuostabiausias žmogus, kokį 
tik esu sutikusi gyvenime, o aš jam per prasta. Taip sakau gerai 
žinodama, kad tikčiau beveik kiekvienam, bet jis yra kitoks. 
Po puikia jo išvaizda slypi dar didesnis užsispyrėlis nei aš, ir 
aš dar nenutariau, kaip reikėtų su tuo tvarkytis. Kai nutarsiu, 
Jis apie tai sužinos pirmas. Manau, mano išvadą jis pasakys ir 
jums. Taigi... 

Lena nesąmoningai čiupinėjo ant kaklo kabantį raktelį. 

— Gal sutaisyti dar martinio? 

— Kol kas užteks šito, — atsakė Kolyn. 

— Norėčiau atsiprašyti minutėlei. Matau, kad reikia pri- 
imti užsakymą. 

Lena nuėjo per salę padavėjos, laukiančios su tuščių pa- 
dėklu, link. 

— Na? — paklausė Patrikas. — Atrodo, kad ji puikiai pa- 
rodė tau tavo vietą. 

— Taip, — patenkinta Kolyn gurkštelėjo dar martinio. — 
Tu teisus. 


— Aš visai nesinervinu, — pratarė perbalęs, virpantis Re- 
mis, stovėdamas bibliotekoje ir laukdamas, kol Deklanas pri- 
segs prie smokingo atlapo pakalnučių puokštelę. 

— Galbūt pakartojęs tai dar tuziną kartų pagaliau tuo įti- 
kėsi. Prakeikimas, stovėk ramiai, Remi, 

— Aš ir esu ramus. 

— Žinoma, nepaisant lengvo nerimo, galima tvirtinti, kad 
tu — tvirtas kaip uola. 

— Aš noriu vesti Efi. Noriu nugyventi su ja visą gyveni- 
mą. Mudu ištisus mėnesius laukėme šios dienos. 

— Teisingai. Šiandien, — pradėjo Deklanas oficialiu to- 
nu, — yra pirmoji likusio tavo gyvenimo diena. 

— Mane šiek tiek pykina. 

— Dabar jau per vėlu vemti, — linksmai atsakė Dekla- 
nas. — Tau liko penkiolika minučių. Gal nori, kad paskam- 
binčiau tavo tėčiui ir paprašyčiau šiek tiek luktelėti? 

— Ne, jis ir taip iki kaklo užimtas besirūpindamas mama. 
Kiek, sakei, ten yra žmonių? 

— Kai paskutinį kartą žiūrėjau, buvo apie porą šimtų; jų 
renkasi vis daugiau. 

— Jėzau, Jėzau... Ir kodėl mes nepabėgome? Argi įmano- 
ma atsistoti šimtų Žmonių akivaizdoje ir visam laikui pakeisti 
savo gyvenimą? 

— Man atrodo, jog ši tradicija ir buvo sumanyta tam, kad 
jaunikis nepabėgtų. Kitaip jie visi pultų iš paskos, kad jį nulin- 
čiuotų. 

— Tokie tavo žodžiai tikrai mane ramina, mielasis. Gal 
surastum keletą lašų viskio? 

Deklanas priėjo prie dekoruotos spintelės ir išėmė butelį. 

— Taip ir maniau, kad tau jo prireiks. 

Deklanas taip pat paėmė dėželę pastilių. 

— Sučiulpk ir šitų. Juk nekvėpuosi viskiu nuotakai į vei- 
dą. Ji gali užsinorėti pabėgti. 

Deklanas jau buvo bepiląs viskio, bet kaip tik tuo momentu 
pasigirdo mandagus beldimas į duris, ir į biblioteką įžengė jo 
motina. Deklanas paslėpė taurelę ir butelį už nugaros. 

— Kokie jūs abu gražūs! Deklanai, nepilk jam daugiau nei 
gurkšnelį to viskio, kurį laikai už nugaros, ir pasirūpink, kad 
Jis paskui prasiskalautų burną. 

— Turiu pastilių. 

— Puiku. 

Šypsodamasi ji priėjo prie jų ir ėmė taisyti Remio kakla- 
raištį. 

— Tu nerviniesi, nes šiandien — pati svarbiausia tavo gy- 
venimo diena. Jeigu visai nesijaudintum, būtų galima įtarti, kad 
kažkas negerai. Galiu užtikrinti, jog jaudulys iškart praeis, vos 
tik išvysi Efi. Ji atrodo labai gražiai. 

Kolyn suėmė delnais Remio veidą. 

— Aš labai tavimi didžiuojuosi. 

— O manimi? — paklausė Deklanas. — Juk aš pagalvojau 
apie pastiles. 

— Apie tave pakalbėsime vėliau. Remi, tu vedi moterį, 
kurią myli, — tęsė Kolyn. — Tave supa draugai ir šeimos na- 
riai, kurie myli jus abu. Ši diena labai graži, o tavo širdies bro- 
lis pasistengė, kad ir visa aplinka būtų kuo gražesnė. O dabar 
gurkštelėk viskio, giliai įkvėpk ir eik tuoktis. 

— Taip, madam. Aš jus labai myliu, ponia Kolyn. 

— Žinau. Ir aš tave myliu, bet dabar tavęs nebučiuosiu, 
kad nenusivalyčiau lūpų dažų. Tik vieną taurelę, Deklanai. Jeigu 
šis vaikinas iš čia išeis įkaušęs, visa atsakomybė kris ant tavo 
galvos. 


Vėliau Deklanas pagalvos, kad jo motina, kaip visada, bu- 
vo teisi. Kai jis atsistojo greta Remio, kai baltai pasipuošusi 
Efi įžengė į galeriją, jis pajuto, kad jo bičiulis visai nurimo. 
Remio veide Deklanas išvydo plačiausią šypseną, išgirdo švel- 
niai ištartus žodžius: 

— Štai ir mano mergaitė. 

Deklano žvilgsnis ėmė klaidžioti po susirinkusių žmonių 
eiles, kol sutiko Lenos akis. Tu esi mano, mąstė jis. Šį kartą 
mes būtinai pasistengsime viską sutvarkyti. 

Jis stovėjo pavasariniame sode, kur žalioje pievelėje stūk- 
sojo senas baltas namas, ir žiūrėjo, kaip tuokiasi jo bičiuliai. 

Kai Remis ir Efi pasibučiavo ir atsigręžė, kad būtų paskelb- 
ti vyru ir žmona, pasigirdo sveikinimų šūksniai, kur kas griaus- 
mingesni ir šventiškesni nei aplodismentai, prie kurių Dekla- 
nas buvo labiau įpratęs. 

Beveik iškart suskambo muzika; griežė smuikai, grojo 
akordeonai, dundėjo mušamieji instrumentai. Kai fotografas 
ėmė fotografuoti tik jaunuosius, Deklanas jautėsi atlikęs savo 
pareigą ir ėmė brautis pro svečius prie Lenos. 

Lena vilkėjo aguonų spalvos suknelę apnuoginta nugara, 
kurią dengė tik intriguojantis plonyčių virvelių voratinklis. Prie 
krūtinės ji buvo prisisegusi emaliuotą laikrodėlį su auksiniais 
sparnais, kurį kažkada Liusjenas padovanojo Abigailei. 

— Man ir buvo smalsu, ar tu kada nors puošiesi šia sege. 

— Tai ypatinga segė, — atsakė Lena, — todėl ja puošiuo- 
si tik ypatingomis progomis. Vestuvės labai gražios, Deklanai. 
Puikiai padirbėjai, kad rūmai taptų tokie gražūs. Tu išties ge- 
ras bičiulis. 

— Aš turiu daug gerų būdo bruožų, vadinasi, tu esi labai lai- 
minga moteris. Labai tavęs pasiilgau per pastarąsias porą dienų. 

— Mes abu buvome labai užimti. 

— Pasilik šįvakar, — paprašė Deklanas ir sugriebė ją už 
rankos, kai jos akyse išvydo neigimą ir atsiprašymą. — Ange- 
lina, pasilik šįvakar. 

— Galbūt. Čia yra daugybė žmonių, su kuriais turėtum pa- 
sikalbėti. 

— Dabar jie visi kalbasi vieni su kitais. Kur panelė Odetė? 

Lena rūsčiai į jį dėbtelėjo. 

— Tavo mama kažkur ją nusitempė. 

— Nori, kad jas surasčiau ir išvaduočiau panelę Odetę? 

Lenos laikysenoje ir balse atsispindėjo išdidumas ir pasi- 
tikėjimas. 

— Mano močiutė ir pati gali atsilaikyti prieš tavo mamą, 
kad ir kokia savaitės diena būtų. 

— Tikrai? — pralinksmėjęs Deklanas prisimerkė provo- 
kuodamas. — Jeigu jos susiremtų fiziškai, palaikyčiau Kolyn. 
Tik jos kairė silpnoka. Gal pasiimkime po taurę šampano ir 
eikime jų paieškoti? Išsiaiškintume, kelintas raundas. 

— Jeigu ji užgaus mano močiutės jausmus... 

— Ji niekada to nepadarytų, — atsakė Deklanas dabar jau 
nebelinksmai. Jis truktelėjo Leną už peties. — Kuo tu ją lai- 
kai, Lena? Jeigu ji ir nuėjo pasikalbėti su panele Odete, tai tik 
todėl, kad norėjo su ja susipažinti. 

— Manyčiau, kad kaip tik todėl ji nusitempė tavo tėtį į 
mano barą. Kad galėtų geriau su manimi susipažinti. 

— Jie buvo tavo bare? 

—- Taip, mano bare, — pyktelėjusi pati ant savęs, kad kaip 
tik dabar leidžia sau pykti, Lena iš praeinančio padavėjo paė- 
mė taurę šampano. — Ji atėjo norėdama apžiūrėti mano barą, 
kartu ir mane. Taigi ji prisižiūrėjo iki valiai, taip pat pasivaiši- 
no puikiu martiniu. Ir aš nesidaviau suriečiama į ragą. 

Deklanas labai susierzino, pamėginęs įsivaizduoti, kaip dvi 
pačios svarbiausios jo gyvenime moterys suvedinėja sąskaitas. 

— Ką, po velnių, tai reiškia? 

— Pasakiau tai, ką turėjau pasakyti, štai ir viskas. Dabar 
mes puikiai suprantame viena kitą. 

— Kodėl tu man nieko nepasakoji, kad ir aš viską puikiai 
suprasčiau? 

— Dabar tam ne laikas ir ne vieta. 

— Bet mes galime surasti ir vietą, ir laiko. 

Lena išgirdo apmaudą Deklano balse, todėl tik gūžtelėjo pe- 
čiais. Paskui ji nusišypsojo ir perbraukė pirštu jam per skruostą. 

— Tik nepradėk nervintis, mielasis. Juk atėjome į šventę. 
Mes galėsime pasikivirčyti ir vėliau. 

— Gerai. Atidėkime tai vėlesniam laikui, — sutiko De- 
klanas, suimdamas Leną už smakro. — Aš nesuprantu, ko tu 
niekaip negali perprasti, Lena, — manęs, mano šeimos ar sa- 
vęs pačios. Kai žinosi atsakymą, pasakyk ir man. 

Jis pasilenkė ir lūpomis palietė jos lūpas. 

— Iki. 


Vieni svečiai perėjo į pokylių salę, kiti pasklido po galeri- 
jas, dar kiti — po pievelę. Pirmą kartą per ištisus dešimtme- 
čius visi namai prisipildė muzikos ir juoko. Čia buvo pilna laks- 
tančių vaikų, verkiančių kūdikių, flirtuojančių porų, liežuvau- 
jančių draugų; vieni šnekučiavosi didžiajame kambaryje, kiti 
susėdę prie stalų sode mėgavosi baltų skėčių teikiamu pavėsiu, 
dar kiti būriavosi galerijoje. | 

Deklanas džiūgavo įsivaizduodamas, jog dabar jo namas 
gerte geria teigiamą energiją, kuri pasiekė net tamsiausius na- 
mo kampus, net tuos kambarius, kuriuos Jis laiko užrakintus. 

— Deklanai, — pratarė Efi, įsikabindama jam į parankę. — 
Ar galėčiau tave pakviesti šiam šokiui? 

— Ar kas nors užmušė Remį? — paklausė Deklanas, eida- 
mas su ja šokti. — Ko gero, tai būtų vienintelė galimybė tau 
nuo jo pasitraukti daugiau nei per pėdą. 

Prieš apkabindamas Efi, Deklanas pabučiavo jai ranką. 

— Negaliu jo kaltinti. Kai tavo rankose yra pati gražiau- 
sia moteris visoje salėje, nori ją laikyti kuo arčiau savęs. 

— O, Deklanai, — atsiliepė Efi, skruostu prigludusi prie 
jo skruosto. — Jeigu aš taip beprotiškai nemylėčiau savo vyro, 
surengčiau tau nepamirštamą vakarą. 

— Jeigu kada nors nuo jo pavargsi, pasakyk. 

— Noriu tau padėkoti už viską, ką padarei, kad padovano- 
tum man šią nuostabią dieną. Gerai žinau, kad mano mama, se- 
SUO ir aš pati per pastarąsias porą savaičių vedėme tave iš proto. 

— Nejau tai truko tik porą savaičių? — nusijuokė Dekla- 
nas. — Man svarbi kiekviena valanda, praleista spintelėje, be- 
sislapstant nuo jūsų visų. 

— Aš tokia laiminga. Aš tokia laiminga, aš tave myliu. 
Šiandien aš myliu visus, — nusijuokusi pasakė Efi. — Aš my- 
liu visą pasaulį, bet šiandien po Remio aš labiausiai myliu ta- 
ve, todėl noriu, kad būtum laimingas. 

— Aš laimingas. 

— Nepakankamai, — atsakė Efi, prisikišusi jam prie au- 
sies. — Deklanai, šiame name yra kai kas dar nebaigta. Nema- 
niau, kad galėčiau tikėti panašiais dalykais, bet... aš jaučiu tai. 
Kai tik būnu čia, aš tai jaučiu. Aš net šiandien tai jaučiu. 

Deklanas pajuto ją nukračiusį šiurpą, todėl paglostė Efi 
nugarą, tarsi norėdamas jį nuvyti. 

* — Šiandien neturėtum apie tai galvoti ir nerimauti, 

— Nerimauju dėl tavęs. Kažkas... dar nebaigta. Iš dalies... 
tam tikra prasme čia yra dalis ir mano kaltės, 

— Tavo? — nesuprato Deklanas. Dabar jis kiek atšlijo, 
norėdamas pažvelgti jai į akis, o paskui nusivedė ją į salės kam- 
pą. — Ką turi galvoje? 

— Ir pati norėčiau tai sužinoti. Aš tik žinau, ką jaučiu. 
Tarsi kažką būčiau tau padariusi, tarsi kažko nepadariusi... Ne- 
suvokiu, kas tai yra, bet tas jausmas labai stiprus. Man vis at- 
rodo, kad nebuvau šalia tavęs tada, kai labiausiai to reikėjo. 
Aš šiek tiek bijau, kad ir vėl gali nutikti kas nors bloga, jeigu 
nebus pasielgta teisingai. Na gerai, kad ir kaip kvailai tai skam- 
bėtų, noriu tavęs atsiprašyti, tikrai nuoširdžiai atsiprašyti, kad 
kažkaip tave nuvyliau. 

— Viskas gerai, — atsakė Deklanas, paliesdamas lūpomis 
jos kaktą. — Iš kur galėjai žinoti. Kad ir kas būtų, jeigu buvo 
iš tikrųjų, iš kur galėjai žinoti... Mieloji, tokią dieną kaip ši 
neverta gręžiotis atgal. Reikia galvoti tik apie rytojų. 

— Tu teisus. Tik... tik būk atsargus, — pasakė Efi, kai prie 
jų priėjo Remis ir niuktelėjo Deklanui. 

— Brangusis, tu laikai apkabinęs mano žmoną. Eik ir su- 
sirask savo merginą. 

— Gera mintis. 

Deklanas surado Leną svečių būryje. Raudona suknelė gau- 
bė jos kūną kaip švelnus liepsnos liežuvis. Jis jau įsivaizdavo 
šį liežuvį slenkantį jo kūnu; šios fantazijos aiškiai atsispindėjo 
jo akyse, tai Deklanas pastebėjo iš gudraus, grynai moteriško 
Lenos žvilgsnio, jam atsidūrus priešais. 

Deklanas šiek tiek pasisuko ir pasiūlė parankę Lenos mo- 
čiutei. 

— Panele Odete, ar pašoksite su manimi? 

— Dar neišaušo tokia diena, kad atsisakyčiau pašokti sų 
gražiu vyriškiu. | 

— Atrodote nuostabiai, — pasakė Deklanas, kai jie nuėjo 
į šokių aikštelę. 

— Per vestuves visada pasijuntu esanti jauna. Šauniai pa- 
sikalbėjome su tavo mama. 

— Tikrai? 

— Tu dar stebiesi, — sukikeno Odetė. — Galiu pasakyti, 
kad mes puikiai sutarėme. Man atrodo, ji liko patenkinta, kai 
pasakiau, jog vos pirmą kartą tave pamačiusi supratau, kad esi 
labai gerai išauklėtas. Ji atsilygino man komplimentu, tą patį 
pasakydama apie mano Leną. Paskui paplepėjome apie tai, apie 
ką moterys dažniausiai šneka per vestuves; tokie pokalbiai tau 
turėtų būti nuobodūs. Na, nebent vertėtų tau pasakyti, jog mes 
abi sutarėme, kad tu esi išties labai gražus vyriškis. O jauni ir 
gražūs vyrai turėtų surasti daugiau progų apsivilkti smokingą. 

— Galėčiau tapti metrdoteliu. Bet jie gauna daugiau ar- 
batpinigių, kai kalba išpuikėlio tonu, o aš nesu tikras, ar taip 
sugebėčiau. 

— Vadinasi, turėsiu palaukti tavo vestuvių, kad galėčiau 
dar kartą tave pamatyti taip pasipuošusį. 

— Taip, — atsakė Deklanas, žvelgdamas per Odetės vir- 
šugalvį, bet Lena jau buvo nuėjusi. — Šios vestuvės labai gra- 
žios. Buvau šiek tiek sunerimęs, kai praėjusią naktį kilo audra. 
Išsigandau, kad nereikėtų keisti planų. 

— Audra? Mielasis, praėjusią naktį nebuvo jokios audros. 

— Aišku, kad buvo. Ir labai didelė. Tik nesakykite, kad ją 
pramiegojote. 

— Nemiegojau iki vidurnakčio, — atsakė Odetė, atidžiai 
žvelgdama Deklanui į akis. — Norėjau baigti šios suknelės ap- 
vadus. Paskui buvau atsikėlusi apie ketvirtą, kai Rufas nuspren- 
dė išeiti į lauką. Tada pamačiau čia degančias šviesas. Pagal- 
vojau, ką galėtum daryti tokiu metu. Naktis buvo giedra kaip 
krištolas, Deklanai. 

— Aš... aš tikriausiai sapnavau tą audrą. Turbūt jaudinau- 
si prieš vestuves. 

Bet jis nebuvo atsikėlęs ketvirtą. Jis visai nebuvo atsikė- 
lęs po vidurnakčio, kiek pats prisiminė, o prieš guldamas mie- 
goti apėjo visą namą ir užgesino visas šviesas. 

Sapnai, mąstė jis. Vėjas ir lietus, žaibo blyksniai. Geltoni 
liepsnos liežuviai už židinio grotelių... Skausmas, prakaitas, 
troškulys... Kraujas... 

Moterų rankos ir balsai... Efi?.. paguodos žodžiai, padrą- 
sinimai... 

Dabar jis viską kuo ryškiausiai prisiminė ir apmirė vidury 
šokio. 

Jis susilaukė kūdikio. Jis patyrė, kas yra gimdymas. 

Gerasis Dieve... 

— Mielasis? Deklanai? Eime į lauką, — pasakė Odetė, 
švelniai vesdama jį iš šokių aikštelės. — Tau reikia pakvėpuoti 
grynu oru. 

— Taip. Pietietės moterys labai greitos alpti, tiesa? 

— Ką sakei? 

— Nekreipkite dėmesio, — atsakė jis. Deklanas buvo mir- 
tinai išsigandęs, apstulbęs nuo to, kas jam nutiko jo paties sap- 
ne. Viskas slypėjo jo prisiminimuose, mąstė jis. 

— Grįžkite į vidų, — pasakė jis Odetei. — Aš šiek tiek 
pasivaikščiosiu, gal ir galva prašviesės. 

— Ką prisiminei? 

— Stebuklas, — sumurmėjo jis. — Priminkite man nupirkti 
mamai kokią nors didelę dovaną. Man sunku suvokti, kaip jūs, 
moterys, bent kartą sugebate visa tai ištverti. O ji tai patyrė 
keturis kartus. Stulbinantis dalykas, — murmeno jis po nosi- 
mi, leisdamasis laiptais. — Velniškai stulbinantis dalykas... 

Jis apėjo aplink namą, paskui vėl įsmuko į vidų prisipilti 
stiklą ledinio vandens. Deklanas norėjo išgerti tris itin stiprias 
aspirino tabletes, vildamasis nuslopinti aštrų galvos skausmą, 
kuris prasidėjo tą akimirką, kai jis prisiminė sapną. 

Jis girdėjo iš pokylių salės sklindančią muziką, juto vib- 
ruojančias lubas, kurias trypė daugybė šokančių kojų. 

Jam reikėjo grįžti atgal ir iki galo atlikti vyriausiojo pa- 
brolio ir šių namų šeimininko pareigas. Tačiau dabar jis teno- 
rėjo kristi kniūbsčias į lovą, užsimerkti ir viską pamiršti. 

— Deklanai, — pašaukė Lena. Ji įėjo pro galerijos duris ir 
jas uždarė. — Kas nutiko? 

— Nieko. Tik galvą skauda, 

— Išėjai jau beveik prieš valandą. Žmonės klausinėja, 
kur tu. 

— Tuoj ateisiu, — atsakė Deklanas, bet nesikėlė nuo Įo- 
vos krašto. — Po minutėlės. 

Lena pasilenkė. 

— Ar atsitiko kas nors labai bloga? 

— Yra buvę ir blogiau. 

— Gal norėtum kelioms minutėms prigulti? 

— Juk nelįsiu į lovą geriausio bičiulio vestuvių dieną. Na, 
nebent ir tu su manimi prigultum. 

— Skamba viliojančiai. Matydama smokingu vilkintį vy- 
riškį, visada užsinoriu ji išlukštenti. 

— Turėtum labai patikti metrdoteliams. 

— Na štai, kvailai pajuokavai ir tikriausiai jau geriau pa- 
sijutai? 

— Turint galvoje tai, jog mažiau nei prieš dvidešimt ketu- 
rias valandas pagimdžiau, sakyčiau, laikausi puikiai. 

Lena kryptelėjo lūpomis. 

— Mielasis, kiek per vakarą išgėrei? 

— Tikrai ne tiek, kiek ketinau. Prisimeni savo teoriją, kad 
aš kažkada buvau Abigailė Manė? Žinai, pradedu manyti, kad 
tu, ko gero, buvai teisi; sapnavau, jog esu kambaryje korido- 
riaus gale, lovoje, kurią kažkada jau mačiau, nors iš tikrųjų jos 
ten nėra. Aš nemačiau toje lovoje gimdančios Abigailės, nes 
pats viską patyriau, aš pats gimdžiau. Žinai, tai ne pasivaikš- 
čiojimas paplūdimiu... Kiekviena moteris, kuri atsisako stiprių 

vaistų gimdydama, yra tikra lunatikė. Gimdymas pranoksta bet 
kokią inkviziciją. 

— Sapnavai, kad esi Abigailė, ir... 

— Lena, to negalima pavadinti sapnu. Man atrodo, kad 
buvau tame kambaryje, kai išvydau tą haliucinaciją ar regėji- 
mą, kad ir kas tai būtų. Gerai prisimenu audrą, jos ūžesį, prisi- 
menu, kaip bijojau, kaip susikaupęs stūmiau tą kūdikį... 

Deklanas patylėjo, o paskui pats sau pasakė: 

— Oi, vaikine, tai išties labai keista. 

— Taip. Taip, labai keista, — atsakė Lena, sėsdamasi šalia. 

— Girdėjau balsus. Kitos moterys man padėjo. Regėjau jų 
veidus, ypač vienos jaunos. Ji buvo beveik mano, tai yra Abi- 
gailės, amžiaus. Jaučiau veidu žliaugiantį prakaitą, neįtikėtiną 
nuovargį. O tada apėmė toks pojūtis, kad, atrodė, ims ir atsi- 
vers, suplyš kūnas. Paskui atėjo palengvėjimas, nuostaba, kad 
paleidau į pasaulį gyvybę. Vėliau apėmė pasididžiavimas ir mei- 
lė, paėmus į rankas tą stebuklą. 

Deklanas nuleidęs akis pažvelgė į savo rankas. Lena ati- 
džiai žiūrėjo į jį. 

— Lena, aš mačiau kūdikį. Aš jį mačiau aiškiai kaip die- 
ną. Aš mačiau tą mergytę. Ji buvo rausva ir susiraukšlėjusi, jos 
akutės tamsiai mėlynos, plaukai tamsūs, burnelė kaip rožės 
pumpuras. Mažyčiai, smulkučiai piršteliai... Tada aš pagalvo- 
jau: ji turi dešimt pirštelių, ji nepakartojama. Nuostabioji ma- 
no Rouz. 

Dabar jis pažvelgė į Leną. . 

— Mari Rouz, tavo proprosenelė. Mari Rouz, — pakarto- 
jo jis, — mūsų dukrelė. 

Jų dukra. Ji negalėjo apie tai negalvoti; kažkur, giliausioje 
širdies kertelėje, ji pajuto gėlą. Bet ji negalėjo apie tai kalbėti, ji 
apie tai nekalbės, tik ne dabar, kai galva ir širdis tokios sunkios. 

„ Lena vėl nėrė į minią, į muziką ir juoką. Dabar, mąstė ji. 
Tik dabartis, tik ši akimirka turi būti svarbi. 

Ji gyva, ją svaigina šiltas vakaras, ji skęsta skaidrioje, bal- 
toje mėnulio šviesoje, alsuoja gėlių ir sodų aromatais. 

Rožės, verbenos, heliotropai, jazminai... 

Lelijos... Ji labiausiai mėgo lelijas. Ji visada jų turėdavo 
savo kambaryje. Iš pradžių tarnų kambarėlyje, vėliau — jų su 
Liusjenu miegamajame. Ji vogčiomis jų nusiskindavo sode ar 
šiltnamyje. 

O vaikų kambaryje visada būdavo rožių. Ten visada būda- 
vo rausvų pumpurų jų brangiajai Mari Rouz. 

Išsigandusi Lena kratėsi tokių minčių, keistų vaizdinių. Pa- 
sičiupusi pirmą pasitaikiusį partnerį, ji įsisuko šokio sūkurin. 

Ji nenorėjo praeities. Praeitis mirusi, pasibaigusi. Ji neno- 
rėjo ir ateities. Ateitis kaprizinga, dažnai žiauri. Reikia gyventi 
tik šia akimirka, būtent šia akimirka reikia džiaugtis ir mėgautis. 

Taigi kai Deklano tėvas paėmė ją už rankos, Lena plačiai 
nusišypsojo. 

— Tai vietinių žmonių dviejų žingsnelių šokis. Ar mokėsite? 

— Pažiūrėkim. 

Jie sukosi tarp šokančių porų pasišokinėdami, greitais, sti- 
lingais žingsneliais; Lena pradėjo juoktis. 

— O, Patrikai, jūs šokate puikiai. Ar jūs tikrai esate jan- 
kis? 

— Iki kaulų smegenų. Be to, dar ir airis. Mano mama buvo 
pasiutusi šokėja, ji ir dabar ką nors sutryptų išgėrusi porą pintų. 

— Kiek jūsų mamai metų? 

— Aštuoniasdešimt šešeri, — atsakė Patrikas, šokdinda- 
mas Leną. — Ficdžeraldai yra ilgaamžiai ir labai energingi. Tu 
dėl kažko sunerimusi. 

Lena stengėsi, kad iš jos veido nedingtų džiaugsminga iš- 
raiška. 

— Dėl ko galėčiau būti sunerimusi tokią džiaugsmingą die- 
ną tokioje nuostabioje vietoje? 

— Tai ir yra mįslė. Kodėl gi mums neišgėrus po taurę šam- 
pano ir tau nepasipasakojus? 

Jis jai nepaliko jokios galimybės atsisakyti. Koks tėvas, 
toks ir sūnus, mąstė Lena, kai Patrikas tvirtai suėmė ją už ran- 
kos. Jis nusitempė ją prie baro, užsakė dvi šampano taures ir 
kartu su ja išėjo į galeriją. 

— Nuostabi naktis, — pratarė Lena, giliai kvėpdama nak- 
ties orą. — Tik pažvelkite į šiuos sodus. Net sunku patikėti, 
jog vos prieš kelis mėnesius jie buvo visai apleisti. Ar Dekla- 
nas jums pasakojo apie Frenkus? 

— Pasakojo apie Frenkus, apie Tibaldį, apie Efi ir panelę 
Odetę. Pasakojo apie vaiduoklius ir apie tave. 

— Jis padarė labai daug, — pratarė Lena. Gurkštelėjusi 
„ šampano, ji priėjo prie turėklų. Apačioje, ant pievelės, tebešo- 
ko svečiai. Po baltu mėnuliu, prie vieno iš baltų stalelių, sėdė- 
jo būrelis moterų; kai kurioms iš jų ant kelių snūduriavo vai- 
kai, kai kurios ant rankų laikė miegančius kūdikius. 

— Bostone jam buvo nuobodu. 

Suintriguota Lena nukreipė žvilgsnį nuo žmonių, nuo ke- 
rinčios pasakiškos šviesos ir pažvelgė į Patriką. 

— Nuobodu? 

— Taip, ten jis jautėsi nelaimingas, jam buvo nuobodu, jis 
negalėjo nustygti vietoje. Jam įkyrėjo darbas, sužadėtinė, vi- 
sas jo gyvenimas. Vienintelis dalykas, teikdavęs jam džiaugs- 
mo, buvo senas namas, kurį jis remontavo. Nerimavau, kad jis 
su tuo nesusitaikytų, kad galiausiai nevestų jam netinkamos mo- 

ters, kad nedirbtų nemėgiamo darbo, kad negyventų tokio gy- 
venimo, kuris tik iš dalies jį tenkintų. Nereikėjo nerimauti. 

Prisilaikydamas turėklo, Patrikas loštelėjo atgal ir pažvelgė 
pro atdaras duris į pokylių salę. 

— Jis nei protu, nei širdimi niekada nepritarė tam keliui, 
kurį mes su jo motina buvome jam išrinkę. Mes nenorėjome to 
suprasti, todėl ilgą laiką ir nesupratome. 

— Jūs tik norėjote jam visa ko geriausia. Paprastai žmo- 
nės mano, jog tai, kas atrodo geriausia jiems patiems, turi būti 
geriausia ir tiems, kuriuos jie myli. 

— Taip, pati Deklano prigimtis verčia jį padaryti laimin- 
gus tuos, kuriuos jis myli. Jis tave myli. 

Lenai nieko neatsakius, Patrikas atsigręžė į ją. 

— Sakei, kad jis užsispyręs. Jis daugiau nei užsispyręs. Jeigu 
Deklanas nutaria ko nors siekti, jeigu turi kokį nors ketinimą, jo 
kakta tampa granitinė. Jis niekada nepasiduos, susidūręs su kliū- 
timis, išklausęs atsiprašinėjimų ar protestų. Lena, jeigu tu jo ne- 
myli, jeigu nenori kartu su juo gyventi, įskaudink jį. Kirsk stai- 
giai ir stipriai, žeisk giliai. O tada išeik. 

— Aš nenoriu jo skaudinti. Štai čia ir yra tikroji problema 
ir visa ko esmė. | 

— Jis nemanė, kad gali ką nors pamilti. Jis man taip sakė, 
kai nutraukė sužadėtuves su Džesika. Jis sakė, jog nejaučia šir- 
dyje meilės. Dabar jis žino, kad jaučia, kad gali mylėti. Tu jau ir 
taip pakeitei jo gyvenimą, reikšmingai pakeitei. Todėl dabar turi 
atsakyti tuo pačiu arba jį palikti. Jeigu pasirinktum kokį nors 
vidurinį kelią, pasielgtum žiauriai, o tu juk nesi žiauri. 

Lena kilstelėjo ranką ir ėmė sukioti tarp pirštų ant grandi- 
nėlės kybantį raktelį; paskui nervingu judesiu ji perbraukė ranka 
per prie krūtinės prisegtus auksinius sparnus. 

— Jis ne toks, kokį ketinau turėti. Jis ne tas, kurio ieškojau. 

Patrikas nusišypsojo, o paskui švelniai paplekšnojo jai per 
ranką. 

— Gyvenimas kupinas netikėtumų, tiesa? Kai kurie iš jų — 
tarsi spyriai į sėdynę. 

Tada jis pasilenkė ir pabučiavo ją į skruostą. 

— Dar susitiksime, — tarstelėjo Patrikas ir nuėjęs paliko 
Leną vieną. 

Pokylis tęsėsi dar geras dvi valandas, kai jaunavedžiai buvo 
išmaudyti konfeti liūtyje; Deklanas nujautė, jog dar kokius še- 
šis mėnesius rankios spalvotus popierėlius iš pievelės, drabu- 
žių, gal net ir iš maisto. 

Trankiai grojo muzika, svečiai buvo labai patenkinti. Pra- 
dėjus švisti, kai kurie 1š jų ėmė traukti prie automobilių. Kai 
ką teko nešti, ir ne visi iš jų buvo vaikai... 

Deklanas stovėjo ant lauko laiptų, žiūrėdamas, kaip skirs- 
tosi paskutiniai svečiai. Rytuose jau blyško dangus, iš lėto trau- 
kėsi tamsa. Stovėdamas jis stebėjo, kaip viena po kitos geso 
žvaigždės. 

Brėško rytas. 

— Tikriausiai labai pavargai, — nuo galerijos pasigirdo 
Lenos balsas. | 

— Ne, — atsiliepė Deklanas, tebežiūrėdamas į dangų. — 
Turėčiau jaustis pavargęs, bet nepavargau. 

— Tau prireiks savaitės, kol susitvarkysi ir viską išvalysi. 

— Ne. Rytoj atvyks generolė ir jos pulkas. Jie viską ir su- 
tvarkys. Man įsakyta nesikišti, ir tai vienintelė komanda, ku- 
riai su malonumu paklusiu. Nemaniau, kad pasiliksi. 

— Aš ir pati nemaniau. 

Dabar Deklanas atsigręžė ir pažvelgė į ją. Romeo ir Džiul- 
jetos poza, mąstė jis, vildamasis geresnio finalo. 

— Tai kodėl likai? 

— Pati nesuprantu. Nežinau, ką su tavimi daryti, Dekla- 
nai. Prisiekiu Dievu, tiesiog nežinau. Aš niekada neturėjau jo- 
kio vargo su vyrais. Greičiau jau aš jiems pridarydavau bėdų, 
— pasakė Lena vos šyptelėjusi. — Bet tu esi pirmasis, su ku- 
riuo jaučiuosi kitaip. 

Deklanas žingtelėjo jos link. 

— Nė vienas iš jų tavęs nemylėjo. 

— Ne, nė vienas iš jų manęs nemylėjo. Jie tik norėjo manęs, ' 
jie manęs geidė, bet todėl viskas ir buvo paprasta. Norai lieka 
norais, jie neįpareigoja. Aš tau pasakysiu tiesą. Kartais, tiesą sa- 
kant, dažniausiai man patinka būti neįsipareigojusiai ir nerūpes- 
tingai. Svarbu net ne seksas, bet pats šokis, žaidimas — visa tai, 
ką galima pavadinti merginimu, bet iš tikrųjų tai nėra mergini- 

mas. Kai nutyla muzika, kai baigiasi žaidimas, gali kilti peštynės, 
gali likti kelios mėlynės, bet niekas rimtai nenukenčia. 

— Bet mudu nežaidžiame. 

— Aš jau esu tave įskaudinusi. 

— Tik kelios mėlynės, Lena, — atsakė Deklanas, žvelgda- 
mas jai tiesiai į akis. — Tik nedideli sumušimai ir kelios mėlynės. 

— Ką matai žvelgdamas į mane? Matai kažką iš anksčiau. 
Negali gyventi mirusiųjų sąskaita. 

— Aš tave matau pakankamai ryškiai. Bet mumyse aš re- 
giu dar kažką, ko negalima pamiršti ar ignoruoti. Galbūt kaip 
tik tai ir reikia kažkaip pakeisti, kad galėtume gyventi toliau. 

Deklanas įkišo ranką į kišenę ir išsitraukė Liusjeno laikrodį. 

— Kažkada, prieš šimtą metų, padovanojau jį tau. Metas 
Jį grąžinti. 

Jos pirštai sustingo vien nuo minties paliesti laikrodį. 

— Jeigu visa tai tiesa, nejau nepameni, kad viskas baigėsi 
sielvartu, mirtimi ir tragedija? Negalime pakeisti to, kas buvo. 
Kodėl turime rizikuoti viską pakartoti iš naujo? 

— Todėl, kad privalome. Verta rizikuoti, nes mes jau stip- 
resni, — atsakė Deklanas, atgniauždamas Lenos delną, dėda- 
mas į jį laikrodį ir vėl užlenkdamas pirštus. — Todėl, kad tai 
niekada nesiliaus, jeigu visko nepakreipsime reikiama vaga. 

— Gerai, — sutiko Lena ir įsidėjo laikrodį į trumpučio 
švarkelio, kurį vilkėjo, kišenėlę. Paskui ji išsisegė iš suknelės 
segę. — Kažkada tau ją padovanojau. Pasiimk. 

Deklanui paėmus segę, pradėjo mušti kažkada rūmuose bu- 
vęs laikrodis. 

— Vidurnaktis, — visiškai ramiai pratarė Deklanas. — 
Laikrodis muš dvylika kartų. 

Tada jis pažvelgė į emaliuotą laikrodėlį. 

— Vidurnaktis, — pakartojo Deklanas, rodydamas laikro- 
dėlį Lenai. — Pažiūrėk į savąjį. 

Ji nelanksčiais pirštais išsitraukė iš kišenės laikrodį. 

— Jėzau, — ištarė ji pamačiusi abi rodykles ties dvylika. — 
Kodėl? 

— Mes išsiaiškinsime. Turiu eiti vidun, — pasakė Dekla- 
nas ir pažvelgė į trečią aukštą. — Turiu nueiti į vaikų kambarį. 
Kūdikis... 

Net ir dabar, Deklanui kalbant, jie girdėjo išgąstingą vai- 
ko verksmą. 

— Imkim ir išvažiuokim. Deklanai, paprasčiausiai sėski- 
me į automobilį ir išvažiuokime iš čia. 

Bet Deklanas jau buvo viduje. 

— Kūdikis verkia. Ji alkana. Jai manęs reikia. Liusjeno 
tėvai miega. Aš visada anksti užlipu į viršų, kai Liusjeno nėra 
namuose. Negaliu sėdėti su jais svetainėje po pietų. Tada labai 
aiškiai juntu Žozefinos neapykantą. 

Deklano balsas buvo pasikeitęs; Lena aiškiai tai išgirdo, 
eidama paskui jį. Jis kalbėjo su vietiniu akcentu. 

— Deklanai... 

— Klodina ją pervystys, panešios, bet gražuolei mano Rou- 
zei reikia mamos. Man nepatinka, kad ji turi būti trečiame aukš- 


te, — kalbėjo Deklanas, skubėdamas koridoriumi. — Bet ma- 
dam Zozefina visada padaro taip, kaip nori. Na, ne visada, — 
pasitaisė jis; dabar jo balsas pasidarė linksmesnis. — Jeigu ji 


visada pasiektų savo, aš jau seniai būčiau sušerta aligatoriams, 
o ne ištekėjusi už Liusjeno. Rytoj jis jau bus namuose. Aš jo 
taip pasiilgau. 

Pradėjęs lipti laiptais aukštyn, Deklanas sulėtino žingsnį; 
Lena išgirdo tankų jo kvėpavimą. 

— Turiu lipti viršun, — pratarė jis jau savo balsu, kupinu 
baimės. — Turiu įeiti. Turiu pasižiūrėti. 

Sukaupusi visą drąsą, Lena paėmė jį už rankos. 

— Eisime vidun abu. 

Deklano ranka drebėjo. Orą stingdęs šaltukas prasismelkė 
iki pačių kaulų. Jį ėmė pykinti, blogumas pakilo iki pat gerklės. 
Stengdamasis nugalėti silpnumą, Deklanas atlapojo duris. 

Jis susverdėjo. Nors Lena mėgino jį prilaikyti, Deklanas 
suklupo. 

— Jis žengia vidun. Jis girtas. Nenoriu, kad jis čia eitų, 
bet jis neišeis. Visi sako, kad jis visai kaip Liusjenas, bet jie 
tikriausiai nemato jo akių. Privalau priversti jį išeiti, privalau 
jį nuginti nuo savo kūdikio. Kaip būtų gerai, kad Klodina ne- 
būtų išėjusi susitikti su Žasperu. Nenoriu būti viena su Žiulje- 
nu. Aš jo bijau, bet nenoriu, kad jis tai suprastų. 

Deklano akys buvo kaip stiklinės, padūmavusios, veidas 
mirtinai išblyškęs. 

— Deklanai, o Dieve, Deklanai, atsipeikėk, — kalbėjo Le- 
na, stipriai spausdama jo ranką. 

— Kai jis mane puls, aš išbėgsiu, — vos girdimai kalbėjo 
Deklanas. Jis tebeklūpojo — smokingu pasipuošęs vyras saulės 
nubalintais plaukais, atrištu kaklaraiščiu, vyras, kurio sąmonėje 
siautėjo moters prisiminimai, moters patirtas siaubas. — Bet aš 
negaliu palikti savo kūdikio. Pasiimsiu nuo židinio žarsteklį. Jei- 
gu prireiks, aš jį užmušiu. Jeigu Žiuljenas palies mane ar mano 
kūdikį, aš jį užmušiu. O Dieve, o Dieve, o Dieve... 

Lenai ėmė linkti keliai, ji suklupo ant grindų greta Dekla- 
no ir stipriai jį apkabino. 

— Jis už mane stipresnis. Rėkiu ir rėkiu, bet niekas neat- 
eina man į pagalbą. Jis girtas ir netekęs proto. Jis beprotis, jis 
girtas... Jis mane parbloškia ant grindų ir plėšia nuo manęs dra- 
bužius. Negaliu pabėgti. Mano mergytė verkia, bet aš niekaip 
negaliu prie jos prieiti. Negaliu jo sustabdyti. 

— O0, — virpėdama Lena mėgino Deklaną prilaikyti, leng- 
vai pasūpuoti. — Ne. Ne, ne, ne. 

— Jis mane prievartauja. 

Jame įsiplieskė liepsna. Skausmas, skausmas ir baimė. O 
Dieve, baimė... 

— Aš šaukiuosi pagalbos. Šaukiuosi tavęs, bet tavęs čia 
nėra. 

Jo balsas ėmė trūkčioti nuo ašarų. 

— Nereikia, nereikia, nereikia, — tiek tegalėjo pasakyti 
Lena, glausdamasi prie jo. 

— Jis mane muša, bet aš priešinuosi. Mėginu jį sulaikyti, 
bet jis nesiliauja. Aš taip bijau, aš taip bijau, bet net ir dabar 
žinau, kad jis tai daro ne dėl to, kad manęs nori. Jis tai daro, 
nes nekenčia tavęs. 

Deklanas pakreipė galvą; pilkos jo akys buvo drėgnos. 

— Žiuljenas tavęs nekenčia. Aš priklausau tau, todėl jis 
turi mane palaužti, kaip laužydavo tavo žaislus, kai buvote dar 
vaikai. Meldžiu jį liautis, bet jis nesiliauja. Jis mėgina mane 
nutildyti, bet aš negaliu nutilti. Negaliu. Jo rankos spaudžia 
man kaklą. 

Deklanas pajuto siaubingą spaudimą, jam ėmė trūkti oro. 

— Aš negaliu kvėpuoti. Nebegaliu kvėpuoti. Mano mer- 

gytė verkia ir manęs šaukiasi, o aš nebegaliu kvėpuoti. Jis mane 
žudo. O mano mažylė verkia lovelėje... Mūsų kūdikis... Jis vis 
dar manyje. Jis mane laužo kaip žaislą, kuris priklauso jo broliui. 

Deklanas kilstelėjo galvą ir pažvelgė į Leną. Jo balsas buvo 
kupinas sielvarto; Lena stebėjosi, kaip jie abu nuo to nemiršta. 

— Tu neatėjai. Aš šaukiau, bet tu neatėjai. 

— Atleisk. Atleisk. 

— Atėjo ji, — atsakė Deklanas, stodamasis ant netvirtų 
kojų. — Ji atėjo ir pamatė, ką jis man padarė. Žozefina pažvel- 
gė į mane taip, tarsi aš būčiau šiukšlių krūva, kurią reikia su- 
tvarkyti, kol nepamatė kaimynai. 

Dabar Deklano akys buvo sausos; jis prisimerkė, išgirdęs 
antrame aukšte trinktelėjusias duris. 

— Jos namas, jos sūnūs, o aš — tik užutėkio vargeta, per- 
žengusi visas leistinas ribas. Mačiau, kaip madam Žozefina į ma- 
ne žiūrėjo. Tas matymas buvo tarsi sapnas. Mačiau, kaip ji liepė 
jam mane išnešti, nunešti į miegamąjį, o pati valė kraują, žvakės 
vašką, rinko šukes. Žiuljenas išnešė mano kūną iš galerijos, bet 
aš žiūrėjau į ją. Mačiau, kaip ji priėjo prie mielosios mano ma- 
žylės, girdėjau, kaip ėmė svarstyti, ar nevertėtų jos uždusinti. Ji 
vis svarstė, o aš esu tikra, kad, jei ji būtų pamėginusi taip pada- 
ryti, manyje būtų užtekę jėgų trenkti ją lyg žaibu. 

Deklanas grįžo prie durų. 

— Ji manė, jog aš esu silpna, bet ji labai klydo. Jie galėjo 
mane užmušti, bet negalėjo numarinti. 

— Deklanai, pakaks. 

— Ne, dar ne, — atsakė jis, lipdamas laiptais, eidamas 
koridoriumi, atidarydamas Abigailės miegamojo duris. — Žiul- 
jenas paguldė mane štai čia, ant lovos. Jis verkė. Verkė gailė- 
damas ne manęs, bet savęs. Kas jo dabar laukia? Jo ranka ma- 
ne išniekino, o paskui užmušė, bet jis galvojo tik apie save. Ir 
dabar galvoja, nes jis yra šiame name. Jis ir Žozefina. Jie vis 
vaikšto ir kažko laukia mažajame savo pragare. 

Deklanas priėjo prie sienos, kur kažkada buvo drabužinė, 
ir atidarė įsivaizduojamas duris. 

— Jie išėmė kai kuriuos mano drabužius. Čia buvo paka- 
binta mano suknelė, pasiūta pokyliui. Aš taip ja didžiavausi. 
Aš norėjau tau būti graži. Norėjau, kad manimi didžiuotumeisi. 

Madam Žozefina išmetė mano laikrodėlį, bet to nepastebėjo. Ji 
liepė Žiuljenui mane susukti, o paskui abu mane išnešė, paėmę 
lagaminą su mano daiktais. Jie pasiėmė senų plytų, kad galėtų 
jas prie manęs pririšti, ir išėjo nešini manimi. 

Jiems buvo sunku. Nors švietė mėnulis, nors buvo vėsu, jiems 
buvo sunku viską tempti. Žiuljenui pasidarė bloga, bet Žozefina 
liepė jam nekrėsti nesąmonių. Jiedu nutarė visiems sakyti, jog aš 
pabėgau su kitu vyru. Jie nutarė paskleisti kalbas, kad mano kūdi- 
kis neturi tėvo, kad aš jį tau primečiau kaip tavo. Ji tarėsi su Žiul- 
jenu, kaip tvirčiau pririšti plytas, o paskui susuko mane į apsiaus- 
tą, surišo virvėmis ir nustūmė į užutėkio vandenį. 

Deklanas atsigręžęs vėl pažvelgė į Leną. 

— Tu jais patikėjai. 

— Ne, — atsakė Lena. Dabar ji verkė. Verkė gailėdama 
jo, Abigailės, savęs pačios, Liusjeno. — Ne. 

— Iš pradžių ne. Tu nuogąstavai dėl manęs, ieškojai ma- 
nęs, verkei. Aš stengiausi kaip nors tave pasiekti, bet tu manęs 
neįsileidai. Tu manęs neįsileidai, nes kažkuri tavo širdies dale- 
lė jau buvo įtikėjusi jų melu. Aš tave mylėjau. Visa širdimi, 
visa siela, visu kūnu. Aš dėl tavęs numiriau. 

— Negalėjau sukliudyti tam, kas tau nutiko. Manęs ten 
nebuvo, negalėjau tavęs apsaugoti. 

— Ne, tą vakarą tavęs čia nebuvo. Tavęs čia nebuvo dėl 
manęs, dėl mūsų kūdikio. Tu sulaužei man duotą pažadą, iškil- 
mingą priesaiką, kuria prisiekei tą naktį, kai gimė mūsų mer- 
gytė. Šitai mus ir pasmerkė, tai buvo baisiau už mirtį. 

— Kaip aš sulaužiau priesaiką? 

— Tu pažadėjai mylėti mūsų mažylę ir visada ja rūpintis. 
Aš visada buvau tau ištikima, Liusjenai. Turėjai šitai žinoti. 

— Žinau, — atsiliepė Lena. Ji sugniaužė laikrodį kišenėje 
ir pajuto jo svorį, pajuto sielvartą ir liūdesį. 

— Kaip galėjai palikti ją vieną? Kaip galėjai nuo jos nusi- 
gręžti? Juk tu buvai viskas, kas jai beliko. Tu man prisiekei. 

— Aš nežinau. Aš buvau silpnas. Nebuvau toks drąsus ir 
teisingas kaip tu. Galbūt... Man atrodo, kad tu man buvai vis- 
kas, todėl tada, kai tavęs netekau, nebeturėjau į ką atsiremti. 

— Tu turėjai Mari Rouz. 

— Galbūt aš tave mylėjau per daug, o ją mylėjau nepa- 

kankamai. Atleisk man. Atleisk man už tai, ką padariau ir ko 
nepadariau. Nebegaliu grįžti atgal ir ką nors pakeisti. 

Lena išsitraukė iš kišenės laikrodį ir laikydama delne pa- 
žvelgė į jį. 

— Visai nesvarbu, kaip dažnai sustoja laikas; visada būna 
jau per vėlu. Jeigu būčiau galėjęs, niekada nebūčiau tavęs pa- 
likęs. Būčiau išsivežęs ir tave, ir kūdikį. Būčiau padaręs viską, 
kad nenutiktų tai, kas tau nutiko. 

— Aš tave mylėjau. Nuo tada, kai jie mane iš tavęs atėmė, 
man kiekvieną minutę skaudėjo širdį. Iš pradžių skaudėjo iš 
sielvarto, paskui dėl gimusios vilties, dar vėliau iš gilaus liū- 
desio. Liusjenai, tu pasirinkai mirtį, o ne gyvenimą. Tu pasi- 
rinkai vienatvę, o ne meilę. Kaip aš galiu atleisti, jeigu tu ne- 
gali? Kol neatleisi, jie jausis nugalėję, nes namai, kurie turėtų 
būti mūsų, dabar priklauso jiems. Nė vienas iš mūsų niekada 
nesijaus laisvas, kol tu neapsispręsi. 

Deklanas apsigręžė, atidarė galerijos duris ir išėjo į lauką. 

Lena krūptelėjo, išgirdusi jai už nugaros užsitrenkiančias 
duris. Jai tai pasirodė panašu į šiurkštų juoką, matant kito men- 
kumą. Nekreipdama į tai dėmesio, ji taip pat išėjo į galeriją ir 
giliai įkvėpė. 

— Deklanai. 

Jis stovėjo persisvėręs per turėklus ir žiūrėjo į auštantį 
dangų. 

— Taip. Kaip tik dabar mėginu išsiaiškinti, ar man reikėtų 
kreiptis į egzorcistą, ar į psichiatrą, o gal vertėtų įsigyti repro- 
dukciją Trys Ievos veidai ir gerai į ją įsižiūrėti. 

Deklanas truktelėjo pečiais, tarsi mėgindamas nusimesti 
erzinančią naštą. 

— Ko gero, man užteks ir “Kruvinosios Meri". 

Lena atsargiai priėjo ir atsistojo jam už nugaros. 

— Sutaisysiu mums abiem, — pradėjo ji ir pamėgino už- 
dėti jam ant peties ranką. Deklanas žingtelėjo į šalį, kad 1š- 
vengtų jos prisilietimo; Lenos ranka taip ir liko pakibusi ore. 

— Man nereikia, kad mane glostytų ir myluotų. Šiek tiek dar 
skauda. Tikriausiai tai prievartavimo ir žudymo pasekmė, — pra- 
tarė jis ir susikišęs rankas į kišenes ėmė leistis laiptais. 

Lena minutėlę luktelėjo, mėgindama atgauti pusiausvyrą, 
o paskui nuėjo paskui jį į virtuvę. . 

— Leisk man sutaisyti. Aš juk profesionalė. 

— Aš ir pats galiu susitaisyti to prakeikto gėrimo. 

Lenai sugėlė širdį, kai jis išplėšė jai iš rankų degtinės bu- 
telį. Suskaudo, tarsi gavus antausį. 

— Gerai, pasidaryk to prakeikto gėrimo pats. O daryda- 
masis pamąstyk, kaip toliau gyvensi prakeiktą savo gyvenimą. 

Lena apsisuko pasirengusi išeiti, o kai Deklanas čiupo ją 
už rankos, ji skėlė jam antausį. Vos Lenos delnas palietė De- 
klano skruostą, vėl ėmė mušti laikrodis, trinksėti durys. 

Į kaulus ėmė smelktis stingdantis šaltis. 

— Ar buvai kada nors išprievartauta? 

Ji išsivadavo iš jo gniaužtų. 

— Ne. 

— Tiksiausiai tavęs niekada niekas nesmaugė? — dar kar- 
tą paklausė Deklanas. Pamiršęs geras manieras, jis užsivertė 
butelį ir ėmė gerti tiesiai iš jo. — Jei nori, papasakosiu, koks 
tai jausmas. Pamatysi, kaip puikiai pasijusi... 

Lena nebejautė jokio apmaudo. 

— Negerk taip, mielasis. Tau pasidarys bloga. 

— Man jau ir taip bloga. Noriu palįsti po dušu. 

— Tai eik ir palįsk. Pasijusi geriau. O aš užplikysiu arba- 
tos. Leisk man tai padaryti, — pridūrė Lena, Deklanui nespė- 
jus paprieštarauti. — Galbūt tada abu šiek tiek aprimsime. 

— Gerai. Kaip nori, — atsakė jis ir klupdamas ėmė lipti 
laiptais. 

Lena minutėlę prisėdo, nes jai tebedrebėjo kojos. Tada ji 
išsitraukė iš kišenėlės laikrodį ir dirstelėjo į ciferblatą. Minu- 
tinė rodyklė nepaliaudama sukosi, bet laikrodis teberodė vi- 
durnaktį. 

Ji įsikišo laikrodį atgal į kišenę ir atsistojo, ketindama už- 
plikyti arbatos. 

Lena paskrudino mažyčių skrebučių trikampėlių ir kartu 
su arbata nunešė juos į viršų. Kai Lena susirgdavo, tokiu mais- 
tu ją vaikystėje maitindavo močiutė. Deklanas sėdėjo ant lo- 
vos krašto, mūvėdamas apibrizgusias plonas kelnes. Jo plaukai 
dar buvo šlapi, oda paraudusi nuo įnirtingo trynimo. Lena pa- 
statė padėklą greta jo. 

— Ar nori, kad išeičiau? 

— Ne. 

Lenai pripylus puoduką arbatos, Deklanas suėmė jį abiem 
delnais, mėgindamas pasišildyti rankas. Nors dušas buvo labai 
karštas, Deklaną tebepurtė šaltis. 

— Aš negaliu pasakyti, jog visa tai mačiau, kad viską pri- 
siminiau. Aš paprasčiausiai jutau. Jutau baimę, skausmą, prie- 
vartą, pažeminimą. Dar blogiau, nors gal taip ir neatrodė, buvo 
tai, jog dalelė manęs tebebuvo gyva. Ir toji dalelė, didelio, stip- 
raus vyro dalelė, buvo visai bejėgė. Ta vyriška dalelė bejėgiš- 
kai stebėjo, kaip prievartaujama ir smaugiama siaubo apimta 
moteris. Negaliu to paaiškinti. 

— Ir neturėtum aiškinti. Ir aš kai ką jaučiau. Ne taip aiškiai, 
ne taip stipriai kaip tu, bet... Kai tu į mane pažvelgei, kai tavo 
akimis į mane pažvelgė Abigailė, pajutau tokį sielvartą, tokį gai- 
lestį... Pajutau didžiulę kaltę... O dabar gerk arbatą, brangusis. 

Deklanas klusniai kilstelėjo prie lūpų puodelį. 

— Gera arbata. Labai saldi. 

— Saldi arbata ir skrebučiai. Tau bus labai sveika, — at- 
sakė Lena, įsitaisydama ant lovos jam už nugaros; atsiklaupusi 
ji ėmė masažuoti jam pečius. — Abigailė buvo stipresnė už 
Liusjeną. Jis dėl to nėra labai kaltas. Jis buvo taip augintas. 
Bet jis ją mylėjo, Deklanai. Dėl to man nekyla jokių abejonių. 
Net ir nežinodamas tų siaubingų ją ištikusių dalykų, jis save 
kaltino. Jis kaltino save dėl to, kad nebuvo su ja, kad neatidavė 
jai viso savęs. 

— Jis paliko vaiką. 

Jo balsas nuskambėjo labai griežtai. 

— Paliko. Taip, paliko, — pakartojo Lena. — Nors jis pa- 
sielgė neteisingai, nors neturėjo teisės atimti sau gyvybės ir 
palikti dukters našlaite, mergaitei šiuo atžvilgiu buvo geriau. 
Ji augo tarp ją mylinčių Žmonių, tarp žmonių, branginančių jos 
motinos atminimą. Rūmuose jos gyvenimas būtų buvęs visiš- 
kai kitoks. 

— Bet ji turėjo čia gyventi. Liusjenas privalėjo tuo pasi- 
rūpinti ir ją prižiūrėti. 

Lena prisiglaudė skruostu Deklanui prie viršugalvio. 

— Tu negali jam atleisti. 

— Aš negaliu jo suprasti. 

duoti jam tai, ko pats niekada nebuvo gavęs. Jis norėjo būti 
tvirtesnis. Gyvendamas sų Abigaile, Liusjenas būtų to pasie- 
kęs. Neturėtum jo niekinti, Deklanai. Turėtum jo gailėtis, 

— Galbūt. Man labai sunku. Aš tebejaučiu savyje jos nu- 
sivylimą. 

Abigailės nusivylimą, mąstė Deklanas; bet ne tik jos, sa- 
Vo — taip pat. 

— Ar norėtum valandėlę pailsėti? 

— Nemanau. 

— Kodėl gi tau nepamėginus? Turiu persirengti, — pasą. 
kė Lena, lipdama nuo lovos. Ji kilstelėjo padėklą ir padėjo jį 
toliau. — Pasistenk bent kiek numigti. Aš ilgai neužtruksių, 

Deklanas nemėgino jos sulaikyti. Turbūt dabar jam geriau- 
sia pabūti vienam. Jis atsigulė ir žiūrėjo į lubas, kol pragydo 
pirmieji paukščiai, = 

Abigailė buvo palaužta, mąstė jis. Sugniuždytas tiek jos 
kūnas, tiek širdis. 

Dabar ir jis jautėsi beveik taip pat. 


Tikriausiai jis buvo užsnūdęs, nes pramerkęs akis pamatė, 
jog saulė jau aukštai. Turbūt dar anksti, svarstė Deklanas, bet 
greitai Čia atvyks generolė su visų padaliniu, apsiginklavusiu 
šluotomis, šepečiais ir dar dievai žino kuo. 

Ko gero, šiuos namus išties reikia išvalyti, kaip reikiant 
supurtyti. Vis dėlto jie priklauso jam. Jis nesiruošia pasiduoti. 
Kad ir kas čia kadaise nutiko, kad ir kaip tai sietųsi su juo pa- 
čiu, jis nesiruošia išeiti. 

Dėl Dievo, jis tikrai neatsisakys Lenos. 

Paniuręs Deklanas atsisėdo lovoje ir pamatė ją sėdinčią 

— Ar galėtum su manimi truputį pasivažinėti? 

— Tikriausiai. 

— Tada apsivilk marškinius ir apsiauk batus. 

— Kur mes važiuosime? 

—- Pasakysiu pakeliui. 

Ji vairavo, ir dabar jau Deklanas laikė ant kelių puokšteles. 

— Noriu nuvežti jai gėlių. Mari Rouz, — pratarė Lena. Ji 
nuveš gėlių savo proprosenelei. Proprosenelei — nuo jos tėvo. — 
Pamaniau, kad gal ir tu norėtum ją aplankyti. 

Jis nieko neatsakė. 

— Močiutė man pasakojo, — tęsė Lena, — jog Mari Rouz 
kartą per metus, per savo gimtadienį, nueidavo į kapines. Ji 
nunešdavo tėvui gėlių. Šįryt, kai grįžau persirengti, močiutė 
man pasakė, kaip galėčiau surasti Liusjeno kriptą. Gėlių pri- 
skynėme pelkėse. Norėčiau jų padėti Liusjenui. 

Deklanas paėmė vieną puokštelę. 

— Tai tavo gailesčio simbolis? 

— Jeigu tik tiek tegalime padaryti... 

— O kam kitos? 

— Mari Rouz kartą per metus nunešdavo gėlių ir savo ma- 
mai. Tikriausiai giliai širdyje ji kažką žinojo. Kiekvienais me- 
tais, per savo gimtadienį, ji nueidavo“prie upės ir įmesdavo į 
vandenį gėlių. Močiutė man pasakė, kurioje vietoje. 

Lena vairavo ramiai, važiavo ganėtinai greitai, o paskui 
sumažino greitį, sukdama į kapines. 

— Žinau, jog tu vis dar pyksti ir ant Liusjeno, ir ant ma- 
nęs. Jeigu nenori to daryti, gali manęs palaukti mašinoje. Tik- 
rai tavęs nekaltinsiu. 

— Kodėl tai darai? 

— Liusjenas yra dalis manęs. Mus sieja ir kraujo ryšys, ir 
kai kas daugiau. Jeigu aš galiu toleruoti mane pagimdžiusį Žmo- 
gų, jeigu galiu su ta mintimi gyventi, vadinasi, galiu surasti 
būdų, kaip su tuo žinojimu gyventi. 

Lena sustabdė automobilį ir paėmė dvi puokšteles. 

— Čia visai netoli. Neturėčiau ilgai užtrukti. 

— Eisiu su tavimi. 

Deklanas išlipo iš automobilio, bet nepaėmė Lenos už ran- 
kos, kaip ji jau buvo įpratusi. 

Jie ėjo tarp kapų vingiuojančiais takeliais, pro įmantrias 
„ tvoreles, marmurinius angelus ir šešėlius metančius kryžius. 

Lena sustojo prie vieno iš iškilių kapų. Čia Jų buvo daug, 
visi paprastučiai, neišpuošti. Čia ilsėjosi jos senelis ir visi kiti, 
kurie buvo ir jos dalis. Bet šiandien ji atėjo aplankyti tik vieno. 

Lena stipriai spaudė gėles. Mari Rouz, perskaitė ji. Mano 
kraujo kraujas, mano širdies širdis. 

— Močiutė sakė, jog Mari Rouz buvo laiminga moteris, ji 
gražiai nugyveno gyvenimą. Ji buvo juo patenkinta. Aišku, gal 
tai ir neatperka to, kas jai buvo padaryta, bet jeigu viskas būtų 
susiklostę kitaip... Na, tikriausiai dabar nestovėčiau čia su ta- 
vimi. 

Lena buvo bededanti gėles, bet Deklanas uždėjo delną ant 
jos rankos, laikančios puokštelę, ir jie abu padėjo ją ant kūdi- 
kio, merginos, senutės kapo. | 

— Liusjenas palaidotas toli nuo čia, — vos įstengė ištarti 
Lena. Jos balsas buvo duslus, akyse liejosi vaizdas. 

Jie ėjo ryškiai plieskiant saulei, panirdami į antkapių me- 
tamus šešėlius. Jie ėjo tylėdami. 

Manė kripta buvo labai aukšta, kvadrato formos, dekoruo- 
tais portikais, storomis apkaltomis durimis. Duris saugojo rūs- 
tus laikantis arfą angelas, kuris labiau priminė skydu prisiden- 
gusį karį. 

— Išties juokinga, — pratarė Deklanas. — Sakyčiau, nė 
vienas iš jų čia neatgulė ramiai. 

Deklanas apsižvalgė ir pamatė paprastą iškilą betono plokš- 
te, ant kurios buvo lentelė su užrašų LIUSJENAS EDUARDAS MANĖ. 
1877-1900. 

— Jis ne viduje? 

— Jam nebuvo atleista, — paaiškino Lena. — Nei dėl ve- 
dybų, nei dėl vaiko, nei dėl netinkamos mirties. Manė visiems 
sakė, kad jis nuskendo netyčia, kad įvyko nelaimingas atsitiki- 
mas, bet visi žinojo, kad Jis nusižudė. Tačiau nors Žozefina ir 
nenorėjo, kad sūnus būtų palaidotas šeimos kape, bet stengėsi, 
kad jis atgultų šventintoje žemėje. Kitaip būtų kilęs dar vienas 
skandalas. 

Deklanas atsigręžęs pažvelgė į kriptą. 

— Kalė. 

— Jis neturėjo senelių, kaip turėjau aš, kurie būtų jį mylė- 
ję, užjautę sunkiomis akimirkomis. Jis teturėjo dvynį brolį, ku- | 
ris jo nekentė jau vien už tai, kad jis apskritai egzistuoja. Lius- 
jenas turėjo pinigų, padėtį visuomenėje, puikų išsilavinimą ir 
privilegijų, bet nejautė meilės. Kol nesutiko Abigailės. O pas- 
kui jie ir ją iš jo atėmė. 

Lena padėjo jam gėlių. 

— Jis padarė viską, ką galėjo. Tik to nepakako. 

— Tu esi stipresnė už jį. Tu sumanesnė ir tvirtesnė. 

— Tikiuosi, kad taip ir yra. Aš manau, kad greitai jis galės 
pailsėti. Taip plieskiant saulei, gėlės ilgai neišsilaikys, bet... 
Darome, ką galime. 

Lena pasitraukė nuo kapo, daugiau netarusi nė žodžio. De- 
klanas dar minutėlę pastovėjo, žvelgdamas į lentelę, į gėles. 
Paskui jis pakluso impulsui, ištraukė iš puokštelės vieną gėly- 
tę ir padėjo ant kapo. 

Lena užsidėjo akinius nuo saulės, nes jos akys buvo skli- 
dinos ašarų. 

— Labai gražu. 

— Na, darome, ką galime. 

Šį kartą Deklanas paėmė Leną už rankos. 

Važiuodami namo jie nesikalbėjo. Lenai sustojus prie na- 
melio, jų neišėjo pasitikti nei Odetė, nei Rufas. Deklanas tylė- 
j0 ir jiems einant per pelkyną. Ir dabar buvo tylu, kaip ir tą 
žvarbią naktį, šviečiant mėnuliui, ūkaujant pelėdai, tankiai al- 
suojant žudikui ir jo bendrininkei. 

— Gal norėtum grįžti? Tu siaubingai išbalęs. 

— Ne, — atsakė Deklanas. Nors jam buvo vėsu, per nuga- 
rą žliaugė prakaitas. — Turiu tai padaryti. 

— Jau netoli. 

Siauručio takelio pakraščiuose žydėjo pelkių gėlės. De- 
klanas stengėsi žiūrėti tik į jas, gėrėtis jų spalva ir paprastu 
grožiu. Bet Lenai sustojus prie vandens, jis beveik nebegalėjo 
kvėpuoti, jam ėmė svaigti galva. 

— Viskas nutiko čia. Tiksliai čia. 

— Žinau. Į šią vietą ateidavo Mari Rouz. Jos širdis tai nu- 
jautė. 

Šį kartą Lena padavė puokštę Deklanui, pati išsitraukusi 
vieną gėlelę. 

Deklanas įmetė gėles į upę, įsižiūrėjęs į jų spalvą, į pa- 
prastą jų grožį, kuris pražydo rudame vandenyje. 

— Ne kiekvienas gali padėti gėlių ant savo paties kapo. 

— Atsiprašau, — pratarė Lena. Jos skruostais ritosi aša- 
ros. — Aš labai atsiprašau. 

Ji atsiklaupė ir įmetė į vandenį gėlytę. Paskui ji paėmė 
Deklano ranką. 

— Aš labai atsiprašau, kad tave įskaudinau. 

— Nereikia, — atsakė Deklanas, ją keldamas ir apkabin- 
damas. — Viskas gerai. 

— Jis nepakankamai tikėjo. Ir aš netikėjau. Per daug siel- 
varto ir per mažai tikėjimo. Ir tada, ir dabar. 

— Tik liūdesio per akis. Tiek tada, tiek dabar. 

Deklanas atsuko jos veidą į save ir pasakė tai, ką jautė, 
kas slypėjo Abigailės širdyje tą akimirką, kai Jie dėjo gėles ant 
Mari Rouz kapo. 

— Aš tau atleidžiu. 

— Tu greičiau gali atleisti nei ji. 

— Galbūt. Galbūt dėl to mes gyvename toliau. Mes gau- 
name progą pataisyti tai, kas kažkada buvo padaryta ne taip. 

— Arba vėl padaryti tas pačias klaidas. Aš tau dar kai ką 
turiu. Bet pasakysiu ne čia, o kai grįšime į rūmus. Ten bus tin- 
kamiausia vietą. 

— Puiku, — atsakė Deklanas, bučiuodamas jai ranką. — 
Mums viskas gerai. 

— Manyčiau, mums reikėtų važiuoti. Norėčiau grįžti į sau 
įprastą aplinką. 

— Nebloga mintis. 

— Norėčiau tavęs kai ko paprašyti, — pratarė Lena, jiems 
važiuojant atgal. — Norėčiau pastatyti tris paminklinės lentas, 
gal kur nors prie tvenkinio. Vieną Liusjenui, vieną Abi ir vieną 
Mari Rouz. Man atrodo, kad jau pats laikas jiems būti kartų. 

— O man atrodo, kad jie jau dabar kartu. 

Na, beveik kartu, mąstė Deklanas, beveik kartu, nes netikė- 
tai pajuto nepaprastą palengvėjimą, kurio patirti nebesitikėjo. 

— Paminklinės lentos būtų išties gražus atminimas. Išsi- 
rinksime vietą ir jas pastatysime. O vėliau abu ką nors paso- 
dinsime. 

Lena linktelėjo. 

— Gal gluosnį. 

—- Tokį, kokie Abigailei labai patikdavo, — pritarė Dekla- 
nas. — Kartais viską grąžini į savo vietas, kartais ką nors pakei- 
ti. Mes padarysime ir taip, ir taip. Vėliau, kai turėsime vaikų, 
toje vietoje iškylausime ir papasakosime jiems visą istoriją. 

Dabar Deklanas tikėjosi sulaukti atkirčio. 

— Kodėl neliepi man užsičiaupti? 

— Mielasis, aš paprasčiausiai pavargau. Pažiūrėk, tavo ka- 
riai jau čia. 

Deklanas pažvelgė per petį ir mirktelėjo išvydęs automo- 
bilius. 

— Argi ne puiku? Klausyk, nusėlinkime priekiniais laip- 
tais į mano miegamąjį ir užsirakinkime. Man atrodo, kad dabar 
galėčiau miegoti ištisą savaitę. 

— Pasiūlymas skamba viliojančiai, bet aš teturiu vieną va- 
landą. Paskui man reikės eiti į darbą. 

— Ir aš turiu valandą, — atsakė Deklanas, pridėjęs prie 
lūpų pirštą ir tyliai lipdamas laiptais. — Ar tau kada nors teko 
nuogai vartytis lovoje, kai už durų knibždėte knibžda grindis 
šiūruojančių moteriškių? 

— Ne, neteko, bet to nėra ir šio ryto dienotvarkėje. 

— Negadink nuotaikos. 

—- Deklanai. Ne, palik duris atviras. Ne, tu tik... 

— Aš tą ir darau, — atsakė jis, surakindamas Leną glėby- 
je. — Aš tave tik apkabinau. O Dieve, kaip gera. Aš labai tavęs 
pasiilgau, — kartojo jis suprasdamas, kad jo lūpomis kalba ir 
Abigailė. 

Ratas, galima sakyti, vėl užsidarė, mąstė Deklanas. Ir Šį 
kartą jis nebesutrūks. 

Ji pralaimi, susivokė Deklanas. Žozefina pralaimi. Dabar 
jau viskas išslydo jai iš rankų. “ 

— Aš turiu tau kai ką pasakyti. 

— Su kalbomis baigta, — atsakė Deklanas, švelniai ją bu- 
čiuodamas. — Prigulk su manimi, Lena, tu tik prigulk. Aš tik- 
rai labai tavęs pasiilgau, norėčiau prie tavęs prisiglausti. 

— Turiu tai padaryti stovėdama, — pratarė ji, per žingsnį 
atsitraukdama ir atsistodama saulės apšviestoje vietoje. — Iki 
šiol elgdavausi taip, kaip patikdavo man, ir visada laimėdavau. 

Tu viską supainiojai, suvėlei, tu mane erzinai, apvertei mano 
gyvenimą aukštyn kojomis, ir aš nebežinau, koks jis buvo, koks 
jis yra, koks galėjo būti. Man niekada labai nerūpėjo, kas ir 
kaip galėjo būti. 

— O kaip dėl ateities? 

— Ir vėl tas užsispyrėliškas tonas... Man tai patinka. Man 
patinka daug tavo būdo bruožų, tiek daug, jog net nebegaliu 
suskaičiuoti. Taigi aš įklimpau, susipainiojau su nelemtu tur- 
tuoliu jankiu. 

Kažkas Deklano viduje tarsi pašėlo, o paskui sušvito skais- 
čiai kaip saulė. 

— Angelina... 

— Palauk, kol baigsiu, — pertraukė ji, paskui atsiduso, pa- 
tylėjo, kol pasijuto tikra, kad ir toliau galės kalbėti ramiai. — 
Aš turiu daug draugų, kuriems tikrai rūpiu, galbūt jie bičiuliškai 
mane net myli. Turėjau senelį, kuriam buvau gyvenimo šviesa, 
turiu močiutę. Bet niekas niekada manęs nemylėjo taip, kaip 
tu. Po velnių, aš niekada nieko nesu mylėjusi taip, kaip myliu 
tave. Taigi. 

Ji kilstelėjo rankas ir nusisegė nuo kaklo grandinėlę, pas- 
kui ištiesė ją Deklanui. Ant grandinėlės kybojo raktelis. 

— Dabar jis tavo. Manau, kad jau kuris laikas tavo. Tu 
pats esi raktas, mielasis. 

Deklanas paėmė grandinėlę ir Lenos džiaugsmui užsise- 
gė ant kaklo. 

— Aš padarysiu tave laimingą... 

— Kalbėk aiškiau. Mudu susituoksime, ar ką? 

— Ar taip sunku tuo patikėti? 

Nugijuokęs jis pakėlė ją nuo žemės ir ėmė sukti ratu. 

— Ar jauti? 

— Ką jaučiu? Man sukasi galva. 

— Namas dabar mūsų. Tik mūsų. 

Deklanas pastatė Leną ant grindų. 

— Nebėra jokių vaiduoklių. Nebėra jokių kitų gyvenimų, 
tik mūsų. O mes dar tik pradedame gyventi. 

Ji apsikabino Deklaną ir palietė lūpomis jo lūpas. 

— Sveikas sugrįžęs namo. | 

Nepaleisdama jo, Lena išsitraukė iš kišenės laikrodį ir pa- 
žvelgė į ciferblatą. Rodyklės pajudėjo. 


Ramiame, mėnulio spindulių i1š- 
margintame vandens paviršiuje pasi- 
rodė lengvos bangelės, pasklidusios 
nuo plokščios aligatoriaus galvos. Ši 
grėsmė irgi buvo tyli, paslaptinga. 
Žudančiais nasrais sučiupęs neatsar- 
g1ą vandens žiurkę, aligatorius per- 
galingai pliaukštelėjo uodega, o 
užutėkio tyloje nuaidėjo trumpas 
cyptelėjimas. 

Aligatorius ir jo auka nugrimzdo 
į dumbliną dugną. 

Visiems buvo pažįstama grės- 
minga, tyli upės gelmė. Net per alinan- 
čius vasaros karščius upės vanduo bū- 
davo ledinis. 

Paslapčių kupinas užutėkis niekada 
nebūdavo visiškai ramus... 

